
A XVIII.század végén játszódó történet hősei Skóciából indulnak 
útnak, és Angliából, London bűzös sikátoraiból, egy vitorláshajó 
nyirkos mélyén utazva jutnak el az akkortájt benépesülő Ígéret 
földjére, vagyis Amerikába. Tetteiket a szenvedély irányítja: a 
gyűlölet, a szeretet és a szerelem vezérli a családi, baráti és intim 
kapcsolatokat. Az érzelmek megkötő és felszabadító ereje segíti át a 
hősöket az élet rejtélyes, izgalmas nehézségein, a kalandok 
szövevényes  bonyodalmain, a világ vonzó, ellenállhatatlan 
szépségei felé. 


Ken Follett 


Az ígéret földje 


ELŐHANG 


A High  Glen-i házba költözve kezdetben rengeteget 
kertészkedtem, s így bukkantam rá az acél nyakörvre. 

A ház már omladozott, a kertet felverte a gaz. Húsz éven 
keresztül egy bolondos öreg hölgy lakott ezen a helyen, s azóta a 
ház egy csöppnyi festéket nem látott. 

Akaratlanul is felmerülhet a kérdés, miért vesz valaki egy 
málladozó vakolatú házat nyolcvan kilométernyire a semmitől. 
Egyszerűen szeretem ezt a völgyet. Az erdőket félénk szarvasok 
népesítik be, a hegygerincen sasok fészkelnek. Kint a kertben időm 
java részét azzal töltöttem, hogy az ásó nyelére támaszkodva a 
kékeszöld hegyoldalakat bámultam. 

Azért néha ásogattam is. Úgy döntöttem, ültetek néhány bokrot a 
kertben lévő melléképület köré. Az ablaktalan deszkabódé 
egyáltalán nem volt valami szemet gyönyörködtető látvány, és 
bokrokkal szerettem volna függönyt vonni köréje. Árokásás közben 
bukkantam rá a ládikóra. 

Nem volt túlzottan terjedelmes, akkora lehetett, mint egy olyan 
rekesz, melyben tizenkét üveg jóféle bort szoktak tárolni. Kinézete is 
semmitmondó volt: durván ácsolt, testetlen deszkáit rozsdás szegek 
tartották össze. Az ásóval feszítettem fel a tetejét, és két dolgot 
találtam benne. 

Először is egy vaskos, régi könyvet. Egészen izgatott lettem tőle: 
talán valami régi, családi Biblia, melynek belső borítója érdekes 
történetet rejtegethet: azon emberek születésének, házasságának, 
életének és halálának történetét, akik századokkal ezelőtt ebben a 
házban lakhattak. Hamarosan csalódnom kellett. Mikor kinyitottam, 
azonnal láttam, lapjai teljesen szétmállottak, s egyetlen szót sem 
lehet belőle kibetűzni. 

A másik dolog egy olajos vászonból készült zacskó volt. Ez is el 
volt már rohadva, s mikor kesztyűs kezemmel megérintettem, 
azonnal darabokra foszlott. Benne egy húsz centi átmérőjű 


acélgyűrűt találtam. Vastag lepedék borította, de az olajos 
zsákvászon meggátolta, hogy az enyészet martalékává váljon. 

Durva megmunkálása alapján valami falusi kovács készíthette, s 
először azt gondoltam, egy régi szekér vagy eke alkatrésze lehet. De 
miért csomagolta akkor valaki olajos rongyokba, és miért akarta 
megőrizni? A gyűrű egy ponton ketté volt vágva, s meg volt 
csavarva. Hirtelen az jutott eszembe, biztosan egy nyakörv lehetett, 
melyet valaha egy fogoly viselhetett. Mikor a rab megszökött, akkor 
egy durva kovácsszerszámmal elvághatták, majd szétfeszítették. 

Bevittem a házba, s próbáltam megtisztogatni. Nagyon lassan 
ment a dolog, így éjszakára rozsdamaró folyadékba mártottam, és 
reggel ismét munkához láttam. Miközben egy darabka ronggyal 
tisztogattam, az írás egyre jobban kirajzolódott előttem. 

Időbe tellett, amíg a régi stílusú, cirádás betűkkel írt szöveget ki 
tudtam betűzni, de végre sikerült elolvasni: 


Ez az ember a fifei 
Sir George Jamisson tulajdona Kr. u. 1767. 


Ma is itt van az íróasztalomon, papírnehezéknek használom. 
Gyakran felemelem, ujjaim közt forgatom, újra és újra elolvasom 
rajta az írást. Ha ez az acél nyakörv beszélni tudna, jut ilyenkor az 
eszembe, vajon mi mindenről mesélne? 


1 


Hó borította a High Glen gerincét, s az erdős lejtőkön 
igazgyöngyként csillogó hófoltok is mintha egy sötétzöld estélyi ruha 
díszei lettek volna. Az alant húzódó völgy ölén sietős patakocska 
furakodott a jéggel borított sziklákon keresztül. Az Északi-tengerről 
érkező, csontig ható szél havas esőt és darát sodort a szárazföld 
felé. 

A McAsh ikrek a templom felé igyekeztek. Malachi és Esther a 
hegyszoros keleti lejtőjén húzódó, kanyargós ösvényen haladt előre. 


A mindenki által csak Mackként emlegetett Malachi vastag 
gyapjúköpenyt és gyapjú térdnadrágot viselt, de meztelen lábszára 
szinte belefagyott a kopogó facipőbe. 

Nem ez volt a legrövidebb út a templomig, de a High Glen mindig 
is izgalommal töltötte el a fiút. A meredek hegyoldalak, az erdők 
titokzatos csendje s a kacagva csörgedező patakok mintha saját 
lelkét tükrözték volna. Az ismerős sasfészekben lakozó pár már a 
fiókák harmadik nemzedékét nevelte fel. A sasokhoz hasonlóan a 
sebes folyású patakban ő is dézsmálta a földesúr lazacait, és ő is 
mozdulatlanul bújt meg a fák rejtekében, amikor a vadőr hirtelen 
megjelent a környéken. 

A földbirtokos egy asszony volt, Lady Hallim, aki elözvegyülve 
egyedül nevelte a lányát. A hegy túlsó oldalán húzódó, Sir George 
Jamisson tulajdonában lévő földek egy teljesen más világot 
jelentettek. A mérnökök hatalmas lyukakat vájtak a hegyoldalba: az 
ember emelte salakhegyek és meddőhányók eltorzították a völgyet. 
szénnel megrakott, hatalmas társzekerek szántották a sáros, kátyús 
utakat, a patak vizét feketére festette a szénpor. 

Az ikrek egy Heugh nevű falucskában éltek, ahol a kőből épült, 
alacsony házsor lépcsőként kúszott fel a hegyoldalra. Tökéletesen 
egyformának tűntek, csak egyikük férfi, másikuk nő volt. 
Mindkettejük hirtelenszőke haját szénpor sötétítette, arcukból szinte 
világított szemük kéksége. Alacsonyak voltak, válluk, hátuk széles, 
karjaik és lábaik izmosak. Határozott véleményük volt a világról, és 
bármikor készek voltak a vitára. 

A vita különben családi hagyomány volt náluk. Apjuk mindig is a 
maga útját járta, szenvedélyesen ellentmondott a kormánynak, az 
egyháznak, mindenfajta tekintélynek és hatóságnak. 
Férjnezmenetele előtt anyjuk Lady Hallimnál dolgozott, s a szolgák 
szokásához híven ő is egy kicsit a felsőbb osztályhoz tartozónak 
érezte magát. 

Egy kemény télen, mikor a bánya egy robbanás után kis időre 
bezárt, az apjuk vért köpött, majd elvitte az annyi szénbányász 
számára a végzetet jelentő köhögés. Anyjuk tüdőgyulladást kapott, 
majd néhány hét elteltével követte apjukat az örökkévalóságba. 


A viták viszont szombat esténként továbbra is folytatódtak Mrs. 
Wheighel italmérésében, ami Heugh faluban volt, és leginkább 
csehóra hasonlított. 

A birtok munkásai és a bérlők Mack anyjának a véleményével 
értettek egyet. A királyt szerintük is az Isten rendelte föléjük, ezért 
kell az embereknek engedelmeskedniük. A szénbányászok ennél 
már újabb gondolatokról is hallottak. John Locke és a többi filozófus 
azt állította, hogy a kormánynak csak a nép támogatása biztosíthatja 
a hatalmat. Mack is ezzel az elmélettel rokonszenvezett. 

Heugh-ban csak kevés bányász tudott olvasni, de WMack 
édesanyja is ezek közé tartozott. Mindkettőjüket megtanította írni, 
olvasni annak ellenére, hogy apjuk hevesen ellenezte a dolgot, 
mondván, az asszony vágyai és elképzelései nincsenek 
összhangban társadalmi helyzetükkel. Mrs. Wheighelnél Mackre 
hárult az a feladat, hogy hangosan felolvasson a Timesból, az 
Edinburgh Advertiserből és az olyan politikai újságokból is, mint 
például a North Briton. A lapok mindig többhetes, néha hónapos 
késéssel kerültek a kezébe, de a falu lakói mindig szájtátva 
hallgatták a szó szerint közölt hosszú beszédeket, a maró gúnnyal 
megírt heves kirohanásokat a kormány ellen, a sztrájkokról, 
tiltakozásokról és lázongásokról szóló híradásokat. 

Mack egy Mrs. Wheighelnél folytatott szombat esti vita után írta 
meg a levelet. 

Korábban a bányászok közül még senki sem írt levelet, így aztán 
annak minden szaván hosszan elvitatkoztak. Caspar Gordonsonnak, 
egy londoni ügyvédnek címezték, aki a lapokban közölt cikkeivel 
nevetségessé tette a kormányt. A levél feladását Davey Patchre, a 
félszemű házalóra bízták. 

A válasz éppen előző este érkezett meg, és ez volt a 
legizgalmasabb esemény Mack eddigi életében. Úgy érezte, 
gyökerestül felforgatja, megváltoztatja egész eddigi életét. A levél a 
szabadságot jelentheti a számára. 

Mióta csak az eszét tudta, mindig is a szabadság után 
vágyakozott. Kisgyerekként is irigykedve bámulta Davey Patchet, aki 
a falvakat járva késeket, madzagot, verseket árult. A kisgyermek 
Macknek az tetszett a legjobban Davey életében, hogy ha akart, 


napkeltekor kelhetett, s akkor fekhetett le, amikor fáradtnak érezte 
magát. Macket hétéves kora óta anyja hajnali két óra előtt felrázta 
álmából, majd napi tizenöt órát dolgozott lent a bányában. Délután 
ötkor fejezte be a munkát, hazatántorgott, és általában a vacsorára 
kapott zabkása fölött nyomta el az álom. 

Mack már nem akart házaló lenni, de továbbra is egy más élet 
után vágyott. Arról álmodozott, hogy egy High Glenhez hasonló 
völgyben házat épít magának egy darabka földön, melyet a 
sajátjának mondhat, ahol hajnaltól napnyugtáig kell csak dolgoznia, 
s az éjszakát pihenéssel töltheti. Napos délelőttökön olyan helyen 
szeretett volna horgászni, ahol a lazac nem a földesúré, hanem azé, 
aki a patakból kifogja. A kezében tartott levél most azt jelentette, 
ezek az álmok akár valóra is válhatnak. 

— Még most sem vagyok benne biztos, hogy fel kellene olvasnod 
a templomban -— szólalt meg Esther, miközben sietősen szedték 
lábukat a fagyos hegyoldalban. 

Ebben Mack sem volt teljesen biztos, de mégis rákérdezett: 

— Miért? 

— Baj lesz belőle. Ratchett dühöngeni fog. — Harry Ratchett a 
munkafelügyelő volt, az az ember, aki a tulajdonos nevében 
irányította a bánya életét. — Még Sir George-nak is megmondhatja, s 
akkor tudod, mit fognak veled csinálni? 

Mack tisztában volt vele, Esthernek igaza van, és szíve elszorult 
az izgalomtól. Ez természetesen nem akadályozta meg abban, hogy 
vitába szálljon testvérével. 

— Ha megtartom a levelet magamnak, akkor elveszti minden 
jelentőségét — válaszolta. 

— Megmutathatnád Ratchettnek négyszemközt is. Akkor esetleg 
hagyna szép csendesen, minden feltűnés nélkül elmenni. 

Mack a szeme sarkából ikertestvérére sandított. Abban biztos 
volt, a lány sem rabja a hagyományos gondolkodásnak, de most 
mintha nyugtalanság tükröződött volna a szemében, és harciassága 
is alábbhagyott. Hirtelen elárasztotta a testvéri szeretet érzése. 
Bármi történjen is, Esther mellette marad. 

— A levél nemcsak rám vonatkozik — rázta meg makacsul a fejét. 
— Rajtam kívül legalább még öten vannak, akik megszabadulnának 


innen, ha tudnák, van rá lehetőség. És különben is, mi lesz majd 
azokkal, akik utánunk következnek? 

— Talán igazad van — sandított rá ravaszkásan a lány -—, de 
valójában nem erről van szó. Egyszerűen fel akarsz állni a 
templomban, és be akarod bizonyítani, hogy a földesúrnak nincs 
igaza. 

— Nem, nem erről van szó! — tiltakozott Mack, majd néhány 
pillanatnyi gondolkodás után elmosolyodott. — Mégis lehet benne 
valami. Annyi prédikációt hallgattunk már végig arról, hogy be kell 
tartanunk a törvényeket, meg tisztelnünk kell a fölöttünk lévőket. 
Most viszont kiderült, mindvégig hazugsággal etettek bennünket a 
törvénnyel kapcsolatban, mely mindenkire egyformán vonatkozik. 
Hát persze hogy fel akarok állni, világgá akarom kürtölni ezt a 
hazugságot. 

— Ne adj rá okot, hogy megbüntessenek! — nyugtalankodott 
továbbra is a lány. 

— Olyan udvarias és alázatos leszek, amennyire csak lehetséges. 
Nem fogsz rám ismerni! 

— Alázatos? — vetett rá egy kétkedő pillantást Esther. — Ezt 
mindenesetre megnézem magamnak. 

— Csak azt akarom elmondani, mi áll a törvényben. Mi rossz lehet 
ebben? 

— Meggondolatlanság. 

— Igen -— ismerte be a fiú — de mindenképpen meg fogom csinálni. 

Átkeltek a hegygerincen, aztán kezdtek Coalpit Glen felé 
leereszkedni. Lefelé haladva a levegő már nem volt olyan metszően 
éles. Néhány perccel később már fel is tűnt előttük a piszkosan 
hömpölygő folyócskán átívelő híd mellett az apró, kőből épült 
templom. 

A templomkert közelében a földeken bérlők kunyhói húzódtak. Az 
apró, kör alakú kalyibák közepén, a döngölt agyagpadlón tűz égett, a 
füst a tetőn nyitott résen keresztül távozott a helyiségből, melyet a 
bent lakók télen megosztottak marháikkal és a többi háziállattal. A 
bányászok házai a lejtőn följebb, a tárnák közelében épültek, és már 
valamivel jobban is néztek ki, Bár ezekben is döngölt agyagpadló 
volt, s a tetőt is gyeptéglák borították, de mindegyiknek volt 


tisztességes kéménye, tűzhely állt bennük, az ajtó melletti aprócska 
ablakot pedig beüvegezték. A bányászoknak ráadásul a tehenekkel 
sem kellett megosztaniuk a ház egyetlen helyiségét. Ennek ellenére 
a bérlők szabadnak és függetlennek tartották magukat, s lenézték a 
bányászokat. 

Mack és Esther figyelmét viszont nem a parasztok viskói, hanem 
az a zárt hintó és az a két felszerszámozott, nagyszerű szürke 
kötötte le, mely a templom előtt várakozott. A pap néhány, 
abroncsos szoknyát és prémeket viselő hölgyet segített ki éppen a 
kocsiból, akik a művelet közben fél kézzel divatos, csipkékkel 
díszített kalapjukat szorították fejükhöz. 

Esther megérintette Mack karját, s a híd felé mutatott. Fejét a 
metszően hideg szél ellenében leszegve, egy nagy, gesztenyebarna 
ménen a bánya tulajdonosa, az egész völgy földesura. Sir George 
Jamisson tartott a templom felé. 

Jamisson már vagy öt éve nem járt a környéken. Londonban élt, 
ami hajón egy-, kocsin pedig legalább kéthetes utazást jelentett. Az 
a hír járta róla, valamikor filléreit kuporgató gyertyaöntőként kezdte 
Edinburghban. Egy sarki üzletecskében gyertyát meg gint árult, és 
semmivel sem volt becsületesebb, mint amennyire feltétlenül 
becsületesnek kellett lennie. Egyszer aztán fiatalon és 
gyermektelenül meghalt az egyik rokona, s George megörökölte a 
kastélyt és a bányákat. Erre alapozva építette ki hatalmas üzleti 
birodalmát, mely már olyan elképzelhetetlenül nagy távolságokra 
terjedt ki, hogy határait Barbados és Virginia jelentette. Manapság 
már hallatlan tekintélyes személyiségnek számított: főnemesi címet 
viselt, ő volt maga a törvény, s városi elöljáróként ő volt a felelős a 
törvényért és a rendért London előkelő, folyóparti negyedében. Most 
nyilvánvalóan skóciai birtokát látogatja meg, és útjára elkísérték 
családtagjai meg vendégei is. 

-— Nos, ezzel vége is az ügynek! - sóhajtott fel Esther 
megkönnyebbülten. 

— Hogy érted ezt? — kérdezett vissza Mack, holott már sejtette a 
választ. 

— Nem tudod felolvasni a levelet. 

— Miért ne tudnám? 


— Malachi McAsh, ne légy ennyire bolond! -— kiáltott fel a lány. — A 
földesúr előtt nem teheted! 

-— Éppen ellenkezőleg — makacskodott a fiú. — Így még nagyobb 
lesz a hatás. 

Lizzie Hallim nem volt hajlandó kocsival menni a templomba. A 
Jamisson-kastélytól a templomig vezető utat végig felszántották a 
szekerek, tele volt mély kátyúkkal, mindenhol fagyott sárgöröngyök 
tették szinte járhatatlanná. Az utazás ijesztően viszontagságosnak 
ígérkezett, mert a kocsi csak lépésben haladhatott, de az utasok így 
is minden bizonnyal összefagyva, kék-zöld foltokkal tarkítva, késve 
érkeznek majd a templomba. Ezért ragaszkodott hozzá, hogy 
lóháton menjen. 

Ez az úrihölgyhöz nem méltó magatartás kétségbe ejtette az 
anyját. 

— Hogy fogsz férjhez menni, ha állandóan úgy viselkedsz, mint 
egy férfi? — aggodalmaskodott az asszony. 

— Akkor találok magamnak férjet, amikor csak akarok — válaszolta 
Lizzie. Ez tulajdonképpen igaz is volt, hiszen a férfiak általában 
hamar szerelmesek lettek belé. — Csupán olyat nehéz találni, aki 
mellett egy fél óránál tovább kibírom. 

— Olyat találj, aki nem nagyon ijedős — motyogta válaszul az 
anyja. 

Lizzie hangosan felkacagott. Mindkettejüknek igaza volt. A férfiak 
általában az első látásra beleszerettek, majd amikor egy kicsit 
jobban megismerték, azonnal sietve  visszavonulót fújtak. 
Megjegyzései éveken keresztül felháborították az előkelő edinburghi 
társaságot. Mindjárt az első bálján három előkelő özvegy előtt 
kijelentette, a főbírónak kövér segge van; ezzel vége is volt jó 
hírnevének. Anyja az elmúlt év tavaszán Londonba vitte, s bedobta" 
az angol úri társaságba. Az eredmény katasztrofálisnak bizonyult. 
Lizzie túlságosan harsány volt, túlságosan sokat nevetett, s nyíltan 


nevetség tárgyává tette az udvarlással próbálkozó piperkőc ifjak 
mesterkélt stílusát és testre feszülő ruházatát. 

— Mindez azért van, mert úgy nőttél fel, hogy nem volt férfi a 
házban — mondogatta az anyja. — Túlságosan is önálló vagy — 
jegyezte meg még akkor is, amikor beszállt a kocsiba. 

Lizzie átsétált a Jamisson-kastély bazaltkővel borított teraszán, és 
elindult a keleti oldalon lévő istállók felé. Hároméves sem volt, 
amikor az apja meghalt. Csak nagyon halványan emlékezett rá. 
Mikor az után érdeklődött, mi vitte a sírba, anyja semmitmondóan és 
kurtán csak annyit válaszolt, hogy a mája. Egyetlen fillér nélkül 
hagyta itt őket. Anyja éveken keresztül csak kínlódott, újabb és újabb 
jelzálogot vett fel a Hallim-birtokra, várva, hogy Lizzie 
felcseperedjen, s gazdag emberhez menjen férjhez, aki majd 
megoldja a problémáikat. Lizzie már betöltötte a huszadik évét, s itt 
volt az idő a férjhez menésre. 

A Jamisson család is kétségkívül ezért látogatott el oly hosszú idő 
után újra a skóciai birtokra, s legfontosabb vendégeik éppen a 
szomszédaik, Lizzie és az anyja voltak. Az ürügyet a család ifjabb 
sarjának, Jaynek huszonegyedik születésnapja szolgáltatta, de a 
valós ok az volt, hogy Lizzie-t az idősebb fiú, Robert számára 
szemelték ki feleségnek. 

A lány anyja nagyon pártolta a gondolatot, hiszen Robert 
hatalmas örökség várományosa volt. Sir George is támogatta az 
ügyet, mivel azt szerette volna, ha a Hallim-birtok is a Jamissonok 
kezére kerül. Robertnek sem volt ellenére a dolog, bár rajta nehéz 
volt eligazodni. 

Lizzie látta, a fiú ott áll az istálló udvarán, s várja, hogy 
felnyergeljék a lovakat. Nagyon hasonlított anyjának a kastély 
nagytermében lévő arcképére: szinte a komorságba hajló komoly, 
egyszerű arc; vékony szálú haj; világító, kék szemek; 
határozottságról tanúskodó ajkak. Megjelenésével nem is volt semmi 
probléma: senki nem mondhatta rá, hogy csúnya lenne. Nem volt se 
kövér, se sovány, nem árasztott rossz szagot, nem volt iszákos, 
öltözködése sem volt piperkőc. Nagy fogásnak ígérkezik, 
mondogatta Lizzie magának. Ha megkérné a kezét, akkor 


valószínűleg igent is mondana. Nem volt belé szerelmes, de tudta a 
kötelességét. 

Úgy döntött, incselkedik vele egy keveset. 

— Igazán tapintatlanság. hogy Londonba költöztek — jegyezte meg 
mosolyogva. 

— Tapintatlanság? — húzta fel Robert a szemöldökét. — Miért? 

— Mert ezzel megfosztanak bennünket a szomszédságuktól — 
Robert láthatóan még most sem értette, miről is van szó. Nem sok 
humorérzék szorult beléje. — Ha nem tartózkodnak itt — magyarázta 
a lány —, akkor nincs egy teremtett lélek sem a környéken. 

— A bányászcsaládok százain és néhány falura való bérlőn kívül — 
szólalt meg egy hang a háta mögül. 

— Maga is tudja, miről beszélek — válaszolta a lány a hang felé 
fordulva. Egy ismeretlen férfi állt előtte. A tőle megszokott nyíltsággal 
azonnal rá is kérdezett — De különben is, maga kicsoda? 

— Jay Jamisson — hajolt meg könnyedén a fiatalember. — Robert 
okosabb testvére. Hogy felejtkezhetett el rólam? 

— Óh! -— lepődött meg a lány, bár hallotta, tegnap késő este ő is 
megérkezett. Egyszerűen nem ismerte meg. Öt évvel ezelőtt még 
jóval alacsonyabb volt, homlokát pattanások borították, s az állán is 
csupán néhány puha, szőke szőrszál pelyhedzett. Most sokkal 
vonzóbbnak találta. — Akkoriban nem tűnt ki túlságosan 
éleselméjűségével, és Lizzie-nek erős kétségei voltak, hogy azóta 
valamit is változott volna a helyzet. — Már emlékszem - válaszolta. — 
Magára ismerek a beképzeltségeről. 

— Bárcsak példát vehetnék a szelídségéről és a szerénységéről, 
Miss Hallim — mosolyodon el a fiatalember. 

— Helló, Jay! — üdvözölte öccsét Robert. — Légy üdvözölve a 
Jamisson-kastélyban! 

— Hagyd ezt a tulajdonosi stílust. Robert! — komorult el hirtelen 
Jay. — Te vagy az elsőszülött, de még nem örökölted a birtokot. 


— Boldog születésnapot! — avatkozott be Lizzie a kezdődő 
szóváltásba. — Gratulálok a huszonegy évéhez. 
— Köszönöm. 


— Ma van a nagy nap? 
— Igen. 


- Te is velünk jössz a templomba? - kérdezte Robert 
türelmetlenül. 

— Igen — válaszolta Jay. Lizzie gyűlöletet látott megvillanni a fiú 
szemében, de hangja továbbra is közömbös maradt. — Már szóltam, 
nekem is nyergeljenek fel egy lovat. 

— Akkor jobb lesz, ha igyekszünk -— fordult Robert az istállók felé. 
— Hé, siessetek már azokkal a lovakkal! 

— Már készen vagyunk — hallatszott bentről a lovász hangja. 
Néhány pillanat elteltével már vezették is ki a három lovat: egy 
fekete pónit, egy pej kancát és egy szürke heréltet. 

- Azt hiszem, ezeket az állatokat valami edinburghi 
lókereskedőtől bérelték — jegyezte meg lenézően Jay, de aztán 
odalépett a herélthez, megpaskolta a nyakát, s hagyta, hogy az állat 
megszaglássza kék lovaglókabátját. Lizzie azonnal látta, otthonosan 
mozog a lovak között, s szereti őket. 

Lizzie hölgyekhez méltóan féloldalasan ült fel a fekete pónira, s 
kiügetett az udvarról. A két testvér követte: Jay a heréltet, Robert 
pedig a kancát lovagolta. A szél éles jégdarabkákat sodort a lány 
szemébe. Az utat borító hófoltok alattomos veszélyeket rejtettek, 
láthatatlanná tették még a félméteres gödröket is, melyekben a lovak 
könnyen megbotolhattak. 

— Vágjunk keresztül az erdőn — javasolta Lizzie. — Ott legalább 
védve leszünk a széltől, meg az út sem ennyire kátyús -— tette még 
hozzá, s a választ meg sem várva, lovát máris lekanyarította az 
útról. 

A hatalmas  fenyőerdőből szinte teljesen hiányzott az 
aljnövényzet, a vízfolyások és az ingoványos foltok mind befagytak, 
a talajt vékony, érintetlen hóréteg borította. Lizzie könnyű vágtára 
ösztökélte a pónit. Néhány pillanat elteltével a szürke ló elhúzott 
mellette. Felpillantva tekintete Jay kihívó mosolyával találkozott; 
nyilvánvalóan versenyezni akart. A lány örömmel felkiáltott, sarkával 
oldalba bökte a lovát, mire a póni nagy kedvvel előrelendült. 

Vágtattak a terebélyes fák között, lebuktak egy-egy mélyebben 
lelógó faág előtt, átugrattak a kidőlt fatörzseken, a hideggel mit sem 
törődve átgázoltak az útjukat keresztező patakokon. Jay lova 
nagyobb és erőteljesebb volt, ezért vágtában gyorsabb lett volna, de 


a póni rövid lábaival és könnyebb alkatával jobban tudott 
alkalmazkodni a terepviszonyokhoz. Lizzie fokozatosan az élre 
került. Mikor már nem hallotta Jay lovának dobogását, lelassított, s 
egy tisztáson megállította a pónit. 

Jay is hamarosan előbukkant a fák közül. Robertnek viszont még 
híre-hamva sem volt. Lizzie biztosra vette, az idősebb fivér nem 
akarta a nyaktörést kockáztatni az értelmetlen versengéssel. Még 
mindig levegő után kapkodva lassan poroszkáltak egymás mellett. A 
lovakból felszálló párafelhők melegítették lovasaikat. 

— Szeretnék magával nyílt terepen is versenyezni — lihegte Jay. 

— Ha áttett lábbal lovagolnék, akkor én győznék — válaszolta a 
lány. 

A fiatalember egy pillanatra meglepődött. Minden jól nevelt 
úrihölgy féloldalasán üli meg a lovat. Nőnek férfi módra lovagolni 
közönséges dolognak számított. Lizzie mindezt ostobaságnak 
tartotta, és mikor egyedül volt, mindig szabályosan ülte meg a lovat. 

Szeme sarkából Jayt tanulmányozta. Anyja, Alicia, Sir George 
második felesége egy szőke hajú kis kokott volt. Jay örökölte anyja 
kék szemeit és sugárzó mosolyát. 

— Londonban mivel foglalkozik? — érdeklődött a lány. 

— A harmadik gárdaezredben teljesítek szolgálatot — válaszolta 
Jay. Érezhető büszkeséggel hangjában még hozzátette: — 
Nemrégiben léptettek elő kapitánnyá. 

— Nos, Jamisson kapitány, mi a feladata bátor katonáinak? — 
kérdezgette tovább évődve a lány. — Talán csak nincs Londonban 
háború? Van ott egyáltalán ellenség, akit meg lehet ölni? 

— Elég nehéz a csőcseléket kordában tartani. 

Lizzie-nek hirtelen eszébe jutott, Jay gyerekkorában is verekedős, 
izgága természetű volt, s kíváncsi volt, vajon most élvezi-e ezt az 
elfoglaltságot. 

— Miként tartják őket kordában? 

- — Például elkísérjük az elítélteket a bitófa alá, és 
megakadályozzuk, hogy a cinkosaik kiszabadítsák őket, mielőtt még 
a hóhér elvégezné a kötelességét. 

— Tehát igazi skót hőshöz méltóan azzal tölti idejét, hogy öldösi az 
angolokat. 


— Egyszer majd ott akarom hagyni a hadsereget, s külföldre 
szeretnék menni — folytatta a fiatalember, akinek láthatóan nem volt 
ellenére a lány évődése. 

— Óh!... És miért? 

— Ebben az országban senki sem törődik a fiatalabb testvérrel. 
Még a szolgák is kelletlenkednek, amikor az ember parancsot ad 
nekik. 

— És azt hiszi, máshol nem így lesz? 

— A gyarmatokon minden másképpen van. Sokat olvastam róla. 
Az emberek ott szabadabbak, és sokkal oldottabban viselkednek. 
Olyannak fogadják el a másikat, mint amilyen valójában. 

— És mit fog ott csinálni? 

-— A családnak van egy cukornádültetvénye Barbadoson. 
Remélem, apám nekem adja a huszonegyedik születésnapomra. Ez 
lesz a jussom. 

— Szerencsés ember - jegyezte meg Lizzie, s szívből irigyelte a 
fiút. — Semmit sem szeretnék jobban, mint valahová külföldre eljutni. 
Rettentően izgalmas dolog lehet. 

— Ott viszont elég szigorú az élet. Biztosan hiányozna az otthon 
kényelme, az üzletek, az opera, a francia divat, meg a többi hasonló 
dolog. 

— Ezek közül egyik sem érdekel -— biggyesztette le ajkát 
megvetően a lány. — Gyűlölöm ezt az öltözéket — bökött abroncsos 
szoknyájára és szűk mellényére. — Jobban szeretek úgy öltözködni, 
mint a férfiak. Kedvelem a lovaglónadrágot, az inget, és csizmában 
is jól érzem magam. 

— Ez azért még Barbadoson is túlzás lenne egy kicsit — nevetett 
fel a fiatalember. 

Ha Robert magával vinne Barbadosra, akkor gondolkodás nélkül 
igent mondanék neki, gondolta magában Lizzie. 

— Ott az embernek rabszolgái is vannak, akik mindent elvégeznek 
helyette — tette még hozzá Jay. 

Közben a híd közvetlen közelében kijutottak az erdőből. A folyó 
másik oldalán a bányászok lassan gyülekeztek az aprócska 
templomba. 

Lizzie gondolatai még mindig Barbados körül forogtak. 


— Furcsa dolog lehet rabszolgákat tartani, és azt csinálni velük, 
ami az embernek jólesik. Mintha állatok lennének — jegyezte meg a 
lány. — Nem tartja ezt furcsának? 

— Egy cseppet sem! - válaszolta Jay mosolyogva. 

Az aprócska templom zsúfolásig megtelt. A Jamisson család és 
vendégeik, a krinolinos hölgyek, a kardjukat csörtető, háromszögletű 
kalapot viselő férfiak a terem nagyobbik részét elfoglalták A 
szokásos vasárnapi gyülekezetet alkotó bányászok és bérlők 
elhúzódtak a vendégektől, mintha csak attól tartanának, hogy 
véletlenül szénporral vagy tehéntrágyával beszennyezik a drága 
ruhákat. 

Mack Estherrel beszélgetett, de látszott, tele van izgalommal. A 
bányatulajdonosnak joga volt megkorbácsoltatni a bányászokat, 
ráadásul Sir George Jamisson békebíró is volt, vagyis bárkit fel is 
akasztathatott. Valóban ostobaság kihívni maga ellen egy ilyen 
hatalmasság haragját. 

De a törvény az törvény! Mackkal és a többi bányásszal annyira 
igazságtalanul és törvénytelenül bántak. A hírt nem terjesztheti 
titokban, mintha valami rossz pletyka lenne. Bátran ki kell állnia, 
vagy le kell mondania az egészről. 

Voltak pillanatok, amikor már az utóbbi megoldást fontolgatta. 
Miért hozzon bajt a fejére? Egyszerre csak belekezdtek a zsoltárba, 
s a bányászok kórusának ájtatos hangjai megtöltötték a termet. Háta 
mögül Jimmy Lee-nek, a falu legjobb énekesének tenorját hallotta. A 
melódia a High Glent, a szabadságról szóló álmokat idézte fel előtte. 
Mindez megacélozta idegeit. Úgy döntött, eredeti terveinek 
megfelelően fog cselekedni. 

John York, a negyvenéves, ritkuló hajú, halk szavú lelkipásztor 
hangja az előkelőségek jelenlététől megilletődötten remegőssé vált. 
Az igazságról hirdetett igét. Vajon mit fog szólni, ha Mack felolvassa 
a levelet? Ösztöneire hallgatva a birtok tulajdonosa mellett kell állást 


foglalnia. A mise után valószínűleg ő is a kastélyban fog ebédelni. 
De mindenekelőtt lelkipásztor, és kötelessége az igazság mellett 
kiállni, függetlenül attól, hogy Sir George-nak mi a véleménye. 

A templom kőfalai puritán  egyszerűségről tanúskodtak. 
Természetesen fűtése nem volt, s saját lehelete szinte párafelhőt 
vont Mack köré. 

Alaposan szemügyre vette a kastélyból érkezetteket. A Jamisson 
család többségét megismerte. Mikor Mack még kicsi volt, a család 
idejének javát ezen a helyen töltötte. Sir George-ot vörös arcával és 
hatalmas pocakjával senkivel sem lehetett összetéveszteni. Mellette 
lévő feleségének könnyű, rózsaszín ruhája egy fiatalabb nőn 
biztosan sokkal jobban mutatott volna. Aztán ott volt Robert, a hideg 
tekintetű, minden humorérzéket nélkülöző, immár huszonhat éves 
idősebb fiú, aki kezdte felvenni apja kerekded formáját. Mellette egy 
jóképű, szőke. Mackkel egyidős fiatalember állt; minden bizonnyal 
Jay, a fiatalabb fiú lehetett. Amikor Mack hatéves volt, egész nyáron 
együtt játszottak a  Jamisson-kastélyt körülvevő erdőkben. 
Mindketten azt hitték, egy egész életre elválaszthatatlan barátok 
maradnak. Azon a télen viszont Mack elkezdett dolgozni a 
bányában, s ezután már nem jutott ideje a játékra. 

Jamissonék vendégei közül is felismert néhányat. Lady Hallimet 
és lányát már régóta ismerte. Lizzie Hallim sokáig szenzációs hírek 
és botrányok forrását jelentette a völgyben. Az emberek azt 
mesélték, férfiruhában, vállán puskával járja a hegyeket. Csizmáját 
is kész odaadni egy mezítlábas gyereknek, de habozás nélkül 
lehordja a háziasszonyt, ha nem takarította össze a szemetet a 
bejárat előtt. Mack már évek óta nem találkozott vele. A Hallim- 
birtoknak saját temploma volt, így nem látogattak ide minden 
vasárnap. Amikor Jamissonék a kastélyban tartózkodtak, akkor 
viszont minden alkalommal megjelentek. Macknek eszébe jutott, 
hogy amikor vagy öt évvel ezelőtt utoljára látta, a lány úgy tizenöt 
éves lehetett, felnőtt hölgy módjára, elegáns ruhát viselt, de 
ugyanúgy kővel dobálta a mókusokat, mint a többi fiú. 

Mack édesanyja valaha szobalány volt a Hallim-kastélyban, és 
férjhezmenetele után vasárnap délutánonként néha ellátogatott régi 
barátaihoz, és eldicsekedett az ikrekkel. Az ilyen látogatások 


alkalmával Mack és Esther — valószínűleg Lady Hallim tudta nélkül — 
Lizzie-vel is  eljátszogatott. Lizzie egy kis boszorkány volt; 
mindenben ő akart irányítani, jó adag önzés is szorult belé, s nagyon 
elkényeztették. Mack egyszer meg is csókolta, mire a kislány olyan 
alaposan megcibálta az üstökét, hogy a fiú sírva fakadt. Most úgy 
tűnt, alig változott valamit. Élénk, kihívó arca, hullámos sötétbarna 
haja volt, és a szeme olyan hamiskásan csillogott, mintha állandóan 
valami huncutságon törné a fejét. A lányt bámulva Mack hirtelen arra 
gondolt, most is szeretné megcsókolni. Mikor a gondolat az agyán 
átvillant, a lány tekintete az arcára vetődött. Zavartan félrefordult, 
mivel úgy érezte, Lizzie szinte olvas a gondolataiban. 

Az istentisztelet lassan véget ért. A szokásos szertartáson kívül 
ma még egy keresztelőre is sor került. Mack unokatestvérének, 
Jennek negyedik gyerekét keresztelték. Legidősebb fia, Wullie már 
lent dolgozott a bányában. Mack úgy döntött, a keresztelési 
szertartás lesz a legalkalmasabb a megszólalásra. Ahogy a perc 
közeledett, egyre erősebb lett az émelygés a gyomrában. Aztán 
megpróbált megszabadulni ettől az ostoba érzéstől, hiszen lent a 
bányában minden nap az életét kockáztatja. Miért kellene most attól 
félnie, hogy egy kövér kereskedőnek szemébe mondja az 
igazságot? 

Jen fáradt, elnyűtt arccal állt a keresztelőmedence mellett. Még 
csak harmincéves volt, de már négy gyermeknek adott életet, s a 
bányában töltött huszonhárom év nagyon megviselte. Mr. York 
keresztvizet hintett a kisgyermek fejére. Jen férje, Saul ezután 
elmondta azt a mondatot, mely rabszolgává süllyesztette minden 
skót bányász gyermekét. "Fogadom, hogy fiam gyermekként és 
felnőttként, mindaddig, míg munkaképes, egészen haláláig Sir 
George Jamisson bányájában fog dolgozni." 

Ez volt az a pillanat, amikor Mack cselekvésre szánta el magát. 
Felemelkedett a helyéről. 

A szertartásnak ezen a pontján normális körülmények között 
Harry Ratchettnek, a munkafelügyelőnek oda kellett volna lépnie a 
keresztelőmedencéhez, hogy a gyermek felajánlásáért átadja 
Saulnak a hagyományosan tíz fontot tartalmazó erszényt. Mack 
meglepetésére viszont ezúttal Sir George emelkedett fel a helyéről. 


Mikor előrelépett, pillantása összetalálkozott Mack tekintetével. A 
két férfi egy pillanatra egymás arcába meredt, Sir George ezután 
elindult a keresztelőmedence felé. 

Mack az aprócska templom padsorai elé állt, majd fennhangon 
megszólalt: 

— A foglaló kifizetése értelmetlen. 

sir George azonnal megtorpant, s minden tekintet Mack felé 
fordult. Döbbent csend ült a gyülekezetre. Mack szinte saját 
szívdobogását is hallotta. 

— Ez a szertartás érvénytelen — jelentette ki Mack. — A gyermeket 
nem lehet felajánlani a bányának. Egy gyermeket nem lehet 
rabszolgává tenni. 

— Ülj le, te bolond — szólalt meg Sir George —, és fogd be a 
szádat! 

A lekezelő rendreutasítás annyira feldühítette Macket, hogy már 
minden korábbi kétsége szertefoszlott. 

— Maga üljön le! — vágott vissza emelt hangon. A gyülekezetnek 
még a lélegzete is elállt ekkora sértés hallatán. — Maga az előbb az 
igazságról prédikált, atyám -— mutatott ujjal a papra. —Most is 
hajlandó kiállni az igazságért? 

— Mit jelentsen ez, McAsh? Miről fecsegsz egyáltalán? — kérdezte 
a pap, miközben szemében zavar és nyugtalanság tükröződött. 

— A rabszolgaságról! 

— Te is ismered Skócia törvényeit — szólalt meg békítően ismét a 
pap. — A szénbányászok a bánya birtokosának tulajdonában vannak. 
Ha valaki egy évet és egy napot dolgozik, akkor elveszti a 
szabadságát is. 

— Így van! — válaszolta Mack. — Gonosz dolog, de ez a törvény. 
Ezzel együtt azt mondom, a törvény nem teszi rabszolgává a 
gyermekeket, s ezt be is tudom bizonyítani. 

— Szükségünk van a pénzre, Mack! — szólalt meg tiltakozva Saul 
is. 

— A pénzt elveheted — jelentette ki Mack. — A fiad huszonegy éves 
koráig Sir George-nak dolgozik majd, s ez megér neki tíz fontot. — 
De ha ezt az életkort betölti — emelte meg a hangját —, akkor ismét 
szabad lesz! 


— Jobb lesz, ha tartod a szád! — szólalt meg Sir George 
fenyegetően. — Veszélyes dolgokat fecsegsz, fiú! 

— Akkor is ez az igazság! — makacskodott Mack. 

sir George arca szinte lilára váltott a dühtől, hiszen nem szokta 
meg, hogy ilyen nyíltan és határozottan szembeszálljanak vele. 

— Majd foglalkozom veled, ha a misének vége! — vetette oda 
dühösen, s az erszényt Saulnak átadva a pap felé fordult: — 
Folytassa. Mr. York! 

Mack teljesen zavarba jött. Talán csak nem folytatják tovább a 
szertartást, mintha semmi sem történt volna? 

— Befejezésül énekeljünk el egy zsoltárt — szólalt meg remegő 
hangon a pap. 

sir George visszatért a helyére, Mack pedig állva maradt. Még 
most sem akarta elhinni, hogy vége. 

— Ez pedig legyen a második zsoltár — folytatta a pap. 

— Nem, nem... még nem! - szólalt meg egy hang Mack háta 
mögül. 

A fiú hirtelen megfordult a tengelye körül. Jimmy Lee, a 
nagyszerű hangú fiatal bányász állt fel a helyéről. Ő egyszer már 
megszökött innen, s büntetésként egy acél nyakörvet kellett viselnie, 
melybe ez volt belevésve: Ez az ember a fifei Sir George Jamisson 
tulajdona. Hála istennek, Jimmy is itt van, gondolta Mack egy kicsit 
megkönnyebbülve. 

— Ezzel a dolog nincs befejezve — jelentette ki Jimmy. — A jövő 
héten leszek huszonegy éves. Ha valóban szabad leszek, akkor már 
most tudni szeretnék erről. 

— Mindnyájan tudni szeretnénk! — szólalt meg Lee mama, Jimmy 
édesanyja is. A fogatlan öregasszony köztiszteletnek örvendett az 
egész faluban, s véleményével számolt is mindenki. Most egyetértő 
mormogás követte szavalt. 

— Nem leszel szabad! — csattant fel Sir George ismét felállva a 
helyéről. 

— A levél — suttogta Esther Mack kabátujját rángatva. — Mutasd 
meg nekik a levelet! 

Mack izgalmában teljesen meg is feledkezett a levélről. 


— A törvény nem ezt mondja, Sir George! — kiáltott fel Mack 
meglobogtatva a levelet. 

— Mi az a papír. McAsh? - kérdezte a pap is riadtan. 

— Egy londoni ügyvéd levele, akit megkérdeztem a dologról. 

Sir George annyira feldühödött, hogy úgy tűnt, azonnal szétveti a 
méreg. Mack örült, amiért több padsor választotta el őket egymástól, 
különben a földesúr biztosan a torkának esett volna. 

-— Te megkérdeztél egy ügyvédet? — tajtékzott. Ez mindennél 
jobban felháborította. 

— Mindjárt fel is olvasom — szólalt meg ismét Mack. —" A foglalónak 
nincs törvényes alapja az angol és a skót jogrendszerben" — Szavai 
hallatára a gyülekezet meglepetten  felmorajlott, hiszen ez 
ellentmondott mindannak, amit eddig beléjük sulykoltak. — "A szülők 
nem adhatják el azt, ami nem az ő tulajdonuk, így nem adhatják el 
egy felnőtt ember szabadságát sem. Míg a gyerek be nem tölti a 
huszonegyedik évét, addig kényszeríthetik, hogy a bányában 
dolgozzon, de... — és Mack itt a nagyobb hatás kedvéért kis szünetet 
tartva lassan, tagoltan tovább olvasta a levelet — ha betöltötte ezt az 
életkort, akkor szabadon távozhat." 

Egyszerre mintha mindenkinek mondanivalója támadt volna. 
Hatalmas hangzavar következett, mivel a jelen lévő több mint száz 
ember megpróbált mondani, kiáltani vagy kérdezni valamit. Az egész 
gyülekezeten eluralkodott az izgalom. A férfiak felét már 
gyermekkorukban a bányának ígérték, így mindig is rabszolgának 
tartották magukat. Most pedig valaki azt mondja nekik, hogy 
becsapták őket. Szerették volna tudni az igazságot. 

Mack felemelt kézzel csendre intette az egybegyűlteket, akik 
azonnal el is hallgattak. Egy pillanatra maga is meglepődött, 
szavaival milyen tekintélyt vívott ki magának. 

— Hadd olvassak fel még egy sort a levélből! — emelte meg ismét 
a hangját. — "Ha egy férfi a felnőttkorba lépett, akkor a törvény 
ugyanúgy vonatkozik rá is, mint Skóciában mindenki másra. Ha 
felnőttként egy évet és egy napot ledolgozott, akkor ő is elveszti a 
szabadságát." 

Szavait dühös és csalódott moraj követte. Az emberek rájöttek, 
szó sincs semmiféle forradalmi változásról, legtöbbjük ezután sem 


lesz semmivel sem szabadabb, mint amennyire eddig volt. 
Gyermekeik viszont megmenekülhetnek ettől a sorstól. 

— Hadd lássam azt a levelet, McAsh! — szólalt meg a pap. 

Mack odalépett az oltárhoz, s átnyújtotta a levelet. 

— És ki ez az úgynevezett ügyvéd? — kérdezte Sir George, akinek 
arca még mindig paprikavörös volt a dühtől. 

— A neve Caspar Gordonson - válaszolta Mack. 

— Ó, igen, már hallottam felőle — szólalt meg ismét a pap. 

- Én is — jegyezte meg bosszankodva Sir George. — Egy 
megátalkodott radikális. John Wilkesnek társa. -— A párizsi 
száműzetésben élő politikai vezető, Wilkes nevét mindenki ismerte, 
hiszen állandóan azzal fenyegetőzött, hogy visszatér Angliába, és 
megdönti a kormányt. — Ha valami közöm lesz az ügyhöz -— folytatta 
sir George —, Gordonson még lógni fog! Ez a levél árulás! 

— Nem hinném, hogy az árulásnak valami köze lenne hozzá... — 
kezdte a pap bizonytalanul. 

— Jobban tenné, ha az égiekre korlátozná a mondanivalóját! — 
csattant fel élesen Sir George. — Hagyja a világiakra annak 
megítélését, mit is jelent az árulás! — tette még hozzá, kikapva York 
kezéből a levelet. 

A gyülekezet döbbenten hallgatta, milyen durván utasították 
rendre lelkipásztorukat. Mindenki elcsendesedett, várta a pap 
válaszát, aki állta Jamisson tekintetét. Mack meg volt győződve 
arról, a pap szembe fog szállni a földesurukkal. De kis idő elteltével 
York lesütötte szemét, Jamisson pedig diadalmasan végighordozta 
tekintetét a jelenlévőkön. Újra leült a helyére, mintha ezzel véget is 
ért volna az egész közjáték. 

Macket hallatlanul felháborította a pap gyávasága. A 
legmagasabb erkölcsi tekintélynek éppen az egyháznak kellett volna 
lennie. Teljesen felesleges egy olyan pap, aki elfogadja a földesúr 
parancsait. Mack mélységesen megvető pillantást vetett a papra, s 
gúnyosan feltette a kérdést: 

— Be kell tartanunk a törvényeket vagy sem? 

— Be fogod tartani a törvényeket — pattant fel apjáéhoz mérhető 
dühvel a helyéről Robert Jamisson -, és a földesurad majd 
megmondja, mi a törvény! — jelentette ki emelt hangon. 


— Ez olyan, mintha egyáltalán nem is lenne törvény! — replikázott 
Mack. 

— Rád pedig pontosan ez vonatkozik! — jelentette ki Robert. — 
szénbányász vagy, mi közöd neked a törvényhez? Ami pedig az 
ügyvédnek írt leveledet illeti. . . — vette ki apja kezéből a levelet — nos, 
ez a véleményem az ügyvédedről! — mondta, s egy lendületes 
mozdulattal kettétépte a kezében tartott papírlapot. 

A bányászokban a lélegzet is benn szakadt. Jövőjüket, egész 
életüket ez a papírlap foglalta magában, erre az ifjú földesúr 
egyszerűen kettétépte. 

Robert tovább szaggatta a levelet, végül az apró papírfecniket 
feldobta a levegőbe. A papírdarabkák esküvői konfettiként hullottak 
vissza Saulra és Jenre. 

Mack akkora megrázkódtatást és gyászt érzett, mintha egy közeli 
hozzátartozóját veszítette volna el. Ennek a levélnek a megérkezése 
volt eddigi életének legfontosabb eseménye. Mindenkinek meg 
szerette volna mutatni a faluban. Azt is elhatározta, elviszi a többi 
faluba, a többi bányába is, míg egész Skócia meg nem tudja, mi az 
igazság. Robert most pillanatok alatt megsemmisítette álmalit. 

A vereség és a döbbenet kiülhetett az arcára, mivel Robert 
diadalmas pillantást vetett feléje. WMacket ez rettenetesen 
feldühítette. Ilyen könnyen nem hagyja magát tönkretenni! A harag 
dacossá és kihívóvá tette. Ezzel nem érhet véget a dolog, gondolta. 
A levél odavan, de a törvény akkor is törvény maradt. 

— Látom, annyira megijedt tőle, hogy széttépte a levelet! — 
jelentette ki. Saját magát is meglepte a hangjába költöző megvetés. 
— Az ország törvényeit nem tépheti darabokra! Az olyan papírra van 
írva, melyet nem lehet könnyedén szétszaggatni. 

Robert arcára kiült a döbbenet. Néhány pillanatig habozni látszott, 
mint aki nem tudja, mit tegyen. 

— Takarodj ki innen! — szólalt meg dühösen. 

Mack a papra pillantott. A Jamisson család is Yorkra függesztette 
tekintetét. Egyetlen földesúrnak sincs joga a gyülekezet bármelyik 
tagját kikergetni a templomból. Vajon a papjuk térdet hajtva engedi, 
hogy a földesúr fia egyszerűen kidobjon valakit a templomból? 


— Ez az Isten háza, vagy pedig Sir George Jamissoné? -— tette fel 
Mack követelően a kérdést. 

Döntő pillanat volt, és York tiszteletes nem volt felkészülve erre a 
helyzetre. 

- Jobb lesz, ha elmész, McAsh - szólalt meg végül 
megszégyenülten. 

Tisztában volt vele, hogy ostobaságot követ el, de Mack nem 
tudott ellenállni a csábításnak, s ezután Yorkhoz intézte szavait. 

— Köszönöm az igazságról szóló prédikációt, tiszteletes! Soha 
nem fogom elfelejteni. 

Sarkon fordult, közben Esther is felemelkedett a helyéről. A sorok 
között a kijárat felé haladva Jimmy Lee is csatlakozott hozzájuk. Még 
egy-két ember felállt a helyéről, majd Lee mama is a távozás mellett 
döntött. Példáját az egész gyülekezet követte. Hangosan kopogtak a 
csizmasarkak, ruhák suhogtak, ahogy a bányászok családjukkal 
együtt elhagyták a templomot. Mire Mack az ajtóhoz ért, már tudta, 
hogy az összes bányász kivonul a templomból. Szívét e 
bajtársiasság láttán melegség öntötte el, s a győzelem örömkönnyei 
szöktek a szemébe. 

A többiek körbevették a templom udvarán. A szél már 
elcsendesedett, és hatalmas hópelyhek ereszkedtek lassan a kővel 
borított udvarra. 

— Nem volt szép dolog széjjeltépni a levelet! — jegyezte meg 
Jimmy dühösen. A többiek egyetértőén bólogattak. 

— Újra írni fogunk! — szólalt meg az egyik bányász. 

— Másodjára már biztosan nem lesz könnyű postára adni — 
jegyezte meg Mack, de valójában nem is törődött ezekkel a 
részletekkel. Nehezen szedte a lélegzetet, közben olyan jóleső 
fáradtságot érzett, mintha futva tette volna meg az utat a High Glen 
gerincére. 

— A törvény az törvény! — szögezte le egy másik bányász. 

— Igen, de a földesúr is földesúr — jegyezte meg óvatoskodva egy 
másik. 

Kicsit megnyugodva Mack kezdte reálisan számba venni, mit 
sikerült elérnie. Felbolygatta az egész közösséget, de ez 
önmagában még semmin sem változtat. Jamissonék mereven 


visszautasították a törvények tiszteletben tartását. Ha a fegyvereik 
után kapnak, ugyan mit tudnak a bányászok csinálni? Van egyáltalán 
értelme harcolni az igazságért? Nem lenne jobb térdet hajtani a 
földesúr előtt abban reménykedve, egyszer talán megkapja Harry 
Ratchett állását, és ő is munkafelügyelő lesz? 

Egy fekete bundás alak szökkent ki a templom előtti terecskére, 
mintha egy szarvasűző kutyát szabadítottak volna el a pórázról. 
Lizzie Hallim volt, aki egyenesen Mack felé tartott. A bányászok 
gyorsan kitértek útjából. 

Mack a lányra bámult. Mikor nyugalom ült a vonásain, akkor is 
nagyon csinos volt, de most az izgalom pírja arcát egyenesen 
elragadóvá tette. Fekete szeme szikrát szórt, amikor megszólalt. 

— Mit képzelsz te magadról? Ki vagy te egyáltalán? 

— Malachi McAsh vagyok... 

— Tudom, hogy hívnak! -— szakította félbe a lány. — Hogy 
merészelsz így beszélni a földesúrral és a fiával? 

- Ők hogyan merészelnek a törvény szava ellenére 
rabszolgasorban tartani bennünket? 

A fiú szavait a bányászok egyetértő moraja kísérte. 

Lizzie végigmérte őket. Prémes bundáján hópelyhek gyülekeztek. 
Az egyik hópihe az orrára ereszkedett, s a lány egy türelmetlen 
mozdulattal söpörte le magáról. 

— Inkább annak örülnétek, hogy szerencsések vagytok és van 
fizetett munkátok! — csattant fel dühösen. -— Hálásnak kellene 
lennetek Sir George-nak, amiért megnyitotta a bányáit és biztosítja a 
családotoknak a megélhetést. 

— Ha annyira szerencsések vagyunk, akkor miért van szükségük 
olyan törvényre, mely megtiltja azt, hogy elhagyjuk ezt a helyet, és 
máshol keressünk magunknak munkát? - kérdezett vissza Mack. 

— Mert túlságosan ostobák vagytok, semmint felismerjétek, mikor 
van jó dolgotok! 

Mack közben rájött, tulajdonképpen élvezi ezt a vitát, s nem 
csupán azért, mert együtt jár azzal, hogy így közvetlenül 
szembekerülhet egy gyönyörű, előkelő hölggyel. Ellenfélnek is 
keményebb diót jelentett számára, mint Sir George vagy Robert. 


— Miss Hallim — engedte le a hangját, s kérdező stílusra váltott —, 
volt maga valaha is egy bányában? 

Lee mama már ennek gondolatára is hangosan felnevetett. 

— Ne légy nevetséges! — csattant fel Lizzie. 

—-— Ha egy szép napon rászánja magát, akkor biztos vagyok 
benne, többé soha nem nevez bennünket szerencsésnek. 

— Már éppen eleget hallgattam a szemtelenségedet! — háborgott a 
lány. — Meg kellene korbácsoljanak! 

— Ez valószínűleg nem marad el -— válaszolta Mack, de valójában 
nem hitt a dologban, hiszen mióta csak eszét tudta, egyetlen 
bányászt sem korbácsoltak meg, bár apja idejében még előfordultak 
ilyen esetek. 

A lány keblei hullámzottak a felháborodástól. Macknek nagy 
erőfeszítésébe került levenni róluk a tekintetét. 

— Mindenre van valami válaszod — dühöngött tovább a lány. — 
Mindig is ilyen voltál! 

— Ez így is van, de maga sohasem hallgatta meg ezeket a 
válaszokat. 

Mack érezte, valaki oldalba böki a könyökével. Esther 
figyelmeztette, vigyázzon a nyelvére. 

— Majd elgondolkodunk azon, amit mondott, Miss Hallim — 


avatkozott be a vitába Esther is. — Mindenesetre köszönjük a 
tanácsaltt. 

-— Téged ugye Esthernek hívnak? - biccentett Lizzie 
leereszkedően. 


— Igen, kisasszony. 

— Neked is inkább a testvéredre kellene hallgatnod — fordult a 
lány ismét Mack felé — Úgy látszik, neki több esze van, mint neked. 

— Ez az első igaz szó, amit ma hallottam. 

— Mack! Tartsd a pofádat! — sziszegte testvére felé a lány. 

Lizzie elmosolyodott, s felháborodása mintha egy csapásra 
tovaszállt , volna. A  mosolytól arca kivirult, vidámnak és 
barátságosnak tűnt. 

— Milyen régen nem hallottam már ezt a kifejezést! — nevette el 
magát felszabadultan, és Mack sem tudta visszatartani a nevetését. 

Lizzie sarkon fordult, de még mindig hangosan nevetett. 


Mack a templom felé tartó lány után nézett, s látta, Lizzie 
csatlakozik a templomból éppen kilépő Jamisson családhoz. 
— Istenem! — csóválta meg a fejét. — Micsoda nő! 

Jayt feldühítette a templomban lezajlott vita. Mindig is 
felháborodott azon, ha az emberek többet kívántak, mint ami 
társadalmi állásuk szerint megillette őket. Ez az Isten akarata, és ezt 
az ország törvényei csak megerősítik. Malachi McAshnek a föld 
alatt, csákányozással kell tölteni az életét, a Jamissonok pedig 
feisőbbrendű emberként élik világukat. Gonoszság az ilyen lázadás 
a természet rendje ellen. Ráadásul  McAsh felháborító 
szemtelenséggel beszélt, mintha mindenkivel egyenlő lenne. 

A gyarmatokon viszont egy rabszolga az rabszolga, s nincsenek 
olyan ostobaságok, hogy egy évet és egy napot kell ledolgozni 
valakinek, ráadásul ezért még fizetséget is kap. Jay véleménye 
szerint ez lenne a világ normális rendje. Az emberek nem hajlandóak 
dolgozni, hacsak rá nem kényszerítik őket. A kényszer, bár 
kegyetlen dolog, mégis a leghatékonyabb eszköz, ha valakit 
munkára akarnak fogni. 

A templomból kilépve a bérlők közül sokan odaléptek hozzá, 
gratuláltak huszonegyedik születésnapja alkalmából. Ám közöttük 
nem volt egyetlen bányász sem. A temető egyik sarkában csoportba 
verődve, visszafojtott hangon, dühösen vitatkoztak egymás között. 
Jay szinte tajtékzott dühében, mivel árnyékot vetettek életének e 
nevezetes napjára. 

sietős léptekkel haladt keresztül a hóval borított templomudvaron 
a lovakat tartó istállómester felé. Robert már ott volt, de Lizzie még 
nem érkezett meg. Jay tekintetével a lányt kereste. Már nagyon 
várta, hogy Lizzie társaságában lovagolhasson haza a kastélyba. 

— Hol van Miss Elizabeth? — kérdezte a lovásztól. 

— Ott áll a templom bejárata előtt, Mr. Jay. 


Jay már látta is. amint a lány élénk eszmecserét folytat a pappal. 
Robert ujjával durván hátba bökte öccsét. 

-— Ide figyelj, Jay... Elizabeth  Hallimet békén hagyod! 
Megértetted? 

Robert arcára harcias vonások költöztek. Ilyenkor veszélyes volt 
összeakaszkodni vele. A csalódottság és a düh viszont felbátorította 
Jayt. 

— Mi az ördögöt fecsegsz összevissza? — kérdezte támadóan. 

— Nem te akarod feleségül venni, hanem én. 

— Nem is venném feleségül. 

— Akkor pedig ne flörtölj vele! 

Jay tisztában volt vele, Lizzie őt vonzónak találja, s kedvére való 
volt az évődés vele. De eszébe sem jutott a fejét is elcsavarni. 
Tizennégy éves korában, amikor Lizzie még csak tizenhárom volt, őt 
tartotta a legszebb lánynak a világon, és úgy érezte, a szíve is 
megszakad, mert a lány figyelemre sem méltatta. De mindez már 
nagyon régen történt. Apa tervei szerint Robertnek kell Lizzie-t 
feleségül vennie, Sir George akaratával pedig se Jay, se a család 
többi tagja nem szállhatott szembe. Jayt erősen meg is lepte Robert 
felháborodása, és hogy ezt még szóba is hozta előtte. Ez arra 
vallott, bizonytalan a dolgában. Holott apjához hasonlóan Robert is 
csak nagyon ritkán bizonytalankodott. 

Jay még élvezte is a ritka alkalmat, amikor a bátyja nyugtalannak 
látszott. 

— Mitől félsz? — kérdezett rá a bátyjára. 

— Átkozottul jól tudod, miről beszélek! Kicsi gyermekkorod óta 
lopkodod a holmimat, a játékaimat, a ruháimat, mindenemet. 

A mélyen gyökerező, régi sérelmek Jayt válaszra ösztökélték. 

— Mert te mindig mindent megkaptál, amit csak akartál, nekem 
pedig semmi sem jutott. 

— Ostobaság. 

— Különben is, Miss Hallim a házunk vendége -— tette hozzá Jay 
valamivel békülékenyebben. — Nem tehetem, hogy ne vegyek róla 
tudomást. 

— Szóljak apának? — görbültek le makacsul Robert ajkai. Ezek a 
bűvös szavak vetettek véget gyermekkori vitáik többségének is. 


Mindketten tisztában voltak vele, apjuk minden esetben Robert 
pártjára fog állni. A régi keserűségtől Jaynek a torka is elszorult. 

— Rendben van, Robert! — engedett kelletlenül. — Megpróbálom 
nem zavarni az udvarlásodat! — mondta, majd lóra pattanva 
elvágtatott, s hagyta, hogy Robert kísérje vissza a lányt a kastélyba. 

A Jamisson-kastély tulajdonképpen egy sötétszürke kövekből 
épített vár volt, melynek falait lőrések tarkították. A többi vidéki skót 
kastélyhoz hasonlóan ez is hivalkodóan uralta a környéket. Hetven 
évvel ezelőtt épült, amikor az első szénbánya már kezdte hozni a 
temérdek gazdagságot tulajdonosának. 

sir George az első felesége unokatestvérétől örökölte a birtokot. 
Jay gyermekkorában apjuk csak a szénnel törődött. Minden idejét és 
pénzét arra fordította, hogy újabb és újabb tárnákat nyisson, a 
kastély korszerűsítésére pedig egyáltalán nem fordított gondot. 

Bár egész gyermekkorát itt töltötte, Jay mégsem szerette ezt a 
helyet. A földszinti, hatalmas, huzatos helyiségek, az előcsarnok, az 
ebédlő, a szalon, a konyhák és a szolgák lakrészei egy központi 
udvart vettek körül, melynek közepén egy októbertől májusig 
befagyott szökőkút állt. A kastélyt lehetetlen volt kifűteni. A 
hálószobák kandallóiban jókora tüzet raktak a Jamisson-bányákból 
érkezett szénből, de ez alig változtatott valamit a hatalmas szobák 
hőmérsékletén. A folyosók pedig annyira hidegek voltak, hogy 
nagykabátot kellett felvenni, ha valaki egyik szobából át akart menni 
a másikba. 

A család tíz évvel ezelőtt Londonba költözött, csupán néhány 
szolgát hagyott hátra, akik a házat gondozták, és vigyáztak az 
erdeikben élő vadra. Egy ideig minden évben visszatértek, magukkal 
hozták vendégeiket és szolgáikat. Edinburghban lovakat és kocsikat 
béreltek, a takarításra, tüzelésre pedig felvették néhány bérlő 
feleségét. Később apjuk egyre nehezebben szakadt el hosszabb 
időre az üzleti élettől, így lassan a látogatások is kezdtek 
elmaradozni. 

Ebben az évben újraélesztették a régi szokást, de ezt Jay 
meglehetősen kelletlenül fogadta. A felserdült Lizzie Hallim viszont 
kellemes meglepetést jelentett számára, s nem csupán azért, mert 
így lehetősége nyílt borsot törni bátyja orra alá. 


Megkerülte az istállókat, leugrott lováról, s megpaskolta a nyakát. 

— Nem kimondottan versenyló — szólt oda a lovásznak, kezébe 
nyomva a kantárszárat -, de azért fegyelmezett és nagyon jól 
viselkedett. Örülnék, ha ilyen lovak lennének az ezredemben. 

— Kpszönöm, uram — hajolt meg a lovász, láthatóan örülve az 
elismerő szavaknak. 

Jay belépett a kastély nagytermébe. Hatalmas, komor helyiség 
volt, sarkaiba soha nem jutott el a gyertyafény, ezért ott állandó 
félhomály uralkodott. A kandalló előtti öreg medvebőrön kedvetlen 
vadászkutya heverészett. Csizmája orrával Jay oldalba bökve 
elkergette onnan, hogy a tűznél kicsit felmelegítse elgémberedett 
ujjait. 

A kandalló fölött apja első feleségének, Robert édesanyjának, 
Olive-nak arcképe lógott. Jay gyűlölte ezt a festményt. Hosszú 
orrával ünnepélyesen és szenteskedően bámult le mindenkire, aki 
utána érkezett ebbe a házba. Az asszony huszonkilenc éves 
korában belázasodott, és hirtelen meghalt. Apjuk másodszor is 
megnősült, de soha nem tudta feledni régi feleségét. Jay anyját, 
Aliciát szeretőként tartotta, olyan játékszerként kezelte, akinek nincs 
helye a családban. Viselkedése miatt Jay gyakran törvénytelen 
gyereknek érezte magát. Robert volt az elsőszülött, az örökös, az 
állandó kivételezett. Jaynek néha az volt az érzése, a bátyját 
szeplőtelen fogantatás eredményeként egy szűz hozta a világra. 

Hátat fordított a festménynek. A szolga egy kupa forralt bort 
hozott, s Jay jóleső érzéssel kortyolt bele az italba. Talán ez némileg 
megnyugtatja izgalomtól remegő gyomrát is. Apja ugyanis ma fogja 
közölni, mit kap a családi vagyonból. 

Azzal tisztában volt, apja vagyonának nemhogy a felét, de még a 
tizedét sem kapja meg. Gazdag bányáival együtt ezt a birtokot is 
Robert fogja örökölni, a család kereskedelmi flottáját már amúgy is ő 
irányította. Anyja azt tanácsolta Jaynek, ne is vitatkozzon, hiszen 
apjuk mindig kérlelhetetlen határozottságot mutatott ebben a 
kérdésben. Robert jelentette számára az igazi gyereket, aki ráadásul 
megszólalásig hasonlított rá. Jayt más alkattal áldotta meg a 
teremtő, s már csak ezért sem tudott soha közel kerülni apjához. 
Robert okos, számító, szívtelen üzletember volt, aki ugyanúgy, mint 


apja, minden garast a fogához kocogtatott. Ez szöges ellentétben állt 
Jay közvetlen, felszabadult, meglehetősen költekező stílusával. Apja 
gyűlölte azokat, akik könnyelműen bánnak a pénzzel, különösen az 
ő pénzével. Több alkalommal a sárga földig lehordta Jayt, amiért 
"elszórja azt a pénzt, amit ő véres verítékkel keresett meg". 

Jay néhány hónappal ezelőtt tovább súlyosbította a helyzetét 
azzal, hogy jókora, kilencszáz fontos kártyaadósságot csinált. 
Anyjának kellett rávennie apját a tartozásának kifizetésére. Kisebb 
vagyont tett ki ez az összeg, meg lehetett volna rajta venni az egész 
Jamisson-kastélyt, de apjának semmi megerőltetésébe nem került 
kifizetni. Ennek ellenére úgy fogadta a dolgot, mintha egyik lábát 
kellett volna levágni. Azóta Jay még több pénzt veszített, de apja 
erről egyelőre nem szerzett tudomást. 

"Ne vitatkozz apáddal — tanácsolta neki az anyja —, de azért kérj 
valami szerény részesedést a vagyonból." A másodszülött fiúk 
gyakran a gyarmatokon alapozták meg további életüket; most neki is 
jó esélye volt arra. hogy apja neki ajándékozza a Barbadoson lévő 
cukornádültetvényt az udvarházzal meg az Afrikából hozott 
rabszolgákkal együtt. Anyja és ő is beszélt már erről a dologról az 
apjával. Sir George nem mondott igent, de nem mondott nemet sem, 
így Jay merész álmokat dédelgetett. 

Apja néhány perccel később érkezett vissza a kastélyba, és 
hangos lábdobogással verte le a csizmájáról a havat. Az egyik 
szolga máris ott termett mellette és lesegítte róla a kabátot. 

— Vigyetek üzenetet Ratchettnek — szólt oda apja a szolgához. — 
Éjjel-nappal őrizzék a hidat! Ha McAsh el akarja hagyni a völgyet, 
akkor fel kell tartóztatni! 

A folyón ez az egyetlen híd vezetett keresztül, de a völgyből más 
úton is ki lehetett jutni. 

- És mi történik, ha McAsh a hegyeken keresztül próbál 
megszökni? — érdeklődött Jay. 

-— Ebben az időben? Megpróbálhatja, de egy csapattal az 
országúton eléje kerülve a hegy túlsó oldalán már várni fogunk rá. 
Mindenesetre kétlem, hogy megpróbálkozna vele. 

Jay viszont már korántsem volt ebben annyira biztos. Ezek a 
bányászok olyan szívósak, mint a vadon élő szarvasok, és ez a 


McAsh ráadásul még egy konok gazember is. De nem szállt vitába 
apjával. 

Kisvártatva Lady Hallim érkezett. Haja s szeme olyan sötét volt, 
mint a lányáé, de nyoma sem volt benne a lánya élénkségének és 
elszántságának. Kicsit már elnehezült, húsos arcának vonásai 
mintha állandó rosszallást fejeztek volna ki. 

— Hadd segítsem le a kabátját — lépett oda hozzá Jay, és segített 
az asszonynak kihámozni magát a nehéz szőrmebundából. — 
Fáradjon közelebb a tűzhöz, egészen összefagytak a kezei. 
Hozhatok egy kis forralt bort? 

— Milyen nagyszerű fiú vagy, Jay! — dicsérte az asszony. — Egy kis 
forralt bor valóban jólesne. 

A többiek is lassan kezdtek visszaszállingózni a templomból, 
kezeiket . dörzsölve próbáltak kicsit felmelegedni. Robert 
lelkiismeretesen  — igyekezett — Lizzie-vel  —— cseverészni,  —— egyik 
semmitmondó témát a másik után hozta fel, mintha már előre egy 
listát készített volna ezekről. Apjuk élénk üzleti tárgyalásba 
bonyolódott Henry Drome-mal, a kereskedővel, aki rokonságban állt 
Olive-val, első feleségével. Jay anyja Lady Hallimmel beszélgetett. A 
pap és a felesége nem jött el a kastélyba, biztosan nehezen tudták 
megemészteni a templomban lezajlott összetűzést. Túlnyomórészt a 
rokonsághoz tartozó, tucatnyi más vendég is jelen volt a teremben. 
Eljött Sir George nővére is a férjével. Alicia öccse a feleségével. 
Rajtuk kívül néhány házaspár is megjelent a szomszédságból. A 
beszélgetés központi témáját Malachi McAsh és a levél szolgáltatta. 

Kisvártatva Lizzie emelt hangja hallatszott az általános 
zsongásban. Lassan kezdett mindenki odafigyelni az élénk 
eszmecserére. 

— De miért nem? -— kérdezte a lány. — A saját szememmel 
szeretném látni! 

— Higgye el, a szénbánya nem hölgyeknek való hely — komorult el 
Robert tekintete. 

— Miről van szó? — érdeklődött Sir George. 

— Miss Hallim le akar menni a bányába? 

— Tudnom kell, hogyan néz ki a valóságban — magyarázta a lány. 


— Minden egyébtől függetlenül a női ruházat teljesen alkalmatlan 
egy ilyen kirándulásra — próbálta Robert tovább győzködni a lányt. 

— Akkor majd férfinak álcázom magam — vágott vissza azonnal 
Lizzie. 

— Ismerek néhány lányt — mosolyodott el Sir George -—, akinek ez 
nem esne nehezére, de maga, kedvesem, túlságosan is csinos 
ahhoz, hogy ezt feltűnés nélkül megtehesse -— mondta, s 
nyilvánvalóan nagyon szellemesnek tartotta megjegyzését, mert 
elismerést várva azonnal körbehordozta tekintetét a társaságon. A 
többiek kötelességtudóan nevettek. 

Jay anyja megbökte a férjét, és súgott neki valamit. 

- Ó, igen! — bólintott Sir George. — Mindenkinek tele van a 
pohara? — kérdezte, s a választ meg sem várva tovább folytatta. — 
Igyunk most fiatalabb fiam, a mindenki által Jaynek ismert James 
Jamisson egészségére, és köszöntsük huszonegyedik születésnapja 
alkalmából. Jay egészségére! 

Az egybegyűltek ittak Jay egészségére, majd a hölgyek 
visszavonultak megtenni az ebédhez szükséges előkészületeket. A 
férfiak ezután már csak üzletről beszélgettek. 

— Nem tetszenek nekem az Amerikából érkező hírek — jegyezte 
meg Henry Drome. — Ez még nagyon sok pénzünkbe kerül. 

Jay tisztában volt vele, mi izgatja Drome-ot. Az angol kormány 
komoly vámot vetett ki az amerikai gyarmatra bevitt árucikkekre, a 
teára, papírra, üvegre, ólomra, festékféleségekre, és ez általános 
felzúdulást váltott ki a telepesekből. 

- A hadseregünk védje meg őket a franciáktól meg a 
rézbőrűektől, de fizetni nem akarnak érte — jegyezte meg Sir James 
felháborodottan. 

— Ha egyetlen lehetőségük kínálkozik rá, nem is fognak fizetni — 
jelentette ki Drome. — Bostonban a városi gyűlés úgy határozott, 
bojkottálni fogja az angol árukat. Abbahagyják a teázást, sőt 
lemondanak még a gyászruháról is, csak megspórolhassák a fekete 
festéket. 

— Ha a többi gyarmat is követi Massachusetts példáját — jegyezte 
meg Robert -, akkor a flottánk felének nem lesz mit szállítania. 


— A telepesek mindnyájan megátalkodott banditák — jelentette ki 
sir George -—, s közülük is a bostoni rumfőzők a legrosszabbak. 

Jayt egészen meglepte, apja mennyire fel van háborodva. 
Biztosan az jelenti számára a legnagyobb problémát, hogy az 
események miatt veszteségek érik. Ezért is hergelte fel magát 
ennyire. 

— A törvény arra kötelezi őket — folytatta Sir George —, hogy az 
angol ültetvényekről vásárolják a melaszt. De ők inkább a franciáktól 
veszik, s így letörik az árakat. 

— A virginiaiak még rosszabbak -— tódította Drome. -— A 
dohányültetvényesek soha nem fizetik ki az adósságukat. 

— Ez a dolog is ismerős számomra -— legyintett Sir George. — Az 
egyik ültetvényes nem adta meg a tartozását, s otthagyott nekem 
egy tönkrement ültetvényt. Mockjack Hallnak nevezik a helyet. 

— Hála istennek, az elítéltekre még nem vetettek ki védővámokat 
— folyt bele Robert is a beszélgetésbe. 

A többiek helyeslően mormogtak. A Jamisson-féle hajózási 
vállalkozás legjövedelmezőbb részét az elítélt bűnözők Amerikába 
szállítása jelentette. A bíróságok minden évben több száz bűnözőt 
ítéltek deportálásra. Ez az akasztásnál egy fokkal enyhébb büntetés 
volt az olyan vétségekért, mint például a lopás. A kormány fejenként 
öt fontot fizetett a szállításért a hajó tulajdonosának. Tíz deportált 
közül kilenc a Jamisson család hajóján tette meg az Atlanti-óceánon 
keresztül vezető utat. De nem csupán a kormány által fizetett fejpénz 
jelentette az egyetlen bevételi forrást ezeknél a szállítmányoknál. Az 
óceán túlsó oldalán az elítéltek kötelesek voltak hét éven keresztül 
fizetség nélkül dolgozni, ami egyben azt is jelentette, hogy hét évre 
el lehetett őket adni rabszolgának. A férfiak ára tíztől tizenöt fontig 
terjedt, a nők nyolc-kilenc fontért, a gyermekek pedig ennél 
valamivel kevesebbért keltek el. A heringek módjára összezsúfolt, 
több mint száz elítéltből álló szállítmányok mindegyikén Robert 
kétezer fontot is kereshetett, amiért akár egy újabb hajót 
vásárolhatott magának. A vállalkozás nagyon jövedelmezőnek 
bizonyult. 

— Így van — bólogatott az apja, fenékig ürítve a kezében tartott 
serleget. De még ez is megszűnhet, ha a telepesek továbbra is a 


maguk feje után mennek. 

A telepesek állandóan sérelmezték a kialakult rendszert. Bár 
továbbra is felvásárolták az elítélteket, hiszen nagy volt a hiány az 
olcsó munkaerőben, de mégsem vették jónéven, amiért az 
anyaország a nyakukba zúdítja ezt a csőcseléket. 

— Legalább a szénbányák megbízhatóan működnek — sóhajtott fel 
sir George. Mostanság már csak ezekre lehet biztosan építeni. Ezért 
is kell ezt a McAsht megsemmisíteni. 

Mindenkinek volt véleménye McAshről, ezért egyszerre több 
beszélgetés is kialakult vele kapcsolatban. Úgy tűnt, Sir George-nak 
már elege van ebből a témából. 

Hogy áll a dolog a Hallim lánnyal? — fordult kedélyes stílusra 
váltva Roberthez. — Egy kis gyöngyszem, nem igaz? 

— Elizabeth nagyon élénk teremtés — válaszolta Robert kitérően. 

— Ez bizony így van -— nevetett fel az apja. — Emlékszem, amikor 
nyolc vagy tíz évvel ezelőtt Skóciának ezen a részén az utolsó 
farkast elejtettük, és a kislány ragaszkodott hozzá, hogy 
felnevelhesse a kölyköket. Olyat még életedben nem láttál! A 
vadőrök teljesen fel voltak háborodva, s azt mondták, az állatok majd 
kiszabadulnak, és újra veszélyt fognak jelenteni a környékre. 
Szerencsére az összes elpusztult. 

— Elég problémás jelenségnek ígérkezik — jegyezte meg Robert. 

— Egy tüzes kanca is problémát jelenthet — vonta meg vállát az 
apja. — Különben is, bárhogy alakuljanak a dolgok, mindig a férj 
mondja ki az utolsó szót a családban — tette hozzá, majd hangját 
visszafojtva folytatta: — A birtoknak Elizabeth férjhezmeneteléig Lady 
Hallim a kezelője. Mivel az asszony minden tulajdona a férjet illeti, 
így az esküvő pillanatától kezdve a birtok a lány hozománya. 

— Tudom - bólogatott Robert. 

Jay ezt nem tudta, de egyáltalán nem lepte meg a dolog: nagyon 
kevés férfi örülne annak ha egy jókora birtokot egy asszony 
irányítana. 

A High Glen alatt sok millió tonna szén lehet — folytatta Sir 
George. — Minden ér abba az irányba fut. A lány egy hatalmas 
vagyonon ül -— nevetett fel hangosan. 


— Azzal sem vagyok tisztában, mennyire nyertem meg a tetszését 
-— aggodalmaskodott tovább Robert, aki most is hű maradt 
önmagához. 

— Mi nem tetszene neki benned? Fiatal vagy, gazdag leszel, és ha 
meghalok, öröklöd a főrendi címet is. Mire van szüksége még egy 
asszonynak? 

— Románcra - válaszolta Robert olyan undorral ejtve ki ezt a szót, 
mintha valami ismeretlen pénz lenne, amit egy külföldi kereskedő 
ajánl elfogadásra. 

— Miss Hallim ezt nem engedheti meg magának! 

— Nem tudom - bizonytalankodott Robert. — Lady Hallim nyakig ül 
az adósságban, mióta csak az eszemet tudom. Miért ne folytathatná 
ezt a végtelenségig? 

— Elárulok neked valamit — súgta Sir George, s körbepillantott, 
nehogy illetéktelenek is meghallják szavait. — Ugye tudod hogy az 
egész birtokot jelzálog terheli? 

— Ezt mindenki tudja. 

— Véletlenül értesültem róla, hogy aki a kölcsönt folyósította, nem 
hajlandó tovább megújítani a szerződést. 

— De biztosan tud valaki mástól pénzt szerezni, amiből kifizetheti 
a tartozását — aggodalmaskodott Robert. 

— Lehetséges -— válaszolta Sir George. — De a hölgy mindezt nem 
tudja. És erről a pénzügyi tanácsadója sem fogja felvilágosítani. . . 

Jay magában azon tanakodott, apja vajon mivel fenyegethette 
meg Lady Hallim pénzügyi tanácsadóját. 

— Látod, Robert — mosolyodon el Sir George —, az ifjú Elizabeth 
nem utasíthat vissza, ha megkéred a kezét! 

Közben Henry Drome is befejezte a csevegést a szomszédos 
társaságnál, és odalépett a három Jamissonhoz. 

— Mielőtt asztalhoz ülnénk, George, van valami, amit meg 
szeretnék tőled kérdezni. Tudom, a fiaid előtt szabadon beszélhetek. 

— Természetesen. 

— Az amerikai zavargások nagyon érzékenyen érintettek, és 
tartok tőle, ebben a negyedévben nem tudom majd teljesíteni a 
kötelezettségeimet. 


sir George nyilvánvalóan pénzt kölcsönözhetett Henrynek. 
Normális körülmények között apjuk brutálisan gyakorlatiasan járt el 
adósaival szemben: vagy fizetnek, vagy börtönbe kerülnek. Most 
szokásaitól merőben eltérően válaszolt: 

— Megértem a dolgot, Henry. Nehéz idők járnak. Majd fizetsz, ha 
lesz pénzed. 

Jay álla leesett a csodálkozástól, de néhány pillanat elteltével már 
rá is jött, apja miért viselkedik most ennyire elnézően. Drome Robert 
anyjának, Olive-nak volt rokona, és apja erre való tekintettel volt 
ennyire nagylelkű. Jaynek annyira visszatetsző volt az egész jelenet, 
hogy faképnél hagyta a társaságot. 

Közben a hölgyek is visszaérkeztek. Jay anyjának mosoly bujkált 
az ajkai körül, mintha valami izgalmas titok birtokában lenne. Mielőtt 
Jay rákérdezhetett volna, egy újabb vendég, egy papi szürkébe 
öltözött ismeretlen férfi érkezett. Alicia odalépett hozzá, váltott 
néhány szót az ismeretlennel, majd Sir Georgehoz vezette. 

— Szeretném bemutatni Mr. Chesire-t — mondta. — A pap helyett 
érkezett. 

A himlőhelyes arcú, szemüveges fiatalember ódivatú, csigás 
fürtökben aláhulló parókát viselt. Bár Sir George és a többi idősebb 
férfi is mindig parókát hordott, de a fiatalok már csak ritkán követték 
ezt a divatot. Jay pedig soha nem tette a fejére. 

— York tiszteletes elnézésüket kéri, de nem tudott eljönni — szólalt 
meg a jövevény. 

— Nem tesz semmit, nincs semmi gond — válaszolta Sir George, 
már el is fordulva az idegentől. Egyáltalán nem érdekelte a furcsa, 
fiatal egyházfi. 

Mindnyájan átmentek az ebédlőbe. Az ételek illata 
összekeveredett a nehéz, öreg függönyökből áradó nedves, dohos 
szagokkal. A hosszú asztalt gazdagon megterítették: szarvas- és 
marhasült, sonka, egy hatalmas, egészben megsütött lazac, s a 
különböző sütemények garmadája díszítette az asztalt. 

Jaynek alig ment le egy falat is a torkán. Vajon az apja neki adja a 
barbadosi birtokot? Ha azt nem, akkor vajon mit kap? Nagyon nehéz 
dolog valakinek nyugodtan ülni az asztalnál, amikor életének további 
sorsa dől el. 


Bizonyos értelemben alig ismerte az apját. Bár kezdettől egy 
fedél alatt laktak a Grosvenor Sdguare-en lévő házukban, de Sir 
George mindig a raktárakat járta Roberttel a városban, Jay pedig az 
ezredénél töltötte a napjait, Néha reggelinél találkoztak, 
alkalmanként együtt is vacsoráztak; bár Sir George vacsoráját az 
esetek többségében a dolgozószobájában fogyasztotta el, és evés 
közben is a papírjaival bajlódott. 

Jay nem is sejtette apja szándékait. Csak tologatta tányérján az 
ételt, és türelmetlenül várakozott. 

Mr. Chesire zavaró körülményt jelentett az asztalnál; néhányszor 
hangosan böffentett, kilöttyentette a vörösbort, s Jay azt is 
észrevette, hogy éhes tekintettel bámul a mellette ülő hölgy 
ruhájának kivágásába. 

Háromkor ültek asztalhoz, és mikor a hölgyek végre 
visszavonultak, a téli délután már estébe hajlott. A nők távozása 
után Sir George ültében helyzetet változtatott, és akkorát szellentett, 
mintha egy vulkán tört volna ki az asztal mellett. 

— No, így már sokkal jobb! — mondta megkönnyebbülten. 

Egy szolga portóit, dohányt meg pipákat hozott be. A fiatal pap 
azonnal megtömött magának egyet. 

— Lady Jamisson átkozottul nagyszerű asszony, Sir George, ha 
szabad így kifejezni magamat. Átkozottul nagyszerű! — ismételte 
meg kissé botladozó nyelvvel. 

Részegnek látszott, de ilyen megjegyzést még ebben az 
állapotban sem engedhet meg magának valaki. Jay azonnal anyja 
védelmére is sietett. 

-— Nagyra értékelném, ha többször nem minősítené Lady 
Jamissont, uram! — utasította rendre jeges hangon az idegent. 

Az egyházi ember gyertyát tartott a pipájához, mélyen beleszívott, 
de azonnal köhögni kezdett tőle. Nyilvánvalóan most volt életében 
először pipa a szájában. Könnyek szöktek a szemébe, levegő után 
kapkodott. Köpött egyet, de újra elfogta a köhögés. Annyira hevesen 
rázta, hogy a parókája félrecsúszott a fején, a szemüvege leesett. 
Jay azonnal látta, szó sincs itt semmiféle egyházi emberről. 

Harsány hahotára fakadt. A többiek értetlenül fordultak feléje. Ők 
még nem vettek észre semmit. 


— Nézzék! — szólalt meg újra Jay, mikor újra erőt tudott venni a 
nevetésén. — Hát nem látják, ki van közöttünk? 

Robert ismerte fel elsőként. 

— Te jó isten, hisz ez Miss Hallim! — szólalt meg álmélkodva. 

Egy pillanatnyi döbbent csend ült az ebédlőre, aztán Sir George 
hangos hahotára fakadt. A többiek, amikor látták, a házigazda 
tréfára veszi a dolgot, szintén hangosan felnevettek. 

Lizzie ivott egy korty vizet, és néhányat még köhintett. Jay 
csodálattal vette szemügyre a lány jelmezét. Szemüveg mögé 
rejtette sötét szemeinek csillogását, a paróka lelógó göndör 
hajtincsei pedig eltakarták csinos profilját. Magas, fodros, fehér 
gallér tette vastagabbá, takarta el nyakának nőies, finom vonalát. 
szénnel vagy valami más festékkel himlőhelyes foltokat festett az 
arcára, és állára is húzott néhány, pihét utánzó vonalkát, melyek 
azoknak a fiatal embereknek a legénytollára hasonlítottak, akiknek 
még nem kell rendszeresen borotválkozniuk. A kastély félhomályba 
burkolózott ebédlőjében, ezen a borongós, skóciai téli délutánon 
senki sem fedezte fel a turpisságot. 

— Nos, most bebizonyította, tényleg össze lehet téveszteni egy 
férfival — mondta Sir George, amikor a lány végre megszabadult a 
köhögéstől. — Ennek ellenére sem szabad lemennie a bányába! 
Kérem, kerítse elő a többi hölgyet, hogy átadjuk Jay-nek a 
születésnapi ajándékot. 

Jay néhány pillanatra el is felejtkezett saját izgalmáról, de az 
most újfent eluralkodott rajta. 

A hölgyekkel az előcsarnokban találkoztak. Jay anyja és Lizzie 
még most is alig tudtak úrrá lenni nevetésükön. Alicia biztosan be 
volt avatva a dologba, és szemében nyilván ezért bujkált az a 
titokzatos mosoly ebéd előtt. Lizzie édesanyja mit sem sejthetett az 
egészről, mert a vonásai szinte az arcára fagytak. 

sir George vezette a menetet a főbejáraton keresztül a kastély 
előtti térség felé. Erősen alkonyodott, de a havazás már megszűnt. 

— Itt van! — szólalt meg Sir George. — Ez a születésnapi 
ajándékod! 

A kastély előtt egyik lovász egy olyan csodálatos lovat vezetett 
fel, amilyet Jay még életében nem látott. A kétéves, hófehér mén 


minden porcikáján látszott a nemes, arab vér. A sokadalom kicsit 
nyugtalanná tette, oldalra ugrott, ezért a lovásznak erősen kellett 
fogni a kantárszárat, hogy féken tudja tartani. Tüzes tekintetéből Jay 
azonnal látta, a ló a szélvésszel is bátran felveszi a versenyt. 

Szinte a lélegzete is elállt a csodálkozástól, de anyjának hangja 
éles pengeként vágott bele az áhítatba. 

— Ez minden? - kérdezte az asszony. 

— Ugyan, Alicia — szólalt meg Sir George -—, remélem, nem leszel 
udvariatlan... 

— Ez minden? -— ismételte meg Alicia a kérdést, s Jay látta, anyja 
arca szinte eltorzul a dühtől. 

— Igen — bólintott rá az apja. 

Jaynek eddig eszébe sem jutott, hogy a lovat a barbadosi birtok 
helyett kapja. Csak bámult szüleire, míg végül az egész eljutott a 
tudatáig. Keserűséget érzett, és meg sem tudott szólalni. 

Anyja beszélt helyette. Jay még soha nem látta ennyire 
dühösnek. 

— A fiadról van szó! — mondta, miközben hangja remegett a 
felháborodástól. — Most töltötte be a huszonegyedik évét... joga van 
a jussára, hogy önálló életet kezdhessen... és te egy lovat adsz 
neki? 

A vendégek elszörnyedve, zavartan bámultak rájuk. Sir George 
arca egyszerre bíborvörösre váltott. 

— Mikor én huszonegy éves voltam, nekem senki sem adott 
semmit! — csattant fel dühösen. — Örökölni se örököltem többet egy 
pár ócska cipőnél... 

— Az isten szerelmére! — vágott közbe az asszony, s hangjából 
szinte sütött a megvetés. — Már mindnyájan hallottunk róla, hogy az 
apád tizennégy éves korodban meghalt, és neked egy malomban 
kellett dolgoznod, hogy el tudd tartani magadat és a nővéredet. De 
ez még nem ok arra, hogy nyomorúságra ítéld a saját fiadat! 

— Nyomorúságra? - tárta szét a karját Sir George, mintha csak a 
kastélyra, a birtokra meg az ezekkel járó életmódra kívánna mutatni. 
— Miféle nyomorúságról beszélsz? 

— Szüksége van a függetlenségre és az önállóságra. Az isten 
szerelmére kérlek, add neki a barbadosi birtokot! 


— Az már az enyém! -— emelte fel tiltakozóan Robert a hangját. 

Jay döbbenten állva hallgatta a szóváltást, aztán végre nagy 
nehezen ő is meg tudott szólalni. 

— Azt az ültetvényt soha nem működtették megfelelően — 
jelentette ki elfúló hangon. — Azt gondoltam, hogy úgy vezetem majd, 
mint egy ezredet, a niggereket keményebb munkára fogom, és 
jövedelmezővé teszem a vállalkozást. 

— Valóban azt hiszed, meg tudnád csinálni? — nézett rá az apja. 

— Igen, azt hiszem! -— válaszolta Jay, s szíve megdobbant a 
reménytől, hátha apja mégis megváltoztatja a döntését. 

Nos, én nem hiszem! — vetette oda apja minden kertelés nélkül. 

Jay úgv érezte, mintha ököllel az arcába vágtak volna. 

— Nem hiszem, hogy a legkisebb érzéked is lenne ahhoz, hogyan 
kell irányítani egy ültetvényt vagy bármely más vállalkozást: — 
dörrent rá az apja. — Azt gondolom, jobban teszed, ha a 
hadseregben maradsz, ahol megmondják, mit kell csinálnod! 

Jay olyan kábulatot érzett, mintha egy doronggal fejbe csapták 
volna. A csodálatos, hófehér mérre pillantott. 

— Soha nem ülök rá erre a lóra! — jelentette ki határozottan. — 
Vigyék el innen! 

— Robert kapja meg a kastélyt, a szénbányákat, a hajókat és 
minden egyebet - fordult Alicia ismét Sir George-hoz -, az ültetvény 
is feltétlenül az övé kell legyen? 

— Ő az idősebb fiú! 

— Jay a fiatalabb, de azért ő is valaki! Miért kell mindent 
Robertnek megkapnia? 

— Az anyja miatt — válaszolta Sir George. 

Alicia az arcába bámult, s Jay rájött, az anyja gyűlöli az apját. Én 
is gyűlölöm, gondolta magában. Gyűlölöm a saját apámat! 

— Légy akkor átkozott — szólalt meg ismét Alicia a vendégek 
szörnyülködése közepette. A pokolba veled! — tette még hozzá, majd 
sarkon fordult, és beviharzott a házba. 


A McAsh testvérek egy húsz négyzetméteres, egyszobás házban 
laktak, melynek egyik oldalában egy tűzhely kapott helyet, a másik 
oldalon pedig két függönnyel eltakart beugróban a hálóhelyeik 
voltak. A bejárati ajtó arra a bányáktól a völgy felé haladó sáros útra 
nyílt, mely a templomnál torkollott bele a kastélyhoz és az egész 
külvilághoz vezető másik útba. A vízellátást a házsor mögötti, a 
hegyekből lezúduló patakocska biztosította számukra. 

Egész úton hazafelé Mack a templomban lezajlott eseményekkel 
kínozta magát, de mély hallgatásba burkolózott. Esther sem tett fel 
kérdéseket. Kora reggel, mielőtt még a templomba elindultak volna, 
feltettek főni a tűzhelyre egy darab húsos szalonnát. Mire 
visszaértek, már ínycsiklandozó illatok kezdtek terjengeni a házban, 
amitől Mack szájában azonnal összefutott a nyál, és hangulata is 
megjavult egy kicsit. Esther káposztát vágott egy edénybe, Mack 
pedig egy kancsó sörért átment az út túlsó oldalán lakó Mrs. 
Wheighelhez. Mindketten a fizikai munkások hatalmas étvágyával 
láttak neki az evésnek. Mikor az étel és a sör is elfogyott, Esther 
böffentett egyet, majd megszólalt. 

— Nos, most mihez kezdesz? 

Mack felsóhajtott. 

— El kell mennem innen. Nem maradhatok itt, ezt már a 
büszkeségem sem engedné meg. A völgyben élő összes fiatalt 
állandóan arra emlékeztetném, hogy a Jamissonokkal nem lehet 
szembeszállni. El kell mennem! - jelentette ki határozottan. 
Megpróbálta megőrizni nyugalmát, de a hangja mégis remegőssé 
vált. 

— Ettől féltem — szólalt meg Esther is könnyekkel küszködve. — A 
környék leghatalmasabb emberével szálltál szembe. 

— De nekem van igazam! 

— Ez így igaz, de hogy mi az igazság és mi a hamisság, az 
nagyon keveset számít ezen a világon. Ennek csak a túlvilágon lesz 
jelentősége. 

— Ha ezt most nem teszem meg, akkor soha nem is fogom... 

— Ez biztos — bólogatott szomorúan a lány. — És ha megpróbálnak 
megállítani? 


— Hogyan? 

— Őröket állíthatnak a hídhoz. 

A völgyből a hídon kívül csak a hegyeken keresztül lehetett 
kijutni, de az túlságosan lassú dolognak ígérkezett: a Jamissonok 
már a hegy másik oldalán várnának rá, mire Mack megérkezik. 

-— Ha lezárják a hidat, akkor átúszom a folyót — válaszolta 
elszántan Mack. 

— Ilyen hidegben könnyen bele is fulladhatsz. 

— A folyó harminc méter széles. Azt hiszem, egy perc alatt át 
tudom úszni. 

— Ha elkapnak, akkor olyan nyakörvvel hoznak majd vissza, mint 
amilyen Jimmy Lee-nek is van. 

Mack arca összerándult. Kutyához hasonlóan nyakörvet viselni 
olyan megaláztatást jelentett, melytől minden bányász halálosan 


rettegett. 
-— Én okosabb vagyok, mint Jimmy —- jelentette ki Mack 
határozottan. — OO megpróbált elhelyezkedni egy bányában, és 


persze a bányatulajdonos azonnal jelentette a dolgot. 

— Éppen ez a probléma. Valamit enned is kell, de hogyan szerzed 
meg az ennivalóra a pénzt? Csupán a bányászathoz értesz... 

Macknek volt egy kis megtakarított pénze, de az nem tartott volna 
ki sokáig. A problémán már ő is törte a fejét. 

— Edinburghba megyek -— jelentette ki határozottan, közben arra 
gondolt, talán fel tud kéredzkedni valamelyik nehéz társzekérre, 
mely a bányából a szenet szállítja. — Ott hajóra szállok. Hallottam, a 
szénszállító hajókon mindig szükség van erős fiatalemberekre. 
Három nap múlva már nem is vagyok Skóciában. Az országon 
kívülről viszont már nem hozhatnak vissza, mert ez a törvény máshol 
már nem érvényes. 

— Hajóval — szólalt meg Esther elmélázva. Még egyikük sem látott 
soha életében hajót, bár képeken már találkoztak vele. — És utána 
hova akarsz menni? 

— Azt hiszem, Londonba. — Edinburghból a legtöbb szénszállító 
hajó London felé vette az irányt, bár Mack olyasmiről is hallott, hogy 
néhány közülük Amszterdamig is elmegy. — Vagy talán Amerikába. . . 


— Ezek csak nevek - jelentette ki Esther. — Még nem találkoztunk 
olyan emberrel, aki valaha is járt volna Amerikában. 

— Azt hiszem, az emberek ott is kenyeret esznek, házakban 
laknak, és éjszaka alszanak, mint mindenütt a világon. 

— Gondolom - bólogatott Esther is bizonytalanul. 

— Különben is, mindez nem számít! -— jelentette ki Mack 
elszántan. — Skócián kívülre bárhová elmegyek, bárhová, ahol 
szabad lehetek. Gondolj csak bele! Ott élsz, ahol jól érzed magad, 
és nem ott, ahol parancsolják. A munkát is te választod ki 
magadnak. Ha jobban fizető, biztonságosabb, tisztább munkát 
találsz, akkor szabadon elmehetsz. Saját magad ura lehetsz, nem 
vagy senki rabszolgája. Hát nem csodálatos dolog? 

— Mikor akarsz indulni? — kérdezte Esther, és a szeméből 
patakzottak a könnyek. 

— Még egy-két napot maradok. Remélem, ezalatt a Jamissonok 
ébersége is csökken valamit. Kedden viszont betöltöm a 
huszonkettedik évemet. Ha szerdán is lemennék a bányába, akkor 
már egy évet és egy napot dolgoznék, s így végleg rabszolgasorsra 
lennék ítélve. 

— Valójában így is rabszolga vagy, bármi volt abban a levélben. 

— Akkor is biztonságot ad, ha arra gondolok, a törvény az én 
oldalamon áll. Magam sem tudom, ez miért fontos annyira, de mégis 
így áll a helyzet. Így a Jamissonok bűnt követnek el, akár beismerik, 
akár nem. Kedden éjszaka kell indulnom. 

— Velem mi lesz? — kérdezte Esther bátortalanul szipogva. 

— Azt ajánlom, dolgozz Jimmy Lee mellett. Nagyon jó bányász, és 
nagy szüksége van egy másik szénhordóra. . . 

— Veled akarok menni! — szakította félbe a lány. 

-— Ezt még sohasem mondtad - válaszolta Mack őszinte 
csodálkozással. 

— Mit gondolsz, miért nem mentem eddig férjhez? — kérdezte a 
lány kicsit emeltebb hangon. — Azért, mert ha férjhez megyek, meg 
gyereket szülök, akkor soha nem keveredek ki innen. 

Ebben volt is igazság, hiszen Heugh-ban Esther volt a legidősebb 
lány, aki még nem ment férjhez. De Mack eddig arra gondolt, a 
testvére még nem talált olyat, aki minden szempontból megfelelő 


lenne a számára. Az soha eszébe sem jutott, hogy a lány is a 
szabadság álmait dédelgeti magában. 

— Erre sohasem gondoltam. . . 

— Féltem. És még ma is félek. De ha te elmész, akkor én is veled 
tartok. 

Mack látta húga szemében a kétségbeesést, és fájt, hogy vissza 
kell utasítania. 

-— Nők nem szolgálhatnak hajón. Nincs elég pénzünk az 
útiköltségre, azt pedig nem engedik, hogy a munkáddal fizess. 
Edinburghban kellene hagyjalak. 

— Ha elmész, én nem maradck itt! 

Mack nagyon szerette a testvérét. Gyerekkoruktól kezdve mindig 
kiálltak egymás mellett, akár játékról volt szó, akár szüleikkel, akár a 
bánya vezetésével volt valami nézeteltérésük. Ha döntéseit illetően 
Esthernek voltak is néha kétségei, akkor is mindig mellette volt, s 
anyatigrisként védte őt. Mack nagyon szerette volna magával vinni, 
de kettőjüknek sokkal nehezebb megszökni, mint ha egyedül vág 
neki az útnak. 

— Maradj még egy kicsit, Esther! — kérlelte a fiú. — Ha eljutok oda, 
ahova szeretnék, azonnal írok. Amint munkát találok, összegyűjtöm 
a pénzt, és érted küldök. 

— Valóban megteszed? 

— Igen, ebben biztos lehetsz. 

— Köpj egyet, és esküdj meg! 

— Köpjek, és esküdjek meg? — nézett rá Mack csodálkozva, de 
aztán azonnal eszébe jutott, gyermekkorukban mindig Így 
pecsételték meg az egymásnak tett ígéreteiket. A fiú látta, húga ezt 
komolyan is gondolja. Beleköpött a tenyerébe, majd mindkét kezével 
átnyúlt a durván faragott asztalon, és kezébe vette Esther kezét. 

— Esküszöm, érted fogok küldeni! 

— Köszönöm! — válaszolta kicsit megnyugodva a lány. 


Másnap reggelre szarvasvadászatot terveztek. Jay úgy döntött, a 
történtek ellenére a társasággal tart. Úgy érezte, ölni van kedve. 

Nem is reggelizett, inkább egy whiskyvel töltött flaskát csúsztatott 
a zsebébe, és kilépett az ajtón megnézni, milyen időre lehet 
számítani. Hajnalodott. Az égbolt még szürke volt, de a köd már 
felemelkedett, esőre nem volt kilátás. Jó vadászidő ígérkezett. 

Leült a kastély előtti lépcsőre, és gondosan egy ék alakú tűzkövet 
illesztett puskája gyújtószerkezetébe, majd puha bőrdarabbal 
szilárdan rögzítette a helyén. Egy szép bika elejtése talán némiképp 
levezeti a belsejében háborgó indulatokat. De szarvas helyett inkább 
a bátyját, Robertet szerette volna megölni. 

Büszke volt fegyverére. Az elöltöltős kovás puskát bizonyos 
Griffin készítette a Bond Streeten, és Spanyolországból hozatott 
csövét gazdag aranyberakás díszítette. Sokkal finomabb, pontosabb 
volt, mint a katonái által használatos Brown Bess". Felhúzta a puska 
kakasát, s megcélozta a pázsitos térség túlsó odalán álló fát. 
Végignézve a fegyver csövén azt képzelte, egy hatalmas 
terpesztésű szarvasbika áll előtte. A képzeletbeli állat mellkasára, 
valamivel a lapockája mögé helyezte a célgömböt, ahol a szív 
pumpálja a friss vért az erekbe. A kép hirtelen megváltozott, és 
Robertet látta maga előtt a szarvasbika helyett. A mogorva, önző, 
fáradtságot nem ismerő Robertet sötét hajával és jóltápláltságról 
tanúskodó, telt arcával. Jay meghúzta a ravaszt. Az acél a kovához 
csapódott, melyből szikrafelhő csapódott fel; ám lőpor nem volt a 
serpenyőben. Sőt még golyót sem csúsztatott a csőbe. 

Biztos kézzel töltötte meg fegyverét. Pontosan két és fél mérce 
fekete lőport szórt lőporszarujából a puska csövébe. Zsebéből golyót 
húzott elő, vékony vászondarabkára tekerte, majd beleillesztette a 
fegyver csövébe. Kipattintotta a puskavesszőt, amivel ütközésig 
feltolta a lövedéket. A tizenkét milliméter átmérőjű golyó képes volt 
akár száz méterről is leteríteni egy kifejlett szarvasbikát. Robert 
bordáit is pozdorjává zúzza, ha áthatol a tüdején, s darabokra tépve 
a szívét pillanatok alatt végez vele. 

— Hello, Jay — hallotta a háta mögül anyja hangját. 

Jay felállt, és arcon csókolta. Azóta nem találkoztak, hogy anyja 
előző este megátkozta Sir George-ot, és beviharzott a kastélyba. 


Most elnyűttnek, szomorúnak látszott. 

— Ugye rosszul aludtál? — kérdezte Jay együttérzően. 

— Volt már jobb éjszakám is — bólintott az asszony. 

— Szegény anyám! 

— Nem kellett volna apádat elátkoznom! 

— Valamikor — szólalt meg Jay kicsit bizonytalanul — biztosan 
szerethetted. 

— Nem is tudom — sóhajtotta az asszony. — Jóképű volt, és 
gazdag, ráadásul főrend is, és én a felesége akartam lenni. 

— Most viszont gyűlölöd. 

— Mióta kivételezni kezdett Roberttel. 

— Gondolod, Robert belátja, hogy ez nem tisztességes dolog? — 
kérdezte dühösen. 

— Azt hiszem, Robert tökéletesen tisztában van a helyzettel. 
Viszont nagyon kapzsi és önző. Mindent magának akar 
megkaparintani. 

— Mindig is ilyen volt — jegyezte meg Jay visszaemlékezve 
gyermekkorukra, amikor bátyjának az okozta a legnagyobb örömet, 
ha elvehette Jay  ólomkatonáit, vagy  megehette előle a 
szilvapudingot. — Emlékszel Robert pónijára, a Rob Royra? 

— Igen, de miért kérdezed? 

— Ő tizenhárom éves volt, amikor megkapta a pónit, én pedig még 
csak nyolc. Én is nagyon szerettem volna egyet, hiszen már akkor is 
jobban lovagoltam nála. Soha nem engedett felülni rá. Ha neki nem 
volt kedve lovagolni, akkor inkább a lovásszal járatta Rob Royt, én 
pedig csak néztem. De akkor sem engedett a közelébe. 

— De te a többi lovat is meg tudtad ülni. 

— Tízéves koromra már mindegyik lovat jól ismertem, még apa 
vadászménjén is lovagoltam. Rob Roy viszont mindig tabu volt 
előttem. 

— Sétáljunk egy kicsit, menjünk le az útig — javasolta a prémmel 
szegélyezett, kapucnis bundát viselő asszony a posztóköpenybe 
burkolózott Jaynek. Átvágtak a kastély előtti füves térségen, 
miközben lábuk alatt halkan ropogtak a fagyos fűszálak. 

— Vajon miért viselkedik így apa velem? -— tette fel a kérdést Jay. — 
Miért gyűlöl ennyire? 


— Ő nem gyűlől téged — simogatta meg fia arcát az asszony —, bár 
gyakran teljes joggal Így erezheted. 

— Akkor meg miért bánik velem ilyen mostohán? 

— Apád nagyon szegény volt, amikor elvette Olive Drome-ot 
feleségül. Nem volt egyebe egy kis szatócsboltnál Edinburgh 
szegénynegyedében. Ez a hely, melyet most Jamisson-kastélynak 
neveznek, Olive egyik távoli unokatestvéréé,  Williamé volt. 
Magányos agglegényként élt, s mikor megbetegedett, Olive vette 
pártfogásba.  Unokatestvére ezért annyira hálás volt, hogy 
megváltoztatta végrendeletét, és mindent Olive-ra hagyott, majd a 
gondos ápolás ellenére átadta lelkét a teremtőnek. 

— Ezt a történetet már sokszor hallottam — biccentett Jay. 

— A lényeg az, hogy apád ezt a birtokot még mindig úgy tekinti, 
mintha Olive-é lenne, ráadásul ez a birtok volt az alapja annak az 
üzleti birodalomnak, melyet később megteremtett magának. A 
bányászat ma is a legjövedelmezőbb az összes vállalkozása közül. 

— Ez állandó és biztos bevételt jelent szerinte — tette még hozzá 
Jay az előző napi beszélgetést felidézve. — A hajózás nagyon 
szeszélyes és kockázatos vállalkozás, de a szénre állandóan 
szükség van. 

— Száz szónak is egy a vége, apád úgy érzi, mindent Olive-nak 
köszönhet, és megsértené az emlékét, ha bármit adna neked. 

— Valami más is lehet itt a háttérben — rázta meg a fejét Jay. — Azt 
hiszem, egyikünk sem ismeri a történet minden részletét. 

— Talán igazad van. Én mindenesetre elmondtam mindazt, amit 
tudok az egészről. 

Leértek a kocsiútra, megfordultak, és hallgatásba burkolózva 
sétáltak vissza a kastélyhoz. Jaynek hirtelen az jutott eszébe, vajon 
szülei töltöttek-e együtt valaha is egy teljes éjszakát. Szerinte ez 
előfordulhatott. Az apjának biztosan az volt a véleménye, akár 
szereti az asszony, akár nem, akkor is a felesége, és kötelessége 
rendelkezésére állnia. 

A kastély bejáratához érve az asszony ismét megszólalt. 

— Egész éjszaka azon gondolkodtam, milyen megoldás lenne a 
legkedvezőbb a számodra, de mindeddig nem jutottam semmire. 


Azért nem szabad elkeseredned. Valahogy majdcsak kialakulnak a 
dolgok. 

Jay mindig csodálta anyja erejét és kitartását. Szembe mert 
szállni az apjukkal, és rendszerint elérte, amit akart. Még arra is 
rávette, hogy kifizesse az ő kártyaadósságait. Ezúttal viszont úgy 
érezte, kudarcot vallhat. 

— Apa úgy döntött, nem kapok semmit. Biztosan tisztában van az 
érzéseimmel, mégis így határozott. Könyörgésnek vagy vitának 
semmi értelme. 

— Eszemben sincs könyörögni - jegyezte meg anyja szárazon. 

— Akkor mire gondoltál? 

— Nem tudom, de még nem adtam fel a reményt. Jó reggelt, Miss 
Hallim. 

Lizzie sietett le a kastély bejáratához vezető lépcsőkön. Már a 
vadászathoz volt öltözve. Fekete  szőrmesapkájában, apró 
csizmáival úgy festett, mint egy csinos kis kobold. A lány 
elmosolyodott. Úgy tűnt, örül a találkozásnak. 

— Jó reggelt — köszöntötte őket vidáman. 

— Maga is velünk tart? — kérdezte Jay. Lizzie megjelenése őt is 
felvidította egy kicsit. 

— A világ minden kincséért sem mulasztanám el ezt az alkalmat. 

Szokatlan, de azért teljesen elfogadható dolog volt egy hölgy 
részéről, ha részt akar venni a vadászaton. Lizzie-t ismerve Jay 
egyáltalán nem lepődött meg ezen. 

— Nagyszerű! — örvendezett lelkesen. -Legalább hoz valami 
stílust és finomságot a férfiaknak ebbe a meglehetősen durva 
foglalatosságába. 

— Ezt azért nem kell annyira biztosra venni! — válaszolta a lány. 

- Én viszont bemegyek a házba -— szolalt meg Alicia. — 
Mindkettőjüknek jó vadászatot! 

— Sajnálom, hogv ennyire elrontották a születésnapját — mondta 
Lizzie az asszony távozása után, s együttérzően megszorította a fiú 
karját. — Remélem, ma délelőtt legalább néhány órára meg tud 
szabadulni a problémáritól. 

Meg is teszek mindent ennek érdekében — mosolyodott vissza 
Jay a lányra. 


— Jó erős délnyugati szelünk van — mondta Lizzie beleszimatolva 
a levegőbe. — Pontosan olyan, amilyennek lennie kell! 

A kastély sarkánál egy vadőr két kutyát vezetett pórázon. Lizzie 
azonnal odalépett hozzájuk, hogy egy kicsit babusgassa őket. Jay is 
csatlakozott hozzá, s úgy érezte, hangulata egy csapásra 
megváltozik A kastély fele visszapillantva anyját látta a bejáratnál, 
amint merően Lizzie-t bámulja. Tekintetében valami furcsa, töprengő 
tétovaság lappangott. 

A hosszú lábú, szürke kutyákat néha skót szarvasűző, néha 
pedig ír farkaskutyának is neveztek. Lizzie leguggolva mindkettőhöz 
szólt néhánv kedves szót. 

— Ugye az egyiket Brannek hívják? -— kérdezte a vadőrt. 

— Ez Bran fia. Miss Elizabeth — válaszolta a vadőr. — Bran már 
egy éve elpusztult. Ennek Busker a neve. 

A kutyákat mindaddig a vadászok mögött tartják, míg az első 
lövések el nem dördülnek. Csak azután engedik el őket a pórázról. 
Rájuk az a szerep hárul, hogy üldözőbe vegyék és helyben tartsák a 
vadat, melyet a vadászoknak nem sikerült leteríteni, csak 
megsebesíteni. 

Közben a többiek is kezdtek szállingózni a kastélyból. 
Megérkezett Sir George, Robert és Henry is. Jay a bátyjára bámult, 
de Robert elkerülte öccsének tekintetét. Apja kurtán biccentett feléje, 
s úgy tűnt, mintha már nem emlékezne az előző este történtekre. 

A kastély keleti sarkánál a vadőrök egy fából és vászonból 
összeeszkábált szarvasfigurát állítottak fel céltáblaként. Minden 
vadász lead rá néhány lövést, így győződve meg róla, fegyvere jól 
be van-e lőve. Jay kíváncsi volt, Lizzie tud-e bánni a fegyverrel. A 
férfiak általában azt állítják, a nők nem tudnak rendesen lőni, mivel 
karjuk túlságosan gyenge a nehéz fegyver megtartásához. Most 
majd elválik, így van-e? 

Először mindnyájan ötvenméternyire álltak fel a céltáblától. 
Elsőként Lizzie emelte fel a puskáját, s lövése tökéletes volt. A golyó 
pontosan a kellő helyen, valamivel a lapocka mögött csapódott a 
célba. Jay és Sir George is jól célzott, Robert és Henry lövése 
viszont erősen hátracsúszott. Egy ilyen sebzést az állat igen 


messzire elvisz, és csak később, lassan, rettenetes kínok között 
pusztul el. 

Ezután hetvenöt méterről próbálkoztak lövéssel. Jay legnagyobb 
meglepetésére Lizzie ezúttal is pontosan a megfelelő helyen találta 
el a szarvasfigurát. Mutatványát Jay is megismételte. Sir George a 
fején találta el az állatot, Henry lövedéke pedig a szarvas hátsó 
combjába fúródott. Robert golyója a célt messze elkerülve a 
konyhakertet körülvevő kőfalon szikrázott. 

Végül száz méterről, fegyvereik legnagyobb hatótávolságáról 
próbálkoztak. Mindenki döbbenetére Lizzie lövése ezúttal is 
tökéletesre sikerült. Robert, Sir George és Henry bele sem talált a 
céltáblába. Jay készülődött utolsónak a lövéshez. Feltett szándéka 
volt, hogy nem hagyja magát egy lánytól legyőzni. Nem siette el a 
dolgot, egyenletesen vette a levegőt, gondosan célzott, majd 
visszatartotta lélegzetét. Finoman meghúzta a ravaszt, de a lövedék 
a szarvas hátsó lábát törte el. 

Ennyit a nők lövésztudományáról! Lizzie mindnyájuknál jobbnak 
bizonyult. Jay még később is alig tudott magához térni a 
csodálkozástól. 

— Nem akar csatlakozni az ezredemhez? — kérdezte tréfásan. — 
Nem sok férfi akad, aki ennyire jól tudna lőni. 

A lovászok közben kivezették a pónikat. Ezek a hegyvidéki pónik 
biztosabb lábakon álltak az egyenetlen terepen, mint a magasabb 
felépítésű, normális méretű lovak. A társaság nyeregbe szállt, és 
kilovagolt a kastély udvaráról. 

A völgybe vezető úton Henry Drome élénk eszmecserét folytatott 
Lizzie-vel. Jay azon kapta magát, a hangulata ismét borongóssá 
válik, és továbbra sem tudja megemészteni a történteket. Az előző 
nap eseményei fekélyként égették a gyomrát. Hiába mondogatta 
magának, hogy számítania kellett volna erre, hiszen apja mindig 
Robertet részesítette előnyben vele szemben, ám mégis annak az 
ostoba derűlátásnak az áldozatává vált, mely abból táplálkozott, 
hogy ő is az apja gyermeke, anyja pedig a köztiszteletben álló Lady 
Jamisson. Azzal ámította magát, apja talán neki is tisztességgel 
megadja a járandóságát. Az apja viszont soha nem volt vele 
szemben tisztességes. 


Szeretett volna egyedüli fiúgyermek lenni a családban. Robert 
halálát kívánta. Ha ma valami baleset történne, és Robert az életét 
vesztené, akkor egyszer s mindenkorra megszabadulna minden 
problémájától. 

Szeretett volna elég erős lenni ahhoz, hogy végezzen vele. 
Megérintette a vállán keresztbe vetett fegyver hordszíját. Balesetnek 
is beállíthatná a dolgot. Mikor mindenki egyszerre süti el a fegyverét, 
nagyon nehéz utólag megállapítani, kinek a fegyveréből repült ki a 
végzetes golyó. De még ha sejtenék is az igazságot, a család 
biztosan eltussolná a dolgot. 

Még a gondolatra is megborzongott, hogy Robert 
meggyilkolásáról álmodozik. Soha eszébe sem jutott volna ilyesmi, 
ha apja tisztességesen bánt volna vele. 

A Jamissonoké is olyan volt, mint a kisebb skóciai birtokok 
többsége. A völgy ölén fekvő kevéske termékeny területet a bérlők a 
középkori teraszos módszer szerint, közösen művelték, és 
természetben fizettek a földesuruknak. A birtok túlnyomó részét 
erdős hegyvidék alkotta, mely halászaton és vadászaton kívül 
semmi másra nem volt alkalmas. Néhány nagybirtokos kitisztíttatta 
az erdők alját, s juhtenyésztéssel is megpróbálkozott. A skóciai 
nagybirtokokon nehéz volt meggazdagodni, hacsak valaki nem talált 
szenet a föld mélyében. 

Öt kilométernyi lovaglás után a vadőrök mintegy másfél 
kilométeres távolságban, az erdős zóna fölötti déli hegyoldalban, egy 
húsz-harminc tehénből álló szarvasrudlit vettek észre. A kis csoport 
megtorpant. Jay elővette a látcsövét. A szarvasokat szél ellen 
közelítették meg, így azok az ellenkező irányba figyeltek. 

A tehén húsa étkezésre kitűnően alkalmas volt, de a vadászok 
mégis a széles agancsot viselő bikákat ejtették el szívesebben. Jay 
ezután a tehenek fölötti hegyoldalt pásztázta látcsövével. Egyszerre 
csak megpillantotta azt, amit keresett. Fölfelé mutatott. 

— Nézzétek... két bika... nem is kettő... három... ott, jóval a 
tehenek fölött! 

— Már én is látom őket! Ott vannak az első gerincvonal fölött — 
szólalt meg Lizzie. — Egy negyedik is van. 


A lány arca egészen kipirult az izgalomtól, vonásai még 
bájosabbnak tűntek. Pontosan az ilyen dolgokat kedvelte legjobban: 
puskával a kézben, lovakkal és kutyákkal kint lenni a szabadban, s 
valami kalandos és férfias dolgot csinálni. Jay akaratlanul is 
elmosolyodott. Amikor a lányra pillantott, egyből fészkelődni kezdett 
a nyeregben. Már a látványa elegendő volt ahhoz, hogy férfiassága 
megmozduljon. 

Bátyjára pillantott. Robert láthatóan kényelmetlenül érezte magát 
egy póni hátán, kint a hidegben, s biztosan kedvére valóbb 
foglalatosságot talált volna magának cége könyvelésén, ahol 
kiszámolhatta volna, mondjuk, nyolcvankilenc font negyedévre 
esedékes három és fél százalékos kamatát. Mekkora vétek lenne, 
ha egy ilyen nő, mint Lizzie, Roberthez menne feleségül! 

EI is fordította a fejét, megpróbálva csak a szarvasokra 
koncentrálni. Látcsövével alaposan szemügyre vette a hegyoldalt, 
keresve azt az utat, melyen legjobban meg lehetne őket közelíteni. 
Mindig szél alatt kellett maradniuk, nehogy a szarvasokat megcsapja 
az emberszag. Ennek érdekében a legcélszerűbb lett volna felülről 
belopni őket. Mint ahogy az elindulás előtt rendezett kis céllövészet 
is bebizonyította, száz méternél nagyobb távolságról szinte 
lehetetlen volt eltalálni a szarvasokat, s az ideális lőtávolság pedig 
ötven méter körül lehetett. A szarvasvadászat művészete éppen 
abban áll, hogyan tudja valaki megbízható lőtávolságra becserkészni 
az állatokat. 

Lizzie már kész is volt a tervvel, hogyan közelítsék meg őket. 

— Ott húzódik egy katlan, négy-ötszáz méternyire a völgy lábától — 
magyarázta élénken. A katlan tulajdonképpen egy vízmosás volt, 
mely kellő takarást biztosított a felfelé igyekvő vadászoknak. — Azon 
felmehetünk egészen a gerincig, s onnan már meg lehet őket 
közelíteni. 

sir George is egyetértett a tervvel. Ritkán engedte, hogy 
megszabja neki valaki, mit csináljon; ha erre mégis sor került, akkor 
ilyesmire általában csak egy csinos nő tudta rávenni. 

Visszatértek a vízmosás lábáig, hátrahagyták a pónikat, és 
gyalogosan indultak neki a hegyoldalnak. A lejtő meglehetősen 
meredeknek bizonyult, ráadásul a talaj is egyenetlen volt, így hol 


iszapos gödörbe csúsztak, hol kövek között botladoztak. Henry és 
Robert hamarosan lihegni és izzadni kezdett. Lizzie és a vadőrök 
hozzászoktak az ilyen terephez, ezért nem is pihegtek. Sir George is 
kivörösödött, az arcán izzadság gyöngyözött. Ám meglepően 
kitartónak bizonyult, és továbbra sem lassította lépteit. Jay 
gárdistához méltóan könnyedén vette az akadályokat, de egy idő 
után azon kapta magát, ő is erősen liheg az erőfeszítéstől. 

Végre átkeltek a gerincen, s hogy a szarvasok észre ne vegyék 
őket, a gerincvonal túlsó oldalán kezdték megközelíteni az állatokat. 
A metszően hideg szél éles jégdarabkákat sodort az arcukba, 
körülöttük csontig ható, hideg ködfelhők kavarogtak. Most Jay is 
érezni kezdte a hideget. Finom bőrkesztyűje teljesen elázott, a 
nedvesség behatolt a csizmájába, átáztatva drága gyapjúzokniját is. 

A területet jól ismerő vadőrök haladtak az élen. Mikor úgy ítélték, 
már elég közel járnak a bikákhoz, akkor ismét átkeltek a gerincen. 
Az élen haladók hirtelen lebuktak, de a többiek is nyomban követték 
példájukat. Jay is teljesen megfeledkezett a hidegről meg elázott 
öltözékéről. Eluralkodott rajta a vadászat, a vad elejtésének izgalma. 

Megkockáztatta, hogy egy pillantást vessen az állatokra. 
Előrekúszott, és egy szikla takarásában felemelkedve, óvatosan 
kidugta a fejét. Mikor szeme alkalmazkodott a távolsághoz, már látta 
a bikákat, a zöld hegyoldalban lassan mozgó foltokat. Szokatlan volt 
az évnek ebben az időszakában négy bikát együtt látni; biztosan 
valami dús legelőre akadhattak. A legtávolabbi viselte a legszebb 
agancsot; nem látta tisztán, de legalább tizenkettes lehetett. 

Fölöttük valaki felkiáltott, majd hangosan elkáromkodta magát. 
Robert csúszott bele egy iszapos gödörbe. — Átkozott féleszű! — 
csikorgatta a fogát Jay. A kiáltás hallatán az egyik kutya is mély, 
hörgő hangot hallatott. A szarvasok szerencsére semmit sem vettek 
észre, így néhány perc elteltével a kis csapat ismét óvatosan elindult 
a legelésző állatok felé. Hamarosan hason csúszva kellett folytatniuk 
az utat. A vadőrök a kutyák szemét is bekötötték zsebkendőkkel, 
hogy nyugton maradjanak. Sir George és a vadőrök főnöke kezdett 
lefelé csúszni a hegygerincről. Fejüket kissé megemelve óvatosan 
az állatok felé lestek. Mikor visszatértek a többiekhez, Sir George 
kiadta az utasításokat. 


— Négy bika van, mi pedig öten vagyunk puskások — mondta halk, 
visszafojtott hangon. — Ezúttal én nem lövök. Csak akkor sütöm el a 
puskámat, ha egyiktek elvéti a célt — magyarázta. Tudott ő tökéletes 
házigazda és vendéglátó is lenni, ha éppen Olyan kedve volt. — 
Henry, te a jobb szélen lévő állatra lősz. Roberté áll legközelebb, az 
ígérkezik a legkönnyebb zsákmánynak. Jay, tied a következő. Miss 
Hallim, öné a legtávolabbi, de az viseli a legszebb agancsot. Érthető 
a dolog? Mindenki foglalja el a lőhelyét. Miss Hallim adja le az első 
lövést. Egyetértenek ezzel? 

A vadászok szétbontakoztak a lejtőn, mindegyikük valami 
támasztékot keresett, hogy biztosabb legyen a lövés. Jay Lizzie 
nyomában maradt. A lány rövid lovaglókabátot, abroncs nélküli, bő 
szoknyát viselt, és a fiatalember elmosolyodott, mikor az előtte 
kígyózó feszes, kemény fenékre pillantott. Kevés lány lenne hajlandó 
így kúszni egy férfi előtt. Lizzie viszont nem volt mindennapi 
teremtés. 

Jay felfelé vette az irányt, oda, ahol a sűrű bokrok megtörték a 
horizontot. Ez a hely kitűnő takarást nyújtott számára. Felemelve a 
fejét, szétnézett a hegyoldalon. Mintegy hetvenméternyire maga előtt 
látta a számára kijelölt fiatal, szűk állású agancsot viselő bikát. A 
másik három is a közelben legelészett. Erről a helyről a többi 
vadászt is kitűnően látta. Balján Lizzie még mindig óvatosan kúszott 
előre; Henry volt tőle legtávolabb, a jobb oldalon; Sir George pedig a 
vadőrökkel és Roberttel huszonöt méternyire jobbra, alatta 
helyezkedett el. Könnyű célpontot jelentett számára. 

Szívverése ismét kihagyott arra a gondolatra: megölni a saját 
bátyját. Káin és Ábel története jutott az eszébe. Káin akkor azt 
mondta: Nagyobb az én büntetésem, mint amit ember képes 
elviselni. Most nekem is ilyen érzéseim vannak, gondolta Jay. 

Nem tudom elviselni a felesleges második fiú szerepét, akinek 
állandóan átnéznek a feje fölött, aki egy dúsgazdag ember szegény 
gyermekeként, nincstelenül vergődik a világban. Egyszerűen 
képtelen vagyok kibékülni ezzel a helyzettel. 

Próbálta magától elhessegetni ezeket a bűnös gondolatokat. 
Készenlétbe vette fegyverét, feltöltötte a lőporserpenyőt, rácsukta a 
fedelet, majd felhúzta az elsütőszerkezetet. Mikor majd meghúzza a 


ravaszt, a fedél abban a pillanatban felpattan, amint a szikrák 
felcsapnak a kovakőből. A serpenyőben lévő lőpor a szikráktól 
lángra lobban, a lángok a gyújtólyukon keresztül berobbantják a 
golyó mögött lévő, nagyobb mennyiségű lőport. 

Megfordult és szétnézett a lejtőn. A szarvasok mit sem sejtve, 
békésen legelésztek. Lizzie kivételével már minden vadász elfoglalta 
a helyét, de a lány még mindig lopta a szarvasoktól elválasztó 
távolságot. Jay megcélozta a maga szarvasát, majd a puska csövét 
lassan Robert hátára fordította. 

Szükség esetén azt is mondhatja, a döntő pillanatban könyöke 
megcsúszott a fagyos földön, a fegyver elbillent a célról, és a 
lövedék végzetes balszerencse folytán éppen a bátyja hátába 
fúródott. Apja esetleg sejtheti az igazságot, de soha nem lehet biztos 
abban, valójában mi történt. És ha már csak egy fia marad, akkor 
nem temeti-e magába a gyanakvását, és nem reá hagyományozza-e 
mindazt, amit eredetileg Robertnek szánt? 

Lizzie lövése lesz a jel mindenki számára. A szarvasok 
meglepően lassan reagálnak a lövésre, emlékezett vissza Jay 
korábbi vadászataira Az első puskalövés után felkapják a fejüket, 
négy-öt szívdobbanásnyi ideig mereven állnak és figyelnek; ezután 
egyik közülük megmozdul, s a következő pillanatban az összes 
szétszalad.  Hátrahagyják elesett társukat és a lemaradó 
sebesülteket. 

Jay ismét elfordította fegyvere csövét, és újra a bikát vette célba. 
Természetesen nem fogja a bátyját megölni. Ez hallatlan gonosztett 
lenne. Biztosan egy életen keresztül kínozná a bűntudat. 

De ha most visszariad, akkor vajon nem fogja élete végéig 
sajnálni? Amikor az apja újra megalázza azzal, hogy vele szemben 
Robertet részesíti előnyben, akkor vajon nem fogja-e csikorgatni a 
fogát, s nem tesz-e magának szemrehányást, miért nem oldotta meg 
a problémát, amikor még megtehette volna? 

Fegyverének csöve ismét Robert felé fordult. 

Lizzie nem siette el a dolgot. Jay megpróbált egyenletesen 
lélegezni, de szíve hevesen kalimpált. 

Siess, Lizzie, siess már! 


Látómezejének szélén mintha megjelent volna valami, de mielőtt 
még megmozdulhatott volna, Lizzie fegyverének dörrenését hallotta. 
Abban a pillanatban, ahogy Jay fegyvere is elsült, egy csizmás láb a 
magasba rúgta a csövét. Az a magasba emelkedett, a golyó pedig a 
levegőbe fúródott. Jay szíve elszorult a félelemtől és a bűntudattól, 
amikor Sir George dühtől eltorzult arcára pillantott. 

— Gyilkos fattyú! — sziszegte feléje az apja. 

A szabadban töltött nap után Lizzie korán elálmosodott. Vacsora 
után hamarosan bejelentette, lefekszik. Robert éppen nem volt a 
szobában, ezért Jay gyertyával udvariasan megvilágítva előtte a 
lépcsőt, felkísérte az emeletre. A kőből készült lépcsősoron felfelé 
haladva a fiú halkan megszólalt. 

— Ha akarja, leviszem a bányába. 

— Komolyan mondja? - kérdezte Lizzie, s azonnal kiment az álom 
a szeméből. 

— Persze. Nem szoktam olyasmit mondani, amit nem gondolok 
komolyan — mosolyodott el Jay. — Le mer jönni velem? 

— Igen! — felelte a lány izgatottan. — Mikor indulunk? — kérdezte 
türelmetlenül. 

— Ma éjszaka. A vájárok éjfélkor kezdik a munkát, a szénhordók 
egy vagy két órával később. 

— Valóban? — csodálkozott Lizzie. — Miért dolgoznak éjszaka? 

— Ezek egész nap dolgoznak. A szénhordók késő délután fejezik 
be a munkát. 

— De így alig marad idejük az alvásra... 

— Ez legalább megakadályozza, hogy valami rosszat csináljanak. 

- Egész életemet a szomszédos völgyben töltöttem, de 
mindeddig fogalmam sem volt, milyen sokat dolgoznak —-— 
csodálkozott a lány, egy kicsit ostobának érezve magát. Kíváncsi 
volt, vajon igaza lesz-e McAshnek, és a bányában tett látogatás 
valóban alapvetően megváltoztatja-e véleményét a dolgokról. 


— Éjfélre készen kell lennie! — figyelmeztette Jay. — Férfiruhába 
kell bújnia! Magánál vannak még azok a ruhák? 

— Igen. 

— A konyhán keresztül jöjjön ki a házból. Majd gondoskodom róla, 
hogy nyitva is legyen. Az istálló udvarán találkozunk. Akkorra már 
felnyergelek két lovat. 

— Hű, de izgalmas! - lelkesedett Lizzie. 

— Akkor hát éjfélig! — suttogta Jay, s átnyújtotta a gyertyát a 
lánynak. 

Lizzie belépett a hálószobájába. Jay megint jó hangulatban van, 
állapította meg magában. Korábban, fent a hegyekben ismét volt 
valami nézeteltérése az apjával. Senki sem tudta pontosan, mi 
történhetett, mert mindnyájan a szarvasaikra koncentráltak, de Jay 
elhibázta a magáét, és Sir George rettenetesen dühös volt. A 
veszekedést, bármi robbantotta is ki, hamar feledtette a pillanat 
izgalma. Lizzie tiszta, pontos lövéssel ejtette el a bikáját. Robert és 
Henry sebzett, de Roberté néhány méter után összeesett. Henryé 
viszont elment, de a kutyák meglehetősen hosszú üldözés után azt 
is terítékre hozták. Ennek ellenére mindenki tudta, valami történt. 
Jay a nap további részében, egészen mostanáig hallgatásba 
burkolózott. Most viszont egyszeriben felélénkült, és újra elbűvölően 
viselkedett. 

Lizzie levette alsószoknyáját, lerúgta lábáról cipőit, majd egy 
takaróba burkolózva leült a nagy lánggal égő kandalló elé. 
Gondolatban továbbra is Jayjel foglalkozott. A társaságát nagyon 
szórakoztatónak tartotta. A jóképű, magas, kisportolt, elegáns 
fiatalember dús, hullámos, szőke sörénye egészen a válláig hullott 
alá. Lizzie alig várta, hogy éjfél legyen. 

Kopogtak az ajtón. A következő pillanatban anyja lépett a 
szobába. Lizzie-be belenyilallt a bűntudat. Remélem, anya nem akar 
sokáig csevegni, gondolta nyugtalanul. Még nem volt tizenegy óra 
sem, tehát bőven volt ideje. 

Anyja nagykabátot viselt, mint mindenki, amikor a Jamisson- 
kastély egyik szobájából a hosszú, jéghideg folyosón átment a 
másikba. Kabátja alatt a hálóingére ő is egy takarót terített. 
Kibontotta Lizzie haját, és kefélni kezdte. 


Lizzie lehunyta a szemét, és elengedte magát. Ez az esti 
foglalatosság mindig visszaröpítette a gyermekkorába. 

- Ígérd meg nekem, többé nem öltözöl férfiruhába! — mondta 
Lizzie legnagyobb meglepetésére. Anyja mintha kihallgatta volna, 
mire készülnek Jayjel. Óvatosnak kell lennie, hiszen különös 
érzékkel mindig megsejtette, ha valami rosszban sántikált. — Te már 
túlságosan is felnőtt vagy az ilyesmihez — tette még hozzá az 
asszony. 

— Sir George nagyon jól szórakozott — tiltakozott Lizzie. 

— De talán nem ez a legjobb módszer arra, hogy férjet szerezz 
magadnak. 

— Úgy tűnik, Robertnek is tetszem. 

— Igen, de lehetőséget kell adnod neki az udvarlásra. Tegnap a 
templomba menet te Jayjel elvágtattál, Robertet pedig faképnél 
hagytátok. Aztán ma este is azt a pillanatot választottad ki a 
távozásra, amikor Robert nem volt ott, így nem volt lehetősége 
felkísérni a szobádba. 

Lizzie anyja arcát tanulmányozta a tükörben. Az ismerős vonások 
most elszántságot tükröztek. Lizzie nagyon szerette az édesanyját, 
ezért szeretett volna a kedvében járni. Képtelen volt viszont olyan 
gyerekké válni, mint amilyennek anyja szerette volna látni; ez 
teljesen ellentétben állt természetével. 

— Bocsáss meg, anya! Egyszerűen eszembe sem jutottak ezek a 
dolgok — mentegetőzött szelíden. 

— Kedveled Robertet? 

-— Ha reménytelen helyzetben lennék, akkor talán hozzá is 
mennék. 

Lady Hallim letette a hajkefét, s leült a lányával szemben. 

- — Drágaságom, a helyzetünk valóban kétségbeejtően 
reménytelen. 

— De hiszen mióta eszemet tudom, mindig is kevés volt a 
pénzünk! 

— Így igaz. De mindig tudtunk kölcsönöket felvenni a birtokra, és 
időnk túlnyomó részét itt töltöttük, ahol saját szarvasainkat ettük, 
meg addig hordtuk a ruháinkat, amíg le nem szakadtak rólunk. 


Lizzie-n ismét elhatalmasodott a bűntudat. Amikor anya költött 
valamire, akkor mindig neki vásárolt valamit, magának szinte 
semmit. 

— Miért ne élhetnénk továbbra is így? — kérdezte a lány. — Semmi 
kifogásom nincs ellene, hogy továbbra is a szakács szolgálja fel az 
ételt, és kettőnknek közös szobalánya legyen. Szeretek itt lakni. 
Jobban szeretek a High Glenen sétálni, mint a Bond Streeten az 
üzleteket járni. 

— Van egy határ, melyen túl már nem lehet kölcsönöket felvenni. 
Nem adnak több pénzt a birtokra. 

— Akkor élünk a bérleti díjból, melyet a bérlőktől kapunk. 
Legfeljebb nem utazgatunk Londonba. Az edinburghi bálokba sem 
megyünk el. A papon kívül ebédre sem hívunk meg senkit. Úgy 
fogunk élni, mint az apácák, nem járunk társaságba sem. 

— Tartok tőle, még ezt sem tehetjük meg. Már azzal fenyegetnek, 
hogy elveszik tőlünk a Hallim-házat és az egész birtokot. 

— Ezt nem tehetik megl! -— tiltakozott döbbenten a lány. 

— Megtehetik. A jelzálog pontosan ezt jelenti. 

— Kik azok az ők? 

— Nos — folytatta távolba révedő tekintettel az anyja -, apád 
ügyvédje szerezte számunkra a kölcsönöket, ezért én sem tudom 
pontosan, ki adta a pénzt. De ennek most nincs is semmi 
jelentősége. A lényeg az, hogy aki a kölcsönt adta, most vissza 
akarja kapni a pénzét. Ha nem, akkor övé a birtok. 

— Anya, valóban azt akarod ezzel mondani, hogy az otthonunkat 
is elveszítjük? 

— Nem, drágaságom, nem veszítjük el, ha hozzámész Roberthez. 

— Értem — bólogatott Lizzie szinte ünnepélyesen komoly arccal. 

Az istálló épületén lévő állóóra tizenegyet ütött. Édesanyja 
felemelkedett a helyéről és arcon csókolta. 

— Jó éjszakát, kedvesem! Aludj jól! 

— Jó éjszakát, anya! 

Lizzie elgondolkodva bámulta a tüzet. Már évek óta tisztában volt 
vele, előbb-utóbb ez a sors vár rá. 

Feltűzte lebontott haját, felvette a férfiruhát, melyet előző nap 
viselt, s egy hajtűvel fejére erősítette a háromszögletű kalapot is. A 


kandallóból kiszedett hamuval sötétebbé tette az arcát, de a parókát 
ezúttal elhagyta. A hideg miatt prémes kesztyűt húzott, ami legalább 
finom kezét is eltakarta. 

Mikor éjfélt ütött az óra, gyertyát véve a kezébe elindult lefelé a 
lépcsőn. 

Izgult, vajon Jay tartani fogja-e a szavát. Valami közbe is jöhetett 
neki, még az is előfordulhatott, hogy elaludt várakozás közben. 
Mekkora csalódás lenne! A  konyhaajtót viszont a 
megállapodásukhoz híven nyitva találta, s mikor kiért az istálló 
udvarára, a fiú már ott várta két felnyergelt pónival. Suttogott 
hozzájuk, hogy csendben maradjanak. Egész teste megbizsergett, 
amikor Jay rámosolygott a holdfényes éjszakában. Nem szólt egy 
szót sem, csak a kezébe nyomta a kisebbik póni kantárszárát, majd 
a hátsó úton elindult kifelé az istálló udvaráról. 

Az útra kiérve Jay levette a leplet a magával hozott lámpásról. 
Felültek a pónikra, folytatták az utat. 

— Már attól féltem, meggondolta magát — szólalt meg Jay. 

— Én pedig attól tartottam, várakozás közben elalszik — válaszolta 
a lány. Mindketten felnevettek. 

A völgyön felfelé, a bányák irányába tartottak. 

-— Tegnap délután ismét összeveszett az apjával? — kérdezte 
Lizzie minden köntörfalazás nélkül. 

— Igen — válaszolta kurtán Jay. 

De ha kíváncsiságát ki akarta elégíteni, Lizzie-nek nem volt 
szüksége semmiféle bátorításra. 

— Min kaptak megint össze? 

Nem láthatta a fiú arcát, de hangjából érezhető volt, nem veszi jó 
néven a kérdezősködést. Ennek ellenére udvariasan válaszolt. 

— Újra a régi dolgok. 

— Ha ez jelent valami vigaszt, nekem is az a véleményem, nagyon 
elbántak magával. 

— Valóban így van. Köszönöm -— válaszolta Jay, s mintha kicsit 
meg is könnyebbült volna. 

A bányához közeledve Lizzie lelkesedése és kíváncsisága egyre 
fokozódott Azt találgatta, milyen is lehet a bánya valójában, és vajon 
miért beszélt McAsh róla úgy, mintha az maga lenne a pokol. 


Kegyetlen lesz a hőség, vagy belefagy még a lehelet is? Az emberek 
acsarkodnak egymásra és verekszenek, mint a ketrecbe zárt 
állatok? Büdös lesz, és mindenfelé patkányok rohangálnak? Vagy 
némaság és kísérteties csend uralkodik benne? Kezdett 
nyugtalankodni. Bármi is történjen, gondolta, legalább megtudom, 
milyen. McAsh nem gúnyolhat ki a tudatlanságomért. 

Félóra elteltével maguk mögött hagytak egy jókora, elszállításra 
váró szénrakást. 

— Ki járkál ott? — förmedt rájuk egy hang a sötétből, s az egyik 
vadőr lépett be Jay lámpájának fénykörébe. Pórázon egy kutyát 
tartott. A vadőrök eredetileg a szarvasokra vigyáztak, a vadorzókat 
tartották távol. De mostanában ők ügyeltek a rendre a bányák 
környékén, és ők őrizték a kibányászott szenet is. 

Jay megemelte a lámpát, hogy láthatóvá váljon az arca. 

-— Bocsánat, uram. Bocsásson meg, Mr. Jamisson —- 
mentegetőzött a vadőr. 

Folytatták útjukat. A bánya bejáratát csak egy ló jelezte, mely 
állandóan körbejárva egy dobot forgatott. Közelebb érve Lizzie látta, 
a dobra egy kötél tekeredik, s a kötélen vödrök lógnak, melyek a 
bányából hozzák felszínre a vizet. 

- A bányák mindig vizesek — magyarázta Jay. — A földből 
állandóan szivárog a víz. — A viharvert, fából készült, ócska vödrök 
lyukasak voltak, ezért a bánya bejárata előtti kis teret alattomos 
iszaptenger és jég borította. 

Kikötötték lovaikat, és odaléptek a bánya bejáratához. A két 
méter átmérőjű, rézsútosan haladó, kanyarokkal tarkított nyílásban 
durván ácsolt falépcsők vezettek le a bánya mélyébe. Lizzie-nek 
fogalma sem volt, hol végződhet a lépcsősor. 

Korlát sem volt mellette. 

— Milyen mély a bánya? -— kérdezte remegő hangon, s egy 
pillanatra elhatalmasodott rajta a félelem. 

— Ha jól emlékszem, akkor ez pontosan hatvannégy méter — 
válaszolta Jay. 

Lizzie nem szólt semmit, csak nyelt egy nagyot. Ha most 
meggondolná a dolgot, akkor Robert és Sir George ezt biztosan 
megtudná. Mindketten azt mondanák, hogy "megmondtam előre, a 


bánya nem hölgyeknek való". Ezt semmiképpen sem tudná elviselni. 
Inkább lemegy a korlát nélküli lépcsősoron hatvannégy méter mélyre 
a föld alá. 

Összeszorította a fogát, s megszólalt: 

— Mire várunk? 

Ha Jay meg is érezte rajta a félelmet, akkor sem tett róla említést. 
Lámpájával világítva elindult előre. Lizzie követte, de szíve a 
torkában kalapált. 

— Tegye a vállamra a kezét, úgy biztosabban tud haladni — szólalt 
meg néhány lépés után Jay. Lizzie készséggel engedelmeskedett. 

Miközben lefelé ereszkedtek, az aknanyílás közepén vizesvödrök 
táncoltak fölöttük. Az üresek összeverődtek a teli edényekkel, ezért 
állandóan fröcskölt rájuk a jéghideg víz. Már maga előtt látta, ahogy 
megcsúszik a lépcsőn, és gurulni kezd lefelé, felborít legalább 
tucatnyi vödröt, aztán mire az akna aljára ér, már nem is lesz benne 
élet. 

Kis idő elteltével Jay megállt, rövid pihenőt engedélyezve a 
lánynak. Lizzie bár erősnek és fürgének tartotta magát, most mégis 
úgy érezte, alig tudja lábait emelni, sőt a lélegzetvétel is nehezére 
esik. Azt a látszatot akarta kelteni, hogy egy cseppet sem fáradt, 
ezért megpróbált beszélgetést kezdeményezni. 

— Úgy látom, elég sokat tud a bányáról. Tudja, honnan jön a víz, 
milyen mély a bánya, meg minden ilyesmit ismer. . . 

— A családunkban mindig a szén volt a központi téma. A legtöbb 
pénz ebből származik. De hat évvel ezelőtt eltöltöttem egy nyarat 
Harry Ratchett-tel, a felvigyázóval is. Anya azt akarta, tanuljak meg 
mindent, ami az üzlettel kapcsolatos, mivel azt remélte, apa egyszer 
majd rám bízza az egésznek az irányítását. Hiú és ostoba ábránd 
volt. 

Lizzie egészen megsajnálta a fiút. 

Tovább folytatták útjukat. Néhány perc elteltével a lépcsősor egy 
deszkával fedett, alacsony emelvényen végződött, ahonnan két 
alagút is nyílott. Az alagutak bejárata alatt a mélység tele volt vízzel. 
A tavacskából a vödrök állandóan merték a vizet, de az alagutakból 
szivárgó patakocskák folyamatosan biztosították az utónpótlást. 


Lizzie félelemmel vegyes kíváncsisággal benézett az alagút sötéten 
tátongó nyílásába. 

A dobogóról Jay belépett az alagútba, megfordult, kezét nyújtotta 
Lizzie felé. Fogása erős és határozott, tenyere száraz volt. Mikor a 
lány belépett az alagútba, Jay az ajkához emelte a kezét, s 
megcsókolta. Lizzie-nek jólesett ez a kis lovagiasság. 

Mikor megfordult, és újra elindult az alagútban, továbbra sem 
engedte el a lány kezét. Lizzie nem tudta, mit gondoljon a dologról, 
de nem is volt sok ideje töprengeni rajta. A lépteire kellett 
összpontosítania minden figyelmét. Sűrű szénpor terjengett a 
levegőben, Lizzie még az ízét is érezte a szájában. A mennyezet 
olyan alacsony volt, hogy többnyire csak erősen meggörnyedve 
haladhattak előre. Most már tudta, nagyon kellemetlen éjszaka előtt 
áll. 

Megpróbált nem figyelni a kényelmetlenségre. A széles oszlopok 
közötti mélyedésekben gyertyafény pislákolt, ettől az egész olyan 
volt, mintha éjféli misén lenne egy hatalmas székesegyházban. 

— Minden bányász egy három és fél méteres szakaszon dolgozik 
a szénfalnál, amit "szobának" neveznek — magyarázta Jay. — A 
szobákat másfélszer másfél méteres alapon nyugvó szénoszlopok 
választják el egymástól, melyekhez a bányászok nem nyúlnak, mivel 
az tartja a mennyezetet. 

Lizzie tulajdonképpen ekkor jött rá, a feje fölött lévő hatvannégy 
méternyi föld és szikla a fejére zuhanhat, ha a bányászok nem 
végeznek lelkiismeretes munkát. Küzdenie kellett, hogy legyűrje 
magában a félelmet. Akaratlanul is megszorította Jay kezét, s a fiú 
viszonozta a szorítását. Ettől a pillanattól kezdve Lizzie nagyon is 
tudatában volt annak, hogy kéz a kézben haladnak előre. Ez cseppet 
sem volt ellenére. 

Az első szoba, mely előtt elhaladtak, már üres volt. Feltehetően 
már kitermelték belőle a szenet. Néhány lépés után Jay megállt egy 
másiknál, ahol egy férfi dolgozott. Lizzie legnagyobb meglepetésére 
a bányász nem állva végezte a munkáját; az oldalán feküdt, és a 
padlóval egy szinten fejtette a szenet. A feje mellett egy fából készült 
tartóban gyertyaláng imbolygott, bizonytalan fénnyel megvilágítva a 
környéket. Kényelmetlen helyzete ellenére erőteljesen forgatta 


csákányát. Minden csapása után a szerszám hegye belemélyedt a 
szénfalba, s így jókora darabokat sikerült kifeszítenie belőle. Lizzie 
döbbenten figyelt fel arra, hogy a bányász a szénfalból fakadó, 
patakzó vízben fekve dolgozik. A víz a szobából az alagút közepén 
haladó árokba csordogált. Belemártotta ujját a patakocskába, amit 
annyira hidegnek talált, hogy megborzongott. A bányász mégis 
levetette kabátját, sőt még az ingét is. Mezítlábasan, egyetlen 
rongyos nadrágban dolgozott. Meztelen hátán és vállán gőzölgött az 
izzadság. 

Az alagút meglehetősen egyenetlennek bizonyult. A szénréteg 
vonalát követi, gondolta Lizzie. Egyre meredekebben kezdett 
emelkedni, amikor Jay egyszerre csak megtorpanva előremutatott, 
ahol az egyik bányász egy gyertyával csinált valamit. 

— A sújtóléget vizsgálja — magyarázta Lizzie-nek. 

Lizzie elengedte a fiú kezét, és egy sziklára leülve kiegyenesítette 
a derekát. 

— Minden rendben? - kérdezte Jay egy kicsit aggodalmas arccal. 

— Minden nagyszerű! — válaszolta a lány. — De mi az a sújtólég? 

— Gyúlékony gáz. 

— Gyúlékony? 

— Igen. Ez okozza a legtöbb robbanást a bánvákban. 

Ez első hallásra őrültségnek hangzott. 

— Ha robbanásveszélyes, akkor miért tartja oda azt a gyertyát? 

— A gázt csak így lehet felfedezni. Látni nem lehet, és a szagát 
sem érezni. 

A bányász lassan emelte a gyertyát a mennyezet felé. Úgy tűnt, 
minden figyelmét a lángra összpontosítja. 

— A gáz könnyebb a levegőnél, ezért a mennyezet alatt gyűlik 
össze — folytatta Jay a magyarázatot. — Ha kis mennyiségben van 
jelen, akkor a gyertya lángja körül kékes fénygyűrű alakul ki. 

— És mi történik, ha sok van belőle? 

— Egy robbanás átsegít bennünket a másvilágra. 

Lizzie úgy érezte, ez volt az utolsó csepp a pohárban. Gyengének 
és kimerültnek érezte magát, a szája tele volt szénporral, ráadásul 
az a veszély is fenyegette őket, hogy felrobbannak. Megpróbált erőt 
venni magán. 


Mindenesetre ez volt az utolsó alkalom, ezt szilárdan eldöntötte 
magában. 

Egy darabig a gyertyát tartó bányászt figyelték. Az előrement 
néhány lépést az alagútban, ismét magasba emelte a gyertyát. 
Lizzie megfogadta magában, nem mutat félelmet. Igyekezett 
normális hangon feltenni a kérdéseit: 

- És ha sújtóléget talál, akkor mi történik? Hogy lehet tőle 
megszabadulni? 

— Meg kell gyújtani. 

Lizzie nyelt egy nagyot. A dolog rosszabbul nézett ki. 

— A bányászok egyike a kijelölt légaknász — magyarázta Jay. — 
Ebben a bányában éppen McAsh, az a zavarkeltő végzi ezt a 
munkát. Ennek a tudománya , általában apáról fiúra száll. A 
légaknász a bánya gázszakértője. Ő tudja, mit kell csinálni. 

Lizzie szeretett volna visszarohanni az alagútban a lejárat, a 
lépcsősor felé, és minél előbb kijutni a felszínre. Meg is tette volna, 
ha nem tartja megalázónak. Hogy távolabb kerüljön ettől az 
őrültséggel határos, veszélyes vállalkozástól, egy oldalfolyosó felé 
mutatott. 

— Ott mi van? — kérdezte. 

— Menjünk, és nézzük meg -— nyújtotta felé Jay ismét a kezét. 

Milyen furcsa csend van idelent, gondolta Lizzie, mikor ismét 
elindultak. Nem beszél senki feleslegesen. Néhány bányász mellett 
ott volt egy gyerek is, aki segített neki, de többségük egyedül 
dolgozott: a szénhordók még nem érkeztek meg. A csákányok 
hangját és a lezuhanó szén puffanását elnyelték a szénfalak. A 
talpuk alatt lévő sűrű, vastag szénpor minden zajt letompított. 
Időnként ajtón haladtak át, melyet egy aprócska gyerek azonnal be 
is csukott mögöttük. Ezek az ajtók szabályozzák a légáramlatot az 
alagutakban, magyarázta meg ezt is Jay. 

Egyszerre csak egy elhagyatott szakaszhoz értek. Jay megállt 
egy pillanatra. 

— Úgy látszik, ezen a részen mar kitermelték a szenet — emelte 
magasba a lámpáját, aminek pislákoló fényudvarán túl megcsillantak 
a sötétben kuksoló patkányok apró szemei. Minden bizonnyal azon a 
maradékon élhettek, amit a bányászok hátrahagytak maguk után. 


Lizzie észrevette, Jay arca olyan fekete a szénportól, mint a 
bányászoké. A szénpor mindenhova beférkőzött. Mulatságosan 
festett, ezért a lány elmosolyodott. 

— Mi történt? — érdeklődött a fiú. 

— Az arca tiszta fekete! 

Jay is elmosolyodott, ujja hegyével megérintette a lány arcát. 

— És mit gondol, a magáé milyen? 

— Óh, nem! - kacagott fel Lizzie amikor végre rájött, ő ugyanígy 
nézhet ki. 

— Azért így is nagyon szép — mondta Jay, majd magához vonta, 
és megcsókolta. 

A lány meglepődött, de nem ellenkezett; nagyon jólesett neki. A 
fiú ajkai kemények és szárazak voltak, s Lizzie kis borostát érzett a 
felső ajka fölött. Mikor a csók véget ért, Lizzie kimondta, ami azonnal 
az eszébe jutott: 

— Ezért hozott le ide? 

— Megbántottam talán? 

Az udvarias és előkelő társaságban valóban nem volt szokás, 
hogy valaki megcsókoljon egy lányt, aki nem a menyasszonya. Most 
a szabályok szerint sértve kellene érezze magát, de őszintén 
bevallva ő is élvezte a csók ízét. 

— Jobb lenne visszafordulni — mondta zavartan. 

— Foghatom továbbra is a kezét? 

— Igen. 

Úgy látszott, Jay ezzel is beérte. Elindultak visszafelé. Kisvártatva 
a lány megpillantotta azt a sziklát, melyen korábban megpihent. 
Megálltak, s figyelték, ahogy a bányász dolgozik. Lizzie-nek eszébe 
jutott a csók, és ettől enyhe bizsergést érzett az ágyékában. 

A bányász már a szoba teljes szélességében kifejtette alul a 
szenet, és most feljebb kezdett csákányozni. A többiekhez 
hasonlóan ő is félmeztelenül dolgozott. Hátán megfeszültek, 
táncoltak a hatalmas izmok, ahogy csákányát a szénfalba 
mélyesztette. Mivel már nem volt, ami alátámassza, a széndarabok 
szinte saját súlyuktól hullottak le a falból, és halmozódtak fel jókora 
kupacokban a földön. Amikor repedés támadt a szénfalon, a 


bányász fürgén hátrahúzódott, várta a szén lezuhanását. Közben 
köpködte a szájába csapódott apró széndarabokat. 

Már a szénhordók is kezdtek szállingózni. Kezükben gyertyát és 
fából készült lapátot tartottak. Lizzie számára ez idáig ez a látvány 
okozta a legnagyobb döbbenetet. 

Kivétel nélkül nőket és kislányokat látott maga körül. 

soha nem érdeklődött aziránt, vajon mivel foglalkoznak a 
bányászfeleségek és a lánygyermekek. Eddig eszébe sem jutott, 
hogy napjaikat és fél éjszakájukat ők is munkával töltik a föld alatt. 

Zsivalygásuk egyszerre betöltötte az alagutat, a körülöttük lévő 
levegő is kezdett felmelegedni. Lizzie kénytelen volt kigombolni a 
kabátját. Az alagútban uralkodó sötétségben az asszonyok nem 
vették észre a látogatókat, ezért egyáltalán nem tettek féket a 
nyelvükre. Pontosan előttük egy idősebb férfi beleütközött az egyik 
terhesnek látszó nőbe. 

— Félre a kibaszott útból, Sal! — mordult rá durván az asszonyra. 

— Te menj félre abból a kibaszott útból, te vak balfasz! — vágott 
vissza az asszony. 

— A fasz nem vak, annak legalább egy szeme van -— szólalt meg 
egy másik asszony, s az egész társaság harsányan felnevetett. 

Lizzie döbbenten hallgatta a társalgást. Az ő világában a nők 
soha nem mondták azt, hogy kibaszott, a balfaszról" pedig csak 
sejtette, mit jelent. Már az is meglepetés volt a számára, hogy van 
még olyasmi, amin ezek az asszonyok nevetni tudnak azok után, 
hogy éjszaka két órakor kelnek ki az ágyból, utána meg tizenöt órát 
dolgoznak egyhuzamban a föld alatt. 

Furcsán érezte magát. Itt minden természetes és pontosan 
érzékelhető volt: a sötétség, hogy Jay a kezét fogja, a félmeztelenül 
szenet fejtő bányászok, Jay csókja, az asszonyok közönséges 
harsánysága. Mindez egyszerre volt megrendítő, de lelkesítő is. 
Érezte, ereiben felgyorsul a vér, bőre kipirul, és szíve hevesen 
kalapál. 

A hangzavar lassan alábbhagyott, a  szénhordók pedig 
hozzáláttak a munkához. 

— Miért nők végzik ezt a munkát? - fordult Lizzie ismét Jay-hez, s 
továbbra sem akart hinni a szemének. 


-— A bányászt annak a szénnek a mennyisége után fizetik, amit 
lentről eljuttat a bánya bejáratáig — kezdte Jay újra a magyarázatot. 
- Ha még a szénhordónak is fizetnie kellene, akkor annyival 
kevesebb jutna a családnak. Ezért végeztetik el ezt a munkát az 
asszonyokkal és a gyerekekkel. Mindnyájan ugyanezt csinálják. 

A nagy kosarak hamarosan megteltek. Lizzie elborzadva figyelte, 
ahogy két asszony az egyiket megemeli, s egy harmadik 
előregörnyesztett hátára segíti. Az asszony felnyögött a súly alatt. A 
kosarat egy homlokán keresztülvetett szíjjal tartotta meg a hátán, 
majd kétrét görnyedve elindult az alagútban a kijárat felé. Lizzie 
azon tanakodott magában, miként tudja ezt a súlyt egy meredek 
lépcsősoron hatvan méter magasra felvinni. 

— Valóban olyan nehéz ez a kosár, mint amilyennek látszik? — 
kérdezte hitetlenkedve. 

Az egyik közelben álló bányász véletlenül meghallotta a kérdést. 

— A kosárba hatvan kiló szén fér — mondta. — Nem akarja 
véletlenül kipróbálni, fiatalúr? 

— Nem, egyáltalán nem - válaszolta aggodalmaskodva Jay, 
mielőtt még Lizzie szólásra nyithatta volna a száját. 

— Vagy talán egy félkosárnyit, mint amilyet ez a csöppség cipel? — 
erősködött továbbra is a bányász. 

Egy tíz-tizenegy év körüli, rongyokba burkolózott fejkendős 
kislány közeledett feléjük. Mezítláb volt, és hátán egy szénnel félig 
megtöltött kosarat cipelt. 

Lizzie észrevette, Jay ismét tiltakozásra nyitja a száját, de ő 
sietve megelőzte. 

— De! — válaszolta határozottan. — Hadd érezzem a súlyát! 

A bányász megállította a kislányt, az egyik asszony pedig 
leemelte hátáról a kosarat. A gyerek egy szót sem szólt, de látszott 
rajta, jólesik neki a kis pihenő. 

— Hajoljon előre, uram — szólalt meg ismét a bányász. Lizzie 
engedelmesen követte az utasítást, s az asszony a kosarat a lány 
hátára lendítette. 

Bár felkészült a dologra, a súly mégis sokkal nehezebb volt annál, 
mint amire számított. Egyetlen másodpercig sem volt képes 
megtartani. Lábai megcsuklottak, és a kosárral együtt a földre 


zuhant. Nyilvánvalóan számítva a dologra, a bányász még estében 
elkapta, s Lizzie hatalmas megkönnyebbülést érzett, amikor az 
asszony gyorsan leemelte hátáról a kosarat. 

A közelben ácsorgó asszonyok a fiatalúr gyengesége láttán 
hangos hahotára fakadtak. A bányász elkapta az előrezuhanó 
L izzie-t, és szilárdan tartotta erős karjában. A lány az ingén keresztül 
érezte, amint egy lópatkó keménységű, kérges tenyér tapad a 
mellére. Hallotta azt is, a férfi felhördül a meglepetéstől. A tenyere 
kicsit összeszorul, mintha csak ellenőrizni akarná, nem tévedett-e; 
Lizzie-nek jókora, telt keblei voltak, néha saját maga is zavaróan 
nagynak tartotta őket; de egy pillanattal később már a kéz le is 
csúszott róluk. A bányász felemelte a földről, megfogta a vállát, s 
kikerekedett szemekkel meredt rá szénporos arcából. 

— Miss Hallim! — suttogta döbbenten. 

Lizzie is csak akkor jött rá, a bányász nem más, mint Malachi 
McAsh. 

Néhány pillanatig még megbabonázva bámultak egymásra, s az 
asszonyok nevetgélése is csak egész távolról szűrődött el hozzájuk. 
A pillanatig tartó véletlen érintést Lizzie hallatlanul izgatónak találta, 
s tudta, a férfi is ugyanezt érzi. Egy röpke pillanatra közelebb érezte 
magához, mint Jayt, annak ellenére, hogy Jay már megcsókolta, és 
kézen fogva járták végig a bányát. Hirtelen egy újabb hang hasított 
bele az általános zsongásba. 

— Mack! Ezt nézd meg: - kiáltotta egy szénportól fekete arcú nő, s 
gyertyát tartott a magasba. McAsh a nőre nézett, majd 
visszapillantott  Lizzie-re, aztán mintha  sajnálna valamit 
befejezetlenül otthagyni, elengedte a lány vállát, és elindult a nő felé. 

— Igazad van, Esther! — mondta a gyertya lángjába bámulva, majd 
Lizzie-re és Jayre most már rá sem hederítve a többiek felé fordult. — 
Van egy kis sújtólég a bányában. — Szavai hallatára Lizzie azonnal 
futni, menekülni szeretett volna, de McAsh továbbra is nyugodtnak 
látszott. — Ahhoz még kevés, hogy leadjuk a vészjelzést, legalábbis 
most még kevés. Megnézzük máshol is, mennyire terjedt szét. 

Lizzie hihetetlennek tartotta ezt a higgadtságot. Milyen emberek 
ezek a bányászok? Bár brutálisan kemény életük volt, tartásuk 


mégis megingathatatlannak látszott. Élete az övékhez képest 
hiábavalóan könnyűnek és céltalannak tűnt. 

-— Azt hiszem, már éppen eleget láttunk — mormogta Jay 
megfogva Lizzie karját. 

A lány nem vitatkozott. Kíváncsiságát sikerült kielégítenie. Háta 
már fájt az állandó görnyedezéstől, fáradtnak és piszkosnak érezte 
magát. Az egész annyira félelmetes és nyomasztó volt, hogy 
szeretett volna már a felszínen lenni, s újra érezni arcán a szél 
simogatását. 

sietős léptekkel indultak el a folyosón a kijárat felé. A bánya élete 
közben a megszokott módon zajlott, s előttük és utánuk is 
szénhordók népesítették be a sötét alagutat. Az asszonyok a 
szabadabb mozgás érdekében a térdük fölé kötötték szoknyájukat, 
és a foguk között tartott gyertyával világították meg az utat maguk 
előtt. Lassan vonszolták magukat hatalmas terhük alatt. Lizzie 
észrevette, az egyik bányász a lányoktól és asszonyoktól mit sem 
zavartatva egyszerűen odaállt a folyosó közepén húzódó árok mellé, 
kigombolta nadrágját, s könnyített magán. Nem talál magának 
valami félreeső helyet? — gondolta, de aztán azonnal rájött, itt a föld 
alatt ismeretlen fogalom a félreeső hely. 

Közben odaérve a dobogóhoz elindultak felfelé a lépcsősoron. A 
szénhordók kisgyermekekhez hasonlóan négykézlábra ereszkedve, 
egyenletes tempóban, mászva haladtak a kijárat felé. Már nem 
hangzott el egyetlen felesleges szó sem, a tréfálkozás is megszűnt; 
az asszonyok és gyerekek hatalmas terhük alatt izzadva, 
nyögdécselve kapaszkodtak felfelé. Kis idő elteltével Lizzie-nek meg 
kellett állnia, hogy egy kicsit kifújja magát, de a szénhordók egy 
pillanatnyi szünetet sem tartottak. Megalázottságot és bűntudatot 
érzett, amikor látta, az apró gyermeklányok mint haladnak el mellette 
hatalmas teherrel a hátukon, közben potyog szemükből a könny a 
fájdalomtól és a kimerültségtől. Egy-egy gyermek néha lelassította 
lépteit, vagy megállt egy pillanatra, hogy aztán az anyjától kapott 
szidalmak vagy ütések után újra folytassa útját. Lizzie szerette volna 
vigasztalóan megsimogatni őket. Az éjszaka felgyülemlett élményei 
dühös kifakadásra késztették. 


— Esküszöm - szólalt meg szenvedélyesen -—, hogy amíg élek, 
soha nem engedek szenet bányászni a birtokomon! 

Mielőtt Jay még válaszolhatott volna valamit, megszólalt a 
csengő. 

-— A vészjelző! — szólalt meg a fiú. — Biztosan nagyobb 
mennyiségű sújtólég halmozódott fel valahol. 

Lizzie felnyögött, de azonnal feltápászkodott a helyéről. Úgy 
érezte, mintha valaki kést döfött volna a lábikráiba. Soha többé, 
gondolta magában. 

— Majd én viszem! -—jelentette ki Jay határozottan, s minden 
teketóriázás nélkül vállára kapva a lányt elindult felfelé. 

A sújtólég félelmetes sebességgel áradt szét a bányában. 

A kék lángocskát kezdetben csak akkor lehetett felfedezni, amikor 
a gyertyát közvetlenül a mennyezet alá emelte, de néhány perccel 
később már a mennyezettől majdnem fél méterrel alacsonvabban is 
érzékelhető volt. Mack kénytelen volt abbahagyni a további mérést, 
nehogy a gáz berobbanjon, mielőtt a bányát sikerül kiüríteni. 

Gyorsan, izgatottan kezdte kapkodni a levegőt. Megpróbálta 
tiszta fejjel átgondolni a helyzetet. 

Normális körülmények között a gáz csak lassan halmozódott fel, 
de most valami más történhetett. A sújtólég minden bizonnyal egy 
már kimerült és lezárt szakaszon gyűlt össze, aztán a régi szénfal 
megrepedt, és a gáz gyorsan ömleni kezdett a munkaterületre. 

Az itt dolgozó férfiak, nők, gyerekek mindegyike gyertyafény 
mellett , dolgozott. A kis mennyiségben összegyűlt sújtóléget 
biztonságosan el lehet égetni, a közepes mennyiség belobban, s 
összeéget mindenkit, aki csak a közelben van. Ha nagy 
mennyiségben halmozódik fel, akkor felrobban. 

Mély lélegzetet vett. Legfontosabb most az, hogy mindenki a 
lehető leggyorsabban elhagyja a bányát. Teljes erővel rázta a 
csengőt, közben tizenkettőig számolt. Mire abbahagyta, a bányászok 


és a szénhordók már a kijárat felé igyekeztek. Az anyák gyorsabb 
haladásra ösztökélték gyermekeiket. 

Mindenki menekült, csak az ő két szénhordója, a testvére, Esther 
és unokatestvére, az erős felépítésű, kicsit kapkodó, ügyetlen Annie 
maradt mellette. A két nő a szénlapátokkal lázas ütemben egy nem 
túlságosan mély árkot kezdett ásni az alagút padozatában, olyan 
szélességben és hosszúságban, melyben, ha kényelmetlenül is, de 
nagy nehezen elfértek. A fiú közben lekapta szobája mennyezetéről 
a madzagon lógó, olajos rongyokba csavart csomagot, majd a 
vágatba rohant. 

Szülei halála után a bányászok közül néhányan kétségüknek 
adtak hangot, elég felnőtt-e már Mack ahhoz, hogy ellássa a 
légaknász feladatkörét. A felelősségteljes munka mellett egyben a 
légaknászt tekintették a közösség vezéregyéniségének is. Őszintén 
szólva Macknek is kétségei voltak, meg tud-e birkózni majd ezzel a 
kettős feladattal. A munkát viszont nem akarta senki elvállalni, mert 
nem fizettek érte, ráadásul nagyon veszélyes is volt. Mikor aztán az 
első veszélyes helyzettel sikeresen megbirkózott, a morgolódás is 
abbamaradt. Már büszke volt arra, hogy az idősebb bányászok is 
megbíznak benne, s ez a büszkeség egyben arra kényszerítette, 
hogy akkor is nyugodtnak és magabiztosnak mutassa magát, amikor 
halálosan rettegett. 

Közben odaért az alagút bejáratához. Az utolsók már a lépcsőkön 
igyekeztek a felszínre. Macknek most meg kellett szabadulnia a 
gáztól. Erre az volt az egyetlen módszer, ha elégeti. 

Ördögi balszerencse, amiért ennek éppen ma kellett 
megtörténnie. Ma volt a születésnapja, mára időzítette a szökését is. 
Most már bánta is túlzott óvatosságát, hogy nem indult el a völgyből 
már vasárnap este. Azzal győzködte magát, ha még egy-két napot 
vár, akkor Jamissonék azt hiszik, már nem gondol szökésre, és az 
éberségük alábbhagy. Majd megszakadt a szíve arra a gondolatra, 
hogy a bányában töltött utolsó órái alatt újra kockáztatnia kell az 
életét, megmentve azt a bányát, amit úgyis örökre elhagy. 

Ha a sújtóléget nem sikerül elégetni, akkor a bányát bezárják. 
Egy bányászfalu számára a bánya bezárása pedig azt jelentené, 
amit a pusztító jégeső a parasztok számára: az emberek éhezni 


fognak. Mack soha nem tudta elfelejteni azt a borzalmat, amit négy 
évvel ezelőtt a bánya utolsó bezárása jelentett. A gyötrelmes hetek 
alatt a falu legidősebb és legfiatalabb lakói, köztük az ő szülei is, 
meghaltak. Az anyja halálát követő napon Mack téli álomra 
elhúzódott üregi nyulakat ásott ki a fagyos földből, a még mindig 
kábult állatoknak a nyakát törte, s ezek húsa mentette meg Esther 
és az Ő életét. 

Fellépett a dobogóra, leszedte a nedvességtől óvó olajos 
rongyokat a csomagról. Abban egy ugyancsak olajos rongyokból és 
száraz fadarabokból összeállított jókora fáklya, egy köteg zsineg s a 
bányászok által használt félgömb alakú, feldőlést megakadályozó 
deszkalapra erősített gyertyatartónak egy nagyobb változata került 
elő. Mack a fáklyát gondosan a tartóba erősítette, a zsineget a talpra 
kötötte, és egy gyertyával meggyújtotta a fáklyát, ami azonnal lángra 
lobbant. Itt biztonságban éghetett, hiszen a levegőnél könnyebb 
sújtólég nem gyűlhet össze a bánya legmélyebb pontján. De az égő 
fáklyát valahogy be kell juttatnia az alagútba. 

Egy hirtelen mozdulattal belemártózott a dobogó mellett lévő 
vízgyűjtő gödörbe, a jéghideg vízzel átitatta ruháját, alaposan 
benedvesítette a haját, megóvandó magát az égési sérülésektől. 
Ezután sietős léptekkel elindult vissza a  vágatba, lassan 
gombolyította le a zsineget, közben az alagút padlóját figyelve 
félrerugdosta a nagyobb köveket és széndarabokat, melyek 
akadályozhatnák az égő fáklya útját, amikor majd behúzza az 
alagútba. 

Mikor odaért Estherhez és Annie-hez, a földre tett egyetlen 
gyertya fényénél látta, közben már minden szükséges előkészület 
megtörtént. Az árkot kiásták, Esther meg éppen egy pokrócot 
áztatott be a vízelvezető csatornába. Ahogy megérkezett, a víztől 
csöpögő pokrócot a lányok azonnal köréje csavarták. A máris 
csontig összefagyott Mack a zsineg végét kezében tartva befeküdt a 
kiásott árokba. Annie melléje térdelt, és a fiú legnagyobb 
meglepetésére szenvedélyesen szájon csókolta. Az árkot ezután a 
két nő deszkalapokkal befedte. Ezzel el is volt zárva a külvilágtól. 

Sustorgó zaj hallatszott. Esther és Annie még a deszkalapokat is 
megöntözte vízzel, hogy az is védje a tűztől, melyet saját maga 


készült meggyújtani. Az egyik nő ezután három erőteljeset 
koppantott a deszkán, ami azt jelentette, ők is elhagyják a bányát. 
Mack lassan elszámolt százig, ami alatt a lányok biztonságosan 
kijuthattak az alagútból. 
Ezután félelemtől elszorult szívvel kezdte húzni a zsinórt, vele 
együtt az égő fáklyát a robbanógázzal már félig elárasztott alagútba. 


Jay felvitte Lizzie-t a lépcsősor tetejére, a bánya bejáratánál 
aztán letette a fagyos, átázott földre. 

— Nincs semmi baja? — kérdezte aggodalmaskodva. 

— Jó ismét a felszínen — válaszolta a lány hálás tekintettel. — Nem 
tudom eléggé megköszönni, hogy felhozott a lépcsőn. Biztosan 
nagyon el is fáradt. 

— Egy kosár szénnél azért jóval könnyebb volt — mosolygott rá 
Jay. 

Úgy beszélt, mintha meg sem kottyant volna neki ez a súly, de 
azért a lábai egy kicsit bizonytalanul tartották, amikor elindultak a 
bánya bejáratától. Ennek ellenére magabiztosan, botladozás nélkül 
hozta fel a mélyből. 

Még órák választottak el a virradattól. Újra havazni kezdett, de 
most nem lassan, puhán szállingózó hópelyhek hullottak. hanem 
éles jégdarabkákkal kevert darát sodort a szél Lizzie szemébe. Mikor 
az utolsó bányász is kilépett a bánya nyílásán, Lizzie észrevette azt 
a fiatalasszonyt, akinek a gyerekét vasárnap keresztelték. Ha 
emlékei nem csalnak, akkor Jen volt a neve. Bár a kisbabája még 
alig lehetett idősebb egyhetesnél, a szerencsétlen asszony máris teli 
kosárral hordta a szenet. Szülés után még pihenésre lenne 
szüksége, fordult meg Lizzie fejében a gondolat. Kosarának 
tartalmát ráöntötte egy szénkupacra, s a felvigyázónak pedig átadta 
fából készült jelzőjét. Lizzie csak sejtette, ezeket a jelzőket 
használják hétvégeken a heti kereset kiszámítására. 

Lizzie továbbra sem vette le tekintetét az asszonyról, aki nagyon 
nyugtalannak látszott. Feje fölé emelte gyertyáját, és gyors léptekkel 
furakodott keresztül az összeverődött hetven-nyolcvan bányász és 
szénhordó között, tekintetével pásztázta az arcokat, közben 
hangosan kiáltozott. "Wullie! Wullie!" Úgy tűnt, a gyerekét keresi. 


Közben összeakadt a férjével, akivel gyorsan néhány ijedt szót 
váltottak. 

-— Nem! —- sikoltott fel az asszony kétségbeesetten, majd 
odaviharzott a bánya bejáratához, és rohanni kezdett lefelé a 
lépcsőn. 

Férje is odament a lejárathoz, majd visszatért a többiekhez. 
Arcára kiült a tanácstalanság és a kétségbeesés. 

— Mi történt? — fordult Lizzie a férfihoz. 

— Nem találjuk a kisfiúnkat. Az asszony azt hiszi, lent maradt a 
bányában. 

— Óh, nem! -— kiáltott fel Lizzie, és ő is lenézett a bánya sötéten 
tátongó lejáratába. Odalent valami fáklyához hasonló fényforrást 
látott, de az egyszer csak megmozdult, és eltűnt az alagútban. 


Mack nem először birkózott meg ilyen feladattal, de ez a mostani 
sokkal ijesztőbbnek tűnt minden előzőnél. Apjának volt már dolga 
hasonló helyzettel, de amikor szombaton esténként a tűzhely előtt 
mosakodott, Mack jól látta a testét borító égési sérülések nyomatt. 

Egész testében remegett a jeges vízzel átitatott pokróc alatt. 
Miközben folyamatosan húzta zsineggel a fáklyát maga és a 
felgyülemlett gáz felé, azzal próbálta megnyugtatni magát, hogy 
Annie-re gondolt. Együtt nőttek fel, mindig is kedvelték egymást. 
Izmos, bővérű teremtés volt. Nyilvánosság előtt még soha nem 
csókolta meg, ha viszont kettesben maradtak, akkor sokszor 
megtette. Már alaposan megismerték egymás testét, megtanulták, 
hogyan kell a másiknak gyönyört okozni. Már mindent kipróbáltak 
együtt, csak azt nem, amire Annie azt mondta: gyereket csinálni. 
Már majdnem csinálták azt is... 

Egyre nehezebben tudta csak húzni a zsinórt, ebből sejtette, a 
fáklya elért az alagút kanyarulatához, és a falhoz súrlódik. Ha 
kinézne, akkor már biztosan látná a lángját is. De a gáz már minden 
pillanatban robbanhat. 

Hirtelen hangot hallott. 

Először azt hitte, valami természetfölötti lénynek, kísértetnek vagy 
démonnak hangját hallja. 


Aztán rájött, szó sincs ilyesmiről, csupán egy rémült kisgyerek 
sírása jutott el hozzá. 

— Hol vagytok? Hol vannak az emberek? 

Macknek a szívverése is elállt, de azonnal tudta, mi történt. Mikor 
kisgyerekként a bányában dolgozott, a tizenöt órás munkanap alatt 
többször előfordult, hogy a kimerültségtől elaludt. Ez a gyerek 
ugyanígy járhatott. A vészjelzést is átaludta, azután hirtelen felriadt, 
látta, hogy a bánya teljesen elnéptelenedett, és elhatalmasodott rajta 
a pánik. 

Mack egy másodperc törtrésze alatt rájött, mit kell tennie. 

Az égő fáklya megvilágította a környéket. Már látta is a gyereket, 
amint könnyeit dörzsölgetve, zokogva jön feléje az alagútban. 
Felismerte: Wullie volt, unokatestvérének, Jennek kisfia. 

— Mack bácsi! -— kiáltott fel örvendezve a kisfiú, amikor 
megpillantotta. 

Mack a gyerek felé rohant, menet közben hámozva ki magát a 
nedves pokrócból. A sekély árokban nem volt elég hely kettejük 
számára: meg kellett próbálniuk kijutni a bányából, mielőtt még a 
gáztömeg berobban. Mack gyorsan körültekerte a gyereket a vizes 
pokróccal. 

—-— A bányában sújtólég van. Wullie. Ki kell jutnunk innen! — 
mondta, majd hóna alá kapva a fiút rohanni kezdett a kijárat felé. 

Az égő fáklya felé közeledve azon imádkozott, nehogy a gáz pont 
most robbanjon. — Ne! Még ne! — hallotta saját ordítását, de már el is 
rohant a fáklya mellett. 

A gyerek könnyű volt, de görnyedten nehéz szaladni, amit a talajt 
borító vastag porréteg, egy-egy sikamlós íszaptócsa vagy nagyobb 
kődarab tovább nehezített. Mack hanyatt-homlok rohant kifelé, néha 
megbotlott, bukdácsolt; de azért talpon tudott maradni, s várta a 
dörrenést, mely minden bizonnyal az utolsó hang lesz, amit életében 
hallani fog. 

Mikor az alagút kanyarulatánál befordult, akkor már a fáklya 
pislákoló fénye is a semmibe veszett. Továbbrohant előre a 
sötétben, de néhány lépés után a falba ütközött. Elesett, Wullie-t is 
kiejtette a kezéből. Sietve és káromkodva tápászkodott fel a földről. 


A kisfiú újra sírni kezdett. Mack a hang után megtalálta, s ismét 
karjába vette. Kénytelen volt lassabban folytatni útját. Szabad 
kezével a folyosó falát tapogatva átkozta a sötétet. Úgy látszik, a 
sors megkönyörült rajta, mivel az alagút bejáratánál egy gyertya 
imbolygó lángját vette észre, majd azonnal meghallotta a gyerekét 
szólítgató Jen hangját. 

— Itt van velem, Jen! — ordította Mack ismét futásnak eredve. — 
Azonnal menj vissza! 

Az asszony rá sem hederítve jött velük szemben. Macket már 
csupán néhány méter választotta el az alagút biztonságot és 
menekvést jelentő végétől. 

— Vissza! — ordította, de az asszony úgy tett, mintha nem is 
hallotta volna. 

Mack egyenesen nekirohant, szabad karjával megragadva szinte 
söpörte a kijárat felé. 

Ekkor a gáz berobbant. 

A másodperc törtrészéig éles süvöltést hallott, majd fülsiketítő 
robbanás következett. A talaj is megremegett a lába alatt. Úgy 
érezte, mintha egy hatalmas ököllel hátba csapták volna, lába 
fölemelkedett a földről, Wullie és Jen kiszakadt karjaiból. Érezte, 
repül a levegőben, hatalmas forróság veszi körül, s amikor már 
biztos volt benne, hogy most következik a vég, akkor fejjel a 
jéghideg vízbe zuhant. Azonnal tudta, a vízgyűjtő medencébe vetette 
a robbanás ereje. 

Életben volt! 

A felszínre bukva kitörölte szeméből a vizet. 

A deszkából ácsolt dobogó és a lépcső helyenként tüzet fogott. A 
lángnyelvek bevilágították a környéket. Mack észrevette Jent, amint 
fuldokolva felbukkant a vízből. Kiemelte a medencéből. 

— Wullie hol van? — kérdezte Jen még mindig levegő után 
kapkodva. 

Talán a gyermek elvesztette az eszméletét, gondolta Mack. A 
medence egyik oldalától a másikig lökte magát, közben beleütközött 
a kötélre erősített vízmerő  vödrökbe, melyek a robbanás 
következtében most tehetetlenül lebegtek a medencében. Hirtelen 
valami úszó tárgyat vett észre a víz felszínén, melyről kiderült, nem 


más. mint Wullie. Kiemelte a gyereket a dobogóra az anyja mellé, s 
ő maga is kimászott a vízből. 

Wullie egyszer csak felült, krákogva köpködte a vizet. 

— Hála istennek! — zokogta Jen. — Életben van! 

Mack visszanézett az alagútba. Néhol lidércfényre emlékeztető, 
apró, kékes lángnyelvek világítottak. 

— Tűnés innen felfelé! — kiáltott rá az asszonyra. — Másodszor is 
robbanhat! — mondta. Jen vállára kapta a gyereket; Wullie súlya meg 
sem kottyant egy olyan nőnek, aki megszokta, hogy a tizenöt órás 
műszak alatt, tele kosárral a hátán hússzor is megtegye ezt az utat. 

Mack hirtelen megtorpant, és a lépcsőfokokat nyaldosó 
lángnyelvekre pillantott. Ha a lépcső leég, akkor a bánya akár több 
hétre bezárhat, amíg nem sikerül újjáépíteni. Megkockáztatott 
néhány másodpercet, és a medencéből vett vízzel eloltotta a 
lángokat, majd ő is Jenék nyomába eredt. 

Mikor szédelegve a kijárathoz ért, kimerültnek, összetörtnek 
érezte magát. Azonnal körbevette a tömeg, a kezeit szorongatva, a 
hátát veregetve gratuláltak neki. A sokaság egyszerre csak kettévált 
Jay Jamisson és társa előtt, akiről Mack már tudta, nem más. mint a 
férfiruhába öltözött Lizzie Hallim. 

— Jó munka volt, McAsh! — szólalt meg Jay — A családom nagyra 
értékeli a bátorságát. 

Nagy képű szarházi, gondolta magában Mack. 

— Valóban nincs más módszer a sújtólég megszüntetésére? — 
kérdezte Lizzie még mindig döbbenten. 

— Nincs -— válaszolta Jay. 

— Már hogyne lenne! — hördült fel Mack. 

— Valóban? — csodálkozott Lizzie. — És micsoda? 

— Szellőzőjáratokat kell nyitni, melyeken keresztül a gáz 
eltávozhat, mielőtt felgyülemlene — mondta Mack, s egy mély 
lélegzetet véve még hozzátette — Jamissonéknak ezt már nagyon 
sokszor elmondtuk. 

A körülöttük álló bányászok bólogatva helyeseltek. 

— Akkor miért nem csinálják meg? — fordult Lizzie ismét Jay felé. 

— Maga nem ért az üzlethez! De miért is értene? — válaszolta Jay. 
— Senki sem hajlandó fizetni egy drágább módszerért, amikor egy 


olcsóbbal is ugyanazt az eredményt lehet elérni. Ha így tenne, akkor 
nem lenne versenyképes a piacon. Ez már gazdaságtan. 

— Nevezze olyan cifrán, ahogy csak akarja — háborgott Mack -—, 
de az egyszerű emberek ezt csak kapzsiságnak hívják. 


9 


Mire Jay és Lizzie visszaért a kastélyba, nyolc-tíz szolga már a 
házban szorgoskodott. Meggyújtották a tüzeket, meg gyertyafény 
mellett a folyosókat söpörték. Lizzie szénportól feketén, fáradtságtól 
félájultan, suttogva köszönte meg Jaynek a kirándulást, majd 
feltántorgott a szobájába. Jay egy kád forró vizet kért a szobájába, s 
habkővel dörzsölte ki bőréből a beleivódott szénport. 

Az elmúlt negyvennyolc órában nagy horderejű dolgok történtek 
életében: az apja nevetséges örökséget hagyott rá, anyja 
megátkozta az apját, ő megpróbálta megölni a saját bátyját, de 
gondolatai most mégsem ezekkel voltak elfoglalva. Az ágyán 
heverészve egyre csak Lizzie járt az eszében. A kádból felszálló 
párafelhőben is a lány szemtelen kis arcát látta pajkosan 
rámosolyogni. Szemei sarkában apró ráncocskák futottak össze a 
nevetéstől. Minden szavával ingerkedett vele, izgatta, egyben 
bátorította is. Eszébe jutott, milyen érzés volt a karjaiban tartania, 
mikor felvitte a lépcsőn a felszínre. Kíváncsi volt, vajon a lány is 
foglalkozik-e vele gondolatban. Biztosan ő is rendelt egy forró fürdőt, 
hiszen aligha fekhetett le olyan mocskosan, ahogy a bányából 
visszaérkezett. Lelki szemei előtt látta, amint meztelenül a kandalló 
előtt állva a testét szappanozza. Szeretett volna vele lenni, kivenni a 
szivacsot a kezéből, gyengéden letörölni a szénport a melleiről és a 
domborulatairól. Már maga a gondolat is felizgatta. Kiugrott a kádból, 
és egy durva törülközővel megtörülközött. 

Egy cseppet sem volt álmos. Szeretett volna valakivel beszélgetni 
az éjszakai kalandról, de Lizzie most minden bizonynyal órákig 
aludni fog. Az anyja jutott eszébe. Benne megbízhat. Néha ugyan 


rávette, hogy olyasmit csináljon, amihez semmi kedve sem volt. de 
azért mindig mellette állt. 

Megborotválkozott, tiszta ruhát vett fel, s elindult anyja szobája 
felé. Mint ahogy számított is rá, az asszony már ébren volt. A 
szobalány éppen a haját hozta rendbe a fésülködőasztalánál, 
miközben ő csokoládéját kortyolgatta. Mikor belépett, anyja 
mosollyal üdvözölte. 

— Hogyhogy ilyen korán felkeltél? — kérdezte, miután kiküldte a 
szobalányt. 

-— Le sem feküdtem - válaszolta Jay. — Lent voltam a bányában. 

— Lizzie Hallimmel? 

Milyen gyorsan jár az esze, gondolta magában Jay. 

— Honnan jöttél rá? 

— Igazán nem volt nehéz. Már nagyon le akart menni, és ő nem 
az a lány, aki könnyen kibékül a nemleges válasszal. 

— Rossz napot választottunk a kirándulásra. Robbanás volt 
odalent. 

— Drága istenem! Nem történt bajotok? 

— Nem, minden rendben. 

— Elküldök doktor Stevensonért. 

—-— Mama, ne nyugtalankodj feleslegesen! Már mindketten kint 
voltunk a bányából, amikor a robbanás bekövetkezett. Csak a lábam 
remeg egy kissé, mert végig a vállamon hoztam fel a lépcsőn. 

— Lizzie-nek tetszett? — kérdezte az anyja megnyugodva. 

— Megesküdött, soha nem engedi a bányászatot a Hallim- 
birtokon. 

— Apád pedig majd megőrül a lány szenéért — nevetett fel Alicia. — 
Nos, kíváncsian várom, hogyan alakul majd a háború. Ha Robert 
lesz a férje, akkor nagyon össze kell szednie magát, hogy a felesége 
akaratának ellenére valamit megtegyen. Majd meglátjuk! Mi a 
veleménved, halad az udvarlással? 

— A flörtölés nem erős oldala Robertnek — jegyezte meg Jay 
gúnyos mosollyal. 

— Ebben te vagy a szakértő, nem így van? — kérdezte Alicia 
mosolyogva. 

— De azért megpróbál minden tőle telhetőt — vonta meg vállát Jay. 


— Talán a lány nem is hajlandó hozzámenni. 

— Azt hiszem, kénytelen lesz. 

— Tudsz talán valamit, amit én még nem tudok? — nézett rá 
ravaszkásan az anyja. 

— Lady Hallimnek problémái vannak a kölcsön megújításával. 
Apám gondoskodott róla. 

— Valóban? Ezt az agyafúrtságot! 

— Nagyszerű teremtés! — sóhajtott fel Jay. — Kár lenne érte, ha 
Roberthez kellene hozzámennie. 

— Jay, drága kisfiam — tette térdére anyja a kezét. — A lány azért 
még nem teljesen Roberté! 

— Férjhez mehet máshoz is? 

— Akár hozzád... 

— Te jóisten, anya! — szörnyülködött Jay. Bár megcsókolta Lizzie-t, 
de idáig még gondolatban sem merészkedett. 

— Szerelmes vagy belé. 

— Szerelmes? Valóban ez lenne az az érzés? 

— Hát persze. A szemed felcsillan már a neve említésére is, és 
amikor egy szobában vagy vele, le sem tudod venni róla a 
tekintetedet. 

Alicia pontosan megfogalmazta Jay érzéseit. A fiúnak nem voltak 
titkai anyja előtt. 

— De feleségül venni? 

— Ha szerelmes vagy belé, akkor kérdezd meg őt is! Akkor te 
lehetnél a High Glen ura. 

— Ez nagy arculcsapás lenne Robert számára — mosolyodon el 
Jay, s szíve hevesen kalimpált még annak a gondolatára is, hogy 
Lizzie a felesége lehet. De most inkább a kérdés gyakorlati oldalára 
összpontosította figyelmét. — De nem lenne egy garasom sem! 

— Most sincs semmid! Jobban eligazgatnád a birtokot, mint Lady 
Hallim! Neki semmi érzéke sincs az ilyen dolgokhoz. A birtok pedig 
hatalmas. A High Glen tizenhat kilométer hosszúságban nyúlik el, 
ráadásul övé még Craigie és Crook Glen is. Kitisztíttatnád a 
legelőket, több vadhúst adnál el, építenél egy vízimalmot. Csinos 
jövedelmet érhetnél el bányák nélkül is. 

— Mi lesz a jelzáloggal? 


— Te legalább annyira hitelképes vagy, mint ő, ráadásul gazdag 
családból is származol. Nem ütközne különösebb nehézségedbe 
meghosszabbítani a kölcsönöket. És később, amikor eljön az ideje... 

— Akkor mi lesz? 

— Nos. Lizzie nagyon erős egyéniség. Ma esküszik rá, semmiféle 
bányászatot nem engedélyez a Hallim-birtokon. Isten sem tudná 
kiszámítani a szeszélyeit. Egyszer majd az jut eszébe, hogy a 
szarvasoknak is vannak érzéseik, és ezért megtiltja a vadászatukat. 
Egy hét elteltével akár mindkét dologról megfeledkezhet. Ha 
megnyitod a bányákat, akkor az adósságokat is könnyedén ki tudod 
fizetni. 

— Nem túlságosan csábító a gondolat — húzta el a száját Jay, s az 
jutott eszébe, hogy továbbra is szívesebben lenne egy barbadosi 
cukornádültetvény tulajdonosa. Viszont Lizzie-t is szerette volna 
megszerezni. 

-— Mi történt tegnap vadászat közben? —- váltott anyja 
megdöbbentő gyorsasággal másik témára. 

Jayt váratlanul érte a kérdés, és hirtelen nem tudott semmiféle 
meggyőző hazugságot kitalálni. 

— Újabb nézeteltérésem támadt apával — dadogta, s elvörösödött 
zavarában. 

— Ennyit én is tudok -— válaszolta az anyja. — Azonnal láttam 
rajtad, amikor visszajöttetek. De most nem csupán egyszerű vitáról 
lehetett szó. Valami olyasmit csináltál, ami nagyon feldühíthette. Mi 
volt az? 

Jay soha nem tudott meggyőzően hazudni az anyjának. 

— Le akartam lőni Robertet — vallotta be, s nagyon nyomorultul 
érezte magát. 

— Óh, Jay, de hisz ez borzalmas! 

A fiú lehorgasztotta a fejét. Tovább súlyosbította a helyzetét az, 
hogy a kísérlet kudarcot vallott. Ha sikerült volna megölni a bátyját, 
akkor a bűntudat ugyan rettenetes lenne, de legalább diadalérzet 
enyhíthetné. Így viszont maradt számára a bűntudat. 

Anyja odalépett melléje, a fejét a keblére vonta. 

— Szegény kisfiam! Erre azért nem volt szükség — mondta. — Majd 
találunk valami megoldást, csak ne emészd magadat! — ringatta a 


fiát, miközben a haját simogatta. 


— Hogy tehettél ilyet? — siránkozott Lady Hallim, miközben Lizzie 
hátát súrolta. 

— A saját szememmel kellett látnom — válaszolta Lizzie. — Ne 
olyan erősen! 

— Erősen kell csinálnom, különben nem jön ki a szénpor! 

— McAsh felbosszantott, amikor azt mondta, azt sem tudom, miről 
beszélek — folytatta Lizzie. 

— Miért kellett ezen bosszankodnod? — csodálkozott az anyja. — 
Megkérdezhetem, mi köze van egy fiatal hölgynek ahhoz, mi folyik a 
bányában? 

— Gyűlölöm, amikor lekezelnek, és azzal intézik el a dolgokat, 
hogy a nők nem értenek a politikához vagy a mezőgazdasághoz 
vagy a bányászathoz vagy a kereskedelemhez. . . 

-— Remélem, Robert nem veszi rossz néven, hogy ennyire fiús 
vagy — nyögött fel Lady Hallim. 

— Olyannak kell elfogadnia, amilyen vagyok. Vagy sehogy! 

— Drágaságom -— sóhajtott fel kétségbeesetten az anyja —, ez így 
nem megy! Jobban kellene bátorítanod! Persze egy lánynak nem 
szabad túlzottan kihívónak mutatkozni, de te ennek éppen az 
ellenkezőjét csinálod. Ígérd meg nekem, ma kedves leszel 
Roberthez! 

— Anya, mi a véleményed Jayről? 

— Aranyos fiú — mosolyodott el az anyja, majd hirtelen a lányára 
meredt. — Miért kérdezed? 

— Megcsókolt odalent a bányában. 

— Nem, ez nem lehet! — egyenesedett fel hirtelen Lady Hallim, s a 
szoba másik sarkába vágta a habkövet. — Nem, Elizabeth, ezt nem 
engedhetem! - kiabálta.  Lizzie-t megdöbbentette anyjának 
dührohama. — Nem azért nyomorogtam húsz éven keresztül, hogy a 
lányom egy jóképű koldushoz menjen férjhez! 

— Ő nem koldus... 

— De az, hiszen te is tanúja voltál annak a szörnyű jelenetnek az 
apjával. Egy ló az összes öröksége! Lizzie, ezt nem teheted meg! 


Anyját egészen elragadta az indulat. Lizzie még sohasem látta 
ilyennek, és nem is értette a dolgot. 

— Anya, megnyugodnál végre? — könyörgött neki a lány, majd 
felállt, s kilépett a dézsából. — Ideadod a törülközőt? 

Lizzie legnagyobb meglepetésére anyja tenyerébe temetve arcát 
zokogni kezdett. Odalépett hozzá, átkarolta a vállát. 

— Anya, drága, de hát mi történt? 

— Takard el magad, te gonosz gyermek! -— förmedt rá az anyja két 
szipogás között. 

— Ülj le, anya! — mondta Lizzie. Magára terítette a törülközőt, maid 
leültette anyját egy székre. 

— Az apád pontosan olyan volt, mint Jay — mondta az anyja, 
amikor végre nagy nehezen szóhoz tudott jutni, és keserűen elhúzta 
a szája szélét. — Magas, csinos, kedves, és nagyon szeretett sötét 
helyeken csókolózni. Engedtem a csábításnak, a józan eszem 
ellenére hozzámentem feleségül, pedig tudtam, milyen könnyelmű. 
Három év alatt elverte a vagyonomat, aztán egy évvel később 
részegen leesett a lóról, összetörte azt a gyönyörű fejét, és meg is 
halt. 

Óh, anya! — sóhajtott fel döbbenten Lizzie, amikor megérezte 
anyja hangjában a gyűlöletet. Apját általában közömbös hangon 
emlegette, s mindig azt mondta, nem volt szerencséje az üzleti 
életben, baleset következtében vesztette életét, és az ügyvédek 
keverték össze a birtok pénzügyeit. Lizzie-nek csak homályos 
emlékei voltak az apjáról, hiszen alig volt hároméves, amikor 
meghalt. 

— És még ő tett szemrehányást nekem, mert nem szültem neki 
fiúgyermeket. — folytatta az anyja. — Egy olyan fiút, aki rá hasonlított 
volna, aki nem hitt volna semmiben, semmi sem lett volna szent a 
számára, és ő is összetörte volna egy lány szívét. Tudtam, hogy 
lehet ezt megakadályozni. 

Lizzie egyik döbbenetből a másikba esett. Valóban igaz lenne? 
Egy nő meg tudja akadályozni, hogy teherbe essen? Talán az anyja 
ezt férje akarata ellenére is megtette? 

— Ígérd meg, hogy nem mész hozza feleségül, Lizzie! — szorította 
meg anyja a karját. — Ígérd meg nekem! 


Lizzie kivonta magát anyja szorításából. Hálátlanságnak érezte, 
de ki kellett mondania az igazságot. 
— Nem tehetem - válaszolta csendesen. — Szeretem. 


Anyja szobájából kilépve Jaynek minden bűntudata és 
szégyenérzete egy csapásra tovaszállt. Hirtelen farkasétvágya 
támadt. Egyenesen az ebédlőbe ment. Apja és Robert már ott 
voltak. Éppen egy-egy vastag szelet roston sült sonkát ettek, közben 
Harry Ratchett beszámolóját hallgatták. Ratchett, mint a bánya 
vezetője, azért jött, hogy jelentést tegyen a robbanásról. 

— Hallom, az éjszaka lementél a bányába — mondta apja mereven 
Jay arcába bámulva. 

Jaynek kezdett elmenni az étvágya. 

— Igen, lent voltam — válaszolta. — Volt egy robbanás is — tette 
még hozzá, miközben egy pohár barna sört öntött magának. 

— A robbanásról már mindent tudok — mondta az apja. — Ki volt a 
társaságodban? 

— Lizzie Hallim — vallotta be Jay két korty sör között. 

— A pokolba veled! — kiáltott fel Robert pulykavörösen. — Nagyon 
is jól tudtad, apa nem akarta, hogy lemenjen a bányába! 

— Nos, apa. hogy akarsz megbüntetni? — döntött Jay a kihívó 
válasz mellett. — Megvonod tőlem az utolsó garast is? Ezt már 
megtetted! 

— Figyelmeztetlek, ne merészeld semmibe venni a parancsaimat! 
— fenyegette meg ujjával Sir George. 

— Inkább McAsh miatt kellene izgatnod magad, nem miattam — 
jegyezte meg Jay, megpróbálva apja haragját másra terelni. — 
Mindenkivel közölte, hogy ma megszökik. 

— Engedetlen, átkozott korcs! — kiáltott fel Robert, de nem volt 
teljesen világos, ezt Jayre vagy McAshre érti-e. 

— Akár el is engedhetné McAsht, Sir George — szólalt meg torkát 
köszörülve Ratchett. — Kitűnő munkás, de bajkeverő. A legjobb lenne 
megszabadulni tőle. 

— Nem tehetem! — válaszolta Sir George. — McAsh nyilvánosan 
szembeszállt velem. Ha ezt szárazon megússza, akkor minden fiatal 
bányász azt hiszi majd, szabadon elmehet. 


— Nem is lenne helyes — tódította Robert. — Ez az ügyvéd, ez a 
Gordonson, akár minden skóciai bányába is írhat. Ha a fiatal 
bányászoknak lehetővé tesszük, hogy huszonegy éves korukban 
elmenjenek, akkor összeomlik az egész iparág. 

— Pontosan ez a helyzet — bólogatott Sir George is. — Mi lenne a 
brit nemzetből szén nélkül! Megmondom őszintén, ha ez a Caspar 
Gordonson egyszer az én bíróságom elé kerül, akkor Isten engem 
úgy segéljen, előbb felakasztatom, mintsem ki tudná mondani: 
"törvényellenes"! 

— Tulajdonképpen hazafias kötelességünk valamit csinálni ezzel a 
McAshsel - szította tovább a tüzet Robert. 

Jay legnagvobb megkönnyebbülésére az ő vétkéről mintha 
közben teljesen meg is feledkeztek volna. Hogy továbbra is McAsht 
tartsa az érdeklődés középpontjában, ő is megkérdezte: 

— Mit lehet egyáltalán csinálni? 

— Börtönbe zárathatom - válaszolta Sir George. 

— Nem! — tiltakozott Robert. — Amikor kiszabadul, akkor megint 
előáll ezzel. 

Pillanatnyi csend állt be. Mindnyájan elgondolkodtak. 

-— Van más megoldás is — szólalt meg Sir George. — Jogom van 
megkorbácsoltatni is. 

— Nagyon sok év telt el azóta, hogy a bánya tulajdonosa utoljára 
ilyet rendelt el, Sir George — toporgott kényelmetlenül Ratchett. — És 
különben is, ki végezné el a korbácsolást? 

— Hát akkor mit tehetünk az ilyen zavarkeltők ellen? — szólalt meg 
Robert türelmetlenül. 

— Egy kicsit megtáncoltatjuk őket — mosolyodott el Sir George. 

Mack legjobban szeretett volna máris elindulni Edinburghba, de 
tisztában volt vele, ez nagy ostobaság lenne. Bár nem dolgozta le a 
teljes műszakot, de halálos kimerültséget érzett, s a robbanástól 
még most is enyhén szédelgett. Szüksége volt egy kis időre. Át 


akarta gondolni, mit tehetnek ellene a Jamissonok, és hogyan 
lehetne túljárni az eszükön. 

Hazaérve ledobta magáról nedves gönceit, begyújtott és ágyba 
bújt. A vízgyűjtő medencébe történt lemerülése miatt most még a 
szokásosnál is piszkosabban érkezett haza, mivel a medencében 
lévő víz iszapos volt a szénportól. De az ágyán lévő pokróc is olyan 
fekete volt, hogy ennek tulajdonképpen nem is volt semmi 
jelentősége. A férfiak többségéhez hasonlóan ő is hetente egyszer, 
szombaton este szokott megfürödni. 

A többi bányász a robbanás után folytatta a munkát. Esther is lent 
maradt Annie-vel a bányában felszínre hozni azt a szenet, amit 
Mack korábban kifejtett; nem hagyhatták, hogy egész napi munkájuk 
kárba vesszen. 

Félálomban azon tűnődött, a bányában vajon miért használódnak 
el a férfiak előbb, mint a nők. A szenet fejtő bányászok mindegyike 
éjféltől délelőtt tízig dolgozott; a szénhordók — többségükben nők — 
éjszaka kettőkor kezdték a munkát, s csak délután ötkor fejezték be. 
Tehát ők tizenöt órát töltöttek odalent a bányában. A nők munkája, a 
hatalmas kosarakkal egész nap görnyedten a lépcsőt mászni, 
nehezebb is volt, mint a férfiaké. De még azután is sokáig dolgoztak, 
amikor a férfiak halálosan fáradtan hazatántorogtak, s félájultan 
bezuhantak az ágyba. Néha nők is dolgoztak a fejtésen, de ez csak 
ritkán fordult elő, mivel az asszonyok nem tudtak a csákánnyal vagy 
fejtőkalapáccsal olyan erősen a szénfalra csapni, mint a férfiak, ezért 
nekik jóval hosszabb ideig tartott a megfelelő mennyiségű szén 
kifejtése. 

Hazaérkezésük után a férfiak mindig szundikáltak néhány órát, 
majd hozzáláttak az ebéd elkészítéséhez az asszonyok és a 
gyerekek számára. Néhányan a délutánt Mrs.  Wheighel 
kocsmájában ivással töltötték. Asszonyaikat mindenki sajnálta, 
hiszen tizenöt órás széncipelés után nem kellemes dolog hideg 
tűzhelyet, üres fazekat és egy részeg férjet találni otthon. Nagyon 
kemény volt a bányászélet, de a feleségek még annál is többet 
szenvedtek. 

Felébredve Mack tudta, hogy jeles nap köszöntött rá: ma készül 
elhagyni a völgyet. 


Ha úgy néz ki, mint egy szökött bányász, akkor nem jut messzire, 
tehát először alaposan meg kell mosakodnia. Jól megrakta a tüzet, 
aztán vizet hozott a patakból. Felforrósította, majd kintről, az ajtó 
mögötti szegről behozta a bádogból készült, alacsony peremű 
fürdőkádat. Az aprócska szobában hamarosan alig lehetett látni a 
gőztől. Megtöltötte a kádat, s egy darab szappannal meg egy 
kemény szálú kefével a kezében beleült, és hozzálátott kidörzsölni 
bőréből a szénport. 

Kezdte jól érezni magát. Most súrol le utoljára szénport magáról, 
mert soha többé nem megy le a bányába. A rabszolgasors már a 
múlté, vár rá Edinburgh, London és a nagyvilág. Olyan emberekkel 
találkozik, akik még életükben nem hallottak bányákról. Jövője tiszta 
lapként simult ki előtte, melyre azt ír majd, amihez éppen kedve 
támad. 

Még mindig a kádban ült, amikor Annie belépett a szobába. Az 
ajtónál a lány megtorpant, mintha habozni látszott volna. Mack 
rámosolygott, s feléje nyújtotta a kefét. 

-—  Megdörzsölnéd a hátamat? - kérdezte még mindig 
mosolyogva. 

A lány odalépett mellé, elvette tőle, de továbbra is csak 
bánatosan nézett rá. 

— Akár el is kezdhetnéd! 

Annie súrolni kezdte a fiú hátát. 

— Azt szokták mondani, a bányásznak nem szabad hátat mosni — 
jegyezte meg Annie. — Az állítólag elveszi az erejét. 

— Én már nem vagyok többé bányász! 

— Ne menj el, Mack! — könyörgött a lány, és abbahagyta a 
súrolást. 

Mack már korábban valami ilyesmitől tartott; a szájára adott csók 
szintén olyan volt, mint egy előzetes figyelmeztetés. Bűntudatot 
érzett. Szerette az unokatestvérét, az elmúlt nyáron nagyon élvezte 
azt a sok vidámságot és játszadozást, amikor együtt hemperegtek a 
mezőn; de nem akarta az egész életét a lány mellett eltölteni, 
különösen akkor nem, ha ez azzal járt volna, hogy örökre Heugh-ban 
kell maradnia. 


— El kell mennem! — mondta határozottan. — Nagyon fogsz 
hiányozni, Annie, de akkor is el kell mennem. 

— Különbnek tartod magad a többieknél, ugye? — kérdezte a lány. 
Hangjából Mack érezte, máris megbántva érzi magát. — Anyád is 
túlzottan nagyra tartotta magát, és te ugyanolyan vagy. Túlságosan 
is jó volnál nekem, ugye, erről van szó? Ugye azért mész Londonba, 
hogy valami finom kis dámát szerezz magadnak? 

— Mindnyájan túlságosan jók vagyunk rabszolgának — válaszolta. 

— Nem szeretsz, Mack? — térdelt le a lány, kezét a fiú vízből kiálló 
térdére téve. 

Mack szégyellte, de izgalomba jött a lány érintésétől. Szerette 
volna átölelni, egy kicsit dédelgetni, megnyugtatni, de tartania kellett 
magát. 

— Drága vagy nekem, Annie, de azt soha nem mondtam, hogy 
"szeretlek". Te sem mondtál ilyesmit. 

Annie a vízbe mártotta a kezét, majd lassan becsúsztatta a fiú 
lába közé. Elmosolyodott, amikor megérezte a keménységet. 

— Hol van Esther? — kérdezte Mack. 

— Jen kisbabájával játszik. Egy ideig még nem jön haza. 

Annie kérhette meg Esthert, maradjon kicsit távol, gyanította 
Mack, mivel testvére különben sietett volna haza. 

— Maradj itt, és házasodjunk össze! — mondta Annie, s közben 
simogatni kezdte. Nagyszerű érzés volt. Mack az elmúlt nyáron 
tanította meg erre, azután ő is megkérte a lányt, mutassa meg, hogy 
lehet neki is gyönyört okozni. Ahogy visszaemlékezett, már az első 
alkalommal nagyon lázba jött. — Mindig azt csinálhatnánk, amit 
szeretünk. . . — kérlelte tovább a lány. 

— Ha összeházasodnánk, akkor egész életemre ide ragadnék — 
válaszolta Mack, de közben érezte, gyengül az ellenállása. 

Annie felhúzta magán a ruhát. Nem volt semmi alatta, mert a 
fehérneműt a nők csak vasárnaponként viselték. Mellei aprók és 
laposak voltak, teste keményen, izmosan feszült, ágyékát sűrű, 
fekete szőrzet borította. Mackéhez hasonlóan egész teste szürkéllett 
a szénportól. Legnagyobb meglepetésére a lány belelépett a 
fürdőkádba, és széttett lábakkal beletérdelt a vízbe. 

— Most rajtad a sor — mondta, s átnyújtotta Macknek a szappant. 


Lassan szappanozni kezdte a lány testét. Habot csinált, majd 
kezeit a  melleire tette. Érezte, apró  mellbimbói teljesen 
megkeményedtek. Annie felnyögött, megragadta a fiú csuklóját, s 
kezét izmos, lapos hasán végigvonva lehúzta a lábai közé. Mack 
szappanos ujjai becsúsztak a lány combjai közé. A göndör 
szőrszálak alatt már a lány kemény húsát is érezte. 

— Ugye nem mész el? — kérlelte tovább a lány. — Csináljuk! 
Szeretnélek magamban érezni. 

Mack tisztában volt vele, ha most enged, akkor sorsa 
megpecsételődött. Az egész jelenetben volt valami álomszerűen 
valószínűtlen. 

— Nem! - próbált meg ellenállni, de a tiltakozás sóhajtássá 
szelídült az ajkán. 

A lány közelebb húzódott hozzá, arcát a mellére vonta, majd 
egészen föléje guggolt. Szeméremajkai már érintették Mack vízből 
kiálló férfiasságának kőkeményre duzzadt hegyét. 

— Mondd, hogy igen! — könyörgött a lány. 

Igen — nyögött fel a fiú. s feladta a hiábavaló küzdelmet. — Kérlek! 
Gyorsan! 

Az ajtó ebben a pillanatban hatalmas robajjal ki vágódott. 

Annie felsikoltott. 

Négy férfi rontott a szobába: Robert Jamisson, Harry Ratchett és 
még két felvigyázó. Robert kardot meg egy pár pisztolyt viselt, az 
egyik felvigyázó muskétát tartott a kezében. 

Annie kilépett a kádból. A kábult és megdöbbent Mack is remegő 
lábakkal emelkedett ki a vízből. 

— Szép kis unokatestvérek! — jegyezte meg gúnyosan a muskétát 
tartó férfi. Mack ismerte, McAlisternek hívták. A másikat, azt a 
Tanner nevű ostoba fatuskót is felismerte. 

-— Valóban az volna? — nevetett fel harsányan Robert. — Az 
unokatestvére? Azt hiszem, a vérfertőzés semmit sem számít a 
bányászoknál! 

Mackben a félelmet és döbbenetet a tomboló harag váltotta fel. 
Elfojtotta dühét, megpróbálta fékezni magát. Súlyos veszély 
fenyegette, és esetleg Annie-t is bántódás érheti. Észnél kellett 
maradnia. Most nem engedhette, hogy a düh elhatalmasodjon rajta. 


— Szabad ember vagyok, nem sértettem meg semmiféle törvényt 
— jelentette ki Robertre nézve. — Mit keresnek a házamban? 

McAlister még mindig Annie nedvesen gőzölgő testét bámulta. 

— Milyen csinos látvány — mondta rekedtes hangon. 

— Ha hozzá mersz érni, a saját kezemmel tépem le a fejedet! 

McAlister Mack meztelen vállaira pillantott, s rájött, a fiú képes 
valóra váltani fenyegetését. Bár fegyver volt a kezében, egy 
lépésnyit visszahőkölt. 

Tanner viszont erősebb és merészebb volt. Odalépve belemarkolt 
Annie nedves mellébe. 

Mack már nem gondolkozott, csak cselekedett. Egy pillanat alatt 
kint volt a kádból, megragadta Tanner csuklóját, és mielőtt bárki 
megmoccanhatott volna, a kezét belenyomta a tűzbe. 

Tanner ordított, vergődött, de nem tudott szabadulni Mack 
szorításából. 

— Eressz el! — ordította. — Kérlek, nagyon kérlek! 

Mack a férfi kezét belenyomta az izzó szénbe, s felkiáltott: 

— Annie! Menekülj! 

A lány magára kapta a ruháját, és már kint is volt a hátsó ajtón. A 
puskatus ekkor csapott le Mack tarkójára. Az ütés még jobban 
felbőszítette a fiút. Annie már biztonságban volt. ezért semmi sem 
tartotta vissza. Elengedte Tannert, megragadta McAlister mellén a 
grabancot, s belefejelt az arcába. McAlister orrából vér fröccsent. 

Mack ezután megfordulva teljes erővel ágyékon rúgta Ratchet-tet, 
aki hatalmas ordítással azonnal összegörnyedt. 

Minden verekedés, melyben Mack eddig részt vett, lent zajlott a 
bányában, így hozzászokott a szűk helyen folytatott küzdelemhez. 
De négy ellenfél túlságosan soknak bizonyult még az ő számára is. 
McAlister újból lecsapott a  puskatussal. Mack szédelegve 
megtántorodott. Ratchett hátulról átkarolta, s mielőtt lerázhatta volna 
magáról, már a torkán érezte Robert Jamisson kardjának hegyét. 

— Kötözzétek meg! — adta ki Robert a parancsot. 

Keresztbe rávetették az egyik ló hátára, meztelen testére egy 
pokrócot dobtak, és a Jamisson-kastélyba vitték, ahol még mindig 
anyaszült meztelenül, összekötözött kézzel és lábbal egy kamrába 
zárták. Egész testében reszketve feküdt a jéghideg kövön, miközben 


csöpögött rá a lé a mennyezetről lelógó elejtett szárvasokból, 
levágott marhákból és disznókból. Megpróbálta magát melegen 
tartani azzal, hogy annyit mozgott, amennyit csak bírt, de 
összekötözött kézzel és lábbal nem sok meleget tudott magából 
kicsiholni. 

Tarkója sajgott az ütésektől, de az fájt neki a legjobban, hogy a 
Jamissonoknak ilyen könnyen sikerült elkapniuk. Mekkora ostobaság 
volt halogatni az indulást! Időt adott nekik a cselekvésre. Amíg azok 
terveiket szövögették ellene, ő az unokatestvére mellét szorongatta. 

Azon nem volt érdemes spekulálni, mit csinálnak majd vele. Ha 
nem fagy meg itt a kamrában, akkor biztosan Edinburghba szállítják, 
ahol bíróság elé állítják és elítélik azért, mert rátámadt a 
felügyelőkre. Ezért akasztás járt. 

Ahogy esteledett, az ajtó résein beszűrődő fények is fokozatosan 
halványulni kezdtek. Akkor jöttek érte, amikor az udvaron lévő óra 
tizenegyet ütött. Ezúttal már hatan voltak. Meg sem kísérelte az 
ellenállást. 

A bányászok szerszámait készítő Davy Taggart, a kovács, Jimmy 
Lee-éhez hasonló acél nyakörvet rakott Mack nyakába. Ez jelentette 
a legnagyobb megaláztatást, mely hírül adta a világnak, hogy ő egy 
másik ember tulajdona. Most már nem is számított embernek, állat 
volt csupán. 

Megoldották kötelékeit, egy térdnadrágot, inget meg rongyos 
kabátot dobtak oda neki. Gyorsan magára vette őket, de még mindig 
egész testében remegett. A felügyelők ismét összekötötték a kezét, 
aztán pórázra fogták. 

Egészen a bányáig vonszolták. 

A szerdai műszak néhány perc múlva, éjfélkor kezdődött. Egy 
lovász friss lovat fogott a vízmerő szerkezetet forgató dob elé. Mack 
most rájött, mit akarnak vele csinálni. 

— Nincs joguk ezt tenni! — ordította. — Nincs joguk! — ismételte, de 
a felvigyázók csak röhögtek rajta. 

Odavitték az éjjel-nappal körbejáró bányalovak patájától felvágott 
iszapos körhöz. Mack kihúzta magát, felszegte a fejét, de legjobban 
sírni szeretett volna. A lóval szemben olyan szorosan odakötötték a 


lószerszámhoz, hogy ki sem térhetett az állat útjából. A lovász 
ostorával ügetésre ösztökélte a lovat. 

Mack hátrafelé kezdett szaladni. 

Szinte azonnal összeakadtak a lábai, de a ló is megtorpant. A 
lovász újból rácsapott az ostorral, ám Mack még idejében talpra 
tudott állni. Kezdte felvenni a hátrafelé futás ritmusát, de úgy látszik, 
túlságosan hamar nyerte vissza az önbizalmát, mert ismét 
megcsúszott a jeges iszapban. A ló ezúttal már nem állt meg, s 
Mack a ló patáit igyekezvén elkerülni, féloldalra vetette magát. 
Néhány másodpercig a ló mellett sodródott, majd már nem bírta 
tovább tartani magát, és a ló patái alá került. Az belelépett a 
combjába, megrúgta a gyomrát, majd ismét megtorpart. 

A felügyelők talpra rángatták Macket, és ismét rácsaptak a lóra. A 
gyomrát ért rúgástól Macknek elakadt a lélegzete, bal lábát 
gyengének érezte, de mégis kénytelen volt hátrafelé sántikálva 
folytatni a futást. 

Összeszorította a fogát, megpróbálta ismét felvenni a ritmust. Már 
korábban is tanúja volt az ilyesfajta fenyítésnek. Legutóbb például 
Jimmynek volt része benne. Túlélték a dolgot, de maradandó 
emlékeket szereztek. Jimmynek egy nagy forradás éktelenkedik a 
bal szeme fölött, ahol a ló megrúgta, s a benne égő haragot még 
ennek a megaláztatásnak a soha nem halványuló emlékei is 
erősítették. Ő is túl fogja élni ezt a megrázkódtatást. Agyát, érzékeit 
teljesen eltompította a fájdalom, a hideg és a vereség. Már nem 
gondolt semmire, csak arra, hogy talpon maradjon, s próbálja 
elkerülni a halálos patákat. 

Maga sem tudta, mennyi idő telt el, de már kezdett azonosulni a 
lóval. Mindketten igába voltak fogva, mindkettőjüket körbefutásra 
kényszerítették. Mikor a lovász megpattintotta ostorát, Mack is 
megszaporázta lépteit, mikor Mack megbotlott, a ló is visszafogott 
valamelyest az iramból mindaddig, amíg újra felvette a ritmust. 

Még érzékelte azt is, amikor a bányászok éjfélkor megérkeztek a 
munkába. Szokásuk szerint hangosan beszélgetve, egymást ugratva 
jöttek fel a völgyből, de egyszerre elnémultak, amikor a bánya 
bejáratához érve Macket megpillantották. Mack hallotta Jimmy Lee 
izgatott és felháborodott hangját, majd szeme sarkából látta, négy 


másik bányász hirtelen közrefogja Jimmyt, karjánál fogva 
megragadják, s a bánya bejárata felé tuszkolják, nehogy ismét bajba 
keveredjen. 

Mack lassan elvesztette az időérzékét. Jöttek a szénhordók is, és 
a hangos csiviteléssel érkező nők és gyerekek is egyszerre 
elcsendesedtek, amikor Mack mellett elhaladtak. 

-— Drága istenem, Macket is körbefuttatják — hallotta Annie 
kétségbeesett hangját, de Jamissonék emberei távol tartották tőle. — 
Esther téged keres! — kiáltotta még oda a lány. — Majd én magamhoz 
veszem - sikoltotta feléje, mielőtt még tovább vonszolták volna. 

Esther valamivel később érkezett meg, de még mielőtt a 
felügyelők megakadályozhatták volna, megállította a lovat, és egy 
üveg meleg, cukros tejet nyomott Mack ajkai közé. Olyan volt ez 
most a számára, mint az életet jelentő elixir, s olyan mohón itta 
magába, hogy majdnem megfulladt tőle. Sikerült benyelnie az egész 
palackkal, mielőtt a felügyelők elvonszolhatták volna tőle testvérét. 

Az éjszaka esztendőnyi hosszúságúnak tűnt, mintha soha nem 
akart volna véget érni. A felügyelők lerakták  muskétáikat, 
letelepedtek a lovász rakta tűz köré. A bányászok közben odalent 
dolgoztak. A szénhordók időnként fel-felbukkantak a mélységből, 
kiürítették kosaraikat, aztán folytatták soha véget nem érő köreiket. 
Mikor a lovász lovat cserélt, Macknek is jutott néhány perc pihenő, 
de a friss ló azután gyorsabban szedte a lábát. 

Egyszer csak eljött a pillanat, mikor valahonnan távolról érzékelte, 
hogy újra ki világosodik. Most már egy-két óra múlva a bányászok is 
befejezik a munkát, de ez a rövid idő is örökkévalóságnak tűnt. 

Egy ló baktatott fel a hegyre. Mack a szeme sarkából látta, lovasa 
lepattan róla, s merően őt bámulja. Egy odavetett pillantással 
felismerte Lizzie Hallimet. Most is ugyanazt a fekete szőrmekabátot 
viselte, ami a templomban volt rajta. Szenvedély és felháborodás ült 
ki vonásaira, meg még valami, amit nem tudott igazán megfejteni. 

Egy újabb ló kaptatott felfelé a meredek lejtőn, s Robert szállt le a 
hátáról. Visszafojtott indulattal mondott valamit Lizzie-nek. "De hisz 
ez barbárság! — hallatszott tisztán Lizzie válasza. Kétségbeesett 
helyzetében Mack hálás volt ezért az együttérzésért. Némi 


vigasztalást jelentett a számára a tudat, hogy az urak között van 
legalább egyvalaki, aki együtt érzett vele. 

Robert ingerülten válaszolt valamit, de Mack ezt már nem hallotta 
világosan. Vitájuk közben a bányászok is szállingózni kezdtek felfelé 
a tárnákból. Nem indultak el otthonaik felé, inkább lecövekeltek a 
körbejáró ló körül, s némán bámultak maguk elé. Az asszonyok 
szintén gyülekezni kezdtek; mikor kosaraikat kiürítették, nem 
fordultak azonnal vissza, hanem csatlakoztak a néma tömeghez. 

Robert megparancsolta a lovásznak, állítsa meg a lovat. 

Végre Mack is lélegzethez juthatott. Megpróbálta büszkén tartani 
magát, de térdre rogyott. A lovász odalépett hozzá, hogy megoldja 
kötelékeit, de Robert egy mozdulattal megállította. 

— Nos, McAsh -— szólalt meg elég hangosan ahhoz, hogy az 
egybegyűltek is világosan értsék a szavait —, tegnap azt mondtad, 
csupán egy napod hiányzik a szolgálatodból. Most ledolgoztad azt 
az egy napot. Most már a te törvényeid szerint is apám tulajdona 
vagy — jelentette ki. Tekintetét körbehordozta a bányászokon, mert 
néhány szót kívánt hozzájuk is intézni. 

Ám mielőtt megszólalhatott volna, Jimmy Lee énekelni kezdett. 

Jimmy tiszta tenorján a zsoltár hangjai végigszárnyaltak a 
völgyön: 


Nézd a szenvedő emberfiát. 
Hegyre emelkedve 
Görnyedten viselve 

Súlyos keresztje kínját. 


— Elhallgass! — ordította Robert elvörösödve. 
Jimmy rá sem hederítve belekezdett a második versszakba. A 
többiek csatlakoztak hozzája, s több száz ajak énekelte együtt. 


Míg felcsillan a holnap fénye 
Szánalom él szívekben. 
Könny csillan a szemekben 
S újjászületik reménye. 


Robert tanácstalanul félrefordult. Az iszapon keresztülgázolva 
odalépett a lovához, s szinte tajtékzott a dühtől. Magára hagyta a 
kihívás szobraként egyedül álldogáló Lizzie-t, s a bányászoknak a 
környező hegyeket is megrengető kórusa kíséretében elvágtatott. 

Mikor Jay felébredt, már tudta, hogy meg fogja kérni Lizzie kezét. 
Anyja csak tegnap ültette el fejében az ötletet, de a gondolat hamar 
gyökeret vert benne. A dolog természetesnek, mi több, 
elkerülhetetlennek tűnt a számára. 

Már csak a lány válasza miatt kellett nyugtalankodnia. 

Úgy érezte, a nők többségéhez hasonlóan Lizzie is kedveli. A 
lánynak viszont pénzre volt szüksége, s neki nem volt egy garasa 
sem. Anyja azt állította, ezek a problémák megoldhatók, de Lizzie- 
nek talán mégis jobban kedvére való a Robert kínálta biztonság. 

Csalódottan értesült róla, hogy Lizzie már korábban kilovagolt. 
Egész belsején eluralkodott a feszültség, túlságosan is izgatott volt, 
semmint a ház körül várja meg visszaérkezését. Kiment az istállóba, 
s apja születésnapi ajándékát, a fehér mént kutatta tekintetével. A 
lovat Viharnak hívták, és bár Jay megesküdött, hogy soha nem fog 
ráülni, most mégis képtelen volt ellenállni a csábításnak. Felpattant a 
hátára, majd a patak mellett húzódó, tőzeggel borított ösvényen 
felvágtatott a High Glenre. Megérte megszegni az ígéretét. Úgy 
érezte, mintha egy sas hátán szárnyalva hasítaná a levegőt, és 
maga is a szelek szülötte lenne. 

Vihar a vágtában páratlannak bizonyult. Poroszkálva vagy ügetés 
közben makrancosnak, bizonytalan léptűnek, rosszindulatúnak tűnt. 
Könnyű viszont megbocsátani egy lónak azt, ha nem tud és nem 
szeret ügetni, ha vágtában a szélvésszel is felveszi a versenyt. 

Hazafelé tartva Jay gondolatai továbbra is Lizzie körül forogtak. 
Már kislány korában kivételes egyéniség, csinos, gyakran lázadó, 
elbűvölő teremtés volt.  Felnőve valóban különleges és 
megismételhetetlen jelenség vált belőle. Jobban bánt a puskával, 


mint bárki Jay ismerősei közül, és mikor lovaglásban versenyre 
keltek, vereséget szenvedett tőle. Álruhába öltözve pedig mindenkit 
meg tudott téveszteni az ebédlőasztalnál. Eletében nem találkozott 
még csak hasonló nővel sem. 

Bánni kétségkívül nehéz volt vele, mert akaratát tűzön-vízen 
keresztülvitte, a dolgokról megvolt a saját véleménye, és érdekeit 
mindig szem előtt tartotta. A többi nőhöz képest hamarabb 
ellentmondott a férfiaknak, ha nem értett egyet a véleményükkel. 
Jayhez hasonlóan megbocsátották ezt neki, mivel mindenkit 
megbabonázott, ahogy szemtelen, csinoska arcát hol erre, hol arra 
fordította, s mosolygott akkor is, ha ellentmondott minden elhangzott 
szónak. 

Bátyjával egyszerre érkezett vissza az istállóhoz. Robertnek 
nagyon rossz volt a hangulata. Ha dühös volt, akkor még jobban 
hasonlított az apjához: arca kivörösödött, s fennhéjázóan bánt 
mindenkivel. 

— Mi az ördög van veled? — kérdezte Jay, de Robert válaszra sem 
méltatta, csak odadobva a kantárszárat a lovásznak, becsörtetett a 
házba. 

Jay bekötötte a jászolhoz Vihart, miközben Lizzie is megérkezett. 
Látszott rajta az indulat, és felháborodástól kipirult arcával, csillogó 
szemével most csinosabbnak tűnt, mint valaha. A fiú elbűvölten 
bámulta, egyszerűen képtelen volt levenni róla a tekintetét. Akarom 
ezt a lányt, gondolta, magamnak akarom. Készen állt arra, hogy akár 
azonnal megkérje a kezét. De mielőtt még kinyithatta volna a száját, 
Lizzie leugrott a lováról. 

— Az embereket meg kell büntetni, ha valami vétséget követnek 
el, de ellene vagyok a kínzásnak. Egyetért velem? 

Jay nem látott semmi rosszat a bűnözők megkínzásában, de 
most, mikor Lizzie-nek ilyen volt a hangulata, ezt nem tartotta 
szükségesnek közölni. 

— Természetesen én is ellene vagyok — mondta. — A bányától jön? 

— Borzalmas volt! Kértem Robertet, engedje el, de ő nem volt 
hajlandó megtenni. 

Lizzie tehát összevitatkozott Roberttel. Jay alig tudta palástolni 
örömét. 


— Korábban még nem látott senkit körbejárni, ugye? Ez itt nem 
számít ritkaságnak. 

— Nem, még soha nem láttam ilyesmit. 

— Robert is dühösnek látszik valamiért — feszegette Jay tovább a 
témát. 

— A bányászok egy zsoltárt kezdtek el énekelni. Akkor sem 
hagyták abba, amikor parancsot adott rá. 

Jay örömmel hallgatta a történteket. Úgy tűnt, a lány a 
legrosszabb oldaláról ismerte meg Robertet. Esélyeim percről percre 
javulnak, gondolta elégedetten. 

A lovász átvette Lizzie lovának kantárszárát, ők pedig kettesben 
elindultak a kastély bejárata felé. Robert az előcsarnokban apjával 
beszélgetett. 

— Szemérmetlen engedetlenség volt jelentette ki Robert. — Bármi 
is történjen, arról gondoskodnunk kell, hogy ez a McAsh ne 
úszhassa meg ennyivel. 

Lizzie a végletekig fel volt háborodva. Jay kedvező alkalmat látott 
arra, hogy jó pontokat szerezzen magának a lánynál. 

— Azt hiszem, megfontolandó, ne engedjük-e el véglegesen ezt a 
McAsht - fordult oda az apjához. 

— Ne légy nevetséges! -— förmedt rá Robert. 

— Ez az ember alapjában véve bajkeverő. Sokkal jobb, ha nincs itt 
a környéken - idézte Jay Ratchett érvelését. 

— Nyíltan szembeszegült velünk — tiltakozott Robert. — Nem 
úszhatja meg szárazon! 

— Nem is úszta meg — jelentette ki Lizzie határozottan. — A 
legkegyetlenebb büntetést kellett elszenvednie. 

— Ez nem kegyetlenség, Elizabeth — szólalt meg Sir George. — 
Ezek nem úgy érzik a fájdalmat, mint ahogy mi — mondta, s mielőtt 
még Lizzie tiltakozhatott volna, ismét Roberthez intézte szavait. — 
Ezzel nem úszta meg a dolgot. A bányászok már tudják, nem 
mehetnek el huszonegy éves korukban. Érvényt szereztünk az 
igazunknak. Nem tudom, nem kellene-e mégis elengedni? 

— Jimmy Lee is bajkeverő, mégis visszahoztuk -— tiltakozott Robert 
még mindig háborogva. 


— Ez más eset — mondott neki ellent az apja. — Lee csupa szív 
ember, de a feje üres. Belőle soha nem lesz vezető, ezért egyáltalán 
nem kell tartanunk tőle, McAsh viszont jobb anyagból készült. 

— Én MeAshtől sem félek! — jelentette ki Robert. 

— Akár veszélyes is lehet — figyelmeztette az apja. — Tud írni és 
olvasni. Ő a légaknász, ami egyben azt is jelenti, a többiek felnéznek 
rá. Ha maradásra kényszerítjük, akkor mindvégig csak bajt okoz. 

— Még mindig az a véleményem, hogy nem nézne jól ki a dolog — 
bólintott kelletlenül Robert. 

Akkor csináld úgy, hogy jól nézzen ki! — mondta az apja. — Hagyd 
meg az őrséget a hídnál. McAsh valószínűleg a hegyeken át vezető 
utat választja. Egyszerűen nem vesszük majd üldözőbe. Nem 
bánom, ha a többiek azt gondolják, sikerült megszöknie. Legalábbis 
addig, amíg tudják, hogy nincs joguk innen elmenni. 

— Rendben van — mondta Robert kicsit megnyugodva. 

Lizzie diadalmas pillantást vetett Jayre Robert háta mögött, néma 
ajakmozgatással adta tudtára hogv jó munka volt! 

— Ebéd előtt megmosom a kezem — mondta Robert, s még mindig 
bosszús keppel elindult a haz belseje felé. 

Apja is bement a dolgozószobájába. Lizzie abban a pillanatban 
karjaival átfonta Jay nyakát. 

— Sikerült elérnie! — lelkendezett. — Sikerült megszabadítania! — 
mondta, s szenvedélyesen megcsókolta a fiút. 

A botrányosan bátor lépéstől egy pillanatra Jay is megdöbbent, 
de aztán nagyon hamar magához tért. Átkarolta a lány derekát, és 
szorosan magához vonta. Ismét megcsókolta. Ez már másfajta csók 
volt: lassú, érzéki, felfedező erejű. Jay lehunyta szemét. Teljesen 
meg is feledkezett róla, hogy apja kastélyának legforgalmasabb 
pontján vannak, ahol a vendégek, szomszédok és szolgák egész kis 
hadserege nyüzsgött állandóan. Szerencsére most egyikük sem jött 
a közelükbe, így csókjukat nem zavarta semmi. Mikor levegő után 
kapkodva szétváltak, még mindig egyedül voltak az előcsarnokban. 
Ez lesz a legalkalmasabb pillanat megkérni a lány kezét. 

— Lizzie. — kezdte, de valahogy nem tudta, hogyan vezesse elő a 
mondanivalóját. 

— Tessék? 


-— Csak azt szeretném mondani, hogy nem mehet hozzá 
Roberthez. 

— Azt teszem, amihez kedvem van! — vágta rá azonnal a lány. 

Lizzie-vel természetesen nem lehetett így kezdeni a dolgot. Soha 
nem szabad neki előírni, mit csinálhat és mit nem. 

— Nem is úgy értettem. . . — próbált a fiú magyarázkodni. 

— Robert jobban tud csókolózni, mint maga — mondta pajkosan 
rámosolyogva. 

Jay hangosan felnevetett. 

— Tényleg nem mehetek hozzá feleségül — hajtotta Lizzie a fejét 
Jay mellére. 

— Miért nem? 

— Mert — nézett rá a lány — én a maga felesége leszek. Nem így 
van? 

— Nos... hát igen... — hebegte Jay, s alig akart hinni a fülének. 

— Nem ezt akarta megkérdezni tőlem? 

— Az igazat megvallva. . . 

— Akkor hát ezzel megvolnánk! Még egyszer megcsókolhat. 

Félig kábultan Jay ismét a lány fölé hajolt. Mikor ajkaik 
összeértek, a lány kinyitotta a száját. Jay döbbenten, a gyönyörtől 
eltelve érezte meg a lány nyelvének hegyét, amint tétován az utat 
keresi az övé felé. Azonnal fel is merült benne a kérdés, vajon hány 
fiúval csókolózhatott már eddig; de nem ez volt az az idő, amikor ezt 
megkérdezhette volna. Inkább hasonló módon válaszolt a lány 
kezdeményezésére. Érezte, amint nadrágjában fokozatosan nő a 
keménység, s nagyon zavarta volna, ha ezt a lány is észreveszi. 
Lizzie szorosan hozzásimult. Jay biztos volt benne, már ő is 
megérezte. Lizzie egy pillanatra megmerevedett, mintha nem tudná, 
mit tegyen, majd ismét meglepte a fiút: még szorosabban 
hozzásimult. mintha érezni akarná a keménységet. A londoni 
kocsmákban volt már dolga tapasztalt lányokkal, akik a legkisebb 
biztatásra csókolózni kezdtek, s hozzádörgölőztek egy férfihoz, de 
Lizzie-vel minden teljesen más volt. Jay nem is hallotta, amikor 
kinyílt az ajtó. 

— Mi az ördög folyik itt? — hallotta hirtelen Robert ordítását 
közvetlenül a füle mellett. 


A szerelmesek szétrebbentek. 

— Nyugodj meg, Robert! — szólalt meg Jay. 

— A pokolba veled! — tajtékzott Robert. 

— Minden a legnagyobb rendben van, testvér! Jegyesek vagyunk, 
s össze fogunk házasodni — közölte Jay. 

— Te disznó! — ordított fel ismét Robert, és öklével feléje sújtott. 

A vaktában mért ütés elől Jay könnyedén el tudott hajolni, de 
Robert öklével cséphadaróként hadonászva újra támadásba lendült. 
Jay gyerekkoruk óta nem verekedett vele, ám emlékezett rá, hogy 
Robert erős, de igen lassú mozgású. Legnagyobb meglepetésére 
Lizzie Robert hátára csimpaszkodott, s kiabálva a fejét kezdte verni. 

— Hagyja békén! Azonnal hagyja békén! 

A látvány annyira komikus volt, hogy Jay azonnal elnevette 
magát. Nem tudta folytatni a verekedést, ezért el is engedte 
Robertet. Robert ökle előrelendült, és a szeme alatt találta el. Jay a 
padlóra zuhant. Épen maradt szemével látta, Robert megpróbálja 
Lizzie-t lerázni a hátáról. A fájdalom ellenére erőt vett rajta a 
nevetés. 

Ezután Lizzie anyja lépett a helyiségbe, akit gyors léptekkel Alicia 
és Sir George követett. Egy pillanatnyi döbbenet után Lady Hallim 
hangja hallatszott: 

— Elizabeth Hallim, szállj le azonnal arról az emberről! 

Jay feltápászkodott a földről, Lizzie is elengedte Robertet. 

A három szülő még most sem tudott megszólalni a furcsa jelenet 
után. Egyik kezét bedagadt szemén tartva Jay Lizzie anyja előtt 
meghajolva megszólalt: 

— Lady Hallim, feleségül kérem a lányát! 


— Ostoba kölyök, nem lesz miből megélnetek — háborgott Sir 
George néhány perccel később. 

A családok szétváltak, hogy külön-külön tárgyalják meg a 
döbbenetes fejleményeket. Lady Hallim és Lizzie felment az 
emeletre, Sir George, Jay és Alicia pedig bevonult a 
dolgozószobába. Robert valahol egymagában toporzékolt a 
méregtől. 


— Biztos vagyok benne, hogy Lady Hallimnél jobban tudom 
irányítani a High Glent! — vágott vissza Jay sértetten, s egyszerre 
eszébe jutott mindaz, amiről édesanyjával beszélgettek. — Van ott 
vagy ezer hektár, sőt még annál is több. Ez éppen elég jövedelmet 
biztosít a számunkra. 

— Bolond vagy! A High Glen soha nem lesz a tied! Jelzálog terheli 
az egészet. 

— Újabb kölcsönt vehet fel rá — szólt közbe az anyja. 

— Te is a fiú oldalán vagy ebben az ügyben? — hőkölt vissza Sir 
George meglepetten. 

— Nem voltál hajlandó adni neki semmit. Azt akartad, harcoljon 
meg mindenért, mint ahogy te csináltad. Nos, ő elkezdte a harcot, és 
az első dolog, amit megszerzett magának, az Lizzie Hallim volt. 
Egyáltalán nem panaszkodhatsz! 

- Ő szerezte meg magának, vagy te szerezted meg neki? — 
kérdezte Sir George gúnyosan. 

— Nem én vittem le a bányába - válaszolta Alicia. 

— És nem is te csókolóztál vele az előcsarnokban — tette még 
hozzá Sir George lemondóan. — Nos, rendben van. Mindketten 
betöltötték a huszonegyedik évüket, s ha ilyen bolondok, akkor nem 
hiszem, hogy bármivel el lehetne téríteni őket a szándékaiktól. 
Bárhogy legyen, a High Glenben levő szén így is, úgy is a családba 
kerül — tette még hozzá alattomos mosollyal az arcán. 

— Ó, nem, az nem - közölte Alicia. 

Jay és Sir George Aliciára bámult. 

—-— Ezt meg hogy az ördögbe érted? — kérdezte Sir George 
meglepetten. 

— Nem fogsz bányákat nyitni Jay birtokán. Milyen alapon is 
tennéd? 

— Ne légy ennyire átkozottul ostoba, Alicia! A High Glen mélyén 
hatalmas vagyon rejtőzik. Bűn lenne ott hagyni. 

-— Jay másnak is kiadhatja a bányászati jogot. Több 
bányatársaság létezik, amelyek mindenáron újabb bányákat 
szeretnének nyitni. Ezt éppen tőled hallottam. 

- Nem fogsz üzletelni a vetélytársaimmal! — csattant fel Sir 
George felháborodottan. 


Jay csodálta anyja erejét. Úgy tűnt viszont, mintha 
megfeledkezett volna arról, Lizzie mennyire ellene van a 
bányászatnak. 

— De anya, emlékezz rá, Lizzie... — szólt közbe, amikor ez eszébe 
jutott. 

Anyja figyelmeztető pillantást vetett rá, s folytatta a vitát. 

— Ha Jaynek úgy tetszik, akkor vetélytársaiddal is összeállhat. 
Halálosan megsértetted! Mivel tartozhat ő neked? 

— Mégis, én vagyok az apja! 

— Akkor kezdj el úgy viselkedni, mintha valóban az apja lennél! 
Gratulálj neki az eljegyzéséhez. Üdvözöld saját lányodként a 
menyasszonyt. Tedd meg az előkészületeket egy fényes esküvőhöz! 

— Valóban ezt akarod? — bámult Sir George az asszonyra. 

— És ez még nem minden! 

— Gondolhattam volna! Mi más van még? 

— A nászajándék. 

— Mit akarsz, Alicia? 

— A Barbadoson lévő birtokot. 

Jav majdnem kiugrott székéből a meglepetéstől. Erre nem 
számított. Milyen furfangosan jár anyjának az agya! 

— Ki van zárva! — hördült fel az apja. 

— Gondold át a dolgot! — állt fel Alicia a helyéről, s úgy tett, mintha 
számára teljesen közömbös lenne férje döntése. — Mindig is azt 
mondtad, a cukorral csak baj van. Igen jövedelmező, de mindig van 
valami vele: egyszer nem esik elég eső, másszor a rabszolgák 
között betegség pusztít, a franciák letörik az árakat, a hajók 
elsüllyednek a tengereken. A szénnel sokkal könnyebb a helyzet. 
Kiásod a földből, és eladod. Pontosan olyan, mintha a saját udvarod 
végében pénzt találnál. Ezt is magad mondtad. 

Jay szinte remegett az izgalomtól. Végre megkaphatja, amire 
mindig is vágyott. De mi lesz Lizzie-vel? 

— Barbadost már Robertnek ígértem! — közölte Sir George. 

— Változtasd meg a döntésedet — vonta meg vállát Alicia — Ez 
Jayjel szemben már többször előfordult. . . 

— A cukornádültetvény Robert apai öröksége! 

Anyja elindult az ajtó felé. Jay követte. 


— Ezt már többször megbeszéltük, George. Minden válaszodat 
betéve tudom szól! — vissza az ajtóból. — A helyzet viszont 
megváltozott Ha Jay szenét akarod, akkor ezért adnod is kell valamit 
neki cserébe. Ő pedig az ültetvényt akarja. Ha nem adod neki, akkor 
nem lesz tied a szén sem. Egyszerű a választás, és rengeteg időd 
van átgondolni a lehetőségeket — tette még hozzá, kilépve a 
dolgozószobából. Jay követte. 

— Csodálatos voltál! — súgta oda neki a hallban. — De Lizzie nem 
engedi a bányászatot a High Glenen. 

— Tudom, tudom — szakította türelmetlenül félbe az anyja. — Most 
legalábbis ezt mondja. Ezt az álláspontját később még 
megváltoztathatja. 

— És ha nem teszi? — aggodalmaskodott tovább Jay. 

— Ha odaérünk, akkor azon a hídon is átkelünk! — válaszolta 
Alicia. 

Lizzie lejött a lépcsőn. Akkora szőrmebunda volt rajta, hogy akár 
kétszer is körbetekerhette volna magán, s aljával a padlót súrolta. 
Úgy érezte, a friss levegőn egy kicsit ki kell szellőztetnie a fejét. 

A házban szinte vibrált a feszültség: Robert és Jay gyűlölték 
egymást, saját anyja alig szólt Lizzie-hez, Sir George tajtékzott Jay 
miatt, s nyilvánvalóvá vált az ellenségeskedés Alicia és Sir George 
között is. 

Mikor áthaladt az előcsarnokon, Robert lépett elő valahonnan az 
árnyékból. Lizzie megtorpant, s kérdően bámult rá. 

— Kurva! — vágta a szemébe Robert. 

Nagy sértés volt ilyet mondani egy hölgynek, de szavakkal nem 
volt könnyű Lizzie-t megsérteni. Különben is, Robertnek minden oka 
megvolt a dühöngésre. 

— Most már olyannak kell hozzám lennie, mintha a testvérem 
lenne — szólt vissza békülékenyen. 


-— Hogyan részesíthette előnyben velem szemben azt a 
csúszómászó kis fattyút? — ragadta meg a lány karját, és erősen 
megszorította. 

— Szerelmes lettem belé — közölte a lány. — Engedje el a karomat! 

— Mondok magának valamit! — szorította meg még erősebben a 
karját. — Ha maga nem is, de a High Glen akkor is az enyém lesz! 

— Márpedig nem lesz — közölte a lány. — Ha férjhez megyek, akkor 
a High Glen a férjem tulajdona lesz. 

— Ezt majd még meglátjuk! 

— Engedje el a karomat, különben kiáltani fogok — mondta a lány 
fenyegetően, mert már valóban fájt neki a férfi szorítása. 

— Ezt a döntését egész életében bánni fogja — engedte el Robert 
végre a lány karját, aki azon nyomban elviharzott. 

Lizzie kilépett a kastély ajtaján. Még szorosabbra vonta magán a 
bundát. Az égbolt kezdett kitisztulni, holdfény világította be a 
környéket. Kitűnően be lehetett látni a tájat, ezért az úton keresztül, 
a füves lejtőn át elindult a folyó felé. 

semmiféle lelkiismeret-furdalást vagy sajnálatot nem érzett, 
amiért ennyire elbánt Roberttel. A férfi soha nem szerette igazán. Ha 
szerette volna, akkor most szomorú lenne. De nem így festett a 
dolog, inkább azon dühöngött, hogy a testvérének sikerült 
megszereznie azt, amit ő már kinézett magának. 

A Roberttel lezajlott szóváltás kicsit azért mégis megrázta. Benne 
is azt a könyörtelen elszántságot fedezte fel, mint az apjában. A 
High Glent természetesen nem veheti el tőle. De vajon mit forral 
ellene? 

Megpróbálta kiverni fejéből az egészet. Végtére is megkapta, 
amit akart: Robert helyett Jayhez megy feleségül. 

Inkább az esküvői tervekkel és életük további alakulásával 
foglalkozott. Már alig várta, hogy együtt élhessen Jayjel, egy ágyban 
aludhasson vele, s minden reggel úgy ébredjen, hogy a feje ott 
legyen a párnán az övé mellett. 

Zaklatott és bizonytalan is volt egyszerre. Kicsi gyermek kora óta 
ismerte Jayt, de mióta a fiú férfivá serdült, mindössze néhány napot 
töltöttek együtt. Úgy érezte, mintha fejest ugrana a sötétbe, hiszen 


mindaddig nem lehet valakit igazán megismerni, amíg együtt nem él 
vele az ember. 

Közben már le is ért a folyópartra. Ez már nem az a zúgó 
patakocska volt, amely a hegyekben csörgedezett, hanem egy 
harminc méter széles, mély és sebesen száguldó áradat. A holdfény 
ezüstös fénnyel vonta be a rohanó folyót, a fodros hullámok mintha 
egy megtört mozaikképet tükröztek volna. 

A levegő nagyon lehűlt, szinte még a lélegzetvétel is fájdalmat 
okozott, de a szőrmebunda kellemes melegben tartotta a testét. 
Nekitámaszkodott egy hatalmas, öreg fenyőfa törzsének, s nézte a 
nyugtalanul háborgó vizet. A túlsó partra átpillantva mintha valami 
mozgást vett volna észre. Nem pontosan szemben, hanem egy kicsit 
feljebb, a folyó felső folyásának irányában. Először azt gondolta, egy 
szarvas jött le inni a vízhez, hiszen a vadak általában éjszaka 
mozognak. Ember nem lehetett, mert ahhoz túlságosan nagy volt a 
feje. Néhány pillanat elteltével viszont már látta, mégis ember mozog 
a túlsó parton, csak egy jókora csomag van a fejére erősítve. Az alak 
belépett a folyóba. A vékony jég megreccsent meztelen talpa alatt, 
majd belevetette magát a tajtékzó áradatba. 

A fejére kötözött csomagban biztosan a ruhája van. De vajon ki 
vállalkozhat a tél kellős közepén, éjszaka a folyó átúszására? Nem 
lehet más, csak McAsh, aki a hídon álló őrszemeket elkerülve a 
folyón akar átjutni. Amikor belegondolt, milyen kegyetlen hideg lehet 
a víz, megborzongott vastag bundája alatt. Elképzelni is nehéz volt, 
hogyan tud valaki úszni benne, hogyan élheti túl egyáltalán ezt a 
vállalkozást. 

Tisztában volt azzal, neki most azonnal el kellene mennie innen. 
Abból csak baj származhat, ha itt marad, és bámulja, hogyan ússza 
át egy meztelen férfi a folyót. A kíváncsiság végül felülkerekedett 
benne. Tovább állt mozdulatlanul a holdfényben, figyelve, amint a 
folyás irányával rézsútosan mozgó fej lassan közeledik feléje. Az 
erős sodrás átlós irányú mozgásra kényszerítette az úszót, de ez 
nem befolyásolta haladásának sebességét. Erősnek és 
tapasztaltnak látszott. A folyó felső folyásának irányában, tőle húsz- 
harminc méternyire fog kijutni a folyó innenső partjára. 


Már félúton járhatott, amikor baljósan kezdtek alakulni az 
események. Lizzie valami fekete tömeget látott közeledni a rohanó 
folyó felszínén, majd rájött, egy kidőlt fát sodor magával a víz. Úgy 
tűnt, az úszó csak akkor vette észre, amikor már bele is gabalyodott. 
Egy súlyos faág a fejéhez csapódott, karjai az ágakba akadtak. 
Lizzie-nek a lélegzete is elállt, amikor eltűnt a víz alatt. Az ágakra 
szegezte tekintetét, megpróbálta újra felfedezni a férfit. Miközben 
kétségek között ott toporgott a folyóparton, az alak a fatörzs mögött 
néhány méternyire egyszerre csak a felszínre bukott. 

Csodával határos módon a csomag még ott volt a fején. Már 
képtelen volt egyenletesen tempózni: kezével, lábával szabálytalanul 
csapkodott, hörögve kapkodott levegő után, s köhögve köpködte 
magából a vizet. Lizzie közvetlenül a partra sietett. A jeges víz 
pillanatok alatt átáztatta selyemcipőjét, a hideg szinte égette a lábát. 
— Ide. Ide! — kiáltotta. — Majd én kihúzom! — A férfi, mintha meg sem 
hallotta volna a hangját, tovább kapálózott. Majdnem a folyóba 
veszve, a levegőn kívül biztosan képtelen volt bármire is gondolni. 
Aztán úgy tűnt, mintha sikerült volna erőt vennie magán, mert ismét 
tempózni kezdett. — Ide, ide! Hadd segítsek! — kiáltotta Lizzie ismét 
feléje. A férfi továbbra is csak köhögött, levegő után kapkodott. Feje 
a víz alá merült, de szinte azon nyomban ismét a felszínre bukkant. 
Csapkodva tempózott, de már a jó irányba haladt. 

selyemruhájával és bundájával mit sem törődve Lizzie letérdelt a 
jeges sárba. Szíve a torkában dobogott. Ahogy a férfi a part 
közelébe ért, feléje nyújtotta a kezét. A fuldokló már csak kalimpálni 
tudott kezeivel. A lány megragadta a csuklóját, s maga felé húzta. 
Karját mindkét kezével megragadva megpróbálta kiemelni a vízből. 
A férfi a partnak csapódott, testével félig a vízben maradva a földre 
zuhant. A lány fogást változtatott: a hóna alá nyúlt, finom kis 
cipőjével az iszapba lépve, minden erejét összeszedve ismét 
megpróbálta megemelni a magatehetetlen testet. A férfi is 
megpróbált kézzel-lábbal segíteni, így aztán nagy nehezen sikerült is 
partra vergődnie. 

Lizzie csak bámult rá, ahogy csapzottan, anyaszült meztelenül, 
félholtan hevert ott, mint egy óriás termetű halász által kifogott, 


hatalmas tengeri szörny. Mint ahogy korábban már sejtette, a férfi 
nem más volt, mint Malachi McAsh. 

Lizzie elgondolkodva csóválta meg a fejét. Vajon milyen fából 
faraghatták ezt az embert? Az elmúlt két nap során túlélt egy 
gázrobbanást, kegyetlenül megkínozták, de még mindig volt elég 
ereje ahhoz, hogy átúszva a jeges folyót megszökjön. 

Hanyatt fekve hevert a földön, levegő után kapkodott, és egész 
testében remegett. Már nem viselte az acél nyakörvet. A lány el sem 
tudta képzelni, hogyan szabadulhatott meg tőle. 

Meztelen, nedves testét beezüstözte a holdfény. Lizzie most 
először látott meztelen férfit, és amellett, hogy az életéért aggódott, 
nem tudta nem szemügyre venni hímtagját, azt a ráncosra 
összezsugorodott csövecskét, mely izmos lábai találkozásánál, a 
göndör szőr között meghúzódott. 

Ha sokáig fekszik itt a fagyos földön, akkor teljesen kihűl a teste, 
gondolta a lány. Melléje térdelt, leoldotta fejéről az átnedvesedett 
ruhaköteget, majd tenyerét a vállára tette. Teste olyan hideg volt, 
mintha már nem is lenne benne élet. 

— Álljon fel! — sürgette határozottan, de a fekvő alak továbbra sem 
moccant. Erőteljesen megrázta, közben érezte a férfi bőre alatt 
meghúzódó kemény izomkötegeket. — Keljen fel, különben meghal! — 
kiáltott rá, majd két kézzel megragadta, de segítség nélkül nem bírta 
felemelni. Olyan súlyos volt, mintha sziklából faragták volna. — Mack, 
kérem, ne haljon meg! — szólalt meg ismét Lizzie most már síróssá 
vált hangon. 

A jéghideg test egyszerre csak megmozdult. Lassan 
négykézlábra tápászkodott, aztán a lány keze felé nyúlt, és 
segítségével sikerült is talpra állnia. 

— Hála istennek! — motyogta Lizzie megkönnyebbülten. Mack 
szinte teljes súlyával rátámaszkodott, de mégis sikerült megtartania, 
hogy újból össze ne rogyjon. 

Valahogy mindenképpen fel kell melegítenie! Kigombolta magán a 
bundát, és szorosan magához vonta az egész testében remegő 
férfit. Melleivel a ruha selymén keresztül is érezte testének jeges 
hidegét. Mack beléje kapaszkodott, szinte szívta magába a meleget 
a lány testéből. Inmár másodjára fordult elő, hogy ilyen közel 


kerültek egymáshoz. Lizzie-t most is ugyanaz a bensőséges érzés 
kerítette hatalmába, s úgy érezte, mintha már régóta szeretők 
lennének. 

Mack képtelen volt csuromvizes testtel felmelegedni. Valahogy 
meg kellett szárítania. Szüksége lett volna egy rongyra, vagy 
bármire, amit törülközőnek lehetett volna használni. Lizzie, 
szerencsére, több, vászonból készült alsószoknyát is viselt. 

— Meg tud állni a saját lábán? — kérdezte. Macknek két köhögés 
közben sikerült magából egy biccentést kierőltetnie. A lány azonnal 
elengedte, felhúzta a szoknyáját, gyorsan leoldotta magáról az egyik 
alsószoknyát, s azon nyomban kezdte vele végigtörülni a férfi testét. 

Felszárította a vizet az arcáról és a hajáról, majd mögéje kerülve 
végigdörzsölte széles hátát, kemény, izmos fenekét. Melléje térdelve 
a lábáról is letörülgette a vizet. Mikor Lizzie ismét talpra állt, 
döbbenten vette észre, hogy a férfi pénisze kőkeményen mered 
előre. 

Most ijedten el kellett volna borzadnia, de erre semmi 
hajlandóságot nem érzett. Inkább csodálkozott, és izgatta a dolog, 
ostobamód büszke volt rá, milyen hatással van egy férfira. Érzett 
valami mást is, testének rejtett zugaiban valami bizsergést, melytől 
kiszáradt a torka, s nyelni is nehezen tudott. Nem ugyanaz a boldog 
izgalom volt ez, mint amikor Jayjel csókolózott. Ennek már semmi 
köze sem volt a kacérkodáshoz és a játszadozáshoz. Hirtelen attól 
kezdett el félni, McAsh a földre teperi, letépi róla a ruhát, s 
megerőszakolja. A legfélelmetesebb az egészben az volt, hogy ő 
pontosan ezt szerette volna. 

Félelmei megalapozatlannak bizonyultak. 

— Bocsásson meg — motyogta Mack, s félrefordulva a ruhái fölé 
hajolt, előhúzott egy átnedvesedett posztónadrágot. Kicsavarta 
belőle a vizet, magára húzta. Lizzie szívverése is kezdte 
visszanyerni korábbi ritmusát. 

Mikor az ingét is csavargatni kezdte, Lizzie-nek az jutott eszébe, 
ha ezt most ilyen vizesen magára veszi, akkor másnap a 
tüdőgyulladás biztosan elviszi. Meztelenül viszont mégsem 
maradhatott. 

— Hozok valami ruhát a kastélyból — ajánlotta. 


— Nem! - tiltakozott a férfi. — Még megkérdezhetik, hová igyekszik 
azokkal a ruhákkal. 

— Majd észrevétlenül besurranok, és ugyanúgy ki is tudok jönni. 
Még nálam vannak azok a férfiholmik, melyek a bányában voltak 
rajtam. 

- Nem maradhatok itt sokáig — rázta meg fejét Mack. — Ha 
elindulok, akkor majd felmelegszem — mondta. 

A lány szinte ösztönösen kibújt a bundájából. Mivel neki 
túlságosan nagy volt, így pontosan illett Mackre. Drága holmi volt, 
talán soha többé nem lesz még hasonló bundája sem, de ezzel 
megmentheti a férfi életét. Arra most gondolni sem akart, hogyan 
fogja ezt majd anyjának megmagyarázni. 

— Vegye ezt magára! Vigye kézben a pokrócát, amíg valahol meg 
nem tudja szárítani — mondta, és a férfi beleegyezését meg sem 
várva a vállára terítette a bundát. Mack kicsit tétovázott, majd 
hálásan összefogta magán. Éppen elég nagy volt ahhoz, hogy 
teljesen betakarja a testét. 

A lány felvette a földről a csomagot, kihúzta belőle Mack csizmátt, 
aki viszont átnyújtotta neki a vizes pokrócot, amit Lizzie azon 
nyomban visszagyömöszölt a csomagba. Kotorászás közben 
megérintette kezével az acél nyakörvet. Azonnal elő is húzta. A 
nyakörv egy ponton ketté volt törve, s az egész meg volt csavarva, 
hogy ki tudjon bújni belőle. 

— Ettől meg hol sikerült megszabadulnia? — kérdezte. 

— A bánya kovácsműhelyében — válaszolta Mack, s felrángatta 
csizmáját. — Taggart szerszámait használtam. 

Egyedül biztosan nem csinálhatta, jutott Lizzie eszébe. Biztosan a 
testvére segített neki. 

— Miért cipeli magával? 

— Hogy soha ne feledjem — válaszolta Mack. Remegése mintha 
megszűnt volna, a szemeiben pedig lángolt a harag. — Soha! — tette 
hozzá keserűen. 

Lizzie visszatette a csomagba. Közben a zsák alján egy vastag 
könyvet tapintott ki. 

— Mi ez? — érdeklődött. 

— A Robinson Crusoe. 


— A kedvenc olvasmányom. 

Mack átvette tőle a zsákot, aztán indulni készült. Lizzie-nek 
hirtelen eszébe jutott, Jaynek sikerült rávennie Sir George-ot, ne 
vegyék McAsht üldözőbe. 

— A felügyelők nem fogják keresni. 

— Ezt meg honnan tudja? — nézett rá reménykedve Mack, de a 
hangja tele volt kétséggel. 

— Sir George akkora bajkeverőnek tartja, hogy örömmel 
megszabadul magától. Az őrt azért ott hagyta a hídon, mert nem 
akarja, hogy a bányászok azt higgyék, elengedte magát. Arra 
számít, valahogy majd sikerül kisurrannia mellette, s akkor nem is 
próbálják visszahozni. 

— Ezek szerint nem kell nyugtalankodnom az emberei miatt? — 
csillant fel a megkönnyebbüléstől Mack megviselt arca. — Hála 
istennek! 

Lizzie már reszketni kezdett a bundája nélkül, de belsejét 
melegség árasztotta el. 

— Igyekezzen, és ne álljon le sehol pihenni mondta. — Ha virradat 
előtt megáll, akkor meg fog halni — tette még hozzá, közben arra 
gondolt, vajon McAsh merre igyekszik, s mit fog kezdeni élete 
hátralevő részével. 

A férfi csak bólintott, és kinyújtotta a kezét. A lány megszorította, 
de legnagyobb meglepetésére Mack elfehéredett ajkaihoz emelte, 
megcsókolta, majd szótlanul távozott. 

— Sok szerencsét! — szólt utána Lizzie csendesen. 


Mack kemény csizmasarkai törték az út befagyott tócsáin a jeget, 
miközben lefelé ereszkedett a holdfényben fürdő völgyön. Lizzie 
Hallim szőrmebundája alatt teste is jól felmelegedett. Léptei zaját az 
út mellett haladó folyó zúgása kísérte, magában a szabadság 
himnuszát énekelte. 

A kastélytól távolabb érve kezdte magában felidézni a Lizzie 
Hallimmel történt találkozás érdekes, időnként humoros részleteit. 
Ott állt a lány csipkés selyemruhában, selyemcipőkben. Két 
szobalánynak biztosan fél órája is ráment arra, hogy a frizuráját 
megcsinálja. Ő pedig csak úszott keresztül a folyón, s olyan 


meztelen volt, mint amilyennek az isten megteremtette. Hirtelen 
eszébe jutott, amikor a lány a bányában a karjai közé zuhant. Újra 
tenyerében érezte súlyos, kemény melleinek tapintását. Remélte, a 
lánynak is sikerül majd valahogy kitörnie ebből az isten háta mögötti 
fészekből. Kalandvágya nagyobb távlatokat követel magának. 

A sötétség jótékony leple alatt az út mellett kóborló, tehenekből 
álló szarvasrudli ugrott meg tőle, aztán, mint egy kísértetcsapat, már 
el is tűntek szeme elől. Újra egyedül volt. Rettenetesen 
elcsigázottnak érezte magát. A "körben járás" több erőt kivett belőle, 
mint gondolta. Úgy tűnt, az emberi test ezt napokig nem képes 
kiheverni. A folyó átúszása nem jelentett volna különösebben nehéz 
feladatot számára, de az áradat sodorta fával való találkozás a 
maradék erejét is felemésztette. 

Szerencsére ma éjszaka már nem kellett hosszú utat megtennie. 
Csak Craigie-ig, egy tíz kilométernyire a völgyben lévő bányászfaluig 
tervezte az utat. Ott menedéket találhat anyja bátyjánál. Eb bácsinál, 
és holnapig pihenéssel töltheti az időt. Ráadásul már az álma is 
nyugodt lesz, hiszen tudja, a Jamissonok nincsenek a nyomában. 

A kátyús. iszapos úton bandukolva egyszerre valami ünnepélyes 
hangulat árasztotta el. Elhagyta az egyetlen otthont, amit valaha is 
ismert, ahol meglátta a napvilágot, és szülei is meghaltak. Elhagyta 
Esthert, elhagyta Annie-t is, aki megtanította csókolni, s úgy játszani 
a testén, mint valami hangszeren. 

Mindig is tisztában volt vele, hogy ennek egyszer be kell 
következnie. Mióta csak az eszét tudja, mindig arról álmodozott, 
hogy egyszer megszökik innen. 

Fogalma sem volt, vajon mit hoz a holnap. Lehet része 
nyomorban, szenvedésben, állandó veszélyek közepette élheti le 
életét. De nem tölt több napot a bánya rabságában, nem lesz többé 
rabszolga, nem lesz többé Sir George Jamisson tulajdona. Holnaptól 
kezdve saját gazdájaként éli az életét. 

Az út kanyarulatához érve még egyszer visszapillantott. Még látta 
a holdfényben kirajzolódni a Jamisson-kastély viharvert tetejét. 
Ebben a látványban már soha nem lesz részem, gondolta magában. 

Shylock széles szárú nadrágot, hosszú, fekete köpenyt és 
égővörös, háromszögletű kalapot hordott. Hatalmas orrával, több 
rétegben lelógó tokájával elképesztően ronda jelenség volt, s ferde 
vágású szája állandó, féloldalas mosolyra torzult. Vérszomjas 
ragadozóként, lassú, puha léptekkel jelent meg a színpadon. Maga 
volt a megtestesült gonoszság. 

— Háromezer dukát! — hördült fel olyan kapzsi kéjsóvársággal, 
hogy a nézőközönség beleborzongott. 

Mack megigézve bámulta. Dermot Riley mellett a hátsó sorokban 
szorongott, s az emberek még ott is némán és mozdulatlanul 
bámulták a jelenetet. Shylock hörgések és kaffogások közepette, 
mély, rekedtes hangon ejtette a szavakat. 

— Háromezer dukát három hónapra, és Antonio kész... — csillant 
meg szeme bozontos szemöldöke alatt. 

— Charles Macklinről van szó — suttogta Dermot Mack fülébe. — Ez 
egy ír fickó, aki megölt egy embert. Bíróság elé is állították, de ott azt 
bizonygatta, önvédelemből tette. Felmentették. 

Szavai csak távoli zsongásként jutottak el Mack tudatáig. 
Természetesen már korábban is hallott olyasmiről, hogy színház 
meg színdarab, de soha nem gondolta volna, hogy ilyen lesz: fülledt 
meleg, füstös olajlámpások, fantasztikus jelmezek, kifestett arcok és 
mindenütt  feltokozott, túláradó érzelmek. A gyűlölködés, a 
szenvedélyes szerelem, az irigység olyan élénk színekkel jelentek 
meg előtte, hogy szívverése is felgyorsult, mintha mindez valóság 
lenne. 

— Valóban ilyenek lennének a zsidók? — kérdezte Dermottól, 
amikor kiléptek a színházból. Tudomása szerint még soha nem 
találkozott zsidóval, de a Bibliában szereplők többsége zsidó volt. A 
szentírás pedig nem ilyennek ábrázolta őket. 

— Én is ismerek zsidókat, de hála istennek, egyikük sem hasonlít 
Shylockra -— válaszolta Dermot. — Az uzsorásokat különben mindenki 
gyűlöli. Nincs velük az embereknek semmi bajuk, amíg pénzre van 


szükségük, s csak akkor támadnak a problémáik, ha vissza kel! 
fizetni. 

Londonban nem élt sok zsidó, de a város tele volt külföldivel. Ott 
voltak a Oszkároknak nevezett, sötét bőrű indiai matrózok; a francia 
hugenották; sötétbarna, gyapjas hajú afrikaiak; s a Dermothoz 
hasonló, számtalan ír bevándorló. Mack szemében ez is részét 
alkotta a város izgalmainak, hiszen Skóciában majdnem mindenki 
egyforma volt. 

Szereti Londont. Minden reggel csodálkozva ébredt, amikor rájött, 
hová is sodorta az élet. A város tele volt meglepetéssel és 
látványossággal, furcsa emberekkel, az újdonság millió élményével. 
Élvezte az egymás hegyén-hátán épült apró kávéházakból áradó 
kávéillatot, bár azt nem engedhette meg magának. hogy meg is 
kóstolja. Csodálta a színpompás öltözékeket — a napsárga, a lila, a 
smaragdzöld, a skarlátpiros és az égszínkék ezernyi változatát —, 
melyet a férfiak és nők az utcákon viseltek. Hallgatta a város 
keskeny sikátorain át a vágóhídra hajtott marhák bőgését, kitért a 
felbolydult méhrajként kavargó, csak néhány rongydarabot viselő, 
koldulásból és lopásból élő  gyerekhad elől. Találkozott 
prostituáltakkal és püspökökkel, eljárt a bikaviadalokra és az 
árverésekre, megkóstolta a banánt, a gyömbért és a vörösbort is. 

Természetesen a megélhetéséről is gondoskodnia kellett. Ez nem 
volt könnyű feladat. London tele volt a két éven keresztül 
szárazságtól szenvedő, éhínség sújtotta vidékekről elmenekült, 
továbbra is éhező családokkal. Itt gyűltek össze a Dermot 
elmondása szerint északon levő selyemgyárakból elbocsátott 
kéziszövők ezrei. Minden munkahelyre akár öt kétségbeesett 
jelentkező is akadt. A kevésbé szerencsések kénytelenek voltak 
koldulni, lopni, vagy éhezni. 

Dermot maga is takács volt. Feleségével és öt gyermekével két 
szobában lakott Spitalfieldsben. Hogy meg tudjanak élni, Dermot 
műhelyét is kiadták albérletbe. Mack ott húzta meg magát a földön a 
hatalmas szövőszék mellett, mely néma mementója volt a városi élet 
veszélyeinek. 

Mack és Dermot együtt kajtattak munka után. Néha sikerült 
pincérként munkát kapniuk egy-egy kávéházban, de az ilyen 


helyeken néhány napnál tovább nem volt maradásuk. Mack 
túlságosan is robusztus termetű és nehéz kezű volt ahhoz, hogy 
tálcákat vigyen, vagy apró poharakba italt töltsön. A büszke és 
érzékeny Dermot pedig előbb vagy utóbb összetűzésbe került a 
vendégekkel. Egy alkalommal Macket felvették szolgának egy nagy, 
clerkwelli házba, de másnap reggel már ott is hagyta a munkát, mert 
gazdája és felesége arra akarták rávenni, hogy egy ágyba bújjon 
velük. Mára valami hordármunkát sikerült szerezniük; a folyó partján 
lévő Billingsgate-en hatalmas kosarakban cipelték a halat. A nap 
végén Mack nem szívesen adta ki a pénzét színházjegyre, de 
Dermot megesküdött, nem fogja megbánni. Igaza is volt; a dupláját 
is megérte, hogy lássa ezt a csodát. Közben állandóan azt 
számolgatta, mikor sikerül annyi pénzt összegyűjteni, hogy Estherért 
küldhessen. 

A színházból kilépve Spitalfields felé, keletnek tartva elhaladtak a 
Covent Garden mellett, ahol az ajtóban álló kurvák szinte 
megrohamozták őket. Mack a Londonban eltöltött egy hónap alatt 
már hozzászokott ahhoz, hogy szinte minden utcasarkon szerelmet 
kínálnak. Mindenfajta nő megtalálható volt ezeken a helyeken, öreg 
és fiatal, ronda és szép, néhányan közülük finom úrihölgy módjára 
öltöztek, mások csak rongyokat viseltek. Macknek egyikükhöz sem 
támadt kedve, bár éjszakánként több alkalommal is vágyakozva 
gondolt vissza bovérű unokatestvérére, Annie-re. 

A főutcán, a Stranden ott volt a fehérre meszelt falú, a Medvéhez 
címzett kocsma és kávézó, ahol a körbefutó bárpult mellett több 
sorban ültek az emberek. A színház izgalma után nagyon 
megszomjaztak, így betértek egy italra. Odabent azonnal füstös 
meleg csapta meg arcukat. Mindketten egy-egy liternyi sört kértek 
maguknak. 

— Nézzük meg, mi van hátul — javasolta Dermot. 

A  Medvéhez címzett kocsma egyben sportesemények 
színhelyéül is szolgált. Mack járt már itt egy alkalommal, így tudta, a 
hátsó udvaron medvebirkózást és kutyaviadalokat is rendeznek, s 
egyéb szórakoztató látványosság mellett női gladiátorok 
botpárbajának is tanúi lehetnek a vendégek. Mikor nem volt semmi 
szervezett esemény, akkor a kocsmáros bedobott egy macskát a 


kacsaúsztatóba, aztán négy kutyát ráengedett a szerencsétlen 
állatra. A játék minden alkalommal harsogó röhögést váltott ki a 
félrészeg nézőközönségből. 

Ma egy olajlámpásokkal gazdagon megvilágított szorítót állítottak 
fel hivatásos verekedők számára. Egy selyemruhát és csatos cipőt 
viselő törpe ágált a söröző tömeg közepén. 

— Egy fontot kap, aki kiüti a Bermondsey Zúzógépet! Gyertek, 
fiúk! Van-e köztetek olyan bátor legény, aki ki mer állni ellene? — tette 
fel a kérdést, s hogy szavainak nagyobb nyomatékot adjon, még 
három bukfencet is vetett. 

— Szerintem te ki tudnád ütni — jegyezte meg Dermot. 

A Bermondsey Zúzógép csupán nadrágot és egy pár súlyos 
csizmát viselt. Meztelen  felsőtestén számtalan  forradás 
éktelenkedett, fejét teljesen kopaszra borotválta, arca száz meg száz 
küzdelem nyomát viselte. Magas és jól megtermett harcos volt, de 
meglehetősen lomhának és ostobának látszott. 

— Szerintem is — válaszolta Mack. 

Dermotot azonnal hatalmába kerítette a lelkesedés. Már oda is 
lépett a törpéhez. Megragadta a karját: 

— Hé, te seggdugó! Van itt egy jelentkező! 

— Nem jelentkező, kihívó! — mordult rá a törpe. A tömeg is 
azonnal felzúgott, s tapsolni kezdett. 

Egy font meglehetősen nagy pénznek számított, sokan egyheti 
munkával sem kerestek ennyit. Mack számára csábítónak tűnt a 
lehetőség. 

— Rendben van! - biccentett rá ő is. 

A tömeg ismét felmorajlott. 

— Vigyázz a lábára! — figyelmeztette Dermot. — Biztosan acél van 
a csizmájában. 

Mack csak bólintott, és már kezdte is levetni a kabátját. 

— Készülj fel, hogy azonnal rád veti magát, amint belépsz a 
szorítóba — tette még hozzá Dermot. — Semmiféle jelre nem kell 
várni. Ahogy belépsz, azonnal elkezdődik! 

Verekedések alkalmával ez a bányában is megszokott trükknek 
számított. A leggyorsabban úgy lehetett megnyerni egy küzdelmet, 
hogy ütni kellett, mielőtt még az ellenfél felkészülhetett volna. 


"Gyere, menjünk ki a folyosóra — mondogatták ilyenkor egymásnak 
—, ott nagyobb a hely", mondogatták a tapasztalatlan ellenfélnek, 
akire, ahogy átlépte a vízelvezető árkot, már záporoztak az ütések. 

A kör alakú szorítót derékmagasságban, földbe vert oszlopokra 
erősített kötél vette körül. Mack odalépett a kötélhez, közben egy 
pillanatra sem feledte Dermot figyelmeztetését. Ahogy a lábát 
felemelte, hogy belépjen a kötelek mögé, a Zúzógép már rá is 
vetette magát. 

Macket nem érte váratlanul a dolog, hátrahúzódott, s a Zúzógép 
hatalmas ökle éppen csak érintette, amikor elcsúszott a homlokán. A 
tömeg visszafojtott lélegzettel figyelte az eseményeket. 

Mack ekkor már gondolkodás nélkül, szinte gépiesen cselekedett. 
Gyorsan odalépett a szorítóhoz, és a kötelek alatt sípcsonton rúgta a 
Zúzógépet, aki azonnal hátratántorodott. A nézőközönségnek 
azonnal megjött a hangja. 

— Üsd ki, Mack! — hallotta Dermot üvöltését. 

Mielőtt ellenfele visszanyerhette volna egyensúlyát, Mack mindkét 
oldalon halántékon vágta, aztán vallanak lendületét is beleadva az 
ütésbe, egy hatalmas horgot helyezett el a Zúzógép állkapcsán. 
Ellenfele lábai  megrogytak, szeme fennakadt, két lépést 
hátratántorodott, majd hanyatt zuhant a földön. A tömeg lelkes 
üvöltéssel nyugtázta a történteket. 

A küzdelem ezzel véget is ért. Mack földön fekvő ellenfelére 
nézett, de csak egy már semmire sem alkalmas, tehetetlen 
hústömeget látott maga előtt. Már jobban szerette volna, ha nem 
megy bele ebbe a küzdelembe. Kellemetlenül érezve magát kilépett 
a szorítóból. 

Dermot karjai szorításában tartotta a törpét. 

— Ez a pokolfajzat megpróbált meglépni. Le akarta csalni a 
pénzedet. Fizess csak, te hosszú lábú! Ide az egy fontot! 

Szabadon maradt egyik kezével a törpe belenyúlt a zsebébe, s 
egy aranyat halászott elő. Bánatos képpel nyújtotta át Macknek. 

Mack úgy tette el a pénzt, mintha lopta volna valakitől. 

Dermot elengedte a törpét. 

Egy drága holmit viselő, durva képű fickó lépett oda Mack-hez. 

— Jó munka volt! — mondta. — Sokat verekedett már? 


— Időnként előfordult a bányában. 

— Sejtettem, hogy bányász lehet. Ide figyeljen! Jövő szombaton 
én is rendezek egy ilyen mérkőzést Shadwellben, a Pelikánban. Ha 
akar néhány perc alatt húsz fontot keresni, akkor kiállítom Rees 
Preece, a Walesi Szikla ellen. 

— Húsz font! — ámuldozott Dermot. 

— Vele nem tud olyan gyorsan elbánni, mint ezzel a tuskóval, de 
lehetnek esélyei. 

Mack a még mindig tehetetlen rongycsomóként heverő 
Zúzógépre pillantott. 

— Nem - rázta meg a fejét rövid gondolkodás után. 

— Mi az ördögért nem? -— kiáltott fel Dermot csodálkozva. 

— Ha nincs szüksége a pénzre... — vonta meg a vállát az idegen. 

Mack hirtelen Estherre gondolt, aki hatalmas kosárral a hátán 
napi tizenöt órán keresztül most is a lépcsőket massza a bányában, 
s várja a levelet, mely egyben a szabadulást is jelenti számára az 
életfogytiglan tartó rabszolgaság alól. A húsz font fedezné az ő 
útiköltségét Londonig. Szombaton este akár már a kezében is 
lehetne ez a pénz. 

— Ha jobban meggondolom, akkor mégis vállalom — szólalt meg 
ismét Mack. 

— Ez az, fiú! — paskolta meg örvendezve a hátát Dermot. 

Lizzie Hallim anyjával együtt bérkocsival csörömpölt végig 
London belvárosán. Eluralkodott rajta a boldog izgalom: Jayjel fog 
találkozni, s együtt nézik meg a házat. 

— Sir George viselkedése teljesen megváltozott — jegyezte meg 
Lady Hallim. Felhozott bennünket Londonba, fényes esküvőt tervez, 
most pedig felajánlotta, hogy kifizeti majd a házbéreteket is. 

— Szerintem Lady Jamissonnak sikerült rábeszélnie — válaszolta 
Lizzie. — Kis dolgokban ez sikerült neki, de a barbadosi birtokot 
akkor sem adja Jaynek. 


— Alicia okos nő — mélázott el Lady Hallim. — Akárhogy is legyen, 
csodálkozom, hogy a Jay születésnapján kirobbant borzalmas 
veszekedés után sikerült engedékenyebbé tenni a férjét. 

— Talán Sir George olyan alkat, aki hamar elfelejti az ilyesmit. 

— Soha nem volt olyan, hacsak nem akart vele valamit elérni. 
Kíváncsi vagyok, most mitől változott meg ennyire. Biztosan akar 
tőled valamit, nem gondolod? 

— Mit adhatnék én neki? — kacagott fel Lizzie. — Talán egyszerűen 
csak azt szeretné, ha boldoggá tenném a fiát. 

— Abban biztos vagyok. Nos, már itt is vagyunk! 

A kocsi megállt a Holborn negyedben lévő Rugby Streeten, a 
nyugalmat és eleganciát árasztó sorházak egyike előtt. A környék 
nem volt annyira felkapott, mint a Mayfair vagy a Westminster, de 
nem is kellett annyit fizetni a bérleményekért. Lizzie kiszállt a 
kocsiból, tekintetével a tizenkettes számot kereste. Megtalálta, és 
azonnal meg is tetszett neki. Négyszintes, alápincézett épület volt, 
magas, elegáns ablakokkal. Kettő közülük viszont be volt törve, és a 
fényes feketére festett bejárati ajtón egy nagy, ákombákommal 
odamázolt 45-ös szám éktelenkedett. Lizzie már éppen valami 
megjegyzést akart tenni, amikor egy másik kocsi állt meg a ház előtt, 
amiből Jay ugrott ki. 

Világoskék, aranygombos ruhát viselt, szőke fejére kék kalapot 
nyomott. Ennivalóan aranyos volt. Szájon csókolta Lizzie-t. A csók 
meglehetősen visszafogott volt, hiszen kint álltak a forgalmas utcán, 
de Lizzie így is nagyon élvezte, és remélte, később lesz alkalmuk 
hosszabban is megismételni. Jay kisegítette anyját a kocsiból, majd 
bekopogott a ház ajtaján. 

- A háztulajdonos, egy konyakimportőr elutazott egy évre 
Franciaországba — magyarázta várakozás közben. 

Egy idősebb házmester nyitott nekik ajtót. 

— Ki törte be az ablakot? — kérdezett rá azonnal Jay. 

— A kalaposok voltak — válaszolta a férfi, amikor beléptek az ajtón. 
Lizzie olvasta az újságban, a kalapkészítők a szabókkal és a 
molnárokkal együtt sztrájkba léptek. 

— Nem tudom, mit képzelnek ezek az őrültek! Mit érnek el azzal, 
ha betörik az emberek ablakait? — háborgott Jay. 


— Egyáltalán miért sztrájkolnak? — érdeklődött Lizzie is. 

— Tisztességesebb béreket akarnak, kisasszony — válaszolta a 
házmester. — Nem is lehet őket elítélni, hiszen a négypennys kenyér 
ára már nyolcra emelkedett. Hogy tudja így valaki etetni a családját? 

— Úgy semmiképpen sem, ha minden londoni ajtóra odamázolja a 
45-ös számot! — mordult fel Jay. — Mutassa meg a házat, jóember! 

Lizzie-nek fogalma sem volt róla, mit is jelenthet az a 45-ös szám, 
de ennél most a ház jobban érdekelte. Izgatottan járta be az 
épületet, elhúzta a függönyöket, kinyitogatta az ablakokat. A ház új 
és drága bútorokkal volt berendezve, a jókora szalon mindkét végén 
három hatalmas ablak nézett az utcára. Mindenfelé a lakatlan 
épületek áporodott szaga terjengett, de csak alaposan ki kellett 
takarítani, imitt-amott pótolni a lepattogzott festéket, feltenni néhány 
függönyt meg drapériát, s máris kellemes otthonná lehetett 
változtatni. 

Lizzie és Jay előresietett, és mikor a legfelső szintre értek, már 
teljesen egyedül maradtak. Beléptek a számos, aprócska 
személyzeti szoba egyikébe. Lizzie átölelte Jayt, s mohón szájára 
tapasztotta az ajkait. Talán alig egy percig élvezhetik az egyedüllétet. 
Megfogta a fiú kezét, és a mellére tette. Jay gyengéden simogatni 
kezdte. 

—- Fogd meg erősebben — suttogta a lány két csók között. Érezni 
akarta kezének szorítását azután is, hogy véget ér az ölelés. 
Mellbimbói megmerevedtek, így Jay a ruhán keresztül is jól ki tudta 
őket tapintani. — Szorítsd meg őket erősen az ujjaddal — kérte a lány. 
Mikor Jay teljesítette kívánságát, felnyögött a fájdalomtól és a 
gyönyörtől. A lépcsőfordulóban lépteket hallottak, mire lihegve 
szétrebbentek. 

Lizzie megfordult, kinézett az aprócska hálószoba ablakán, 
közben megpróbálta visszanyerni lélegzetének normális ritmusát. Az 
ablak egy jókora hátsó udvarra nézett. A házmester végígmutogatta 
a két asszonynak az összes kis hálószobát. 

— Mit jelent a 45-ös szám? — kérdezte hirtelen a lány. 

— Az egésznek az az áruló Wilkes az oka — válaszolta Jay. — 
Valamikor a North Briton című újságot szerkesztette, de a kormány 
lázadás és becsületsértés vádjával pert indított ellene a 45-ös szám 


miatt, melyben hazugnak merészelte nevezni a királyt. Párizsba 
menekült, de most visszajött, hogy a tudatlan nép között tovább 
szítsa a zavargásokat. 

— A keresetükből tényleg még kenyérre sem futja? 

— Egész Európában rossz volt a gabonatermés, elkerülhetetlen 
tehát, hogy a kenyér ára is a magasba szökjön. A munkanélküliséget 
pedig az okozza, hogy az amerikaiak bojkottálják a brit árucikkeket. 

— Nem hiszem, hogy ez vigasztalást jelentene a kalaposoknak és 
a szabóknak - ellenkezett Lizzie. 

- Úgy vélem, nem vagy vele teljesen tisztában, mennyire 
veszélyesek ezek a szabadságról szóló fecsegések — jegyezte meg 
hűvösen. 

— Ebben én sem vagyok biztos - válaszolta Lizzie. 

— Itt vannak például a bostoni rumfőzők, akik azt szeretnék, 
bárhol szabadon beszerezhessék a melaszt. A törvény viszont azt 
mondja, azt a mienkhez hasonló, brit ültetvényektől kell megvenniük. 
Ha szabadságot adsz nekik, akkor beszerzik olcsóbban a franciáktól, 
és akkor már nem engedhetünk meg magunknak ekkora házat, mint 
amilyenben most vagyunk! — magyarázta Jay. 

— Értem - válaszolta Lizzie, s bár az egész nem hangzott valami 
meggyőzően, mégis úgy döntött, nem vitatkozik. 

— Mindenféle ringy-rongy csavargó, a skóciai szénbányászoktól 
kezdve a barbadosi négerekig szabadságot akar. Az Isten viszont 
azért teremtette az olyan embereket, mint én, hogy uralkodjanak a 
közönséges népek fölött. 

— Gondolkoztál már azon, ez miért van így? — kérdezte a lány. 

— Ezt meg hogy érted? 

— Hogy miért adott az Isten hatalmat neked a bányászok és a 
négerek fölött. 

Jay ingerülten rázta meg a fejét, közben a lány rájött, megint 
átlépett bizonyos határokat. 

— A nők nem értenek az ilyen dolgokhoz — jelentette ki úgy, mint 
aki ezzel lezárta a témát. 

— Máris megszerettem ezt a házat, Jay — karolt bele a lány, 
enyhítendő a feszültségen. Még mindig érezte mellbimbóin a fiú 


ujjainak szorítását. — Már alig várom, hogy beköltözzünk, és minden 
éjszakát együtt töltsünk. 

— Ezzel én is így vagyok — mosolyodott el Jay. 

Lady Hallim és Lady Jamisson lépett be a szobába. Lizzie 
anyjának tekintete a lány mellére vetődött, aki rájött, mellbimbói még 
mindig erősen kidudorodnak a ruhán keresztül. Anyja bizonyára 
megsejtette, mi történhetett. Rosszalló pillantást vetett rá, de Lizzie-t 
ez egyáltalán nem érdekelte. Hamarosan úgyis férjhez megy. 

— Nos, Lizzie, tetszik a ház? — érdeklődött Alicia. 

— Máris beleszerettem! 

— Akkor a tied lesz. 

Lizzie arca felragyogott az örömtől. Megszorította Jay karját. 

— Sir George annyira kedves — szólalt meg Lizzie anyja. — Nem is 
tudom, hogyan köszönjem meg neki. 

— Anyának kell megköszönni — jegyezte meg Jay. — Ő vette rá, 
hogy végre viselkedjen tisztességesen. 

Alicia  dorgáló pillantást vetett fiára, de Lizzie érezte, 
tulajdonképpen egyetért vele. Nagyon szerették egymást, ez a külső 
szemlélő számara is nyilvánvaló volt. Lizzie-be egy pillanatra 
belehasított a féltékenység, de aztán rájött, ez ostobaság, hiszen 
Jayt mindenki szereti. 

Kimentek a szobából. A házmester odakint ácsorgott az ajtó előtt. 

— Holnap felkeresem a tulajdonos ügyvédjét — közölte Jay —, és 
megkötjük a szerződést. 

— Nagyszerű, uram! 

Már lefelé tartottak a lépcsőn, mikor Lizzie-nek még eszébe jutott 
valami. 

— Óh, ezt már meg akartam mutatni neked — fordult oda Jayhez. 
Az utcán ugyanis felszedett egy hirdetést tartalmazó szórólapot. 
Előhúzta a zsebeből, s átadta, hogy Jay is elolvashassa. 

— Mi a véleményed? - kérdezte türelmetlenül. — Biztosan Malachi 
McAsh Heugh-ból. Annak kell lennie! 

— Tehát ez lett belőle. Hivatásos verekedő! — bólogatott Jay. — 
Biztosan jobb dolga volt, amikor az apám bányájában dolgozott. 

— Még soha nem láttam ilyen küzdelmet — jegyezte meg Lizzie 
sóvárogva. 


— Remélem is — nevetett fel Jay. — Ott nincs a nőknek semmi 
keresnivalójuk! 

— A bányában sincs, mégis levittél. 

— Levittelek, de majdnem meg is haltál a robbanás miatt. 

— Gondoltam, most is szíves-örömest megragadod az alkalmat, 
és újabb kalandban lesz részem. 

— Miről van szó? -— kérdezte Lady Hallim meghallva Lizzie szavait. 
— Milyen kalandot akarsz megint? 

— Szeretném, ha Jay elvinne a hivatásos verekedők versenyére — 
válaszolta Lizzie. 

— Ne légy nevetséges! - intette le az anyja. 

A lány csalódottan elhallgatott. Úgy látszik, Jayt hirtelen 
cserbenhagyta a bátorsága. Akkor sem hagyja annyiban a dolgot! 
Ha nem viszi el, akkor elmegy egyedül! 


Lizzie megigazította parókáját és kalapját, majd belenézett a 
tükörbe. Egy fiatal férfi nézett rá vissza. A titok nyitja nem volt más, 
mint egy félmaroknyi, könnyű kis hamu, mellyel sötétebbé tette az 
arcát, nyakát, állat és felső ajkát. Ez teljesen azt a látszatot keltette, 
mintha borotválkozna. 

Testével már könnyebb volt a helyzet. A magára öltött vastag 
kabát lelapította melleit, a két lelógó fecskefarok eltakarta kerek, 
nőies fenekének domborulatait, a térden felül érő csizmaszár 
elrejtette lábikráját. Kalap és férfias paróka egészítette ki a képet. 

Kinyitotta hálószobájának ajtaját. Anyjával együtt Sir George 
Grosvenor Sguare-en épült villájának a telkén lévő kisebb házban 
szálltak meg. Lady Hallim éppen szunyókálással töltötte a délutánt. 
Lizzie egy ideig hallgatózott, hátha Sir George szolgái közül valaki a 
házban van, de semmi zajt nem hallott a környéken. Könnyű 
léptekkel lesietett a lépcsőn, utána kisurrant az udvar mögött vezető 
útra. 

Hideg, napfényes, téli délután volt. Az utcára érve emlékeztette 
magát, hogy a férfiak peckes járását, hosszabb lépteit, karlengetését 
kell utánoznia. Úgy kell viselkednie, mintha a járda csakis az övé 
lenne, s kész lenne bárkit félresodorni, aki az útjába merészel 
kerülni. 


Ilyen tartással viszont semmiképpen sem tud elmenni a London 
keleti részében lévő Shadweilig. Leintett egy bérkocsit, de nem 
nőiesen, karját lengetve, hanem férfimódra, parancsolóan felemelve. 
Mikor a kocsis lehajtotta a hágcsót, akkor Lizzie megköszörülte a 
torkát, oldalra köpött, s nagy krákogások közepette kiadta neki a 
parancsot: 

— Vigyen a Pelikán kocsmába. Nem akarok elkésni! 

A kocsi London távol eső, keleti részébe röpítette. Ilyen messzire 
még soha nem merészkedett a belvárostól. A pocsolyákkal és 
kátyúkkal tarkított utcák itt már jóval szűkebbek, a házak 
elhanyagoltabbak voltak, s mindenfelé ingatag csónakkikötőket, 
rozzant lakóbárkákat, magas kerítéssel körbevett fatelepeket, 
leláncolt ajtajú, kietlen raktárépületeket látott maga körül. A kocsis 
egy jókora vízparti kocsma előtt állt meg, melynek bejárata fölött egy 
durván megrajzolt pelikán figurája utalt a hely elnevezésére. A 
kocsma udvarát zsivalygó, izgatott tömeg népesítette be: csizmás 
munkásemberek, mellényt viselő uraságok, nagykendőben és 
facipőben lévő asszonyok, kifestett arcú, bájaikat közszemlére tevő 
hölgyek, kikről Lizzie azonnal tudta, hogy prostituáltak. 

Kifizette a belépi díjat, keresztülkönyökölte magát a kiabáló, 
szórakozó sokaságon. Mindenütt az izzadság és a mosdatlanság 
nehéz szaga terjengett. Izgatott volt, de érzett egy kis bűntudatot is. 
Éppen a női gladiátorok küzdelme zajlott a sebtében elkerített 
arénában. Néhányan már kiestek a küzdelemből: egyikük az arcát 
tenyerébe temetve egy padon kókadozott, másik próbálta lábán 
elállítani a vérzést, a harmadik eszméletlenül hevert a földön, de 
barátai sehogy sem tudták életre kelteni. A megmaradt négy nő 
méternyi hosszú, durván faragott husánggal a kezében a kötelek 
között ugrándozott. Mindnyájan derékig meztelenek és mezítlábasok 
voltak, arcukat, testüket sebhelyek és forradások borították. A 
száznál is több embert számláló nézőközönség biztatta kedvencett, 
néhányan fogadásokat is kötöttek a küzdelem kimenetelére. A nők 
botjaikat lengették, s teljes erőből csontot törő ütéseket mértek 
egymásra. Mikor egy-egy jól irányzott ütés betalált, a férfiak helyeslő 
lelkesedéssel felordítottak. Lizzie elszörnyedve, ámulattal követte az 
eseményeket. Hamarosan egy újabb nő kapott hatalmas ütést a 


fejére, s eszméletét veszítve ő is kibukott a küzdelemből. Földön 
fekvő, tehetetlen és meztelen testének látványától Lizzie-nek 
hányingere támadt, s elfordult. 

Visszament a kocsma belső helyiségébe, öklével a bárpultra 
csapott. 

— Egy pint erős sört, Jack! — szólt oda a kocsmárosnak, s tetszett 
neki, hogy ilyen parancsolóan bánhat a világgal. 

A kocsmárosból dohányfüst és áporodott sörszag áramlott feléje. 
Lizzie leült az egyik sarokba, sörét kortyolgatta, s azon tanakodott 
magában, miért is fogott ebbe a vállalkozásba. Itt a durvaság és az 
erőszak uralkodott. Rájött, veszélyes játékba keveredett. Vajon mit 
tennének ezek a durva alakok, ha rájönnének, hogy ő valójában egy 
magasabb osztályhoz tartozó nő? 

Egy kifestett képű nő melléje telepedett, s bizalmasan 
rámosolyodott. Az arcán lévő jókora adag festék ellenére öregnek és 
elnyűttnek látszott. Milyen elismerést jelentene jelmeze számára, ha 
most ajánlatot tenne neki! A nőt viszont nem volt könnyű becsapni. 

— Tudom, maga kicsoda! — közölte mosolyogva. 

— De ne mondja meg senkinek — válaszolta a lány. Rá kellett 
jönnie, a nőknek élesebb szemük van, mint a férfiaknak. 

— Egy shillingért eljátszhatja a férfit is velem — közölte a nő. 

Lizzie-nek fogalma sem volt, mire gondol. 

— Már csináltam korábban is a magafajtákkal — folytatta a nő. — 
Gazdag kisasszonyokkal, akik szeretik a férfit játszani. Van otthon 
egy jó vastag gyertyám, az pontosan beleillik. Ugye, tudja, mire 


gondolok? 
— Nem, köszönöm - válaszolta Lizzie mosolyogva, amikor rájött, a 
nő hova akar kilyukadni. — Nem ezért vagyok itt — nyúlt bele a 


zsebébe valami kis aprópénzért. — De itt van egy shilling, hogy 
megtartsa a titkomat! 

— Az isten áldja meg, kisasszony! — hálálkodott a prostituált, s 
magára hagyta a lányt. 

Álruhát öltve az ember sokat tanulhat, gondolta magában Lizzie. 
soha nem feltételezte volna, hogy a prostituáltak egy külön gyertyát 
is tartanak otthon az olyan hölgyek számára, akik a férfi szerepét 


akarják velük eljátszani. Ez is egyike azon dolgoknak, melyet egy 
finom úrihölgy soha nem tud meg, hacsak ki nem lép saját köreiből. 

Az udvar felől hatalmas üdvrivalgás szűrődött be a kocsmába, és 
Lizzie sejtette, a női gladiátorok egyike egyedül maradt a porondon. 
Felállt, elindult kifelé, férfi módjára magával vive a sörét is. Karját 
szorosan maga mellé szorította, hüvelykujját a fedeles söröskupa 
fülébe akasztotta. 

A botviadalban részt vevő nőket elvitték, s a jelek szerint 
hamarosan kezdetét veszi a délután fő attrakciója. Lizzie már meg is 
pillantotta McAsht. Minden kétséget kizáróan ő volt az, még 
világítóan zöld szemét is ki tudta venni ebből a távolságból. Már nem 
volt fekete a szénportól, s legnagyobb meglepetésére kiderült, a 
fiúnak aranyszőke haja van. Ott állt a szorító mellett, és egy másik 
férfival beszélgetett. Néhányszor Lizzie felé pillantott, de az 
álrunának köszönhetően nem ismerte fel. Szomorú elszántság ült ki 
az arcára. 

Rees Preece, az ellenfele valóban kiérdemelte a Walesi Szikla 
becenevet. Ilyen hatalmas termetű embert Lizzie még életében nem 
látott. Legalább másfél fejjel Mack fölé magasodott. A robusztus 
alkatú, durva vonású verekedő orrát nyilvánvalóan már többször is 
összetörték. Volt valami kegyetlenség az arcában. Lizzie csodálta 
azok bátorságát vagy ostobaságát, akik hajlandók egy ilyen gonosz 
vadállat ellen a szorítóba lépni. Félteni kezdte McAsht. Örökre 
megnyomoríthatják, akár meg is ölhetik. Amikor erre gondolt, a hideg 
is végigfutott a hátán a rémülettől. 

Az összecsapásnak már el kellett volna kezdődnie, de Mack 
barátja heves vitába bonyolódott Preece segédjével. A hozzá eljutó 
kiáltásokból Lizzie annyit tudott kihámozni, hogy Preece csizmája 
ellen van valami kifogása. Mack erős ír akcentussal ágáló segédje 
ragaszkodott hozzá, hogy mindketten mezítláb folytassák le a 
küzdelmet. Az összegyűlt tömeg lassú, ütemes tapssal fejezte ki 
türelmetlenségét. Lizzie már csak abban reménykedhetett, hogy az 
összecsapás végül elmarad. Reményei nem váltak valóra. Heves 
vita után végre Preece lerúgta magáról a csizmáját. 

A verekedés már el is kezdődött. Lizzie semmiféle jeladást nem 
vett észre. A két hatalmas termetű férfi párducként vetette magát 


egymásra, ütötték, rugdalták egymást, s kezeik oly gyorsan 
mozogtak, hogy Lizzie alig tudta kivenni, melyikük éppen mit csinál. 
Hirtelen azon vette észre magát, hogy ő is együtt ordítozik a 
tömeggel. Tlenyerével hirtelen eltakarta a száját. 

A kezdeti iram csupán néhány másodpercig tartott, ugyanis 
túlságosan is nagy erőbedobással kezdtek mindketten ahhoz, hogy 
huzamosabb ideig tartani tudják a tempót. Eltávolodtak egymástól, 
ökleiket arcuk elé emelték, karjukkal pedig védték testüket. Mack 
ajkai már feldagadtak, de Preece orrából is patakzott a vér. Lizzie 
izgalmában beleharapott a saját ujjába. 

Preece ismét Mackre vetette magát, de az hátraugrott, elhajolt 
előle, majd hirtelen előrevetette magát, s hatalmas erővel Preece 
halántékára csapott. Lizzie-nek összerándult az arca, amikor az ütés 
csattanását hallotta, ami olyan volt, mint amikor nagykalapáccsal 
egy sziklatömbre sújtanak. A nézőközönség hangosan üvöltözve 
biztatta a küzdőket. Preece egy kicsit tétovának látszott, mintha 
váratlanul érte volna az ütés, mintha meglepte volna Mack ereje. A 
lány már kezdett reménykedni: Mack talán mégis le tudja győzni ezt 
az óriást. 

Mack ütőtávolságon kívülre táncolt. Preece megrázta magát, mint 
ahogy a kutya lerázza szőréről a vizet, leszegte a fejét, s vadul 
csapkodva újra támadásba lendült. Mack lehajolt, oldalra lépett, s 
meztelen lábbal keményen megrúgta Preece-t, akinek közben 
szintén sikerült néhány ütést bevinni ellenfele testére. Mack ezután 
ismét keményen halántékon ütötte Preece-t, akinek mozgása erre 
lelassult. 

Mack újra eltáncolt előle, Lizzie az ír ordítását hallotta: 

— Üsd ki, Mack! Ne táncolj el előle! Ne hagyd magához térni! 

Tíz borzalmas perc után valaki egy csengőt kezdett rázni, s a 
bajvívók is abbahagyták a küzdelmet. Lizzie annyira megörült ennek, 
mintha maga is a kötelek között lett volna. A szorító ellentétes 
sarkaiban, durván összeácsolt széken helyet foglaló két bokszolónak 
sört hoztak. Az egyik segéd valahonnan közönséges tűt és cérnát 
halászott elő, s kezdte össze varrni Preece fülén a szakadást. Lizzie 
arca megvonaglott. 


Mikor újra elkezdték a küzdelmet, már mindkettejük mozdulatai 
lelassultak, de a harc a korábbiakhoz hasonló stílusban folyt tovább. 
Preece űzte, hajtotta az előtte táncoló Macket, közelébe került, két- 
három jókora ütést mért testére, de egy hatalmas, jobbkezes csapás 
újra megállította. 

Preece egyik szemére már nem látott, de Macknek is ömlött a 
szájából a vér, s egyik szeme fölött felrepedt a bőre. Az iram 
csökkenésével a küzdelem is egyre brutálisabbá vált. Mivel már nem 
volt bennük elegendő energia kivédeni az ütéseket, ezért néma 
megadással tűrték a másik csapásait. Vajon meddig bírják? 

A szorítóban tovább folytatódott a kegyetlen verekedés. Mack 
megütötte Preece-t egyszer, kétszer, majd harmadjára is, aztán a 
combjába rúgott, amitől az óriás megtántorodott. Ám Lizzie 
legnagyobb csalódására Preece meglepő gvorsasággal ismét 
magához tért, s hatalmas erővel gyomorszájon vágta Macket, aki 
levegő után kapkodva akaratlanul is előrebukott, és Preece akkor 
fejjel teljes erővel nekirohant. A két koponya rémes csattanással 
találkozott. A tömeg lélegzet-visszafojtva elnémult. 

Mack megtántorodott, s zuhanás közben a halántékán érte 
Preece rúgása. A fiú lábai felmondták a szolgálatot, tehetetlenül a 
földre rogyott. Mikor már mozdulatlan volt, Preece még akkor ís a 
fejét rúgdalta. Mack továbbra sem moccant. 

Lizzie saját hangját hallotta: 

— Hagyják abba! -— Preece csak tovább rúgdosta Macket egészen 
addig, míg mindkettőjük segédei a szorítóba nem ugrottak, s el nem 
vonszolták a magatehetetlen test mellől. 

Preece is teljesen kábultnak látszott, mintha nem értette volna, 
hogy az emberek, akik eddig vérszomjasan tüzelték és biztatták 
most miért akarják, hogy abbahagyja. Valahogy aztán kezdett 
magához térni, s a győzelem jeleként magasba emelte karjait. Úgy 
festett, mint egy kutya, mely kedvében akar járni gazdájának. 

Lizzie attól tartott, Mackben talán már nincs is élet. 
Keresztülvergődött a tömegen, és belépett a szorítóba. Mack 
segítőtársa a mozdulatlan test mellett térdelt. Torkában dobogó 
szívvel Mack fölé hajolt. A fiú szemei csukva voltak, de látta, hogy 
lélegzik. 


— Hála istennek! Életben van! — sóhajtotta. 

Mack ír segítőtársa egy pillantást vetett rá, de nem szólt egy szót 
sem. Lizzie már csak azon imádkozott, nehogy valami maradandó 
sérülése legyen a fiúnak. Az elmúlt fél órában több ütést kapott a 
fejére, mint más ember egy egész életen keresztül. 

Mack kinyitotta a szemét. 

— Hogy érzi magát? -— kérdezte Lizzie sürgetően. 

Mack válasz nélkül újra lehunyta a szemét. 

— Hát maga kicsoda ezzel a vékony hanggal? — bámult Lizzie 
arcába az ír, s a lány azonnal rájött, izgalmában elfelejtette, hogy a 
hangját is el kell változtatnia. 

— Egy jó barát — válaszolta. — Vigyük be innen! Nem feküdhet itt a 
sáros földön! 

— Rendben van! - válaszolta a férfi pillanatnyi habozás után, s két 
karjával Mack hóna alá nyúlt. Két néző a lábait fogta meg, s együttes 
erővel felemelték. 

Lizzie  előresietett a kocsmába.  Legkihívóbb  férfihangján 
elkiáltotta magát: 

— Hé! Kocsmáros! A legjobb szobáját, de gyorsan! 

— Ki fogja fizetni? — kérdezte óvatosan a bárpult mögül előlépő 
asszony. 

Lizzie adott neki egy aranyat. 

— Erre parancsoljanak! — mutatta készségesen a nő az utat. 
Felvezette őket az emeletre, kinyitotta az egyik udvarra néző szoba 
ajtaját. A szobában kifogástalan tisztaság uralkodott, a baldachinos 
ágy gondosan le volt terítve egy pokróccal. A férfiak az ágyra 
fektették Macket. 

— Gyújtson be, és hozzon nekünk valami francia konyakot — szólt 
oda Lizzie a kocsmárosnénak. — Ismer egy jó orvost a környéken, 
aki ellátná ennek az embernek a sebeit? 

— Azonnal elküldök doktor Samuelsért. 

Lizzie leült az ágy szélére. Mack dagadt és véres arca szinte a 
felismerhetetlenségig eltorzult. A lány kigombolta az inget rajta, s 
látta, a teste is tele van zúzódásokkal. 

Közben akik segítettek Macket cipelni, csendesen távoztak a 
szobából. 


— Dermot Riley vagyok... — mutatkozott be az ír. — Mack nálam 
lakik. 

— Elizabeth Hallim — válaszolta a lány. — Egész kisgyermekkorunk 
óta ismerem — mondta, s úgy döntött, nem magyarázkodik, miért 
öltözött férfiruhába. Riley azt gondol, amit akar. 

— Azt hiszem, nagyon rossz állapotban van - jegyezte meg az Ír. 

— Ki kell mosnunk a sebeit. Kérjen egy tálban meleg vizet! 

— Rendben - válaszolta Riley, s Lizzie-t magára hagyta az 
eszméletlen Mackkel. 

A lány a mozdulatlan testet bámulta. Alig lélegzett. Tétova 
mozdulattal a mellére tette a kezét. Bőre meleg volt, alatta kemeny 
izomkötegek húzódtak. Rászorította a tenyerét, s megérezte Mack 
szabályos és erőteljes szívverését. 

Jólesett a fiú bőrének érintése. Másik tenyerét saját mellére 
szorította, s érezte saját puha melle és Mack duzzadó izmai közötti 
különbséget. Megérintette a mellbimbóját, mely apró és puha volt. 
majd a sajátját is végigsimította, mely keményen meredt előre. 

Mack újra kinyitotta a szemét. 

Lizzie elkapta róla a kezét, és bűntudatot érzett. Az isten 
szerelmére, mit csinálok, gondolta magában. 

— Hol vagyok? Maga kicsoda? 

— Pénzért verekedett — válaszolta a lány. — Vesztett. 

Mack csak merőn bámult rá néhány pillanatig, majd 
elmosolyodott. 

— Lizzie Hallim... férfinak öltözve — mondta normálisnak tűnő 
hangon. 

— Hála istennek! 

— Nagyon... nagyon kedves, hogy így törődik velem! — vetett rá 
Mack egy furcsa pillantást. 

Lizzie érezte, zavarba jön. 

— Nem is tudom, miért csinálom — válaszolta, s megpróbált minél 
hűvösebb lenni. — Hiszen maga csak egy szénbányász, aki soha 
nem tudja, hol van a helye — mondta, s maga is elszörnyedt, amikor 
észrevette, hogy patakzanak a könnyek a szeméből. — Nagyon 
nehéz dolog látni, amint egy barátot nyomorékká vernek — szipogta, 
s aggodalmát már nem volt képes tovább palástolni. 


— Lizzie Hallim. .. — nézett Mack eltűnődve a zokogó lányra. 
— Meg fogom-e valaha is érteni? 

A konyak valamelyest csökkentette Mack fájdalmait, de másnap 
reggel, ébredés után ismét úgy érezte, menten elpusztul. Minden 
porcikája sajgott, a lábujjától kezdve — ez akkor sérült meg, amikor 
hatalmasat rúgott Rees Preece-be — egészen a feje búbjáig. Olyan 
fejfájás gyötörte, hogy azt hitte, soha nem fog megszabadulni tőle. A 
borotválkozáshoz használt tükördarabból egy repedésekkel és 
zúzódásokkal teli arc nézett vissza rá, sebeinek még érintése is 
szinte elviselhetetlen fájdalmat jelentett, a borotválkozás pedig 
szóba sem jöhetett. 

Hangulata viszont kitűnő volt. Lizzie Hallim mindig is jó hatással 
volt rá. Megtörhetetlen  vállalkozókedvének és bátorságának 
köszönhetően szinte semmi sem volt számára lehetetlen. Mi lesz 
vajon a következő lépése? Mikor az ágy szélén ülve felismerte, alig 
tudta visszatartani magát, hogy át ne ölelje. Mégis ellenállt a 
csábításnak, hiszen attól tartott, egy ilyen mozdulat egyszer s 
mindenkorra véget vetne sajátos barátságuknak. Az más dolog, 
hogy ő megszegi a szabályokat, hiszen mégiscsak egy előkelő úri 
hölgy. Szabadon eljátszogathat egy kölyökkutyával, de ha az 
megharapja, akkor kiteszi az udvarra. 

Lizzie elmondta, Jay Jamissonhoz készül férjhez menni. Ő inkább 
a nyelvét is leharapta volna, mintsem megmondja a lánynak, hogy 
üresfejű, ostoba alaknak tartja jövendőbelijét. Végső soron ez nem is 
az ő dolga volt, ráadásul nem akarta megsérteni a leányt. 

Dermot felesége, Bridget kását főzött, s ő együtt evett a 
gyerekekkel. A harmincas éveiben járó Bridget valaha szép lehetett, 
de most nagyon fáradtnak, elgyötörtnek látszott. Mikor az utolsó 
morzsákat is eltüntették, Mack és Dermot ismét elindultak munkát 
keresni. 


— Hozzatok haza valami pénzt is! — szólt még utánuk Bridget az 


ajtóból. 
Napjuk nem bizonyult szerencsésnek. Végigjárták a londoni 
piacokat, hordárnak ajánlkoztak a halaskofáknál, a 


borkereskedőknél, a  kettébe vágott, véres marhákat áruló 
henteseknél s mindazoknál, akik azzal foglalkoztak, hogy naponta 
megtöltsék az éhes londoniak gyomrát. Munka kevés akadt, 
jelentkező pedig túlságosan sok volt. Déltájban feladták a hiábavaló 
próbálkozást, s elindultak a West End felé kipróbálni egy kávéházat. 
Késő délutánra annyira elfáradtak, mintha az egész napjukat 
fáradságos munkával töltötték volna. 

Mikor befordultak a Strandre, egy apró figura ugrott ki a fák 
árnyékából, és egyenesen Dermotba ütközött. Tizenhárom év körüli, 
rongyos, ijedt, ösztövér teremtés volt. Dermot olyan hangot hallatott, 
mint amikor egy hólyagot kiszúrnak. A gyerek vinnyogott 
rémületében, megbotlott, de aztán sikerült  visszanyernie 
egyensúlyát. 

A nyomában lévő izmos férfin rendezetlenül lógott drága ruhája. 
Már majdnem elérte, amikor a gyerek beleütközött Dermotba, de a 
lányka folytatta a rohanást. Néhány lépés után elcsúszott, elesett, s 
a férfi már rajta is volt. 

A gyerek rémülten felsikoltott. A férfi őrjöngött a dühtől. Felkapta 
a könnyű kis testet, s a fejét kezdte csépelni, majd a földre hajította, 
és csizmás lábbal lapos kis mellébe rúgott. 

Macket már megkeményítette a londoni utcák kegyetlensége. 
Férfiak, nők, gyerekek gyakran összeverekedtek, ütötték egymást, 
indulataikat még a minden utcasarkon kínált olcsó gin tovább fűtötte. 
Olyat viszont még nem látott, hogy egy erőteljes férfi ily kegyetlenül 
vert volna egy gyereket. Úgy festett a dolog, mintha meg is akarná 
ölni. Macknek még mindig fájt minden tagja a Walesi Sziklával 
történt összecsapás után, egyetlen porcikája sem kívánt egy újabb 
verekedést, de nem maradhatott tétlen szemlélője a jelenetnek. 
Mikor a férfi újra bele akart rúgni a kislányba. Mack megfogta a 
ruháját, és visszarántotta. 

A férfi megfordult. Valamivel magasabb volt Macknél. A fiú 
mellére tette a kezét, s olyan erőteljesen hatralökte, hogy az 


majdnem elvesztette az egyensúlyát. A férfi ismét a földről éppen 
feltápászkodó gyerek ellen fordult. Jókora erővel az arcába vágott, 
amitől a kislány újra a földre zuhant. 

Macket elöntötte a düh. Hátulról megragadta a férfi gallérját s 
ülepén a nadrágot, s felemelte a földről. A férfi dühös meglepetéssel 
felordított, vadul kapálózni kezdett, de Mack keményen tartotta, és a 
feje fölé emelte. 

Dermot döbbent meglepetéssel bámulta, hogy milyen könnyedén 
tartja a megtermett férfit. 

— Ezt a dög nagy erőt, Mack! — álmélkodott az Ír. 

— Vegye le azt a mocskos kezét rólam! — ordította a férfi. 

Mack letette a földre, de csuklóját megragadva továbbra is fogva 
tartotta. 

— Hagyja békén azt a gyereket! 

Dermot felsegítette a földről a kislányt, de határozottan maga 
mellett tartotta. 

— Ez egy átkozott kis tolvaj! — ordítozott tovább a férfi még mindig 
harcra készen, de amikor Mack kékre-zöldre vert arcára pillantott, 
úgy döntött, nem kezd verekedésbe. 

— Csak erről van szó? — kérdezte Mack. — Úgy rugdosta, mintha 
legalábbis a királyt ölte volna meg! 

— Mi köze hozzá, hogy mit csinált? — kezdett lecsillapodni a férfi. 

— Bármit is csinált, már éppen eléggé megbüntette — válaszolta 
Mack. 

— Maga biztosan most érkezhetett valamelyik hajóval — nézett rá 
a férfi. — Erős fickó, de Londonban akkor nem él meg sokáig, ha az 
ilyeneket a védelmébe veszi! — mondta, majd otthagyta őket. 

— Kösz, Jock! Megmentetted az életemet! — szólalt meg a lány. 

Mackről az első szó után meg lehetett állapítani, hogy Skóciából 
érkezett. Mindaddig nem is tudta, hogy tájszólással beszél, amíg 
Londonba nem érkezett. Heugh-ban mindenki úgy beszélt, mint ő, 
sőt még a Jamissonok is a skót dialektus egy megszelídített 
változatán társalogtak. Olyan volt ez, mintha itt címkét akasztottak 
volna rá. 

Mack a kislányra nézett. Borzas, fekete haja volt, csinos kis 
arcocskája feldagadt az ütlegeléstől. Teste olyan volt, mint egy 


kisgyermeké, de szemében a felnőttek tapasztalata csillogott. 
Bizonytalan tekintettel bámult rá, nyilvánvalóan azt szerette volna 
kitalálni, mit akarnak tőle. 

— Nincs semmi bajod? — kérdezte Mack. 

— Fáj! — tapogatta a lány az oldalát. — Kár, hogy nem ölte meg azt 
a faszt! 

— És te mit csináltál? 

— Lopni akartam tőle, amikor Corával baszott, de ez nem tetszett 
neki. 

Mack bólogatva hallgatta. Maga is hallott már olyasmiről, hogy a 
prostituáltaknak  — cinkostársaik vannak, akik meglopják a 
kuncsaftjaikat. 

— Akarsz valamit inni? 

— A pápa seggét is megcsókolnám egy pohár ginért. 

Mack még soha nem hallott egy gyereket így beszélni. Most nem 
tudta, hogy szörnyülködjön vagy nevessen. 

Az utca másik oldalán volt éppen a Medvéhez címzett kocsma, 
ahol Mack kiütötte a Zúzógépet, és elnyerte az egy fontot a törpétől. 
Átmentek a túlsó oldalra, s beléptek az ivóba. Mack három korsó 
sört hozott. Leültek az egyik sarokasztalhoz. 

Peg néhány korttyal majdnem az egészet benyelte, aztán még 
mindig kicsit lihegve megszólalt: 

— Rendes fickó vagy te, Jock! 

— A nevem Mack, ő pedig Dermot — mutatott a fiú az íÍrre. 

— Én Peggy vagyok. A Gyors Pegnek szoktak hívni. 

— Gondolom, azért, amilyen tempóban inni szoktál. 

— Ha ebben a városban nem iszod meg gyorsan, ami előtted van. 
akkor valaki ellopja az italodat — vigyorodott el a lány. — Honnan 
jöttél, Jock? 

-— Egy Heugh nevű faluból. Nyolcvan kilométernyire van 
Edinburghitól. 

— És Edinburgh hol van? 

— Skóciában. 

— Az meg milyen messze van? 

— Hajóval egy hétig tartott az út a part mellett. — Az a hét nagyon 
hosszúnak bizonyult Mack számára. A tenger teljesen kikészítette. A 


bánya mélyén töltött tizenöt év után a végtelen óceántól minduntalan 
szédülés és hányinger fogta el, de az időjárástól függetlenül fel 
kellett mászni az árbocokra, meg kellett kötni a köteleket. Az biztos, 
tengerész soha nem lesz belőle. 

— Postakocsin legalább két hétig tart az út — magyarázta a 
lánynak. 

— Miért jöttél el onnan? 

— Hogy szabad legyek. Megszöktem. Skóciában a bányászok 
rabszolgák. 

— Olyanok, mint a feketék Jamaicán? 

— Úgy látszik, Jamaicáról többet tudsz, mint Skóciáról.. . 

— Miért ne tudnék többet? — kérdezte a lány a Mack szavaiban 
rejlő rosszallás ellen tiltakozva. 

— Csak azért, mert Skócia közelebb van. Ennyi az egész. 

— Tudom — mondta a lány. 

— Peg, minden rendben? — hallatszott egy izgatott női hang. 

Mack felpillantott, és egy narancssárga ruhát viselő nőt látott 
maga előtt. 

— Helló, Cora! — üdvözölte örömmel a lány. — Ez a csinos herceg 
mentett ki a keze közül. Ismerkedj meg ezzel a skót Jock 
McKnockkal! 

— Kösz, hogy segítettél Pegnek — mosolygott rá Cora Mack-re. — 
Remélem, nem most szerezted ezeket a kék foltokat! 

— Az egy másik fickó volt — rázta meg a fejét Mack. 

— Hadd fizessek egy gint! 

Mack a bárpulthoz lépő nő után nézett. Az angyalarcú, dús, 
égővörös hajú lány húsz év körül járhatott. Még a gondolat is 
megdöbbentette, hogy egy ilyen fiatal és csinos teremtés elmegy 
kurvának. 

— Azt mondod, azzal a fickóval dugott, aki téged kergetett? — 
kérdezte Pegtől. 

— Általában nem megy el odáig a férfiakkal — magyarázta Peg 
szakértelemmel. — Legtöbbször letolt gatyával és álló pöccsel 
otthagyja őket valami sötét helyen. 

— Mikor már te megléptél a pénztárcájával — jegyezte meg 
Dermot. 


- Én? Ugyan, hagyj már békén! Nem tudod, hogy a királynő 
udvarhölgye vagyok? 

Közben Cora Mack mellé telepedett. Valami nehéz, fűszeres 
szántál- és fahéjillatú parfüm volt rajta. 

— Mit csinálsz Londonban, Jock? 

— Munkát keresek - nézett rá a lányra Mack, s továbbra is nagyon 
vonzónak találta. 

— Találtál valamit? 

— Nem sokat. 

— Kurva egy telünk volt — csóválta meg fejét a lány. — Olyan hideg 
volt, mint a jégveremben, ráadásul a kenyér ára is nagyon 
megemelkedett. Nagyon sok olyan férfi járkál munka után, mint te. 

— Apám is így kezdett el lopni két évvel ezelőtt — szólt közbe Peg 
—, csak éppen nem volt hozzá tehetsége. 

— És mi történt vele? — kérdezte meg Mack Pegre pillantva, bár 
nem szívesen vette le tekintetét Coráról. 

— A seriff nyakkendőjében táncolt. 

— Micsoda? 

— Felakasztották — magyarázta Dermot. 

— Ó, istenem! 

— Csak ne sajnálkozz, te skót balfasz, attól mindig hányingerem 
van! 

— Rendben van, rendben. Nem sajnállak — válaszolta Mack 
békülékenyen. Peg valóban nehéz esetnek látszott. 

— Ha munkát akarsz -— szólalt meg Cora -—, akkor ismerek valakit, 
aki éppen szénhordókat keres, hogy a hajókat kirakják neki. A 
munka annyira nehéz, hogy csak fiatalok bírják. Jobban szeretik a 
vidékieket, mert azok nem kezdenek el olyan gyorsan panaszkodni. 

— Mindent megcsinálok - felelte Mack, s Estherre gondolt. 

- A szénhordó bandákat a Wappingon lévő kocsmárosok 
fogadják fel. Ismerek egyet közülük. Sidney Lennoxnak hívják. A 
Nap kocsma az övé. 

— Rendes fickó? 

Cora és Peg egyszerre nevette el magát. 

— Lop, csal, hazudik, olyan ronda, mint az ördög, és olyan büdös, 
mint egy részeg disznó, de mit lehet tenni? 


— Elviszel bennünket a Napba? 
— Nem bánom, de aztán magatokat szidjátok! — válaszolta Cora. 


Izzadságtól és szénportól sűrű, meleg párafelhő töltötte meg a 
bárka levegőtlen gyomrát. Mack az egyik szénkupac tetején állva, 
széles lapátjával egyenletes ritmusban dolgozott. A munka 
kegyetlenül nehéz volt, karjai sajogtak a fáradtságtól, a saját 
verejtékében fürdött, de mégis jól érezte magát. Fiatal volt és erős, 
jó pénzt keresett, és nem volt rabszolga. 

A szénhordó banda tizenhat tagjának egyike volt, akik 
mindnyájan izzadva, káromkodva, egymással viccelődve forgatták 
lapátjaikat. Többségük izmos, ír parasztfiú volt. Ez a munka 
túlságosan nehéz volt az elpuhult városiak számára. Dermot a maga 
harminc évével a legidősebbnek számított közöttük. 

Macknek úgy tűnt, már soha nem tud megszabadulni a széntől. 
De ebben nem is látott semmi rendkívülit, hiszen a szén mozgatja az 
egész világot. Munka közben arra gondolt, hová is megy ez a 
rengeteg szén. Minden londoni szalont ezzel fűtenek, ezzel táplálják 
a tüzet konyhák ezreiben, ezzel fűtik fel a pékek kemencéiket, sőt a 
sörfőzők is ezzel tüzelnek. Szénből sohasem lehetett kielégíteni a 
város étvágyát. 

Szombat délután volt. A banda már majdnem teljesen kiürítette a 
Newcastle-ból érkezett Fekete Hattyú gyomrát. Mack élvezettel 
számolgatta, mennyi fizetést kap ma este. A héten ez volt a második 
hajó, amit kiraktak, s a banda fejenként egy, tehát összesen tizenhat 
pennyt kapott minden húsz zsák szénért. Egy erős férfi nagy lapáttal 
két perc alatt meg tud tölteni egy zsákot. Úgy számolta, a hét végére 
így hat fontot kereshetnek fejenként. 

Voltak viszont levonások is. Sidney Lennox, a közvetítő rengeteg 
sört és gint küldött a fedélzetre az embereknek. Sokat kellett inniuk, 
hogy pótolni tudják azt a több litert kitevő folyadékot, melyet 
kiizzadtak magukból. Lennox a szükségesnél is több italt küldött, 
amit az emberek meg is iszogattak. Ennek következtében aztán 
legalább egy baleset történt is mindennap, mielőtt befejezték volna a 
munkát. Az italért viszont fizetni kellett, így Mack nem volt biztos 
benne, pontosan mennyit kap a végén, amikor majd ma este 


felsorakoznak a bérükért a Nap kocsmában. Ha - legrosszabb 
esetben — a keresetük felét le is vonják, a maradék így is a 
kétszerese lesz annak, amit egy szénbányász hat nap alatt 
megkeres. 

Ha ez ilyen ütemben folytatódik, akkor néhány hét múlva 
Estherért küldhet. Így testvére is megszabadul a rabszolgaságból. 
Ennek gondolatára hevesen megdobbant a szíve. 

Miután Dermotéknál elhelyezkedett, azonnal írt Esthemek. A lány 
válaszát már megkapta. A völgyben hosszú ideig az ő szökése volt a 
téma. Néhány fiatal bányász petíciót akart küldeni az angol 
parlamentbe, melyben tiltakoznak a bányászok rabszolgasorsa 
miatt. Annie férjnez ment Jimmy Lee-hez. Ezután már soha nem 
fognak együtt henteregni a kandalló mellett. Jimmy Lee viszont 
rendes fiú volt. A petíció talán majd a változások kezdetét is jelenti, s 
lehet, hogy Jimmy és Annie gyereke már szabad ember lesz. 

Már az utolsó lapát szenet is bezsákolták, aztán átrakták a 
csónakba, hogy majd a parton lévő széntelepre evezzenek vele. 
Mack kinyújtóztatta sajgó derekát, és vállára vetette a lapátot. A 
fedélzeten szinte mellbe vágta a friss, csípős levegő. Gyorsan 
belebújt ingébe és a Lizzie Hallimtől kapott szőrmebundájába. 

A Nap kemény hely hírében állt, többnyire matrózok és 
rakodómunkások látogatták. — Döngölt  agyagpadlóján tócsák 
éktelenkedtek, piszkos, rozoga padokkal és asztalokkal volt 
berendezve. A kályhában füstölgő szén vajmi kevés meleget adott. A 
tulajdonos, Sidney Lennox, megveszekedett szerencsejátékos 
hírében állt, ezért a kocsmában állandóan játszottak valamit; 
kártyáztak, kockáztak, vagy valami bonyolult dolgot műveltek egy 
jelzésekkel ellátott táblán. Az egyetlen tisztességes valami ezen a 
helyen Fekete Mary, az afrikai szakácsnő volt, aki kagylóból és olcsó 
húsból a vendégek által nagyon kedvelt, ízletes ragut tudott 
készíteni. 

Mack és Dermot érkezett meg elsőnek. A bárpultnál a maga alá 
húzott lábakkal üldögélő, agyagpipából virginiadohányt szívó Peget 
pillantották meg. A kislány itt élt a Napban, s éjszakára is az ivó 
egyik sarkában, a csupasz földön húzta meg magát. Lennox orgazda 


is volt egy személyben, s Peg neki adta el a napközben lopott holmit. 
Mikor Macket meglátta, beleköpött a tűzbe, és örömmel felkiáltott: 

— Mi újság, Jock? Ma megint megmentettél egy ifjú hölgyet? 

— Ma még nem sikerült — nevetett rá Mack. 

Fekete Mary mosolygós arca jelent meg a konyhaajtóban. 

— Egy tányér ököruszálylevest, fiúk? — kérdezte németalföldi 
akcentussal. Az emberek szerint valamikor egy holland 
tengerészkapitány rabszolgája volt. 

— Én csak egy kis hordóval kérek! — válaszolta Mack. 

— Éhes vagy, mi? — mosolygott rá az asszony. — Sokat dolgoztál? 

Macknek nem volt pénze kifizetni a vacsoráját, de keresetük 
terhére Lennox hitelezett a szénszállítóknak. Mától kezdve, döntötte 
el magában, mindig kifizeti majd a fogyasztását. Nem szeretett 
adósságot csinálni. 

— Hogy megy az üzlet? — érdeklődött tréfásan, s letelepedett Peg 
mellé. 

— Corával ma délután megdöntöttünk egy gazdag öregurat — vette 
komolyan a kérdést a kislány. — Így szabad estét csináltunk 
magunknak. 

Fekete Mary Mack elé tette a gőzölgő levest, melynek tetején 
kagylószeletek úszkáltak. Kenyeret és egy korsó barna sört is hozott 
neki. A fiú éhes farkasként esett neki az ételnek. 

Lassan a többiek is szállingózni kezdtek. Lennoxnak a színét sem 
lehetett látni a környéken, ami meglehetősen szokatlan volt mindenki 
számára, hiszen általában itt szokott kártyázni vagy kockázni a 
vendégeivel. Mack szerette volna, ha már itt van, mivel kíváncsi volt, 
mennyit keresett az elmúlt héten. Feltételezése szerint Lennox azért 
várakoztatja meg az embereket, hogy azok minél többet költsenek a 
kocsmájában. 

Cora valamivel több mint egy óra elteltével érkezett meg. 
Feketével szegélyezett mustársárga ruhájában ragyogóbban nézett 
ki, mint bármikor. Minden férfi üdvözölte, de Mack legnagyobb 
meglepetésére a lány melléje telepedett. 

— Hallom, jól sikerült a délutánotok — fordult a lány felé 
mosolyogva. 


— Könnyen jött pénz — vonta meg a vállát Cora. — Pedig elég öreg 
volt már ahhoz, hogy benőjön a feje lágya! 

— Elmondhatnád, hogyan csinálod, nehogy én is áldozatul essek 
egy olyannak, mint te! 

— Neked soha nem kell a lányoknak fizetned, Mack — nézett rá 
kacéran Cora -—, ezt garantálhatom neked. 

— Akkor is mondd el. Kíváncsi vagyok rá! 

— A legegyszerűbb, ha az ember felcsíp egy részeg gazdag fickót, 
elcsavarja a fejét, beviszi egy sötét mellékutcába, és elszalad a 
pénzével. 

— Ma is ezt csináltátok? 

— Nem, a mai nap jobban sikerült. Találtunk egy üres házat, és 
lefizettük a házmestert. Én az unatkozó feleség szerepét játszottam. 
Peg volt a szobalányom. Becsaltuk a házba, s úgy tettem, mintha ott 
laknék. Levetkőztettem, bedugtam az ágyba. Aztán Peg berohant a 
szobába, s azt mondta, a férjem váratlanul megérkezett. 

— Szerencsétlen vén kecske! — kacagott fel Peg. — Látni kellett 
volna az arcát mennyire meg volt rémülve! ljedtében bebújt a 
szekrénybe. 

— Mi pedig kaptuk magunkat, és a pénztárcájával, órájával, 
ruháival együtt megléptünk. 

— Talán még mindig a szekrényben kuksol -— jegyezte meg Peg, s 
mindkettejükből kitört a nevetés. 

Kezdtek megjelenni a szénszállítók feleségei is. Néhányuk 
csecsemőt tartott a karjában, másoknak egy-két gyerek 
csimpaszkodott a szoknyájába. Volt köztük olyan is, akin még 
látszottak a fiatalság virágai, de többségük fáradtnak és elgyötörtnek 
látszott. Mack gyanította, azért jöttek most ide, hogy megmentsenek 
valamit a pénzből, mielőtt még férjeik el nem isszák, el nem játsszák, 
vagy kurvákra nem költik az utolsó pennyt is. Bridget Riley magával 
hozta mind az öt gyermekét, és leült Mack és Dermot asztalához. 

Lennox csak valamikor éjféltájt érkezett meg. 

Egy pénzzel teli zacskó és egy pár pisztoly volt nála, feltehetően 
azért, hogy megvédje magát a rablóktól. A többségükben már 
részeg szénszállítók hősnek kijáró üdvrivalgással fogadták, amikor 


belépett a kocsmába. Mack egy pillanatig megvetést érzett társai 
iránt. Miért hálálkodnak azért, amiért megdolgoztak, ami jár nekik? 

A harminc év körüli, durva, goromba Lennox térdig érő csizmát és 
meztelen felsőtestére felhúzott gyapjúkabátot viselt. Látszott rajta, 
hogy jól táplált, s a nehéz sörös- meg szeszeshordók cipelésétől jól 
meg is izmosodott. Szája szeglete körül állandóan valami gonosz 
mosoly játszadozott. Sajátos bűz, a rothadó gyümölcs édeskés 
szaga áradt belőle. Peg akaratlanul is elfintorodott, amikor elhaladt 
mellette, de látszott rajta, nagyon tart tőle. 

Lennox a sarokba húzott egy asztalt, lerakta a zacskót, s melléje 
tette a pisztolyait is. A férfiak és nők azonnal körbefogták az asztalt. 
Úgy tolongtak, lökdösődtek, mintha csak attól féltek volna, hogy 
elfogy a pénze, mielőtt még rájuk kerülne a sor. Mack a háttérben 
maradt; méltóságon alulinak tartotta tolakodni azért a pénzért, 
melyért keservesen megdolgozott. 

Lennox emelt hangon harsogta túl a zsibongó tömeget. 

— Ezen a héten mindenki egy fontot és tizenegy pennyt keresett, 
de ebben nincs benne a mai fogyasztás! 

Mack nem akart hinni a fülének. Két hajót, azaz harmincezer zsák 
szenet raktak ki a hét folyamán, ami legalább hat fontot kell jelentsen 
fejenként. Mitől csökkent ez az összeg egy fontra? 

A tömeg csalódottan felhördült, de senki sem merészelte 
megkérdőjelezni a hallottakat. Mikor Lennox hozzálátott mindenkinek 
kiszámolni a járandóságát, Mack nem bírta tovább, s megszólalt: 

— Egy pillanat! Hogy jött ki ez magának? 

— Huszonnyolcezer-kilencszáz zsákkal raktatok ki — nézett fel rá 
dühösen Lennox -, ez pedig azt jelenti, fejenként mindenkinek hat 
font és öt penny a járandósága. Ebből lejön naponta tizenöt shilling 
az italra... 

— Micsoda? — vágott közbe Mack. — Naponta tizenöt shilling? — 
csattant fel, hiszen ez háromnegyede volt a napi keresetüknek. 

— Átkozott rabló! — motyogta Dermot Riley egyetértően, de ő sem 
mert hangosan megmukkanni. Néhány szállítómunkás és asszony 
viszont egyetértő morgással támogatta Macket. 

— Az én részesedésem tizenhat penny hajónként és emberenként 
— folytatta Lennox. —Ehhez jön még a kapitány tizenhat pennys 


borravalója és a napi hatpennys bérleti díj a lapátokért. . . 

— Bérleti díj a lapátokért? — robbant ki Mackből a felháborodás. 

— Te még új vagy itt, és nem ismered a szabályokat, McAsh — 
intette le Lennox. — Fogd be azt a mocskos pofádat, s hagyd, hogy 
fizessek az embereknek, mert különben senki sem kap egy pennyt 
sem! 

Mack a végletekig fel volt háborodva, de az esze azt súgta neki, 
Lennox biztosan nem ma este találta ki ezt a rendszert; 
nyilvánvalóan korábban is ez volt a szokás, s az emberek 
kénytelenek kibékülni a sorsukkal. — Ne csinálj balhét, Jock! — 
rángatta meg Peg a kabátja ujját. — Lennox megtalálja a módját, 
hogy még jobban kiszúrjon veled! 

Mack megvonta a vállát, és elhallgatott. Tiltakozása mindenesetre 
a többieket is felhergelte. Most Dermot Riley emelte fel a hangját. 

— Én nem ittam meg naponta tizenöt shillingnyi italt! 

— Biztosan nem ivott meg! — tódította a felesége is. 

— Én sem! - vágta rá egy másik férfi. — Ki tud ennyit meginni? 
Szét is repedne az ember ennyi italtól. 

-— Én pedig ennyit küldtem fel a hajóra! — csattant fel dühösen 
Lennox. — Gondoljátok, számon tudom tartani, ki mennyit ivott meg 
belőle? 

— Ha nem - szólalt meg ismét Mack -, akkor maga az egyetlen 
olyan kocsmáros egész Londonban, aki nem képes erre! 

Szavait harsány nevetés kísérte. Lennoxot láthatóan felbőszítette 
Mack gúnyos megjegyzése és az emberek nevetése. 

— Itt az a rendszer — szólalt meg vészjósló képpel -, hogy 
mindenki tizenöt shillinget fizet az italért, akár megissza, akár nem! 

— Nos, nekem is megvan a magam rendszere -— lépett oda Mack 
az asztalhoz. — Nem vagyok hajlandó fizetni azért az italért, amit 
nem kértem, és nem is ittam meg! Maga nem számolta, de én igen. 
Pontosan meg is tudom mondani, hogy mennyivel tartozom! 

- Én is meg tudom mondani! -— szólalt meg newcastle-i 
akcentussal Charlie Smith, az angol születésű néger. — 
Nyolcvanhárom kis korsó sört ittam abból a négypennys fajtából. Ez 
huszonhét shilling és nyolc penny egész hétre, és nem pedig tizenöt 
shilling naponta. 


— Örülj, hogy egyáltalán kapsz valamit, te fekete gazember! 
Inkább rabszolgaláncon lenne a helyed! — förmedt rá Lennox. 

— Keresztény angol állampolgár vagyok — sötétült el még jobban 
Charlie arca. — És jobb ember is vagyok nálad, mert én nem csalok — 
tette meg hozzá. Érződött rajta, hogy nagy erőfeszítésébe telik 
visszafognia az indulatait. 

— Én is meg tudom mondani, mennyit ittam! — szólalt meg Dermot 
Riley is. 

— Ha nem viselkedtek tisztességesen, akkor egyikőtök sem kap 
semmit! — fenyegetőzött Lennox dühösen. 

Mack agyán átvillant a gondolat, valahogy le kellene csendesíteni 
az indulatokat. Próbált néhány békülékeny mondatot kigondolni, de 
pillantása Bridget Rileyre meg öt éhes gyerekére vetődött, s ez csak 
tovább növelte felháborodását. 

— Addig pedig nem áll fel innen az asztaltól, amíg ki nem fizeti, 
amivel tartozik! — közölte Lennoxszal. 

Lennox tekintete a pisztolyokra tévedt. 

— Azzal sem menekül meg ettől, ha le akar lőni, maga átkozott 
rabió! — vágta dühösen a szemébe Mack, egy mozdulattal lesöpörve 
a pisztolyokat az asztalról. 

Lennox olyan volt, mint egy sarokba szorított vadállat. Ez egyszer 
engednie kellett. Leitatta a szénszállítókat, akik most készek akár 
megölni is, ha nem fizeti ki nekik a járandóságukat. 

Hátradőlt a székében, szemei összeszűkültek, és hangjából 
szinte úgy sütött a gyűlölet: 

— Ezért megfizetsz. McAsh! Istenemre esküszöm, megfizetsz! 

— Ugyan már, Lennox — mosolyodon el Mack. — Az emberek csak 
azt kérik, ami jár nekik. 

Lennoxot nem lehetett megbékíteni, de feladta a kilátástalan 
küzdelmet. Mogorva képpel kezdte kiszámolni a pénzeket. Először 
Charlie Smitht, majd Dermot Rileyt, aztán Macket fizette ki, 
bemondásuk alapján vorva le tőlük az elfogyasztott ital árát. 

Mack emelkedett hangulatban lépett el az asztaltól. Három font 
és kilenc shilling volt a markában, melynek ha a felét félreteszi 
Esthernek, akkor is bőségesen kijön belőle. 


A keresetüket zsebrevágó férfiak és feleségeik között szinte 
ünnepi volt a hangulat. Néhányan odaléptek hozzá, megveregették a 
vállát, Bridget Riley még egy csókot is nyomott az arcára. Mack 
rájött, most valami nagy dolgot vitt véghez, de attól tartott, a 
történetnek ezzel még nincs vége. Lennox túlságosan is könnyen 
megadta magát. 

Mikor végre az utolsó ember is megkapta a pénzét, Mack 
felemelte a földről Lennox pisztolyait. Kifújta a gyújtószerkezetből a 
lőport, és lerakta őket az asztalra. 

Lennox fogta használhatatlan fegyvereit, és felállt az asztaltól. A 
zsivaly elcsendesedett. Odalépett a lakásához vezető ajtóhoz. 
Mindenki merőn őt bámulta, mintha csak attól tartottak volna, 
visszaveszi tőlük a pénzt. Az ajtóhoz érve Lennox megfordult. 

— Mindenki menjen haza! — szólalt meg továbbra is sötét képpel. 
—- És hétfőn se gyertek vissza! Nincs több munka a számotokra. 
Mindenki el van bocsátva! 


Mack egész éjszaka nyugtalanul hánykolódott. A szállítók közül 
néhányan azt mondták, hétfő reggelre Lennox elfelejti majd az 
egészet, de Mack ebben erősen kételkedett. Lennoxot nem olyan 
fából faragták, hogy csak úgy lenyelje a vereséget. Ráadásul 
könnyedén felvehet újabb tizenhat erős embert, új bandát alakítva 
belőlük. 

Mindez az ő hibája volt. A szénhordók olyanok, mint a barmok, 
erősek és ostobák, s könnyen lehet vezetni őket. Nem is lázadtak 
volna fel Lennox ellen, ha ő nem bátorítja őket. Most úgy érezte, 
ráhárul a feladat, helyrehozni a dolgokat. 

Vasárnap reggel már korán felkelt, és bement a másik szobába. 
Dermot meg a felesége egy matracon feküdt, az öt gyerek egy másik 
sarokban aludt. 

— Holnapra munkát kell találnunk a bandának! - rázta fel álmából 
Dermotot. 

Dermot azonnal fel is kelt. 

— Vegyetek fel valami tisztességes holmit — motyogott utánuk 
Bridget álmosan -, ha jó benyomást akartok gyakorolni a 
vállalkozóra! 


Dermot felvett egy régi, kopottas, vörös kabátot. Macknek pedig 
kölcsönadott egy kék selyem nyakkendőt, amit még az esküvőjére 
vásárolt. Útközben Charlie Smithért is beugrottak. 

Charlie már öt éve szénhordással foglalkozott, ezért mindenkit 
ismert. Felvette a legjobb, kék színű kabátját, s így indultak el 
Wapping felé. 

A folyóparthoz közeli, sáros utcák még teljesen kihaltak voltak. A 
londoni templomok százainak harangjai imára szólították a hívőket, 
de a matrózok, rakodómunkások többsége otthon maradt, s élvezte 
a pihenést. A Temze barna hullámai lustán nyaldosták az 
elnéptelenedett stégeket, és még a patkányok is kimerészkedtek a 
vízpartra. 

A szénszállítással foglalkozó vállalkozók mindegyike egyben 
kocsmáros is volt. A három férfi először a Naptól néhány lépésnyire 
lévő Serpenyőt kereste fel. A tulajdonos éppen sonkát főzött az 
udvaron. Illatától Mack szájában összefutott a nyál. 

— Hello, Harry! — üdvözölte Charlie vidáman. 

— Ha nem sört, akkor mit akartok, fiúk? — kérdezte fancsali képpel 
a kocsmáros. 

— Munkát! — válaszolta Charlie. — Nem akad egy hajód, amit 
holnap ki lehetne rakni? 

— Akadni akad, de már a banda is megvan hozzá. Mindenesetre 
köszönöm. 

— Nem tudom, mi lelhette? — szólalt meg távozóban Dermot. — 
Úgy nézett ránk, mintha leprások lennénk. 

— Biztosan túl sok gint ivott az este — jegyezte meg Charlie. 

Mack attól tartott, itt valami sokkal gonoszabb dologról lehet szó, 
de jobbnak tartotta egy időre megtartani magának a gondolatatt. 

— Menjünk a Koronábal! - javasolta a többieknek. 

Néhány szénhordó már a bárpultnál sörözött. 

— Van munkátok, fiúk? — kérdezte Charlie az ismerőseit. — Valami 
kirakni való hajót keresünk. 

A kocsmáros is meghallotta, miről van szó. 

— Ugye Sidney Lennoxnak, a Nap kocsmárosának dolgoztatok? 

— Igen, de a jövő hétre már nem kellünk neki — válaszolta Charlie. 

— Nekem se kelletek! — közölte a kocsmáros. 


Már kint voltak az utcán, amikor Charlie megszólalt: 

—- Megpróbáljuk Buck Delaneyt a Hattyúban. Ő két vagy három 
bandával is dolgozik egyszerre. 

A Hattyú a legforgalmasabb kocsmák egyike volt; istállók, 
széntelepek húzódtak mellette. A több helyiségből álló ivón kívül 
még kávéház is szolgálta a vendégeket. Az ír kocsmárost az udvarra 
néző szobájában találták meg. Delaney fiatal korában maga is 
szénszállító volt, de most már a kávéból és hideg marhasültből álló 
reggelije közben is parókát és csipkés nyakkendőt viselt. 

— Hadd mondjak nektek valamit, fiúk! — szólalt meg két falat 
között. — Minden londoni vállalkozó tudja már, mi történt tegnap este 
a Napban. Senki sem fog felvenni benneteket. Sidney Lennox 
gondoskodott róla. 

Macknek szinte a szívverése is elállt. Valami ilyesmitől rettegett. 

— Ha a helyetekben lennék -— folytatta Delaney -—, akkor felülnék 
egy hajóra, és egy-két évre elmennék ebből a városból. Mikor 
visszajöttök, akkor már mindenki elfelejtkezik a dologról! 

— Ezek szerint a szénszállítókat mindig megrabolják a magukfajta 
vállalkozók? — kérdezte dühösen Dermot. 

A kocsmáros, ha meg is sértődött, ennek semmi jelét nem adta. 

- Nézzetek itt szét, fiaim! - mutatott körbe az ezüst 
kávéskészletre, a berendezésre, a gazdagon felszőnyegezett 
szobára. — Mindezt én sem úgy szereztem, hogy tisztességes voltam 
az emberekhez! 

— Mi akadályozhat meg bennünket, hogy magunk keressük fel a 
kapitányokat, és mi vállaljuk el a hajók kirakását? — tette fel a 
kérdést Mack. 

— Minden! -— válaszolta Delaney. — Időnként megjelenik itt egy 
olyan szénszállító, mint te, McAsh, akinek egy kicsit több sütnivalója 
van, mint a többieknek, aki meg akarja szervezni a saját bandáját, ki 
akarja zárni az üzletből a vállalkozót, nem akar fizetni az italért és 
így tovább. De túlságosan sok ember keres túlságosan sok pénzt 
ezzel az üzlettel! Nem te vagy az első, McAsh, aki tiltakozik a 
rendszer ellen — csóválta meg a fejét —, de nem is az utolsó. 

Macket felháborította Delaney cinizmusa, de érezte, a kocsmáros 
az igazat mondja. Megvertnek érezte magát. Elindult az ajtó felé. 


Dermot és Charlie követte. 

— Fogadd meg a tanácsomat, McAsh! — szólt utána Delaney. — 
Legyél olyan, mint én! Szerezz magadnak egy kis kocsmát, s árulj 
italt a szénszállítóknak. Hagyj fel azzal, hogy nekik segítesz, inkább 
magadon segíts! le meg tudod csinálni. Benned van ehhez 
képesség, ezt állítom neked! 

— Olyan legyek, mint maga? — kérdezett vissza Mack. — Hiszen 
azon gazdagodott meg, hogy becsapta a társait! Jézusom, a világ 
minden kincséért sem lennék olyan, mint maga. 

Távozás közben visszanézve legalább annyi örömben volt része, 
hogy látta, amint Delaney arca elsötétül a dühtől. 

Öröme viszont csak addig tartott, amíg becsukta maga mögött az 
ajtót. Győztesen kerekedett ki egy vitából, de közben mindent 
elveszített. Ha feladta volna büszkeségét, és elfogadja a vállalkozók 
rendszerét, akkor legalább holnap reggel is lenne munkája, így nincs 
semmije. Ráadásul magán kívül még tizenöt embert, a családjaikkal 
együtt, hasonlóan reménytelen helyzetbe sodort. A bizonytalan, 
távoli jövőbe tűnt annak lehetősége is, hogy Esthert valamikor 
Londonba hozhassa. Mindent rosszul csinált, mindent elrontott. 
Átkozottul bolond volt! 

Betértek egy kocsmába, s reggelire kenyeret és sört rendeltek. 
Mack észrevette magán, hogy elönti a düh, ha csak ránéz a többi 
szénszállítóra, amiért ilyen bénán és ostobán kibékülnek a 
helyzetükkel. . Gondolatban  . barmoknak nevezte őket, de 
tulajdonképpen ő volt a legnagyobb ökör közöttük. 

Úgy tűnik, a törvény csak azokat szolgálja, akiknek erejük is van 
ahhoz, hogy azt betartassák. A  szénbányászoknak és 
szénszállítóknak nincs ügyvédjük a bíróságon. Ostobák tehát, ha 
jogaikat emlegetik. Az okos emberek semmibe veszik azt, hogy mi a 
jó és mi a rossz, csak magukkal törődnek. 

szájához emelte  söröskorsóját, de mozdulata hirtelen 
megtorpant. Hát persze! Caspar Gordonson Londonban lakik! Akár 
el is kaphatja! Megmondhatja neki, mit érnek azok a törvényes 
jogok! Talán Gordonson elvállalja azt is, hogy a szénszállítók 
szószólója legyen!? Hiszen ő maga is ügyvéd, és állandóan az angol 


szabadságjogokról írogat. Neki kötelessége segíteni! Érdemesnek 
látszott megpróbálni. 


A Caspar Gordonsontól kapott végzetes levél egy Fleet Streeten 
lévő címről érkezett. A Fleet a lIemzébe ömlő, mocskos kis 
patakocska volt annak a dombnak a tövében, melyre a Szent Pál- 
székesegyházat emelték. Gordonson egy kocsma mellett, egy 
háromszintes, téglából épült sorházban lakott. 

— Egészen biztosan agglegény - jegyezte meg Dermot. 

— Ezt meg honnan gondolod? - érdeklődött Charlie Smith. 

— Piszkosak az ablakok, a küszöb nincs felsúrolva. Nincs asszony 
a háznál. 

Egy szolga nyitott nekik ajtót, és semmi meglepetést nem 
mutatott, amikor Mr. Gordonson után érdeklődtek. Ahogy beléptek az 
ajtón, két, éppen távozóban lévő, jól öltözött úr még mindig élénk 
vitát folytatott valamiről, ami William Pittel, a lordpecsétőrrel és 
Weymouth gróffal, az államtitkárral volt kapcsolatban. Vitájukat nem 
szakították félbe, de egyikük szórakozott udvariassággal biccentett 
Mack felé, ami halálosan meglepte a fiút, hiszen az urak általában 
észre sem vették az alacsonyabb osztályhoz tartozókat. 

Mack olyannak képzelte el az ügyvéd házát, ami tele van poros 
iratokkal, elsuttogott titkokkal, ahol a leghangosabb zajt csak a tollak 
sercegése jelenti. Gordonson lakása inkább egy nyomdai műhelyre 
hasonlított. A hallban mindenfelé madzaggal összekötözött újságok 
és röplapok hevertek, a levegőben a papír és a nyomdafesték szaga 
terjengett, s valami gépezetnek az alagsorból felszűrődő zaja pedig 
arra utalt, odalent nyomdagép működik. 

— McAsh? -— hallatszott odabentről egy hangos, éles hang. — Soha 
nem hallottam róla! Ki az? Nem tudja? Akkor kérdezze meg! Ne is 
törődjön vele... 

Néhány pillanattal később egy paróka nélküli, kopaszodó férfi 
jelent meg az ajtóban, és szemüvegén keresztül a három 
szénszállítóra meredt. 

— Nem hinném, hogy bármelyiküket is ismerem — közölte. — Mit 
akarnak tőlem? 


Nem volt valami bizalomgerjesztő bemutatkozás, de Mack-nek 
nem lehetett olyan egyszerűen a kedvét szegni. 

— Nemrégiben adott nekem egy nagyon rossz tanácsot — kezdte 
élénk szavakkal mondanivalóját. — Ennek ellenére most egy újabb 
tanácsért jöttem. 

Kis szünet következett. Mack már arra gondolt, talán valami sértő 
dolgot mondott, amikor az ügyvéd harsányan felkacagott. 

— Mondja már meg végre, kicsoda maga? — kérdezte barátságos 
hangon. 

— Malachi McAsh, akit egyszerűen csak Macknek neveznek. Az 
Edinburgh melletti Heugh-ban voltam szénbányász egészen addig, 
amíg a levelében azt nem írta, hogy szabad ember vagyok. 

— Maga tehát az a szabadságszerető bányász! — csillant fel 
Gordonson tekintete. — Hadd rázzam meg a kezét, jóember! 

Mack Dermotot és Charlie-t is bemutatta. 

— Jöjjenek beljebb mindnyájan! Isznak egy pohár bort? 

Követték az ügyvédet a meglehetősen rendetlen szobába, 
melyben az íróasztalon kívül egy akkora könyvespolc is volt, ami az 
egyik falat teljesen beborította. A padlón itt is kötegekben hevertek a 
különböző kiadványok, az asztalon pedig kefelevonatok és kéziratok 
hevertek. A kandalló előtti pecsétes szőnyegen egy kövér, öreg 
kutya lustálkodott. A szobában érezhető furcsa, érett szag vagy a 
kutyától, vagy a szőnyegtől, vagy mind a kettőtől származhatott. 
Mack felemelt egy nyitott jogi könyvet az egyik székről, és leült. 

— Köszönöm, én nem kérek bort — mondta, hiszen ő csak az 
ügyvéd véleményét várta türelmetlenül. 

— Egy csésze kávét? A bortól elálmosodik az ember, de a kávé 
felébreszti — mondta Gordonson, és válaszra sem várva odaszólt az 
inasának. — Kávét mindenkinek! Nos, McAsh — fordult ezután 
Mackhez -, miért is volt olyan rossz a tanácsom? 

Mack elmesélte neki Heugh-ból történt távozásának történetét. 
Dermot és Charlie szájtátva hallgatták, mert Mack még soha nem 
beszélt nekik erről a dologról. Az ügyvéd rágyújtott egy pipára, s 
hatalmas  füstfelhőket eregetve, időnként felháborodva és 
elszörnyedve csóválta meg fejét a hallottakra. Közben a kávé is 
megérkezett, de Mack is végére ért a mondókájának. 


-— Régóta ismerem a Jamissonokat. Kapzsi, könyörtelen és 
gonosz emberek -— szólalt meg Gordonson őszinte felháborodással 
hangjában. — Mihez kezdett, amikor megérkezett Londonba? 

— Szénszállító lettem — válaszolta Mack. Elmesélte, mi történt az 
előző este a Nap kocsmában. 

- A szénszállítók rákényszerítése az el nem fogyasztott ital 
megfizetésére már régóta tartó, botrányos dolog — jegyezte meg 
Gordonson. 

— Azt is mondták, nem én vagyok az első, aki tiltakozik ellene — 
bólogatott Mack. 

— Valóban nem. A parlament már tíz évvel ezelőtt törvényt hozott 
ellene. 

— Akkor hogyan csinálhatják még most is? — kérdezte döbbenten 
Mack. 

— Soha nem gondoskodtak a törvény betartatásáról. 

— És miért nem? 

-— A kormány attól fél, hogy zavarok keletkeznének a 
szénellátásban. Egész Londont a szén működteti, a szén nélkül 
megáll az élet: nem sütnek kenyeret, nem főznek sört, nem fújnak 
üveget, nem olvasztanak vasat, nem patkolnak lovakat, nem 
gyártanak szeget. . . 

— Ezt mind megértem — vágott közbe türelmetlenül Mack. — De 
nem is tudom, miért vagyok meglepve, hogy a törvény nem tesz 
semmit az olyan emberekért, mint amilyenek mi vagyunk! 

— Ebben viszont nincs igaza — szólalt meg ismét Gordonson kicsit 
tudálékosan. — A törvény nem hoz döntéseket. A törvénynek nincs 
önálló akarata. Az olyan, mint egy fegyver vagy egy szerszám. 
Annak dolgozik, aki kézbe veszi és használja őket. 

— Tehát a gazdagoknak. 

— Rendszerint igen — ismerte be Gordonson. — De dolgozhat 
maguknak is. 

— Hogyan? - kérdezte Mack türelmetlenül. 

— Például ha kidolgoznak egy másik bandarendszert a hajók 
kirakodására. 

Mack éppen erre számított, ebben reménykedett. 


— Ez nem is lenne túlságosan nehéz — mondta. — Az emberek 
választanának maguk közül valakit, hogy ő legyen a vállalkozó, és ő 
tárgyaljon a hajóskapitányokkal. A pénzt pedig elosztják maguk 
között. 

— Azt hiszem, a szénszállítók is szívesebben dolgoznának az új 
rendszer szerint, és szívesen költenék a keresetüket arra, amire 
nekik tetszik. 

— Így van — bólogatott Mack, s igyekezett kissé palástolni egyre 
növekvő lelkesedését. — Ugyanúgy kifizethetnék a sört, amit 
megisznak, mint mindenki más! — De vajon kiáll-e Gordonson a 
szállítók mellett? Ha ezt megteszi, akkor minden megváltozik. 

— Ezzel már megpróbálkoztak korábban is -— jegyezte meg 
gyászos hangon Charlie Smith. — Akkor sem működött. 

— És miért nem működött? — kérdezett vissza Mack, hiszen tudta, 
Charlie hosszú éveken keresztül szénszállítóként dolgozott, és 
vannak tapasztalatai. 

— Az történt, hogy a vállalkozók lefizették a szénszállító hajók 
kapitányait, hogy ne alkalmazzák ezeket az új bandákat. Ezután 
problémák támadtak, és verekedések törtek ki a bandák között. A 
verekedésekért aztán ezeket az új bandákat büntették meg, mert az 
elöljáróságok magukból a vállalkozókból vagy azoknak barátaiból 
állnak. Végül aztán az összes szénszállító visszament a régi 
helyére. 

— Átkozott bolondok! — tört ki Mackből a felháborodás. 

— Ha annyira okosak lennének - jegyezte meg kicsit sértetten 
Charlie —, akkor nem mennének el szénszállítónak. 

Mack egy kicsit fölényesen viselkedett, de rettenetesen 
feldühítette mindig, ha azt látta, hogy valaki önmagának ellensége. 

— De hiszen csak egy kis elszántságra és összefogásra lenne 
szükség! — magyarázta lelkesen. 

— Ennél azért többre is szükség van -— szólalt meg ismét 
Gordonson. — És ez már politikai kérdés. Jól emlékszem a 
szénszállítók legutóbbi vitájára. Vereséget szenvedtek, mert nem 
volt pártfogójuk A vállalkozók ellenük fordultak, mellettük pedig nem 
állt ki senki. 

— Most miben különbözik a helyzet? — kérdezte Mack. 


— Most itt van John Wilkes. 

— Párizsból nem tud semmit tenni értünk — jegyezte meg 
lemondóan Mack, hiszen Wilkes, a szabadságjogok neves 
védelmezője emigrációban élt. 

— Már nincs Párizsban! Visszaérkezett. 

— És mit akar csinálni? — lepődött meg Mack. 

— Harcolni fog a parlamentben. 

Mack már látta is maga előtt, milyen vihart fog kavarni a londoni 
politikában. 

Jay Jamisson esküvőjének napján hideg és párás idő köszöntött 
Londonra. A Grosvenor Sguare-en lévő ház hálószobájának 
ablakából jól látta a Hyde Parkot, ahol ezrede letáborozott. 
Alacsonyan kavarogtak a ködfoltok, ezért a katonák sátrai úgy 
festettek, mintha bárkák úszkálnának a szürkésen háborgó 
tengeren. Mindenfelé tábortüzek pislákoltak, füstjük összekeveredett 
a köddel. Az emberek kellemetlenül érezhetik magukat odakint, de a 
katonák különben is mindig kellemetlenül érzik magukat. 

Elfordult az ablaktól. Chip Marlborough, a násznagy már ott állt, 
hogy feladja rá újonnan készült kabátját. Jay valami köszönetfélét 
mormogott, s belebújt. Chip szintén kapitány volt a harmadik 
gárdaezrednél. Apjának, Lord Areburynek közös üzletei voltak Jay 
apjával. Jaynek nagyon hízelgett, hogy egy ilyen neves arisztokrata 
áll majd mellette az esküvői szertartáson. 

— Utánanéztél a lovaknak? -— kérdezte nyugtalankodva Jay. 

— Természetesen -— válaszolta Chip. 

Bár ezredük gyalogezred volt, de a tisztek mind lovon ültek. 
Jaynek volt a kötelessége a lóápolók irányítása. Ösztönösen nagyon 
jól értett a lovakhoz. Esküvőjére kapott két nap szabadságot, de 
most is aggódott, tisztességesen viselik-e gondját az állatainak. 

Azért szabták ilyen rövidre a szabadságát, mert ezrede készenléti 
szolgálatot teljesített Nem volt háború, hiszen az utolsó, 


Amerikában folytatott hétéves háború már akkor véget ért, amikor 
Jay és Chip még iskolás gyerek volt. Londonban viszont általános 
nyugtalanság uralkodott, napirenden voltak a zavargások. Az ezred 
azért állt készenlétben, hogy letörjön mindenféle lázadási kísérletet. 
Alig múlt el nap, hogy a feldühödött munkások ne sztrájkoltak volna, 
ne vonultak volna a Parlament elé, vagy ablakokat, kirakatokat 
bezúzva ne rohangáltak volna az utcákon. Ezen a héten a 
bércsökkentés miatt felháborodott selyemszövők három szövőgépet 
is összetörtek Spitalfieldsben. 

-— Remélem, az ezredet nem fogják kivezényelni, amíg 
szabadságon vagyok - jegyezte meg Jay. — Nem lenne szerencsés 
kimaradni az akcióból. 

— Ne nyugtalankodj emiatt! — töltött Chip két pohárba konyakot az 
asztalon álló kancsóból. Nagy konyakkedvelő hírében állt. — Igyunk a 
szerelemre! — emelte meg poharát. 

— Igyunk a szerelemre! — ismételte meg szavait Jay. 

Ha belegondolt, valójában nagyon keveset tudott a szerelemről. 
szüzességét öt évvel ezelőtt, apja egyik szobalányánál, Arabellánál 
veszítette el. Akkor azt hitte, ő csábította el a lányt, de visszatekintve 
már némileg másképpen festett a helyzet. Miután három éjszakát 
együtt töltöttek, a lány kijelentette, hogy terhes. Harminc fontot 
fizetett neki azért, hogy a lány örökre eltűnjön az életéből. Most már 
gyanította, Arabella nem is volt terhes, és ő csupán egy ügyesen 
kitervelt csalás áldozata lett. 

Azóta lányok tucatjaival flörtölt, sokkal csókolózott, néhányukat 
még ágyba is vitte. Könnyűnek találta elcsavarni a nők fejét, csupán 
úgy kellett tenni, mintha minden érdekelné, amit mondanak neki; bár 
a szerencsés külső és a behízelgő stílus is segítette ebben. Minden 
különösebb erőfeszítés nélkül meg tudta őket bolondítani. Most 
életében először a saját bőrén tapasztalta ezt az érzést. Mikor Lizzie 
társaságában volt, akkor egy kicsit mindig felgyorsult a lélegzete. 

Nyílt az ajtó, és az inas lépett be. 

— Hajlandó fogadni Mr. Lennoxot, uram? 

Jaynek a szívverése is elállt. Kártyaadósságot csinált Sidney 
Lennoxnál. El kellene küldeni ezt az embert, de akkor esetleg 
kellemetlenkedhetne neki az adósság miatt. 


— Nem bánom, küldje be — szólt oda az inasnak. — Ne haragudj! — 
mentegetőzött Chipnek. 

— Én is ismerem Lennoxot — mondta a barátja. — Vesztettem már 
pénzt én is nála. 

Lennox már be is lépett a szobába, s Jay orrát azonnal 
megcsapta a belőle áradó édeskés-savanykás bűz, ami olyan volt, 
mintha a közelben valami erősen erjedésnek indult volna. 

— Hogy vagy, te csaló gazember? — üdvözölte Chip kedélyesen. 

— Ha maga nyer, akkor nem hív csaló gazembernek -— jegyezte 
meg Lennox egy hűvös pillantás kíséretében. 

Jay nyugtalan tekintettel nézett rá. Lennox sárga selyemruhát, 
selyemharisnyát és csatos cipőt viselt, de mégis úgy nézett ki, 
mintha egy sakál húzott volna magára emberi öltözéket. Volt valami 
fenyegető a megjelenésében, melyet a ruha sem tudott palástolni. 
Jay ennek ellenére sem tudta vele megszakítani a kapcsolatot. Néha 
igen hasznos ismeretségnek bizonyult: ő mindig tudta, hol van 
éppen kakasviadal, hol verekszenek a gladiátorok, hol rendeznek 
lóversenyt, s ha éppen semmi nem akadt, akkor maga is leült 
kártyázni vagy kockázni. 

Szívesen adott kölcsönöket is a pénzzavarban lévő fiatal 
tiszteknek, de ragaszkodott hozzá, hogy folytassák a játékot. 

Pontosan ez volt a baj. Jay százötven fonttal tartozott neki. 
Nagyon kellemetlen lenne, ha Lennox ragaszkodna hozzá, most 
azonnal egyenlítse ki az adósságát. 

— Tudod, hogy ma van az esküvőm, Lennox? - kérdezte Jay. 

— Igen, tudom -— válaszolta a kocsmáros. — És azért jöttem, hogy 
igyak az egészségére. 

— Hát persze, feltétlenül! Ezt feltétlenül meg kell ejteni! Chip, tölts 
egy pohárral a barátunknak! 

Chip ismét kitöltött három jókora adag konyakot. 

-— A maga és a menyasszonya egészségére! — emelte meg 
Lennox a poharát. 

— Köszönöm! — mondta Jay, s mindhárman fenékig ürítették 
poharaikat. 

— Holnap este nagy kártyacsata lesz Lord Archer kávéházában, 
Marlborough kapitány — intézte Lennox Chiphez a szavaltt. 


— Ez jól hangzik! — mosolyodott el Chip. 

— Ott találkozunk! Maga nagyon el lesz foglalva, Jamisson 
kapitány. 

— Én is azt hiszem — válaszolta Jay. Különben sem engedhetném 
meg magamnak, gondolta, de ezt már nem mondta ki hangosan. 

— Mindkettőjüknek kívánom a legjobbakat, és remélem, a köd is 
fel fog szállni — tette le Lennox a poharát, majd magukra hagyta 
őket. 

Az utcáról a ház előtt megálló kocsik zaja hallatszott. 

— Menjünk le mi is — mondta. 

A hatalmas, tágas szalon Thomas Chippendale készítette, drága 
bútorokkal volt berendezve. Még áradt belőlük a bútorfényesítő 
szaga. Az alkalomnak megfelelő öltözékben Jay anyja, apja és 
bátyja már ott volt a szalonban. Alicia arcon csókolta fiát, Sir George 
és Robert kényelmetlenül feszengve üdvözölte. A családban soha 
nem uralkodott kifejezetten szeretetteljes légkör, de még most a Jay 
huszonegyedik születésnapján lezajlott veszekedés is élénken élt az 
emlékekben. 

Az inas kávét szolgált fel. Jay és Chip leemelt a tálcáról egy 
csészét, de mielőtt még szájukhoz emelhették volna, kivágódott az 
ajtó, s Lizzie viharzott be a szalonba. 

— Hogy merted ezt megtenni? — kérdezte szinte remegve a 
felháborodástól. — Hogy merészeltél ilyet csinálni? 

Jaynek a szívverése is elállt egy pillanatra. Ugyan mi 
történhetett? Lizzie arca kipirult, melle hevesen zihált, szeme 
szikrákat szórt a haragtól. Már egyszerű, fehér menyasszonyi ruháját 
viselte egy kis fehér kalappal a fején, és elbűvölően nézett ki még 
így, ebben a feldúlt állapotban is. 

— Mit követtem el? — kérdezte Jay panaszosan. 

— Vége! Nincs esküvő! - jelentette ki a lány. 

— Óh, nem! - kiáltott fel Jay. Talán csak nem ragadja el tőle valaki 
a lányt az utolsó pillanatban? Ennek még a gondolatát sem tudta 
volna elviselni. 

Lady Hallim sietett be a szalonba. 

— Lizzie, nagyon kérlek, hagyd már abba! — könyörgött az 
asszony kétségbeesetten. 


— Lizzie drságám — vette át Jay anyja az események irányítását —, 
az ég szerelmére, mi történt? Kérlek, mondd már el végre, mi 
háborított fel ennyire! 

— Ez! - lobogtatott meg a lány egy papírdarabot. 

— Egy levél, melyet az íntézőm küldött — tördelte elgyötörten a 
kezét Lady Hallim. 

— Az áll benne — szólalt meg ismét Lizzie, hogy Jamissonék 
kutatói mindenféle lyukakat fúrnak a Hallim-birtokon. 

— Lyukakat? — nézett Jay értetlen döbbenettel a lányra, majd 
bátyjára pillantott. Valami alattomos kifejezést vélt felfedezni az 
arcán. 

— Hát persze! Szén után kutatnak! — vágta rá Lizzie türelmetlenül. 

— Óh. nem! -— tiltakozott Jay, s már megértette, mi történt. Apja 
türelmetlensége viszont Jay számára menyasszonya elvesztését is 
jelentheti. Ennek mára gondolata is elég volt ahhoz, hogy az apjára 
ordítson. — Átkozott bolond! — üvöltötte tajtékozva. — Most nézd meg. 
mit csináltál! 

Döbbenetes dolog, ha egy fiú ilyen hangot használ az apjával, 
ráadásul Sir George nem is szokott hozzá, hogy ellentmondjanak 
neki. Arca bíborvörösre váltott, szemei kidülledtek. 

— Mondjátok le akkor az esküvőt! — ordította vissza. — Mit érdekel 
engem az egész! 

— Nyugodj meg, Jay — avatkozott közbe Alicia —, és te is, Lizzie! — 
mondta, de ez nyilván vonatkozott Sir George-ra is, csak az ő nevét 
tapintatosan nem említette. — Biztosan valami tévedésről lehet sző. 
sir George kutatói nyilvánvalóan félreértették a kapott utasításokat. 
Lady Hallim, kérem, vigye át Lizzie-t a vendégházba addig, amíg 
tisztázzuk a dolgokat. Biztos vagyok benne, nem kell ilyen hirtelen 
lépéshez folyamodni, és nem kell lemondani az esküvőt. 

Chip Marlborough zavartan köhécselni kezdett. Jay teljesen 
megfeledkezett róla, hogy ő is jelen van a családi perpatvarnál. 

— Ha megbocsátanak... — feszengett Chip kelletlenül, s már el is 
indult az ajtó felé. 

— Ne merj el a házból! — könyörgött neki Jay. — Várj meg odafent! 

— Persze, természetesen — válaszolta Chip, de arckifejezése azt 
mutatta, most bárhol a világon szívesebben lenne, mint itt a 


Jamisson-házban. 

Alicia Chippel a háta mögött tapintatosan a kijárat felé kísérte 
Lizzie-t és Lady Hallimet. 

-— Csak néhány percet adjanak! Aztán magukért megyek. Minden 
rendben lesz! 

Mikor Lizzie-ék kiléptek a szalonból, Alicia arcán Jay inkább 
kétséget, mint dühöt vélt felfedezni. Nagyon bízott benne, hogy 
anyja tisztában van a helyzettel, és tudja, neki semmi köze sincs az 
egészhez. Az asszony becsukta az ajtót, és a három férfi felé fordult. 
Jay magában azon imádkozott, találjon ki valamit, amivel még 
megmentheti az esküvőt. Vajon kigondolt már valamit? Hiszen 
mindig is annyira okos volt. . . 

Anyja nem kezdett veszekedni az apjával. 

— Ha nincs esküvő, akkor nem kapod meg a szenet sem! — 
jelentette ki inkább tárgyilagosan, mint haraggal. 

— A High Glen csődbe ment! — háborgott Sir George. 

-— De Lady Hallíim egy másik hitelezővel megújíthatja a 
jelzálogkölcsönt. 

— Ezt ő nem tudja. 

— Majd valaki megmondja neki. 

Pillanatnyi csend állt be, amíg mindenki megértette az asszony 
szavaiban rejlő fenyegetést. Jay már attól tartott, az apja menten 
felrobban. Anyja viszont pontosan tudta, meddig mehet el vele 
szemben. Most apja szólalt meg először. 

— Mit akarsz elérni, Alicia? — kérdezte lemondóan. 

— Először is Jaynek beszélnie kell Lizzie-vel, és meg kell győznie, 
hogy semmit sem tudott a kutatófúrásokról — kezdte Alicia. 

— De hisz ez is az igazság! — szólt közbe Jay. 

— Pofa be, és figyelj! — dörrent rá Sir George gorombán. 

— Ha ez sikerül neki — folytatta az anyja -, akkor a terveknek 
megfelelően sor kerülhet az esküvőre. 

— És azután? 

— Azután légy türelemmel! Később Jayjel együtt rá tudom 
beszélni Lizzie-t a dologra. Most ellene van a bányászatnak, de meg 
fogja változtatni a véleményét, vagy legalábbis nem fogja ennyire 


szenvedékesen védeni az álláspontját, ha már lesz egy otthona, 
gyereket szül, és kezdi megértem a pénz fontosságát. 

— Ez így nem lesz jó, Alicia — rázta meg a fejét Sir George. — 
Addig nem tudok várni! 

— Miért ne tudnál? 

Apja elhallgatott. Robertre pillantott, aki csak a vállát vonogatta. 

— Végül hát, azt hiszem, elmondhatom... — folytatta Sir George. — 
Nekem is vannak adósságaim. Jól tudod, mindig kölcsönökkel 
dolgoztunk, és többnyire Lord Arebury folyósította a pénzeket. A 
múltban tetemes hasznot csináltunk neki és magunknak is. Mióta 
viszont a gyarmatokon elkezdődtek a zavargások, az Amerikával 
folytatott kereskedelmünk jelentősen visszaesett. Még azt a pénzt is 
nehéz megkapni, ami ebből az erősen lecsökkent üzletmenetből 
járna. A legnagyobb adósunk tönkrement, s ott hagyott nekem egy 
dohányültetvényt Virginiában, hogy adjam el, ha tudom. 

Jay megkövülten hallgatott. Az még soha nem jutott eszébe, hogy 
saját családi vállalkozásuknak is lehetnek kockázatai, és az a 
gazdagság, melybe beleszületett, egyszer semmivé válhat. Már 
kezdte érteni, apja miért háborodott fel annyira, amikor a 
kártyaadósságait kellett kifizetnie. 

— Eddig a szén tartotta bennünk a lelket — folytatta az apja —, de 
ez most már nem elég. Lord Arebury vissza akarja kapni a pénzét. 
Ezért nekem szükségem van a Hallim-birtokra, különben az egész 
üzleti vállalkozásom tönkremegy. 

Néma csend ült a szalonra. Jayt és anyját is annyira 
megdöbbentették Sir George szavai, hogy szóhoz sem tudtak jutni. 

— Ezek szerint akkor tulajdonképpen csak egyetlen megoldás 
létezik — szólalt meg gyorsan magához térve Alicia. — A High 
Glenben lévő szenet Lizzie tudta nélkül kell kibányászni! 

Jay maga is megrémült ettől a javaslattól, de úgy döntött, még 
nem szól bele a dolgok menetébe. 

— Ez miként lehetséges? -— kérdezte Sir George. 

— Küldd el Lizzie-t és Jayt külföldre! 

Jay egyik ámulatból a másikba esett. Ezt az okos ötletet! 

— De Lady Hallim akkor is megtudja! — aggodalmaskodott Sir 
George. Ő pedig biztosan megmondja Lizzie-nek. 


— Nem, nem fogja megmondani! — rázta meg a fejét határozottan 
Alicia. Mindent megtenne azért, hogy ez a házasság létrejöjjön. 
Tartani fogja a száját, ha én mondom neki. 

— De hová mehetnénk? - érdeklődött Jay. — Melyik országba? 

— Barbadosra — közölte az anyja. 

Szó sem lehet róla! — csattant fel Robert. — A cukornádültetvény 
nem lehet a Jayé! 

— Azt hiszem, apád mégis fel fogja áldozni, ha ettől függ az egész 
családi vállalkozás sorsa —jegyezte meg Alicia. 

— Nem fogja, de ha akarná, már akkor sem tudná! — jelentette ki 
Robert diadalmas mosollyal. — Az ültetvény már az én tulajdonom. 

— Ez igaz? — nézett Alicia kérdően a férjére. — Valóban így áll a 
helyzet? 

— A nevére írattam — bólogatott Sir George. 

— Mikor? 

— Három évvel ezelőtt. 

A bejelentés ismét a döbbenet erejével hatott. Jaynek fogalma 
sem volt az. egészről. Úgy érezte, mintha halálos sebet kapott volna. 

— Hát ezért nem adtad nekem a születésnapomra! — jegyezte 
meg szomorúan. — Akkor már régen Roberté volt. 

— Robert viszont készséggel visszaadja — folytatta Alicia —, ha 
ezzel meg tudja menteni az egész vállalkozást. 

— Nem! — vágta rá Robert habozás nélkül. — Ez csak a kezdetet 
jelentené! Először csak az ültetvényt szereznék meg, s a végén már 
minden a maguké lenne! Mindig tudtam, hogy ki akar semmizni a 
vagyonból, és mindent ennek a kis fattyúnak szeretne adni! 

- Én csak azt akarom, hogy Jav tisztességesen megkapja a 
részét — válaszolta az asszony. 

— Ha ezt nem teszed meg, Robert — avatkozott bele Sir George 
ismét a beszélgetésbe —. akkor mindnyájan csődbe mehetünk! 

— Én nem! - vágta rá Robert diadalmasan. — Nekem még akkor is 
ott van az ültetvényem. 

— Azon kívül viszont nem sokat kaphatsz - figyelmeztette az apja. 

— Rendben van! Megteszem — ült ki Robert arcára ismét az 
alattomos mosoly. — Egy feltétellel: a teljes vagyont és az üzletet a 
nevemre íratod, te meg visszavonulsz! 


— Nem! - kiáltott fel Sir George. — Nem vonulok nyugalomba, még 
ötvenéves sem vagyok! 

Apja és fia egymásra meredtek. Jay ismét megállapította, 
mennyire egyformák. Egyik sem fog engedni az álláspontjából. Erre 
a gondolatra magában ismét összeomlott. 

Teljes patthelyzet alakult ki. Két csökönyös ember sarokba 
szorította egymást, és most készek arra, hogy mindent 
tönkretegyenek, ami útjukba kerül: az esküvőt, az üzletet, a család 
jövőjét, mindent! 

Alicia viszont nem adta fel olyan könnyen a harcot. 

— Mi ez a virginiai birtok, George? — kérdezte. 

— Mockjack Hall, egy ötszáz hektáros dohányültetvény ötven 
rabszolgával. Mire akarsz kilyukadni? 

— Azt is Jaynek adhatnád. 

Jay szíve hevesen megdobbant. Virginia! Mindig arra vágyott, 
hogy távol az apjától, távol Roberttől új életet kezdhessen egy olyan 
birtokon, mely csak az övé. Lizzie is magán kívül lenne a 
boldogságtól. 

— De semmi pénzt nem tudok vele adni! — szűkültek össze Sir 
George szemei. — Kölcsönt kell felvennie, ha működtetni akarja a 
gazdaságot. 

— Ez nem számít! — vágta rá gyorsan Jay. 

— De a Lady Hallim kölcsöneit terhelő kamatokat fizetned kell, 
különben a High Glen elvész! - figyelmeztette férjét Alicia. 

— A szénből származó bevételekből azt meg tudom csinálni — 
folytatta Sir George, s látszott rajta, már a részletek kimunkálásával 
foglalkozik. — Nekik néhány héten belül el kell indulniuk Virginiába. 

— Ez nem megy — tiltakozott Alicia. — Meg kell tenniük a 
szükséges előkészületeket. Adj nekik legalább három hónapot! 

— Nekem előbb van szükségem a szérre -— rázta meg Sir George 
tagadóan a fejét. 

- Így is rendben lesz. Lizzie biztosan nem akar visszamenni 
Skóciába, mert az köti majd le, hogy felkészüljön az utazásra és az 
új életre. 

Ez az egész beszélgetés, mely valójában arról szólt, hogyan 
fogják Lizzie-t becsapni, hallatlanul nyugtalanította Jayt. Hiszen ő 


lesz az, akin kitölti a haragját, ha mindez tudomására jut. 

— És mi történik, ha valaki megírja neki? — kérdezte bizonytalan 
hangon. 

— Ki kell derítenünk, a High Glen-i ház alkalmazottai közül ki tud 
írni — mondta Alicia elgondolkozva. — Ezt te meg tudod csinálni, Jay. 

— Miként lehet megakadályozni a levélírást? 

— Majd elküldünk valakit, hogy bocsássa el őket. 

— Ez így jó is lenne! — bólogatott Sir George. — Rendben van, ezt 
fogjuk tenni! 

Alicia diadalmas pillantást vetett Jayre. Végül mégis sikerült 
számára megszereznie az apai jussot. Átölelte fiát, és megcsókolta. 

— Az isten áldása legyen veled, fiam! — mondta meghatottam — 
Most pedig menj, és mondd meg Lizzie-nek, hogy az egész 
családod borzalmasan sajnálja az elkövetett hibát, és apád a 
Mockjack Hallt adta nektek nászajándékul. 

— Szép munka volt, anya — ölelte át Jay is az anyját. — Köszönöm! 

Már kint is volt a házból. A kerten keresztülhaladva boldognak 
érezte magát, de egyben kétségek közt hánykolódott. Most 
megkapta azt, amire mindig is vágyott. Szerette volna, ha minderre a 
menyasszonya becsapása nélkül kerül sor, de egyszerűen nem volt 
más lehetőség. Ha nem egyezik bele a dologba, akkor elveszti a 
birtokot, s nagy valószínűséggel Lizzie sem lesz az övé. 

Belépett a szorosan az istálló mellé épített vendégházba. Lady 
Hallim és Lizzie a szerényen berendezett kis szalonban ültek a 
kandallóban füstölgő tűz mellett. Mindketten keservesen zokogtak. 

Jay hirtelen veszélyes késztetést érzett, hogy mindent elmondjon 
Lizzie-nek. Ha felfedi a szülei által tervezett cselszövést, s feleségül 
kéri azzal, hogy szegénységben fognak élni, akkor a lány talán igent 
mond. 

A kockázat viszont elriasztotta ettől, hiszen akkor az az álmuk is 
szertefoszlik, hogy egy új országban keressék a boldogulásukat. 
Végül meggyőzte magát, néha a hazugság célravezetőbb az 
igazságnál. 

De vajon hinni fog-e neki Lizzie? 

Odatérdelt eléje a szőnyegre. A lány esküvői ruhája 
levendulaillatot árasztott. 


— Apám nagyon sajnálja a dolgot — kezdett bele mondókájába. — 
Nekem akart meglepetést szerezni azzal, hogy előre elküldte a 
kutatókat. Gondolta, mindketten örülni fogunk, ha megtudjuk, sok 
szén rejtőzik a birtokunk alatt. Fogalma sem volt róla, mennyire 
ellene vagy a bányászatnak. 

— Te miért nem mondtad meg neki? -— nézett rá kételkedve a lány. 

— Soha nem érdeklődött felőle — tárta szét tanácstalanul a karját. 
Lizzie még mindig makacskodni látszott, de Jaynek volt még 
tartalékban egy ütőkártyája — És van még valami más is. A 
nászajándékunk. 

— És az micsoda? — vonta össze a szemöldökét a lány. 

— A Mockjack Hall. Egy dohányültetvény Virginiában, indulhatunk, 
amikor akarunk. 

Lizzie meglepetten bámult az arcába. 

— Hiszen mindig ezt szerettük volna — folytatta Jay a győzködést. 
— Tiszta lappal kezdeni egy új országban. Igazi nagy kalandnak 
ígérkezik! 

— Valóban? — kérdezte a lány, s arcát lassan mosoly öntötte el. — 
Virginia? Ez valóban igaz lehet? 

— Ezek szerint elfogadjuk? - kérdezte Jay még mindig 
bizonytalanul, mert alig akarta elhinni, hogy a lány beadja a derekát. 

Lizzie válasz helyett szélesen elmosolyodott, könnyek szöktek a 
szemébe. Meg sem tudott szólalni, csak némán bólogatott. 

Jay már tudta, megnyerte a csatát. Mindent megkapott, amit csak 
akart. Olyan nagyszerű érzés volt, mint megnyerni egy jó leosztást. 
Eljött az idő besöpörni a nyereményét. 

Felállt a szőnyegről. Felszegte a fejét, s a karját nyújtotta a lány 
felé. 

— Akkor gyere velem! — mondta vidáman. — Megtartjuk az 
esküvőt. 

A harmadik napon délre a Durham PFrimrose gyomrából kirakták 
az utolsó lapát szenet is. 

Mack körbenézett, és alig akarta elhinni, hogy ez valóban 
megtörténhetett. Meg tudták csinálni vállalkozó nélkül is. 

Figyelték a folyópartot, és kiválasztottak egy szénszállító hajót, 
amely délben érkezett, amikor a többi banda már dolgozott. 
Miközben a társaik várakoztak. Mack és Charlie odaevezett a 
lehorgonyzott hajóhoz. Felajánlotta szolgálatait azzal, hogy azonnal 
hajlandók elkezdeni a munkát. A kapitány tisztában volt vele, ha 
kitart a régi banda mellett, akkor másnapig várnia kell. Mivel az idő 
pénz volt a számára is, így felvette őket. 

Az emberek serényebben dolgoztak, hiszen tudták, a teljes 
bérüket meg fogják kapni. Most is egész nap itták a sört, de 
korsónként fizettek érte, s csak annyit vettek, amennyire szükségük 
volt. Negyvennyolc óra alatt sikerült kirakniuk a hajót. 

Mack a vállára vette lapátját, és felment a fedélzetre. Hideg, 
ködös volt az idő, de őt még mindig fűtötte a hajó gyomrában 
uralkodó hőség. Mikor az utolsó zsák szenet is feldobták a bárkára, 
a szénszállítókból kitört az üdvrivalgás. 

Mack először az első tiszttel tárgyalt. A bárkába ötszáz zsáknyi 
szén fért. Mindketten számolták a fordulókat. Most számba vették az 
utolsó menetre maradt zsákokat, megállapodtak a végső 
mennyiségben, majd együtt mentek be a kapitány fülkéjébe. 

Mack bízott benne, az utolsó pillanatban már nem kerül sor 
semmiféle huzavonára. Elvégezték a munkát, ki kell fizessék őket. 

A sovány, középkorú, vörös orrú kapitány rumszagot árasztott 
magából. 

— Végeztek? — kérdezte. — Maguk gyorsabbak, mint a megszokott 
banda. Mennyi a vége? 

— Kilencvenhárom híján hatszáz rovás — közölte az első tiszt. 
Rovásokban, azaz húszasával számolták a zsákokat, mert az 
emberek rovásonként egy penny fizetséget kaptak. 

A kapitány a kabin belsejébe tessékelte őket, s maga elé húzott 
egy golyós számológépet. 

— Hatszáz vonásból kilencvenhármat... azaz tizenhat pennyvel 
megszorozva... — Bonyolult volt a számítás, de Mack már 


megszokta, hogy a kitermelt szén mennyisége után kapja a bérét, s 
akár fejben is ki tudta számolni a neki járó összeget. 

A kapitánynak láncon egy kulcs lógott le az övéről. Ezzel nyitotta 
ki a sarokban álló szekrényt. Mack figyelte, ahogy a szekrényből 
elővett ládikót az asztalra teszi, és kinyitja. 

— Ha a maradék hét zsákot fél vonásnak vesszük, akkor pontosan 
harminckilenc font és tizennégy shillinggel tartozom maguknak — 
mondta, s kiszámolta az összeget. 

A kapitány adott neki még egy vászonzacskót is, amibe 
belerakhatta a keresetüket, hiszen sok volt az aprópénz, hogy 
pontosan el tudja osztani az emberek között. Mack diadalittas 
hangulatban volt, amikor végre kézbe vehette a pénzeszsákot. 
Minden ember majdnem két font és tíz shillinget kapott. Tehát két 
nap alatt többet kerestek, mint Lennoxnál két hét alatt. És ami még 
ennél is fontosabb: bebizonyították, hogy az igazság 
győzedelmeskedik. 

Keresztbe tett lábakkal leült a fedélzetre kifizetni az embereket. 
Elsőként Amos Tipe kapta meg a pénzét. 

— Köszönjük neked, Mack! Az isten áldjon meg érte, fiú! 

— Ne nekem köszönjétek, megdolgoztatok érte — tiltakozott Mack. 

Tiltakozása ellenére a következő rakodó is úgy hálálkodott neki, 
mintha alamizsnát osztogató herceg lenne. 

— Nem csupán a pénzről van szó — magyarázta Mack Slash 
Harleynek, a harmadik embernek. — Sikerült visszanyernünk a 
méltóságunkat is. 

— Te megtarthatod a méltóságot, Mack -— válaszolta Slash. — 
Nekem csak a pénzt add ide! — tette még hozzá a többiek nevetése 
közepette. 

Mack egy kicsit dühös volt rájuk, de tovább számolta a pénzt. 
Miért nem képesek belátni, hogy többről van szó, mint a mai 
fizetségről? Mikor ennyire képtelenek voltak megérteni saját 
érdekeiket, akkor úgy érezte, megérdemlik, ha a vállalkozók 
kihasználják és becsapják őket. 

A győzelem édes ízét azonban semmi sem tudta megkeseríteni. 
A part felé evezve az egyik rázendített egy nagyon trágár nótára, s 
Mack együtt fújta a többiekkel. 


Dermottal együtt elindult Spitalfields felé. A reggeli köd már 
kezdett felszállni. Mack minden pillanatban dalra szeretett volna 
fakadni, és úgy érezte, a léptei is ruganyosabbakká . váltak. 
szobájába lépve kellemes meglepetés várta. Egy háromlábú 
széken, szantálillatot árasztva, formás lábait lóbálva ott ült 
gesztenyeszín kabátban, vidám kis kalappal a fején Peg vörös hajú 
barátnője, Cora. 

Kézbe vette és simogatni kezdte Mack bundáját, mely normális 
körülmények között oda volt terítve a fekhelyéül szolgáló 
szalmazsákra. 

— Ezt meg honnan szerezted? -— kérdezte. 

— Ajándékba kaptam egy finom úrihölgytől — válaszolta Mack 
mosolyogva. — Te mit keresel itt? 

— Eljöttem látogatóba — válaszolta a lány. — Ha megmosod az 
arcodat, akkor elmehetünk valahová... ha nem kell éppen együtt 
teáznod valamelyik finom úrihölggyel. 

Bizonytalan kifejezés jelenhetett meg az arcán, mert a lány még 
hozzátette: — Biztosan azt hiszed, hogy kurva vagyok, de nem 
vagyok az, csak ha a szükség rákényszerít. 

Mack fogta a szappantartót, s lement az udvaron lévő kúthoz. 
Cora a nyomában maradt, és nézte, ahogy derékig levetkőzik, 
kimossa bőréből és hajából a szénport. Dermottól kölcsönkért egy 
tiszta inget, felvette kabátját, kalapját, majd belekarolt Corába. 

A város szívén keresztül nyugat felé sétáltak. Mack már 
megtanulta, Londonban az emberek pihenés és felüdülés céljából 
sétálnak az utcákon, ugyanúgy, mint ahogy ők Skóciában a 
hegyeket járták. Élvezte, hogy karon fogva sétálhat Corával. Tetszett 
neki a lány csípőjének ringása, s amikor csak tehette, igyekezett a 
könyökével megérinteni. Feltűnő hajszínére, csinos ruhájára sokan 
felfigyeltek, és a férfiak irigykedő pillantásokat vetettek Mackre. 

Betértek egy kocsmába, kagylót, kenyeret és erős Porter sört 
rendeltek. Cora élvezettel tömte magába az ételt, szinte egészben 
nyelte le a kagylókat, s azon nyomban le is öblítette egy-egy korty 
sörrel. Mikor ismét kimentek az utcára, az idő is megváltozott. Még 
mindig hűvös volt, de a gyenge napsugarak már áttörték a felhőket. 
Közben valahogy bekeveredtek Mayfair gazdag lakónegyedébe. 


Élete első huszonkét évében Mack mindössze két palotát látott: a 
Jamisson-kastélyt és a High Glen-i házat. Ennek a negyednek 
minden utcájában legalább két ilyen palota állt ötven másik, kisebb 
és kevésbé díszes ház társaságában. London gazdagsága 
minduntalan ámulatba ejtette. 

Az egyik legelőkelőbb palota elé hintósor kanyarodott. Elegáns 
népek jöttek valami nagy vendégségbe. Az utca mindkét oldalán 
összeverődtek a járókelők, a környező házak szolgálói, és sorban 
egymás után kinyíltak az ablakok is. Bár még csak délután volt, a 
palota már fényárban úszott, a bejáratot pedig rengeteg virág 
díszítette. 

— Biztosan esküvőt rendeznek - jegyezte meg Cora. 

Miközben ők is beálltak a bámészkodók közé, egy másik hintó 
gördült a palota elé, és egy ismerős alak szállt ki belőle. Mack 
azonnal tovább akart állni, amikor felismerte Jay Jamissont. Jay 
kezét nyújtva kisegítette ifjú asszonyát a hintóból. A járókelők 
hangos kiáltásokkal és tapssal köszöntötték az ifjú párt. 

— Nagyon csinos — mondta Cora elismerően. 

Lizzie körülnézett, s mosolyogva köszönte meg a tapsokat. 
Tekintete futólag találkozott Mackével. Mack elmosolyodott, és feléje 
intett. Lizzie gyorsan elfordította a fejét, s besietett a palotába. 

Mindez csupán egy másodperc tört részéig tartott, de az éles 
szemű Cora figyelmét nem kerülte el. 

— Ismered talán? 

— Ő adta nekem a bundát - válaszolta Mack. 

— Remélem, a férje nem tudja, hogy az ifjú asszony ajándékokat 
osztogat a szénszállítóknak! 

— Hozzáment ehhez a Jay Jamissonhoz, ehhez a piperkőc 
szarházihoz! 

— Gondolod, jobban járt volna, ha hozzád megy feleségül? — 
kérdezte Cora enyhe gúnnyal a hangjában. 

— Ebben biztos vagyok -— válaszolta Mack komolyan. — Elmegyünk 
színházba? 


Az idő már késő éjszakára járt. Lizzie és Jay hálóruhába öltözve, 
a többé-kevésbé részeg rokonoktól és barátoktól körbevett 


nászágyban ült. Az idősebbek már régen kimentek a szobából, de a 
régi szokások előírták, hogy az esküvői vendégeknek jócskán ott kell 
maradniuk, s kínozniuk kell az ifjú párt, akik már biztosan szeretnék 
házasságukat másként is megpecsételni. 

Lizzie számára az egész nap egy rohanás volt. Alig tudott 
foglalkozni , Jay  hazugságával,  bocsánatkérésével, az ő 
megbocsátásával meg virginiai jövőjükkel. Még arra sem volt ideje, 
hogy feltegye magának a kérdést: vajon helyesen döntött-e? 

Chip Marlborough korsóval a kezében lépett a szobába. 
Kalapjára feltűzte Lizzie egyik harisnyakötőjét. Mindenkinek töltött a 
poharába. 

— Pohárköszöntőt! — kiáltotta Chip. 

— Egy utolsó pohárköszöntőt! — tette hozzá Jay, de a többiek csak 
tovább kacagtak és évődtek. 

Lizzie belekortyolt borból, tejből és tojásfehérjéből kevert, cukorral 
és fahéjjal ízesített italába. Fáradtnak, kimerültnek érezte magát. 
Hosszú volt ez a mai nap a számára, a reggel lezajlott borzalmas 
veszekedéstől a templomi szertartáson, az esküvői vacsorán, a 
zenén és táncon keresztül a meglepetésre boldog és vidám 
befejezésig, egészen a mostani végső, komikus záróakkordokig. 

Katie Drome, Jamissonék rokona leült az ágy szélére, megfogta 
Jay egyik selyemharisnyáját, s maga mögé dobta. A babona szerint, 
ha eltalálja vele Jayt, akkor hamarosan ő is férjhez megy. Vaktában 
dobta maga mögé, de Jay a móka kedvéért elkapta, s a fejére tette, 
mintha oda esett volna. Mindenki megtapsolta a mutatványt. 

Egy Peter McKay nevű, meglehetősen részeg férfi Lizzie mellé 
telepedett az ágy szélére. 

— Virginia — mondta akadozó nyelvvel. — Hamish Drome is elment 
Virginiába, tudod, amikor Robert anyja kisemmizte az örökségből. 

Lizzie meglepetéssel hallgatta. A családi legenda szerint Robert 
anyja, Olive gondozta és ápolta halála előtt az agglegény 
unokatestvért, mire az hálából megváltoztatta a végrendeletét. 

— Kisemmizte? — kérdezte csodálkozva Jay, aki szintén hallotta a 
megjegyzést. 

— Hát persze, Olive meghamisította azt a végrendeletet — 
bizonygatta McKay. — Hamish viszont ezt soha nem tudta 


bebizonyítani, ezért ki kellett békülnie a helyzettel. Elment 
Virginiába, és soha nem hallottunk többet felőle. 

— Hah! — kacagott fel meglepve Jay. — A szent Olive! A csaló és 
hamisító! 

— Pszt! — intette csendre McKay. — Sir George megöl bennünket, 
ha meghallja! 

Lizzie-ben felébredt a kíváncsiság, de mára már elege volt Jay 
rokonaiból. 

— Rakd már ki ezeket az embereket — súgta oda férjének. 

A kötelező hagyományoknak immár egy kivételével a végére 
értek. 

— Rendben van! — szólalt meg Jay. — Ha nem mentek ki szép 
szóra... — mondta, s felhajtva magán a takarót, kikelt az ágyból. A 
násznép felé tartva hálóingét felemelte a térdéig. A lányok visongani 
kezdtek, mintha megrémültek volna, és a férfiaktól kergetve, 
tolongva menekültek ki a szobából. 

Jay bezárta utánuk az ajtót. Ezután odahúzott egy nehéz 
szekrényt, hogy biztos legyen benne, nem fogja őket senki zavarni. 

Lizzie hirtelen úgy érezte, kiszáradt a szája. Ez volt az a pillanat, 
melyre azóta várt, mikor Jay először megcsókolta a Jamisson- 
kastély előcsarnokában, és megkérte a kezét. Azok a lopott 
pillanatok, amikor az azóta eltelt idő alatt átölelhették egymást, egyre 
szenvedélyesebbekké váltak. A nyitott szájjal való csókolózástól már 
az intimebb, bizalmasabb játékig is eljutottak. Mindent csináltak, amit 
egy férfi és egy nő nyitott ajtó mellett megtehet, ha arra kell 
számítania, hogy egyik vagy másik anya bármely pillanatban 
megjelenhet. Most végre magukra zárhatták az ajtót. 

Jay körbement a szobán és elfújkálta a gyertyákat. Mikor az 
utolsóhoz ért, Lizzie megszólalt. 

— Azt hagyd égve... 

— Miért? — nézett rá Jay meglepetten. 

— Látni akarlak! — válaszolta a lány. Mikor férje arcán észrevette a 
tanácstalanságot, még megkérdezte: — Ugye nem baj? 

— Azt hiszem, nem - válaszolta Jay, bebújva mellé az ágyba. 

Mikor csókolgatni és simogatni kezdte, Lizzie arra gondolt, hogy 
jó lenne, ha levetnének magukról mindent. De úgy döntött, ezzel 


most nem hozakodik elő. Ezúttal úgy csinálja, ahogy akarja. 

Ahogy Jay kezei végigfutottak a testén, ismét érezte combjaiban 
azt a furcsa, ismerős bizsergést. Néhány pillanattal később Jay szét 
is tolta a lábait, s már rajta is volt. Lizzie felemelte a fejét, hogy 
megcsókolja, amikor a testébe hatolt, de Jay túlságosan is másra 
összpontosította a figyelmét, és nem vette észre. A lány hirtelen éles 
fájdalmat érzett, majdnem felsikoltott, de a következő pillanatban 
már el is felejtkezett róla. 

Jay ritmikusan mozgatta magát benne, s Lizzie követte 
mozdulatait. Nem volt benne biztos, hogy ezt kell csinálnia, de így 
esett jól neki. Már kezdte élvezni a dolgot, mikor Jay 
megmerevedett, hatalmasat nyögött, egy lökéssel újra mélyen 
belédőfött, majd levegő után kapkodva a testére omlott. 

— Jól vagy? Nincs semmi baj? — kérdezte Lizzie aggodalmasan. 

— Igen — mormogta Jay. 

Ennyi lenne az egész, gondolta Lizzie, de nem szólt egy szót 
sem. 

Jay legurult róla, s az arcába nézett. 

— Neked jó volt? — kérdezte. 

— Egy kicsit gyorsan vége lett — válaszolta Lizzie. — Ugye reggel 
újra csinálhatjuk? 


Cora egyetlen szál alsóingben hanyatt dőlt a bundán, s magával 
vonta Macket is. Mikor nyelvét a szájába csúsztatta, a gin ízét 
érezte. Felhúzta magán a ruhát. A finom, vörösesszőke szőrszálak 
nem takarták el teljesen a lány szeméremtestét. Mack ugyanúgy 
simogatni kezdte, mint ahogy annak idején Annie-vel csinálta. 

— Ki tanított téged erre, te szűz fiú? — nyögött fel Cora kéjesen. 

Mack letolta magáról a nadrágot. Cora a táskája után nyúlt, s 
apró kis dobozkát húzott elő belőle. Mack pergamenpapírra 
emlékeztető, csőhöz hasonló valamit pillantott meg benne. Nyitott 
végére rózsaszín szalag volt erősítve. 

— Hát ez meg micsoda? - kérdezte Mack. 

— Kotonnak hívják - felelte a lány. 

— Hát az meg mi az ördögnek kell? 


Válasz helyett a lány ráhúzta Mack keményen meredő farkára, és 
a szalaggal szorosan hozzáerősítette. 

— Hát... — szólalt meg Mack csodálkozva -, tudom, a pöcsöm 
nem a legszebb a világon, de soha nem gondoltam volna, hogy 
valakinek annyira nem tetszik, hogy még el is takarja. 

— Te buta paraszt — kacagott fel a lány. — Ez nem dísznek van, ez 
akadályozza meg, hogy teherbe essek. 

Mack ráhengeredett s már benne is volt a testében; a lány is 
abbahagyta a nevetést. Mack tizennégy éves kora óta mindig arra 
volt kíváncsi, ez milyen érzés lehet; de ez most nem hasonlított 
semmire, nem volt se ilyen, se olyan. Mozdulatlan maradt, s Cora 
angyalarcára pillantott. 

— Ne hagyd abba! - szólt rá a lány. 

- Ezután még mindig szűz maradok? - kérdezte Mack 
tanácstalanul. 

— Ha az maradsz, akkor belőlem apáca lesz — válaszolta Cora. — 
Most pedig hagyd abba a fecsegést. Hamarosan szükséged lesz 
minden csepp levegőre. 

Szüksége is volt. 

Jay és Lizzie az esküvőt követő napon beköltözött a Rugby 
Streeten lévő házba. Most vacsoráztak először kettesben, rajtuk 
kívül csak a szolgák voltak a házban. Először mentek fel kéz a 
kézben a hálószobájukba, együtt vetkőztek, saját ágyukba feküdtek. 

Mindketten meztelenek voltak: az éjszaka Lizzie rávette Jayt, 
szabaduljon meg hálóingétől. Most egész testével hozzátapadt, 
simogatta, majd amikor elérkezettnek látta az időt, rácsúszott a 
testére. 

Jay nagyon meglepődött. 

— Baj? — kérdezte Lizzie. 

Férje nem válaszolt, de már a testében is volt. 

— Ugye meglepődtél? — kérdezte Lizzie, amikor a végére értek. 


— Hát igen - válaszolta Jay rövid gondolkodás után. 

— És miért? 

— Nem normális, hogy a nő legyen felül. 

— Fogalmam sincs, az emberek mit tartanak normálisnak. Még 
soha nem voltam férfival ágyban. 

— Remélem is! 

— De te honnan tudod, mi a normális? 

— Ezzel ne törődj! 

Biztosan elcsábíthatott néhány varrónőt vagy eladólanyt, akik 
nem tudtak ellenállni a  rohamainak. Lizzie-nek nem voltak 
tapasztalatai, de tudta, mit akar, s azt meg is szerezte magának. 
Nem volt hajlandó változtatni a természetén. Így nagyon élvezte az 
együttlétet. Meglepetése ellenére Jaynek is tetszett a dolog, erről 
Lizzie már csak heves mozdulatai, majd ezt követően arckifejezése 
alapján is meggyőződhetett. 

Lizzie kikelt az ágyból, és még mindig meztelenül odalépett az 
ablakhoz. Odakint hideg volt, de sütött a nap. Tompán kongtak a 
harangok, mert ma is akasztás volt. A varos munkásainak a fele ma 
nem megy el dolgozni, s mindenki Tyburn, London északnyugati 
sarka felé fog tolongani, ahol az akasztófák állnak. Ez volt az az 
alkalom, amikor kirobbanhattak a zavargások, így Jay ezrede egész 
nap készültségben volt. Neki viszont volt még egy nap szabadsága. 

— Vigyél el az akasztásra! — kérlelte Lizzie a férjét. 

— Az borzalmas dolog - nézett rá Jay rosszallóan. 

— Nehogy azt mondd nekem, hogy az nem hölgyeknek való hely! 

— Meg sem merném kockáztatni! — mosolyodott el Jay. 

— Nők is el szoktak menni az ilyesmire. 

— De te miért akarsz elmenni? 

Ez jó kérdés volt. Lizzie-nek is vegyes érzései voltak ezzel 
kapcsolatban. — Szégyenteljes — dolog valakinek a halálát 
szórakozásnak tekinteni, s ő maga is tudta, utána szemrehányást 
fog tenni saját magának. Kíváncsiságát viszont képtelen volt 
leküzdeni. 

— Tudni akarom, milyen — válaszolta. — Hogy viselkednek az 
elítéltek? Sírnak, imádkoznak vagy remegnek a félelemtől? Milyen 
az, ha egy ember élete véget ér? 


Lizzie mindig ilyen volt. Kilenc- vagy tízéves lehetett, amikor 
először tanúja volt egy szarvas elejtésének. Lenyűgöző látvány volt 
számára, amint a vadőr kizsigerelte az állatot. Bámulta a 
belsőségeket, ragaszkodott hozzá, hogy megérintse a húst, melyet 
melegnek és sikamlósnak talált. Az állat két-három hónapos vemhes 
lehetett, s a vadőr megmutatta neki az átlátszó burokban levő 
embriót is. Egyáltalán nem riasztotta a látvány, túlságosan is 
érdekes volt minden a számára. 

Tökéletesen megértette, az emberek miért törik magukat az ilyen 
látványosságokért. Azt is megértette, hogy mások miért tartják 
visszataszítónak az ilyesmit. Ő az érdeklődők csoportjához tartozott. 

— Inkább bérelni kellene egy szobát, mely az akasztófákra néz — 
jegyezte meg Jay. — Sokan ezt csinálják. . . 

— Ó, nem! -— tiltakozott Lizzie, mivel úgy érezte, ez nem lenne az 
igazi. — Ott akarok lenni a tömegben. 

— A mi köreinkhez tartozó hölgyek nem csinálnak ilyesmit. 

— Akkor férfiruhába öltözöm! 

Jay tanácstalanul meredt rá. 

— Ne vágj ilyen képeket! Mindketten nagyon jó mókának tartottuk, 
amikor ferfiruhába öltöztem, s levittél a bányába. 

— Egy férjes asszonnyal azért kicsit másképpen áll a helyzet. 

— Ha ezzel azt akarod mondani, vége a kalandoknak csupán 
azért, mert összeházasodtunk, akkor menten a tengerbe ölöm 
magam! 

— Ne légy nevetséges! 

Lizzie rámosolygott és melléje ugrott az ágyba. 

— Ne légy már ilyen undok vénember! — ringatta magát előre- 
hátra. — Gyerünk, menjünk az akasztásra! 

— Rendben van, rendben — adta meg magát Jay, aki nem bírta 
megállni kacagás nélkül. 

— Nagyszerű! 

Lizzie gyorsan végzett a napi teendőkkel. Elmondta a 
szakácsnak, mit főzzön vacsorára, a szobalánynak, hogy hol 
takarítson ki, szólt a lovásznak, hogy ma nem lovagol ki, írásban 
elfogadta Marlborough kapitány és felesége jövő szerdára szóló 
vacsorameghívását, elhalasztotta látogatását a kalaposnál, s átvette 


a szállítótól a virginiai utazáshoz rendelt tizenkét, sárgaréz pántokkal 
díszített ládát. 
Ezután külseje elváltoztatásával kezdett foglalatoskodni. 


A Tyburnön, vagy másként az Oxford Streeten tolongott a tömeg. 
Az akasztófákat az utca végén, a Hyde Parkon kívül állították fel. A 
vesztőhelyre , néző házak ablakaiban lógtak a gazdag 
kíváncsiskodók, akik erre a napra bérelték ki a szobákat. A park 
kőkerítésénél az emberek egymáshoz préselődve szorongtak. 
Árusok tolongtak mindenfelé, forró, főtt kolbászt és gint kínáltak, s 
nyomtatott papírlapokat árultak, melyekről azt állították, az elítéltek 
utolsó szavait tartalmazzák. 

Mack Cora kezét fogva verekedte keresztül magát a tömegen. 
Semmi kedve nem volt emberek halálát látni, de Cora ragaszkodott 
hozzá, hogy elmenjenek. Ő pedig szerette volna minden idejét a 
lánnyal tölteni. Szerette fogni a kezét, szájon csókolni, időnként 
megérinteni a testét. Nézni is szerette. Élvezte fesztelen stílusát, 
szókimondását, szemének ravaszkás. csillanását. Elkísérte hát a 
kivégzésre is. 

Éppen a lány egyik barátnőjét akasztották. Dolly Macaroni volt a 
neve, bordélyháza volt, és hamisítás miatt ítélték halálra. 

— Mi volt ez a hamisítás tulajdonképpen? — érdeklődött Mack, 
miközben az akasztófa felé nyomakodtak. 

— Egy csekket javított át tizenegyről tizennyolc fontra. 

— Honnan kapott ő egy tizenegy fontos csekket? 

— Lord Maseytől. Dolly azt mondta, még többel is tartozik neki. 

— Ezért csak száműzni kellene, nem pedig felakasztani. 

— A hamisítókat majdnem mindig felakasztják. 

Most már olyan közel, alig húszméternyire voltak az esemény 
színhelyéhez, amilyen közel csak a kíváncsiskodókat engedték. Az 
akasztófák hevenyészett tákolmányoknak tűntek, három hosszabb 
oszlopra egyszerűen keresztbe tettek egy negyediket. A keresztben 
lévő gerendáról öt kötéldarab csüngött alá, s a végükre kötött hurkok 
már készen várták az elítélteket. Közelükben egy káplán ácsorgott 
néhány hivatalosnak tűnő férfi társaságában, akik minden bizonnyal 


a törvény emberei lehettek. Muskétával felfegyverezett katonák 
tartották távol a sokadalmat. 

A Tyburn Street túlsó vége felől hallotta a tömeg morajlását. 

— Mi ez a zaj? — kérdezte a lánytól. 

— Jönnek! 

Feltehetően a városi békebíró vezetésével lóháton először a 
rendfenntartó egység érkezett meg, őket követték gyalogosan a 
husángokkal felfegyverkezett zsandárok. Utána döcögött egy 
négykerekű, magas platójú, igáslovak vontatta szekér. Hegyes 
fegyvereiket mereven felfelé tartva, egy századnyi lándzsás katona 
zárta a menetet. 

A szekéren, valami koporsónak látszó alkotmányon, testükhöz 
kötözött kézzel és karral öten — három férfi, egy tizenöt év körüli 
gyerek és egy nő gubbasztott. 

— Az ott Dolly! — mutatott rá Cora a nőre, és azonnal sírva is 
fakadt. 

Mack elborzadva bámulta az öt embert, akinek meg kell halnia. 
Az egyik férfi teljesen részeg volt, a másik kettő dacos komorsággal 
bámult maga elé. Dolly hangosan imádkozott, a fiú pedig csendesen 
sírdogált. 

A szekér közben begördült a vesztőhelyre. A részeg halálraítélt 
integetett néhány gonosztevőképű barátjának, akik mindjárt az első 
sorokban szereztek maguknak helyet.  Viccelődtek, ízetlen 
megjegyzéseket kiabáltak társuk felé: "Kedves a seriff-től, hogy 
meghívott bennünket! "Remélem, megtanultál táncolni! vagy 
"Próbáld fel először a nyakkendőt! Dolly fennhangon az lsten 
bocsánatáért esdeklett, a fiú pedig sírva könyörgött: "Ments meg, 
mama, ments meg! 

A két józan halálraítéltet is az elöl állók kis csoportja üdvözölte. 
Mack kiejtésük alapján azonnal megállapította, hogy írek. Az egyik 
elítélt odakiáltott a többieknek: 

— Ne engedjétek, hogy felboncoljanak, fiúk! 

A többiek hangos kiáltásokkal ígérték meg neki. 

— Miről beszélnek ezek? — érdeklődött Mack. 

— Biztosan gyilkosságért ítélték halálra. A gyilkosok holtteste a 
sebészeti Társaság tulajdonába megy át. Azok felvágják, és 


megnézik, mi van benne. 

Mack összerázkódott a hallottakra. 

A hóhér közben felmászott a szekérre. Egyik kötelet a másik után 
vetette az elítéltek nyakába, majd szorosabbra húzta a hurkokat. 
Egyikük sem kezdett el birkózni, tiltakozni, a szökéssel próbálkozni. 
Ennyi őrrel körülvéve teljesen haszontalan vállalkozás is lett volna, 
de Mack arra gondolt, hasonló helyzetben ő mégis megpróbálkozna 
vele. 

A pecsétes csuhát viselő pap is felkapaszkodott a szekérre, s 
minden elítéltnek mondott valamit: alig néhány pillanatot töltött a 
részeggel, négy-öt percet beszélt a másik két férfival, és hosszabb 
időt áldozott Dollyra meg a gyerekre. 

Mack olyanról is hallott már, hogy a kivégzés nem sikerült. 
Remélte, most is így lesz. Elszakadnak a kötelek, a tömeg elözönli a 
vesztőhelyet és kiszabadítja a halálraítélteket, a hóhér korábban 
levágja őkét, így nem pusztulnak el. Borzalmas volt még 
belegondolni is, hogy ez az öt ember néhány perc elteltével már 
halott lesz. 

Közben a pap végzett a munkájával. A hóhér mind az ötük 
szemét bekötötte egy rongydarabbal, leszállt a szekérről, melyen 
most már csak a halálraítéltek maradtak. A részeg nem tudta 
megtartani egyensúlyát, előrezuhant, s a kötél máris fojtogatni 
kezdte. Dolly továbbra is fennhangon imádkozott. 

A hóhér a lovak közé csapott. 


— Ne! — hallotta Lizzie a saját sikoltását. 

A szekér megmoccant, s előrelódult. 

A hóhér ismét a lovak közé vágott ostorával, ügetésre ösztökélve 
őket. A szekér kicsúszott az elítéltek alól, s egyik a másik után máris 
a kötél végén himbálózott: először a már félholt részeg, utána a két 
ír, aztán a gyerek, majd végül Dolly következett, akiben két szó 
között szakadt bent az ima. 

Lizzie csak bámulta a köteleken himbálózó testeket, és utálta 
magát a tömeggel együtt. 

Még nem haltak meg mindnyájan. A sor kegyesnek bizonyult a 
gyerekhez, mert úgy tűnt, azonnal eltört a nyakcsigolyája. Ugyanígy 


járhatott a két ír is, de a részeg még mindig vergődött, a nőnek pedig 
lecsúszott a szeméről a kötés, s tágra nyílt, elborzadt szemekkel 
merően maga elé bámult, közben lassan fuldoklott. 

Lizzie Jay mellébe temette az arcát. 

Most már örömmel megszökött volna innen, de mégis erőt vett 
magán. Ő akarta látni, hát most végig is kell néznie. 

Újra kinyitotta a szemét, és az akasztófa felé pillantott. 

A részeg már átadta lelkét a teremtőnek, de a nő arcán látszott, 
még mindig a haláltusáját vívja. Előttük a tömeg borzongva 
elcsendesült. Néma csendben múltak a percek. 

Végre a nő szemei is lecsukódtak. 

A seriff lépett elő levágni a holttesteket. Ekkor kezdődött a baj. 

Az írekből álló csoport előrelendült, s az őrök mellett megpróbált 
bejutni a vesztőhelyre. A zsandárok husángjaikkal visszaverték őket, 
és hamarosan a lándzsások is segítségükre siettek, s az íreket 
kezdték döfködni. Hamarosan folyt a vér. 

— Ettől féltem! — szólalt meg Jay. — Meg akarják szerezni a társuk 
holttestét, mert nem akarják, hogy felboncolják. Tűnjünk el innen, 
amilyen gyorsan csak lehet! 

A köröttük állók többségének is ez lehetett a véleménye, de a 
hátsó sorokban lévők előrenyomakodtak, hogy lássák, mi történik. 
Ahogy az egyik csoport előretolongott, a másik pedig távozni akart, 
nem kellett sokáig várni, s kitört a verekedés. Jay Lizzie-vel a 
nyomában megpróbált keresztülvergődni a tömegen. Szembe 
találták magukat a sokadalommal, mely éppen az ellenkező irányba 
igyekezett. Mindenki ordítozott és sikoltozott. Őket is kezdték 
visszaszorítani az akasztófák felé. A vesztőhelyen most már az írek 
csoportja kavargott, néhányan az őröket ütötték, közben a lándzsák 
szúrásait igyekeztek elkerülni, a többiek pedig megpróbálták barátaik 
holttestét megszerezni. 

Minden látható ok nélkül egyszerre csak Lizzie és Jay körül 
enyhülni látszott a tolongás. Lizzie megfordult, s két durva kinézetű 
fickó között rést pillantott meg. 

— Jay! Gyere! — kiáltotta, s már át is furakodott kettejük között. 
Megfordult, mert meg akart győződni róla, hogy Jay a nyomában 
van. A rés közben bezárult mögötte. Jay előrelépett, de az egyik férfi 


fenyegetően ütésre emelte az öklét. Jay egy pillanatra megtorpant. A 
tétovázás végzetesnek bizonyult, s Lizzie-t végleg elvágták tőle. 
Szőke fejét még látta a tömegben, s megpróbálta visszaverekedni 
magát hozzá, de állandóan élő falba ütközött. 

— Jay! -— sikoltotta az asszonyka kétségbeesetten. — Jay! — 
Hallotta, a férje kiált feléje valamit, de a tömeg még távolabb sodorta 
őket egymástól. Jayt a Tyburne Street felé taszigálták, őt pedig 
éppen az ellenkező irányba, a park felé kényszerítették. Néhány 
pillanat elteltével már szem elől is vesztették egymást. 

Lizzie teljesen magára maradt. Összeszorította a fogát, s hátat 
fordított a vesztőhelynek. Újra a tömeggel találta magát szembe. 
Megpróbált egy apró termetű férfi és egy dús keblű matróna között 
átsurranni. 

— Vegye le a kezét rólam, fiatalember! — ordított rá az asszony, de 
Lizzie csak tovább taszigálta, s végre sikerült átpréselni magát 
mellette. Rálépett egy savanyú ábrázatú férfi lábára, aki viszonzásul 
öklével a bordái közé csapott. Elakadt a lélegzete is a fájdalomtól, de 
azért tovább nyomakodott előre. 

Hirtelen egy ismerős arcot pillantott meg. Azonnal megismerte 
McAsht. Ő is a tömegen igyekezett átjutni. 

— Mack! — kiáltott fel örömmel. Most is azzal a vörös hajú nővel 
volt, akivel együtt látta a Grosvenor Sguare-en. — Ide, ide! — kiáltotta 
Lizzie. — Segítsen! — Mack is észrevette, és azonnal felismerte. 
Ezután egy magas férfi könyöke csapódott Lizzie szemébe, ezért 
néhány pillanatig semmit sem látott. Mikor a látását visszanyerte, 
Mack és a nő már eltűnt a szeme elől. 

Elkeseredetten küzdötte magát előre. Lépésről lépésre távolodott 
az akasztófa körüli zűrzavartól. Egyre könnyebbnek tűnt az 
előrehaladás. Öt perc elteltével már nem a szorosan egymáshoz 
préselődött tömeg vette körül. Végre elérte az egyik ház utcai 
frontját. A fal mentén igyekezett haladni egészen a sarokig, ahol egy 
hatvan-nyolcvan centi széles sikátorba jutott. 

Lihegve dőlt neki a falnak. A sikátor mocsoktól és emberi 
ürüléktől bűzlött. Az ütés nyomán bordái is erősen sajogtak. 
Óvatosan megérintette az arcát, s észrevette, a szeme alaposan 
feldagadt. 


Abban reménykedett, hogy Jaynek sem esett bántódása. 
Megfordult, hátha felfedezi valahol. Ekkor észrevette, hogy két férfi 
merően őt bámulja. 

Az egyik egy középkorú, borotválatlan, pocakos fickó volt, a 
másik pedig még csak tizennyolc év körül járhatott. Tekintetükben 
volt valami ijesztő, de mielőtt még kereket oldhatott volna, a két alak 
előrelendült. Karjánál fogva megragadták s a földre döntötték. 
Lekapták fejéről a kalapot s a férfiparókát, lehúzták ezüstcsatos 
cipőjét, észbontó sebességgel átkutatták a zsebeit, elszedték a 
pénztárcáját, zsebóráját, zsebkendőjét. 

Az idősebb azonnal egy zsákba dugta a zsákmányt, egy pillanatig 
rajta tartotta a tekintetét, majd megszólalt: 

— Ez egy jó kabát. Még teljesen újnak látszik! Mindketten újra 
föléje hajoltak, s kezdték lehúzni róla a kabátot a hozzá illő 
mellénnyel együtt. Lizzie keményen ellenállt, de ezzel csak azt érte 
el, hogy az inge is elszakadt. A kabát a mellénnyel együtt szintén 
bekerült a zsákba. Lizzie közben rájött, hogy szakadt ingéből 
előbuggyantak a mellei. Gyorsan igyekezett magát eltakarni a 
rongyaival, de már elkésett. 

— Hé, hiszen ez egy nől! - kiáltott fel a fiatalabb. 

Lizzie közben feltápászkodott, de a fiatal férfi ismét megragadta a 
karját, s fogva tartotta. 

- És ráadásul milyen csinos! — mondta a kövér a száját 
nyalogatva. — Meg is fogom baszni! — jelentette ki határozottan. 

— Micsoda? Itt az utcán? — csodálkozott a fiatalabb a sikátor 
bejáratán túl hullámzó tömeg felé pillantva. 

— Senki nem néz erre, te marha! — intette le a másik, s már a 
lábaközét tapogatta. — Húzd le róla azt a nadrágot, hadd nézzük 
meg egy kicsit közelebbről. 

A fiú ismét a földre döntötte. Kezdte lehámozni róla a nadrágot, a 
másik pedig csak állt és nézte a jelenetet. Lizzie-t teljesen 
hatalmába kerítette a rettegés, és teljes erővel felsikoltott. De a 
környező utcákon óriási volt a zaj, s maga sem hitte, hogy 
meghallhatja valaki. 

Hirtelen Mack McAsh tűnt fel mellette. 


Lizzie az arcára meg magasba emelt öklére pillantott. Mack 
abban a pillanatban halántékon csapta az idősebbet. A rabló 
megtántorodott. Mack ökle újra lesújtott, erre a pocakos szeme 
azonnal fennakadt. Harmadszor is megütötte, amitől aztán már 
ájultan zuhant a földre. 

A fiú felugrott Lizzie-ről, megpróbált elmenekülni, de az asszony 
megragadta a bokáját, és azonnal orra bukott. Mack felemelte a 
földről, a falhoz csapta, majd teljes erővel úgy állon vágta, hogy 
ájultan zuhant társa mozdulatlan testére. 

- Hála istennek - örvendezett Lizzie. Nagy nehezen 
feltápászkodott a földről. A megkönnyebbüléstől könnyek szöktek a 
szemébe. Karjával átfonta Mack nyakát, s úgy hálálkodott tovább. — 
Megmentette az életemet! Köszönöm, nagyon köszönöm! 

— Maga is megmentette az enyémet — vonta közelebb magához 
Mack -, amikor kihúzott a folyóból. 

Lizzie szorosan hozzásimult, s próbált erőt venni a remegésén. 
Érezte, amint Mack vigasztalóan a haját simogatja. Csak a nadrág 
és az ing maradványai voltak rajta, így egész testével érezte a férfi 
övéhez tapadó testét. Teljesen más volt, mint a férje. Jay magas volt, 
és hajlékony, Mack pedig tömör, és kemény, mint a szikla. 

Mack kicsit hátrahúzódott, s Lizzie arcára pillantott. A zöld 
szemek szinte megigézték az asszonyt. 

— Maga megmentett engem, én megmentettem magát — szolalt 
meg Mack, s ajka furcsa mosolyra húzódott. — Én vagyok a maga 
őrangyala, maga pedig az enyém! 

Lizzie kezdett megnyugodni. Közben eszébe jutott, hogy a melle 
szabadon van. 

— Ha angyal lennék, akkor most nem lennék a karjaiban — 
mondta, miközben kihámozta magát Mack öleléséből. 

A fiú egy pillanatig ismét a szemébe nézett, arcán újra megjelent 
az előbbi, furcsa mosoly. Bólintott, mintha egyetértene a szavaival, 
majd elfordult. 

Lehajolt, elvette az idősebb gazfickótól a zsákot. Kivette belőle a 
mellényt, amit Lizzie azonnal magára is húzott. Mikor ismét 
biztonságosan érezte magát, Jay miatt kezdett nyugtalankodni. 


— Meg kell keresnem a férjemet! — mondta, miközben Mack 
ráadta a kabátot. — Segít nekem? 

— Természetesen — nyújtotta felé a parókáját, kalapját es a többi 
holmiját. 

— Hol van a vörös hajú barátnője? — érdeklődött Lizzie. 

- Cora? Biztonságba helyeztem, mielőtt elindultam volna 


magáért. 
- Valóban? - kérdezte Lizzie, s egyszerre valami 
megmagyarázhatatlan ingerültség hatalmasodott el rajta. — A 


szeretője? — kérdezte szinte támadóan. 

— Igen — mosolyodott el Mack. — Tegnapelőtt óta. 

— Akkor volt az esküvőm. 

— Most nagyszerűen érzem magam. És maga? 

Valami éles, visszautasító választ szeretett volna adni, de aztán 
akaratlanul is elnevette magát. 

-— Még egyszer köszönöm - mondta Lizzie még mindig 
mosolyogva, majd előrehajolt, s futó csókot lehelt az ajkára. 

— Egy ilyen csókért újra hajlandó vagyok megtenni! 

Lizzie búcsúzóul még rámosolygott, aztán elindult a sikátor 
kijárata felé. 

Jay már ott állt, s tanúja volt az előbbi jelenetnek. Lizzie 
borzalmas bűntudatot érzett. Vajon azt is látta, amikor McAsht 
megcsókolta? Mikor észrevette a fenyegető kifejezést az arcán, 
akkor már tudta, félelme beigazolódott. 

— Óh, Jay! — kiáltott fel megkönnyebbülten. — Hála istennek, nem 
történt bajod! 

— Mi van itt? — kérdezte számonkérően Jay. 

— Két férfi kirabolt! 

— Nem kellett volna eljönnöd — fogta meg a karját Jay. 

— McAsh leütötte őket, és megmentett — folytatta Lizzie. 

— Ezért még nem kellett volna megcsókolnod! — hangzott a 
válasz. 

John Wilkes tárgyalásának napján Jay ezrede a Palace Yardon 
teljesített szolgálatot. 

A hősnek tekintett liberális politikust felségsértésért már évekkel 
ezelőtt elítélték, de akkor Párizsba szökött. Ez év elején történt 
visszatérésekor még mindig bűnözőként tartották nyilván. Míg a 
bírósági eljárás folyt ellene, meggyőző fölénnyel megnyerte 
Middlesexben a választásokat. Helyét még nem foglalta el a 
parlamentben, és a kormány ezt azzal kívánta megakadályozni, 
hogy úiabb bírósági pert akasztva a nyakába, elítélteti. 

Kitörtek a zavargások. Jay ezredének kellett a rendet fenntartani. 
Volt egy alig negyven katonából és néhány tisztből álló kis 
gárdaegység — Jay véleménye szerint átkozottul kicsi -, melyet 
parancsnoka, Cranbrough ezredes vezetett. A gárdisták vékony, 
vörös-fehér vonalat alkottak a bírósági épület és a háborgó tömeg 
között. 

Cranbrough a Sir John Fielding képviselte elöljáróságtól kapta a 
parancsait. Fielding már régen megvakult, de ez láthatóan nem 
zavarta feladatainak ellátásában. Híres reformpárti ügyvéd volt 
valamikor, bár Jay túlzottan is gyengekezűnek tartotta. A bíró 
fennhangon hirdette véleményét, hogy a bűnözést a nyomor okozza. 
Jay szemében ez olyan volt, mintha valaki azt állította volna, hogy a 
házasságtörés oka maga a házasság. 

A fiatal tisztek mindig abban reménykedtek, talán részt vesznek 
valami bevetésben. Jay is ezt mondogatta, de most meg volt ijedve. 
Kardját vagy puskáját ugyanis még soha nem használta igazi 
küzdelemben. 

Hosszúra nyúlt a nap, s a tisztek egy kis pihenő és egy pohár bor 
mellett döntöttek. A délután vége felé, amikor Jay éppen egy almát 
adott a lovának, Sidney Lennox lépett oda hozzá. 

Jaynek a szívverése is elállt a rémülettől. Lennox most a pénzét 
akarja. Egészen biztos, hogy a Grosvenor Sguare-re is ezért 
látogatott el, csak az esküvő miatt nem állt elő követelésével. 

Jaynek szokás szerint most sem volt pénze. Attól rettegett, 
Lennox elmegy az apjához. 


— Mit keresel itt, Lennox? — próbálta Jay felvenni a hetyke 
gárdatiszt szerepét. — Nem is tudtam, hogy Wilkes-párti vagy! 

— Wilkes felőlem elmehet a pokolba - legyintett Lennox. — Azért a 
százötven fontért jöttem, amit Lord Archernél fáraón elvesztett! 

Jay elsápadt az összeg hallatán. Apja harminc fontot adott neki 
havonta, de az soha nem volt elég semmire. Egyelőre fogalma sem 
volt, honnan fogja majd azt a százötven fontot előteremteni. Még a 
gondolatra is remegőssé váltak a térdei: mi lesz, ha az apja 
tudomást szerez újabb kártyaadósságáról. Mindenre képes lett 
volna, hogy erre ne kerüljön sor. 

— Azt hiszem, megkérhetlek rá, várj még egy kicsit — mondta, s 
tett egy halvány kísérletet, hogy hangjával felsőbbrendűségét 
éreztesse. 

Lennox nem válaszolt a hozzá intézett szavakra. 

— Ugye maga ismer egy McAsh nevű embert? -— kérdezte. 

— Sajnos, ismerek. 

-— Caspar Gordonson segítségével saját szénszállító bandát 
szervezett. Ez a két ember már túlságosan sok problémát kezd 
okozni. 

- Nem lep meg a dolog. Átkozott bajkeverő volt már az apám 
bányájában is. 

-— Nem is csak McAshsel van itt a probléma — folytatta a 
kocsmáros. — Két cinkosa, Dermot Riley és Charlie Smith is 
megszervezték a saját bandáikat, s a hét végére további új bandák 
is alakulnak. 

— Ezzel pedig a vállalkozók vagyonokat vesztenek. . . 

— Tönkreteszi az egész kereskedelmet, ha idejében nem sikerül 
megállítani. 

— Mindegy, ez már nem az én problémám. 

— De maga tudna nekem segíteni. 

— Ezt erősen kétlem — válaszolta Jay, mert nem szeretett volna 
belefolyni Lennox kisded játékaiba. 

— Ez egy kis pénzt is megérne nekem... 

— Mennyit? — érdeklődött Jay óvatosan. 

— Százötven fontot! 


Jay szíve hevesen megdobbant. Mennyei ajándéknak tűnt 
számára, ha megszabadulhat adósságaittól. 

Lennox viszont nem ad ki ennyi pénzt hiába. Biztosan valami igen 
nagy szívességet szeretne kérni. 

— Mit kellene tennem? - kérdezte gyanakodva. 

— Azt szeretném, ha a hajótulajdonosok nem alkalmaznák a 
McAsh-féle bandákat. Jelentős részük egyben vállalkozó is, úgyhogy 
készek lennének az együttműködésre. A legtöbbjük most önállóan, 
mindenkitől függetlenül dolgozik. Londonban a legtöbb hajója a 
maga apjának van. Ha ő élére állna ennek az ügynek, akkor a 
többiek biztosan csatlakoznának hozzá. 

- De miért állana az élére? Őt egyáltalán nem érdeklik a 
vállalkozók és a szénszállítók. 

- Ő Wapping képviselője, és a vállalkozók nagyon sok 
szavazattal rendelkeznek. Neki kötelessége megvédeni az 
érdekeinket. A szénszállítók ráadásul bajkeverő népség, ezért 
keményen kézben kell tartani őket. 

Jay elkomorult. Nehéz ügynek látszott. Apjára ő nem volt semmi 
befolyással. Mindenesetre meg kell próbálnia. 

A tömeg hirtelen felzúgott, s ez azt jelentette, Wilkes kilépett a 
bíróság épületéből. Jay nyomban nyeregbe pattant. 

— Majd meglátom, mit tudok tenni — szólt oda Lennoxnak, s máris 
ügetésre fogta a lovát. 

— Mi történt? — kérdezte, amikor ráakadt Chip Marlborough-ra. 

— Wilkesnek be kell vonulni a Kings Bench börtönbe. 

Az ezredes eligazítást tartott tisztjeinek. 

— Továbbítsa a parancsot! — adta ki Jaynek az utasítást. — Sir 
John engedélyéig senki nem lőhet. Igazítsa el az embereit! 

Jay elnyomta magában a tiltakozást. Hogy tudják a katonák féken 
tartani a csőcseléket, ha egyszer meg van kötve a kezük? Ennek 
ellenére máris elindult teljesíteni a parancsot. 

Az épület bejáratán egy kocsi gördült ki. A tömeg vérfagyasztó 
ordítást hallatott. Jaybe  belehasított a félelem. A katonák 
puskatusaikkal ütötték az embereket, így biztosítottak utat a 
kocsinak. Wilkes hívei a Westminster Bridge felé rohantak. Jay 
azonnal rájött, hogy a kocsi a hídon keresztül, a Surreyben lévő 


börtön felé tart. Lovát a híd felé ugratta, de Cranbrough egy intéssel 
megállította. 

— Ne menjen át a hídon! — adta ki a parancsot. — Azt az utasítást 
kaptuk, hogy itt, a bíróság előtt tartsuk fent a rendet! 

Jay engedelmeskedett. Surrey már egy másik körzet volt, és az 
ottani elöljáróság nem kért semmiféle katonai segítséget. 
Egyszerűen nevetséges volt az egész. Tehetetlenül nézte, ahogy a 
kocsi átgördül a Temze hídján. Mielőtt átért volna a túlsó partra, a 
tömeg megállította, és kifogta előle a lovakat. 

sir John Fielding a tömeg kellős közepén lovagolt két 
segítőtársával együtt, akik folyamatosan közölték vele, mi történik 
körülöttük. Jay látta, amint egy tucatnyi erős ember a rudak közé 
állva maga kezdi húzni a kocsit. Megfordították, s a tömeg lelkes 
ujjongásától kísérve elindultak vele vissza. Westminster felé. 

Jay érezte, a szívverése felgyorsul. Vajon mi történik, ha a 
csőcselék eléri a Palace Yardot? Cranbrough ezredes kezét 
felemelve figyelmeztetett, hogy ne csináljanak semmit. 

— Nem gondolod, hogy vissza kellene szereznünk a kocsit a 
csőcseléktől? — fordult Jay Chip Marlborough-hoz. 

— Az elöljáróság nem akar vérontást — válaszolta Chip. 

sir John egyik embere furakodott át a tömegen, és egyenesen 
Cranbrough ezredes felé tartott. 

A hídról leérve a tömeg kelet felé fordította a kocsit. 

— Kis távolságból követni, de nem csinálni semmit! — adta ki a 
parancsot az ezredes. 

A kirendelt gárdaegység a tömeg mögé került. Jay a fogait 
csikorgatta. Megalázónak tartotta ezt a helyzetet, hiszen néhány 
sortűzzel szét lehetett volna szórni az egész csőcseléket. Tisztában 
volt azzal, Wilkes politikai tőkét kovácsolhatott volna abból, ha tüzet 
nyitnak, de ez egyáltalán nem érdekelte. 

A kocsit a Stranden keresztül a város szívébe húzták. A tömeg 
táncra perdült, s ütemesen skandálta: "Wilkes, szabadság! 
Negyvenötös szám!" Nem is hagyta abba, amíg a kocsi el nem érte 
sSpitalfieldet, s meg nem állt a templom előtt. Wilkes kiszállt belőle, 
és Sir John Fieldinggel a nyomában bement a Három Hordó 
vendéglőbe. 


Támogatói utánanyomultak, de többségük nem jutott be a 
kocsmába. Egy ideig ott tolongtak az épület előtt, majd amikor 
Wilkes az egyik emeleti ablakban megjelent,  tapsviharral 
köszöntötték. A képviselő beszélni kezdett. Jay túlságosan is 
messze volt ahhoz, hogy minden szavát hallja, de azért ki tudta 
venni, miről van szó: Wilkes nyugalomra és rendre szólította fel 
híveit. 

Beszéde alatt Fielding egyik embere ismét megjelent, és mondott 
valamit Cranbrough-nak. Az ezredes suttogva közölte a hírt 
tisztjeivel. Sikerült egyezséget elérni: Wilkes kisurran a hátsó ajtón, 
és ma este önként bevonul a börtönbe. 

Wilkes már be is fejezte beszédét. Integetett, meghajolt a tömeg 
felé, majd eltűnt szem elől. Mikor nyilvánvalóvá vált, hogy nem 
jelenik meg újra, a tömeg kezdett szétszéledni. Sir John lépett ki a 
Három Hordó ajtaján, és kezet rázott Cranbrough-val. 

— Nagyszerű munka volt, ezredes! Köszönet magának meg az 
embereinek! A vérontást sikerült elkerülni, sőt a törvénynek is 
érvényt szereztünk. 

Próbálja szépíteni a dolgot, gondolta magában Jay, hiszen az 
igazság az, hogy a csőcselék köznevetség tárgyává tette a 
törvényeket. 


Embereit elengedve Jay ellenőrizte, minden rendben van-e a 
lovakkal, majd eszébe jutott Lennox ajánlata. Nem szívesen 
hozakodott elő Lennox elképzeléseivel az apja előtt, de ez 
mindenesetre könnyebbnek ígérkezett, mint megkérni, hogy fizessen 
ki egy újabb, százötven fontos kártyaadósságot. Úgy döntött, 
hazafelé útba ejti a Grosvenor Sguare-t. 

Későre járt. A család már megvacsorázott, közölte az egyik inas, 
és Sir George visszavonult a dolgozószobájába. Jay tétován 
ácsorgott a márványpadlós hallban. Nagyon nehezére esett bármit 
kérni az apjától. Ilyen esetekben mindig vagy felháborodik, vagy 
leszidja. Bekopogott az ajtón. 

sir George bort iszogatott, és a melaszárakat tartalmazó lista 
fölött ásítozott. 

— Wilkes börtönbe került — közölte Jay, s leült egy székre. 


— Tudom. 

Jay arra gondolt, apja talán hallani szeretné, hogyan tartotta fent 
ezrede a rendet, ezért az elmúlt órák eseményeiről kezdett beszélni. 

— A csőcselék Spitalfieldsbe húzta a kocsiját, mi követtük, de 
aztán megígérte, ma este önként bevonul a börtönbe. 

— Rendben van, de mi szél hozott ide ilyen későn? 

Jay feladta a hiábavaló próbálkozást, hogy a mai nap 
eseményeivel felkeltse apja érdeklődését. 

— Tudtad, hogy Malachi McAsh itt tűnt fel Londonban? 

— Na és? - rázta meg apja unottan a fejét. 

— Továbbra is csinálja a zűrzavart, de most a szénszállítók között. 

— Ahhoz nem kell sok ész. Zavaros fejű népség. 

— Megkértek, keresselek meg a vállalkozók nevében. 

— Miért éppen te? — kérdezte Sir George felvonva a szemöldökét. 
Mintha maga sem akarná elhinni, hogy akinek egy cseppnyi józan 
esze van, ez Jayt használja fel követként. 

— Véletlenül ismerek egy vállalkozót — vonta meg a vállát Jay —, s 
az kért, hogy keresselek meg. 

— A kocsmárosok sok szavazat fölött rendelkeznek — jegyezte 
meg Sir George elgondolkozva. — Mi a javaslat? 

— McAsh és barátai a vállalkozóktól független, önálló bandákat 
kezdtek szervezni. A vállalkozók arra kérik a hajótulajdonosokat, 
tartsanak ki mellettük, és ne alkalmazzák ezeket az új bandákat. Az 
a véleményük, ha te élére állsz ennek a kezdeményezésnek, akkor a 
többiek is követnek. 

— Ebbe nem kellene beleavatkoznom. Ez nem ami háborúnk. 

Jaynek csalódást okozott apja válasza, hiszen úgy érezte, 
ügyesen vezette elő a kérést. Ennek ellenére úgy tett, mintha ez az 
egész ügy őt is közömbösen érintené. — Engem sem érdekel, de 
azért egy kicsit mégis meglep a dolog. Hiszen éppen te szoktad 
mondogatni, hogy kemény kézre van szükség azokkal a lázadókkal 
szemben, akik többet követelnek, mint amennyi megilleti őket. 

Ebben a pillanatban hatalmas dörömbölés hallatszott a bejárati 
ajtó felől. Sir George meglepetten ráncolta össze homlokát, Jay 
pedig kilépett a hallba megnézni, mi történt. Egy inas érkezett 
rohanva, s kinyitotta az ajtót. Nagydarab munkásember nézett vele 


szembe, lábaihoz engedett jókora doronggal, zsíros kalapjára tűzött 
kék kokárdával. 

— Gyújtsák meg a gyertyákat! — szólt rá parancsolóan az inasra. — 
Világítsák ki az ablakokat Wilkesért! 

Sir George is kilépett a dolgozószobájából, s Jay mellett megállva 
figyelte a jelenetet. 

— Most ezt csinálják — magyarázta Jay. — Az embereket arra 
kényszerítik, hogy Wilkes támogatása jeléül tegyenek gyertyát 
minden ablakba. 

— Mi az ott az ajtón? — kérdezte Sir George. 

Mindketten előreléptek. Ajtajukra krétával valaki egy 45-ös 
számot mázolt. Odakint a téren egy kis csoport minden házba 
bekopogott. 

— Tudják egyáltalán, hogy mit csinálnak? — lépett Sir George az 
ajtóban álló férfi elé. — Az a szám jelent valamit. Azt jelenti, hogy a 
király hazudik. A maguk drágalátos Wilkese ezért börtönbe kerül, és 
mellé kerülhetnek maguk is. 

— Meggyújtják a gyertyákat Wilkesért? — kérdezte az ember Sir 
George szavaira rá sem hederítve. 

sir George pulyka vörös lett a dühtől. Mindig is hallatlanul 
felháborította, amikor az alantas emberek nem adták meg neki a 
kellő tiszteletet. 

— Menjen a pokolba! — csapta be az ajtót a férfi orra előtt. 
Visszament a dolgozószobájába. Jay követte. Éppen leültek, amikor 
meghallották a betört ablakok csörömpölését. Két ablakszárnyat 
bezúztak, az öklömnyi kövek ott hevertek a fényesre sikált padlón. 

- A legdrágább koronaüveg! — dühöngött Sir George. — 
Négyzetmétere egy fontba kerül! — Ahogy ezt kimondta, egy újabb 
kő repült be csörömpölve a következő ablakon. 

sir George kilépett a hallba, s odaintette az inasát. 

— Szóljon mindenkinek, és menjenek az épület hátsó részébe. Ott 
biztonságban lesznek — adta ki az utasítást. 

— Nem lenne mégis jobb, ha kitennénk a gyertyákat az ablakokba, 
uram? — kérdezte a megrémült inas. 

— Ne járassa a száját, csinálja, amit mondtam! — rivallt rá Sir 
George. 


Jay valahonnan az emeletről újabb ablakcsörömpölést hallott, 
melyet anyja ijedt sikoltása követett. Hevesen dobogó szívvel rohant 
fel a lépcsőkön, s szembetalálkozott a szobájából kilépő anyjával. 

— Nem történt semmi bajod, mama? 

— Jól vagyok... nincs semmi baj... — válaszolta sápadtan, de 
nyugodt hangon Alicia. — Mi történik odakint? 

Sir George jött fel a lépcsőn. 

— Nem kell félni semmitől — mondta, és látszott rajta, igyekszik 
visszafogni tomboló haragját. — Csak ennek az átkozott Wilkesnek a 
bandája. Húzódjatok félre, amíg elmennek! 

Amikor továbbra is egymás után hullottak be az ablaktáblák, 
mindnyájan átmentek a ház hátsó végében levő kisebb szalonba. 
Jay látta, apja majd felrobban a méregtől. Talán ez megfelelő pillanat 
ahhoz, hogy ismét előhozakodjon Lennox kérésével. 

— Tudod, apám, valóban itt lenne az ideje határozottabban fellépni 
a bajkeverők ellen! 

— Mi az ördögről fecsegsz itt összevissza? 

— McAshre és a szénszállítókra gondoltam. Ha egyszer elnézik 
nekik, hogy szembefordulnak a hatalommal, akkor máskor is 
megteszik — mondta anyja csodálkozó tekintetétől kísérve, tőle 
teljesen szokatlan stílusban. — Jobb ezeket a dolgokat már 
csírájukban elfojtani! 

sir George úgy nézett ki, mintha ismét dühösen le akarná 
torkolni, de egy pillanat elteltével már mintha habozni látszott volna. 
Majd elkomorult és megszólalt: 

— Tökéletesen igazad van! Már holnap megcsináljuk! 

Jay elmosolyodott. 


20 


A Wapping High Streetnek nevezett sáros utcán felfelé haladva 
Mack úgy érezte, már tudja, milyen királynak lenni. Minden 
kocsmaajtóból, az ablakokból, udvarokról feléje integettek, a nevén 
szólítva üdvözölték, s ujjal mutogattak rá. Mindenki kezet akart rázni 


vele. A férfiak megbecsülése viszont semmi volt az asszonyokéhoz 
képest. A férjek nem csupán három-, négyszeresét vitték haza 
korábbi keresetüknek, hanem a napot is józanabbul fejezték be. Az 
asszonyok az utcán átölelték, a kezét csókolgatták. A szomszédaikat 
hívogatták: 

— Gyertek gyorsan! Nézzétek, ez az a McAsh, aki szembeszállt a 
vállalkozókkal! 

Kiért a folyópartra, szétnézett a széles, szürke folyamon. Magas 
volt a vízállás, és néhány frissen érkezett hajó horgonyzott a part 
mentén. Tekintetével — valami  csónakost keresett, akivel 
odaevezhetne hozzájuk. A vállalkozók mindig megvárták, amíg a 
kapitány keresi meg őket a kocsmájukban, s bandát kér tőlük, mely 
majd kirakja a hajójukat. Mack és emberei egyenesen a kapitányt 
keresték fel, aki ezzel egyrészt időt takarított meg, másrészt a 
munka is biztos volt. 

Odament a Prince of Denmarkhoz, és felmászott a fedélzetére. A 
legénység már kiment a kikötőbe, csak egy öreg, pipás matrózt 
hagytak hátra a fedélzeten. Ő kalauzolta Macket a kapitány 
kajütjébe. A hajós az asztalánál ülve nagy igyekezettel írogatott 
valamit a hajónaplóba. 

— Jó napot, kapitány! — üdvözölte Mack barátságos mosollyal. — 
Mack McAsh vagyok. 

— Mit akar? — förmedt rá a kapitány gorombán, hellyel sem 
kínálva. 

Mack rá sem hederített a gorombaságra; a kapitányok soha nem 
voltak udvarias emberek. 

— Nem akarja, hogy a hajóját gyorsan és rendesen kirakodjuk? 

— Nem! 

Macket meglepte a válasz. Valaki talán megelőzhette? 

— Ki fogja megcsinálni magának? 

— Semmi köze hozzá! 

— Nagyon is van hozzá közöm, de ha nem akarja elárulni, akkor 
más majd megmondja! 

— Akkor jó napot! 

Mack elkomorodott. Nem szívesen ment volna el anélkül, hogy ne 
tudja meg, mi a probléma. 


— Mi az ördög baja van velem, kapitány? Megsértettem talán 
valamivel? 

-— Nincs semmi mondanivalóm magának, fiatalember. A 
távozásával nagyon lekötelezne. 

Macknek rossz érzései támadtak, de mivel nem tudott semmit 
mondani, így távozott. A hajóskapitányok általában mogorva 
természetű, rabiátus emberek. Talán azért, mert mindig hosszú ideig 
vannak távol a feleségüktől. 

Végignézett a folyóparton. Egy másik hajó, a Whitehaven Jack 
futott be éppen, s lehorgonyzott a Prince mellett. A matrózok a 
vitorlákkal foglalatoskodtak, meg a köteleket csavarták össze 
takaros rendbe a fedélzeten. Mack úgy döntött, most ott fog 
próbálkozni. Szólt az evezősének, vigye a hajóhoz. 

A kapitány a hátsó fedélzeten beszélgetett egy kardot és parókát 
viselő ifjú úrral. Könnyed udvariassággal üdvözölte őket, hiszen már 
rájött, hogy legkönnyebben így lehet elnyerni az emberek bizalmát. 

— Kapitány! Uram! Mindkettőjüknek jó napot kívánok. 

Ezúttal udvarias kapitánnyal hozta össze a sors. 

— Jó napot magának is. Az úr Mr. Tallow, a hajótulajdonos fia. 
Miben segíthetek? 

— Nem akarja, hogy egy gyors és józan banda holnap kirakja a 
hajóját? — kérdezte Mack. 

A kapitány és a fiatal úr egyszerre válaszoltak. 

— De! — válaszolta a kapitány. 

— Nem! - vágta rá az úrfi. 

A kapitány meglepetten és kérdően nézett Tallow-ra. 

— Ugye maga McAsh? - intézte Mackhez a kérdést az ifjú. 

-— Igen. És azt hiszem, a nevem már a jó munka biztosítékát 
jelenti a hajósoknál... 

— Nem akarjuk, hogy maga dolgozzon nekünk! — jelentette ki 
Tallow. 

A második visszautasítás már felingerelte Macket. 

— És miért nem? - kérdezte kihívóan. 

— Eddig Harry Nipperrel, a Serpenyő tulajdonosával tartottuk a 
kapcsolatot, és nem volt semmi problémánk. 

— Ezt azért nem mondanám! - szólt közbe a kapitány. 


Talány volt számára ez az egész. A régi rendszer a 
hajótulajdonosoknak sem különösen tetszett, ezzel együtt évek óta 
vállalkozókkal dolgoztattak. Talán most csak azért álltak ki a régiek 
mellett, mert ragaszkodtak a hagyományokhoz. 

Abból viszont semmi haszna nem származott volna, ha 
összevész Tallow-val, ezért higgadtan próbált beszélni. 

— Sajnálom, amiért így döntöttek! Ez rossz a szénhordóknak, és 
rossz a hajótulajdonosoknak. Bízom benne, hogy megváltoztatják az 
álláspontjukat! Mindkettejüknek további jó napot kívánok! 

Mack partra vitette magát. Állát tenyerébe fektetve bámulta a 
Temze hömpölygő, piszkosbarna vizét. Miként is gondolhatta, hogy 
felül tud kerekedni egy olyan gazdag és könyörtelen csoporton, mint 
amilyenek a vállalkozók? Kicsoda ő tulajdonképpen? Mack McAsh, 
az isten háta mögötti Heugh-ból. 

Mindezt előre látnia kellett volna! 

Partra ugrott a csónakból, s egyenesen a Szent Lukács kávéház 
felé vette az irányt, ami közben a nem hivatalos főhadiszállásává 
változott. 

Cora már ott volt, és vajas kenyeret majszolgatott. Bár már 
jócskán délután volt, a lánynak mégis ez volt a reggelije, hiszen az 
éjszakáinak felét általában ébren töltötte. Mack egy tányér ürühúst 
és egy korsó sört rendelt, aztán letelepedett a lány mellé. 

— Mi a baj? — kérdezte Cora kertelés nélkül. 

Mack elmondott neki mindent. Beszéd közben nézte a lány 
ártatlan angyalarcát. Már felkészült a munkára, ezért azt a 
narancssárga ruhát viselte, melyben megismerte, sőt most is azt a 
fűszeres illatú kölnit rakta magára. Úgy nézett ki, mint a szentképek 
Szűz Máriája, és olyan illatot árasztott, mintha a szultán háreméből 
lépett volna elő. Nem csoda, hogy a részegek, kiknek erszényében 
aranypénzek lapulnak, szívesen mennek utána még a sötét 
sikátorokba is, gondolta Mack. 

Az elmúlt hat éjszakából hármat együtt töltöttek. Egy új kabátot 
szeretett volna venni a lánynak. Továbbá azt is szerette volna, ha 
feladja eddigi életmódját. Cora volt élete első igazi szeretője. 

Éppen végére ért a történetének, amikor Dermot és Charlie lépett 
be a kocsmába. Eddig azt a halvány reményt dédelgette magában, 


hogy ők talán nagyobb szerencsével jártak, de arckifejezésük 
azonnal elárulta, nem így történt. Charlie fekete képéről a 
csalódottság szobrát lehetett volna megmintázni, Dermot pedig a 
szokottnál is erősebb ír akcentussal szólalt meg: 

— A hajótulajdonosok összeesküdtek ellenünk. Nincs a folyón 
egyetlen kapitány sem, aki felvenne bennünket. 

— Megbélyegzettek vagyunk -— tette hozzá Mack. A bojkott tehát 
hatékonyan működött. Érezte, most valóban bajba kerültek. 

— Végünk van, Mack! — szólalt meg Dermot lemondóan. 

Macket a bojkottnál is jobban feldühítette, hogy barátja ilyen 
könnyen kész feladni a harcot. 

— Végünk van? - kérdezte mogorván. — Mondd, ember vagy te 
egyáltalán? 

— De mihez kezdhetnénk? — nézett rá tanácstalanul Dermot. — Ha 
a hajótulajdonosok nem alkalmazzák a bandáinkat, akkor az 
emberek visszaállnak a régi rendszerre. Valamiből meg kell élniük! 

— Akár sztrájkot is szervezhetünk! — vágta rá Mack szinte 
gondolkodás nélkül. 

A másik két férfi hirtelen elhallgatott. 

— Sztrájkot? — meredt Cora az arcába. 

Mack azon nyomban kibökte ezt a javaslatot, amint eszébe jutott, 
de most, hogy jobban átgondolta a helyzetet, rá kellett jönnie: 
valóban ez az egyetlen lehetőségük. 

— Minden szénszállító szeretné megváltoztatni a régi rendszert — 
magyarázta a többieknek. — Rá lehet őket venni arra, hogy ne 
dolgozzanak tovább a vállalkozóknak. A hajótulajdonosok így 
kénytelenek lesznek az új bandákat felvenni. 

- És mi van akkor, ha mégsem vesznek fel bennünket? — 
tamáskodott Dermot. 

Borúlátása még jobban feldühítette Macket. Miért számítanak az 
emberek mindig a legrosszabbra? 

— Ha ezt teszik, akkor a szén sem kerül ki a partra. 

— És miből fognak megélni az emberek? 

— Néhány napig kibírják, hogy ne dolgozzanak. Eddig is, ha nem 
futott be hajó a kikötőbe, addig munka nélkül voltunk. 

— Ez igaz. De ez a helyzet nem tarthat örökké. . . 


Mack már ordítani szeretett volna a méregtől. 

-— A hajótulajdonosok sem bírják ki sokáig - magyarázta 
türelmesen. — Londonnak szüksége van a szénre. 

— Már csak az embereket kellene rávenni a dologra — jegyezte 
meg Dermot. 

— Pontosan így van! — helyeselt Mack határozottan. — Annak 
nincs sok értelme, hogy mi négyen úgy beszéljünk az egészről, 
mintha döntést is tudnánk hozni. Össze kell hívni az embereket. 
Hány óra van? 

Mindnyájan az utca felé pillantottak. Már kezdett alkonyodni. 

— Hat óra körül járhat — mondta Cora. 

— A ma is dolgozó bandák befejezik a munkát, amint besötétedik 
— szólalt meg ismét Mack. — Ti ketten járjátok végig a főutcán a 
kocsmákat, és értesítsetek mindenkit! 

Mindketten bólogatva helyeseltek. 

— Itt nem tudunk összejönni — nézett körül Charlie. — Legalább 
ötven bandára lehet számítani. 

— A Víg Matróznak van egy nagy udvara! — csillant fel Dermot 
szeme. — És a tulajdonosa sem vállalkozó. 

— Rendben van! — mondta Mack. — Szóljatok nekik, sötétedés 
után egy órával legyenek ott! 

— Úgysem jön el mindenki — jegyezte meg Charlie. 

— A legtöbbjük ott lesz! 

- Összeszedünk annyi embert, amennyit csak tudunk! — 
lelkesedett Dermot, s Charlie-val együtt már ki is lépett a kocsmából. 

- Szabaddá teszed magad ma estére? - kérdezte Mack 
reménykedve, amikor kettesben maradtak. 

— Csak a kis bűntársamra várok — rázta meg Cora tagadóan a 
fejét. 

Macket nagyon nyugtalanította, hogy Peg tolvajlásból él, és ezért 
Cora viseli a felelősséget. 

— Szeretném, ha találnánk ennek a gyereknek valami munkát, 
hogy ne kelljen lopásból megélnie — mondta elgondolkodva. 

— És miért? 

— Nos, nyilvánvalóan... — dadogta Mack, mert már a kérdés 
feltevése is meghökkentette. 


— Mi annyira nyilvánvaló? 

— Jobb lenne, ha becsületes emberként nőne fel. 

— Mennyivel lenne jobb? 

Mack a lány hangján érezte, sikerült alaposan feldühítenie. De 
már nem visszakozhatott. 

— Veszélyes dolgot csinál. Ezért akár fel is lógathatják a 
Tyburnon. 

— Jobb dolga lenne, ha egy gazdag háznál a padlót súrolná, el 
kellene viselnie a szakács veréseit és azt, hogy a háziúr ráadásul 
meg is erőszakolja? 

— Nem erőszakolnak meg minden szolgálólányt! 

- Márpedig aki egy kicsit is csinos, annak ez a sorsa. És 
különben is, hogy tudnék megélni nélküle? 

— Te is foglalkozhatnál bármivel, hiszen okos vagy, szép vagy... 

— Én nem akarok semmi mást csinálni, Mack. 

— Miért? 

— Mert szeretem. Szeretek rendesen felöltözni, flörtölni és gint 
iszogatni. Azokat az ostoba férfiakat lopom meg, akiknek több a 
pénzük, mint amennyit megérdemelnek. Könnyű és izgalmas munka, 
ráadásul tízszer többet keresek vele, mintha varrnék, vagy lenne egy 
kis üzletem, netán pincérkednék valamelyik kávéházban. 

Mack döbbenten hallgatta. Valami olyasmire számított, hogy a 
lány csak azért lop, mert a szükség rákényszeríti. 

— Akkor... nem is tudom, hogy van ez az egész — zárta le a fiú 
zavartan a témát. 

— Okos fiú vagy te, Mack, de nem tudsz semmit az életről! 

Közben Peg is befutott. Sápadt, sovány és fáradt volt, mint 
mindig. 

— Reggeliztél már valamit? — érdeklődött Mack. 

— Nem - dobta le magát melléjük a kislány. — Egy gint azért 
szívesen benyomnék. 

— Egy tányér zabkását tejföllel! — szólt oda Mack a pincérnek. 

Peg egy grimaszt vágott, de amikor az étel megérkezett, jóízűen 
tömni kezdte magába. 

Miközben a kislány a zabkásával volt elfoglalva, Caspar 
Gordonson lépett be a kocsmába. Mack nagyon örült a 


találkozásnak, hiszen már az is megfordult a fejében, hogy elmegy a 
Fleet Streetre megbeszélni vele a hajótulajdonosok bojkottját meg a 
sztrájk ötletét. Miközben az ügyvéd a konyakját kortyolgatta, Mack 
gyorsan átfutott a nap eseményein. 

Ahogy Mack elmélyedt a részletekben, az ügyvéd egyre 
nyugtalanabbnak látszott. Mikor befejezte, szinte sipákolásnak tűnő 
hangján ő is megszólalt. 

— Tudnia kell, hogy uraink nagyon komolyan beijedtek. Nem 
csupán a királyi bíróság és a kormány, hanem az egész felső réteg: 
a hercegek és grófok, a képviselők, a bírák, a kereskedők és a 
földbirtokosok. Ha valaki a szabadságról kezd el beszélni, akkor 
elvesztik a fejüket. A tavalyi és tavalyelőtti éhséglázadások 
megmutatták nekik, mire képes a nép, ha elveszti a türelmét. 

— Ez így rendben is van! — szólt közbe Mack. — Akkor teljesíteniük 
kell a követeléseinket! 

— Nem feltétlenül. Attól rettegnek, utána még többet fognak 
követelni. Tulajdonképpen most csak valami ürügyet szeretnének 
találni, hogy kivezényelhessék a katonaságot, és a tömegbe 
lövessenek. 

— Szükség van ehhez nekik valami ürügyre? — kérdezte Mack, s 
megérezte az ügyvéd reális fejtegetései mögött meghúzódó félelmet. 

- Ó, igen! Már csak John Wilkes miatt is. Nagyon kellemetlen 
szálkát jelent a körmük alatt. Zsarnoksággal vádolja a kormányt. 
Amint a hadsereget bevetik a polgári lakosság ellen, akkor az 
átlagemberek ezrei azt mondják: "Lám, ennek a Wilkes-nek igaza 
van, a kormány zsarnokoskodik fölöttünk." És ezt a boltosok, 
ezüsunűvesek és pékek mondják, akik mind szavazati joggal 
rendelkeznek. 

— Milyen ürügyre lenne tehát a kormánynak szüksége? 

— Az erőszakkal és lázadással ijesztgetik a polgárokat. Így azok a 
rend és a biztonság miatt kezdenek el nyugtalankodni, és eszükbe 
sem jut a szólásszabadság. Mikor aztán a hadsereg kivonul, akkor a 
felháborodás helyett mindenki fellélegzik. 

Mack ámulattal hallgatta Gordonson szavait, melyek kicsit el is 
bizonytalanították. Eddig még soha nem találkozott így szemtől 
szembe a politikával. Olvasott már magasröptű eszmefuttatásokat, 


tehetetlen áldozatává vált egy igazságtalan törvénynek, de ez 
valahol a kettő között helyezkedett el. Ez volt az a harcmező, ahol a 
szemben álló felek megütköztek, és ahol a taktika meg is 
határozhatta az eredményeket. 

Gordonson varázsa egyszerre szertefoszlott. Már egyszerűen 
csak nyugtalannak látszott. 

— Én vittem bele magát ebbe az egészbe, Mack, és ha megüölik, 
akkor az az én lelkiismeretemet terheli. 

— Mi a teendő? - tette fel a kérdést Gordonsonnak. 

-— Ha az emberek belemennek a sztrájkba, akkor a maga 
kötelessége lesz a rend fenntartása közöttük. Meg kell akadályoznia, 
hogy felgyújtsák a hajókat, megöljék a sztrájktörőket, vagy ostrom 
alá vegyék a vállalkozók kocsmáit. Maga is nagyon jól tudja, ezek az 
emberek nem szentek. Erősek, fiatalok, és fel vannak háborodva. Ha 
fellázadnak, képesek akár egész Londont lángba borítani. 

— Azt hiszem, ezt meg tudom csinálni — válaszolta elgondolkodva 
Mack. — Hallgatnak rám, és úgy tűnik, tisztelnek is. 

— Imába foglalják a nevét — jegyezte meg Gordonson. — Ezért 
aztán még nagyobb veszélybe kerül. Maga áll az élükön, s a 
kormány azzal is letörheti a sztrájkot, ha magát felakasztatja. Attól a 
perctől kezdve, hogy az emberek igent mondanak, magát borzalmas 
veszélyek fenyegetik. 

Mack már azt kívánta, hogy a sztrájk szót bár soha ne ejtette 
volna ki a száján. 

— És most mit kell tennem? — kérdezte. 

— Költözzön el onnan, ahol eddig lakott, s keressen valahol 
máshol szállást. Címét néhány bizalmi emberén kívül ne árulja el 
senkinek! 

— Gyere hozzám lakni! — ajánlotta azonnal Cora. 

Macknek önkéntelenül is mosolyra húzódott a szája. A dolognak 
ez a része igazán nem esik nehezére. 

— Nappal ne mutatkozzon az utcákon — folytatta Gordonson. — 
Jelenjen meg a gyűléseken, majd tűnjön el nyomtalanul. Szellemmé 
kell változnia! 

— Rendben van! — mondta határozottan. 


Cora közben felállt, és távozni készült. Mack legnagyobb 
meglepetésére Peg odalépett hozzá, átkarolta a derekát és 
hozzábújt. 

— Vigyázz magadra, te skót Jock! Nehogy beléd vágjanak egy 
kést! 

Macket meglepte, de egyben meg is hatotta, hogy mindnyájan 
mennyire aggódnak érte. Három hónappal ezelőtt Coráról és Pegről 
azt sem tudta, hogy a világon vannak, és Gordonsonnal sem 
találkozott még személyesen. 

Cora szájon csókolta, és csípőjét máris csábítóan riszálva, 
Peggel a nyomában kilibegett a kocsmából. 

Néhány perc elteltével Gordonson társaságában Mack is elindult 
a Víg Matróz felé. Már besötétedett, de a Wapping High Streeten 
nagy volt a forgalom, gyertyafények pislákoltak a kocsmaajtókban, 
az ablakokba lanternákat és mécseseket állítottak. A dagály 
visszahúzódott, és rothadás szagát sodorta feléjük a szél a rakpart 
felől. 

Mack nem kis meglepetésére a kocsmaudvar már zsúfolásig 
megtelt. Londonban nyolcszáz körül volt a szénhordók száma, s 
ezeknek több mint a fele most ott volt az udvaron. Valakik 
hevenyészve összeácsoltak egy dobogót, a négy sarkára egy-egy 
fáklyát állítottak. Mack nagy nehezen keresztülvergődött a tömegen. 
Mindenki felismerte, szólt hozzá egy-két szót, vagy csak egyszerűen 
megveregette a hátát. Futótűzként terjedt el megérkezésének híre, s 
az összegyűltek zajosan üdvözölték. Mire a dobogóhoz ért, a tömeg 
hangosan éljenezte. Fellépett az emelvényre, és szétnézett az 
egybegyűlteken. A fáklyafényben szénporos arcok százai néztek 
vissza rá. Könnyeivel küszködött, annyira meghatotta a bizalmuk. 
Akkora volt a hangzavar, hogy meg sem tudott szólalni. Felemelt 
kézzel megpróbálta őket csendre inteni, de ennek most nem volt 
semmi hatása. Néhányan a nevét kiáltozták, mások a "Wilkes, 
szabadság! meg egyéb jelszavakat ordítottak. A hangzavar 
fokozatosan kezdett rendezetté válni, s a tömeg kisvártatva már 
csupán egyetlen szót üvöltött tele torokból: 

— Sztrájk! Sztrájk! Sztrájk! 


Mack csak állt, bámulta őket, és közben arra gondolt: "Úristen, mit 
csináltam!" 


21 


Jay reggelizés közben kapta meg apja értesítését. Először 
belehasított a rettegés, hátha apja megtudott valamit a Lennox-szal 
kötött egyezségéről. 

A toronyórák tizenkettőt ütöttek, amikor belépett a Jamisson 
család folyóparti raktárépületébe. A poros levegőben fűszeres 
aromák, a kávé és a fahéj, a rum és a portói, a bors és a narancs 
illata keveredett. Jayt ez mindig gyermekkorára emlékeztette, amikor 
még a hordók és a teászsákok sokkal nagyobbaknak tűntek. Most is 
úgy érezte magát, mint egy kisgyerek, aki rossz fát tett a tűzre, és 
most készülnének letérdepeltetni. Áthaladt a  raktárépületen, 
viszonozta az emberek alázatos köszöntését, majd a nyikorgó 
falépcsőn felment az irodákba. Áthaladt az előszobán, ahol a 
könyvelők és hivatalnokok dolgoztak, majd belépett apja 
térképekkel, oklevelekkel és hajókat ábrázoló képekkel díszített 
sarokszobájába. 

— Jó reggelt, apám! — szólalt meg az ajtóban. — Hol van Robert? — 
érdeklődött azonnal, hiszen bátyja állandóan az apja mellett 
sürgölődött. 

— Rochesterbe kellett utaznia. De ez most inkább rád vonatkozik. 
sir Phillip Armstrong akar velem találkozni. 

Armstrong államtitkár Weymouth herceg jobbkeze volt. Jay ettől 
még idegesebb lett. Már nemcsak az apjával, hanem a kormánnyal 
is problémái lennének? 

— És mit akar Armstrong? 

— Véget akar vetni ennek a sztrájknak. 

Az ügy nem úgy fest, mintha valami köze is lenne a 
kártyaadóssághoz, állapította meg Jay. Ennek ellenére még mindig 
nyugtalan volt. 

— Bármelyik pillanatban itt is lehet — tette hozzá az apja. 


— De miért ő jön ide személyesen? — csodálkozott Jay, hiszen az 
ilyen fontos emberek normális körülmények között berendelik a 
Whitehallban lévő hivatalukba azokat, akikkel találkozni akarnak. 

-— Gondolom, azért, mert titokban akarja tartani ezt a 
megbeszélést. 

Mielőtt még Jay további kérdéseket tehetett volna fel, nyílt az ajtó, 
és Armstrong lépett be rajta. Üdvözlésére mindketten felálltak. A 
középkorú, elegánsan öltözött Armstrong kardot és parókát viselt. 
Kicsit magasan hordta az orrát, mintha éreztetni akarná, hogy 
általában nem ereszkedik le a kereskedők világába. Sir George 
egyáltalán nem kedvelte. Apja arckifejezésén Jay ezt már az első 
pillanatban észrevette, amikor kezet fogott vele, és hellyel kínálta. 

Armstrong nem fogadta el a felajánlott pohár bort sem. 

— A sztrájknak véget kell vetni! — vágott azonnal a téma 
közepébe. — A szénszállítók London iparának felét megbénították. 

— Megpróbáltuk rávenni a matrózokat, rakják ki ők a szenet — 
válaszolta Sir George. — De az egész csak egy-két napig működött. 

— Mi volt a baj? 

— Vagy kényszerítették, vagy megfélemlítették őket, vagy mind a 
kettő. Most ők is sztrájkba léptek. 

— És a révészek is — tette hozzá Armstrong elkeseredetten. — A 
szabókkal, a selyemszövőkkel, a kalaposokkal és a fűrészesekkel 
már azelőtt is bajok voltak, mielőtt a szenesek elkezdték volna. Ez 
nem mehet így tovább! 

— De miért engem keresett fel ebben az ügyben, Sir Sidney? 

— Mert úgy tudom, a maga kezdeményezésére kezdődött el a 
hajótulajdonosok  bojkottja, ami kirobbantotta a  szénszállítók 
sztrájkját. 

— Így igaz. 

-— És megkérdezhetném, hogy miért? 

sir George Jayre pillantott, aki idegesen nyelt egyet, mielőtt 
megszólalt volna. 

— Megkerestek a szénszállító bandákat foglalkoztató vállalkozók. 
Apámmal nem akartuk, hogy a folyóparton kialakult rend felboruljon. 

- Úgy vélem, ebben teljességgel igazuk is volt — bólogatott 
Armstrong. Jay már szerette volna, ha minél előbb rátér a lényegre. 


— Nem tudják véletlenül, kik a sztrájk vezetői? 

— Dehogynem! — válaszolta Jay. — A legfontosabb személyiség 
egy bizonyos Malachi McAsh, vagy ahogy mindenki ismeri, Mack. 
Véletlenül éppen az apám bányájában dolgozott. 

— Szeretném, ha ezt a McAsht letartóztatnák, és lázadás vádjával 
bíróság elé állítanák. De hihetőnek kell feltüntetni az egészet: a 
vádat nem szabad hevenyészve felépíteni, és mellőzni kell a 
lefizetett tanúkat is. A sztrájkolok oldalán igazi lázadásnak kell 
kitörni, melynek során fegyvert használnak a hatóság képviselői 
ellen, számos ember az életét veszti, és megsebesül! 

Jay teljesen zavarba jött. Armstrong netán arra akar kilyukadni, 
hogy a Jamissonok szervezzenek meg egy ilyen lázadást? Apján 
viszont a meglepetésnek nyomát sem tudta felfedezni. 

— Nagyon világosan elmondott mindent, uram. Tudod, hol lehet 
ezt a McAsht megtalálni? — fordult ezután a fiához. 


-— Nem - válaszolta Jay, majd észrevéve apja elkomorult 
tekintetét, sietve hozzátette: — Most nem tudom, de biztosan 
megtalálom. 


Hajnalban Mack felébresztette Corát. Szeretkeztek. A lány 
valamikor késő éjszaka ért haza. Mack csak megcsókolta, s máris 
aludt tovább. A fiú már teljesen kipihente magát, de most meg a lány 
nem ébredt fel teljesen. Teste ellazult, bőre meleg és puha volt, haja 
szétomlott a párnán. Cora puhán átölelte, csendesen nyögdécselt, a 
végén a gyönyörtől apró kis sikolyt hallatott, majd ismét álomba 
merült. 

Cora otthonát egy széntelepen levő, düledező épület felső 
emelete alkotta. Valamikor a telep tulajdonosa lakott benne, de 
amikor egy kicsit kezdett jobban menni neki, akkor elköltözött. A 
földszintet most irodának használta, az emeletet pedig kiadta 
Corának. 

Két szoba volt benne, egyikben egy jókora ágy állt, a másikban 
pedig asztal és székek kaptak helyet. A hálószoba tele volt ruhával, 
hiszen Cora minden pénzét ezekre költötte. Annak idején Esthernek 
is, Annie-nek is csak két ruhája volt; egyiket hétköznap viselték, 
másikat pedig vasárnapra tartogatták; de Corának legalább tíz 


feltűnő színű, sárga, piros, világoszöld és aranybarna ruhája 
sorakozott egymás mellett. Mindegyik ruhához hozzáillő cipőt is vett, 
s annyi harisnyája, kesztyűje és zsebkendője volt, mint egy igazi 
úrihölgynek. 

Mack megmosta az arcát, gyorsan felöltözött, s már ki is lépett a 
házból. Néhány perc elteltével Dermotéknál volt. A család már 
reggeli zabkásáját fogyasztotta. Mack rámosolygott a gyerekekre. 
Minden alkalommal, amikor Cora kotonját használta, az jutott 
eszébe, vajon neki lesznek-e valaha is saját gyerekei. Voltak 
pillanatok, amikor szerette volna, ha Cora gyereket szül neki, de 
aztán meggondolta magát. 

Mack nem kérte a felajánlott zabkását, mivel tudta, hogy 
Dermoték is szűkében vannak az élelemnek. Dermot Mackhez 
hasonlóan szintén egy nő keresetéből élt: az asszony esténként 
mosogatott egy kávéházban, közben a férje vigyázott a gyerekekre. 

— Kaptál egy levelet — nyújtott át Dermot egy lepecsételt borítékot 
Macknek. 

Mack azonnal felismerte a kézírást, hiszen majdnem azonos volt 
az övével. A levél Esthertől érkezett. Bűntudatot érzett. Neki most 
gyűjtögetnie kellene a pénzt a testvére számára, ehelyett sztrájkol, 
és nincs egy fillérje sem. 

— Ma hol leszünk? - érdeklődött Dermot, mivel Mack mindennap 
más helyen találkozott közvetlen segítőivel. 

— A Királynő Koronája kocsma hátsó helyiségében — válaszolta 
Mack. 

— Máris szólok a többieknek — mondta Dermot, s azonnal vette a 
kalapját és távozott. 

Mack felbontotta a levelet. 

Tele volt mindenféle érdekes hírrel. Annie teherbe esett, s ha fia 
születik, akkor Macknek fogják keresztelni. Erre 
megmagyarázhatatlan okból könnyek szöktek a szemébe. 
Jamissonék új bányákat fúrnak a Hallim-birtokhoz tartozó High 
Glenen; nagyon igyekeznek a munkával, és néhány nap múlva már 
Esther is ott fog dolgozni. A hír meglepte, hiszen maga is hallotta, 
amikor Lizzie kijelentette, soha nem engedi a bányászatot a High 
Glenen. York tiszteletes felesége belázasodott, s a láz néhány nap 


alatt elvitte. Mindig beteges asszony volt. Estherben még most is 
szilárdan élt az elhatározás, hogy amint Mack össze tud gyűjteni egy 
kis pénzt az útiköltségére, otthagyja Heugh-t. 

Mack gondosan összehajtogatva a levelet a zsebébe csúsztatta. 
Nem hagyja, hogy bármi is eltérítse a szándékaitól! 

Megcsókolta Dermot gyerekeit, és elindult a Királynő Koronája 
felé. 

Emberei már megérkeztek. Azonnal hozzáláttak az ügyek 
megbeszéléséhez. 


— Bebújt a föld alá — tárta szét a karját Sidney Lennox. — 
Otthagyta az eddigi lakását, és senki sem tudja, hová ment. 

Jay kegyetlenül érezte magát. Apjának Sir Armstrong előtt 
kijelentette, hogy meg tudja találni McAsht. Bárcsak ne jártatta volna 
elhamarkodottan a száját! Ha nem sikerül betartania ígéretét, apja 
ismét tajtékozni fog a dühtől. 

Arra számított. Lennox tudja, hol lehet McAsht megtalálni. 

— De ha egyszer elbújt, akkor miként irányítja a sztrájkot? — tette 
fel Jay a kérdést. 

— Mindennap másik kávéházban jelenik meg. A cinkosai mindig 
értesülnek róla, hová kell menniük. Kiadja az utasításait, és 
másnapig ismét eltűnik. 

— Valakinek csak tudnia kell, hol éjszakázik — erősködött Jay, s 
hangja panaszossá változott. — Ha megtalálnánk, akkor le tudnánk 
törni a sztrájkot is. 

Lennox helyeslően bólogatott. Ha valaki, akkor ő nagyon szerette 
volna, ha a szénhordók vereséget szenvednek. 

— Nos, annak a Caspar Gordonsonnak biztosan tudnia kell — 
jegyezte meg bizonytalanul. 

— Annak nem vehetjük hasznát — rázta meg a fejét Jay. — Nincs 
ennek a McAshnek valami nője? 

— De van. Corának hívják. De az is olyan kemény, mint a kőszikla. 
Egy szót sem fog mondani. 

— Akkor találni kell valaki mást! 

— Van még egy kölyök is — mondta Lennox elgondolkodva. 

— Kölyök? 


— A Fürge Peg. Együtt jár lopni Corával. Talán... 


Éjféltájban az Archer kávéházat még mindig zsúfolásig 
megtöltötték a katonatisztek, az előkelő urak és a kurvák. Vágni 
lehetett a kocsmaszaggal keveredett dohányfüstöt. Egy árva 
hegedűs cincogott az egyik sarokban, de a nyekergés beleveszett az 
általános hangzavarba. 

Több asztalnál is heves kártyacsaták zajlottak, de Jay ezúttal 
nem játszott, hanem inkább ivott helyette. Az volt az ötlete, hogy 
részegnek tetteti magát. Ezért az első néhány pohár konyakot a 
kabátjára öntötte, de az est előrehaladtával egyre többet engedett le 
a torkán is, és így már nem került túlságosan nagy erőfeszítésébe 
bizonytalannak tettetni a járását. Chip Marlborough kezdettől fogva 
keményen ivott, de rajta soha nem látszott a részegség. 

Jay már kezdte azt hinni, ma éjszaka sem lesz szerencséje. A 
Covent Gardenben százával vannak az olyan nők, mint Cora; talán 
holnap ott fogja megismételni ma esti mutatványát, s ezt mindaddig 
folytatja, amíg össze nem akad a nővel. Ráadásul otthon várta a 
felesége, aki nem volt képes megérteni, miért kell férjének az 
éjszakát olyan helyeken töltenie, ahová tisztességes nők be sem 
tehetik a lábukat. 

Éppen arra gondolt, milyen jó lenne most bebújni a meleg ágyba 
a szerelemre éhes Lizzie mellé, amikor Cora belépett a kocsmába. 

Jay biztos volt benne, hogy ő az. Egyértelműen ő volt a 
legcsinosabb nő az egész teremben. A haja valóban olyan vörös 
volt, mint a kandallóban lobogó tűz. Utcalányhoz illő, mélyen kivágott 
piros selyemruhát, szalagos cipőt viselt, s szakértő pillantásokkal 
pásztázta végig a helyiséget. 

Jay Lennoxra nézett, aki kétszer feléje biccentett. 

Hála istennek, gondolta Jay kicsit megkönnyebbülten. 

A terem felé fordult. Hamarosan elkapta Cora tekintetét, s 
rámosolygott. 

A lány tekintete felcsillant, mintha megismerte volna, vagy tudná, 
kicsoda; visszamosolygott s odalépett hozzá. 

Jay nagyon ideges volt, és egyre csak azt mondogatta magának, 
hogy elbűvölőnek kell lennie. Ez nem is esett volna nehezére, hiszen 


már nagyon sok nőt megszédített. Kezet csókolt a lánynak. Bódító 
szantálillat áradt feléje. 

— Azt hittem, már minden csinos nőt ismerek Londonban, de úgy 
látszik, tévedtem! —bókolt lovagiasan. — Jonathan kapitány a nevem, 
barátomat pedig Chip kapitánynak hívják — mutatkozott be Jay, s 
már előre eldöntötte, nem a saját nevét mondja be a lánynak. 

— Cora vagyok — mondta a lány, s még egyszer végignézett rajtuk. 
— Milyen csinos fiúk. Nem is tudom, melyikőjük tetszik jobban! 

— Az én családom előkelőbb, mint Jonathané — szólalt meg Chip. 

— De az enyém gazdagabb - vágta rá Jay, s valamiért mindketten 
elkezdtek nevetni. 

— Nos, ha annyira gazdag, akkor rendeljen nekem egy konyakot — 
mondta a lány. 

Jay odaintette a pincért, közben hellyel kínálta Corát. 

A lány a két férfi közé préselte magát a padon. Jay megérezte a 
gin szagát a lány leheletén. Végignézett a vállán, tekintete elidőzött 
félig fedetlen melle domborulatain. Akaratlanul is a feleségével 
hasonlította össze. Az alacsonyabb, de érzékibb Lizzie csípője 
szélesebb, a melle pedig nagyobb volt. A magasabb és karcsúbb 
Corának úgy feszültek a mellei, mint két alma egymás mellett egy 
gyümölcskosárban. 

—-— Nem ismerem én magát valahonnan? — vetett rá a lány egy 
fürkésző pillantást. 

Hirtelen beléje hasított a nyugtalanság. Valóban soha nem 
találkoztak volna? 

— Nem hinném - válaszolta. 

— Nagyon ismerősnek látszik. Már láttam valahol. 

— Nos, akkor most itt a kitűnő alkalom, hogy megismerkedjünk 
egvmással — mosolyodott el Jay, s karját a pad háttámlájára fektetve 
cirógatni kezdte a lány nyakát. Cora lehunyta a szemét, mintha 
élvezné a dolgot. Jay kezdett megkönnyebbülni. 

A lány annyira meggyőzően viselkedett, hogy már majdnem el is 
hitte neki. Cora a combjára helyezte a tenyerét, egészen közel az 
ágyékához. Jay megpróbált erőt venni magán, hogy ne élvezze 
túlságosan a helyzetet, hiszen most csak játszania szabad. Azt 


kívánta, bárcsak ne ivott volna ennyit. Most nagy szüksége volt rá, 
hogy észnél tudjon maradni. 

Közben meghozták a lánynak a konyakot, aki egy hajtásra 
kihörpintette az egészet. 

— Ugyan már, nagyfiú — szólalt meg mosolyogva. — Jobb lesz, ha 
egy kicsit kimegyünk a friss levegőre, mielőtt még szétrobban a 
nadrágja! 

Jay rájött, nadrágja elöl feltűnően kidudorodik. Ettől azonnal 
elpirult. Cora felállt, elindult az ajtó felé. Jay követte. 

Mikor kiértek az utcára, a lány átkarolta a derekát, s végigvezette 
a Covent Garden tér árkádsora alatt. Jay is átkarolta a vállát, majd 
benyúlt a ruhája alá, és a mellbimbóival kezdett játszadozni. A lány 
felkacagott, s befordult egy szűk utcácskába. 

Átölelték egymást, csókolózni kezdtek. Jay a lány mindkét mellét 
erősen megszorította. Teljesen megfeledkezett Lennox-ról és a 
cselvetésről. Cora forró volt és készséges, s ő pedig nagyon kívánta. 
A lány keze végigfutott a testén, majd becsúszott a nadrágjába. Jay 
nyelvét a lány szájába préselte, s miközben megpróbálta a lány 
szoknyáját felemelni, meztelen hasát megcsapta a friss levegő. 

Mögülük egy gyerek kiáltása hallatszott. Cora riadtan ellökte 
magától Jayt. Hátrapillantott, majd futásnak akart eredni, de hirtelen 
Chip Marlborough tűnt fel a színen, és még mielőtt a lány egy lépést 
tehetett volna, megragadta a karját. 

Jay is megfordult. Látta, Lennox egy gyerekkel küszködik, s 
megpróbálja megfékezni a rúgkapáló, visítozó, karmolászó kislányt. 
Birkózás közben a gyerek néhány tárgytól igyekezett 
megszabadulni, amiket szétdobált maga körül a földön. A 
csillagfényes éjszakában Jay ráismert saját tárcájára, zsebórájára, 
selyem zsebkendőjére, ezüst pecsétnyomójára. A gyerek szépen 
kizsebelte, míg Corával játszadozott. Bár számított ilyesmire, de 
ennek ellenére nem vett észre semmit. 

A gyerek abbahagyta a vergődést. Chip szólalt meg először. 

— Mindkettőtöket az elöljáróságra viszünk. A zsebtolvajlásért 
akasztás jár! — szólt a közben odaérkező Lennox. 

Jay körülnézett, s titokban arra számított, hogy megjelennek Cora 
barátai, és a védelmére kelnek. De a sikátor továbbra is néptelen 


maradt. 
— Nos, Jamisson kapitány — pillantott Chip barátja ágyékára —, 
már elteheti a fegyverét. A háborúnak vége! 


A legtöbb gazdag és befolyásos ember tagja volt az 
elöljáróságnak, és ez alól Sir George Jamisson sem volt kivétel. Bár 
még soha nem vezetett nyilvános bírósági tárgyalást, de joga volt 
ahhoz is, hogy otthonában hozza meg az ítéleteket. Elrendelhette a 
bűnösök megkorbácsolását, hogy bélyeget süssenek a bőrükbe, 
vagy bezárják őket. A súlyosabb törvénysértések esetén pedig az 
Old Bailey bíróságára küldhette a vétkeseket. 

Jayre várakozva nem feküdt le, de ennek ellenére ingerült volt, 
amiért ilyen sokáig fent kellett rostokolnia. 

-— Tíz órára vártalak - jegyezte meg kelletlenül, amikor 
mindnyájan betódultak a Grosvenor Sguare-en levő ház szalonjába. 

Az összekötözött kezű Corát Chip Marlborough húzta maga után. 

- Úgy, tehát várt bennünket! Az egészet előre kitervelték! 
Mocskos disznók! 

— Fogd be a szád, mert végigkorbácsoltatlak a téren, mielőtt még 
az egészet elkezdenénk! - förmedt rá Sir George. 

Úgy látszik, Corára hatott a fenyegetés, mert többé meg sem 
szólalt. 

sir George papirt tett maga elé, belemánotta tollát a tintatartóba, 
s írni kezdett. 

— Jay Jamisson úr, mint panaszos, zsebtolvajlással vádolja — 
mondta írás közben fennhangon, majd kérdően felpillantott. 

— Fürge Pegnek hívják, uram — készségeskedett Lennox. 

— Ezt így nem írhatom be! — mordult rá Sir George — Mi a 
tisztességes neved, gyermek? 

— Peggy Knapp, uram. 

— És a nőt hogy hívják? 

— Cora Higgins — válaszolta Cora. 

— Tehát... zsebtolvajlással vádolja Peggy Knappet és bűntársát, 
Cora Higginst. A bűnténynek tanúja volt. . . 

— Sidney Lennox, a Nap kocsma tulajdonosa Wappingben. 

— És Marlborough kapitány? 


—- Én nem szeretnék belekeveredni ebbe az ügybe — emelte fel 
védekezően a kezét Chip. — Ha Mr. Lennox elegendőnek bizonyul, 
úgy. . . 

- Egészen biztosan elegendőnek bizonyul, kapitány — 
mosolyodon el Sir George. Mindig nagyon udvarias volt Chippel, 
mivel jelentős összeggel tartozott az apjának. — Nagyon szép dolog 
volt öntől, hogy közreműködött ennek a két tolvajnak az 
elfogásában. A vádlottaknak van valami mondanivalójuk? 

-— Nem vagyok a gyerek bűntársa! — jelentette ki Cora. — 
Életemben most látom először! 

Peg a döbbenettől szájtátva bámult rá, de Cora tovább folytatta: 

— Én csak sétálni indultam egy jóképű fiatalemberrel, és ennyi az 
egész. Fogalmam sem volt, hogy a lány közben kizsebeli! 

— Mindenki tudja, ezek együtt dolgoznak, Sir George — tiltakozott 
Lennox. — Magam is többször láttam már őket együtt! 

— Már éppen eleget hallottam — vágta ketté a kezdődő vitát Sir 
George. — Zsebtolvajlásért mindkettőjüket a Newgate börtönbe 
záratom! 

Peg azon nyomban sírva fakadt. Cora elsápadt a rémülettől. 

— Miért csinálják ezt velünk? — kérdezte a lány, ujját vádlón Jayre 
szegezve. — Maga várt rám az Archerben! És maga, Sir George 
Jamisson, késő éjszaka, amikor már régen aludnia kellett volna, fent 
volt, hogy elítélhessen bennünket! Mire megy ki ez a játék? Mit 
vétettünk maguk ellen? 

sir George mintha meg sem hallotta volna szavait. Chip felé 
fordult: 

— Marlborough kapitány! Nagyon lekötelezne, ha kivinné ezt a nőt 
innen, és néhány percig vigyázna rá! 

Mindnyájan megvárták, amíg Chip kivezeti Corát és becsukja 
maga mögüött az ajtót. Majd Sir George Peg felé fordult. 

— Nos, gyermek, tudod-e, milyen büntetés jár a zsebtolvajlásért? 

— A seriff nyakkendője — suttogta halálraváltan és sápadtan 
remegve a kislány. 

— Ha az akasztásra gondolsz, akkor igazad van! De biztosan azt 
is tudod, néhány embert nem akasztanak fel, hanem elküldenek 
Amerikába? 


A gyerek bólintott. 

— Ezek azok az emberek, akiknek befolyásos barátaik vannak és 
megkérik a bírót, kegyelmezzen meg nekik. Neked vannak 
befolyásos barátaid? 

Peg tagadóan rázta a fejét. 

— Nos, mi lenne, ha azt mondanám, én vagyok a te befolyásos 
barátod, és közbenjárok az érdekedben? 

A gyerek felpillantott, s apró arcán felcsillant valami halvány 
reménysugár. 

— De ezért neked is tenned kell valamit értem! 

— Mit? — kérdezte a kislány. 

— Megmentelek az akasztófától, ha megmondod nekem, hol lakik 
most Mack McAsh! 

Hosszú pillanatokig néma csend ült a szobára. 

— Egy padlásszobában, a Wapping Streeten. Egy széntelep 
udvarán — mondta a lány, s feltört belőle a hangos zokogás. 

Mack meglepődött, amikor egyedül ébredt. 

Cora eddig soha nem maradt el hajnalig. Még csak két hete 
laktak együtt, ezért nem ismerte minden szokását, de 
nyugtalankodott miatta. 

Felkelt és hozzálátott szokásos napi teendőihez. A délelőttöt a 
Szent Lukács kávéházban töltötte, üzeneteket küldött, meghallgatta 
a híreket. Mindenkitől érdeklődött Cora felől, de senki sem találkozott 
vele. Elküldött valakit a Nap kocsmába, hogy beszéljen Peggel, de a 
kislány is egész éjszaka távol volt, s még mindig nem tért vissza. 

Délután elment a Covent Gardenre, végigjárta a kocsmákat és 
kávéházakat, szóba elegyedett a kurvákkal és a pincérekkel. Az 
elmúlt éjszaka többen is találkoztak Corával. Archernél az egyik 
pincér látta is, amikor az egyik gazdag és részeg fiatalemberrel 
távozott. A lánynak ezután nyoma veszett. 


Elment Dermot lakására is. Remélte, tőlük talán hall valamit 
felőle. Már sötét volt, amikor elindult hazafelé. Abban reménykedett, 
hogy mire Cora széntelepen levő lakására ér, akkorra a lány már ott 
lesz, s hálóingre vetkőzve az ágyban fogja várni. A lakás viszont 
hideg, sötét és üres volt. 

Meggyújtott egy gyertyát, aztán borongós hangulatban tűnődni 
kezdett. Odakint, a Wapping High Streeten a kocsmák lassan 
kezdtek benépesülni. Bár a szénszállítók sztrájkoltak, de egy kis 
sörre azért még mindig akadt pénzük. Mack szeretett volna 
csatlakozni hozzájuk, de saját biztonsága érdekében esténként nem 
mutatkozhatott a kocsmákban. 

Kiáltásokat, rohanó lábak dobogását hallotta, meg valami 
olyasmit, mintha vágtató lovak és szekerek száguldanának végig az 
utcán. Attól tartva, hogy esetleg a szénszállítók között tört ki valami 
perpatvar, az ablakhoz sietett. 

A tiszta égbolton félhold ragyogott. Mack végiglátott az egész 
főutcán. Tíz vagy tizenkét szénnel megrakott lovas kocsi döcögött 
végig a holdfényben a kátyús úton; nyilvánvalóan a széntelep felé 
tartottak. A szekerek nyomába ordítozó, gúnyolódó tömeg szegődött, 
s minden utcasarkon a kocsmákból kiözönlő sokadalomból is 
számosan csatlakoztak hozzájuk. 

Minden feltétel adott volt egy lázadás kirobbanásához. 

Mack a fogát csikorgatva káromkodott. Ez volt az a dolog, amit 
legkevésbé sem szeretett volna. 

Ellépett az ablaktól, s futólépésben megindult lefelé a lépcsőn. Ha 
sikerül beszélnie a szekeresekkel, talán rá tudja venni őket, hogy ne 
tegyék le rakományukat. Ezzel esetleg el lehet kerülni az erőszakot. 

Mire leért az utcára, az első szekér éppen befordult a 
széntelepre. Feléjük rohanva látta, a szekerekről emberek ugrálnak 
le, és  széndarabokkal kezdik dobálni a tömeget. Néhány 
szénszállítót el is találtak, akik felvették a széndarabokat, s 
visszadobálták támadóik felé. Mack hallotta, amint egy asszony 
felsikolt, s látta, hogy mindenfelé sietősen terelik be a gyerekeket az 
utcáról. 

— Állj! — kiáltotta el magát, és felemelt karral a szénszállítók meg a 
szekerek közé állt. — Állj! — ordította még egyszer, s mikor az 


emberek felismerték, egy pillanatra csend támadt. Nagyon megörült, 
amikor Charlie Smith arcát is felfedezte a tömegben. — Próbálj 
rendet tartani, Charlie, az isten szerelmére! — kiáltotta feléje. — Én 
majd beszélek ezekkel az emberekkel! 

— Mindenki maradjon nyugton! — kiáltott fel Charlie. — Hagyjuk 
Mackre a dolgot, majd ő elintézi! 

Mack háttal állt a szénszállítóknak. A keskeny utca mindkét 
oldalán az emberek összegyűltek a házak előtt, kíváncsian figyelték 
a fejleményeket, de készen álltak arra, hogy bármelyik pillanatban 
visszabújjanak odúikba. Minden szekéren legalább öten voltak. A 
feszült csendben Mack odalépett az első kocsihoz. 

— Ki itt a főnök? — kérdezte. 

- Én! -— lépett elő egy alak a holdfényben. Mack azonnal 
felismerte Sidney Lennoxot. Döbbenten bámult rá, és nem értette a 
dolgot. Mi folyik itt valójában? Miért akar Lennox szenet bevinni a 
telepre? Egyszerre úgy érezte, meglegyinti a közelgő katasztrófa 
jeges előszele. 

A közelben felfedezte a széntelep tulajdonosát, Jack Coppert is, 
akit mindenki csak Fekete Jack néven ismert, mert állandóan 
szénporos volt az arca. 

— Jack! Csukd be az ajtót, az isten szerelmére — könyörgött neki. 
— Itt vér folyik majd, ha ez így megy tovább! 

— Nekem is meg kell élnem valamiből! — vetette oda Jack 
morcosan. 

— Meg is fogsz élni rendesen, amint vége a sztrájknak. De azt 
azért te sem akarhatod, hogy vér folyjon a Wapping High Streeten! 

— Én már elindultam egy úton, és nem nézek vissza! 

— Ki kért meg erre? — vetett rá Mack egy kemény pillantást. — 
Valaki más is benne van a dologban? 

— A magam ura vagyok! Nekem senki sem szabhatja meg, hogy 
mit csináljak! 

Mack már kezdte érteni, mi is történik, s ez alaposan feldühítette. 

— Te fizettél neki! — fordult oda Lennoxhoz. — Miért? 

A kezdődő vitát hirtelen veszett kolompolás szakította félbe. Mack 
megfordulva három alakot pillantott meg a Serpenyő kocsma emeleti 
ablakában. Egyik a kolompot rázta, a másik egy lámpát tartott a 


magasba. A közöttük álló, harmadik férfi fontosságát parókája és az 
oldalán viselt kard hangsúlyozta. 

Mikor a kolompolás félbeszakadt, a középen álló férfi megszólalt: 

— Roland MacPherson vagyok, Wapping békebírája. Ezennel 
lázadásnak minősítem a történteket — jelentette ki emelt hangon, 
majd a lázadásról szóló törvény nevében távozásra szólította fel a 
tömeget. 

Ha egyszer egy megmozdulást lázadássá nyilvánítanak, akkor 
egy órán belül mindenkinek el kell tűnnie a környékről. 
szembeszegülésért halálbüntetés járt. 

Az elöljáróság gyorsan itt termett, gondolta Mack. Nyilvánvalóan 
számítottak az eseményekre, és valamelyik kocsmában várták, hogy 
közbeavatkozhassanak. Ezt az egészet gondosan kitervelhették! 

Egyedüli megoldásnak az látszott, ha hagyja bevinni a szenet a 
telepre. 

-— Ide figyeljetek! -— fordult a széntelep nyitott kapujánál 
csoportosuló feldühödött szénhordóknak. -—- Ez összeesküvés 
ellenünk, így akarják kiprovokálni a lázadást. Ha most mindenki 
békével hazamegy, akkor kútba esik a tervük. Ha maradunk és 
felvesszük a harcot, akkor elvesztünk! 

Szavaira elégedetlen morgás volt a felelet. Drága istenem, 
gondolta Mack, hogy lehetnek ennyire ostobák! 

— Csupán ürügyet akarnak találni arra, hogy valakit fellógassanak 
közülünk! Miért adnánk meg nekik, amit annyira szeretnének? 
Menjünk ma este szépen haza, és holnap folytassuk a küzdelmet! 

— Igaza van! — szólalt meg Chalie is. — Nézzétek, ki van itt! Sidney 
Lennox! Most is valami disznóságot forgat a fejében, ebben biztosak 
lehetünk! 

A szénhordók közül többen egyetértően bólogattak. Mack már azt 
gondolta, sikerült meggyőznie őket. 

— Kapjátok el! — hallotta hirtelen Lennox hangját. 

A szekeresek közül egyszerre többen is Mackre vetették 
magukat. Megfordult, hogy futásban keressen menedéket, de valaki 
elgáncsolta, és ő a sáros földre zuhant. Miközben védte magát, 
hallotta, amint felzúg a szénszállítók tömege. Amitől mindeddig 
halálosan rettegett, az pillanatokon belül elkezdődik. 


Rúgták és ütötték, de ő ebből alig érzett valamit. Minél előbb 
talpra szeretett volna állni. Támadóit a szénszállítók aztán pillanatok 
alatt félresöpörték. 

Gyorsan körülnézett. Lennox már eltűnt. A rivális bandák 
megtöltötték a szűk utcát. Heves ökölharc robbant ki a két tábor 
között. A lovak megbokrosodtak, istrángjukat szaggatták, rémülten 
nyerítettek. Ösztönei azt diktálták volna, hogy ő is belevesse magát 
a küzdelembe, s öklével lesújtson a provokátorokra, de aztán mégis 
visszafogta magát. Miként lehetne a leggyorsabban véget vetni a 
küzdelemnek? Megpróbált gyorsan gondolkozni. A szénszállítók 
nem fognak meghátrálni, ez természetük ellenére való lett volna. 
Legjobb lenne talán, ha először védekező állásba vonulnának, aztán 
lassan csak lecsendesednek az indulatok. 

— Próbáljunk bemenni a széntelep udvarára — ragadta meg 
Charlie karját. — Magunkra zárjuk a kapukat. Szólj az embereknek! 

Charlie egyik embertől a másikhoz futva továbbította az utasítást, 
s torkaszakadtából próbálta túlüvölteni a csatazajt. 

— A kapukon belülre! Csukjátok be az ajtót! Tartsátok őket 
odakint! 

Legnagyobb rémületére Mack ekkor hallotta meg a muskéták 
dörrenését. 

— Mi az ördög folyik itt? — kérdezte fennhangon, holott senki sem 
állt a közelében. Mióta hordanak a szénszállítók lőfegyvert 
magukkal? Kik ezek egyáltalán? 

Hirtelen egy rövid csövű muskétát szegeztek rá. Mielőtt 
megmoccanhatott volna, Charlie megragadta a fegyvert, gazdája 
ellen fordította, és közvetlen közelről belelőtt. A férfi élettelenül 
zuhant a főidre. 

Mack elkáromkodta magát. Charlie-t ezért felakaszthatják. 

Valaki rávetette magát, de oldalra lépett, s meglendítette az öklét. 
A csapás a férfi álla hegyét érte, aki tehetetlenül rogyott a földre. 

Mack fokozatosan hátrálni kezdett, de közben gondolkodni 
próbált. Minden itt játszódik le pontosan az ablaka alatt. Ez nem 
lehet véletlen. Valahogy megtudhatták a címét. Vajon ki árulhatta el? 

Az első lövéseket szapora puskaropogás követte. Apró fények 
villantak fel az éjszakában, a lőporfüst szénporral keveredett a 


környéken. Mack tiltakozóan felordított, amikor látta, több szénhordó 
is holtan vagy sebesülten zuhan a földre: feleségeik és özvegyeik 
mindezért majd őt okolják. Igazuk is lesz. Elkezdett valamit, amit 
aztán nem tudott kordában tartani. 

A szénszállítók többségének sikerült bejutnia az udvarra, ahol 
bőven volt szén, mellyel dobálni lehetett. Keményen küzdöttek, hogy 
távol tartsák a jövevényeket. A telepet körülvevő kőkerítés pedig 
védelmet jelentett számukra a rájuk zúduló golyózápor ellen. 

A leghevesebb kézitusa a telep bejáratánál alakult.ki. Ha a fából 
készült magas kapukat sikerül bezárniuk, akkor a küzdelem is 
pillanatokon belül véget érhet. Átküzdötte magát a verekedőkön, 
nekifeszült a nehéz tölgyfaajtónak, s tolni kezdte maga előtt. Néhány 
szénszállító észrevette, mit akar, és a segítségére sietett. A 
hatalmas kapu néhány dulakodót félresöpört az útból, ám akkor egy 
szekér hirtelen elzárta az útját. 

— Dobjátok félre a szekeret, dobjátok félre! — ordította Mack 
levegő után kapkodva. A félig behúzott kapu már részben 
elbarikádozta egymástól az ellenfeleket. A küzdelem kezdeti 
lendülete is alábbhagyott, a sebektől, sérülésektől és a földön holtan 
vagy sebesülten heverő bajtársaik látványától az emberek harci 
kedve erősen megcsappant. Az életösztön egyre inkább 
felülkerekedett bennük, és már mindnyájan a tisztes visszavonulás 
útját keresték. 

Mack arra gondolt, a verekedés hamarosan véget ér. Ha az 
összecsapást meg lehet szüntetni, mielőtt valaki kihívná a 
katonaságot, akkor az egészet kisebb csetepaténak lehet beállítani, 
és a sztrájk, a békés tiltakozás tovább folytatódhat. 

Egy tucatnyi szénhordó kezdte kiráncigálni a szekeret az 
udvarról, a többiek pedig továbbra is a kapu szárnyait igyekeztek 
helyükre tolni. 

— Ne álljatok le! Toljátok tovább! — ordította Mack, miközben csak 
úgy záporoztak feléjük a széndarabok. A szekér lassan, fokozatosan 
egyre kijjebb került az útból, és az ajtó észbontó lassúsággal tovább 
csukódott. 

Macknek hirtelen valami zaj ütötte meg a fülét. Ekkor minden 
reménye egy szempillantás alatt szertefoszlott, mert menetelő lábak 


dobbanása hallatszott. 


A gárdisták a Wapping High Streeten meneteltek, fehérvörös 
egyenruhájuk szinte világított a holdfényben. Jay a menetoszlop élén 
lovagolt. Szorosan tartotta a gyeplőt, lovát szapora járásra fogta. 
Nemsokára része lesz abban, amire mindig is vágyott: az igazi 
bevetésre. 

Vonásai kifejezéstelenek maradtak, de szíve hevesen kalimpált. 
Már hallotta is a tömegverekedés  Zaját, melyet Lennox 
kezdeményezett. Emberek. ordítoztak, lovak nyerítettek, muskéták 
dörrenése hallatszott. Jay még sohasem használta indulatból a 
kardját vagy a puskáját; ma este kerül sor az első igazi 
összecsapásra. Arról igyekezett meggyőzni magát, hogy a 
szénszállító csőcselék már a fegyelmezett és felkészült gárdisták 
láttára is rémülten szétszalad, de aztán rájött, korántsem lehet 
annyira biztos a dolgában. 

Cranbrough ezredes rábízta a feladat végrehajtását. Normális 
körülmények között Cranbrough maga vezette volna az egységet, de 
most különleges helyzettel kell szembenéznie, ahol minden lépés 
komoly politikai következményekkel járhat, ezért tanácsosnak 
tartotta kimaradni a dologból. Jay először nagyon megörült a 
feladatnak, de most már jobb szerette volna, ha egy tapasztalt 
elöljárója segítene neki. 

Lennox terve elméletben tökéletesnek látszott, de most, ahogy az 
összecsapás színhelye felé tartott, Jay egy sor hiányosságot 
fedezett fel benne. Mi történik akkor, ha McAsh a mai éjszakát 
máshol töltötte? Mi lesz, ha sikerül megszöknie, mielőtt 
letartóztatná? 

Ahogy közeledtek a széntelephez, a menetelés üteme mintha 
lelassult volna, s a végén Jay már úgy érezte, mintha 
csigalassúsággal araszolnának előre. A gárdistákat megpillantva a 
zendülők egy kis része menekülésre fogta a dolgot, mások 
fedezéket kerestek; sokan viszont jókora szénrögöket kezdtek 
dobálni feléjük. Pillanatokon belül Jayre és az embereire csak úgy 
záporoztak a széndarabok. Szemrebbenés nélkül vonultak fel 


egészen a széntelep kapujáig, és ott mintha előre begyakorolták 
volna, tüzelőállást foglaltak el. 

Csupán egyetlen sortűzről lehet szó, hiszen olyan közel voltak az 
ellenséghez, hogy semmiképpen sem lesz idejük fegyvereiket 
újratölteni. 

Jay magasra emelte a kardját. A szénszállítók a kerítéssel 
körbevett udvar csapdájába voltak zárva. Megpróbálták becsukni a 
kaput, de már felhagytak vele, és az ajtók újra szélesre tárultak. 
Néhányan a falon igyekeztek átmászni, mások a szekereken lévő 
szénrakások mögött kerestek fedezéket. Olyan volt, mintha ketrecbe 
zárt tyúkokra kellett volna lőniük. 

A fal tetején hirtelen McAsh jelent meg. Széles vállú alakja 
határozottan rajzolódott ki a holdfényben. 

— Állj! — ordította. — Ne lőjetek! 

A pokolba veled, gondolta Jay. 

Csapott egyet kardjával, és elkiáltotta magát: 

— Tűz! 

Mennydörgést idéző zajjal szólaltak meg a fegyverek. A 
keletkezett jókora füstgomolyag néhány pillanatra teljesen eltakarta 
a gárdistákat. Tíz-tizenkét szénhordó azonnal a földre zuhant, 
néhányan fájdalmasan felordítottak, mások csak némán elterültek. 
McAsh leugrott a falról, s egy néger véráztatta, mozdulatlan teste 
mellé térdelt. Felnézett, tekintete találkozott Jay pillantásával. 
Arckifejezésétől Jay ereiben a vér is megfagyott. 

— Roham! - kiáltotta katonái felé. 

Őt magát is meglepte, hogy a szénszállítók milyen elszántan 
vették fel a küzdelmet a gárdisták ellen. Arra számított, hogy 
menekülni fognak, de ehelyett inkább elhajoltak a kardok és 
puskatusok elől, s dorongokkal, széndarabokkal, ököllel és lábbal 
folytatták a küzdelmet. Jay döbbenten látta, amint néhány 
egyenruhás is a földre zuhant. 

Körbenézett, tekintetével McAsht kereste, de sehol sem tudta 
felfedezni. Hangosan elkáromkodta magát. Az egész cirkusznak 
célja McAsh letartóztatása volt. Ezt kérték tőle, és ő megígérte, hogy 
előállítja nekik. Talán csak nem sikerült valahogy meglépnie? 

Hirtelen McAsh jelent meg vele szemben. 


Ahelyett hogy elfutott volna, éppen őt kereste. 

McAsh megragadta a ló gyeplőjét. Jay magasba emelte kardját, 
de McAsh átlendült a bal oldalára, s így kényelmetlen testhelyzetbe 
kerülve volt kénytelen lesújtani, ezért csapásacélt tévesztett. McAsh 
felugrott, megragadta kabátujját, és húzni kezdte. Jay megpróbálta 
kitépni magát a kezéből, de McAsh nem engedte. Kezdett 
félrecsúszni a nyeregben, aztán McAsh egy hatalmas rántással 
letépte a lováról. 

Egy pillanat alatt úrrá lett rajta a halálfélelem. 

sikerült a talpára esnie, de McAsh keze abban a pillanatban a 
torkára fonódott. Hátralendítette kardját, de még mielőtt lesújthatott 
volna, McAsh leszegte a fejét, és kíméletlenül belefejelt az arcába. 
Egy pillanatra azt hitte, hogy megvakult, majd a vér melegét érezte 
az arcán. Kardjával vadul hadonászni kezdeti. Valamihez hozzáért, 
és már azt hitte, sikerült McAsht megsebesítenie, de a torkán a 
szorítás egy pillanatra sem enyhült. Lassan visszanyerte látását. 
McAsh szemébe nézett, s gyilkos indulatokat látott benne. Halálosan 
meg volt rémülve, és ha meg tudott volna szólalni, akkor 
kegyelemért könyörgött volna. 

Azonban egyik katonája észrevette, hogy bajba került, és 
meglendítette a puskatust. Az ütés pontosan McAsh fülét érte. Egy 
pillanatra enyhült a szorítása, aztán erősebbé vált, mint korábban. A 
gárdista ismét lesújtott. McAsh próbált elhajolni előle, de nem volt 
elég gyors, ezért a nehéz puskatus akkorát csattant a koponyáján, 
hogy még a hatalmas zajban is hallani lehetett. Fojtogató keze egy 
pillanat alatt elernyedt. Jay levegő után kapkodott. McAsh szemei 
fennakadtak, keze lecsúszott Jay nyakáról, majd eszméletét vesztve 
tehetetlenül zuhant a lába elé. 

Jay még mindig szaggatottan kapkodta a levegőt, remegő 
lábakkal kardjára támaszkodott. Lassan rémülete is oldódni kezdett. 
Egész arca égett a fájdalomtól, és biztos volt benne, hogy az orra 
eltört. Amikor viszont a lábai előtt tehetetlenül fekvő emberre nézett, 
akkor nem érzett mást, csak elégtételt. 

Lizzie azon az éjszakán semmit sem aludt. Jay előre megmondta 
neki, hogy bevetésre lehet számítani, ezért egész éjszaka nyitott 
könyvvel a térdén várt rá. Férje véresen, sárosan, orrán jókora 
kötéssel valamikor a kora hajnali órákban érkezett haza. Lizzie 
annyira megörült, mikor élve viszontlátta, hogy fehér selyem 
hálóingével mit sem törődve, azonnal átkarolta és magához 
szorította. 

Felébresztette a szolgákat, forró fürdőt rendelt, s miközben 
lesegítette róla összemocskolódott egyenruháját, lemosta kék 
foltoktól éktelenkedő testét, rásegítette a frissen mosott hálóinget, 
Jay részletesen beszámolt neki a nap eseményeiről. 

— Felakasztják? — kérdezte Lizzie, amikor már egymás mellett 
feküdtek a széles, baldachinos ágyban. 

— Nagyon remélem! — tapogatta meg Jay óvatosan bekötözött 
orrát. — Tanúink vannak arra, hogy ő bujtotta fel a tömeget a 
lázadásra, és személyesen is részt vett a gárdisták 
megtámadásában. Nem tudok olyan bírót elképzelni, aki a jelenlegi 
közhangulatban enyhébb büntetést szabna ki rá. Ha vannak 
befolyásos barátai, akik kegyelmet kérnek a számára, akkor persze 
más a helyzet. 

— Nem is gondoltam volna, hogy ennyire erőszakos természetű — 
jegyezte meg az asszony tétován. — Azt tudtam, hogy engedetlen, 
szemtelen és arrogáns, de hogy ennyire vad és kegyetlen lenne... 

— Talán igazad van — jegyezte meg Jay önelégült mosollyal az 
arcán. — De úgy alakítottuk a dolgokat, hogy ne legyen más 
választása. 

— Ezt meg hogy érted? 

— Sir Armstrong titokban eljött a raktárházba, apámmal és velem 
beszélni. — Nyíltan  — megmondta, lázadás vádjával  McAsh 
letartóztatását akarja. Gyakorlatilag arra kért bennünket, intézzük el 
a dolgot. Ezért aztán Lennoxszal együtt szerveztünk egy lázadást. 

Lizzie döbbenten hallgatta. Még kellemetlenebbül érezte magát, 
ha arra gondolt, Macket provokálták. 


— És az államtitkár elégedett azzal, amit csináltatok? 

— Rendkívül meg van elégedve. Cranbrough ezredesnek is 
nagyon tetszett, ahogy a lázadókkal elbántam. Most makulátlan 
hírnévvel vonulhatok vissza a hadseregből. 

Jay ezután szeretkezett asszonyával, de Lizzie túlságosan is 
zaklatott volt ahhoz, hogy élvezze a gyengédséget. Normális 
körülmények között szívesen hancúrozott az ágyban, hátára 
fordította férjét, hogy ő kerüljön felülre, pózokat váltogatott, 
csókolgatta, beszélt hozzá meg nevetgélt. Jay azonnal észrevette a 
változást. 

— Nagyon csendes voltál ma — jegyezte meg Jay, amikor végre 
ernyedten melléje húzódott. 

— Féltem, hogy fájni fog, ha hozzád érek - talált ki Lizzie gyorsan 
valami kifogást. 

Jay ezt el is fogadta, és néhány perc múlva már álomba merült. 
Lizzie továbbra sem tudott elaludni. Jay már másodszor döbbentette 
meg azzal, mennyire semmibe veszi az igazságot. Mindkét 
alkalommal valahogy Lennox is benne volt a dologban. Jay nem 
gonosz ember, ebben maga is biztos volt, de mások viszont könnyen 
rossz útra téríthetik, különösen az olyan erőszakos semmirekellők, 
mint az a Lennox. De egy hónap múlva már nem lesznek 
Londonban. Ha egyszer hajóra szállnak, soha többé nem 
találkoznak ezzel a Lennoxszal. 

Még mindig nem tudott elaludni. Valami jeges érzés ólomsúllyal 
nehezedett a lelkére. McAsht fel fogják akasztani. Már az is megrázó 
élmény volt a számára, amikor teljesen idegen emberek 
kivégzésének volt a tanúja a Tyburnon. Szinte elviselhetetlen volt a 
gondolat számára, hogy ugyanez a sors vár gyermekkori barátjára 
is. 

Hiába mondogatta magának, Mack sorsának alakulása nem az ő 
dolga. Megszökött, megszegte a törvényeket, sztrájkot szervezett, 
lázadást szított. Mindent megtett annak érdekében, hogy bajba 
kerüljön: nem az ő feladata megmenteni. Neki azzal a férfival 
szemben vannak kötelezettségei, akihez hozzáment feleségül. 

Ez így igaz is, de csak nem jött álom a szemére. 


Mikor a nap első sugarai kezdtek beszűrődni a függöny résein, 
felkelt az ágyból. Úgy döntött, elkezdi a csomagolást az utazáshoz. 
Amikor a szolgák előkerültek, szólt nekik, hogy kezdjék megrakni a 
vásárolt vízhatlan utazóládákat az esküvőre kapott ajándékokkal: 
abroszokkal, konyhafelszerelésekkel, edényekkel, evőeszközökkel, 
porcelánnal és üvegholmival. 

Jay rossz hangulatban ébredt. Minden tagja sajgott. Reggelire 
ivott egy pohárka konyakot, majd elindult az ezredéhez. Lizzie anyja, 
aki még mindig Jamissonék vendégházában lakott, nem sokkal Jay 
távozása után érkezett meg hozzájuk. Mindketten felmentek a 
hálószobába, aztán kezdték összehajtogatni Lizzie harisnyátit, 
alsószoknyáit és zsebkendőtt. 

— Melyik hajóval utaztok? — érdeklődött az anyja. 

— A neve Rosebud. Jamissonék hajója. 

— És ha Virginiába értek, hogy juttok el az ültetvényre? 

— Az óceánjárók a Rapahannock folyón fel tudnak menni egészen 
Fredericksburgig, s Mockjack Hall onnan már csak tizenöt 
kilométernyire van — válaszolta Lizzie. Látta, anyja nagyon nyugtalan 
a hosszú tengeri út miatt. — Ne izgulj, anya, ma már nincsenek 
kalózok! 

— Saját ivóvizednek kell lenni, s tartsd a hordót a kajütödben, ne 
közösködj rajta senkivel. Majd gyógyszereket is összekészítek 
neked, ha netán megbetegednél. 

— Köszönöm, anya! 

— Meddig tart az út? 

— Hat vagy hét hétig — válaszolta Lizzie. Tisztában volt vele, hogy 
ez a legkevesebb, hiszen ha valami kedvezőtlen széljárás tartósan 
eltéríti őket az útvonaluktól, akkor három hónapba is beletelhet, míg 
megérkeznek. Így persze a megbetegedés esélyei is lényegesen 
nagyobbak. Mindenesetre  Jayjel együtt fiatalok, erősek, 
egészségesek, és túl fogják élni az utazást. Micsoda kaland lesz! 

Lizzie éppen kedvenc könyveit, a Robinson Crusoe-t, Tom Jonest 
és Roderick Randomot rakta az utazóládába, amikor az egyik inas 
közölte, Caspar Gordonson várakozik odalent a hallban. 

Lizzie kérte, ismételje meg a nevet. Nem akart hinni a fülének, 
hogy Gordonson a Jamisson család bármelyik tagját fel meri keresni. 


Tisztában volt vele, hogy nem lenne szabad fogadnia, hiszen 
bátorította és támogatta a sztrájkot, mely károkat okozott apósa 
üzletének. Kíváncsisága azonban ezúttal is felülkerekedett. Szólt az 
inasnak, vezesse be a vendéget a szalonba. Ezzel együtt nem állt 
szándékában szívélyes fogadtatásban részesíteni. 

— Maga aztán jókora zűrzavart kavart — szólalt meg a szalonba 
lépve. 

Legnagyobb meglepetésére, várakozásától eltérően egyáltalán 
nem valami agresszív, tudálékos, erőszakos fickó, hanem kicsit 
rosszul öltözött, szemüveges, magas hangon beszélő férfi állt vele 
szemben, aki leginkább egy szórakozott  iskolamesterre 
emlékeztette. 

— Egyáltalán... egyáltalán nem állt szándékomban... — dadogta 
az ügyvéd zavartan. — Nos... természetesen, valóban... de 
egyáltalán nem az ön személye ellen... 

— Miért jött ide? Ha a férjem itthon lenne, akkor biztosan az 
ablakon dobná ki! 

— Mack McAsh ellen a lázadásról szóló törvény alapján emeltek 
vádat. Bezárták a Newgate börtönbe. Három hét múlva lesz a 
tárgyalása az Old Baileyben. Tettéért akasztás jár. 

Mikor erre ismét emlékeznie kellett, úgy érte Lizzie-t, mint egy 
ostorcsapás. De sikerült palástolnia érzelmett. 

— Tudom! - válaszolta hűvösen. — Valóban tragédia. Erős 
fiatalember, még az egész élet előtte állna. 

— Biztos magának is bűntudata van -— jegyezte meg Gordonson. 

— Arcátlan bolond! — csattant fel az asszony. — Ki bátorította 
McAsht, hogy szabad embernek tartsa magát? Ki mondta neki, hogy 
jogai vannak? Maga! Magának kellene bűntudatot éreznie! 

— Bűntudatom is van - válaszolta az ügyvéd csendesen. 

Lizzie teljesen megzavarodott, hiszen éles tiltakozásra számított. 
Gordonson szerénysége lefegyverezte, sőt lecsillapította. Alig tudta 
visszafojtani feltörő könnyett. 

— Skóciában kellett volna maradnia! 

— Ugye tudja, nem mindenkit akasztanak fel, akit főbenjáró bűn 
miatt ítélnek el? 


— Igen! — válaszolta Lizzie. Még mindig marad valami halvány 
remény, s ha erre gondolt, akkor hangulata mintha valamelyest 
megjavult volna. — Gondolja, részesülhet a királyi kegyelemben? 

-— Ez attól függ, ki hajlandó megszólalni az érdekében. A 
befolyásos  — barátok — nagyon sokat számítanak a mi 
jogrendszerünkben. Én kegyelmet kérek a számára, de az én 
szavam nem nagy súllyal esik a latba. A legtöbb bíró kifejezetten 
gyűlöl engem. Ha viszont maga emelne szót az érdekében... 

— Ezt nem tehetem! — tiltakozott Lizzie. — McAsht a férjem 
tartóztatta le. Ez borzalmas lépés lenne a részemről. 

— Megmenthetné az életét! 

— De akkor Jayből csinálnék bolondot! 

— Ezt ő is megértené! 

— Nem! Nem értené meg! Nincs olyan férj, aki ezt meg tudná 
érteni! 

— Gondolkodjon rajta... 

— Ezen nem is gondolkodom! Valami mást fogok csinálni. Majd... 
— kezdte. Hirtelen elhallgatott, s erősen törte a fejét, hátha eszébe jut 
valami. — Majd írok York tiszteletesnek Heugh-ba. Megkérem, jöjjön 
el Londonba és kérjen kegyelmet a számára. 

— Egy vidéki pap Skóciából? — kérdezte Gordonson kétkedő 
arccal. — Nem hinném, hogy sok befolyása lenne! Magának, 
személyesen kell kegyelemért folyamodnia. 

— Ez teljességgel lehetetlen! 

— Nincs szándékomban önnel vitatkozni, hiszen ezzel csak még 
határozottabbá teszem az álláspontját — válaszolta ügyes fogással 
Gordonson, és elindult a kijárat felé. — Bármikor megváltoztathatja a 
véleményét — szólt még vissza az ajtóból. — Ha ez így történik, akkor 
tegnaptól számított három hét múlva jöjjön el az Old Baileybe. Ne 
felejtse el, az élete függhet tőle! 

A következő pillanatban az ügyvéd már távozott, és Lizzie szabad 
folyást engedhetett könnyeinek. 


Macket a Newgate börtön egyik cellájába zárták. Képtelen volt az 
elmúlt éjszaka egyes részleteire visszaemlékezni. Halvány emlékei 
voltak arról, amikor összekötözött kézzel lóhátra dobták, és 


végigvitték egész Londonon. Felködlött előtte valami rácsos ablakú, 
magas épület, egy macskaköves udvar, egy lépcső és valami 
vaspántos ajtó. Aztán egyszerre csak itt találta magát. Sötét volt, így 
nagyon keveset látott. Fáradtan, elcsigázottan hamarosan mély 
álomba zuhant. 

Felébredés után egy akkora helyiségben találta magát, mint Cora 
lakása. Kegyetlen hideget érzett: az ablakok nem voltak 
beüvegezve, a kályhában nem égett a tűz. Orrfacsaró bűz terjengett 
mindenfelé. Legalább harminc ember, férfi, nő és gyerek zsúfolódott 
össze a cellában, sőt még egy kutya és egy disznó is odakerült 
valahogy. Mindnyájan a földön aludtak, s egyetlen jókora közös 
küblijük volt. 

Állandó volt a jövés-menés. Néhány nő már kora hajnalban 
távozott. Mack megtudta, ők nem foglyok voltak, hanem azok 
feleségei, akik lefizették az őröket, hogy együtt tölthessék az 
éjszakát férjükkel. Az őrök ételt, sört, gint és újságokat hoztak 
azoknak, akik meg tudták fizetni alaposan felsrófolt áraikat. Az 
emberek átjárogattak a szomszédos. cellákba is a barátaikhoz és 
ismerőseikhez. Az egyik fogolyhoz egy pap, a másikhoz egy borbély 
érkezett. Úgy látszik, itt minden meg volt engedve, de mindenért 
fizetni kellett. 

A foglyok humorosan fogták fel helyzetüket, s vaskos tréfákat 
eresztettek meg az elkövetett vétségekkel kapcsolatban. Volt valami 
vidámság a levegőben, s ez zavarta Macket. Még alig ébredt fel, 
amikor valaki egy korty ginnel kínálta egy üvegből, később valaki a 
pipáját nyújtotta feléje, mintha nem is börtönben, hanem valami 
lakodalomban lennének. 

Egész testét szaggatta a fájdalom, de a feje fájt a legjobban. A 
tarkóján lévő jókora daganat még mindig lucskos volt a vértől. 
Reménytelennek és kilátástalannak érezte helyzetét. Minden 
tekintetben elbukott. Megszökött Heugh-ból, hogy szabad legyen, 
erre börtönbe került. Harcba szállt a szénszállítók jogaiért, és ezért 
néhányat megöltek közülük. Corát is elveszítette. Hazaárulásért, 
lázadásért vagy gyilkosságért el is fogják ítélni. Minden valószínűség 
szerint akasztófán végzi. A körülötte lévőknek is legalább ennyi okuk 


lett volna a szomorúságra, de talán túlságosan ostobák voltak, 
semmint felmérjék, milyen sors vár rájuk. 

Hangulata éppen a mélyponton volt, amikor nyílt az ajtó, és egy 
börtönőr Corát vezette be a cellába. 

Arca piszkos volt, piros ruhája rongyokban lógott róla, de még így 
is nagyon csinosan festett. Minden szem azonnal feléje fordult. 

Mack felugrott a helyéről, s a többiek helyeslő kiáltozása 
közepette átölelte, és magához szorította. 

— Mi történt veled? — kérdezte. 

— Zsebtolvajlásért behoztak. De mindez csak miattad történt — 
válaszolta Cora. 

— Micsoda? 

- Csapdát állítottak. Úgy nézett ki, mint a többi gazdag, fiatal 
részeges, de valójában Jay Jamisson volt. Elkapott bennünket, és az 
apja elé hurcolt. A zsebtolvajlás főbenjáró vétség, és akasztás jár 
érte, de ő kegyelmet ígért Pegnek, ha megmondja, hol laksz. 

Macket egy pillanatra elöntötte a harag, amikor arra gondolt, hogy 
Peg elárulta, de tulajdonképpen a kislány még gyerek volt, ezért 
nem lehetett hibáztatni. 

— Szóval így akadtak a nyomomra! — döbbent rá Mack. Aztán ő is 
sorban elmesélte a lázadás történetét a lánynak. 

— Jézusom, McAsh, téged szerencsétlenség még ismerni is! — 
szörnyülködött Cora a történet hallatán. 

Így igaz, gondolta magában Mack. Akivel eddig kapcsolatba 
került, az mind bajba keveredett. 

— Charlie Smith meghalt — mondta csendes szomorúsággal. 

— Beszélned kell Peggel — szólalt meg újra Cora. — Azt hiszi, hogy 
most gyűlölöd. 

— Magamat gyűlölöm, amiért belekevertem ebbe az ügybe. 

— Ugyan már, nem te mondtad neki, hogy lopjon! — vonta meg a 
vállát a lány. 

Cora odalépett az ajtóhoz. Dörömbölni kezdett, erre az őr azonnal 
ki is nyitotta. Markába nyomott egy pénzdarabot, s ujjával Mack felé 
bökött: 

— Velem van! 

A börtönőr biccentett, és kiengedte őket. 


A lány egy hosszú folyosón egy ajtóig vezette, melyen belépve 
egy hasonló cellában találták magukat, mint amelyikből kijöttek. Peg 
az egyik sarokban a földön kucorgott. Mikor Macket megpillantotta, 
ijedten felállt. 

— Nagyon sajnálom! -— kezdte a mentegetőzést. — Kényszerítettek 
rá, nagyon sajnálom! 

— Nem a te hibád volt — szólalt meg Mack. 

— Elárultalak! — suttogta a kislány, és szemét elfutották a könnyek. 

— Ne légy ostoba! — ölelte át Mack, de a leányka törékeny kis 
testét vigasztalhatatlanul rázta a zokogás. 


Caspar Gordonson egész kis lakomával érkezett; egy nagy tál 
halászlét, jókora marhasültet, friss kenyeret, néhány üveg sört és 
pudingot is hozott. A börtönőrt az asztallal és székekkel berendezett 
külön szobáért rendesen megfizette. Macket, Corát és Peget 
áthozták ide a cellájukból. Mindnyájan asztalhoz ültek. 

Mack éhes volt, de alig tudott enni. Túlságosan zaklatottnak 
érezte magát. Szerette volna már tudni, Gordonson milyennek látja 
az esélyeit a tárgyaláson. De türelmet erőszakolt magára, és 
sörözött. 

Mikor befejezték az evést, Gordonson szolgája letakarította az 
asztalt, pipákat és dohányt tett eléjük. Gordonson rágyújtott. Peg is 
követte példáját, aki fiatal kora ellenére máris rabja lett ennek a 
szenvedélynek. 

Gordonson először Cora és Peg ügyéről kezdett beszélni. 

— Beszéltem a Jamisson család ügyvédjével a zsebtolvajlás 
vádjáról — kezdte Gordonson. — Sir George tartja magát az 
ígéretéhez, és kegyelmet kér Peg számára. 

— Ez meglepő - jegyezte meg Mack. — Nem úgy ismerem a 
Jamissonokat, mint akik betartják az ígéreteiket! 

-— Hiszen ők is akarnak valamit! — folytatta Gordonson. — 
Meglehetősen kínos lenne, ha Jaynek el kellene mondania a 
bíróságon, hogy Corát azért szedte fel, mert prostituáltnak nézte. Azt 
akarják hallani, hogy egyszerűen csak találkozott vele az utcán, és 
amíg beszélgettek, Peg szépen kizsebelte. 


— És nekünk ki kell tartanunk a mese mellett, ezzel megvédve Jay 
becsületét — jegyezte meg Peg gyászos képpel. 

— Ha azt akarod, hogy Sir George kegyelmet kérjen a számodra, 
akkor igen! 

-— Nincs más választásunk -— szólalt meg Cora. — Ezt kell 
csinálnunk! 

— Akkor így rendben is lennénk! — mondta Gordonson Mack felé 
fordulva. — Bárcsak a maga esete is ilyen egyszerű lenne! 

— De én nem szítottam lázadást! — tiltakozott Mack. 

— Nem hagyta el a környéket, pedig hivatalosan is távozásra 
szólították fel. 

— De az isten szerelmére! Én próbáltam mindenkit hazaküldeni, 
de Lennox emberei megtámadtak bennünket! 

— Lépésről lépésre menjünk végig a történteken! 

— Rendben van! — sóhajtott fel Mack, s megpróbált úrrá lenni a 
felháborodásán. 

— Az ügyész egyszerűen azt fogja mondani, hogy a lázadásról 
szóló törvény értelmében távozásra szólították fel, ám maga ennek 
ellenére a helyszínen maradt. Ezzel bűnt követett el, amiért fel kell 
akasztani. 

— Igen, de mindenki tudja, nem erről volt szó! 

— Ekkor következik a maga védőügyvédje, aki azt mondja, ez 
csupán része a történetnek. Tud olyan tanúkat állítani, akik azt 
igazolják, hogy maga könyörgött a tömegnek, menjenek haza? 

— Biztosan tudok! Dermot Riley bármennyi szénszállítót össze tud 
szedni tanúnak. De meg kellene kérdezni Jamissonékat is, miért 
hozták a szenet éppen arra a széntelepre éjnek idején! 

— Nos... 

— Provokáció volt! — csapott öklével Mack az asztalra. — Ezt meg 
kell mondanunk! 

— Nehéz lenne bebizonyítani. 

Macket hallatlanul felingerelte Gordonson akadékoskodása. 

— A lázadás a provokáció miatt tört ki. Csak nem akarja elhallgatni 
ezt is? Ha az igazság nem a bíróságon, akkor hol derülhet ki? 

— Ott lesz maga is a tárgyaláson, Mr. Gordonson? — érdeklődött 
Peg. 


— Igen. De lehet, hogy a bíró nekem nem adja meg a szót. 

— De miért nem, az isten szerelmére! — háborgott tovább Mack. 

— Az az általánosan elfogadott szemlélet, hogyha a vádlott 
ártatlan, akkor nincs szükség védelemre. Néha a bírák azért 
eltérhetnek ettől a szabálytól. 

— Remélem, sikerül kifogni valami jóindulatú bírót — sóhajtotta 
Mack zaklatottan. 

-— A bírónak segítenie kell a vádlottat. Az ő kötelessége 
biztosítani, hogy a védekezés világos legyen az esküdtek előtt. De 
erre ne építsen! Csak színtiszta igazság érvényesülésében bízhat. 
Ez az egyetlen dolog, ami megmentheti a hóhér kötelétől. 

A tárgyalás napján a foglyokat hajnali ötkor ébresztették. Dermot 
Riley néhány perccel később érkezett meg egy öltönynyel. Még az 
esküvőjére csináltatta. Macket nagyon meghatotta ez a gesztus. 
szappant és borotvát is hozott magával. Félóra elteltével Mack már 
tisztességesen nézett ki, s kész volt bírái elé állni. 

Corával, Peggel meg még tizenöt másik elítélttel együtt kötélre 
fűzték őket, és végigmentek velük a Newgate Streeten, majd az Old 
Baileynek nevezett mellékutcán a tárgyalóteremig. 

Caspar Gordonson már ott várta. Elmagyarázta neki, ki kicsoda. 
Az épület előtti udvar már zsúfolásig megtelt vádlókkal, tanúkkal, 
esküdtekkel, ügyvédekkel, barátokkal, rokonokkal, egyszerű 
kíváncsiskodókkal, s valószínűleg kurvákkal és tolvajokkal is, akik 
valami zsákmány reményében látogattak ide. 

A foglyokat átvezették az udvaron, majd egy kapun át bevitték 
őket a várakozóhelyre. Ezt is már félig megtöltötték a feltehetően 
más börtönökből, a Fleetből. a Bridewellből és Ludgate-ből érkezett 
vádlottak. Mack innen már jól látta az impozáns tárgyalótermet. 
Kőből faragott lépcsők vezettek fel az első szintre, melyet egyik 
oldalán csak egy oszlopsor zárt le. Egy emelvényen állt a bírói 
pulpitus. Mindkét oldalon egy elkerített részen az esküdtek foglaltak 


helyet, a karzat pedig bírósági tisztviselők és az előkelőségek 
részére volt fenntartva. 

Macket az egész színházra emlékeztette. Ám itt most rá osztották 
ki a gonosz szerepét. 

szomorúan figyelte a bíróság felkészülését a hosszúnak ígérkező 
tárgyalási napra. Az első vádlott egy asszony volt, akit azzal 
vádoltak, hogy az egyik üzletből ellopott tizenkét méter, gyapot és 
gyapjú keverékéből készült, olcsó szövetet. A vádat maga a boltos 
terjesztette elő. aki a szövet értékét tizenöt shillingre becsülte. A 
tanú, az egyik alkalmazott, eskü alatt vallotta, hogy az asszony 
magához vette a szövetet, majd elindult az ajtó felé. Amikor 
észrevette, hogy figyelik, akkor ledobta a földre, és el akart 
menekülni. Az asszony viszont azt állította, csak meg akarta nézni 
az anyagot, de esze ágában sem volt meglépni vele. 

Az esküdtek összedugták a fejüket. Mindnyájan a középosztályt 
képviselték, többnyire üzletemberek, kiskereskedők, jól menő 
iparosok voltak. Gyűlölték a rendbontást és a lopást, de nem bíztak 
a kormányban sem, és féltően óvták a szabadságot. Legalábbis a 
saját maguk szabadságát. 

Az asszonyt bűnösnek találták, viszont a szövet értékét jóval ára 
alatt, . négy  shillingben határozták meg. — Gordonson erre 
megmagyarázta, hogyha öt shillingnél nagyobb értéket lop valaki 
egy boltból, akkor azért fel is akaszthatják. Az esküdtek az 
ítéletükkel azt akarták megakadályozni, hogy a bíró halálbüntetést 
szabjon ki a vádlottra. 

A bíró nem hirdette ki azonnal az ítéletet, csak a nap végén 
hozza majd nyilvánosságra. 

Az egész nem tartott tovább egy negyedóránál. Az ezt követő 
ügyek tárgyalása is hasonló gyorsasággal zajlott, és alig akadt egy- 
kettő, mely félóránál tovább tartott volna. Cora és Peg ügyét 
valamikor a délután közepén tárgyalták. Mack tudta, a tárgyalás 
menetét már előre eldöntötték, de azért izgatottan tördelte ujjait, 
nehogy valami rosszul sikerüljön. 

Jay Jamisson azt vallotta, hogy Cora szóba elegyedett vele az 
utcán, közben Peg kizsebelte. Sidney Lennoxot hívta tanúnak, aki 


állítólag látta, mi történt, és még idejében figyelmeztette. Se Peg, se 
Cora nem mondott ellent a vallomásának. 

Jutalmul Sir George is megjelent a bíróság előtt, s azt vallotta, a 
vádlottak hathatós segítséget nyújtottak egy veszélyes bűnöző 
elfogásához. Kérte, akasztás helyett inkább száműzetésre ítéljék 
őket. 

A bíró szívélyesen bólogatott, de ezt az ítéletet sem hirdette ki a 
tárgyalási nap végéig. 

Mack ügyének tárgyalására néhány perccel később került sor. 


Lizzie a tárgyaláson kívül nem tudott másra gondolni. Három 
órakor ült le ebédelni, s mivel Jay egész nap a bíróságon volt, az 
anyja jött át, hogy ne legyen egyedül. 

— Nagyon elesettnek látszol, dc$ágám — jegyezte meg Lady Hallim. 
— Túl sokat ettél talán? 

- Éppen ellenkezőleg — válaszolta Lizzie. — Néha már az étel 
gondolatától is rosszul leszek. Azt hiszem, mindezt a virginiai utazás 
izgalma okozza. És most ráadásul itt van ez a borzalmas tárgyalás 
is! 

— Ez nem a te dolgod! — vágta rá sietősen Lady Hallim. — Minden 
évben tucatjával akasztják fel az embereket az elkövetett többé- 
kevésbé súlyos bűnökért. Vele sem tehetnek kivételt csupán azért, 
mert gyermekkora óta ismered! 

— De honnan tudod, valóban elkövette-e azt a bűnt, amivel 
vádolják? 

— Ha nem követte el, akkor nem ítélik el. Biztos vagyok benne, 
neki is olyan bánásmódban lesz része, mint bárki másnak, aki elég 
ostoba ahhoz, hogy egy lázadásba keveredjen! 

-— De ő nem keveredett bele! — tiltakozott Lizzie. — Jay és Sir 
George szándékosan provokálták ki a lázadást, hogy Macket le 
lehessen tartóztatni, s ezzel véget vessenek a szénszállítók 
sztrájkjának. Jay ezt maga mondta el nekem! 

— Akkor pedig biztosan nyomós okuk volt rá. 

— De anya, nem gondolod, hogy ez mégis helytelen? — kérdezte 
könnyekkel a szemében. 

— Ez nem a te dolgod, Lizzie! — jelentette ki az anyja határozottan. 


— Caspar Gordonson azt állítja, megmenthetném Mack életét, ha 
a bíróság előtt szót emelnék érdekében. 

— Te jóságos ég! — csapta össze elszörnyedve a tenyerét az 
anyja. - A saját férjeddel szállnál szembe egy nyilvános 
tárgyaláson? Még rágondolni is borzalmas! 

— Pedig megteszem - válaszolta Lizzie. — Megteszem! 


A vádat egy Augustus Pym nevű ügyvéd terjesztette elő. 

— Sokat dolgozik a kormánynak -— súgta oda Macknek Gordonson. 
— Biztosan jó pénzt kap, ha ezt a vádat képviseli. 

A kormány tehát fel akarja akasztatni. Ettől még borúsabbá vált a 
hangulata. Gordonson lépett a pulpitus elé, s a bíróhoz fordult. 

— Uram, mivel a vádat hivatásos ügyvéd terjesztette elő, 
megengedné, hogy magam lássam el Mr. McAsh védelmét? 

— Szó sem lehet róla! — közölte a bíró. — Ha McAsh külső segítség 
nélkül nem tudja meggyőzni ártatlanságáról az esküdteket, akkor 
nem sok esélye van ezen a bíróságon! 

Mack torka teljesen kiszáradt. Szinte saját szívdobogását is 
hallotta. Egyedül kell megküzdenie az életéért. Elhatározta, 
körömszakadtáig harcolni fog. 

— A kérdéses napon -— kezdte beszédét Pym -— egy szállítmány 
szén érkezett a Fekete Jack néven ismert Mr. John Copper Wapping 
High Street-i széntelepére. 

— Nem nappal volt, hanem éjszaka! — szólt közbe Mack. 

— Ne tegyen ostoba megjegyzéseket! — szólt rá a bíró. 

— Ez nem ostobaság — makacskodott Mack. — Ki hallott még 
olyasmiről, hogy éjszaka szállítanak szenet valahová? 

— Hallgasson! Folytassa, Mr. Pym. 

— A sztrájkoló szénszállítók megtámadták ennek a szállítmánynak 
a munkásait. Ezután riasztották a wappingi elöljáróságot. 

— Ki riasztotta? — tette fel a kérdést Mack. 

— A Serpenyő kocsma tulajdonosa, Mr. Harold Nipper — válaszolta 
Pym. 
— Egy vállalkozó! — egészítette ki Mack. 

— Megítélésem szerint tiszteletre méltó kereskedő — jegyezte meg 
a bíró. 


— Mr. Roland MacPherson, a békebíró a helyzetet lázadásnak 
minősítette — folytatta Pym -, de a szénszállítók nem voltak 
hajlandók szétoszlani. 

— Megtámadtak bennünket! -— szólalt meg ismét Mack. 

Megjegyzésére ügyet sem vetve Pym folytatta: 

-  MacPherson ezután kötelességéhez híven kihívta a 
katonaságot. Jamisson kapitány parancsnoksága alatt a Harmadik 
Gyalogezred gárdaegysége érkezett a helyszínre. A fogoly a 
letartóztatottak között volt. A vád első tanúja John Copper. 

Fekete Jack azt vallotta, hogy lement a folyón Rochesterig, és az 
ott kirakott szenet vásárolta meg, majd azt szekerekkel hozták fel 
Londonba. 

— Kié volt az a hajó? — tette fel a kérdést Mack. 

— Nem tudom. Én a kapitánnyal kötöttem üzletet. 

— Honnan érkezett? 

— Edinburghból. 

— Esetleg a hajó Sir George Jamisson tulajdona? 

— Nem tudom. 

— Ki mondta magának, hogy Rochesterben tud szenet vásárolni? 

— Sidney Lennox. 

— A Jamissonok barátja. 

— Erról nem tudok semmtt. 

Pym következő tanúja Roland MacPherson volt, aki eskü alatt 
vallotta, hogy éjszaka negyed tizenkettőkor minősítette lázadásnak 
az eseményeket, de a tömeg nem volt hajlandó szétoszlani. 

— Nagyon gyorsan sikerült a helyszínre érnie! — jegyezte meg 
Mack. 

— Igen. 

— Ki hívta ki magát? 

— Harold Nipper. 

— A Serpenyő tulajdonosa? 

— Igen. 

— Messzire kellett mennie? 

— Nem tudom, hogy érti ezt. . . 

— Hol volt, amikor értesítették? 

— A kocsmája hátsó helyiségében. 


— Éppen kéznél volt tehát. Így tervezték a dolgot? 

— Tudtam, hogy érkezik egy szénszállítmány, s tartottam a 
rendbontástól. 

— KI értesítette erről? 

— Sidney Lennox. 

— Hohó! - kiáltott fel az egyik esküdt. 

Mack feléje pillantott. Egy kétkedő arcot vágó fiatalembert látott, 
akit mint lehetséges szövetségest meg is jegyzett magának. 

Pym végül Jay Jamissont szólította tanúként. Jay könnyed 
stílusban beszélt. A bírón úgy látszott, mintha már unná egy kicsit az 
egészet. Úgy nézett ki a dolog, mintha jó barátok valami teljesen 
jelentéktelen dologról beszélgetnének. Mack szeretett volna 
felordítani, hogy "ne vegyék annyira könnyedén, az életem forog 
kockán ! 

Jay vallomásában elmondta, hogy éppen a Towernél lévő egység 
parancsnokságát látta el. 

— Mit kerestek ott a gárdisták? — tette fel a kérdést az ifjú esküdt. 

Jay a bíróra nézett, akinek láthatóan nem tetszett az esküdt 
kérdése. Ha kelletlenül is. de megszólalt: 

— Válaszolnia kell az esküdtek kérdéseire, kapitány! 

— Készenlétben álltunk — felelte Jay. 

— Mire készültek? — firtatta tovább a dolgot az esküdt. 

— Arra, hogy szükség esetén fenntartsuk a rendet a város keleti 
negyedében. 

— Ez a szokásos táborhelyük? 

— Nem. 

— Az hol van? 

— Jelenleg a Hyde Parkban. 

— London túlsó felén? 

— Igen. 

— Hány éjszakán keresztül álltak készenlétben a Towernél? 

— Csak ezen az egyen. 

— Hogy kerültek oda éppen az adott éjszakán? 

— Feltételezhetően a parancsnokom zavargásoktól tartott. 

— Azt hiszem, Sidney Lennox értesíthette őt is! — jegyezte meg az 
esküdt, s szavai nyomán kitört a nevetés. 


Pym tovább tette fel a kérdéseket Jaynek, aki azt vallotta, hogy 
mikor gárdistáival a széntelephez érkezett, akkor az események már 
teljes erővel zajlottak. Ez igaz is volt. Azt mondta, Mack 
megtámadta, ami szintén igaz volt. 

— Mi a véleménye a fellázadt szénszállítókról? — tette fel neki a 
kérdést Mack. 

— Megsértik a törvényt, ezért bűnhődniük kell. 

— Gondolja, hogy a népnek is ez a véleménye? 

— Igen. 

— Úgy véli, a lázadás a népet a szénszállítók ellen fordítja? 

— Biztos vagyok benne. 

— Tehát egy lázadás nagyon valószínűvé teszi, hogy a hatóságok 
erőszakos lépéseket tesznek a sztrájk megszüntetésére? 

"Briliáns! Egyszerűen briliáns", motyogta a Mack mellett álló 
Caspar Gordonson. "Egyenesen besétáltatja a csapdába! 

Jay csak most vette észre, hogy milyen utcába vezették, de már 
késő volt. 

— Így tehát a sztrájk letörése sok pénzt megér maguknak? 

— Igen. 

— Tehát a szénszállítók lázadása pénzt jelent a családnak? 

— Azt jelenti, hogy a családomat így nem éri több veszteség. 

— Ezért provokálták hát ki Sidney Lennoxszal együtt a lázadást? — 
tette fel a kérdést, de már el is fordult tőle. 

— Ilyesmit nem csináltam! — válaszolta Jay, de már csak Mack 
hátát látta maga előtt. 

— Magának ügyvédnek kellett volna mennie — jegyezte meg 
halkan Gordonson. — Hol tanult meg ennyire érvelni? 

— Mrs. Wheighel kocsmájában - válaszolta Mack. 

Gordonson teljesen el volt ámulva. 

Pymnek nem volt több tanúja. A kétkedő esküdt újra megszólalt: 

— Ettől a bizonyos Lennoxtól semmit sem hallunk? 

— Az esküdtek nem állíthatnak tanúkat! — figyelmeztette a bíró. 

Ezután Mack szólította az első tanúját, a hajszíne után 
egyszerűen csak Vörös Michaelnek nevezett ír szénszállítót. A 
Vörös részletesen elmondta, hogy Macknek már majdnem sikerült 


rábeszélnie a szénszállítókat a hazamenetelre, amikor megtámadták 
őket. 

— Mivel foglalkozik, fiatalember? — kérdezte a bíró, amikor a tanú 
befejezte a vallomását. 

— Szénszállító vagyok, uram -— válaszolta a Vörös. 

- Az esküdtek ezt vegyék figyelembe, amikor a tanú 
szavahihetőségét vizsgálják! — fordult a bíró az esküdtek felé. 

Macknek a szívverése is elállt egy pillanatra. A bíró mindent 
megtesz, hogy az esküdtek előítélettel viseltessenek vele szemben. 
Hívta a következő tanúját, de annak is hasonló megaláztatásban volt 
része. 

Tanúinak tehát nem sok hasznát vette. Teljesen egyedül maradt, 
csakis saját meggyőzőerejére és ékesszólására támaszkodhatott. 

— A szénhordás nehéz munka, kegyetlenül nehéz — kezdte a 
védőbeszédét. — Ezt a munkát csak fiatal és erős emberek tudják 
végezni. Jól is fizetnek érte. Az első héten én is hat fontot kerestem 
vele. Annyit kerestem, de a béremet nem kaptam kézhez, annak 
nagyobb részét ellopta tőlem a vállalkozó. 

— Ennek semmi köze az ügyhöz! — szakította félbe a bíró. — Maga 
lázadás vádjával áll a bíróság előtt! 

— Nem lázadtam! — jelentette ki határozottan Mack, aztán mély 
lélegzetet véve igyekezett gondolatait összeszedni, s máris folytatta 
tovább. — Egyszerűen nem hagytam, hogy a vállalkozók továbbra is 
ellopják a béremet. Ennyi a bűnöm! A vállalkozók a szénszállítók 
meglopásából gazdagodnak meg. És amikor a szénszállítók úgy 
döntöttek, saját vállalkozásukban végzik a munkát, akkor mi történt? 
Akkor a hajótulajdonosok bojkott alá vették őket. És kik a 
hajótulajdonosok, uraim? A Jamisson család, mely rejtélyes okokból 
nyakig benne van ebben a mai perben is. 

— Be tudja bizonyítani, hogy nem bűnös a lázadás bűnében? — 
kérdezett rá ingerülten a bíró. 

— A verekedést mások provokálták! — szólt közbe a fiatal esküdt. 

Macket a félbeszakítás nem zökkentette ki a gondolatmenetéből. 

— Uraim, az esküdtszék tagjai! Tegyenek fel önök is maguknak 
néhány kérdést! — mondta, majd elfordult az esküdtektől, s 
egyenesen Jayhez intézte a szavait. — Vajon ki adta az utasítást, 


hogy éppen azokban az órákban hozzák szekérszámra a szenet a 
Wapping High Streetre, amikor a kocsmák és kávéházak megtelnek 
szénszállítókkal? Ki küldte őket pontosan arra a széntelepre, ahol én 
lakom? Ki fizette a szekereket kísérő embereket? -— A bíró 
megpróbálta félbeszakítani, de Mack felemelte a hangját, és 
megállíthatatlanul áradtak belőle a kérdések. — Ki adta nekik a 
muskétákat, és ki látta el őket lőszerrel? Ki biztosította azt, hogy a 
katonaság éppen a szomszédban álljon készenlétben? Ki szervezte 
meg és ki irányította tehát a zavargásokat? — fordult meg hirtelen, s 
ismét az esküdtekre függesztette tekintetét. — Önök is tudják a 
választ, nem így van? — meredt néhány pillanatig az arcukba, majd 
elfordította tekintetét. 

Gyengének érezte magát. Minden tőle telhetőt megtett, de az 
élete most mások kezében volt. 

-— Várjuk a védelem egy másik tanúját — állt fel helyéről 
Gordonson. —- York tiszteletest, a vádlott  szülőfalujának 
lelkipásztorát. Sajnos, még nem érkezett meg. 

Macknek nem okozott túlságosan nagy csalódást York tiszteletes 
távolmaradása, hiszen eleve nem számított arra, hogy 
tanúvallomása lényegesen befolyásolni tudja az esküdteket. 

- Ha ítélethozatal előtt megérkezik, akkor megteheti a 
tanúvallomását — jelentette ki a bíró, s mikor látta, hogy Gordonson 
kérdően felvonja szemöldökét, akkor még hozzátette: — Hacsak az 
esküdtszék ki nem mondja a vádlott ártatlanságát, mivel ebben az 
esetben a pap tanúvallomására már nem lesz szükség. Uraim, 
hozzák meg döntésüket! 

Mack rettegve nézett az egymás között pusmogó esküdtek felé. 
Csalódottan kellett megállapítania, hogy többségükben nem 
látszottak szimpatikusnak. Talán túlzottan is kemény szavakat 
használt a védekezés során? 

— Mi a véleménye? -— fordult oda Gordonsonhoz. 

— Nehezen fogják elhinni, hogy a Jamisson család hajlandó volt 
belekeveredni ebbe az összeesküvésbe -— rázta meg a fejét 
kétkedőén az ügyvéd. — Talán úgy kellett volna beállítani a 
szénszállítókat, mint jó szándékú, de félrevezetett társaságot. 


— Csak az igazságot mondtam - jegyezte meg Mack. — Ezen nem 
lehet változtatni. 

— Ha nem lenne ilyen ember — mosolyodott el szomorúan az 
ügyvéd -, akkor biztosan nem is került volna ekkora bajba. 

Az esküdtek még mindig nem jutottak egymással dűlőre. 

— Mi az ördögről beszélhetnek ennyi ideig? — türelmetlenkedett 
Mack. — Jó lenne hallani, miről tárgyalnak! — mondta, amikor látta, 
hogy a fiatal esküdt valamit lelkesen bizonygat, közben hevesen 
gesztikulál. Vajon a többiek odafigyelnek rá, vagy már unják, amit 
mond? 


— Örüljön neki! — jegyezte meg Gordonson. — Minél tovább 
beszélnek, annál jobb magának! 
— Miért? 


— Ha vitatkoznak, akkor az azt jelenti, kétségek merültek fel, ha 
pedig kétségek merültek fel, akkor ki kell mondaniuk az 
ártatlanságát. 

Mack rettegve figyelte őket. A fiatal esküdt megvonta a vállát, és 
elfordult a többiektől. Macket elfogta a félelem. Az esküdtszék 
elnöke odaszólt neki valamit, amit a fiatalember egy bólintással 
nyugtázott. 

Az esküdtszék elnöke ezután az emelvény elé lépett. 

— Meghozták a döntésüket? -— tette fel a bíró a kérdést. 

— Igen. 

Mack a lélegzetét is visszafojtva hallgatott. 

— És mi a véleményük a vádlottról? 

— Bűnösnek tartjuk az ellene felhozott vádakban! 


— Elég furcsa érzésekkel viseltetsz egy bányász iránt, dc$ágám! — 
jegyezte meg Lady Hallim kicsit dorgálóan. — A férjed biztosan nem 
túlságosan örül az ilyesminek! 

— Igazán, anya, ne légy nevetséges! 

Kopogtak az ebédlő ajtaján. Az inas lépett be a szobába. 

— York tiszteletes van itt, asszonyom! — jelentette be a vendéget. 

— Milyen kellemes meglepetés! — kiáltott fel örömmel Lady Hallim, 
aki nagyon kedvelte Yorkot. — A felesége meghalt, Lizzie! — súgta 


oda a lányának. — Mondtam már neked? Három gyerek maradt 
utána! 

— Vajon mit kereshet itt? — találgatta Lizzie nyugtalanul. — Neki az 
Old Baileyben, a tárgyaláson kellene lennie! Gyorsan vezesse be! 

A pap belépett az ebédlőbe. Úgy festett, mint aki sietve kapkodta 
magára a ruhát. Mielőtt Lizzie még megkérdezhette volna, hogy mi 
történt, és miért nincs a tárgyaláson, a pap olyan hírrel állt elő, mely 
egy pillanatra elterelte a figyelmét Mackről. 

— Lady Hallim, Mrs. Jamisson! Csak néhány órával ezelőtt 
érkeztem meg Londonba, s amint tudtam, idesiettem, hogy 
mindkettejüknek részvétemet fejezzem ki. Milyen borzalmas... 

— Ne... — bukott ki Lady Hallimből a tiltakozás, majd száját 
összeszorítva elhallgatott. 

— ...csapás lehet ez mindnyájuk számára! 

Lizzie értetlenül nézett az anyjára. 

— Miről beszél egyáltalán, York tiszteletes? — fordult ezután a pap 
felé. 

— Természetesen a bányaszerencsétlenségről! 

— Erről semmit sem tudok. Bár úgy látom, anyám már értesült a 
dologról... 

— Drága istenem! Nagyon sajnálom, hogy tőlem kell megtudnia a 
szörnyű hírt. A bányájában leszakadt a szénfal, és húsz embert 
maga alá temetett. 

— Borzalom! — nyögte ki Lizzie, amikor újra meg tudott szólalni. 
Lelki szemei előtt már látta is a húsz frissen ásott sírt a híd melletti 
kis temetőben. Nagy lehet a gyász, biztosan mindenki sirat valakit a 
környéken. A hírben viszont valami más is megütötte a fülét! 

— A "bányájában ? — kérdezte rosszat setjve. 

— A High Glenen. 

— A High Glenen nincs bánya! — jelentette ki határozottan, s 
közben érezte, az ereiben megfagy a vér. 

— Az újról beszélek, természetesen. Arról, melyet akkor kezdtek el 
kiépíteni, amikor hozzáment Mr. Jamissonhoz. 

Lizzie úgy érezte, menten felrobban a dühtől. 

— Ugye te tudtál róla? — fordult oda az anyjához. 


— Drágaságom, ez volt az egyetlen lehetőség! — válaszolta Lady 
Hallim, s volt benne annyi becsület, hogy szégyenkezve lesüsse a 
szemét. — Sir George ezért adta nektek a virginiai birtokot. 

— Elárultál! — kiáltott rá Lizzie. — Mindnyájan becsaptatok! Még a 
saját férjem is! Hogy tehettétek ezt? Hogy tudtatok hazudni nekem? 

— Azt gondoltuk, sohasem fogod megtudni — fakadt sírva az 
anyja. 

— Azt hittétek, soha nem tudom meg! — csattant fel Lizzie, s anyja 
könnyei most egyáltalán nem tudták meghatni. — Alig akarok hinni a 
fülemnek! 

— Könyörgök, ne tégy semmi elhamarkodott lépést! 

Valami borzalmas gondolat jutott Lizzie eszébe. 

— És Mack ikertestvére? — fordult ismét a paphoz. 

— Sajnos, de Esther McAsh is a halottak közt van — válaszolta 
York tiszteletes. 

— Óh, nem! — kiáltott fel Lizzie. Mack és Esther volt az első 
ikerpár, akivel életében először találkozott. Mindig csodálattal nézett 
rájuk. Mikor kicsik voltak, alig lehetett megkülönböztetni őket. 
Később Esther még mindig úgy nézett ki, mint Mack, csak női 
változatban. Ugyanazok a döbbenetesen zöld szemek. Lizzie előtt 
hirtelen megjelent a néhány hónappal korábbi kép, amint ott állnak 
egymás mellett a templom udvarán. Esther akkor rászólt a 
testvérére, hogy "tartsa a pofáját , ő meg felkacagott, mert nem bírta 
tovább türtőztetni magát. Esther már halott, és Mack is nagyon közel 
áll ahhoz, hogy halálra ítéljék. . . 

— Ma van a tárgyalás! — kiáltott fel, amikor ismét eszébe jutott 
Mack. 

— Istenem! Nem is gondoltam, hogy ilyen hamar sort kerítenek rá! 
— lepődött meg York. — Elkéstem volna? 

— Talán nem, ha most azonnal elindul. 

— Máris megyek! Milyen messze van? 

— Gyalog tizenöt, kocsival öt perc. Magával megyek! 

— Kérlek, ne! — nézett rá könyörögve az anyja. 

— Ne próbálj megállítani, anyám! -— rivallt rá Lizzie. — Magam kérek 
kegyelmet Mack számára! Megöltük a nővérét! Őt talán sikerül 
megmentenünk. .. 


— Én is veletek megyek! — válaszolta Lady Hallim. 


A bírósági termet zsúfolásig megtöltötte a tömeg. Lizzie teljesen 
tanácstalan volt, de sem anyjától, sem Yorktól nem várhatott 
segítséget. — Keresztülnyomakodott a tömegen, tekintetével 
Gordonsont vagy Macket kereste. Odaért ahhoz az alacsony 
kerítéshez, mely a belső udvart elválasztotta, mikor végre 
megpillantotta Macket és Caspar Gordonsont. Mikor feléjük kiáltott, 
Gordonson már ott is termett a kerítés kapujánál. 

Ebben a pillanatban Sir George és Jay is megjelent. 

— Lizzie, mit keresel te itt? — szólalt meg Jay szemrehányóan. 
Lizzie rá sem hederített férjére. Gordonsonhoz fordult: 

— Bemutatom York tiszteletest Skóciából, a szülőfalunkból. Azért 
jött, hogy kegyelmet kérjen Mack számára. 

— Ha van egy csepp józan esze — emelte fel figyelmeztetően az 
ujját Sir George a tiszteletes felé —, akkor most azonnal megfordul, 
elindul, és Skóciáig meg sem áll! 

- És én is kegyelmet kérek a számára! — közölte Lizzie 
határozottan. 

— Köszönöm! — csillant fel az öröm Gordonson szemében. 

- Én megpróbáltam megakadályozni, Sir George! — szólalt meg 
panaszosan Lady Hallim. 

Jayt elöntötte a méreg, megragadta Lizzie karját, és erősen 
megszorította. 

— Hogy merészelsz így megalázni? — kérdezte szinte fröcsögve 
az indulattól. — Határozottan megtiltom, hogy kinyisd a szádat! 

-— Meg akarja félemlíteni a tanút? -— kérdezte fenyegetően 
Gordonson. 

Jay meghunyászkodott, elengedte Lizzie karját is. Közben egy 
köteg papírral a kezében egy ügyvéd furakodott közéjük. 

— Feltétlenül az egész világ szeme láttára, itt kell megvitatnunk 
ezt a dolgot? — szólalt meg ismét Jay. 

— Igen! — felelte Gordonson. — Nem hagyhatjuk el a bíróságot! 

— Mi az ördögöt jelentsen ez, lányom? — fordult Sir George Lizzie- 
hez. 

Lizzie-t a fensőbbséges stílus teljesen megőrjítette. 


— Átkozottul jól tudja, mit jelent! — csattant fel szinte tajtékozva a 
dühtől. A közelükben álló néhány ember az asszony szavaitól 
döbbenten már őket bámulta, de Lizzie rájuk sem hederített. — Az 
egész lázadást csak azért tervelték ki, hogy csapdába csalják 
McAsht! Nem vagyok hajlandó tétlenül végignézni, amint maguk 
felakasztatják! 

— Ne felejtsd el, a menyem vagy! — vörösödött el a méregtől Sir 
George. — És... 

— Fogja be a pofáját, George! — csattant Lizzie hangja. — Nem tud 
megijeszteni! 

sir George-ba mintha a villám csapott volna bele. Lizzie biztos 
volt benne, még életében nem mondta neki senki, hogy fogja be a 
pofáját. 

-— Nem tehetsz vallomást saját férjed ellen — vette Jay is 
védelmébe az apját. — Ez hűtlenség! 

— Hűtlenség? — vágott vissza dühösen az asszony. — Ki az ördög 
vagy te, hogy a hűségről papolj nekem? Megesküdtél nekem, hogy 
soha nem nyitnak bányát a földemen. Erre fogtad magad, és 
pontosan az ellenkezőjét csináltad. Már az esküvőnk napján 
becsaptál! 

Mindnyájan elhallgattak egy pillanatra. Lizzie hallotta, a kerítés 
túlsó oldalán egy tanú emelt hangon éppen most tesz vallomást. 

— Akkor már a szerencsétlenségről is tudsz — jegyezte meg Jay. 

— Akár azt is kijelenthetem — folytatta Lizzie —, hogy mától kezdve 
Jay és én különváltan élünk! Csak névleg vagyunk házasok! 
Visszamegyek a skóciai házba, ahová a Jamisson család egyetlen 
tagja sem teheti be a lábát! Ami pedig McAsht illeti, nem fogok 
segédkezni maguknak abban, hogy a barátomat felakasszák! És 
maguk, mindketten, megcsókolhatják a seggemet! 

Sir George annyira elképedt, hogy meg sem tudott szólalni. Arca 
szederjessé vált, szemei kidülledtek, hápogott, de egyetlen értelmes 
szót sem tudott kinyögni. 

— Lehet egy javaslatom? — fordult Caspar Gordonson Jayhez. 

— Mondja, mondja csak! — vetette oda kurtán Jay egy ellenséges 
pillantás kíséretében. 


— Mrs Jamissont nyilvánvalóan csupán egy feltétellel lehet 
lebeszélni a tanúskodásról. 

— Éspedig? 

— Maga, Jay, maga fog kegyelmet kérni Mack számára! 

— Ez teljességgel kizárt! — tiltakozott Jay. 

- Ez legalább olyan hatásos lesz — folytatta Gordonson, s 
láthatóan nem zavarta Jay tiltakozása. — Ugyanakkor megkíméli a 
családot attól a kínos helyzettől, hogy a feleség a férje ellen tesz 
tanúvallomást. Ráadásul még csodálni is fogják a nagylelkűségét! — 
mosolyodott el ravaszkásan Gordonson. — Nyugodtan mondhatja, 
hogy Mack a Jamisson-bányákban dolgozott, ezért a család 
kőnyörületes akar lenni vele szemben. 

Lizzie szíve hevesen megdobbant a felcsillanó reménytől. 
személyesen Jay, a lázadást elfojtó katonatiszt kér kegyelmet Mack 
számára! Minden bizonnyal ez lesz a leghatékonyabb segítség! 

Lizzie látta megjelenni a bizonytalanságot Jay arcán, amikor 
átgondolta a javaslatot. 

— Gondolom, ez így elfogadható lenne... 

Mielőtt még Lizzie-nek ideje lett volna az örömre, Sir George 
szólalt meg: 

— Egy feltétellel, melyhez Jay is ragaszkodni fog! 

Az asszonynak rossz érzései támadtak, mert sejtette, mi 
következik ezután. 

— El kell feledkezned erről a különélési ostobaságról! — fordult 
Lizzie felé. — Minden tekintetben jó felesége kell legyél Jaynek! 

- Nem! — tiltakozott elkeseredetten. — Árulást követett el 
ellenem... becsapott. . ., hogy bízhatnék meg benne ezután? Ezt nem 
tudom megtenni! 

— Akkor pedig Jay nem kér kegyelmet McAsh számára! 

— Meg kell mondanom magának, Lizzie — avatkozott közbe 
Gordonson -—, hogy Jay kérése sokkal nagyobb súllyal esik a latba, 
mint a magáé, hiszen tulajdonképpen ő emelte a vádat Mack ellen! 

Lizzie csapdában érezte magát. Ez nem tisztességes. Arra 
kényszerítik, hogy válasszon Mack és a saját élete között! Hogy is 
tudna egy ilyen kérdést eldönteni? Bármelyik döntés fájdalmas lenne 
a számára. 


Jay, Sir George, Gordonson, az anyja, York tiszteletes, 
mindnyájan rá bámultak. Tudta, engednie kell, de legbelül valami 
mégis meggátolta. 

— Nem! - jelentette ki határozottan. — Nem adom a saját életemet 
Mackéért! 

— Gondolja át újra a dolgot! — figyelmeztette Gordonson. 

— Bele kell egyezned! — szólalt meg Lady Hallim is. 

Lizzie az anyjára pillantott. Ő természetesen most arra akarja 
rávenni, hogy a hagyományos módon cselekedjen. Látszott rajta, a 
sírás fojtogatja. 

— Mi a baj? -— kérdezte Lizzie. 

— Jó felesége kell legyél Jaynek! — mondta Lady Hallim, aztán 
már nem bírta visszatartani könnyeit, s keservesen elsírta magát. 

— És miért? 

— Mert gyereked lesz! 

— Micsoda? — meredt rá döbbenten Lizzie. — Mit beszélsz? 

— Terhes vagy! — közölte az anyja. 

— Ezt meg honnan veszed? 

-— A melled meg van duzzadva -— szipogta. — Az ételtől 
hányingered van. Már két hónapja házasok vagytok: ezt nem lehet 
véletlennek tekinteni! 

- Óh, drága istenem! — suttogta Lizzie bénultan, s minden 
fenekestül felfordult körülötte. Egy gyerek! Lehetséges lenne? 
Visszagondolt az elmúlt időszakra. Az esküvője óta nem menstruált. 
Ezek szerint mégis igaz! Saját teste rabságába esett. Gyermekének 
Jay az apja. Anyja tisztában volt vele, csakis ez másíthatja meg a 
döntését. 

Lizzie a férjére pillantott Jay arcán a harag könyörgéssel vegyült. 

— Miért hazudtál nekem? - kérdezte csendes szomorúsággal. 

— Én nem akartam, de meg kellett tennem! — válaszolta Jay. 

Lizzie keserűséget érzett. Férje iránti szerelme már soha nem 
lesz a régi, ebben teljesen biztos volt. De akkor is Jay marad a férje. 

— Rendben van! — mondta. — Beleegyezem. 

— Ezek szerint mindenben meg is állapodtunk — csapta össze 
kezeit Caspar Gordonson. 


Lizzie úgy érezte, mintha életfogytiglan tartó börtönbüntetésre 
ítélték volna. 


— Óh, igen! Óh, igen! Óh, igen! — ordítozta a törvényszéki kikiáltó. 
— Uraim, a király bírája szigorúan felszólít mindenkit, maradjon 
csendben, míg a vádlottakra meghozza a halálos ítéletet! 

A bíró feltette fekete kalapját, s felállt a helyéről. 

Mack megborzongott az iszonyattól. Tizenkilenc ügyet tárgyaltak 
a nap folyamán, ebből tizenkét esetben bűnösnek találták a 
vádlottakat. Eluralkodott rajta a rettegés. Lizzie rákényszerítené Jayt, 
hogy kegyelmet kérjen a számára, de mi történik, ha a bíró nem 
hajlandó figyelembe venni Jay kérését, vagy egyszerűen csak 
megfeledkezik róla? 

Lizzie valahol a hátsó sorokban foglalt helyet. Mack rövid időre 
elkapta a pillantását. Sápadtnak és elgyötörtnek látszott. Nem volt 
alkalmuk szót váltani egymással. Lizzie megpróbált bátorítóan 
rámosolyogni, de mosolya aggodalmas fintorra sikerült. 

A bíró végignézett az előtte felsorakozott tizenkét vádlotton, s kis 
szünet után beszélni kezdett: 

-— A törvény nevében meg kell térnetek oda, ahonnan 
eljövendtetek. A vesztőhelyen nyakatoknál fogva felakasztattok, s 
mindaddig ott tartattok, míg testetek halott, halott, halott nem lesz! 
Isten legyen irgalmas lelketeknek! 

Vérfagyasztó csend borult a tárgyalóteremre. Cora Mack karját 
szorította, és érezte, a lány ujjai a húsába mélyednek, hiszen őt is 
ugyanaz az őrjítő bizonytalanság kínozta. A többi vádlottnak nagyon 
kevés esélye volt a kegyelemre. Mikor meghallották a rájuk kiszabott 
halálos ítéletet, volt, aki kétségbeesetten felordított, volt, aki elsírta 
magát, mások hangosan imádkozni kezdtek. 

- Peg Knapp halálbüntetése kegyelemből száműzetésre 
változtatva — folytatta a bíró az íÍtélethirdetést. Cora Higgins 
halálbüntetése kegyelemből száműzetésre változtatva. Malachi 
McAsh halálbüntetése kegyelemből száműzetésre változtatva. A 
többiek akasztásra ítélve! 

Mack karjával átfogta Corát és Peget. Hosszú ideig így, némán 
átölelve tartották egymást. Meghagyták az életüket. 


Caspar Gordonson is csatlakozott hozzájuk, majd megszorítva 
Mack karját, részvétteljes szomorúsággal megszólalt: 

— Valami borzalmas hírt kell közölnöm! 

Macket ismét elfogta a félelem: csak nem változtatták meg mégis 
az ítéletet? 

— Omlás történt Jamissonék egyik bányájában — mondta. Mack 
szívverése kihagyott egy dobbanást. Rettegve várta, mi következik 
ezután. — Húsz ember meghalt — folytatta Gordonson. 

— Esther?... 

— Nagyon sajnálom, Mack! A testvére is a halottak között volt! 

— Meghalt? — kérdezett rá, de a szavak még nem jutottak el a 
tudatáig. Ma úgy forog itt az élet és a halál, mint a lapok a 
kártyaasztalnál! Esther halott? Nincs többé ikertestvére? Hiszen 
születésétől kezdve mindig ott volt mellette! 

— Nem lett volna szabad otthagynom — szólalt meg, s szemei 
megteltek könnyel. — Miért is hagytam egyedül! 

Peg tágra nyílt szemmel bámult rá. 

— Egy élet megmaradt, egy élet elveszett! — szorította meg a 
kezét Cora. Mack a tenyerébe temetve arcát, elsírta magát. 

Az utazás napja hamar elérkezett. Az egyik reggelen, minden 
előzetes figyelmeztetés nélkül, szóltak az összes száműzetésre ítélt 
fogolynak, hogy szedjék össze cókmókjukat. Aztán mindnyájukat a 
börtön udvarára terelték. 

Macknek nagyon kevés holmija volt. A rajta lévő ruhán kívül volt 
egy könyve, a Robinson Crusoe, a kettétört nyakörv, meg az a 
szőrmebunda, melyet Lizzie-től kapott. 

A börtön udvarán a kovács a lábuknál fogva kettesével 
összeláncolta őket. Mack megalázónak érezte a béklyót. A lábára 
nehezedő hideg acél teljes letargiába döntötte. Harcolt a 
szabadságáért, vereséget szenvedett, most meg újra láncokat visel, 


mint egy állat. Azt szerette volna, ha a hajó elsüllyed, és a tenger 
fenekén leli halálát. 

Férfi és nő nem kerülhetett össze, így Macket egy mocskos, öreg, 
részeges csavargóhoz láncolták, akit mindenki az Őrült Barney 
néven emlegetett. Cora kellette magát egy kicsit a kovács előtt, 
ezzel sikerült elérnie, hogy Peggel kerüljön össze. 

— Azt hiszem, Caspar sem tud róla, hogy ma kell elindulnunk — 
jegyezte meg Mack nyugtalanul. — Biztosan nem értesítettek róla 
senkit. 


Lennox bukása mindenkinek osztatlan örömére szolgált. Mióta 
Peget kiadta, már senki sem bízott meg benne. A tolvajok, akik 
eddig mind a Nap kocsmába vitték a lopott holmit, most más 
orgazda után néztek. Bár a szénhordók sztrájkját letörték, és az 
emberek visszaálltak a munkába, Lennoxnak senki nem volt 
hajlandó semmi pénzért sem dolgozni. Egy Dolly Macaroni nevű nőt 
rá akart kényszeríteni, hogy lopjon a számára, de a nő két barátja 
feljelentette . orgazdaságért. El is ítélték. A — Jamissonok 
közbenjárására megmenekült az akasztófától, de a deportálástól 
már ők sem tudták megmenteni. 

Kitárult a börtön két hatalmas ajtószárnya. Nyolc főből álló őrség 
várakozott odakint. A börtönőr durván megtaszította az elöl álló 
párost, s a menet lassan elindult a nyüzsgő városi forgatagban. 

— Nem vagyunk messze a Fleet Streettől — jegyezte meg Mack. — 
Talán Caspar mégis értesül a dologról! 

— Mit számít az most már? — vonta meg Cora a vállát. 

— Lefizethetné a hajó kapitányát, hogy rendesen bánjon velünk. 

Macknek a Newgate látogatóitól, őreitől, a többi fogolytól már 
sikerült valamicskét megtudni az Atlanti-óceánon történő átkelésről. 
Azt mindenki egyértelműen állította, hogy nagyon sokan nem élik túl 
ezt az utazást. Akár rabszolgák, akár száműzöttek, akár kivándorlók 
népesítették be, a fedélzet alatt végzetesen egészségtelen 
körülmények uralkodtak. A hajótulajdonosokat csak a pénz érdekli, 
ezért annyi embert zsúfolnak össze, amennyit csak tudnak. A 
kapitányok is csak zsoldosok, ezért az a fogoly, aki meg tudta fizetni, 
az akár kabinban is utazhatott. A londoni járókelők megálltak 


végignézni utolsó, szégyenteljes menetüket a város szívén 
keresztül. Néhányan együttérző szavakat kiáltottak feléjük, volt, aki 
gúnyolódott velük, de olyanok is akadtak, akik kövekkel és szeméttel 
dobálták őket. Mack megkért egy barátságos kinézetű nőt, juttasson 
el egy üzenetet Caspar Gordonsonnak, de a nő nem állt kötélnek. 
Még kétszer megpróbálkozott a dologgal, de nem járt eredménnyel. 
A súlyos béklyók lelassították haladásukat, így több mint egy órába 
telt, míg kiértek a partra. A folyón nyüzsögtek a hajók, bárkák, 
kompok. Langyos tavaszi reggel volt, a napfény időnként megcsillant 
a Temze iszapos vizén. Egy csónak várt rájuk, hogy a folyó közepén 
horgonyzó hajóra szállítsa őket. Mack elolvasta a hajó nevét: 
Rosebud. 

— Jamissonék hajója? — érdeklődött Cora. 

— Azt hiszem. 

Amikor a sáros partról a csónakba lépett, Mack akkor fogta fel 
valójában, hogy hosszú évekig utoljára érinti lába a brit földet, de az 
is lehet, hogy életében ez a mostani az utolsó alkalom. Vegyes 
érzések kavarogtak benne. Félelem és aggodalom keveredett valami 
furcsa izgalommal, amikor az új országra és eljövendő új életére 
gondolt. 

A hajóra nehéz volt felszállni, hiszen összeláncolt lábbal két 
embernek együttesen kellett felmászni a létrán. Pegnek és Corának 
viszonylag könnyen ment a dolog, mivel fiatalok és hajlékonyak 
voltak, de Macknek vinnie kellett Barneyt. Két férfi bele is esett a 
folyóba. Se az őrök, se a matrózok nem mozdították még a kisujjukat 
sem, hogy segítségükre legyenek. Mindketten ott vesztek volna, ha 
a többi fogoly nem nyúl feléjük, és nem ráncigálja vissza őket a 
csónakba. 

Hajójuk alig tizenkét méter hosszú és négy és fél méter széles 
volt. 

— Ennél még néha azok a szobák is nagyobbak voltak, amiket 
kirámoltunk! — jegyezte meg Peg a vitorlás láttán. 

A fedélzeten ketrecben tyúkokat, egy elkerített kis disznóólat meg 
egy kipányvázott kecskét pillantottak meg. A hajó másik oldalán egy 
csodálatosan szép, hófehér lovat emeltek a fedélzetre az emelőként 
használt vitorlarúd segítségével. Valahonnan egy ösztövér macska is 


előkerült, amely karmait meresztgette Mack felé. Mindenfelé 
összetekert  kötélcsomók hevertek, felcsavart vitorlák álltak 
kupacokban, a levegőben friss lakkozás szaga terjengett. Nem sok 
idejük volt a szemlélődésre, mert a fedélzeti nyílást takaró csapóajtó 
már nyitva volt: egy létrán le kellett mászniuk a hajó gyomrába. 

Úgy tűnt, a hajónak három alsó fedélzete van. Az elsőn négy 
matróz, minden valószínűség szerint az utazásra felvett készleteket 
tartalmazó ládákkal és zsákokkal körülvéve, a padlón ülve, 
keresztbe tett lábakkal éppen az ebédjét fogyasztotta. A 
harmadikon, lent, a létra legaljánál, két ember éppen hordókat 
pakolt: ékeket vertek közéjük, hogy ne mozdulhassanak el helyükről 
az utazás alatt. A középső szinten, mely nyilvánvalóan az elítéltek 
számára volt fenntartva, egy matróz durván lerángatta Macket és 
Barneyt a létráról, és egy ajtó felé taszigálta őket. 

Odabent a kátrány és az ecet szaga dohos levegővel keveredett. 
Mack megpróbált körbenézni a félhomályban. A mennyezet néhány 
centivel volt a feje fölött, egy magas ember csak görnyedten fért 
volna el alatta. Két apró, rácsos nyíláson keresztül a fölöttük lévő 
szintről alig szűrődött be valami fény és levegő, hiszen annak is csak 
azon a nyíláson keresztül volt valami kapcsolata a külvilággal, 
melyen lemásztak. A helyiség két oldalán, két sorban egymás fölött, 
fából ácsolt, alig két méter széles polcok sorakoztak. A felső 
derékmagasságban lehetett, az alsó pedig alig néhány centiméterre 
volt a padlótól. 

Mack elszörnyedt, amikor rájött, ezeken a polcokon kell 
feküdniük. Az egész utat a csupasz deszkákon töltik. 

Ott tolongtak már mindnyájan a polcokat elválasztó szűk 
átjáróban Az első néhány helyet már elfoglalták a korábban 
idehozott ugyancsak összeláncolt lábbal, mozdulatlanul fekvő 
elítéltek. Néma csendben feküdtek, mintha még most sem fogták 
volna fel, hogy mi történik velük. Egy matróz Peget es Corát Mack és 
Barney mellé fektette. Nagy nehezen elhelyezkedtek de a matróz 
még durván összébb is nyomta őket hogy a testek egymáshoz 
érjenek. Peg fel tudott ülni a helyen, de a felnőttek még ezt sem 
tudták megtenni. Mack legjobb esetben is csak a könyökére tudott 
támaszkodni. 


— Meddig tart az út? — érdeklődött Peg. 
— Hét hétig — válaszolta Mack. — Ha szerencsénk van! 


Lizzie figyelte, ahogy ládáját beviszik a Rosebud tatján lévő tágas 
kabinba. Jayjel a tulajdonosi lakrészben utaztak, mely egy 
hálószobából és nappaliból állt, és tágasabb volt, mint armre Lizzie 
számított. Mindenki az óceánon keresztüli utazás borzalmaival 
rémítgette, de ő úgy döntött, derűsen fogja fel, és lehetőség szerint 
élvezni is fogja az új helyzetet. 

Mindenből a legjobbat kihozni, ez volt az életfilozófiája. Továbbra 
sem tudta elfelejteni Jay árulását. Még mindig ökölbe szorult a keze, 
s a fogait csikorgatta, amikor eszébe jutott, milyen ígéreteket tett 
neki férje az esküvőjük napján. De azért megpróbálta háttérbe 
szorítani ezeket az érzéseket. 

Néhány héttel ezelőtt még boldog izgalommal vágott volna neki 
az útnak. Amerikába menni, ez volt mindig a szíve vágya, s egyik 
oka, amiért hozzáment Jayhez. Eleinte felfokozott várakozással 
tekintett a gyarmatokon rá váró új élet felé, ahol minden sokkal 
szabadabb és könnyedebb volt, ahol idejének nagy részét 
alsószoknya és vizitkártyák nélkül, a szabadban töltheti; ahol a 
nőknek is elnézik, ha néha piszkos a körmük, s a férfiakhoz 
hasonlóan ők is elmondhatják a véleményüket Ez az álom aztán 
sokat vesztett vonzerejéből amikor megtudta, Jay milyen üzletet 
kötött a háta mögött. Inkább "Húsz Sírbolt -nak kellene nevezni azt 
az ültetvényt, gondolta nem kis keserűséggel a történtek után. 

Próbálta azt a látszatot kelteni, hogy Jay továbbra is olyan kedves 
számára, mint korábban, de a testét nem sikerült becsapnia. Mikor 
férje éjszakánként hozzáért, már nem úgy reagált mint korábban. 
Most is simogatta, becézgette, de Jay ujjainak érintésétől már nem 
borzongott meg kéjesen, s csókjai sem jutottak el már a lelkéig. 
Valamikor Jaynek már a látványától is nedvességet érzett a lába 
között; most pedig gondosan be kellett krémeznie magát, mielőtt 
mellé feküdt volna az ágyba, mert különben fájdalmat okozott 
számára a szeretkezés. Férje most is hatalmasakat nyögött meg 
levegő után kapkodott, amikor magvát a testébe lövellte, de számára 
ez az érzés már megszűnt létezni. Férjével egyszerűen képtelen volt 


eljutni a csúcspontra, s együttléteik után mindig valami üres érzés 
uralkodott el rajta. Később, mikor már férje horkolását hallotta, saját 
ujjaival kezdte vigasztalni magát, közben furcsa, birkózó férfiakat, 
fedetlen mellű kurvákat idéző képek jelentek meg előtte. 

Gondolatai túlnyomó részét természetesen az érkező kisbaba 
kötötte le. Terhessége valamelyest csökkentette csalódásának 
súlyát. Gyerekét biztosan minden fenntartás nélkül szeretni fogja. A 
gyerek lesz az ő életműve, és az ifjú emberke már Virginiában nő fel. 

Éppen a kalapját vette le, amikor kopogtak a kabin ajtaján. Egy 
háromszögletű kalapot, kék kabátot viselő szikár, izmos férfi lépett 
be a kabinjukba. 

-— Silas Bone vagyok, a hajó első tisztje. Mindig a 
rendelkezésükre állok, Mr. Jamisson - szólalt meg enyhén 
meghajolva előttük. 

— Jó napot magának is, Bone — üdvözölte Jay mereven, a 
tulajdonos fiának pózában. 

— A kapitány mindkettejüknek szívélyes üdvözletét küldi — adta át 
Bone az üzenetet. A morcos, zárkózott, rochesteri születésű 
Parridge kapitánnyal korábban már mindketten találkoztak. — Az 
apály kezdetekor mi is felszedjük a horgonyt — folytatta Bone —, de 
egy-két napig még a Temzén fogunk hajózni, úgyhogy a hölgynek 
egyelőre nem kell nyugtalankodnia a rossz időjárás miatt — mondta 
egy biztató mosoly kíséretében. 

— A lovaim a fedélzeten vannak? -— kérdezte Jay. 

— Igen, uram. 

— Szeretném megnézni az elhelyezésüket. 

— Természetesen, uram! Talán Mrs. J. addig kipakolhatná a 
holmiját. 

- Magukkal tartok — szólalt meg Lizzie. — Én is szeretnék 
körülnézni! 

— Talán jobb lenne, ha az utazás során ideje túlnyomó részét a 
kabinban töltené, Mrs. J. A matrózok durva népség, meg az idő sem 
lesz mindig ilyen kellemes. 

— Nincs szándékomban az elkövetkező hét hetet bezárva tölteni 
ebben a kis kabinban! —jelentette ki Lizzie sértetten. — Mutassa az 
utat, Mr. Bone! 


— Igenis. Igenis, Mrs. J. 

Kiléptek a kabinból, végigsétáltak a fedélzeten, majd az egyik 
fedélzeti nyíláshoz érve az első tiszt majomügyességgel lemászott a 
létrán. Jay ereszkedni kezdett lefelé, Lizzie követte. A fedélzet alatti 
második szintre érkeztek. A napfény ide mar csak halványan 
szűrődött le a fedélzeti nyiláson keresztül, s csupán egyetlen 
mécses pislákolt egy mennyezeti kampóra akasztva. 

Szűk állásokban, hasuk alatt átvetett és a mennyezetre erősített 
hevederrel ott voltak Jay kedvenc lovai: a két szürke meg a 
születésnapi ajándék, Vihar. Így még a háborgó tengeren is 
biztonságban voltak. Előttük a jászlat már megtöltötték szénával, 
alattuk a padlót vastagon felszórták homokkal. Rendkívül értékes 
állatok voltak. Amerikában aligha lehetett volna pótolni őket. Jay egy 
darabig nyakukat simogatva, becéző szavakkal nyugtatgatta őket. 

Lizzie közben elunta a várakozást, elsétált a fedelzetközön egy 
nyitott ajtóig. Bone mindvégig követte. 

— Az ön helyében nem sétálgatnék itt, Mrs. J. — szólalt meg az 
első tiszt — Esetleg olyasmit is megláthat, amitől undorodni fog! 

Lizzie rá sem hederített, csak folytatta az útját. Egyáltalán nem 
volt finnyás természetű. 

— Ott elítéltek vannak, asszonyom - figyelmeztette Bone. — Nem 
hölgyeknek való hely. 

— Ide figyeljen Mr. Bone! Ez a hajó az apósomé, és én oda 
megyek rajta, ahová akarok! Világos?! — emelte fel élesen a hangját. 

— Igenis. Mrs. J. 

— És szólítson engem Mrs. Jamissonnak! 

— Igenis, Mrs. Jamisson. 

Nagvon szerette volna látni, hol tartják az elítélteket. Akár Mack is 
köztük lehet, mivel ez az első elítélteket szállító hajó, mely a 
tárgyalás óta Londont elhagyja. Néhány lépést tett előre, lehajolt egy 
gerenda alatt, kinyitott maga előtt egy ajtót, s egy másik helyiségben 
találta magát. 

Meleg volt, és az összezsúfolt emberi testek kipárolgásának 
csípős szagát érezte. Először semmit sem látott, csak a halk 
beszélgetés zsongását hallotta. Néhány pillanat múlva már ki tudta 
venni, hogy egy tágas helyiségbe került, melynek két oldalán mintha 


hordók tárolására szolgáló polcok húzódtak volna. Valami 
megmozdult mellette, s a polc felől mintha valami lánccsörrenést 
hallott volna. Akaratlanul is félreugrott. A következő pillanatban 
elborzadva vette észre, amint egy bilincsbe vert emberi láb moccan 
meg mellette. Valaki ott feküdt a polcon; de nem is egy, hanem két 
emberi alakot látott, akik bokájuknál fogva össze voltak béklyózva. 
Mikor szeme jobban hozzászokott a sötétséghez, akkor már látta, a 
pár mellett egy másik is fekszik. Pillanatokon belül rájött, hogy 
tucatjával hevernek a polcokon annyira összezsúfolva, mint a 
heringek a halaskofák asztalán. 

Azt gondolta, itt csak ideiglenesen helyezték el őket, s az utazás 
idejére mindnyájan kapnak valami normális priccset. Holott nem is 
volt más hely a hajón ezeknek a szerencsétleneknek a számára. 
Legalább hét hetet kell fekve eltölteniük ebben a levegőtlen 
félhomályban. 

— Lizzie Jamisson! — hallatszott egy hang. 

Azonnal elindult a hang irányába. Csalhatatlanul felismerte a skót 
akcentust: Mack hangját hallotta. 

— Mack, hol van? — meresztette kutató, tekintetét a félhomályba. 

Itt! 

A polcok közötti szűk folyosón néhány lépést tett előre. Egy kar 
nyúlt feléje a szürke félhomályból, s máris megszoríthatta Mack 
kemény, kérges kezét. 

— De hiszen ez borzalmas! — suttogta. — Mit tehetnék magukért? 

— Most semmit! — válaszolta Mack. 

Corát látta feküdni mellette, a lány oldalán pedig Peg gubbasztott. 
Legalább ők hárman együtt vannak! Cora arckifejezését látva Lizzie 
gyorsan elengedte Mack kezét. 

— Legalább annak utánanézek, hogy elég élelmet és vizet 
kapjanak. 

— Kedves lenne magától. 

Lizzie-nek hirtelen semmi nem jutott eszébe, amivel vigaszt 
nyújthatott volna a számukra. Néhány másodpercig csak némán, 
megkövülten állt mellettük. 

— Ha lehetőségem lesz rá, akkor mindennap meglátogatom 
magukat — nyögte ki végül. 


— Köszönjük! 

Lizzie sarkon fordult, és szinte rohant kifelé. 

Visszafogta lépteit, s már éppen felháborodott tiltakozásra nyitotta 
volna a száját, amikor elkapta Silas Bone tekintetét. Olyan 
megvetést látott arcára ülni, hogy visszanyelte szavait. Az elítéltek a 
fedélzeten voltak, a hajó kifutásra készen áll. Bármit is mondana, az 
nem változtatna a helyzeten. A tiltakozás csak igazolná Bone 
figyelmeztetését, hogy hölgyeknek nem való a fedélzetköz. 

— A lovak kényelmesen el vannak helyezve -— szólalt meg 
elégedetten Jay. 

— Kényelmesebben, mint az emberek — mondta Lizzie is, mert 
képtelen volt magában tartani a megjegyzést. 

- Ó, igen, erről jut eszembe! — szólalt meg Jay. — Van itt az 
elítéltek között egy Sidney Lennox nevű fickó. Vegyék le róla a 
láncot és helyezzék el az egyik kabinban! 

— Igenis, uram! 

— Miért van Lennox is velünk? — kérdezte Lizzie, amikor szóhoz 
tudott jutni. 

— Orgazdaságért elítélték, de a családnak sokat segített. Nem 
hagyhatjuk most magára. Még elpusztul odalent a hajó gyomrában. 

— Ó, Jay! — szörnyűködött Lizzie. — De hisz az egy gonosztevő! 

— Éppen ellenkezőleg! Nagyon hasznos lehet a számunkra. 

— Kezdődik az apály, Mr. Jamisson -— szólalt meg Bone. — A 
kapitány már biztosan türelmetlen. Fel kell szednünk a horgonyt. 

— Üdvözlöm a kapitányt. Mondja meg neki, végezze a dolgát! 

Néhány perccel később Lizzie és Jay már a hajó orrában állva 
figyelte, ahogy lassan elindulnak a folyó torkolata felé. Lizzie arcát 
lágy, esti szellő cirógatta. Mikor a Szent Pál-katedrális körvonalai is 
eltűntek a raktárépületek mögött. Lizzie mintegy saját magának tette 
fel a kérdést: 

— Látom-e még valaha Londont? 

Mack láztól gyötörten a Rosebud rakterében feküdt. Mocskosan, 
majdnem meztelenül, a láncoktól tehetetlenségre kárhoztatva szinte 
állatnak érezte magát. Alig bírt felállni, de a gondolatai tiszták voltak, 
és megfogadta, soha többé nem engedi magát vasra verni. Küzdeni 
fog, menekülni próbál, és inkább megöleti magát, semhogy ismét így 
járjon. 

A fedélzetről izgatott kiáltás ért el a hajófenékre: 

— Harmincöt öl, kapitány! Homok és hínár! 

A matrózok lelkes éljenzésbe kezdtek. 

— Mit jelent ez? — kérdezte Peg. 

— Azt jelenti, hogy közeledünk a parthoz. 

Az út alatt többször is úgy érezte, nem lép többé élve a 
szárazföldre. A rabok közül huszonöten pusztultak el a tengeren. 
Nem az éhség végzett velük, mert úgy tűnt, hogy Lizzie betartotta az 
ígéretét, és gondoskodott arról, hogy megfelelő mennyiségű ételt és 
italt kapjanak. A víz azonban poshadt volt, az egyhangúan ismétlődő 
sózott hús és kenyér egészségtelen. Minden fogoly megkapta a 
börtönláznak nevezett betegséget. Az öregeket viselte meg 
legjobban, és Mad Barney volt az első, akivel végzett. 

Nem kizárólag a betegség szedett azonban áldozatokat. Öten 
egy szörnyű viharban pusztultak el, amikor a megbilincselt rabok 
tehetetlenül hánykolódtak a hajófenéken, súlyos sebeket ejtve 
önmagukon és másokon is acélbéklyóikkal. 

Peg mindig sovány volt, de most úgy nézett ki, mint egy vékony, 
kiszáradt gally; Cora pedig megöregedett. Mack a hajófenék 
félhomályában is látta, hogy hullik a haja, az arca megráncosodott, 
korábban oly igéző teste kiaszott, és fájdalmas gyulladások borítják. 
Ám ezzel együtt örült annak, hogy legalább életben maradtak. 

Az első után nem sokkal újabb kiáltás hallatszott: 

— Tizennyolc öl és sárga homok! 

A legközelebbi méréskor már csak tizenhárom öl mélységű volt a 
víz, a tengerfenéket kagylók borították, s végül felhangzott a régen 
várt kiáltás: 

— Föld! 

Bármilyen gyenge volt is, Mack nagyon szeretett volna felmenni a 
fedélzetre. Amerikába értünk! — gondolta. Átutaztam a fél földtekét, 


és még élek. Látni akarom Amerikát. 

Aznap éjjel a Rosebud nyugodt vizeken horgonyzott. A matróz, 
aki a sózott disznóhúst és a poshadt vizet levitte a raboknak, a 
legénység barátságosabb tagjai közé tartozott. Ezekiel Bellnek 
hívták. — Torz figura volt: egyik füle hiányzott, teljesen 
megkopaszodott, tyúktojás nagyságú golyva nőtt a nyakán, és 
gúnyosan mindenki csak Szép Bellnek nevezte. Elmondta nekik, 
hogy Cape Henrynél horgonyoznak, nem messze Hamptontól, 
Virginia partjainál. 

A horgonyt másnap sem vonták fel, és Mack dühösen azon törte 
a fejét, miért nem mennek már tovább. Valaki partra szállhatott friss 
élelmet beszerezni, mert aznap este sült hús ínycsiklandozó illata ért 
el hozzájuk a hajókonyháról, fájdalmas görcsbe rántva Mack 
gyomrát, és nehezen elviselhető kínt okozva társainak is. 

— Mack! Mi lesz, ha Virginiába érünk? — kérdezte Peg. 

— Eladnak bennünket, és annak kell dolgoznunk, aki megvesz. 

— Együtt adnak el minket? 

Mack tudta, erre nem sok esélyük van. 

— Lehetséges -— válaszolta. — Bízzunk benne! 

Peg pár másodpercre elnémult megemészteni a választ, s mikor 
ismét megszólalt, nagyon ijedt volt: 

— Ki fog megvenni bennünket? 

— Farmerek, ültetvényesek, háziasszonyok; bárki, akinek olcsó 
munkaerőre van szüksége. 

— Biztosan akad valaki, akinek mindhárman kellünk. 

Kinek lenne szüksége egy szénbányászra és két tolvajra, ötlött fel 
Mackben, de csak annyit válaszolt: 

— Vagy olyanokhoz kerülünk, akik közel laknak egymáshoz. 

— Mit kell majd dolgoznunk? 

— Amit mondanak. Gondolom, a mezőn, a ház körül vagy 
építkezésen... 

— Olyanok leszünk, mint a rabszolgák. 

— De csak hét évig. 

— Hét évig! — mondta elszörnyedve a lány. — Mire befejezzük, 
felnőtt leszek! 


- Én pedig majdnem harminc — válaszolta Mack, úgy érezve, 
harmincévesen már középkorúnak fog számítani. 

— Vernek is majd bennünket? 

Mack pontosan tudta, igennel kellene válaszolnia. De inkább 
hazudott: 

— Nem, ha keményen dolgozunk, és befogjuk a szánkat. 

— Ki kapja a pénzt, amit kifizetnek értünk? 

— Sir George Jamisson - felelte Mack, s mivel a láz legyöngítette, 
türelmetlenül hozzátette: — Szerintem ennek a felét már ezerszer 
megkérdezted! 

Peg riadtan elfordult, ezért Cora válaszolt helyette: 

— Fél, Mack Azért kérdezi állandóan ugyanazt. 

Én is félek, állapította meg magában Mack. 

— Nem akarom, hogy Virginiába érjünk1 — szólalt meg végre Peg. 
— Azt szeretném, ha örökké tartana az utazás. 

— Szereted ezt az életet? — kérdezte keserű nevetés kíséretében 
Cora. 

— Olyan, mintha lenne apám és anyám - válaszolta a lány. Cora 
erre már nem felelt, csak szorosan magához ölelte a gyereket. 

Másnap reggél felvonták a horgonyt, és Mack érezte, hogy az 
erős, kedvező szelet kihasználva a hajó gyorsan szántja a vizet. 
Estére már majdnem elérték a Rapahannock torkolatát, de a 
kedvezőtlenre fordult szél miatt kénytelenek voltak ismét horgonyt 
vetni, s két napig várakozni arra, hogy bejussanak a folyóra. 

Mack láza alábbhagyott. Már megerősödött annyira, hogy a 
fedélzetre felmenve részt vegyen a két séta közül az egyiken. A hajó 
már a folyón haladt, így végre meglátta Amerikát. 

Mindkét partot sűrű erdőkkel váltakozó, gondosan megművelt 
földek szegélyezték. Gyakran látott kikötőhelyeket, letisztított 
partszakaszokat, s fölöttük a gondozott gyeppel borított domboldal 
tetején takaros udvarházakat. Közöttük sokfelé a hogsheadnek 
nevezett, dohányszállításra használt nagy tartályok emelkedtek. 
Többször is látta már, amint a londoni dokkokban kirakodják őket, és 
azon gondolkodott, hogyan vészelhetik át a hosszú, veszélyekkel teli 
óceáni utazást. 


Észrevette, a földeken többnyire feketék dolgoznak. A lovak és a 
kutyák ugyanolyannak tűntek, mint odahaza, de a part menti fák 
ágain üldögélő vagy körülöttük röpködő madarak ismeretlenek voltak 
a számára. Sok jármű volt a folyón, néhány a Rosebudhoz hasonló 
kereskedelmi vitorlás, és számtalan apróbb bárka. 

A következő négy napban az emlékezetében megragadt képet 
értékes kincsként őrizgette, miközben a hajófenéken feküdt. A 
napsütésre, a friss levegőn sétálgató emberekre, a fákra, mezőkre 
és házakra gondolva annyira szeretett volna szabadulni, hogy szinte 
fájt. 

Amikor végre ismét kikötöttek, megtudta, hogy 
Fredericksburgben, végső úti céljuknál vannak. Az utazás nyolc 
hétig tartott. 

Aznap este az elítéltek főtt ételt kaptak: kukoricával és krumplival 
töltött göngyölt sertéshúst, friss kenyeret és két pint sört. A 
szokatlanul bőséges tápláléktól és az erős sörtől Mack egész 
éjszaka rosszul érezte magát. 

Reggel tízes csoportokban felvitték őket a fedélzetre, és 
meglátták Fredericksburgöt. 

Egy erősen hordalékos folyón, a mederből kiemelkedő kis 
szigetek között horgonyoztak. Apró, homokos partszakasz húzódott 
előttük, mellette deszkából ácsolt mólók, fölöttük a meredeken 
emelkedő magas domb oldalába települt város. Méretei alapján 
ítélve mindössze pár száz ember lakhatott benne; nem sokkal volt 
nagyobb, mint Heugh, a falu, ahol Mack született. De vidám, virágzó 
településnek tűnt fehérre és zöldre festett, fából épült házaival. A 
szemközti parton, egy kicsit feljebb a folyó mentén egy másik várost 
láttak; mint Mack később megtudta, Falmoutht. 

A raboknak szappant osztottak, és egy borbély is érkezett a 
fedélzetre. Akinek a ruhája már annyira elrongyolódott, hogy alig 
takarta a testét, az új öltözéket kapott. De a jótétemény fölött érzett 
hálájuk csak addig tartott, míg rá nem jöttek, hogy az utazás közben 
elpusztultak holmiját vetették oda nekik. Mack Mad Barney tetvektől 
hemzsegő kabátját kapta meg, s egy kötélre kiterítve addig püfölte, 
míg az összes élősködő ki nem hullott belőle. 


A kapitány összeíratta az életben maradt rabokat, és mindenkitől 
megkérdezte, milyen munkát végzett odahaza. A legtöbbjüknek volt 
valamilyen foglalkozása, de akadtak közöttük szakképzetlenek, és 
olyanok is, mint Cora meg Peg, akiknek még soha nem volt 
becsületes munkájuk. Ezeket figyelmeztették, találjanak ki valamit. 
Pegből például varrólány, Corából pedig pincérnő lett. Mack hamar 
rájött, erre azért van szükség, mert vonzóbbá akarják tenni őket a 
vásárlók szemében. 

Visszavitték őket a hajófenékre, de délután két férfi érkezett, hogy 
szemlét tartson fölöttük. Furcsa pár volt: az egyik a brit katonák 
vörös kabátját viselte házilag varrt, térd alatt gombolódó nadrágja 
fölött, a másik egy valamikor elegáns sárga mellényt, vadbőrből 
durván összefércelt hosszú nadrággal. Különös ruházatuk ellenére 
jól tápláltnak tűntek, s az orruk vörös volt, jelezve, hogy annyi szeszt 
engedhetnek meg maguknak, amennyit éppen akarnak. Szép Bell 
halkan odasúgta Macknek: "élekhajcsárok", és rögtön meg is 
magyarázta, mit jelent ez: olyan emberek, akik összevásárolnak egy 
csapat rabszolgát, foglyot, cselédet, s elhajtják őket az ország 
belsejébe, s távoli vidékeken élő farmereknek és a hegyek közt 
lakóknak adják el őket. Macknek nem tetszett a két férfi, akik végül is 
vásárlás nélkül távoztak. Miután elmentek, Bell elmondta, hogy 
másnap lóverseny lesz, s a környékbeli gazdák mind a városba 
özönlenek. Mire leszáll az este, a foglyok többsége vásárlóra talál, a 
lélekhajcsárok pedig leszállított áron megveszik a maradékot. Mack 
remélte, Cora és Peg nem kerül a kezük közé. 

Aznap este ismét rendes vacsorát kaptak. Mack lassan 
fogyasztotta el az ételt, s utána mélyen aludt. Reggelre már 
mindenki jobban érezte magát, csillogott a szemük, és mosolyogni is 
képesek voltak. Az utazás alatt kizárólag este kaptak enni, de most 
melasszal édesített zabkását és felvizezett rumot osztottak ki nekik, 
így aztán, bármilyen bizonytalannak is tudták jövőjüket, láncaikat 
maguk után vonszolva, vidáman másztak fel a hajófenékből a 
fedélzetre. A parton az előző napinál is nagyobb volt a nyüzsgés, kis 
hajók horganyoztak a mólók mellett, lovas kocsik gördültek végig a 
főutcán, és jól öltözött emberek sétálgattak mindenfelé. 


Egy magas, őszülő néger kíséretében szalmakalapot viselő, 
kövér férfi érkezett a fedélzetre. Alaposan végignézték a rabokat, és 
voltak, akiket kiválasztottak közülük. Mack hamar rájött, hogy fiatal, 
erős férfiakat keresnek. Ő is bekerült a tizennégy-tizenöt fős 
csoportba, amelyben egyetlen nő vagy gyerek sem volt. 

Miután a válogatás befejeződött, a kapitány odaszólt a 
félreállítottaknak: 

— Indulás! Menjenek ezzel a két emberrel! 

— Hová visznek bennünket? — kérdezte Mack, de senki sem 
válaszok neki. 

Peg sírni kezdett, Mack pedig magához ölelte. Tudta, hogy ez 
bekövetkezik, mégis majdnem beleszakadt a szíve. Peg eddig 
minden felnőttet elveszített, akiben bízott: anyjával a betegség 
végzett, az apját felakasztották, s most Macket is eladták mellőle. 
Magához szorította, a kislány pedig görcsösen belé kapaszkodott. 

— Vigyél magaddal! — kérte torokszorító hangon. 

Mack eltolta magától. 

— Próbálj meg együtt maradni Corával! — mondta neki. 

Cora is odalépett hozzá, és szenvedélyesen szájon csókolta. 
Nehéz volt elfogadni a gondolatot, hogy esetleg soha többé nem 
látja, nem fekszik mellé az ágyba, s a lány nem rándul össze többé 
az érintésétől, hogy a perzselő gyönyörig eljutva sikoltozva 
hánykolódjon. A csók közben érezte száján a sós könnyeket, és 
hallotta Cora esdeklő szavát: 

— Az istenre kérlek, próbálj megtalálni bennünket, Mack! 

— Mindent megteszek... 

— Ígérd meg! — követelte a lány. 

— Ígérem, megkereslek benneteket. 

— Gyerünk, te lányok kedvence! — mondta a kövér férfi, és 
ellódította Corától Macket. 

A válla fölött hátranézve még egy pillantást vethetett rájuk, aztán 
lehajtották őket a rakpartra. Cora és Peg egymást átölelve, sírva állt 
a fedélzeten. Látva őket, Macknek Esthertől való elválása jutott az 
eszébe. Nem fogok csalódást okozni nekik, fogadta meg, s nem 
sokkal utána szem elől is veszítette őket. 


Nyolc hétig tartó szüntelen ringatózás után furcsa érzés volt ismét 
szilárd talajon járni. Láncait maga után húzva a kövezetlen főutcán 
körülnézett, érdeklődéssel figyelve Amerikát. A város központjában 
templom emelkedett, piactér terült el, rajta pellengér és bitó. Az utca 
két oldalán kőből és fából készült, szellősen épített házak 
sorakoztak, a sáros út mentén birkák legelésztek és tyúkok 
kapirgáltak. Néhány ház elég réginek tűnt, de szép számmal voltak 
közöttük újak is. 

A város tele volt emberekkel, lovakkal, szekerekkel, amelyeknek 
jó része a környékről érkezhetett. A nők szalagos főkötőt, a férfiak 
fényesre suvickolt csizmát és tiszta kesztyűt viseltek. Sokuk ruháján 
látszott, hogy finom, drága anyagból ugyan, de otthon varrták. A 
lóversenyről és a tétekről szóló elcsípett beszélgetésekből úgy tűnt, 
a virginiaiak kedvelik a fogadást és a szerencsejátékot. 

A városiak ugyanolyan érdeklődéssel figyelték az elítélteket, 
ahogy egy utcán végigügető lovat néztek volna, vagy bármi egyéb 
érdekesnek tartott látványt. 

Fél mérföld után aztán lassan elmaradtak mögöttük a házak. Egy 
gázlónál átkeltek a folyón, és az erdők között kanyargó poros úton 
mentek tovább. Mack úgy helyezkedett, hogy egy idő után a 
középkorú néger mellé kerüljön. 

— Malachi McAshnek hívnak — mutatkozott be neki. — Mindenki 
csak Macknek szólít. 

A férfi nem fordult felé, továbbra is az előttük húzódó országutat 
figyelte, de elég barátságos hangon válaszolt. 

— Én Kobe vagyok — mondta. — Kobe Tambala. 

— Az a kövér ember a szalmakalapban a gazdánk? 

— Nem. Bill Sowerby csak munkafelügyelő. Azt a parancsot 
kaptuk, menjünk a Rosebudra és válasszuk ki a mezei munkára 
legalkalmasabb, erős férfiakat. 

— Ki vásárolt meg bennünket? -— érdeklődött tovább Mack. 

— Senki. 

— Hát akkor? 

— Mr. Jamisson úgy döntött, mégtartja magukat, dolgozzanak az ő 
birtokán, Mockjack Hallban. 

— Jamisson! 


— Pontosan — bólintott a néger. 

Mack tehát ismét a Jamisson család tulajdonába került, s már 
ennek puszta gondolatától elöntötte a méreg. Ha törik, ha szakad, 
megszököm, és a magam ura leszek, döntötte el magában. 

— Milyen munkát végzett korábban? - érdeklődött Kobe. 

— Szénbányász voltam. 

— Szén? Valamit hallottam már róla. Az egy kő, ugye, ami úgy ég, 
mint a fa, csak melegebben? 

— Aha. A baj csak az, hogy mélyen le kell menni érte a föld alá. 
És maga? 

— A szüleim parasztok voltak Afrikában. Apámnak sok földje volt, 
több, mint Mr. Jamissonnak. 

Mack nagyon meglepődött. Még soha nem hallott gazdag 
családból származó rabszolgáról. 

— Milyen földek? — kérdezte. 

— Vegyesen. Gabona, legelő az állatoknak, de dohány nem volt. 
Jamszgyökeret is termesztettünk, amit meg itt nem láttam sehol. 

— Jól beszél angolul. 

— Majdnem negyven éve vagyok már itt. — A néger tekintete 
keserűre vált. — Gyerek voltam, amikor elraboltak. 

Macknek Peg és Cora jutott az eszébe. 

— Ketten voltak velem a hajón, egy nő és egy kislány — mondta. — 
Megtudhatom majd, hogy ki vásárolta meg őket? 

— Mindenki keres valakit, akit eladtak mellőle — válaszolta csöppet 
sem jókedvű nevetés kíséretében Kobe. — Az emberek állandóan 
kérdezősködnek. Ha az úton vagy az erdőben rabszolgák akadnak 
össze egymással, másról sem beszélnek. 

— A kislányt Pegnek hívják — tartott ki a témája mellett Mack. — 
Még csak tizenhárom éves. Se anyja, se apja. 

— Akit megvásárolnak, annak nincsenek többé szülei. 

Kobe már feladta, állapította meg magában Mack. Hozzászokott 
a rabszolgasághoz, belenyugodott a sorsába. Keserű volt ugyan, de 
már nem is remélte, hogy valaha ismét szabad lehet. Esküszöm, én 
soha nem adom fel, fogadta meg magának Mack. 

Körülbelül tíz mérföldet tettek meg. Csak lassan haladhattak, mert 
a rabokon még mindig ott volt a vas. A felügyelő, Sowerby lóháton 


ment mellettük, de nem siettette őket. Kényelmesen poroszkált, 
időről időre jól meghúzva egy itallal teli flaskát. 

A táj inkább Angliára hasonlított, mintsem Skóciára, s egy 
csöppet sem volt olyan zord és idegen, mint Mack korábban várta. 
Az út egy erdők között kanyargó, köves medrű folyót követett, és 
Mack nagyon szerette volna, ha egy időre leheveredhetne az óriási 
fák alá. 

Azon gondolkodott, vajon mikor fogja megpillantani az elbűvölő 
Lizzie-t. Keserűen vette tudomásul, hogy ismét Jamisson tulajdona 
lesz, de a nő közelségének tudata némi megnyugvást jelentett 
számára. Az apósával ellentétben ő egy cseppet sem volt durva, bár 
tudott tapintatlan is lenni. A szokásokra nem sokat adó viselkedése, 
élénk természete nagyon tetszett Macknek. Az ő igazságérzetének 
köszönhette, hogy életben maradt, és elképzelhetőnek tartotta, hogy 
a jövőben is segítségére lehet. 

Dél — lett, . mire — megérkeztek a  Jamisson-ültetvényre. 
Gyümölcsösön haladtak át, amely mellett marhák legeltek, és vagy 
tucatnyi, fából épült barakk emelkedett. Két idősebb néger nő nyílt 
tűzön valamit főzött éppen, körülöttük négy-öt pucér gyerek játszott a 
homokban. A  barakkok deszkából voltak  összeácsolva, 
ablaknyílásaikban pedig nem volt üveg, csak fatáblák takarták őket. 

sowerby váltott néhány szót Kobéval, aztán eltűnt. A néger 
odaszólt az elítélteknek: 

— Ott lesz a szállásuk. 

Valaki megkérdezte: 

— Feketékkel kell együtt laknunk? 

Mack elnevette magát. A Rosebud gyomrának nyolc hétig tartó 
pokla után igazi csodának érezte, hogy valaki kész az elhelyezésük 
miatt panaszkodni. 

— A fehérek és a feketék külön barakkokban laknak -— válaszolta 
Kobe. — Nem írja elő ugyan törvény, de mindig ez a jobb megoldás. 
Minden barakkban hatan lesznek, de mielőtt pihennénk, van még 
egy kis dolgunk. Jöjjenek utánam! 

Zöldellő gabonával, kukoricával és erős szagú dohánnyal bevetett 
szántóföldek között kanyargó ösvényen haladtak végig. A sorok 
között hajladozva mindenfelé férfiak és nők dolgoztak, szedegetve a 


dohánylevelekről a hernyókat és a növényt pusztító más 
élősködőket. 

Tágas, gyepes térségre értek, s egy dombon felfelé indulva málló 
festékű, szélesen elterpeszkedő, fából épült nagy ház felé haladtak, 
ami nem lehetett más, mint Mockjack Hall. A házat megkerülve a 
mögötte elhelyezkedő gazdasági épületekhez mentek, amelyek 
közül az egyikben kovácsműhely működött. Egy néger dolgozott 
benne, akit Kobe Cassnek szólított, s aki rögtön hozzá is látott 
leverni az elítéltek lábáról a vasakat. 

Mack figyelte, hogyan szabadulnak meg a többiek egymás után a 
láncoktól, s bár tudta, hogy becsapja magát, a szabadság boldogító 
érzése árasztotta el A Newgate börtönben, a világ másik felén rakták 
rá a vasat, és szívből gyűlölte minden percét annak a nyolc hétnek, 
amíg viselnie kellett. 

A dombról a félmérföldnyire a szántóföldek között kanyargó 
Rapahannock-folyó csillogó tükrét látta. Ha leveszik rólam a láncot, 
akár le is futhatok hozzá, belevethetem magam, és a másik partra 
átúszva megpróbálhatok menekülni. 

Kénytelen volt visszatartani magát. Még mindig olyan gyenge 
volt, hogy egy fél mérföldet is aligha bírt volna futni. Ráadásul 
megfogadta, megkeresi Peget és Corát. A menekülés előtt akarta 
megtalálni őket, mert számított rá, hogy később már nem lesz rá 
lehetősége. A szökést is alaposan ki kell tervelni. Tökéletesen 
ismeretlen volt számára a vidék, márpedig tudnia kell, hová indul és 
hogyan jut el oda. 

Ennek ellenére, amikor végre az ő lábáról is lehullott a bilincs, 
komoly erőfeszítésébe került, hogy ne eredjen futásnak. 

Miközben önmagával küzdött, Kobe szólalt meg hangosan. 

— Most megszabadultak a láncaiktól, és többen már biztosan azt 
találgatják, milyen messzire juthatnak alkonyatig. Mielőtt menekülni 
kezdenének, hadd mondjak el valami fontosat, amire nem árt, ha jól 
odafigyelnek! 

A nagyobb hatás kedvéért rövid szünetet tartott, aztán folytatta: — 
A szökevényeket rendszerint elfogják és megbüntetik. Először is 
megkorbácsolják őket, de ez a könnyebb része a dolognak. Utána 
acélperecet kapnak a nyakukra, amit sokan szégyenteljesnek 


tartanak. A legsúlyosabb büntetés azonban az, hogy 
meghosszabbodik a rabszolgaidejük. Aki egy hétig van távol, annak 
két héttel tovább kell szolgálnia. Akadnak itt olyanok is, akik már 
annyiszor elszöktek, hogy százéves korukig se lesz belőlük szabad 
ember. — Körbenézett és elkapta Mack tekintetét. — Ha ezt is 
hajlandók megkockáztatni, akkor nem tehetek mást, mint sok 
szerencsét kívánjak — fejezte be rövid szónoklatát. 


Másnap a néger öregasszonyok kukoricakását főztek reggelire. 
Az elítéltek és a rabszolgák fatálakból, a kezükkel ették meg az ételt. 

Körülbelül negyven munkás lehetett a birtokon, az újonnan 
érkezett rabokat leszámítva főleg néger rabszolgák. Négy munkabér 
nélkül elszegődött szolga is akadt a birtokon, akik négy év munkát 
vállaltak azért, hogy gazdájuk kifizesse az Angliáig tartó hajóút árát. 
Igyekeztek távol tartani magukat a többiektől, és nem is titkolták, 
hogy lenézik őket. Mindössze hárman akadtak, akik rendes fizetést 
kaptak: két szabad néger és egy fehér nő, mindhárman ötven 
fölöttiek. A feketék közül többen is elég jól beszéltek angolul, de 
sokan csak a saját, afrikai nyelvüket tudták igazán, és a gyerekes 
pidzsin nyelven érintkeztek a fehérekkel. Mack eleinte hajlamos volt 
gyerekekként kezelni őket, de aztán váratlanul belevágott a 
gondolat: többet tudnak nála, hisz másfél nyelvet beszélnek, míg ő 
csak egyet. 

Tágas mezőkön át, egy-két kilométer megtétele után érték el a 
szüretelésre érett dohánnyal teli ültetvényt. A  dohánycserjék 
egyenes sorokban negyed mérföld hosszan sorakoztak, egymástól 
félméternyi távolságra. Csaknem olyan magas volt mindegyik, mint 
Mack, és tövenként tíz-tizenkét széles levél nőtt rajtuk. 

Bill Sowerby és Kobe három csoportra osztotta őket. Az első 
tagjai éles késeket kaptak, amikkel le kellett vágniuk az érett 
cserjéket. A második csoport az előző nap levágott területre ment, 
ahol a növények a tűző naptól már zsugorodni kezdő levelekkel a 
földön feküdtek. Az újoncoknak megmutatták, hogyan hasítsák fel a 
szárukat, és rakják rá őket hosszú rudakra. Mack a harmadik 
csoportba került, amelyik a dohánylevelekkel megpakolt rudakat a 


mezőn át a szárítóba vitte, ahol a magas tető alatt sorokba rakva a 
levelek tovább érlelődtek a levegőn. 

Hosszú, forró nyári nap volt, s a Rosebudról érkezettek nem 
tudtak olyan keményen dolgozni, mint a többiek. Mack 
léptennyomon azt vette észre, hogy még a nők és a gyerekek is 
lehagyják. A betegség, a rossz táplálkozás és a hosszú tétlenség 
nagyon legyengítette. Bill Sowerby egész idő alatt egy korbáccsal 
mászkált körülöttük, de Mack nem látta, hogy akár egyszer is 
használta volna. 

Délben kemény kukoricakenyeret kaptak. Miközben ette, Mack 
meghökkenve, bár nem igazán meglepődve figyelte, hogyan vezeti 
körbe az ültetvényen Sowerby a vadonatúj ruhába öltözött Sidney 
Lennoxot. Figyelte az ismerős alakot, és arra gondolt, hogy Lennox 
a jövőben talán hasznára lehet még. 

Alkonyatkor elcsigázottan hagyták ott a mezőt, ám ahelyett, hogy 
visszatérhettek volna a  barakkjukba, gyertyák  tucatjaitól 
megvilágított dohányszárítóba vezették őket. Sietve ettek valamit, 
aztán tovább dolgoztak. Levágták a leveleket a vastag szárról, és 
kötegekbe préselték őket. Ahogy múlt az este, néhány gyereket és 
idősebb embert kezdett elnyomni az álom. Rögtön működésbe lépett 
egy láthatóan régen begyakorolt mentőrendszer: az erősek a 
gyöngék helyébe léptek és ügyeltek rá, hogy idejében felébresszék 
őket, ha valaki közeledett. 

Mack érzése szerint éjfél is elmúlhatott már, amikor végre 
eloltották a gyertyákat, s engedélyt kaptak rá, hogy a barakkjukba 
visszatérve lefeküdjenek fából ácsolt dikóikra. Ő még szinte le sem 
tette a fejét, s már aludt is. 

Úgy érezte, csupán másodperceket aludhatott, amikor felrázták, 
mert ismét munkába kellett indulni. Elgyötörten tápászkodott fel, 
kibotorkált a barakkból, és a falnak támaszkodva ette meg a 
reggelire kapott zabkását. Alig végzett az utolsó falattal, máris menni 
kellett. 

A mezőre érve a kora reggeli napfényben Lizzie-t pillantotta meg. 
Azóta nem látta, hogy felhajtották őket a hajóra. Hófehér lovon ült, 
és lépésben haladt a mezőn. Kényelmes, könnyű lenvászon ruha 
volt rajta meg széles karimájú kalap. A tiszta, szikrázóan fényes 


reggelen gyönyörű látványt nyújtott. Nyugodt volt, kiegyensúlyozott: 
az úrnő, amint ellenőrzést tart a birtokán. Mack azt is észrevette, 
hogy egy keveset felszedett magára, miközben ő az éhezéstől 
csonttá és bőrré soványodott. Ezzel együtt sem bírt neheztelni rá, 
hiszen kiállt mellette, és nem is egyszer megmentette az életét. 

Gondolatban felidézte a pillanatot, amikor a sikátorban magához 
ölelte. Ismét érezte a hozzá simuló puha női testet, a szappan, az 
asszonyi verejték bódító illatát, s egy pillanatig arra gondolt, Lizzie 
az, aki igazán neki rendeltetett. Gyorsan elmúlt azonban a varázs. 

A telt alakot figyelve rájött, az asszony nem meghízott, hanem 
terhes. Fiút fog szülni, egy újabb Jamissont; durvát, kapzsit és 
szívtelent, gondolta Mack. Lesz saját ültetvénye, embereket vásárol, 
úgy bánik velük, mint az állatokkal, és biztosan meg fog gazdagodni. 

Aztán találkozott a tekintetük, és szégyellni kezdte magát, amiért 
ilyeneket gondolt Lizzie gyermekéről, aki még meg sem született. Az 
asszony először csodálkozva nézett rá, mint aki nem biztos benne, 
kit is lát, aztán észrevehető megdöbbenéssel felismerte. Nyilván 
azon lepődött meg, hogy mit tett vele a hosszú, kínokkal teli utazás. 

Mack igyekezett minél tovább fogva tartani a tekintetét, remélve, 
hogy odajön hozzá. De az asszony egyetlen szó nélkül ügetésre 
ösztökélte a lovát, és pár másodperc múlva eltűnt az erdőben. 

Egy héttel Mockjack Hallba érkezése után Jay Jamisson 
érdeklődéssel figyelte, hogyan pakol ki két rabszolga egy láda 
üvegholmit. Belle középkorú volt, testes, lógó mellekkel és széles 
csípővel, de  Mildred még csak tizennyolc éves, hamvas 
dohánybarna bőrű, csillogó szemű lány. Valahányszor felágaskodott 
a polcra, viseltes, házi varrású ruhája alatt tisztán kirajzolódott telt, 
kemény melle. Jay pillantása zavarta a két nőt, akik remegő kézzel 
bontották ki a drága kristályokat. Tudták, ha valamelyiket eltörik, 
szigorú büntetést kapnak. A férfi pedig azon gondolkodott, 
személyesen verje-e meg őket. 


Az ötlet izgalomba hozta, s hogy nyugtalanságát levezesse, felállt 
és kiment levegőzni. A Mockjack Hall nagy, hosszú homlokzatú 
épület volt oszlopos verandával, amelyről a hordaléktól zavaros vizű 
Rapahannockig ereszkedő füves lejtőre lehetett rálátni. Egy hasonló 
méretű házat Angliában kőből vagy téglából készítettek volna, de ez 
fából épült. Sok évvel korábban fehérre festették, az ablaktábláit 
pedig zöldre. De a festék már peregni kezdett, és a színe is erősen 
megfakult. Mögötte gazdasági épületek voltak, bennük konyha, 
mosoda, istállók. A nagy háznak szalonja, ebédlője, sőt bálterme is 
volt, az emeleten pedig tágas hálószobák helyezkedtek el. Valamikor 
divatosnak számító, a tengerentúlról hozott bútorok álltak benne, de 
a selyemfüggönyök megfakultak, a szőnyegek kopottak voltak, s az 
elveszett nagyság légköre lengte be az egész házat. 

Ennek ellenére Jay jó érzéssel tekintett széjjel a verandáról a 
birtokán. Ezer hektár megművelt föld, erdős domboldalak, gyors 
patakok és nyugodt vizű tavak, negyven mezei munkás, három 
szolga. Mindez az övé. Nem a családjáé, nem az apjáé, hanem az 
övé. Elérte végre, hogy önmaga ura legyen. 

És ez csak a kezdet volt. Elhatározta, előkelő helyet vív ki 
magának a virginiai társaságban. Nem tudta pontosan, hogyan is 
működik a gyarmat irányítása, de annyit már megtanult, hogy 
vannak a helyi közigazgatást vezető tanácstagok. Williamsburgben 
pedig gyarmati közgyűlés működik, amelynek tagjai, a burgessek, 
körülbelül olyan szerepet töltenek be, mint odahaza. Angliában a 
parlamenti képviselők. Úgy gondolta, rangjára való tekintettel 
nyugodtan átugorhatja a helyi szintet, s az első adandó alkalommal 
beválasztathatja magát a közgyűlésbe. Azt akarta, hogy mindenki 
megtanulja: Jay Jamisson fontos ember. A hosszú utazást jól 
átvészelő Vihar nyergében Lizzie közeledett a házhoz. Jay 
elégedetten állapította meg magában: milyen jól üli meg a lovat, 
majdnem úgy, mint egy férfi. Csak késve döbbent rá, hogy az 
asszony férfi módra szállt a nyeregbe. Ezt illetlennek találta. Mikor 
Lizzie hallótávolságra ért, meg is jegyezte: 

— Nem kellene így lovagolnod. 

Az asszony gömbölyű csípőjére tette a kezét. 

— Óvatos voltam, csak lépésben és ügetésben mentem. 


— Nem a gyerekre gondoltam. Remélem, senki nem látta, hogy 
szétterpesztett lábbal lovagolsz — mondta Jay. 

Lizzie arca elkomorult. de a válasza — mint mindig — ezúttal is 
határozott volt: 

— Nem fogok itt oldalnyeregben lovagolni. 

— Itt? — ismételte meg a férje. — Mit számít, hogy hol vagyunk? 

— De hisz senki sem lát. 

— Én látlak, és látnak a szolgák is. Bármikor vendégünk jöhet. 
Remélem, nem jut eszedbe meztelenül mászkálni "itt"! 

- Ha templomba vagy társaságba megyünk, akkor majd 
oldalnyeregbe ülök, de ha magam vagyok, akkor nem! 

Jay érezte, értelmetlen volna folytatni a vitát. 

— Különben is, a gyerek miatt hamarosan abba kell hagynod a 
lovaglást — mondta sértődötten. 

— De egyelőre még csinálhatom — közölte vidáman Lizzie. Öt 
hónapos terhes volt, és úgy tervezte, a hatodik hónap végéig fog 
lovagolni. Hogy elűzze a rossz hangulatot, témát váltott. — Kicsit 
körülnéztem. A földek jobb állapotban vannak, mint a ház. Sowerby 
részeges ugyan, de a kezében tartja a dolgokat. Hálásak lehetünk 
neki, pláne, hogy majdnem egy éve nem kapott fizetést. 

— Egy kicsit még várnia kell. Kevés a pénzünk. 

— Apád azt mondta, ötven munkás van a birtokon, de valójában 
csak huszonöt. Jó, hogy meg tudtuk szerezni azt a tizenöt rabot a 


Rosebudról. — Lizzie kis szünetet tartott, majd megkérdezte: — 
McAsh is köztük van? 
— Igen. 


— Mintha láttam volna a mezőn. 

- — Szóltam —Sowerbynek, hogy a  legfiatalabbakat és 
legerősebbeket válogassa ki. 

— Gondolom, nem fizettünk az új emberekért — jegyezte meg 
Lizzie. 

— Miért fizessek valamiért, ami a családomé? 

— Apád megtudhatja. 

— Biztosan meg fogja tudni. Parridge kapitány aláíratott velem egy 
elismervényt a tizenöt rabról, s ha hazamegy, odaadja apámnak. 

— És akkor? 


Jay megvonta a vállát. 

— Apám feltehetően küld majd egy számlát, amit kifizetek, amikor 
tudok. — Örült a sikeres üzletnek. Tizenöt erős munkást szerzett, akik 
hét évig fognak dolgozni neki, ráadásul egyetlen pennyjébe sem 
került a dolog. 

— Mit szól hozzá apád? - kérdezte Lizzie. 

— Dühös lesz, de mit tehet ekkora távolságból? — felelte 
vigyorogva a férfi. 

— Remélem, nem lesz baj belőle — mondta kétkedve az asszony. 

Jaynek nem tetszett, hogy megkérdőjelezi a döntését, ezért 
rendreutasítóan rászólt. — Az ilyesmi a férfiak dolga. 

A fensőbbséges hang, mint mindig, ezúttal is sértette Lizzie-t, aki 
ingerülten ismét támadásba lendült: 

— Nem örülök, hogy Lennoxot is itt látom! Képtelen vagyok 
megérteni, miért ragaszkodsz annyira ahhoz az emberhez. 

Jaynek vegyes érzései voltak Lennoxszal kapcsolatban. Úgy 
gondolta, a férfi ugyanúgy hasznára lehet még, mint odahaza volt, 
Londonban, de a jelenlétét ő is kényelmetlennek érezte. A hajó 
rakteréből kikerülve azonban Lennox természetesnek tartotta, hogy 
a Jamisson-ültetvényen fog élni. 

— De mi lesz a dolga? 

— Sowerbynek segítségre van szüksége. 

— Lennox semmit nem tud a dohányról azon kívül, hogy hogyan 
kell elszívni egy szivart. 

— Majd megtanulja. Különben is, főleg azzal kell majd törődnie, 
hogy a négerek rendesen dolgozzanak. 

— Ahhoz jól ért — jegyezte meg csípősen Lizzie. 

Jay nem akart tovább vitatkozni Lennoxról. 

-— Be akarok kapcsolódni az itteni közéletbe — mondta. — 
Szeretném, ha beválasztanának a gyarmati közgyűlésbe. Kíváncsi 
vagyok, mikor kerülhet rá sor. 

— Keresd meg a szomszédainkat, és beszélj velük! — biztatta az 
asszony. 

Jay beleegyezően bólintott. 

— Úgy egy hónap múlva, ha kész lesz a ház, adunk egy nagy 
fogadást, amire mindenkit meghívunk, aki egy kicsit is számít 


Fredericksburg környékén. Jó alkalom lesz kipuhatolni a helyi 
birtokosok hangulatát. 

— Fogadást? — kérdezte megütközve Lizzie. — Megengedhetjük 
magunknak? 

— A pénzügyeket bízd rám! — vetette oda határozottan. — Biztosan 
tudunk vásárolni hitelbe is. A családom legalább tíz éve gazdálkodik 
itt, kell hogy érjen annyit a szavam. 

— Nem volna jobb, ha vagy két évig csak a birtokkal törődnénk? — 
tartott ki korábbi véleménye mellett az asszony. — Utána már biztos 
lehetnél benne, hogy szilárd alapokon nyugszik a politikai 
pályafutásod. 

— Ne légy ostoba! -— intette le Jay. — Nem farmernek jöttem ide. 


A bálterem viszonylag kicsi volt, de sima padlójú, s egy kis balkon 
is tartozott hozzá a zenészek számára. Húsz-harminc, fényes 
selyemruhát viselő pár táncolt, a férfiak elegáns rizsporos 
parókában, a nők csipkés kalapban. Két hegedűs, egy dobos és egy 
kürtös éppen menüettet játszott. Gyertyák tucatjai világították meg a 
frissen festett, virágfüzérekkel feldíszített falakat, s a ház többi 
szobájában is vendégek nyüzsögtek kártyázva, dohányozva, italt 
vedelve, mások asszonyaival flörtölve . 

Jay és Lizzie, mosolygós  fejbólintásokkal  köszöntve a 
vendégeket, a bálteremből átment az ebédlőbe. Jay vadonatúj, 
almazöld színű selyemkabátot viselt, amit még az elindulásuk előtt 
Londonban vásárolt; Lizzie pedig a kedvencét, egy bíborszínű ruhát. 
Jay arra számított, hogy öltözékükkel el fogják kápráztatni a 
vendégeket, de legnagyobb meglepetésére azt kellett tapasztalnia, a 
virginiaiak ugyanolyan divatosan öltözködnek, mint a londoniak. 

Sok bort ivott, és kellemesen érezte magát. Korábban vacsorát 
szolgáltak fel, de már csak frissítők voltak az asztalokon: bor, 
gyümölcskocsonya, sajtos sütemény, friss gyümölcs. A fogadás egy 
kisebb vagyonba került ugyan, de jól sikerült. Mindenki, aki számított 
a környéken, elfogadta a meghívást. 

Az egyetlen kellemetlenséget a munkafelügyelő, Sowerby okozta, 
aki éppen ezt a napot választotta ki arra, hogy kérje elmaradt 
fizetését. Jay közölte vele, addig nem tud bért adni neki, míg az első 


dohánytermésért meg nem kapja a pénzt. Sowerby szemtelenül 
megkérdezte, akkor hogyan engedhet meg magának egy ötvenfős 
fogadást. Az igazság az volt, hogy Jay egyáltalán nem engedhette 
meg magának a pazar vendéglátást, de túlságosan is büszke volt 
ahhoz, hogy ezt bevallja az alkalmazottjának. Közölte hát vele, hogy 
fogja be a száját. Sowerby csalódottan és aggodalmaskodva fogadta 
a rendreutasítást. Jay pedig azon gondolkodott, miféle anyagi 
gondjai lehetnek. De nem kérdezte meg tőle. 

Az ebédlőben legközelebbi szomszédjaik álltak egy csoportban, 
és éppen tortát ettek. Három pár volt ott: Thumson ezredes a 
feleségével, Bill és Suzy Delahay s a két Armstead fivér, mindketten 
agglegények. Thumsonék igen jó hangulatban voltak. Az ezredes a 
gyarmati közgyűlés tagja volt; komoly, önmaga fontosságának a 
tudatában lévő férfi. Többször is kitüntette magát a brit hadseregben, 
mielőtt érdemei biztos tudatában visszavonult dohányt termeszteni 
és közreműködni a gyarmat irányításában. Jay úgy döntött, az ő 
nyomdokaiba lép. 

Politikáról beszélgettek, és éppen Thumson magyarázott: 

— Virginia kormányzója márciusban meghalt, és most kíváncsian 
várjuk, ki lesz az utódja. 

Jay rögtön kapott az alkalmon, hogy megmutassa, mennyire 
járatos az udvar ügyeiben. 

— A király Norborne Berkeleyt, Botetourt báróját nevezte ki 
kormányzóvá — közölte. 

— Micsoda név! — mondta vihogva John Armstead, aki már 
alaposan berúgott. 

Jay rosszalló pillantást vetett rá. 

- Azt hiszem, a báró nem sokkal utánunk kívánt elindulni 
Londonból — mondta. 

— Míg ide nem ér, a tanács elnöke látja el a feladatait — jegyezte 
meg az ezredes. 

Jay meg akarta mutatni, hogy jól tájékozott a helyi politikában is, 
ezért ezt mondta: 

— Feltételezem, a közgyűlés tagjai ezért támogatták olyan 
meggondolatlanul a Massachusettsi Levelet. — A kérdéses levél 
határozott tiltakozás volt a gyarmati vámok ellen. A massachusettsi 


törvényhozás küldte György királynak, de nem sokkal később a 
virginiai törvényhozás is külön határozatban állt mellé. Jay, a londoni 
toryk többségéhez hasonlóan, a levelet és a támogatásáról szóló 
határozatot is felségárulásnak tartotta. 

Thumson azonban láthatóan nem értett vele egyet, és mereven 
azt mondta: 

- Szerintem a tanácstagok egy cseppet sem voltak 
meggondolatlanok. 

—- Őfelsége minden bizonnyal annak tartotta őket — riposztozott 
Jay. Nem magyarázta meg, honnan tudja, mit is gondolt a király, de 
jelezte, hogy az uralkodó akár személyesen is közölhette vele a 
véleményét. 

— Sajnálom, amiért ezt kell hallanom — válaszolta Thumson, de a 
hangján érződött, egy cseppet sem bánja a dolgot. 

Jay veszélyes vizekre evezett, de szerette volna elkápráztatni 
környezetét az éleslátásával, ezért folytatta: 

— Biztos vagyok benne, hogy az új kormányzó a határozat 
visszavonását követeli majd. — Nyugodtan közölhette ezt, mivel 
Londonból történt elutazása előtt megbízható forrásból értesült róla. 

— A tanácstagok elutasítják a követelést! — közölte felindultan a 
Thumsonnál fiatalabb Bill Delahay. Csinos felesége mérséklően a 
karjára tette a kezét, de nem tudta visszatartani. — Kötelességük a 
király tudomására hozni az igazságot. Nem baj, ha közben a tory 
talpnyalók nemtetszését vívják ki. 

— Nem mintha minden tory talpnyaló lenne — vetette közbe 
taktikusan Thumson. 

— A kormányzónak fel kell oszlatnia a gyarmati közgyűlést, ha az 
nem vonja vissza a határozatát — válaszolta Jay. 

— Érdekes, milyen keveset számít ez mostanában - jegyezte meg 
Roderick Armstead, aki józanabb volt még, mint a bátyja. 

— Tessék?! — kérdezte értetlenül Jay. 

- A gyarmati közgyűléseket különböző okokra hivatkozva 
állandóan feloszlatják, tagjai pedig nem hivatalosan összeülnek 
valamilyen kocsmában vagy magánháznál, és tovább intézik az 
ügyeket. 


— Bármit döntenek is ilyen esetben, nincs rá felhatalmazásuk! — 
tiltakozott Jay. 

— Bírják viszont az általuk irányítottak jóváhagyását, és úgy tűnik, 
ez éppen elég - válaszolta Thumson ezredes. 

— Aki ilyen kijelentést tesz, azt Londonban börtönbe zárhatják, 
ezredes! 

— De még mennyire - felelte rejtélyesen Thumson. 

— Kóstolta már a gyümölcskocsonyát, Mrs. Thumson? —-— 
avatkozott be a beszélgetésbe Lizzie. 

Az ezredes felesége túljátszott lelkesedéssel válaszolt: 

— Igen, nagyon finom volt! 

— Jaj de örülök! A gyümölcskocsonyát olyan könnyű elrontani. 

Jay tisztában volt vele, hogy Lizzie-t egy csöppet sem érdekli a 
gyümölcskocsonya, csupán a beszélgetést kívánja elterelni a 
politikáról. De ő még nem fejezte be, s úgy érezte, feltétlenül 
mondania kell még valamit. 

— Be kell vallanom, néhány kijelentése nagyon meglepett, 
ezredes — közölte Thumsonnal. 

— Látom, doktor Martin is itt van. Muszáj szót váltanom vele — 
mondta Thumson, és feleségét magával vonva átment egy másik 
beszélgető csoporthoz. 

— Maga még új ember itt, Jamisson —jelentette ki Bill Delahay. — 
Ha egy ideig közöttünk él, néhány dologról biztosan megváltozik 
majd a véleménye. 

A hanghordozása nem volt kellemetlen, de érzékeltette, hogy Jay 
ismeretei még nem elegendőek a határozott, önálló vélemény 
kialakításához. Jay persze megsértődött. 

— Biztos vagyok benne, az uralkodó iránti hűségem nem fog 
változni, bárhol éljek is — jelentette ki határozottan. 

Delahay arca elsötétült. 

— Biztosan nem - válaszolta, s a feleségével együtt ő is távozott. 

— Meg kell kóstolnom azt a gyümölcskocsonyát — mondta 
Roderick Armstead, és az asztal felé indulva otthagyta Jayt és 
Lizzie-t a részeg testvérével. 

— Politika és vallás! — szólt John Armstead. — Soha ne 
beszéljenek egy partin politikáról és vallásról. — E szavakkal kissé 


hátradőlt, s a szemét lehunyva részegen elzuhant a padlón. 


Jay csak délben kelt fel, és erős fejfájással ment le reggelizni. 

A vendégek távozása óta nem látta Lizzie-t, mert külön 
hálószobájuk volt, olyan luxus, amit Londonban még nem 
engedhettek meg maguknak. De az ebédlőbe lépve már ott találta. 
Az asszony éppen sült sonkát evett, miközben a cselédek a bál 
maradványatt takarították el. 

Jayt egy levél várta. Az asztalhoz ült, és felbontotta, de mielőtt 
belekezdhetett volna, Lizzie rászólt: 

— Mi a fenének kellett elkezdened tegnap este azt a vitát? 

— Miféle vitát? 

— Thumsonnal és Delahayjel. 

— Nem vita volt, hanem beszélgetés. 

— Megsértetted a legközelebbi szomszédainkat. 

— Ha így van, akkor túlságosan könnyen megsértődnek. 

— Lényegében árulónak nevezted Thumson ezredest! 

— Mert szerintem valóban áruló. 

— Földbirtokos, a gyarmati törvényhozás tagja, nyugalmazott 
katonatiszt. Hogy a csodába lehetne áruló?! 

— Hallottad, miket mondott! 

— Úgy látszik, itt ez az általánosan elfogadott vélemény. 

— Lehet, de az én házamban soha nem lesz az. 

Sarah, a szakácsnő jött be, véget vetve a házaspár vitájának. Jay 
teát és pirítóst kért tőle. 

Amikor ismét kettesben maradtak, ezúttal is Lizzie-é volt az utolsó 
szó. 

— Miután egy csomó pénzt ráköltöttél arra, hogy megismerjük a 
szomszédainkat, sikerült jól megutáltatinod magadat velük — közölte, 
s rögtön folytatta az evést. 

Jay széthajtotta a levelet, ami Williamsburgból érkezett. 


Williamsburg 

1768. augusztus 29. 

Édesapja, Sir George megbízásából írok Önnek, kedves Mr. 
Jamisson. Köszöntöm Virginiában, és remélem, hamarosan részünk 


lehet abban a megtiszteltetésben, hogy itt, a gyarmat fővárosában 
üdvözölhessük. 


Jay nagyon meglepődött, hiszen nem volt hozzászokva ahhoz, 
hogy az apja gondoskodjon róla. 


Kérem, addig is tudassa velem, ha valamiben a szolgálatára 
lehetek. Tudom, egy nehézségekkel küszködő ültetvényt vett át, és 
esetleg pénzügyi segítségre lehet szüksége. Engedje meg, hogy 
felajánljam a szolgálataimat arra az esetre, ha jelzálogkölcsönt 
kívánna felvenni. Biztos vagyok benne, hogy különösebb nehézség 
nélkül találunk olyan embert, aki kölcsönad Önnek. Addig is maradok 

az Ön legalázatosabb, hűséges szolgája, Matthew Murchman 


Jay mosolyogva fejezte be a levelet. Pontosan erre volt 
szüksége. A ház rendbe hozása és feldíszítése, a fényűző parti 
következtében már fülig eladósodott a helyi kereskedőknél, és 
sowerby . állandóan újabb igényekkel állt elő: vetőmag, új 
szerszámok, ruha a rabszolgáknak, kötél, festék. A lista 
végeérhetetlennek tűnt. 

— Nem kell többé aggódnod a pénz miatt — mondta Lizzie-nek, és 
lerakta a levelet. 

Az asszony nem válaszolt, csak meglehetősen gyanakvóan 
nézte. 

— Williamsburgbe utazom - közölte vele Jay. 


28 
Míg Jay Willilamsburgben járt, Lizzie levelet kapott az 
édesanyjától.  Felbontotta, de már a címzés láttán nagyon 
meglepődött. 


Aberdeen 
1768. augusztus 15. 


Mit kereshet az édesanyja Aberdeenben? Kíváncsian fogott bele 
a levél olvasásába. 


Annyi mindenről szeretnék beszámolni neked, drága kislányom, 
de igyekszem erőt venni magamon, és lépésről lépésre elmondani 
mindent, úgy, ahogy történt. 

Nem sokkal azután, hogy visszatértem High Glenbe, a sógorod, 
Robert Jamisson átvette a birtok irányítását. A kölcsön után most Sir 
George fizeti a kamatot, ezért nem vagyok olyan helyzetben, hogy 
vitatkozhattam volna. Robert megkért, költözzem ki a nagy házból, 
és takarékosságból lakjam a régi vadászházban. Bevallom, 
rosszulesett a dolog, de ragaszkodott hozzá, s távolról sem volt 
olyan kedves és megértő, ahogy azt a család egy tagjától elvárhatná 
az ember. 


Anyja mondatait olvasva Lizzie-t tehetetlen düh kerítette 
hatalmába. Hogyan merészelte Robert kitenni az ő édesanyját az 
otthonából? Eszébe jutottak a férfi szavai, amiket azután mondott, 
mikor kikosarazta, és Jay házassági ajánlatát fogadta el: "Ha nem 
kaphatlak meg, High Glen akkor is az enyém lesz. Ő akkor 
lehetetlennek érezte ezt, és lám, mégis bekövetkezett. 

Az ajkába harapott, de tovább olvasta a levelet. 


Aztán York tiszteletes bejelentette, hogy elhagy bennünket. 
Tizenöt évig volt Heugh papja, és a legjobb barátommá vált. 
Megértettem, hogy feleségének tragikusan korai halála után 
helyváltoztatásra van szüksége, de képzelheted, mennyire szomorú 
voltam, hogy épp akkor távozik, amikor oly nagy szükségem lenne 
barátra. 

És aztán a legváratlanabb dolog történt! Még így, írás közben is 
belepirulok. Megkért, legyek a felesége!! Én pedig igent mondtam!!! 


— Jóságos isten! — kiáltott fel a levélben idáig érve Lizzie. 


Összeházasodtunk hát, Aberdeenbe költöztünk, és most innen 
írok neked. 

Sokan lesznek, akik azt mondják majd, a rangomon alul mentem 
férjnez, hiszen Lord Hallim özvegye voltam. De én tudom, milyen 
keveset számít a rang, s John sem törődik vele egy cseppet sem, 
mit gondolnak róla az úri társaságban. Csöndesen élünk, az 
ismerőseink számára Mrs. York vagvok, és boldogabb, mint amilyen 
valaha is voltam. 


A level ezzel nem ért még véget: anyja beszámolt három 
mostohagyerekéről, a paplakban dolgozó cselédekről, Mr. York első 
istentiszteletéről, és a gyülekezetről is. De Lizzie túlságosan 
megdöbbent volt ahhoz, hogy ezek a dolgok lekössék a figyelmét. 

Korábban meg sem fordult a fejeben, hogy az anyja ismét férjhez, 
mehet, de most semmi meglepőt sem talált benne. Végül is csak 
negyvenéves volt, s azt sem lehetett kizárni, hogy ismét szülni fog. 

Ami igazán megrázta, az a kitaszítottság érzése volt. High Glen 
volt az otthona, s bár Virginiában élt a férjével és még meg sem 
született gyermekével, mindig úgy gondolt rá, mint arra a helyre, 
ahová bármikor visszatérhet, ha menedékre lesz szüksége. High 
Glen azonban Robert kezére jutott, és soha többé nem lehet már az 
övé. 

Számára tehát nem maradt más, csak az ültetvény, s Jayen kívül 
nem volt többé családja. 

Erőt vett magán, s az első megrázkódtatáson túljutva elhatározta, 
megfelelő életet alakít ki magának. 

Tisztában volt vele, sok asszony megirigyelhetné a helyzetét. 
Nagy háza volt, ezerhektáros birtoka, vonzó férje, és szolgái, akik a 
parancsait lesték. A házban dolgozó rabszolgák mind hamar 
megszerették. Sarah volt a szakácsnő, a takarítást a kövér Belle 
végezte, Mildred pedig a komornája lett, bár az étkezéseknél is 
felszolgált néha. Belle-nek volt egy tizenkét éves fia, Jimmy, aki a 
lovakat gondozta: az apját évekkel korábban eladták egy másik 
ültetvényesnek. Macket leszámítva Lizzie nem ismerte a mezőn 
dolgozókat: de kedvelte Kobét, a felügyelőt, és Casst, a kovácsot, 
akinek a műhelye a ház mögött volt. 


A tágas és méltóságteljes házat üresnek, elhagyatottnak érezte, 
mert túlságosan nagy volt. Tökéletesen megfelelt volna egy népes 
családnak, hat felnövekvő gyermekkel, néhány nagynénivel, 
nagyszülőkkel és szolgák hadával, akik rendben tartják a szobákat, 
és felszolgálnak a közös étkezéseknél. Ám így, hogy csak ketten 
lakták Jayjel, olyannak hatott, mint egy mauzóleum. A birtok 
azonban nagyon tetszett neki: sűrű erdők váltakoztak rajta tágas, 
lankás szántóföldekkel, és patakok, kis vízfolyások százai szelték át. 

Időközben rájött, Jay távolról sem az az ember, akinek valamikor 
látta: nem az az izgalmas, szabad szellem, amilyennek akkor tűnt, 
mikor levitte magával a bányába. A High Glenben folyó 
bányászkodásról szóló hazugsága nagyon megrázta, és attól kezdve 
már nem volt képes ugyanazt érezni iránta, mint korábban. Nem 
hancúroztak már reggelente az ágyban, s a nap jelentős részét is 
külön töltötték. Együtt ebédeltek és vacsoráztak ugyan, de már nem 
ültek le egymás kezét fogva a kandallóban lobogó tűz elé, hogy 
semmiségekről beszélgessenek. Talán Jay is csalódott, és rájött, a 
felesége nem olyan tökéletes, mint amilyennek valamikor látszott. 
Lizzie tudta, olyannak kell elfogadniuk és szeretniük egymást, 
amilyenek. 

Ennek ellenére gyakran elhatalmasodott rajta a menekülési vágy, 
de valahányszor erre gondolt, mindig eszébe jutott a méhében 
növekvő gyerek. A kicsinek pedig szüksége lesz az apjára. 

Jay nem sokat beszélt a bébiről, úgy tűnt, nem is érdekli. De 
Lizzie bízott benne, ha megszületik, s főleg ha fiú lesz, apja érzései 
meg fognak változni. 

Összehajtotta és elrakta a levelet. Miután a házban dolgozó 
rabszolgáknak kiosztotta a feladatokat, felvette a kabátját, és kiment 
a kertbe. 

Hűvös volt. Október közepén járt az idő, már két hónapja éltek a 
birtokon. A pázsiton átvágva a folyó felé indult. Már nem lovagolt, 
hisz túljutott a hatodik hónapon, és egyre gyakrabban érezte, 
hogyan rugdalózik a kicsi. 

A birtokot azonban szinte mindennap körbejárta, órákig 
gyalogolva, nyomában a két nagy skót juhászkutyával, Royjal és 
Rexszel, amiket Jay vett neki. Igyekezett jól rajta tartani a szemét a 


gazdaságon, amely iránt a férje semmilyen érdeklődést sem 
mutatott. Figyelte a dohánytermesztést, számon tartotta a bálákat, 
nézte, hogyan döntik embereik a fákat, és készítenek belőlük 
hordókat, ügyelt a szabadban legelésző lovakra és tehenekre, az 
udvarban szemezgető tyúkokra meg libákra. Most éppen vasárnap 
volt, pihenőnap. Nyugodtan nézelődhetett, anélkül hogy Sowerby 
vagy Lennox megzavarta volna. Roy ezúttal is elkísérte, de Rex 
otthon maradt, és lustán elhevert az oszlopos verandán. 

Javában tartott már a dohányszüret, ami után még sok munka 
következett. A leveleket érlelni, kocsányolni, vágni és préselni kellett, 
mielőtt hordókba tömve el lehetett volna indítani őket Londonba vagy 
Glasgow-ba. A Stream Ouarter nevű birtokrészen őszi búzát 
vetettek, Lower Oakban pedig árpát, rozst és lóherét. A 
legkeményebb munkákon, amikor az emberek  napkeltétől 
napnyugtáig dolgoztak a földeken, majd gyertyafénynél éjfélig a 
dohánycsűrökben, már túljutottak. 

Lizzie úgy érezte, erőfeszítéseikért megérdemelnének valami 
jutalmat. Természetesnek tartotta, hogy a rabszolgáknak és az 
elítélteknek is szükségük van a biztatásra, elismerésre. Az jutott 
eszébe, hogy rendez számukra egy kis ünnepséget. 

Minél többet gondolt rá, annál jobban tetszett neki az ötlet. Jay 
ellenezné, de ő pár hétig úgyis távol lesz. 

A Rapahannock partján sétált végig, új ötletét fontolgatva. A folyó 
ezen a helyen már sekély és sziklás medrű volt, a hajók csak 
Fredericksburgig járhattak rajta. Megkerült egy bozótost, de a másik 
végére érve megtorpant, látva, hogy széles hátát feléje fordítva egy 
férfi derékig a vízben állva mosakszik. 

Roy morogni kezdett, de hamar abbahagyta, mert megismerte 
Macket. 

Csaknem egy évvel korábban Lizzie már látta meztelenül egy 
folyóban állva a férfit. Arra is emlékezett, hogyan törölte meg az 
alsószoknyájával, s bár akkor természetesnek találta a dolgot, Így 
utólag visszagondolva furcsának, álomszerűnek tűnt számára a 
jelenet: a holdfény, a rohanó víz, az erős és mégis sebezhetőnek 
látszó férfi, akit átölelt, és szorosan magához vonva a testével 
melengetett. 


Csak állt, és nézte, hogyan jön ki a folyóból. Most is meztelen 
volt, mint azon az éjszakán. 

Lizzie-nek egy másik múltbeli jelenet is eszébe jutott. High 
Glenben történt, hogy egy délután patakból ivó fiatal szarvassal 
találkozott, s a látvány azóta is elevenen élt benne. A fák közül lépett 
ki, s egy két-három éves, tőle mindössze néhány lábnyira álló fiatal 
bikával találta szemben magát. A túlsó part meredek volt, tehát az 
állat csak feléje mehetett. Ahogy kilépett a patakból, a víz fényesen 
csillogott izmos testén. Lizzie puskája meg volt töltve, de nem tudta 
rászánni magát a lövésre, mert túl meghitt, túl személyes jellegű volt 
a találkozás a vaddal. 

A Mack testén végigpergő vízszemeket nézve arra gondolt, hogy 
bármin ment is keresztül a férfi, megőrizte magában a fiatal 
állatokéra emlékeztető erőt és energiát. Már a nadrágját húzta, mikor 
Roy odafutott hozzá. Mack felnézett, megpillantotta Lizzie-t, és 
zavartan megmerevedett. 

— Megfordulhatna — mondta, miután összeszedte magát! 

— Forduljon meg maga! 

— Én voltam itt először. 

— Enyém a birtok - replikázott dühösen Lizzie. Maga is 
meglepődött azon, milyen hamar ki tudja hozni a sodrából Mack. 
Nyilván azt hiszi, ugyanannyit ér, mint ő, gondolta. A birtok úrnője 
volt, McAsh pedig egy elítélt munkás. Ezzel szemben Jay gyakran 
elgondolkoztatta. Sokszor nem tudta, mit forgat a fejében, de mikor 
rákérdezett, a férfi rögtön védekezni kezdett, mintha valamivel 
vádolta volna. 

Macken látszott, élvezi a helyzetet. 

— Én is a tulajdona vagyok — mondta. 

Lizzie a mellkasát nézve megállapította, már kezdi visszanyerni 
elsorvadt izmait. 

— Meztelenül is láttam már. 

Megjegyzése eloszlatta a hirtelen támadt feszültséget, és 
elnevették magukat, mint akkor, a templom előtt. 

— Ünnepséget akarok rendezni a munkásoknak -— közölte Lizzie. 

— Miféle ünnepséget? — kérdezte Mack belebújva az ingébe. 

— Maga szerint hogy kellene csinálni? 


McAsh kissé elgondolkodott, s csak aztán válaszolt: 

— A hátsó udvaron nagy tüzet lehetne rakni. A legjobban valami jó 
ételnek örülnének az emberek, sok hússal. Sosem kapnak eleget 
enni. 

— Mit szeretnének? 

— Hmmm -— a férfi kissé beharapta az ajkát. — A konyhán sülő 
sonka illata olyan jó, hogy az már fáj. Mindenki szereti az édes 
krumplit is. És a fehér kenyeret! A mezőn dolgozók soha nem 
kapnak mást, csak kemény kukoricalepényt. 

Lizzie örült, amiért megemlítette a dolgot Macknek, mert az 
tényleg segítségére volt. 

— Mit szeretnek inni? 

— Rumot, de a férfiak közül néhánynak verekedős kedve támad, 
ha isznak, A maga helyében én almabort vagy sört adnék nekik. 

— Jó ötlet. 

— Mit szólna egy kis zenéhez? A négerek szeretnek táncolni és 
énekelni. 

Lizzie élvezte a helyzetet. Jó érzéssel töltötte el, hogy Mack-kel 
együtt tervezhetik meg az ünnepséget. 

— Rendben. De ki fog játszani? 

- Van egy szabad néger, Bors Jones, aki a fredericksburgi 
kocsmákban szokott zenélni. Őt fel lehetne fogadni, hogy jöjjön el a 
bendzsójával. 

Lizzie még csak nem is hallott addig a bendzsóról. 

— Mi az? — kérdezte. 

— Valami afrikai hangszer lehet. Nem olyan kellemes a hangja, 
mint a hegedűé, de ritmusosabb. 

— Honnan ismeri azt az embert? Mikor járt Fredericksburg-ben? 

Mack arcán árnyék suhant át. 

— Valamelyik vasárnap — válaszolta. 

— Miért? 

— Corát kerestem. 

— Megtalálta? 

— Nem. 

— Sajnálom. 

A férfi vállat vont. 


— Mindenkinek van valakije, akit elveszített — mondta, és 
szomorúan elfordult. 

Lizzie szerette volna magához ölelni és megvigasztalni, de erőt 
vett magán. Terhes volt, nem ölelgethetett más férfit a férjén kívül. 
Ehelyett vidámságot erőltetett magára, és megkérdezte: 

— Szóval maga szerint rá lehetne venni azt a Bors Jonest, hogy 
jöjjön el, és játsszon? 

— Biztos vagyok benne. Láttam, amikor zenélt a Thumson-birtok 
rabszolgáinak. 

— Mit keresett ott? — kérdezte érdeklődve Lizzie. 

— Látogatóban voltam. 

— Nem gondoltam volna, hogy rabszolgáknál is szokás az ilyesmi. 

— Más is kell az életünkbe, nemcsak munka. 

— Mivel töltik az időt? 

— A fiatal férfiak szeretik a kakasviadalt, akár tíz mérföldet is 
hajlandók gyalogolni, csak lássanak egyet. A fiatal nők meg őket 
szeretik. Az idősebbek egymás gyerekeit nézegetik, elvesztett 
fivéreikről és  nővéreikről beszélgetnek. És énekelnek. Az 
afrikaiaknak nagyon szép szomorú dalaik vannak, amiket több 
szólamban énekelnek. A szöveget nem lehet ugyan érteni, de a 
dallamtól még a bőre is bizseregni kezd az embernek. 

— A szénbányászok is sokat énekeltek. 

Mack csak kis szünet után válaszolt. 

— Igen, énekeltünk. 

Lizzie látta, nagyon elszomorította a férfit. 

— Mit gondol, visszamegy még High Glenbe? - érdeklődött. 

-— Nem. És maga? 

Az asszony szeme könnyes lett a kérdéstől. 

— Én sem - felelte. — Nem hiszem, hogy valaha is visszajutnánk 
oda. 

A gyerek megmozdult, és nagyot rúgott belé. Lizzie felkiáltott: 

— Auuu! 

— Mi az? -— kérdezte értetlenül Mack. 

Az asszony domborodó hasára tette a kezét. 

— Rugdos a baba - felelte. — Nem akarja, hogy High Glen után 
vágyódjak. Virginiai akar lenni. Óóó! Már megint! 


— Tényleg fáj? 

— Igen. Figyelje csak! 

Lizzie megfogta Mack kezét, s a hasára tette. A férfi ujjai durvák, 
érdesek voltak, de az érintésük puha. A gyerek azonban most 
nyugodt maradt, nem rugdosott. 

— Mikor kell megszületnie? — kérdezte Mack. 

— Tíz hét múlva. 

— Mi lesz a neve? 

— A férjem úgy döntött, Jonathan, ha fiú lesz, és Alicia, ha kislány. 

A baba ismét nagyot rúgott. 

— Ez kemény volt — mondta nevetve Mack. — Nem csodálom, ha 
összerázkódik tőle. — Elvette a kezét az asszony hasáról. 

Lizzie szerette volna, ha még ott hagyja egy darabig, de hogy 
gondolatait más irányba terelje, témát váltott. 

— Azt hiszem, meg kellene beszélnem az ünnepséget Bill 
sowerbyvel. 

— Hát maga nem hallotta? 

— Mit? 

— Bill Sowerby elment. 

— Elment? Hogy érti ezt? 

— Eltűnt. 

— Mikor? 

— Két nappal ezelőtt. 

Lizzie már napok óta nem látta Sowerbyt, de nem tűnt fel neki a 
dolog, hisz nem találkoztak mindennap. 

— Nem mondta, mikor jön vissza? 

— Nem tudom, beszélt-e egyáltalán valakivel, de szerintem nem 
jön vissza. 

— Miért? 

— Tartozik Sidney Lennoxnak. Sok pénzzel tartozik, és nem tudja 
visszafizetni az adósságát. 

Lizzie nagyon dühös lett attól, amit hallott. 

— És gondolom, azóta Lennox a munkafelügyelő — mondta. 

— Igen, tényleg ő. 

— Nem akarom, hogy az a durva alak vezesse az ültetvényt! — 
tiltakozott az asszony. 


— Legyen igaza! — válaszolta egyetértően Mack. — A munkások 
közül sem állhatja senki. 

Lizzie-nek nagyon gyanús volt a dolog. Sowerbynek több hónapi 
bérével tartoztak, és Jay azt ígérte neki, megkapja a pénzt, mihelyt 
az első dohánytermést eladták. Miért nem tudott várni? A béréből 
biztosan visszafizethette volna az adósságot. Ha elment, azt csakis 
azért tehette, mert Lennox megfenyegette. Minél tovább 
gondolkodott a dolgon, annál dühösebb lett. 

— Azt hiszem, Lennox kényszerítette rá Sowerbyt az elmenetelre 
— mondta végül. 

Mack bólintott. 

— Nem sokat tudok a dologról, de szerintem is ez történt. 

— Megyek, és rögtön beszélek vele. — Lennoxnak volt egy 
kétszobás háza a dohánypajták mellett, nem messze a Sowerbyétől. 
— Remélem, otthon van. 

— Biztosan nem. Vasárnaponként ilyenkor a Ferry House-ban 
lehet megtalálni. Egy kocsmában, három-négy mérföldnyire innen, a 
folyóparton. Késő estig ott marad. 

Lizzie úgy érezte, képtelen várni másnapig; ha elhatározott 
valamit, mindig türelmetlenné vált. 

— Megyek a Ferry House-ba — mondta. — Nem lovagolhatok, de 
ott a homoktfutó. 

Mack a szemöldökét ráncolta. 

— Nem volna jobb, ha itt beszélne vele, ahol maga az úrnő? — 
kérdezte. — Nagyon durva ember. 

Az asszony tudta, hogy igaza van, s egy pillanatra félelem 
kerítette hatalmába. Tisztában volt vele, hogy Lennox veszélyes, de 
mégsem volt képes elhalasztani az összecsapást. Majd Mack 
megvédelmezi, ha kell. 

— Eljön velem? — kérdezte tőle. — Nagyobb biztonságban erezném 
magam, ha ott lenne. 

— Természetesen. 

A folyópartról visszamentek a házhoz. A lovászfiú éppen a 
lovakat itatta. Mackkel együtt kihúzták a színből a homokfutót, és 
egy pónit fogtak eléje. Lizzie bement a házba kalapot felvenni. 


A parti úton indultak el, s a folyó mellett mentek a kompkikötőig. A 
Ferry House fából készült épület volt, nem sokkal nagyobb azoknál a 
kétszobás házaknál, amelyekben Sowerby és Lennox lakott. Lizzie 
hagyta, hogy Mack lesegítse a kocsiról, és kinyissa előtte a kocsma 
ajtaját. 

Füst és félhomály volt odabent. Tíz-tizenkét ember ült a fából 
durván összeácsolt székeken, s fémkupákból és agyagpoharakból 
iszogatott. Egyesek kártyáztak vagy kockáztak, mások pedig csak 
csöndben szívták a pipájukat. A hátsó szobából egymáshoz ütődő 
biliárdgolyók zaja hallatszott. 

Egyetlen nő vagy fekete sem tartózkodott a helyiségben. 

Mack is bement, de megállt az ajtó mellett, és úgy helyezkedett 
el, hogy az arca árnyékban legyen. 

Kezét kendővel törölgetve egy férfi lépett ki a hátsó szobából, és 
megkérdezte: 

— Mivel szolgálhatok, uram... Ó! Egy hölgy! 

— Köszönöm, semmivel - válaszolta tisztán érthetően Lizzie. 

Szavai nyomán néma csönd támadt a helyiségben. 

Az asszony végignézett a feléje forduló arcokon. Lennox a 
sarokban ült. egy rázópohár és két kocka fölé hajolva. Előtte az 
asztalon számos pénzhalom magasodott, és látszott az arcán, hogy 
dühös, mert megzavarták a játékban. 

Lassan, ráérősen összesöpörte a pénzét, s csak aztán állt fel, és 
vette le a kalapját. 

— Mit keres itt, Mrs. Jamisson? — kérdezte. 

— Nem kockázni jöttem, az biztos — válaszolta csípősen Lizzie. — 
Hol van Mr. Sowerby? 

Egyetértő mormogást hallott, mintha a teremben mások is tudni 
szerették volna, mi történt Sowerbyvel. Látta, egy őszes hajú férfi 
feléje fordul és rászögezi a tekintetét. 

— Úgy tűnik, elment — felelte Lennox. 

— Miért nem jelentette? 

A férfi közömbösen megvonta a vállát. 

— Azért, mert úgysem tehetett volna ellene semmit. 

— Akkor is tudni akarok róla, ha ilyesmi történik. Ne csináljon ilyet 
még egyszer! Megértette? 


Lennox nem válaszolt. 

— Miért ment el? 

— Honnan tudnám? 

Az őszülő hajú férfi közbeszólt: 

— Azért, mert tartozott. 

— Kinek? — kérdezte tőle Lizzie. 

— Lennoxnak. Ki másnak? 

Az asszony visszafordult Lennoxhoz. 

— Igaz ez? 

— Igen. 

— Miért? 

— Nem értem, mire gondol. 

— Miért kért kölcsön magától? 

— Nem kért kölcsön. Nyertem tőle. 

— Szóval szerencsejáték. 

— Igen. 

— És megfenyegette? 

Az ősz hajú gúnyosan felnevetett. 

— Hogy megfenyegette-e? Esküszöm rá, hogy igen. 

— Kértem tőle a pénzemet — válaszolta nyugodtan Lennox. 

— Ezért kellett menekülnie? 

— Mondtam már, nem tudom, miért mert el. 

— Szerintem azért, mert félt magától. 

A férfi arcán utálatos vigyor suhant át. 

— Sokakkal előfordul — mondta, és a hangjából pontosan 
kihallatszott a fenyegetés. 

Lizzie legalább olyan ijedt volt, mint amilyen dühös. 

— Tisztázzunk valamit! — mondta. A hangja megremegett, s hogy 
erőt vehessen magán, nyelt egyet. — Én vagyok a birtok úrnője, és 
maga azt fogja csinálni, amit mondok. Amíg a férjem haza nem jön, 
a kezembe veszem a dolgok irányítását. Ha itt lesz, majd eldönti, 
hogyan tudjuk helyettesíteni Mr. Sowerbyt. 

Lennox megrázta a fejét. 

—- Nem — mondta elgondolkodva, de magabiztosan. — Én vagyok 
sowerby helyettese. Mr. Jamisson külön megmondta, hogy én 


lássam el a munkáját, ha ő nem tudja, vagy ha valami más gond 
akad. Különben is, mit tud maga a dohánytermesztésről? 

— Legalább annyit, amennyit egy londoni kocsmáros! 

— Hát, Mr. Jamissonnak nem ez a véleménye, és én tőle kapom 
az utasításokat. 

Lizzie a legszívesebben üvöltött volna a megbántottságtól. Úgy 
érezte, semmiképpen sem engedheti, hogy ez az ember 
parancsolgasson az ültetvényén. 

— Figyelmeztetem, Lennox, jobban teszi, ha engedelmeskedik! — 
mondta határozottan. 

— És ha nem?! — A férfi vigyorogva egy lépést tett Lizzie felé, s az 
asszony orrát megcsapta izzadságának kellemetlen, csípős szaga. 
Kénytelen volt egy lépést hátrálni. A kocsmában tartózkodók 
mozdulatlanul ültek a helyükön, s szótlanul figyelték a jelenetet. — 
Akkor mit fog tenni, Mrs. Jamisson? — kérdezte Lennox, és tovább 
közeledett. — Le fog ütni? — Miközben ezt kérdezte, egyik öklét a feje 
fölé emelte, ami egyaránt lehetett az elhangzottak illusztrációja, és 
nyilvánvaló fenyegetés is. 

Lizzie ijedten felsikoltott, és hátraugrott, de megbotlott egy 
székben, és hanyatt esett. 

Mack abban a pillanatban ott termett, s az asszony és Lennox 
közé állt. 

— Kezet emelt egy nőre, Lennox — mondta. — Próbálja meg 
ugyanezt egy férfival! 

— Maga! — kiáltott fel a másik. — Maga bújt el ott a sarokban, mint 
egy nigger. 

— És most mit akar tenni? 

— Átkozott bolond maga, McAsh. Mindig a vesztes fél oldalára áll. 

- Épp az előbb sértette meg a gazdája feleségét. Én ezt nem 
nevezném okos dolognak. 

— Kockázni jöttem ide, nem vitatkozni — felelte Lennox. 
Megfordult, és visszament az asztalához. 

Lizzie ugyanolyan dühös és felháborodott volt, mint amikor 
megérkezett. Odaszólt Macknek: 

— Menjünk! 

A férfi kinyitotta előtte az ajtót. 


Miután megnyugodott, elhatározta, hogy igyekszik minél többet 
megtanulni a dohánytermesztésről. Lennox megpróbálta kezébe 
kaparintani az ültetvény irányítását, s ha le akarja győzni, akkor meg 
kell mutatnia Jaynek, ő sokkal jobb munkát végez. Sokat tudott már 
a gazdaság irányításáról, de magát a fő terményüknek számító 
dohányt nem ismerte. 

Másnap ismét előhozatta Jimmyvel a homokfutót, és elvitette 
magát Thumson ezredes birtokára. 

A fogadásuk óta eltelt hetekben a szomszédok hűvösen 
viselkedtek mindkettőjükkel, de elsősorban Jayjel szemben. A 
komolyabb társasági eseményekre meghívták ugyan őket, de 
családi vacsorákon nem vettek részt. Ennek ellenére úgy tűnt, Jay 
williamsburgi utazásáról mindenki értesült, mert miután elment, Mrs. 
Thumson jelentkezett, és Suzy Delahay is meghívta Lizzie-t teára. 
Kellemetlen érzés volt számára, hogy csak egyedül látják szívesen, 
de tudta, Jay mindenkit megsértett a véleményével. 

A Thumson-birtokon áthajtva csodálkozva látta, milyen virágzó az 
ültetvény. A kis folyami kikötőben töméntelen hordó sorakozott, a 
rabszolgák fürgéknek és erőseknek tűntek. A raktárak frissen voltak 
festve, a földeket jól karbantartották. Az ezredest is látta, amint egy 
csapat munkással beszélget, és mutogatva magyaráz nekik valamit. 
Jay soha nem ment ki a földekre, hogy személyesen adjon utasítást 
az embereinek. 

Mrs. Thumson ötven év fölötti, kövér, kedves asszony volt. A 
gyerekek már felnőttek, és máshol éltek. Az ezredesné teával 
kínálta, és a terhessége felől érdeklődött. Lizzie elmondta neki, hogy 
gyakran van fejfájása, állandóan émelyeg, s megkönnyebbült, hallva, 
hogy Mrs. Thumsonnak ugyanilyen problémái voltak annak idején. 
Beszámolt neki arról is, hogy néhányszor enyhén vérzett. Mrs. 
Thumson erre már a homlokát ráncolta, és azt mondta, nála ilyesmi 
nem fordult elő. Megnyugtatta azonban, ebben sincs semmi 
rendkívüli. Csak az a fontos, hogy Lizzie minél többet pihenjen. 

Ő azonban nem azért ment, hogy a terhességéről beszélgessen, 
és örült, amikor teaidőben végre az ezredes is hazament. Ötvenes 
éveiben járó, magas, ősz hajú, korához képest igen energikus férfi 


volt. Kezet fogott az asszonnyal, Lizzie pedig az üdvözlés 
hűvösségét enyhítendő rámosolygott, és rögtön bókolt is neki. 

— Miért sokkal szebb az ön birtoka, mint bárki másé? — kérdezte. 

— Kedves öntől, hogy ezt mondja — válaszolta az ezredes. —A 
legfontosabb talán, hogy mindig itthon vagyok. Bill Delahay 
állandóan lóversenyekre és kakasviadalokra jár, John Armstead 
többet iszik, mint dolgozik, a testvére pedig minden délután a Ferry 
House-ban dobálja a kockát. — Thumson ügyelt rá, hogy Mockjack 
Hallról említést se tegyen. 

— Miért dolgoznak olyan lelkiismeretesen a rabszolgáik? — 
kérdezősködött tovább Lizzie. 

— Attól függ, hogyan eteti őket az ember. — Az ezredes láthatóan 
élvezte, hogy megoszthatja ismereteit a vonzó fiatalasszonnyal. — 
Kukoricakásán és lepényen is lehet őket tartani, de sokkal jobban 
dolgoznak, ha mindennap ad nekik az ember sózott halat, és hetente 
egyszer húst. Költséges, az igaz, de nem annyira, mint pár évenként 
új rabszolgákat venni. 

— Miért ment tönkre mostanában annyi ültetvény? 

— Ahhoz, hogy ezt megértse, értenie kell a dohányhoz. Kizsigereli 
a földet, s négy-öt év után romlani kezd a minősége. Olyankor új 
helyre kell vetni, és ahol addig volt, oda búza vagy kukorica kerül. 

— Így viszont állandóan újabb földeket kell feltörni. 

— Pontosan. Én minden télen erdőt írttatok, és újabb területeket 
vonok művelés alá. 

— Szerencsés, mert van elég földje. 

— Önöknek is van elég erdőjük, s ha az a terület kimerül, akkor 
vehetnek vagy bérelhetnek újabbat. Dohányt csak úgy lehet 
termeszteni, ha az ember állandóan mozog. 

— Mindenki így csinálja? 

- Nem. Sokan kölcsönt vesznek fel a kereskedőktől, remélve, 
hogy a dohány ára emelkedni fog, és az majd megmenti őket. Dick 
Richards, az önök földjének korábbi tulajdonosa is ezt tette, ezért 
került a birtok az apósa tulajdonába. 

Lizzie nem mondta meg, hogy Jay is kölcsönért utazott el 
Williamsburgbe. 


— A következő tavaszra feltörhetnénk a Stafford Parkot — felelte. 
Stafford Park a birtoktól külön álló, a folyó mellett tízmérföldnyivel 
feljebb fekvő földdarab volt. A nagy távolság miatt addig nem sokat 
törődtek vele. Jay meg is próbálta áruba bocsátani, vagy bérbe adni, 
de nem volt rá jelentkező. 

— Miért nem Pond Copse-szal kezdik? — kérdezte az ezredes. — 
Az közelebb van a pajtákhoz, és a földje is gazdag. Erről jut 
eszembe. — Thumson a kandallópárkányon álló órára pillantott. — Ki 
kell néznem a pajtákhoz, mielőtt besötétedik. 

Lizzie felállt. 

— Nekem is haza kell mennem, és beszélni az intézőnkkel. 

-— Ne fárassza túl magát, Mrs. Jamisson! — figyelmeztette Mrs. 
Thumson. — Gondoljon a kicsire! 

— Ígérem, sokat fogok pihenni — felelte mosolyogva Lizzie. 

Thumson ezredes megcsókolta a feleségét, és kikísérte Lizzie-t a 
házból. Segített neki felszállni a homokfutóra, és egészen a pajtákig 
mellette lovagolt. 

— Bocsásson meg a személyeskedő hangért, de azt kell 
mondanom, ön igen figyelemreméltó ifjú hölgy -— szólt, amikor 
odaértek. 

— Köszönöm a bókot - felelte az asszony. 

- Remélem, ezentúl gyakrabban fogjuk látni — tette hozzá 
vidáman csillogó kék szemmel az ezredes. Megfogta az asszony 
kezét, s miközben a szájához emelte, hogy megcsókolja, a karja 
mintegy véletlenül hozzáért a melléhez. — Szóljon bármikor, ha a 
segítségére lehetek. 

Úgy tűnik, asszonyként megkaptam az első ajánlatot, gondolta 
Lizzie, miközben továbbhajtott. Ráadásul hat hónapos terhesen! A 
vén kecske! 

Tudta, felháborodottnak kellene lennie, de ehelyett tetszett neki a 
dolog. 

— Gyorsabban, Jimmy! — szólt rá a lovászfiúra. — Megéheztem, 
vacsorázni szeretnék. 


Másnap reggel szólt egy cselédnek, hívja be hozzá Lennoxot. A 
Ferry House-ban történtek óta még nem beszélt vele. 


A szalonban ült, egy nagy, dúsan faragott karosszékben, amit jó 
száz évvel korábban hozathattak Angliából. Lennox bő kétórás 
késéssel, sáros csizmában állított be hozzá. Lizzie tisztában volt 
vele, a késéssel azt akarja tudomására hozni, hogy nem hajlandó 
ugrani az első szavára. Azt is biztosra vette, ha kérdőre vonná, 
könnyen találna mentséget. Ezért inkább úgy tett, mintha időben 
érkezett volna. 

- — Megtisztítjuk  Pond  Copse-t, hogy tavasszal dohányt 
ültethessünk azon a részen — közölte. — Rögtön kezdjék a munkát. 

Lennoxon látszott, ezúttal tényleg meglepődött. 

— Miért? — kérdezte. 

- A dohánytermesztéshez minden télen új földeket kell 
megtisztítani. Ez az egyetlen módja, hogy fenn lehessen tartani a 
magas hozamot. Körülnéztem, és Pond Copse tűnik a legjobb 
választásnak. Thumson ezredes is egyetért velem. 

— Bill Sowerby soha nem csinált ilyet — ellenkezett Lennox. 

— Bill Sowerby nem is tudott pénzt keresni. 

— Semmi baj a régi földekkel. 

— A dohánytermesztés kizsigereli a talajt. 

— Az igaz, de mi rendszeresen trágyázunk. 

Lizzie elbizonytalanodott, mert Thumson egy szót sem ejtett a 
trágyázásról. 

— Nem tudom... 

A pillanatnyi megingásnak rögtön meglett a következménye. 

— Jobb az ilyesmit a férfiakra hagyni — közölte vele Lennox. 

—-— Ne prédikáljon! — csattant fel Lizzie. — Beszéljen csak a 
trágyázásról! 

- Éjszaka kihajtjuk a marhákat a dohányföldekre, hogy ott 
hullassák el a trágyájukat. Ezzel felfrissítjük a talajt a következő 
ültetési szezonra. 

— Semmiképpen se lesz olyan jó, mint az új terület — mondta az 
asszony, de nem volt biztos a dologban. 

— Ugyanaz — tartott ki a véleménye mellett Lennox. — Ha 
változtatni kíván rajta, beszélnie kell Mr. Jamissonnal. 

Nem tehetett mást, meg kellett várnia, hogy Jay hazatérjen. 
Megbántottan odaszólt hát a férfinak: 


— Elmehet. 
Az diadalmasan elvigyorodott, és egyetlen szó nélkül kiment a 
szobából. 


A nap hátralévő részében pihenést erőltetett magára, de másnap 
reggel már ismét az ültetvényt járta. 

A pajtákban a száradó dohánykötegeket már levették a rudakról, 
hogy a leveleket levágják a szárról, és eltávolítsák belőlük a 
nagyobb ereket. A következő feladat az volt, hogy ismét 
összekötözzék, — és szövetbe csomagolják őket, hadd 
"verejtékezzenek" . 

A munkások egy része az erdőben fát vágott a hordókészítéshez, 
mások pedig őszi gabonát vetettek Stream COuarterben. Lizzie 
Macket is ott találta, egy fiatal néger lány mellett dolgozva. A vetést 
végzők sorokba rendeződve haladtak át a mezőn, és nagy 
kosarakból szórták ki a magot. Lennox ott járt a nyomukban, egy-egy 
rúgással vagy ütéssel késztetve gyorsabb munkára a lemaradókat. 
Vastag nyelű, félméteres, hajlékony vesszőkből készített korbácsot 
tartott a kezében. Az asszonyt megpillantva szaporábban kezdte 
használni, mintha csak szándékosan fel akarta volna dühíteni. 

Lizzie hátat fordított neki, és elindult visszafelé a házhoz, de még 
hallótávolságon belül volt, amikor éles sikoly ért el hozzá. Kénytelen 
volt visszafordulni. 

A Mack mellett dolgozó munkás összeesett. Bess volt az, egy 
tizenöt éves, magas, karcsú lány, akire Lizzie anyja biztosan azt 
mondta volna, hogy túlnőtte az erejét. 

Lizzie a mozdulatlanul fekvő alak felé futott, de Mack közelebb 
volt hozzá. Lerakta a kosarát. Bess mellé térdelt, s előbb a 
homlokára tette a tenyerét, majd a pulzusát is kitapogatta. 

— Azt hiszem, csak elájult — közölte. 

Lennox is odament, és nehéz csizmájával a lány bordái közé 
rúgott. 

Bess összerándult a fájdalomtól, de a szemét nem nyitotta ki. 

— Hagyja abba! Ne rugdossa! - kiáltotta felháborodottan Lizzie. 

— Lusta nigger szuka! Majd én móresre tanítom! — mondta 
Lennox, és felemelte korbácsot tartó kezét. 


— Ne merészelje! — kiabált magából kikelve Lizzie. 

Elkésett, vagy a munkafelügyelő nem is figyelt a közbeszólásra, 
mert a korbács lecsapott az eszméletlen lány hátára. 

Mack talpra ugrott. 

— Állj! — kiáltotta ismét az asszony. 

Lennox, mintha meg se hallotta volna, újból felemelte a 
korbácsot, de Mack eléje állt, és testével védte a lányt. 

— Az úrnője azt mondta, hagyja abba! — szólt rá a munkavezetőre. 

Lennox keze irányt változtatott, s az ostor Mack arcán csattant. 

Mack oldalra bukott, kezét a frissen kiserkent vértől pirosló 
szájához kapta. 

Lennox ismét felemelte a korbácsot, de újabb ütésre már nem 
volt lehetősége. 

Lizzie nem is igen tudta, mi történt, mert minden olyan gyorsan 
játszódott le. Csak azt látta, hogy Lennox a földön fekszik, hangosan 
nyög, korbácsa pedig Mack kezében van, aki két kézre fogja azt, a 
térdéhez csapva eltöri, és megvetően Lennox testére dobja. 

Lizzie boldog volt, hogy a nagyszájú, durva alak ilyen 
emlékezetes leckét kapott. 

A munkások körbeállták őket, és hosszan, némán bámultak rájuk. 

Az asszony szólalt meg először: 

— Mindenki folytassa a munkát! 

Az emberek elfordultak, és tovább vetették a magot. Lennox 
feltápászkodott, és bosszúszomjas pillantást vetett Mackre. 

— Be tudja hozni Besst a házba? — kérdezte Lizzie a férfit. 

— Hát persze. — Mack felnyalábolta a lányt, és elindult vele. 
Hazaérve bevitte a konyhába, ami hátulról, utólag felhúzott 
kiegészítőként csatlakozott az épülethez. Mire lerakta egy székre, 
addigra Bess már vissza is nyerte az öntudatát. 

Sarah, a szakácsnő, középkorú néger asszony volt, aki állandóan 
erősen ízzadt. Lizzie elküldte, hozzon egy pohárral Jay brandyjéből. 
Az italt lenyelve Bess közölte, hogy fájó bordáit leszámítva már jól 
van, és fogalma sincs arról, mitől ájult el, Lizzie pedig ráparancsolt, 
hogy egyen valamit, és pihenjen másnapig. 

A konyhából távozva felfigyelt rá, hogy Mack nagyon 
elcsendesedett, és komor arcot vág. 


— Mi történt? — kérdezte tőle. 

— Nem lett volna szabad ezt tennem. Teljesen elment az eszem — 
válaszolta a férfi. 

— Hogy mondhat ilyet? — kérdezte felháborodottan Lizzie. — 
Egyértelműen ráparancsoltam, és ő nem engedelmeskedett. 

— Bosszúálló alak. Nem lett volna szabad megsértenem. 

— Hogyan tudna elégtételt venni magán? 

— Könnyen. Ő a munkavezető. 

— Nem fogom megengedni - jelentette ki határozottan Lizzie. 

— Nem figyelhet bennünket egész nap. 

— A fene egye meg! — csattant fel az asszony. 

— Elmenekülnék, ha tudnám, merre menjek. Látta már Virginia 
térképét? 

— Ne szökjön el! — Lizzie erősen elgondolkodva a homlokát 
ráncolta, aztán eszébe jutott valami. — Tudom, miként oldhatjuk meg 
a gondot. A házban fog dolgozni. 

— Az jó lenne — felelte mosolyogva Mack. — Csak attól félek, 
ügyetlen inas lesz belőlem. 

- Nem, nem szolgaként. Felügyelhetné például a felújítási 
munkákat. Ki kell festeni és berendezni a gyerekszobákat. 

— Komolyan gondolja? — kérdezte gyanakvóan a férfi. 

— Természetesen! 

— Hát, jó volna minél távolabb kerülni Lennoxtól. 

— Már el is került mellőle! 

— Nem is sejti, milyen jó ez nekem. 

— Nekem is. Nagyobb biztonságban fogom érezni magam, ha a 
közelemben lesz. Én is félek Lennoxtól — vallotta be Lizzie. 

— Van rá oka. 

— Új ingre, mellényre, cipőre lesz szüksége. — Az asszony örült, 
hogy új ruhába öltöztetheti Macket. 

— Micsoda luxus! — válaszolta mosolyogva a férfi. 

— Akkor ezt megbeszéltük. Rögtön el is kezdheti a munkát. 


A házban dolgozó rabszolgák kezdetben fanyalgással fogadták a 
bál hírét, mert lenézték a mezőn dolgozókat. Különösen Sarah 
háborgott, hogy főznie kell az "alja népnek, amelyik csak 


kukoricalepényhez és kásához szokott". Lizzie azonban leszerelte 
fennhéjázásukat. Meggyőzte őket arról, hogy nincs igazuk, s a 
végén lelkesen csatlakoztak is hozzá. 

szombaton, napnyugtakor a konyhai személyzet már javában 
készítette az ételeket. Bors Jones, a bendzsós déltájban érkezett 
meg tökrészegen, de McAsh több gallon teát töltött belé. Miután jót 
aludt, estére teljesen kijózanodott. Már hangolta is egy tökhéjra 
kifeszített négy bélhúrból álló hangszerét. 

Lizzie izgatottan járta körbe az udvart, ellenőrizendő az 
előkészületeket. Várta az estét, s bár tudta, hogy közvetlenül nem 
fog részt venni a vigasságban, de már előre örült, hogy másokat 
mulatni lát majd. 

Mire besötétedett, minden készen állt az ünnepségre. Csapra 
ütöttek egy almaboros hordót, kövér sonkák sültek a parázson, 
édesburgonyák százai főttek a kondérokban, és fehér kenyerek 
várták, hogy felszeljék őket. 

Lizzie türelmetlenül járt fel s alá, várva a földekről visszatérő 
rabszolgákat. Remélte, most is énekelni fognak. Többször hallotta 
már őket a távolból, amint szomorú, panaszos énekeket zengtek, 
vagy éppen ritmikus, gyors munkadalokkal biztatták egymást. De 
valahányszor közeledni látták valamelyik urukat, mindig gyorsan 
elhallgattak. 

Mikor felkelt a hold, az idősebb asszonyok a csípőjükre kötözött 
csecsemőkkel, nyomukban a már járni tudó apróságokkal előjöttek a 
szállásról. Nem tudták, hol lehetnek a többiek. 

Múlt az idő, de senki sem jelentkezett. Mikor már vagy egy óra is 
eltelt a sötétedéstől számítva, Lizzie sejteni kezdte, valami nem úgy 
történt, ahogy ő elképzelte. Dühösen magához hívta McAsht, és 
szólt neki, hogy haladéktalanul kerítse elő Lennoxot. 

Csaknem egy óra telt bele, de McAsh teljesítette az utasítást, és 
magával vitte az első esti italán már szemmel láthatóan túljutott 
Lennoxot. Mire odaértek, Lizzie szinte magánkívül volt. 

— Hol vannak a munkások?! -— kérdezte dühösen. — Itt kellene 
lennie mindnek! 

— Igen, tudom — válaszolta lassan, határozottan Lennox. — Ma 
azonban nem lehetett. 


Arcátlansága jelezte, hogy kikezdhetetlen ürügyet talált Lizzie 
tervének meghiúsítására. 

— Ma nem lehetett?! — kérdezte felháborodottan az asszony. 

— Hordóhoz való fát döntöttek Stafford Parkban. — Stafford Park a 
folyó mentén, a háztól legalább tíz mérföld távolságban terült el — 
Többnapi munkát kell elvégezniük, ezért tábort vertünk. A munkások 
Kobéval együtt ott maradnak, míg nem végeztünk. 

Lennox nyilván azért intézte így a dolgot, hogy az ő szándékát 
keresztülhúzza. Dühében Lizzie a legszívesebben üvöltött volna, de 
míg Jay haza nem tért, nem tehetett semmit. 

A munkafelügyelő a körben felállított asztalokon halmozódó ételre 
pillantott. — Valóban kár — mondta alig titkolt kárörömmel. Piszkos 
kezével belenyúlt az egyik tálba s letépett magának egy darab 
sonkát. 

Lizzie felragadott egy villát, éles hegyét a férfi kézfejébe vágta, és 
rákiáltott: 

— Rakja le! 

Lennox felüvöltött fájdalmában, és kiejtette kezéből a húst, Lizzie 
visszahúzta a villát. 

— Őrült némber! — üvöltötte dühödten a férfi. 

— Takarodjon innen, és ne kerüljön a szemem elé, míg haza nem 
jön a férjem! — parancsolt rá felindultan Lizzie. 

Lennox pár másodpercig úgy nézett rá, mintha neki akarna 
rontani, de meggondolta magát, s megsebzett kezét a hóna alá 
szorítva elkotródott. 

Lizzie érezte a szemébe toluló könnyeket, s mivel nem akarta, 
hogy a szolgák sírni lássák, megfordult, és beszaladt a házba. A 
szalonba érve kirobbant belőle a sírás. WMegalázottnak és 
magányosnak érezte magát. 

Pár perccel később ajtónyitást hallott, majd Mack hangját: 

— Sajnálom. 

Az együttérzés hatására az asszony még erősebben kezdett 
zokogni, és hamarosan azt érezte, amint erős karok kulcsolódnak 
köré. Kellemes, megnyugtató volt a férfi közelsége. Lizzie az erős 
vállra hajtotta a fejét, s megállíthatatlanul sírt tovább. Mack a haját 
simogatta, lecsókolta arcáról a könnyeket, mire a sírás lassan 


alábbhagyott, a fájdalom sajgássá enyhült. Az asszony azt kívánta, 
bárcsak úgy maradnának hosszan, akár reggelig. 

Teltek a percek, s Lizzie végül rájött, mit is tett. 

Riadtan elhúzódott Macktol. Férjes asszony volt, hat hónapos 
terhes, és hagyta, hogy egy szolga csókolgassa! 

— Mi nem jut eszembe?! — mondta zavartan. 

— Nem is gondol semmire — hangzott a válasz. 

— De most már igen. Menjen el! 

Mack szomorúan megfordult, és kiment a szobából. 

Egy nappal ezután Mack hírt hallott Cora felöl. Vasárnap volt, és 
az új ruháját felöltve bement Fredericksburgbe. Úgy érezte, muszáj 
valamivel elterelnie a gondolatait Lizzie Jamissonról, az asszony 
erős szálú, fekete hajáról, lágy arcbőréről, sós könnyeiről. Bors 
Jones, aki a rabszolgák szállásán töltötte az éjszakát, bendzsóját a 
hóna alá csapva szintén vele tartott. 

Bors sovány, körülbelül ötvenéves, energikus férfi volt. Folyékony 
angolsága jelezte, hogy már hosszú évek óta él Amerikában. Mack 
meg is kérdezte tőle: 

— Hogy lettél szabad? 

— Annak születtem - felelte a néger. — Az anyám fehér volt, bár ez 
nem nagyon látszik rajtam. Apám szökött rabszolga. Elkapták, 
mielőtt megszülettem, és nem is láttam soha. 

Mack, valahányszor alkalma nyílt rá, élénken érdeklődött a 
szökevények után. 

— Igaz, hogy minden szökevényt elfognak? 

— Á, dehogy! -— válaszolta nevetve Bors. — A legtöbbet igen, de 
hát a legtöbbjük ostoba, azért tudják elkapni őket. 

— És ha valaki nem az?.. 

— Akkor sem könnyű - felelte vállvonogatva a néger. — Mihelyt 
megszökik valaki, a gazdája hirdetést ad fel az újságban, s megírja 
benne, miként néz ki az illető, és milyen ruhát visel. 


Mack tisztában volt vele, hogy a ruha igen drága, ezért a 
szökevények nem tudnak egykönnyen öltözéket váltani. 

— Vigyázni kell, nehogy idegenek szeme elé kerüljön az ember — 
mondta. 

— Enni akkor is muszáj, ahhoz pedig dolgozni kell. 

— Jól kitervelték az ültetvényesek! 

— Csodálkozol? Minden ültetvényen rabszolgák, elítélt rabok meg 
fizetés nélküli cselédek dolgoznak. Ha nem találták volna ki, hogyan 
fogják el a szökevényeket, az összes ültetvényes már régen éhen 
halt volna. 

Mack hosszan elgondolkodott azon, amit hallott. 

— Az előbb azt mondtad, ha valaki a gyarmatokon marad, akkor 
biztosan elkapják — szólalt meg végül. — Hogy értetted ezt? 

— Tőlünk nyugatra hegyek vannak, és a hegyeken túl ismeretlen 
erdőségek -— válaszolta Bors. — Oda nem járnak az újságok, és 
ültetvények sincsenek arra. Nincs seriff, nincsenek bírók. 

— Milyen nagy az a terület? 

— Nem tudom. Egyesek szerint sok száz mérföldet kell menni, míg 
ismét a tengerhez ér az ember, de én még senkivel sem találkoztam, 
aki eljutott volna odáig. 

Mack több embertől is hallott már az ismeretlen, fel nem derített 
vidékről, de Bors volt az első, akiben érzése szerint megbízhatott. 
Mások fantasztikus, kitalált történetekkel helyettesítették be a 
valóságot, ő meg legalább elismerte, hogy nem tud mindent. Ezért 
aztán Mack erőt vett az izgalmán, és folytatta a beszélgetést. 

— A hegyeken túl biztosan el tud tűnni egy ember, és soha nem 
találják meg. 

— Igaz. Persze ott vannak az indiánok, akik megskalpolhatják. 
Vagy éhen halnak. 

— Honnan tudod? 

— Találkoztam pionírokkal, akik ott jártak. Évekig robotoltak, hogy 
feltörjék a földet, aztán feladták, és a legtöbben visszajöttek. 

— Valakiknek azért csak sikerült. 

— Biztosan, különben nem létezne Amerika -— válaszolta Bors. 

— Azt mondod, tőlünk nyugatra? — kérdezte elgondolkozva Mack. 
— Milyen messzire lehetnek azok a hegyek? 


— Állítólag úgy százmérföldnyire. 
— Olyan közel?! 
— Messzebb van az, mint gondolnád. 


Útközben Thumson ezredes egyik rabszolgájával találkoztak, aki 
bevitte őket kocsival a városba. Ha egymásba botlottak, mindig 
kisegítették egymást a rabszolgák és a rabként dolgozó elítéltek. 

A városban nagy volt a forgalom, lévén vasárnap, amikor a 
környező ültetvények munkásai  Fredericksburgbe özönlöttek 
templomba menni, leinni magukat, vagy éppen mindkettőt megtenni. 
Az elítéltek között akadtak olyanok is, akik lenézték a rabszolgákat, 
de Mack soha nem érezte felsőbbrendűnek magát velük szemben, s 
ezért sok barátja, ismerőse volt közöttük. Minden sarkon üdvözölte 
valaki. 

Fehérke Jones kocsmájába mentek. Fehérke, lévén fehér és 
néger szülők gyereke, a színéről kapta a csúfnevét. A feketéknek is 
árult szeszt, bár ezt tiltotta a törvény. Egyformán jól beszélte a 
rabszolgák többsége által használt pidzsint és az Amerikában 
születettek virginiai dialektusát. Kocsmája egy alacsony mennyezeti, 
füstös terem volt, tele kockázó és italt vedelő nincstelenekkel. 
Macknek nem volt pénze, de Bors Jones a Lizzie-től kapott pénzből 
meghívta egy kupa sörre. 

Mack élvezte az italt, amiben ritkán volt része. Iszogattak, közben 
Bors odaszólt a kocsmárosnak: 

— Hé, Fehérke, találkoztál már valakivel, aki átkelt a hegyeken? 

— Hát persze — felelte Fehérke. — Volt itt egyszer egy vadász, ő 
mesélte, hogy arrafelé találhatók a legjobb vadászterületek. Úgy 
vettem ki a szavaiból, van egy csapat, amelyik minden évben 
elmegy oda, és bőrökkel megpakolva jön vissza. 

— Elmondta, milyen úton mennek? - kérdezett közbe Mack. 

— Mintha mesélt volna egy átkelőről, amit úgy hívnak: 
Cumberland-hasadék. 

— Cumberland-hasadék - ismételte meg Mack. 

— Mondd csak, nem te érdeklődtél egy Cora nevű fehér lány 
után? — kérdezte tőle a kocsmáros. 

Mack szíve nagyot dobbant. 


— De igen... Hallottál róla? 

— Láttam is, és már értem, miért vagy oda annyira érte — felelte a 
kocsmáros, az elismerés jeleként megforgatva a szemét. 

— Csinos a lány, Mack? — kezdte az évődést a bendzsós. 

— Nálad biztosan csinosabb, Bors. Mondd már, Fehérke, hol 
láttad? 

— A folyóparton. Zöld kabát volt rajta, kosarat vitt és a kompra 
várt. A túlsó partra ment, Falmouthba. 

Mack elmosolyodott. Cora kabátot viselt, nem a gázlónál kelt át a 
folyón, hanem kompon Ez azt mutatta, hogy a lánynak sikerült ismét 
megvetnie a lábát. Biztosan valami rendes ember vásárolta meg. 

— Honnan tudod, hogy ő volt az? — kérdezte a kocsmárosról. 

— A komp gazdája a nevén szólította. 

— Biztosan a falmouthi oldalon lakik, azért nem hallottam róla, 
amikor először érdeklődtem utána Fredericksburgben. 

— Most már tudod, hol keresd. 

Mack lehajtotta maradék sörét, és felállt. 

— Megyek is. Jó barát vagy, Fehérke. Köszönöm a sört, Bors. 

— Sok szerencsét! 

Mack kiment a városból. Fredericksburg épp a Rapahannock 
zúgói alatt épült, azon a helyen, ameddig a folyó hajózható volt. Az 
óceánon közlekedő vitorlások is fel tudtak menni odáig, de nem 
egészen egy mérfölddel feljebb a folyó medre sziklássá vált, és az 
alacsony vízben csak lapos fenekű csónakokkal lehetett közlekedni. 
Mack addig a pontig ment, ahol a víz már elég sekély volt ahhoz, 
hogy különösebb nehézség nélkül át lehessen kelni rajta. 

Teli volt izgatott kérdésekkel. Ki vásárolta meg Corát? Hogyan él? 
Mi lett Peggel? Ha megtalálná őket, és ezzel beváltaná az ígéretét, 
akkor hozzákezdhetne komolyan megtervezni a szökést. Három 
hónapig elnyomta magában a szabadságvágyat, de Bors 
elbeszélése a hegyeken túli felderítetlen vidékről újult erővel hozta 
vissza a sóvárgást. Szeretett volna minél előbb elszökni. Sokszor 
elképzelte magában, hogyan indul el éjszaka nyugati irányba, s válik 
szabad emberré, akinek soha többé nem parancsol semmilyen, a 
kezében korbácsot lóbáló munkafelügyelő. 


Alig várta már, hogy találkozzon Corával. Vasárnap volt, Így 
valószínűnek tűnt, hogy a lány nem dolgozik, és el tud menni vele 
valami nyugodt, csöndes helyre. Elképzelte, hogyan fogja újból 
csókolni. Erre enyhe bűntudat kerítette hatalmába. Reggel arra 
ébredt, hogy Lizzie Jamissont szerette volna csókolni, és most 
ugyanerre gondolt Corával kapcsolatban. Persze tudta, ostobaság 
bűntudatot éreznie Lizzie miatt. Ő más ember felesége, és számára 
örökre elérhetetlen. Izgalmába ennek ellenére is némi kényelmetlen 
érzés vegyült. 

Falmouth ugyanolyan volt kicsiben, mint  Fredericksburg. 
Ugyanolyan mólói, raktárai, kocsmái és fából épült házai voltak. Pár 
óra alatt Mack mindet végigjárhatta volna, de valószínűbbnek 
tartotta, hogy Cora a városon kívül lakik. 

Betért hát az útjába kerülő első kocsmába, és azt mondta a 
tulajdonosnak: 

— Egy Cora Higgins nevű fiatal nőt keresek. 

— Corát? A következő sarkon lakik, a fehér házban. Meg fogja 
ismerni, mert mindig három macska alszik a verandáján. 

Úgy tűnt, Macknek erre a napra társául szegődött a szerencse. 

— Köszönöm - felelte, s már indult is. 

A kocsmáros órát vett elő a mellényzsebéből, és megnézte. 

- Azt hiszem, most nem találja otthon. Valószínűleg a 
templomban lesz - figyelmeztette Macket. 

— Láttam, hol a templom. Egyenesen odamegyek. 

Cora soha nem volt igazán templomba járó, de talán a gazdája 
megköveteli tőle, gondolta Mack, és kiment a kocsmából. Átkelt az út 
másik oldalára, és ment két sarkot, míg el nem ért egy kis, fából 
épült templomhoz. 

Az istentisztelet már véget ért, az ünneplőbe öltözött hívők 
jobbra-balra köszöngetve vagy éppen vidám beszélgetésbe merülten 
kifelé áramlottak. 

Mack rögtön észrevette köztük Corát, s meglátva szélesen 
elmosolyodott. A lány szemmel láthatóan szerencsés volt. A 
mocskos, lesoványodott nő helyett, akitől a Rosebud fedélzetén 
elbúcsúzott, most egy egészen más személy állt előtte. 


Cora ismét régi önmaga volt: tiszta, bársonyos bőr, csillogó haj, 
igézően domborodó formák. Az öltözéke is tisztességes volt: 
sötétbarna köpenyt, gyapjúszoknyát, jó bőrből készült cipőt viselt. 
Míg figyelte, Mack örült, hogy a Lizzie-től kapott új ing és mellény 
van rajta. 

Cora egy botra támaszkodó, idősebb hölggyel társalgott 
meghitten, de rögtön félbehagyta a beszélgetést, mihelyt észrevette 
a férfit. 

— Mack! - kiáltott fel örömmel. — Ez valóságos csoda! 

Mack kitárta a karját, hogy magához ölelje, de a lány csak kezet 
nyújtott. Nyilván nem akart jelenetet rendezni közvetlenül a templom 
előtt. Mack a tenyerébe fogta mindkét kezét. 

— Ragyogóan nézel ki! — mondta neki. Corának az illata is nagyon 
kellemes volt. Nem azt az olcsó, enyhén csípős kölnit használta, 
amit Londonban, hanem egy könnyebb, sokkal nőiesebb, virágillatút. 

— Mi történt veled? — kérdezte, és visszahúzta a kezét. — Ki vett 
meg? 

— A Jamisson-ültetvényen vagyok. Lennox a munkavezető. 

— Ő vágott az arcodba? 

Mack megtapogatta a Lennox korbácsától származó, még mindig 
sajgó sebet. — Igen, de elvettem tőle az ostort, és kettétörtem. 

— A régi Mack — állapította meg mosolyogva a lány — Mindig 
belekeveredsz valamibe. 

— Hát igen. Hallottál valamit Pegről? 

— A lélekhajcsárok vitték el. Bates és Makepiece. 

A válasz elszomorította Macket. 

— A fenébe! Nehéz lesz megtalálni. 

— Mindig érdeklődöm utána, de még nem hallottam semmit. 

— Téged ki vett meg? Annak alapján, ahogy kinézel, rendes 
ember lehet. 

Míg beszélt, egy ötvenes éveiben járó köpcös, elegánsan öltözött 
férfi csatlakozott hozzájuk. 

— Itt van ni! Alexander Rowley, dohánykereskedő — válaszolta 
Cora. 

— Biztosan jól bánik veled — motyogta halkan Mack. 


Rowley kezet fogott az idős nővel, mondott neki valamit, majd 
hozzájuk fordult. 

— Malachi McAsh, egy régi barátom Londonból — kezdte a 
bemutatást Cora. — Mack, ez Mr. Rowley... a férjem. 

Mack annyira meglepődött, hogy csak állt szótlanul. Rowley 
magabiztos, tulajdonosi mozdulattal átölelte Cora vállát, és kezet 
nyújtott. 

— Örülök, hogy megismerhettem, McAsh — mondta, és egyetlen 
további szó nélkül elvezette Corát. 


Miért is ne, gondolta Mack, a Jamisson-ültetvényre visszafelé 
menet. Cora nem tudhatta, találkoznak-e még valaha az életben. 
Rowley megvásárolta, és ő magába bolondította a férfit. Még egy 
olyan kis gyarmati városban is, mint Falmouth, nagy botrány lehetett, 
hogy egy kereskedő elítélt nőt vett feleségül. De a szexuális vonzerő 
nyilván erősebbnek bizonyult, mint a társadalmi szabályok. Mack 
könnyen el tudta képzelni, hogyan csavarta el a lány Rowley fejét. 
Az embereket, köztük a botra támaszkodó idős hölgyet biztosan 
nehéz volt rávenni, hogy tiszteletre méltó férjes asszonynak fogadják 
el, de Cora soha nem adta fel egykönnyen. Ezúttal is sikerrel járt. 
Sok szerencsét neki! Minden bizonnyal gyereket is szül Rowleynak. 

Könnyen talált ugyan számára mentséget, de ezzel együtt 
csalódott volt. Nehéz, kilátástalannak tűnő helyzetében a lány 
megígértette vele, hogy megkeresi, de rögtön elfeledkezett róla, 
mihelyt jobbra fordult a sora. 

Két szeretője volt addig: Annie és Cora, de mindkettő máshoz 
ment férjhez. Cora esténként egy nála kétszer idősebb, kövér 
dohánykereskedővel bújt ágyba, Annie pedig Jimmy Lee gyerekét 
hordozta a hasában. Neki vajon lesz-e valaha normális családja, 
asszonnyal, gyerekekkel? 

Hogy borongós gondolatain úrrá legyen, megrázta magát. 
Felesége és gyerekei is lehettek volna már, ha valóban akarja. De ő 
többet szeretett volna ennél. Szabad akart lenni. 

Jay nagy reményekkel ment Williamsburgbe. 

szomszédai nézeteit megismerve komolyan csalódott. Mind 
liberális whigek voltak, egyetlen konzervatív tory sem akadt közöttük. 
De biztos volt benne, a gyarmati fővárosban a királyhoz lojális 
embereket talál majd, olyanokat, akik értékes szövetségesként 
üdvözlik, és segítik abban, hogy fényes politikai pályát fusson be. 

Williamsburg kicsi, de szép város volt. Fő útvonala, a Gloucester 
hercegéről elnevezett utca egy mérföld hosszú és harminc méter 
széles lehetett. Egyik végén a törvényhozás épülete, a Capitol 
emelkedett, a másikon pedig az uralkodó pár nevét viselő főiskola, a 
College of William and Mary. Ez két masszív téglaépületből állt, 
melyeknek már a látványa is elegendő volt ahhoz, hogy a monarchia 
hatalmának biztató érzését ébressze Jayben. Az utcában színház és 
néhány kis műhely is állt, amelyeknek a gazdái ezüst gyertyatartókat 
és szép mahagóni ebédlőasztalokat készítettek. 

A gyarmat kormányzó elitjét alkotó gazdag ültetvényesek a 
birtokaikon laktak ugyan, de mindannyian a városba sereglettek, 
valahányszor a közgyűlés ülésezett. Ezért Williamsburg tele volt 
kiadó szobákat kínáló fogadókkal. Jay a Raleigh Tavernben, egy 
alacsony, fehérre festett, fából épült fogadóban szállt meg, 
amelyiknek a tetőtérben voltak a szobái. 

Névjegyét rögtön érkezésekor leadta ugyan a palotában, de 
három napot kellett várnia, míg az új kormányzó, De Botetourt báró 
színe elé kerülhetett. A meghívás akkor sem személyes audienciára 
szólt, mint eredetileg számított rá, hanem egy népesebb, ötven 
vendég számára rendezett fogadásra. A kormányzó nyilván nem 
értesült még róla, Jay milyen fontos szövetségese az ellenséges 
környezetben. 

A palota a Duke of Gloucester Street közepéről északra kiinduló, 
hosszú út végén volt. Angol stílusban épült, téglából, magas 
kéményekkel és tetőtéri ablakokkal, mint egy vidéki udvarház. Az 
impozáns bejárati csarnok falait gondosan elrendezett kardok, 


pisztolyok és puskák díszítették, mintegy hangsúlyozandó a király 
katonai hatalmát. 

Botetourt sajnos épp az ellenkezője volt annak, amire Jay 
számított. Virginiának keménykezű, határozott kormányzóra lett 
volna szüksége, aki képes rá, hogy félelmet ébresszen a lázadásra 
hajlamos ültetvényesekben. Ezzel szemben a báró kövérkés, 
barátságos ember volt, aki inkább tűnt vásárlóit kóstolóra hívó 
gazdag borkereskedőnek, mint zord és szigorú katonaembernek. 

Jay figyelte, miként üdvözli a vendégeit a bálteremben. Arra 
gondolt, a bárónak biztosan fogalma sincs arról, miféle felforgató 
gondolatok rejlenek az ültetvényesek fejében. 

Bill Delahay is ott volt. Kezet rázott Jayjel. 

— Mi a véleménye az új kormányzónkról? — kérdezte tőle. 

— Nem tudja, mire vállalkozott — felelte Jay. 

— Talán sokkal agyafúrtabb, mint amilyennek látszik. 

— Remélem. 

— Holnap este nagy kártyacsata lesz, Jamisson. Magammal 
vigyem? 

Mióta Londont elhagyta, Jay még egyszer sem kártyázott, és már 
nagyon hiányzott neki. 

— Hát persze! — válaszolta örömmel. 

A bálterem mögötti ebédlőben bort és süteményt szolgáltak fel a 
vendégeknek. Delahay több embernek is bemutatta Jayt. 

— Jamisson? Az edinburghi Jamissonok közül? — kérdezte nem 
túl barátságosnak tűnő hangon egy ötven év körüli vaskos, 
tehetősnek látszó férfi. 

Jay számára ismerősnek tűnt az arca, bár nem tudta volna 
megmondani, találkoztak-e már valaha is az életben. 

— A családunk székhelye Jamisson Castle, Fife-ban — felelte. 

— Az a kastély, ami valamikor William McClyde-é volt? 

— Igen. — Jay végre rájött, a férfi Robertre emlékezteti. 
Ugyanolyan csillogó tekintete és határozott vonalú szája volt, mint 
neki. — Ne haragudjon, de nem hallottam tisztán a nevét. . . 

— Hamish Drome vagyok. Az a kastély az enyém kellene legyen. 

Jay meglepődött. Robert anyjának, Olive-nak is Drome volt a 
családi neve. 


— Ezek szerint ön a régen elveszett rokon, aki Virginiába költözött! 

— Maga pedig biztosan George és Olive fia. 

— Nem, az a féltestvérem, Robert. Olive meghalt, s az apám újból 
megnősült. Én a kisebbik fia vagyok. 

— Értem. Ezek szerint Robert ugyanúgy kilökte magát a fészekből, 
ahogy az anyja engem. 

Drome megjegyzése sértő volt, de Jay nem törődött vele, mert 
érdekelte, hová akar kilyukadni a férfi. A részeg Peter McKaynek az 
esküvőjükön mondott szavai is eszébe jutottak. 

— Hallottam, Olive állítólag meghamisította a végrendeletet. 

— Igen. És William bácsit is ő ölte meg. 

— Tessék?! 

— Egész biztosan ő tette — válaszolta Drome. — William nem volt 
beteg. Isten tudja, meddig elélhetett volna még, de hat héttel azután, 
hogy Olive megjelent, új végrendeletet készített, és nem sokkal 
később meghalt. Gonosz asszony volt a húgom... 

— Ah! — Jay furcsa elégedettséget érzett. A szentnek tartott Olive, 
akinek arcképe Jamisson Castle nagytermében a fő helyen függött, 
közönséges gyilkos volt, akit fel kellett volna akasztani. Jayt mindig 
zavarta az a mélységes tisztelet, amellyel róla beszéltek, és most 
örömmel hallotta, hogy valójában gonosz boszorkány volt. 

— Ön kapott valamit? — kérdezte Drome-tól. 

— Egyetlen hektárt sem Hatvan pár shetlandi gyapjúból kötött 
harisnyával érkeztem ide, és most a legnagyobb rövidárukereskedő 
vagyok Virginiában. Haza azonban soha nem akarok menni. Olive 
valahogy még ezt is elveszi tőlem. 

— Hogyan tehetné? 

— Nem tudom. Csak babonás vagyok. De úgy hallom, a fia 
ugyanolyan, mint ő volt. 

— Nekem mindig úgy tűnt, apámra hasonlít. Végtelenül kapzsi, 
bárkit képes kiforgatni a pénzéből. 

- Én a maga helyében nem adnám meg neki a címemet — 
jelentette ki Drome. 

— Ő fogja örökölni apánk összes üzletét. Nem hiszem, hogy pont 
az én kis ültetvényem hiányozna neki. 


-— Ne legyen ebben olyan biztos! — felelte Drome, de Jay úgy 
vélte, erősen eltúlozza a helyzetet. 

Csak a fogadás végén, mikor a vendégek már távozni kezdtek a 
kertre nyíló kijáraton át, jutott el végre Botetourt-hoz. Bizalmasan 
megfogta a kormányzó karját, és halkan azt mondta neki: 

-— Szeretném, ha tudná, én maradéktalanul hűséges vagyok 
önhöz és a koronához. 

— Remek, remek -— válaszolta hangosan Botetourt. — Nagyon 
örülök. 

—- Csak nemrég érkeztem, és felháborított a gyarmat vezető 
emberei többségének a véleménye. Ha véget kíván vetni az 
árulásnak, és le akarja törni az uralkodó ellen lázadó ellenzéket, én 
szívvel-lélekkel ön mellett állok. 

Botetourt keményen ránézett. Látszott rajta, most végre komolyan 
veszi. Jay is rájött, hogy a szelíd, barátságos külső mögött egy 
ravasz, tapasztalt politikus rejtőzik. 

— Nagyon kedves. De bízzunk benne, hogy ilyesmire nem lesz 
szükség. Sokkal többre tartom a tárgyalást és a meggyőzést. 
Azoknak tovább tart a hatásuk — mondta a báró, és odaköszönt egy 
távozó házaspárnak. 

Tárgyalás és meggyőzés, gondolta Jay, miközben kiment a 
kertbe. Botetourt viperaverembe esett, és még tárgyalni akar! 

— Kíváncsi vagyok, mennyi időbe telik, míg rájön, milyen itt a 
helyzet — szólt oda Delahaynek. 

— Azt hiszem, máris tudja — válaszolta az. — Egyszerűen csak 
nem akarja harapás előtt kimutatni a foga fehérét. 

Delahay meglátásának helyességét igazolandó, a bűbájos 
modorú kormányzó másnap feloszlatta a gyarmati közgyűlést. 


Matthew Murchman egy zöldre festett faházban lakott a Duke of 
Gloucester Streeten lévő könyvesbolt mellett, s az utcáról nyíló 
helyiségben, vastag jogi könyvek és iratok halmai között ülve 
végezte ügyvédi munkáját. Alacsony, mókus fürgeségű kis ember 
volt, aki a szobában szinte megállás nélkül cikázva kapkodta elő és 
rakta el újból az aktákat. 


Jay aláírta az ültetvény jelzálogba adásáról szóló papírokat, és 
nem kis csalódással vette tudomásul, hogy mindössze négyszáz font 
kölcsönt kapott. 

— Szerencsém volt, hogy ennyit is tudtam szerezni — bizonygatta 
Murchman. — Most, mikor a dohány ára ilyen mélyre zuhant, nem 
hiszem, hogy négyszáz fontért el lehetne adni a birtokot. 

— Kitől van a kölcsön? — érdeklődött Jay. 

— Egy szindikátustól, Jamisson kapitány. Manapság így mennek 
ezek a dolgok. Vannak adósságai, amelyeknek rendezését rám 
óhajtja bízni? 

Jay egy köteg papírt vitt magával, számlákat mindazokról az 
adósságokról, amelyeket csaknem három hónap alatt, Virginiába 
érkezése óta felhalmozott. Odaadta a paksamétát Murchmannek. aki 
átnézte az iratokat, és azt mondta: 

— Ez körülbelül száz font. Mielőtt elhagyná a várost, mindegyik 
kifizetéséről átadom az igazolást. Kérem, tudassa velem azt is, ha 
esetleg vásárol valamit, míg itt tartózkodik. 

— Valószínűleg sort kerítek rá — válaszolta Jay. — Egy bizonyos Mr. 
Smythe el akarja adni a kocsiját, két szép szürkével együtt. Két- 
három rabszolgára is szükségem lenne. 

-— Tudatom az eladókkal, hogy megfelelő fedezete van a 
vásárláshoz. 

Jaynek egy cseppet sem tetszett, hogy ekkora kölcsönt felvéve 
az ügyvéd kezében kénytelen hagyni a pénzt. 

— Adjon száz fontot aranyban — mondta. — A Raleigh-ben ma este 
kártyaparti lesz. 

— Természetesen, Jamisson kapitány. Hiszen az ön pénze! 


Nem sok maradt a négyszáz fontból, mire Jay, új 
szerzeményeivel, hazatért az ültetvényre. Veszített a kártyán, vett 
négy rabszolgalányt, és nem tudta leszorítani az árat, amit Mr. 
Smythe a kocsiért és a két lóért kért. 

Az adósságait azonban visszafizette, s úgy tervezte, továbbra is 
hitelre fog vásárolni a helyi kereskedőktől. Karácsony után nem 
sokkal pedig eladja az első dohánytermését, és a bevételből 
visszafizeti az összes adósságot. 


Tartott tőle, mit szól majd Lizzie az új kocsihoz, de legnagyobb 
megkönnyebbülésére az asszony szinte szót sem ejtett róla. Látszott 
rajta, valami egész más köti le a figyelmét, és alig várja már, hogy 
elmondhassa neki. 

Mint mindig, a felindultság ezúttal is csak szebbé tette: sötét 
szeme lángolt, selymes bőre kipirult. Jay ennek ellenére sem érezte 
már iránta azt a vágyat, amit korábban. Miután terhes lett, nem 
közeledett hozzá, mert tartott tőle, hogy a szeretkezés ártani fog a 
gyermeknek. Az igazi ok mégsem ez volt, hanem az, hogy zavaróan 
hatott rá Lizzie anyasága. 

Alig csókolták meg egymást, Lizzie rögtön belevágott: 

— Bill Sowerby elment. 

- Tényleg? - kérdezte Jay meglepődve azon, hogy a 
munkavezető fizetség nélkül távozott. — Szerencsére itt van Lennox, 
aki tudja helyettesíteni. 

— Szerintem ő üldözte el. Kártyáztak, és Sowerby sok pénzt 
veszített. 

Jay ezt hihetőnek találta. 

— Lennox ügyes kártyás — mondta. 

— Ő akar az intéző lenni... 

A veranda előtt beszélgettek, s alighogy ezt Lizzie kimondta, a 
ház sarka mögül előbukkant Lennox. Szokásos modortalanságával 
még csak nem is köszöntötte Jayt hazatérése alkalmából, hanem 
rögtön a tárgyra tért: 

— Több hordó sózott tőkehalat hoztak. 

— Én rendeltem — válaszolta Lizzie. — A munkásoknak lesz. 

Jay nagyon meglepődött. 

— Miért akarod hallal etetni őket? — kérdezte. 

— Thumson ezredes szerint úgy jobban dolgoznak. Mindennap 
sózott halat ad az embereinek, és hetente egyszer húst. 

-— Thumson ezredes gazdagabb nálam. Küldje vissza a 
szállítmányt, Lennox! — adta ki az utasítást Jamisson. 

— Ezen a télen keményebben kell dolgozniuk, Jay! — tiltakozott 
Lizzie. — Ki kell irtanunk Pond Copse-ban az erdőt, hogy tavasszal 
dohányt ültethessünk oda. 


— Semmi szükség rá - szólt közbe sietve Lennox. — Ha 
megfelelően trágyázzuk őket, sok erő marad még a mostani 
földekben is. 

— Nem trágyázhatja őket örökké! — replikázott Lizzie. — Thumson 
ezredes minden évben újabb területeket töret fel. 

Jay rájött, egy korábban megkezdett vita folytatásába csöppent. 

— Nincs elég munkásunk — mondta Lennox. — A Rosebudról 
kapottakkal is épp csak meg tudjuk művelni a földeket. Thumson 
ezredesnek több rabszolgája van. 

— Azért, mert jobb módszereket alkalmaz, és több pénzt keres — 
vágta ki diadalmasan Lizzie. 

— Mit értenek ehhez az asszonyok?! — vicsorgott Lennox, de 
Lizzie azonnal lecsapott rá. 

— Legyen szíves, hagyjon bennünket magunkra, Mr. Lennox! 
Azonnal! 

Lennox rettenetesen dühös volt ugyan, de engedelmeskedett. 

— Meg kell szabadulnod tőle, Jay — jelentette ki az asszony. 

— Nem értem, miért. . . 

— Nem csak arról van szó, hogy brutális. Semmihez sem ért azon 
kívül, hogy másokat ijesztget. Nem ismeri a földet, és fogalma sincs 
a dohányról. Ami a legrosszabb, tanulni sem hajlandó. 

— Azt tudja, hogyan kell keményen dolgoztatni másokat. 

— Semmi értelme hajtani az embereket, ha nem jó, amit csinálnak 
— vitatkozott tovább Lizzie. 

— Úgy látom, te már szakértője vagy a dohánytermesztésnek. 

— Nagybirtokon nőttem fel, Jay, és láttam, hogyan megy tönkre a 
gazdaság. Nem azért fordultak rosszra a dolgok, mert a parasztok 
lusták voltak, hanem mert apám meghalt, anyám pedig nem volt 
képes megbirkózni az irányítással. Most pedig azt látom, te is sorra 
elköveted a korábbról ismerős hibákat. Túl hosszú ideig vagy távol, a 
durvaságot összekevered a fegyelemmel, és hagyod, hogy más 
hozza meg helyetted a fontos, hosszú távra szóló döntéseket. Ha 
akkor is így viselkedsz, biztosan nem tudtad volna elvezetni az 
ezrededet! 

— Mit értesz te ahhoz, hogyan kell irányítani egy ezredet?! 


— És te mit értesz egy ültetvény vezetéséhez?! — vágott vissza 
neki Lizzie. 

Jay már nagyon dühös volt, de megpróbált uralkodni magán. 

— Mit akarsz hát, mit csináljak? 

— Bocsásd el Lennoxot! 

— Ki végzi el akkor a munkáját? 

— Ketten meg tudjuk csinálni. 

— Nem akarok farmer lenni! 

— Akkor engedd nekem intézni a gazdaság ügyett! 

— Gondoltam -— bólintott Jay. 

— Hogy érted ezt? 

- Az egészet csak azért vetetted fel, hogy a kezedbe 
kaparinthasd az irányítást, ugye? 

Egy pillanatra úgy tűnt, Lizzie robbanni fog, de ehelyett 
meglepően halkan válaszolt: 

— Valóban ez a véleményed? 

— Hogy őszinte legyek, igen. 

— Próbállak megmenteni. A vesztedbe rohansz, én küzdök ellene, 
és te úgy gondolod, hogy mást sem akarok, csak parancsolgatni az 
embereknek. Ha tényleg ez a véleményed rólam, akkor mi az 
ördögnek vettél feleségül? 

Jay nem szerette, ha az asszony durva szavakat használt, ezt túl 
férfiasnak tartotta. 

— Abban az időben csinos voltál felelte. 

Lizzie tekintete villámokat szórt, de nem válaszolt. Szó nélkül 
megfordult, és bement a házba. 

Jay megkönnyebbülten felsóhajtott. Nem túl gyakran fordult elő, 
hogy a vitájukban ő kerekedett felül. 

Várt egy kicsit, aztán ő is bement. Meglepődve látta, amint McAsh 
mellényben és benti cipőben éppen új üvegtáblát illeszt a hall egyik 
ablakkeretébe. Mi az ördögöt keres ez az alak a házában?! 

— Lizzie! — kiáltotta Jay, s az asszony keresésére indult. A 
szalonban találta meg. — Lizzie! McAsht láttam az előbb a hallban! 

— Én bíztam meg a karbantartással. Kifestette a gyerekszobákat. 

— Nem akarom, hogy az az ember itt legyen. 

Az asszony reakciója nagyon meglepte Jayt. 


— Akkor is kénytelen leszel elviselni! — felelte Lizzie határozott 
hangon. 

— De... 

— Nem vagyok hajlandó egyedül maradni, amíg Lennox a birtokon 
van. A világ semmi kincséért sem, érted?! 

— Rendben... 

— Ha McAsh elmegy, megyek vele én is! — vágta oda az asszony, 
és kiszaladt a szobából. 

— Hát jó! — kiáltotta utána dühösen Jay, és teljes erőből becsapta 
az ajtót. Nem volt hajlandó tovább veszekedni egy átkozott fegyenc 
miatt. Ha Lizzie ragaszkodik hozzá, hát legyen. 

Az egyik fal melletti kisszekrényen felbontatlan, neki címzett 
levelet talált, amin közelebbről megnézve rögtön felismerte anyja 
kézírását. Leült az ablakhoz, és felnyitotta. 


London 
1768. szeptember 15. 
Kedves fiam! 
A baleset után az új szénbányát helyrehozták, és ismét 
elkezdődött a bányászat. 


Jay elmosolyodott. Az anyja, ha kellett, nagyon tárgyszerű tudott 
lenni. 


Robert több hetet töltött ott, rendbe hozva a két birtok ügyeit, és 
elintézte, hogy egy tulajdonként igazgassák őket. 

Mondtam apádnak, bérleti díjat kellene kapnod a bányáért, hiszen 
a föld a tiéd. de azt válaszolta, hogy nem, mert ő fizeti a kamatokat 
az adósságaidért. Tartok tőle, mégsem ez volt az igazi ok, hanem 
az, hogy a legerősebb rabokat elvitted a Rosebudról. Apád nagyon 
dühös volt, és Robert is. 


Jay tehetetlen dühöt érzett. Azt hitte, büntetlenül elviheti azokat 
az embereket, pedig tudhatta volna, az apját nem szabad 
alábecsülni. 


Igyekszem kibékíteni apádat, és remélem, idővel sikerül is. 


— Áldjon meg az Isten, anyám! — mondta fennhangon Jay, mikor 
idáig ért az olvasásban. Tisztában volt vele, az anyja mindent meg 
fog tenni érte még így is, hogy rettenetesen távol vannak egymástól. 

A legfontosabb dolgokon túljutva az anyja beszámolt önmagáról, 
a rokonokról, barátokról és a londoni társasági élet híreiről is, majd 
visszakanyarodott az üzlethez. 


Robert Barbadosra utazott, de nem tudom, miért. Az ösztönöm 
azt súgja, valamit ismét forral ellened. Nehezen tudom elképzelni, 
hogyan árthatna, de tisztában vagyok vele, milyen találékony és 
könyörtelen. Légy nagyon óvatos, fiam! 

Szerető anyád 


Alicia Jamisson 


Jay elgondolkodva lerakta a levelet. Mélységesen tisztelte ugyan 
anyja  megérzéseit, de úgy vélte, ezúttal túlságosan is 
aggodalmaskodó volt. Barbados igen messze esett, és Robert még 
Virginiába utazva sem igazán árthatott volna neki. 

Munka közben Mack talált egy térképet. Két helyiséget már 
rendbe hozott, és belekezdett a tanulószoba kitakarításába. Késő 
délután volt már, s nem nagyon törte magát. Úgy döntött, másnap 
vág igazán bele a munkába. Talált egy gyűrött könyvekkel és üres 
tintásüvegekkel teli szekrényt, s épp annak a tartalmát nézte át, 
megpróbálva eldönteni, mi az, amit érdemes megőrizni belőle. 
Gondosan összehajtogatva és bőrtokba bújtatva abból került elő a 
térkép is. Széthajtotta, és alaposabban megnézte. 

Virginia térképe volt! 


Először majd a plafonig ugrott örömében, de lelkesedése hamar 
alábbhagyott, mert rájött, nem tud eligazodni rajta. 

A nevek jelentették számára a legnagyobb gondot, míg rá nem 
jött, hogy idegen nyelven írták őket, feltehetően franciául. Virginia 
helyett "Virginie" szerepelt, az északkeleti területekhez az volt írva, 
hogy "Partie de New Jersey, a hegyektől nyugatra eső, és 
egyébként üresen hagyott részhez pedig Louisiane". 

Hosszan vizsgálgatta a térképet, s egy idő után kezdte 
valamelyest kiismerni. Rájött, a vékony vonalak folyókat jelölnek, a 
vastagok az egyes gyarmatok közötti határokat, a legvastagabbak 
pedig a hegyláncokat. Egyre jobban belemélyedt, érezve, hogy a 
szabadságba szóló útlevelét tartja a kezében. 

Felfedezte, a Rapahannock csak egyike a hegyekből nyugati 
irányba, Virginián keresztül a Chesapeake-öbölbe ömlő folyóknak, s 
a Rapahannock déli partján Fredericksburgöt is megtalálta. A 
távolságok nem voltak bejelölve a térképen, de Bors Jones azt 
mondta, a hegyek vagy százmérföldnyire lehetnek. Ha a térkép 
helyes léptékkel készült, akkor a hegylánc túlsó oldaláig ugyanannyi 
lehetett a távolság. Hiába nézte azonban az ábrát, útra vonatkozó 
jelölést nem látott rajta. 

Lelkesültség és elkeseredés váltakozott benne. Végre 
megláthatta, hol van, de a térkép mintha azt mondta volna neki, 
hogy nincs menekülés. 

A hegylánc déli irányba elkeskenyedett, s Mack arra a részre 
összpontosította a figyelmét: a forrásukig követte a folyókat, 
megpróbálva átkelésre alkalmas helyet találni. Végül messze délen, 
ott, ahol a Cumberland folyó eredt, talált is egy megfelelőnek tűnő 
helyet. 

A Cumberland-hasadék, jutott eszébe az, amit Fehérke mondott. 

Igen, ez volt a szabaduláshoz vezető út. 

A távolság igen nagynak látszott. Mack úgy becsülte, négyszáz 
mérföld is megvan, annyi, mint Edinburghtól Londonig. Szekérrel 
legalább két hét, de egy magányos lovasnak még több. Ha pedig a 
rossz virginiai utakra és vadászösvényekre gondolt, még ehhez is 
hozzá kellett adnia valamennyit. 

Érezte ugyanakkor, hogy ha átjut a hegyeken, szabad lehet. 


Gondosan összehajtogatta a térképet, visszatette a tokjába, és 
folytatta a munkát. 

Csak megtalálnám Peget, gondolta, miközben a szobát 
söprögette. Mielőtt elmenekül, meg kell bizonyosodnia róla, hogy jól 
van-e. Ha nincs semmi baja, nyugodtan mehet, de ha valami 
kegyetlen gazdához került, akkor magával kell vinnie. 

Beesteledett. A gyerekszobából kijőve lement a lépcsőn, 
leakasztotta a hátsó ajtóba vert szögről ócska, prémmel bélelt 
köpenyét, maga köré tekerte, és kilépett a hidegbe. Ahogy távolodott 
a háztól, izgatott rabszolgák csapata jött vele szembe. A csoport 
közepén Kobe haladt, és egy nőt vitt az ölében. Mack Bessre, a 
fiatal rabszolgalányra ismert benne, aki néhány héttel korábban 
elájult a mezőn. A szemei csukva voltak, hosszú inge vértől piroslott. 
Nyilván baleset érte. 

Mack visszament, kinyitotta az ajtót, s Kobe nyomában ő is 
bement a házba. Tudta, Jamissonék az ebédlőben lehetnek, és a 
vacsorájukat fogyasztják, ezért rászólt a négerre. 

— Tedd le a szalonban, én meg szólok Mrs. Jamissonnak. 

— A szalonban? - kérdezte kétkedve Kobe. 

Az ebédlőt leszámítva az volt az egyetlen helyiség, ahol 
begyújtottak a kandallóba. 

— Igen. Mrs. Jamisson is azt akarná — válaszolta határozottan 
Mack. 

Kobe beleegyezően bólintott. 

Mack tisztelettudóan kopogott, és belépett az ebédlőbe. Lizzie és 
Jay egy kis kerek asztalnál, egymással szemben ültek, arcukat 
megvilágította a közéjük állított gyertya. Az asszony telten is nagyon 
szép volt mélyen kivágott bő ruhájában, ami megmutatta keble 
halmait, és lazán borult rá domborodó hasára. Mazsolát 
szemezgetett, Jay pedig mogyorót tördelt, miközben Mildred, a 
magas, karcsú, dohánybarna bőrű szobalány bort töltött urának. A 
kandallóban barátságosan lobogott a tűz. 

Aztán alaposabban szemügyre vette az idilli képet, feltűnt neki, 
hogy Jay ferde szögben, Lizzie-től elfordulva ül az asztalnál, s az 
ablakon kibámulva a folyó mögött lebukó napot nézi. Lizzie Mildredet 
figyelte, amint kitölti a bort, és mindkettőjük arca már-már komor volt. 


Úgy néztek ki, mint két idegen egy kocsmában, akik kénytelenek 
ugyan megosztani egymással az asztalukat, de egyiket sem érdekli 
a másik. 

Jay végre megkérdezte tőle: 

— Mi az ördögöt akar? 

Mack szándékosan Lizzie-nek címezte a választ: 

— Besst baleset érte... Kobe bevitte a szalonba. 

— Máris megyek! -— válaszolta az asszony, s a székét hátralökve 
felállt. 

— Ne engedd összevérezni a sárga selyemhuzatot! — szólt rá Jay. 

Mack kinyitotta Lizzie előtt az ajtót, és követte az asszonyt. 

Kobe gyertyákat gyújtott, s Lizzie a sebesült lány fölé hajolt. Bess 
sötét bőre megfakult, ajka vértelen volt, szemeit lecsukta, s nehezen, 
szaggatottan lélegzett. 

— Mi történt? — kérdezte az asszony. 

— Megvágta magát — válaszolta Kobe, aki még mindig erősen 
lihegett a cipeléstől. — Egy kötelet kellett volna felvagdosnia a 
machetével, de a penge megcsúszott, és beleszaladt a gyomrába. 

Hallva, hogy mi történt, Mack összerázkódott. Figyelte, amint a 
lány övét megoldva, s a ruhát félrehajtva Lizzie szemügyre vette a 
sebet. Nagyon csúnya volt, erősen vérzett és mélynek is látszott. 

— Valaki menjen a konyhába, hozzon tiszta ruhákat és egy fazék 
meleg vizet! — adta ki az utasítást Lizzie. 

Macknek nagyon tetszett a határozottsága. 

— Majd én megyek - válaszolta, és kisietett. 

Sarah és Mildred éppen a vacsoráról maradt tányérokat és 
edényeket mosogatta. Sarah most is erősen izzadt. Aggódva 
kérdezte meg a férfitól: 

— Hogy van? 

— Nem tudom. Mrs. Jamisson tiszta ruhákat és meleg vizet kért. 

Sarah odaadott Macknek egy fazekat. 

— Tessék, vegyen a tűzhelyről! Majd én viszem a ruhákat. 

Pár perc múlva, mikor visszatértek a szalonba, látták, Lizzie a seb 
körül levágta Bessről a ruhát. Belemártott egy tiszta rongyot a vízbe, 
és lemosta a lány bőrét. Most, mikor tisztábban lehetett látni, a seb 


még komolyabbnak tűnt. Mack attól tartott, Bess a belső szerveit is 
megsérthette. Lizzie ugyanerre gondolhatott. 

— Nem tudok mit kezdeni vele — mondta. — Orvosra van szüksége. 

Jay lépett be a szobába, a sebesült lányra pillantott, és elsápadt. 

— Elküldök doktor Finchért — mondta neki az asszony. 

— Ahogy akarod. A Ferry House-ba megyek. Kakasviadal lesz — 
válaszolta Jay, és kiment. 

Jó kifogás, állapította meg magában elítélően Mack. Lizzie 
Kobéra és Mackre nézett. 

— Valamelyikőjüknek be kell lovagolnia Fredericksburgbe. 

— Majd én megyek. Mack nem valami jó lovas — válaszolta Kobe. 

— Sajnos igaz — vallotta be Mack. — A homokfutót el tudom 
hajtani, de az lassúbb. 

— Rendben — egyezett bele Lizzie. — Ne vágtasson, Kobe, de 
menjen, amilyen gyorsan csak lehet! Meghalhat ez a lány. 


Fredericksburg tízmérföldnyire volt, de Kobe jól ismerte az utat, 
és két órával később már vissza is ért. 

A szobába lépve szinte sütött belőle a felháborodás. Mack soha 
nem látta még olyan dühösnek. 

— Hol az orvos? - kérdezte Lizzie. 

— Doktor Finch nem hajlandó ilyen későn egy nigger lány 
kedvéért kijönni — felelte Kobe az indulattól reszkető hangon. 

— Átkozott bolond! — kiáltotta hevesen Lizzie. 

Mindannyian Bessre néztek A lány testén veríték ütött ki, a 
légzése szaggatott, egyenetlen volt. Néha hangosan fel is nyögött, 
de a szemét nem nyitotta ki. A sárga selyemhuzatú kerevet csupa 
vér volt alatta, és semmi kétség sem maradt afelől, hogy hamarosan 
meg fog halni. 

— Nem állhatunk itt tétlenül — szólalt meg ismét Lizzie. —Meg lehet 
menteni! 

— Nem hiszem, hogy sokáig húzza - válaszolta Kobe. 

— Ha az orvos nem jön ki, akkor őt kell elvinni hozzá -— jelentette ki 
határozottan az asszony. — Hozzák elő a homoktutót! 

— Árthat neki, ha megmozdítjuk — próbált ellenkezni Mack. 


— Ha viszont nem, akkor mindenképpen meghal! — kiáltott rá 
Lizzie. 

— Rendben. Hozom a bricskát. 

— Kobe! Vegye ki a matracot az ágyamból, és tegye a kocsi 
hátuljába! Takarókat is hozzon! 

Mack az istállóba sietett. A lovászfiúk már mind hazamentek a 
szállásra, de egyedül sem tartott neki sokáig felszerszámozni és a 
kocsiba fogni a lovat. Egy zsarátnokot vitt ki a konyhából, azzal 
meggyújtotta a homokfutó lámpáját. Mikor az épület elé állt, Kobe 
már várta. 

Miközben az idős néger elkészítette a fekvőhelyet, Mack 
visszament a házba. Lizzie már éppen a kabátját gombolgatta. 

— Maga is jön? — kérdezte tőle a férfi. 

— Igen. 

— Ebben az állapotban? 

— Attól félek, hogy az az átkozott orvos nem lesz hajlandó ellátni, 
ha én nem megyek. 

Az asszony hangulatát megérezve Mack okosabbnak tartotta, ha 
nem kezd vitatkozni vele. Óvatosan felnyalábolta Besst, a kocsihoz 
vitte, lefektette, Kobe pedig ráterítette a takarókat Lizzie is hátulra 
szállt, s a lány mellé ülve gyöngéden az ölébe vette a fejét. 

Mack felült a bakra, s megrántotta a gyeplőt. De a három ember 
túl nagy terhet jelentett, a póni nem bírta megmozdítani a kocsit, Így 
Kobénak kellett meglöknie, hogy el tudjanak indulni. Mack az 
országútra hajtott, és Fredericksburg felé fordult. 

A holdtalan éjszakán a csillagok szolgáltattak valamennyi fényt. 
Az út köves és kátyús volt, s a könnyű kocsi erősen rázkódott. Mack 
félt, hogy a zötykölődés újabb fájdalmakat okoz Bessnek, de Lizzie 
szünet nélkül biztatta: 

— Gyorsabban! Gyorsabban! 

Az út a folyó mentén, a Jamissonékéhoz hasonló ültetvények 
mellett kanyargott. Teremtett lelket se láttak sehol; az emberek, ha 
tehették, nem utaztak sötétedés után. 

Lizzie ösztökélésére Mack elég gyorsan hajtotta a kocsit, s a késő 
esti vacsora idejére Fredericksburgbe értek. A város utcáin számos 
járókelő volt, az épületek ablakaiból világosság szűrődött ki. 


Megálltak dr. Finch háza előtt, s miközben Lizzie az ajtóhoz ment, 
Mack félrehajtotta a takarókat, és óvatosan felemelte Besst. A lány 
ájult volt, de még élt. 

A kopogtatásra Mrs. Finch nyitott ajtót. A negyven év körüli apró, 
szürke kis egérre emlékeztető asszony beljebb tessékelte Lizzie-t, s 
a karjában Besszel Mack is követte őket. Az orvos, egy durva 
modorú, köpcös férfi, szemmel láthatóan nagyon szégyellte magát, 
mert arra kényszerített egy terhes asszonyt, hogy kocsira szállva 
maga vigyen el hozzá egy beteget. Zavarát azzal próbálta leplezni, 
hogy ideges hangon utasításokat osztogatott a feleségének. 

Miután megvizsgálta a sebet, megkérte Lizzie-t, helyezze 
kényelembe magát a másik szobában. Mack is az asszonnyal ment, 
Mrs. Finch pedig a férje mellett maradt segíteni. 

Lizzie látható nehézséggel, óvatosan ült le a vacsora 
maradványaival borított asztal melletti székbe. 

— Mi a baj? — kérdezte Mack. 

— Nagyon megfájdult a hátam a zötykölődéstől. Gondolja, Bess 
rendbe jön? 

— Nem tudom. Elég törékeny. 

szobalány lépett be, s teát és süteményt kínált, amit Lizzie el is 
fogadott. A cseléd alaposan megnézte magának Macket, s 
felismerve benne a szolgát, azt mondta neki: 

— Kijöhet a konyhába, ha teát akar inni. 

— Előbb a lónak kell utánanéznem - felelte a férfi. 

Kiment a házból, bevezette a pónit dr. Finch istállójába, megitatta, 
zabot adott neki, aztán visszament a konyhába, és várt. A ház elég 
kicsi volt, s a bezárt ajtón át is hallotta, az orvos és a felesége mit 
beszélgetnek munka közben. A középkorú néger szobalány közben 
letakarította a vacsora maradványait, és kivitte Lizzie teáscsészéjét 
is. Mack úgy döntött, ostobaság volna a konyhában üldögélnie, 
Lizzie-nek pedig egyedül várni a szobában, ezért a cseléd rosszalló 
pillantásaival mit sem törődve, bement hozzá. Az asszony sápadt 
volt, s ő el is döntötte magában, hogy amilyen gyorsan csak lehet, 
hazaviszi. 

A kezét törölgetve végre megjelent dr. Finch. 


-— Csúnya sebesülés, de azt hiszem, megtettem mindent, amit 
lehetett — közölte. — Elállítottam a vérzést, összevarrtam a sebet, és 
megitattam. Fiatal, meg fog gyógyulni. 

— Hála istennek! — szakadt fel a megkönnyebbült sóhaj Lizzie-ből. 

— Biztosan értékes rabszolga — felelte egyetértően bólogatva az 
orvos. — Nem sokáig húzta volna, ha nem kezeljük a sebét. Itt 
maradhat, aludhat a cselédszobában, holnap vagy holnapután meg 
majd érte küld. Ha a seb összeforrt, kiszedem belőle a varratokat. 
Addig ne dolgoztassák keményen! 

— Természetesen. 

— Vacsorázott már, Mrs. Jamisson? Meghívhatjuk? 

— Nem, köszönöm. Szeretnék minél előbb hazaérni és ágyba 
bújni! 

— Hozom a kocsit — szólt közbe Mack, és már indult is. 

Pár perccel később ismét úton voltak. Míg el nem hagyták a 
várost, Lizzie elöl ült, de mihelyt kiértek, rögtön lefeküdt a matracra. 

Mack lassan hajtott, s ezúttal az asszony sem biztatta gyorsabb 
haladásra. Körülbelül fél órája mehettek már, mikor a férfi hátraszólt: 

— Alszik? 

Választ nem hallott. Lizzie valóban elaludt. Időről időre 
hátrapillantott, s látta, az asszony nyugtalanul alszik, sokat 
forgolódik, s álmában valamit motyog. 

Két-három mérföldnyire lehettek már csak a birtoktól, mikor éles 
sikoly hasított az éjszaka sötétjébe. 

Lizzie-től származott. 

— Mi az?! Mi történt?! — kérdezte ijedten Mack, és meghúzta a 
gyeplőt. A póni még meg sem állt, de már hátra is mászott. 

— Jaj, Mack, nagyon fáj! — kiabálta az asszony. 

A férfi átkarolta, és kissé megemelte a felsőtestét. 

— Micsoda? Hol fáj? 

— Jézusom! Azt hiszem, elindult a gyerek. 

— De hát még... 

— Igen, még két hónap. 

Mack nem sokat tudott az ilyen dolgokról, de kitalálta, hogy a 
szülést vagy a  Bess balesete miatti izgalom, vagy a 


Fredericksburgbe vezető fárasztó utazás, vagy a kettő együtt 
indította meg idő előtt. 

— Mennyi időnk van még? - kérdezte. 

Lizzie hosszan, hangosan felnyögött, s csak aztán válaszolt: 

— Nem sok. 

— Azt hittem, órákig is eltart. 

— Nem tudom. Amit hátfájásnak hittem, az már szülési fájdalom 
volt, s a gyerek már akkor megindult. 

— Hajtsak tovább? Egy negyedórán belül hazaérhetünk. 

— Az túl sok. Maradjon itt és tartson! 

Mack érezte, hogy a matrac nedves és síkos. 

— Mi történt a matraccal? — kérdezte. 

— Biztosan elment a magzatvizem. Bárcsak itt lenne anyám! 

Mack úgy nézte, a matrac véres, de ezt inkább nem mondta. 
Lizzie ismét felkiáltott, s mivel a fájdalom elmúltával reszketni 
kezdett. Mack betakarta a bundájával. 

— Tessék, visszaadom a kabátját — mondta. 

Az asszony halványan el is mosolyodott, de rögtön utána újabb 
görcs rántotta össze a testét. Mikor ismét meg tudott szólalni, azt 
mondta: 

— EI kell kapnia a gyereket, ha kibújik. 

— Rendben - válaszolta Mack, bár nem tudta biztosan, mire is 
gondol Lizzie. 

— Térdeljen a lábam közé! — adta ki az újabb utasítást az asszony. 

Mack lekuporodott, felhajtotta a ruha alját és látta, hogy Lizzie 
alsóneműje teljesen átnedvesedett. Addig mindössze két nőt, Annie- 
t és Corát vetkőztette le, de egyikük sem viselt alsóneműt. Nem volt 
biztos benne, mit kell tennie, de végül csak sikerült valahogy 
lehúznia az asszonyról. Lizzie szétterpesztette s a férfi vállára rakta 
a lábait, hogy az kényelmesebben hozzáférjen. 

Mack csak bámulta a kitárulkozó ölet borító sűrű, fekete 
szőrzetet, és pánik kerítette a hatalmába. Fogalma sem volt róla, 
hogy bír kijönni azon a szűk nyíláson egy gyerek. Aztán arra gondolt, 
ilyesmi naponta ezerszer is megtörténik szerte a világon. Ettől 
némileg megnyugodott. Úgy döntött, nem baj az, ha nem érti a 
dolgot, a gyerek magától, az ő segítsége nélkül is megszületik. 


— Félek — suttogta Lizzie két fájás között, egy rövid szünetben. 

— Vigyázok magára -— felelte Mack, és végigsimított az asszony 
lábán. 

A gyerek nagyon gyorsan megszületett. 

Mack nem sokat látott a halvány csillagfényben, de azt 
észrevette, hogy miután Lizzie felsikoltott, valami kezdett 
előtüremkedni az asszony testéből. Reszkető kézzel lenyúlt, meleg, 
síkos dolgot érzett, s egy másodperccel később már a kezében is 
volt a baba feje. Lizzie pihent egy kicsit, aztán újból összerándult. 
Mack egyik kezével a csöppnyi fejet tartotta, a másikkal pedig az 
előbukkanó keskeny kis vállak alá nyúlt. Egy-két másodpercig 
tarthatott csak a dolog, s a csecsemő máris ott volt a kezében. 

Felemelte, megnézte csukott szemeit, a koponyáján sötétlő ritkás 
hajat, törékeny kis végtagjait. 

— Kislány — állapította meg. 

— Sírnia kellene! — válaszolta türelmetlenül Lizzie. 

Mack hallotta valahol, hogy az újszülötteket a fenekükre verve 
késztetik lélegzésre, s bármilyen nehezére esett is, neki is ezt kellett 
tennie. Megfordította a tenyerén a babát, és erősen rácsapott a 
fenekére. 

semmi sem történt. 

A csöppnyi testet a markában tartva érezte, hogy valami nagyon 
nagy baj van: a gyereknek nem volt szívverése. 

Lizzie kínlódva ülő helyzetbe tornázta magát. 

— Adja ide! — mondta. 

Mack rögtön engedelmeskedett. 

Az asszony átvette a csecsemőt, az arcára nézett, majd mintha 
meg akarná csókolni, a szájára hajolt és levegőt fújt belé. 

Mack azt kívánta, bárcsak tüdejébe szívná a levegőt a gyerek és 
felsírna. De ez nem következett be. 

— Halott — mondta Lizzie. Melléhez emelte a babát, és ráterítette a 
kabátot az apró, meztelen testre. — Meghalt a gyerekem - tette még 
hozzá, és keserves sírásra fakadt. 

Mack mindkettőjüket átölelte, míg az asszony kisírta első bánatát. 

Halott kislánya világra jöttét követően Lizzie ólomszürke bánatba 
temetkezett, s szinte teljesen közömbössé vált környezete iránt. 
Mindent rábízott a cselédekre, tegyék a dolgukat, ahogy éppen 
kedvük tartja, s jó időbe telt, míg észrevette, hogy Mack kezdte el 
irányítani őket. Nem járta már végig naponta a földeket, ezt ráhagyta 
Lennoxra, törődjön ő a dohánnyal. Néha felkereste Mrs. Thumsont 
és Suzy Delahayt, akik hajlandók voltak addig beszélgetni vele a 
gyerekről, amilyen hosszan csak akarta. De nem járt már 
vendégségbe, bálokba. 

Minden vasárnap templomba ment Fredericksburgbe, s az 
istentisztelet után órákat töltött mozdulatlanul állva a temetőben, 
figyelve az apró sírkövet, s azon gondolkodva, mi lehetett volna 
abból a csöppnyi lényből, aki alatta nyugszik. 

Meg volt győződve róla, a baba az ő hibájából halt meg. Négy-öt 
hónapos terhesen hagyta csak abba a lovaglást, nem pihent annyit, 
amennyit kellett volna, és tíz mérföldön át rázatta magát a 
homokfutón, gyorsabb haladásra ösztökélve Macket azon az 
éjszakán, amikor a gyerek holtan a világra jött. 

Haragudott Jayre, mert elment aznap este; dr. Finchre, aki nem 
volt hajlandó kimenni hozzájuk egy rabszolgalány kedvéért, és 
Mackre, mert gyorsan hajtott. A legdühösebb azonban önmagára 
volt. Átkozta és utálta magát, mert nem megfelelően viselkedett, túl 
heves és türelmetlen volt, s nem hallgatott a jó tanácsokra. Ha nem 
volnék ilyen, gondolta, ha normális, értelmes, megfontolt és óvatos 
asszony lennék, akkor most volna egy kislányom. 

Jayjel egyszerűen képtelen volt beszélni a dologról. A férfi először 
rettenetes dühbe gurult. Rátámadt Lizzie-re, fogadkozott, hogy lelövi 
dr. Finchet, Macket pedig megkorbácsoltatja. De megtudva, hogy a 
csecsemő kislány volt, a dühe alábbhagyott, és hamarosan kezdett 
úgy viselkedni, mintha Lizzie soha nem is lett volna terhes. 

Az asszony egy ideig gyakran elbeszélgetett Mackkel, hiszen a 
szülés nagyon közel hozta őket egymáshoz. A férfi volt az, aki 
ráterítette a kabátját, tartotta a lábát és gyöngéden megfogta a 


szerencsétlen kis csöppséget. Egy ideig még a szülés után is 
megnyugtatóan hatott rá, de néhány hét múlva Lizzie megérezte 
rajta, kezd türelmetlenné válni. Nem az ő gyerekéről van szó, és 
képtelen igazán átérezni, mekkora fájdalmat okozott az elvesztése, 
döntötte el magában. Más sem volt képes ezt tökéletesen megérteni, 
ezért Lizzie fokozatosan magába zárkózott. 

Három hónappal a szerencsétlenül végződött szülés után 
végigjárta a még mindig friss festéktől szagos, elhagyatott 
gyerekszobákat. Maga elé képzelt egy bölcsőjében fekvő, vidáman 
gurgulázó vagy éppen ételért ordító, fehér csipkés babaholmiba és 
miniatűr, horgolt kis cipőkbe öltöztetett, a mellbimbója után kapdosó 
vagy éppen boldogan a fürdővízben lubickoló kislányt, s bár egyetlen 
hang sem jött ki a torkán, kövér könnycseppek gyűltek a szemébe. 

Még akkor is ott állt, amikor Mack a szobába lépett. Egy vihar 
alkalmával valami beleeshetett a kéménybe, azt kellett kivenni. A 
férfi letérdelt, munkához látott, de egyetlen megjegyzést sem tett a 
könnyekre. 

— Olyan boldogtalan vagyok! — jajdult fel egy idő után Lizzie. 

Mack úgy válaszolt, hogy közben abba sem hagyta a munkát. 

— Ha így folytatja, rossz vége lesz — mondta komoran. 

— Több együttérzést vártam magától — jelentette ki nyomorultul az 
asszony. 

— Nem élheti le úgy az életét, hogy itt ül a gyerekszobában, és sír. 
Előbb vagy utóbb mindenki meghal, de a többieknek élniük kell. 

— Én nem akarok élni. Mi értelme az életemnek? 

— Ne legyen ilyen érzelgős, Lizzie! Nem illik magához! — emelte 
fel a hangját a férfi. 

Szavai érezhető megdöbbenést váltottak ki az asszonyból. Senki 
nem beszélt még vele ilyen durván a szülés óta. Honnan vette Mack 
a bátorságot? 

— Nincs joga így beszélni velem! — tiltakozott hevesen Lizzie, de 
legnagyobb megdöbbenésére a férfi nem váltott hangot. Kiejtette 
kezéből a kefét, hozzálépett, és mindkét karját megragadva 
felrántotta a székből. 

— Ne beszéljen nekem a jogaimról! — mondta. 


Olyan dühösnek látszott, hogy az asszony már attól tartott, 
mindjárt megüti. 

— Hagyjon békén! 

— Épp az a baj, hogy mindenki békén hagyja! — felelte Mack, és 
visszalökte a székbe. 

— Mit csináljak? — kérdezte sírós hangon Lizzie. 

— Bármit, amihez kedve van. Szálljon fel egy hajóra, utazzon haza 
és éljen az anyjával Aberdeenben, csalja meg a férjét Thumson 
ezredessel, vagy szökjön meg valami szerencsétlen éhenkórásszal! 


— Mack kis szünetet tartva szigorúan nézett Lizzie-re. — Vagy 
békéljen meg azzal, hogy Jay felesége, és szüljön neki egy újabb 
gyereket! 

Ez az utolsó tanács a korábbiaknál is jobban meglepte Lizzie-t. 

— Azt hittem... — kezdte, de a férfi közbevágott, és nem hagyta, 
hogy befejezze a mondatot. 

— Mit hitt? 


— Semmit. — Már egy ideje tisztában volt vele, hogy Mack, ha nem 
is egészen, de legalább egy kicsit szerelmes belé. A rabszolgáknak 
rendezett, kudarcba fulladt ünnepség után úgy érintette meg és úgy 
simogatta, ahogy csak egy szerelmes férfi képes. 

Mack még mindig csak állt és némán nézte, Lizzie pedig azt 
találgatta, vajon mire gondolhat. Szinte biztos volt benne, a férfi 
önmagára gondolt, amikor arra biztatta, hogy meneküljön el "valami 
szerencsétlen éhenkórásszal" . 

Aztán Mack bátortalanul előrenyújtotta a kezét, és megsimogatta 
az arcát. Lizzie pedig az érintésnek átadva magát, behunyta a 
szemét. Pontosan tudta, mit mondott volna az anyja, ha ebben a 
pillanatban látja: Feleségül mentél Jayhez és hűséget ígértél neki. Mi 
vagy te? Felnőtt nő, vagy gyerek? Egy nő nemcsak akkor tartja meg 
az ígéretét, ha könnyű, hanem akkor is, amikor nehéz. Különben mit 
érne az ígéret? 

De ő csak állt, és engedte, hogy egy idegen férfi simogassa az 
arcát. Felnézett, egy hosszú pillanatra Mackre szögezte a tekintetét, 
és látta a férfi zöld szemében a mindent elsöprő vágyat. 
Megkeménrvyítette azonban magát, s a pillanatnyi indulatnak engedve 
teljes erőből arcon ütötte Macket. 


Mintha egy sziklát akart volna pofon vágni. A férfi meg se rezzent, 
de a tekintete rögtön megváltozott. Lizzie nem az arcának, hanem a 
szívének okozott fájdalmat. Döbbenten, hitetlenkedve nézett az 
asszonyra, aki legszívesebben a nyakába borulva kért volna tőle 
bocsánatot. Minden erejét össze kellett szednie, hogy úrrá tudjon 
lenni ezen a vágyon. Mikor megszólalt, a szavát is alig lehetett 
érteni, úgy remegett a hangja: 

— Ne merészeljen hozzám érni! 

Mack nem válaszolt, csak sebzetten, megbántottan nézett rá. 
Lizzie nem sokáig állta mélységes fájdalmat kifejező pillantását. 
Felállt, és csöndben kiment a szobából. 


Másnap egész idő alatt Mack tanácsa járt az eszében: határozza 
el magát, legyen jó felesége Jaynek, és szüljön neki egy újabb 
gyereket. Kellemetlen gondolat volt az ágyába engedni Jayt, de 
tudta, feleségként ez a kötelessége. 

Aznap délután megfürdött, ami meglehetősen bonyolult művelet 
volt: kellett hozzá a nagy ónkád a fürdőszobában, és öt vagy hat 
erős lány, akik a földszinten lévő konyhából nagy edényekben 
felhordták a forró vizet. Miután végzett, tiszta ruhát vett, és úgy ment 
le az ebédlőbe. 

Hideg januári este volt, a kandallóban lobogott a tűz. Lizzie ivott 
egy kis bort, aztán megpróbált ugyanolyan könnyedén, évődve 
társalogni a férjével, mint a házasságkötésük előtt. Jay nem reagált 
a megváltozott hangnemre, s az asszony ezt érthetőnek is tartotta, 
miután olyan hosszú ideig kelletlenül, magába húzódóan viselkedett. 

Miután elfogyasztották a vacsorájukat, azt mondta a férfinak: 

— Három hónap telt el a szülés óta. Már rendben vagyok. 

— Hogy érted ezt? — kérdezte Jay. 

— Ismét normális a testem — felelte Lizzie, de a részletekre nem 
kívánt kitérni. Pár nappal a szülés után már nem csöpögött a tej a 
melléből, s bár hosszú ideig vérzett egy kicsit, végül az is 
abbamaradt. 

-— A hasam soha nem lesz már olyan feszes, mint volt, de 
egyébként teljesen meggyógyultam. 

Jay még mindig nem értette. 


— Miért mondod ezt? 

— Ismét szeretkezhetünk. 

A férfi dörmögött valamit, és pipára gyújtott. Viselkedése távolról 
sem olyan volt, amilyenre egy magát felkínáló nő számít. 

— Bejössz hozzám éjjel? — tartott ki szilárdan az ajánlata mellett 
Lizzie. 

Férjén látszott, zavarban van. 

— Az ilyesmit a férfinak kell javasolnia — felelte meglehetősen 
ingerülten. 

Lizzie felállt az asztaltól. 

— Csak azt akartam, hogy tudd, én kész vagyok rá — mondta, és 
megbántottan felment a szobájába. 

Lefekvés előtt Mildred ment be hozzá segíteni neki levetkőzni. 
Már az alsószoknyáját oldotta le róla, mikor Lizzie, amilyen könnyed 
hangon csak tudta, megkérdezte: 

— Lefeküdt már Mr. Jamisson? 

— Szerintem még nem - felelte a lány. 

— Lent van a földszinten? 

— Azt hiszem, kiment. 

Lizzie a szobalánya csinos arcába nézett, s olyan kifejezést vett 
észre rajta, ami erősen zavarta. 

— Titkolsz előlem valamit, Mildred? 

Mildred fiatal volt még, nem tudott jól hazudni. Elfordította hát a 
tekintetét, és úgy válaszolt: 

— Nem, Mrs. Jamisson. 

Lizzie biztos volt benne, hogy hazudik, csak azt nem tudta, miért. 

Mildred hozzálátott kifésülni asszonya haját. Lizzie közben Jay 
távozásán gondolkodott. Gyakran elment otthonról vacsora után. 
Rendszerint kártyapartira vagy kakasviadalra hivatkozott, de az is 
előfordult, hogy nem mondott semmit. Lizzie ilyenkor általában arra 
gondolt, biztosan kocsmába ment, s más férfiak társaságában iszik, 
de ha valóban ez lett volna az igazság, akkor azt Mildred nem titkolja 
el. A férje talán más asszonyhoz ment? 


Egy héttel később Jay még mindig nem járt az asszony 
szobájában. Lizzie-nek meggyőződésévé vált, hogy a férjének van 


valakije. Az egyetlen, akire gondolni tudott, a fiatal, csinos és vonzó 
Suzy Delahay volt, akinek a férje gyakran elment otthonról. 
Nevetségesnek tartotta saját képzelődését, de nem tudott 
szabadulni tőle. 

A hetedik éjszaka kinézett hálószobája ablakán, és egy 
viharlámpa távolodó fényét látta a kertben. Úgy döntött, a nyomába 
szegődik. 

Hideg éjszaka volt, de nem vesztegette az időt öltözködéssel. 
Egy kendőt kerített magára, és leszaladt a lépcsőn. 

A ház bejáratánál lévő verandán alvó két kutya kíváncsian emelte 
rá a tekintetét, mikor felbukkant. A kutyákkal a sarkában átsietett a 
füvön, követve az imbolygó fényt. Hamarosan szem elől tévesztette, 
de addigra már tudta, hogy Jay — ha valóban ő volt az — a 
dohánypajtákhoz meg a munkafelügyelők házaihoz vezető ösvényt 
választotta. 

Talán Lennox előre felszerszámozott egy lovat Jaynek, hogy 
gyorsan a Delahay-birtokra érhessen. Lizzie biztos volt benne, 
Lennoxnak valamilyen módon köze van ahhoz, ami történik. 
Valahányszor Jay valami disznóságot követett el, Lennoxnak mindig 
része volt benne. 

A lámpát nem látta többé, de a házakhoz könnyen odatalált. Az 
egyikben Lennox lakott, a másik pedig korábban Sowerbyé volt, és 
most üresen állt. 

Ezúttal mégis volt bent valaki, mert a hideg ellen behajtott 
ablaktáblák között fény szűrődött ki. 

Lizzie megállt, és várta, míg csendesedik a szívverése; de hiába, 
mert nem a sietségtől, hanem a félelemtől dobogott olyan hevesen. 
Félt attól, ami odabent várt rá. A gondolat, hogy ott találja Jayt, amint 
ugyanúgy öleli Suzy Delahayt, ahogy őt ölelte valamikor, csókolja, 
ahogy az ő ajkát csókolta egykor, mélységesen felháborította. Egy 
pillanatra az is megfordult a fejében, hogy elfut, aztán úgy döntött: a 
bizonytalanságot a biztos rossznál is nehezebben tudná elviselni. 

Lenyomta a kilincset. Az ajtó nem volt kulcsra zárva, ezért 
belépett. 

A házban két szoba volt. Az udvarról nyíló konyhában Lizzie nem 
talált senkit, de a hátsó hálószobából halk hangokat hallott. Máris 


ágyban lennének? Lábujjhegyen az ajtóhoz ment, megragadta a 
kilincset, s mély lélegzetet véve benyitott. 

Suzy Delahay nem volt a szobában. Jay azonban igen. Kabát 
nélkül, mezítláb, nadrágban és ingben hevert az ágyon. 

Az ágy végében egy rabszolga állt. 

Lizzie nem tudta, mi a neve a lánynak, de a négyből való volt, 
akiket Jay Williamsburgben vett. Vele egykorú lehetett, karcsú és 
igézően szép. Meztelen volt. Lizzie látta büszkén ágaskodó, barna 
mellbimbójú keblét, s az ölét borító fekete bozótot. 

Miközben nézte, a lány olyan pillantást vetett rá, amit soha többé 
nem tudott elfelejteni. Merész, kihívó, egyszersmind győzedelmes 
tekintet volt, mintha azt mondta volna: lehetsz ugyan te a ház úrnője, 
de a férjed minden éjjel az én ágyamat keresi fel. Jay hangja mintha 
valahonnan a távolból ért volna el hozzá: 

— Lizzie! Jézusom! 

Az asszony szembefordult vele, és látta, férje megrettent a 
pillantásától. Jay félelme azonban nem nyújtott számára semmiféle 
elégtételt, hiszen régen tudta már róla, hogy gyáva. 

Végre összeszedte magát, és meg tudott szólalni. 


— Menj a pokolba, Jay! —- mondta halkan, s megfordulva 
kiviharzott. 

A házba érve bement abba a földszinti szobába, ahol a 
fegyvereket tartották. 


Jay puskái mellett az ő saját Griffinje is ott volt az állványon. De 
nem nyúlt hozzájuk, inkább két, bőrtokba tett pisztoly mellett döntött. 
Talált egy teli szaru lőport, fojtást, tartalék kovakövet, de golyót nem. 
Hasztalan kutatta át az egész szobát, mindössze néhány 
ólomöntecs került még a kezébe. Egy golyóöntő formával együtt 
magához vette az egyiket, és kiment a helyiségből. 

A még mindig a konyhában dolgozó Sarah és Mildred egészen 
megrémült, mikor hóna alatt a pisztolyokkal bement hozzájuk. 
Egyetlen szó nélkül a szekrényhez lépett, vastag pengéjű kést és 
egy nehéz, öntöttvasból készült, kiöntővel ellátott serpenyőt vett elő. 
A szobájába vitte őket, és magára zárta az ajtót. 

Úgy felszította a tüzet a kandallóban, hogy már nem bírt 
megmaradni mellette. A serpenyőt, benne az ólomönteccsel, berakta 


a lángok közé. 

Emlékezett rá, hogy Jay négy fiatal rabszolgalánnyal tért vissza 
Williamsburgből. Meg is kérdezte tőle, miért nem férfiakat vett, s 
miután azt a választ kapta, hogy a lányok nemcsak olcsóbbak, 
hanem engedelmesebbek is, nem foglalkozott többé a dologgal. 
sokkal jobban aggasztotta a fényűző új hintó. Most végre 
megértette, miért is kellettek a férjének a lányok. 

Kopogást hallott, rögtön utána Jay hangját: 

— Lizzie? — A férfi megpróbálta elfordítani az ajtógombot, de 
miután nem sikerült, megkérdezte: 

— Lizzie! Beengedsz? 

Nem is válaszolt neki. Tudta, most riadt és bűntudatos, de később 
majd rettenetesen dühös lesz. Ám pillanatnyilag teljesen ártalmatlan. 

Jay kopogott még néhányszor, szólongatta, de aztán felhagyott a 
próbálkozással, és elment. 

Mikor az ólom felolvadt, Lizzie kivette a serpenyőt a tűzből, öntött 
egy keveset a sűrűn folyó fémből a formába, s rögtön bele is 
mártotta a szerszámot a mosdóállványon álló kancsóba, hogy a 
golyó megszilárduljon. A formából szabályos gömb hullott ki, aminek 
csak a peremét kellett levágnia késsel, és máris használható volt a 
golyó. 

Addig gyártotta a lövedékeket, míg az ólom el nem fogyott, aztán 
megtöltötte mind a két pisztolyt, s maga mellé helyezte őket az 
ágyba. Mielőtt lefeküdt volna, még egyszer ellenőrizte, jól be van-e 
zárva az ajtó, aztán gyertyát oltott. 

Mack gyűlölte Lizzie-t a  pofonért. Aljas némber, mondta 
magában, szívtelen, unatkozó úriasszony, aki játszott az érzéseivel. 

Ugyanakkor érezte, ez nem igaz. Egy idő után meg is változtatta 
a véleményét. Sokat gondolkodott a kapcsolatukon, és arra a 
megállapításra jutott, hogy az asszony ellentétes érzések hálójában 
vergődik. Vonzódik hozzá, de másnak a felesége, és tudja, mivel 


tartozik a férjének. Mindig is komoly kötelességtudat munkált benne. 
Elkeseredésében azzal a pofonnal próbált megoldást találni 
dilemmájára. 

Szerette volna elmondani neki, hogy Jay iránti hűsége 
tökéletesen értelmetlen. Az összes rabszolga már hónapok óta 
tudta, hogy Jay az éjszakákat a kis házban Fellával, a gyönyörű és 
engedelmes szenegáli lánnyal tölti. Biztos volt azonban benne, előbb 
vagy utóbb Lizzie magától is rájön a dologra. Két nappal korábban 
ez be is következett. Az asszony válasza jellemző módon 
szélsőséges volt: bezárkózott a szobájába és pisztolyokkal 
fegyverezte fel magát. 

Mennyi ideig lesz képes kitartani? Hogyan végződik majd a 
dolog? Szökjön el a határvidékre valami éhenkórásszal, mondta neki 
önmagára gondolva, de Lizzie nem reagált az ajánlatra. Hát persze! 
Meg se fordult a fejében, hogy Mackkel élje le az életét. Nem 
kétséges: kedvelte, s több volt számára, mint egy átlagos szolga, 
hiszen ő segített megszülni a gyerekét. Az asszony minden jel 
szerint azt is élvezte, amikor átölelte. Ez azonban még nagyon 
messze volt attól, hogy otthagyja miatta a férjét, és elszökjön vele. 

Már közeledett a hajnal, de Mack még mindig álmatlanul feküdt 
az ágyán, amikor halk lónyerítést hallott kintről. 

Ki lehet az ilyenkor, az éjszaka végén? Értetlenül kelt fel az ágyról 
és az ajtóhoz mert. 

Hideg volt odakint. Erősen megborzongott, mikor kinyitotta az 
ajtót. Ködös hajnal volt, az eső is sűrűn szitált, s a halvány, ezüstös 
fényben két nőt látott közeledni, akik közül az egyik lovat vezetett. 

Egy pillanattal később a magasabbikban felismerte Corát. Miért 
vágott neki éjszaka a városból a birtokra vezető útnak? — tette fel 
magában a kérdést, és bár válaszolni nem tudott rá, rosszat sejtett. 

Aztán a másik alakot is felismerte. 

— Peg! - kiáltotta lelkesen. 

A lány is felismerte, és futva indult felé. Megnőtt, gondolta Mack a 
közeledő alakot nézve. Peg egy arasszal magasabb lett, és az alakja 
is megváltozott Az arca azonban ugyanaz maradt, s a régi 
lelkesedéssel vetette magát a férfi nyakába. 

— Mack! - kiáltotta. — Jaj, Mack, úgy féltem! 


— Azt hittem, már soha nem látlak viszont. Mi történt? 

A kérdésre Cora válaszolt: 

— Bajban van. Egy hegyek között lakó farmer, Burgo Marler vette 
meg. Meg akarta erőszakolni. Peg pedig belevágta a konyhakést. 

— Szegény Peg! — jajdult fel Mack, magához ölelve a lányt. — 
Meghalt? 

Peg némán bólintott. Ismét Cora beszélt helyette: 

— A hír benne volt a Virginia Gazette-ben. és most a gyarmat 
összes seriffje őt hajszolja. 

Mack szólni sem tudott. Tisztában volt vele, hogyha elfogják, 
egész biztosan fel fogják akasztani. 

A beszélgetés hangjaira a többiek is felébredtek. Az elítéltek 
közül néhányan kimentek a barakkból, majd Peget és Corát 
felismerve örvendeztek a váratlan találkozásnak. 

— Hogy jutottál Fredericksburgbe? — kérdezte Mack Peget. 

— Gyalog - válaszolta a lány régi, kihívó modorában. — Tudtam, 
hogy keletre kell mennem, míg el nem érek a Rapahannock- 
folyóhoz. Éjszaka mentem, és olyanoktól kértem útbaigazítást, akik 
csak sötétedés után bújnak elő: rabszolgáktól, szökevényektől, 
szökött katonáktól, indiánoktól. 

— Néhány napra elrejtettem nálunk, míg a férjem Williamsburgben 
van üzleti úton — vette át a szót Cora. — Utána viszont hallottam, 
hogy a helyi seriff mindenkit végig akar járni, aki a Rosebudon volt. 

— Akkor ide is el fog jönni! — mondta riadtan Mack. 

— Igen... nem sokkal jár mögöttem. 

— Tessék?! 

— Már biztosan elindult. Akkor szedte össze az embereket, amikor 
mi eljöttünk a városból. 

— Miért hoztad ide?! 

Cora arca megkeményedett. 

— Azért, mert a te gondod — felelte. — Gazdag férjem van, szép 
házam, saját helyem a templomban, és nem akarom, hogy a seriff 
egy gyilkost találjon az istállómban. 

Az elítéltek a nő szavait hallva elégedetlenül morgolódni kezdtek. 
Mack pedig utálkozva nézett Corára. Valamikor azt gondolta, vele 
fogja leélni az életét. 


— Istenemre mondom, kemény a szíved — mondta neki. 

— Megmentettem, nem? — kérdezte megbántottan Cora. — Most 
magamról kell gondoskodnom. 

— Köszönök mindent, Cora — szólt Peg. — Megmentetted az 
életemet. 

Kobe csak csöndben figyelte a körülötte zajló eseményeket. Mack 
automatikusan hozzá fordult, vele akarta megvitatni a helyzetet. 

— Elrejthetnénk a Thumson-birtokon — mondta neki. 

— Nem rossz ötlet, de a seriff azt is átkutatja — válaszolta a néger. 

— A szentségit! Erre nem gondoltam — háborgott Mack, és azon 
törte a fejét, hol bújtathatnák el a lányt. — Alaposan át fogják nézni a 
barakkokat, az istállókat, a dohánypajtákat. . . 

— Megbasztad már Lizzie Jamissont? — szólt közbe Cora. 

A kérdés váratlanul érte, és meg is döbbentette Macket. 

— Hogy érted ezt? Természetesen nem. 

— Ne tégy úgy, mintha ostoba lennél! Szerintem kíván téged. 

Macket sértette Cora durva szókimondása, de mégsem tehetett 
úgy, mintha tökéletesen ártatlan lett volna. 

— És ha igen? - kérdezte. 

— Elbújtatná Peget a kedvedért? 

Mack ebben egy csöppet sem volt biztos. Hogyan kérhetném 
meg rá, tette fel magának a kérdést. Tudta, nem lenne képes egy 
olyan nőt szeretni, aki megtagadja a segítséget egy bajbajutott 
gyerektől, ugyanakkor kétséges volt számára, Lizzie beleegyezne-e. 
A bizonytalanságtól még mérgesebb lett. 

— Megteheti pusztán azért, mert jó szíve van — felelte csípősen. 

— Lehet, de a vágy csak megbízhatóbb ok. 

Mack kutyaugatást hallott. Feltehetően a verandán alvó kopók 
voltak azok. Mi nyugtalaníthatja őket? 

— Idegen kutyák vannak a közelben — állapította meg Kobe. — 
Azért ideges Roy és Rex. 

— Talán a seriff az az embereivel? — kérdezte izgatottan Mack. 

— Azt hiszem - felelte az öreg. 

— Reméltem, hogy van még időnk, és ki tudunk találni valamit. 

Cora a lovához ment, és nyeregbe szállt. 


— Megyek, még mielőtt meglátna valaki — mondta. — Sok 
szerencsét! — szólt még vissza lágyan, majd mint egy szellemalak, 
eltűnt a reggeli párában. 

Mack Peghez fordult: 

— Kezdünk kifogyni az időből. Gyere be velem a házba! Még 
mindig ott van a legtöbb esélyünk. 

— Megteszek mindent, amit csak mondasz - felelte ijedten a lány. 

- Én meg utánanézek, kik a látogatók. Ha a seriff és a csapata, 
megpróbálom lelassítani őket. 

Peg belecsimpaszkodott Mack kezébe, s a hajnali szürkületben 
futni kezdtek a szántóföldeken, réteken át. A kutyák már messziről 
észrevették őket, és eléjük szaladtak üdvözölni őket. Roy megnyalta 
Mack kezét, Rex pedig érdeklődve szaglászta Peget. 

A ház ajtóit soha nem zárták be, ezért Mack a hátsó bejárathoz 
vezette Peget. A lépcsőn felfelé haladva Mack kinézett az egyik 
ablakon, s látta, a folyó irányából öt-hat ember közeledik kutyákkal. 
Miközben nézte őket, a csapat kettévált. Két férfi a ház felé indult, a 
többiek pedig a kutyákkal a rabszolgák szállásához. 

Mack Lizzie szobájának ajtajánoz lépett, és közben azért 
fohászkodott, az asszony ne utasítsa el. Elfordította az ajtógombot, 
de nem tudott benyitni, mert az ajtó zárva volt. 

Félve, hogy felébreszti a szomszéd szobában alvó Jayt, halkan 
bekopogott. 

Mivel senki sem válaszolt, kis idő múlva hangosabban is 
megismételte. 

Ezután már halk lépteket hallott, majd Lizzie tisztán érthető 
hangját az ajtó mögül: 

— Ki az? 

— Pszt! Én vagyok, Mack - felelte suttogva a férfi. 

— Mi az ördögöt akar itt? 

— Nem azt, amire gondol. Nyissa ki az ajtót, kérem! 

Hallotta, amint a kulcs elfordul a zárban, s az ajtó ki is nyílt. A 
halvány fényben alig látta az asszonyt. Lizzie megfordult, visszament 
a szobába. Mack pedig Peget kézen fogva követte. Hallotta a 
lépteket, aztán felemelkedett egy függöny, s a kívülről beáramló 


halvány fényben végre jobban láthatta az asszonyt. Bő köpeny volt 
rajta, s kócos hajjal még vonzóbbnak tűnt, mint általában. 

— Gyorsan mondja el, mit akar itt, de valami ügyes magyarázatot 
találjon ki! — szólt rá Mackre, de Peget észrevéve rögtön 
megváltozott a viselkedése: — Maga nincs is egyedül! 

— Peg Knapp vagyok — mutatkozott be a lány. 

— Emlékszem — mondta Lizzie. — Hogy vagy, Peggy? 

— Bajban, már megint. 

— Egy farmernek adták el, aki megpróbálta megerőszakolni — 
vette át a lánytól a szót Mack. 

— Teremtő isten! 

— Megölte a férfit. 

— Szerencsétlen gyerek! — jajdult fel Lizzie, és magához ölelte 
Peget. — Szerencsétlen gyerek. 

— A seriff el akarja fogni — folytatta Mack. — Már itt is van, a 
rabszolgák szállását kutatja éppen át. — Peg sovány arcába nézett, 
és emlékezetében felrémlett a Fredericksburgben látott bitó. — EI kell 
bújtatnunk. 

— Bízza csak rám a seriffet! — válaszolta Lizzie. 

— Nem értem — Macket nyugtalanította a gondolat, hogy Lizzie 
veszi át az irányítást. 

— Majd megmagyarázom neki, Peg csak az erőszak ellen akarta 
megvédeni magát. 

Ha Lizzie biztosnak érezte magát valamiben, akkor gyakran azt 
képzelte, senki sem képes megcáfolni azt, amit mond. Mack 
azonban tudta, ezzel csak áltatja magát, és türelmetlenül megrázta a 
fejét. 

— Ez így nem lesz jó, Lizzie! — mondta neki. — A seriff azt fogja 
válaszolni, hogy a bíróságnak, nem pedig magának kell eldöntenie, 
bűnös-e. 

— Akkor majd itt marad, amíg a tárgyalásra sor nem kerül. 

Lizzie ötletei annyira dühítőek voltak, hogy Mack csak komoly 
erőfeszítés árán tudta megőrizni a nyugalmát. 

— Bármit gondol is az ügyről, nem akadályozhatja meg a seriffet 
abban, hogy letartóztasson valakit, akit gyilkossággal vádolnak. 


— Talán elég, ha csak a tárgyaláson jelenik meg. Ha ártatlan, 
akkor úgysem ítélhetik. . . 

— Gondolkozzon már értelmesen, Lizzie! — szólt rá az asszonyra 
elkeseredetten Mack. — Melyik virginiai bíróság lenne hajlandó 
felmenteni egy elítéltet, aki megölte a gazdáját? Ezek az emberek 
mind attól rettegnek, hogy a rabszolgáik rájuk támadnak. Még ha 
elhiszik, amit mond, akkor is felakasztatják, ezzel megijesztve a 
többieket. 

Az asszony dühösnek látszott, és már éppen vissza akart vágni, 
amikor Peg sírásra fakadt. Ez elbizonytalanította Lizzie-t. Az ajkába 
harapott, és azt kérdezte: 

— Mit gondol, mit kellene tennünk? 

Odakint felmordult az egyik kutya. Mack egy férfi hangját hallotta, 
amint éppen igyekezett megnyugtatni az állatot. 

— Szeretném, ha elrejtené Peget, amíg a kutatás tart — mondta 
Mack Lizzie-nek. — Megteszi? 

Figyelte az asszony arcát, és arra gondolt: ha nemet mona, akkor 
olyan nőbe szeretett bele, akibe nem érdemes. 

— Hát persze! — válaszolta Lizzie. — Mit gondol, ki vagyok én? 

Mack megkönnyebbülten, boldogan elmosolyodott. Abban a 
pillanatban annyira imádta az asszonyt, hogy már már a könnyei is 
kicsordultak belé. Nagyot nyelt, és fátyolos hangon azt mondta: 

— Maga csodálatos. 

Halkan beszélgettek, de Mack hangokat hallott a szomszéd 
szoba felől, amelyikben Jay aludt. Tudta, még sok tennivalója lesz, 
míg sikerül teljes biztonságba helyezni Peget. 

— Mennem kell. Sok szerencsét! — mondta, és rögtön távozott is. 

Könnyű léptekkel leszaladt a lépcsőn, s bár a földszintre érve 
hallotta, amint nyílik Jay szobájának az ajtaja, nem pillantott vissza. 

A hallba jutva mély lélegzetet vett. Én csak egy szolga vagyok, és 
fogalmam sincs arról, mit akarhat a seriff, biztatta magát, majd 
udvarias mosolyt erőltetve az arcára ajtót nyitott. 

A verandán két férfi állt. A tehetős virginiaiak öltözékét viselték: 
lovaglócsizmát, hosszú mellényt és háromszögletű kalapot. A 
vállukra erősített bőrtokban mindkettőjüknél pisztolyok voltak, s rum 


szaga érződött rajtuk. Mielőtt elindultak volna, biztosan felhajtottak 
néhány pohárral, hogy jobban bírják az éjszakai hideget. 

Mack szétvetett lábbal, határozottan megállt előttük az ajtóban, 
eleve elvéve a kedvüket attól, hogy csak úgy berontsanak a házba. 

— Jó reggelt, uraim! — köszönt nekik nyugodt hangon, bár közben 
a szíve hevesen vert az izgalomtól. — Úgy látom, keresnek valakit. 

A két férfi közül a magasabbik válaszolt: 

— Spotsylvania megye seriffje vagyok, és egy Peggy Knapp nevű 
lányt keresek. 

— Látom, kutyáik is vannak. Leküldték őket a rabszolgák 
szállására? 

— Igen. 

— Jó ötlet volt, seriff. Így alvás közben érhetik a niggereket, és 
nem lesz rá módjuk elbújtatni a szökevényt. 

— Örülök, hogy jóváhagyja az intézkedéseimet — felelte a seriff 
némi gúnnyal a hangában — Most pedig bemegyünk. 

Mack tudta, nincs más választása, mint engedelmeskedni. 
Félreállt hát az útból, és beengedte őket az előcsarnokba. De 
közben változatlanul bízott abban, nem kutatják majd át a házat. 

— Furcsa, hogy magát ébren találtuk! — mondta gyanakvó hangon 
a seriff. — Azt hittük, mindenkit álmából fogunk felverni. 

— Korán kelő vagyok. 

A férfi érthetetlenül morgott valamit, aztán tovább érdeklődött: 

— Itthon van a gazdája? 

— Igen. 

— Vezessen bennünket hozzá! 

— Mintha járkálni hallottam volna Mr. Jamissont — válaszolta. — 
szóljak neki, hogy jöjjön le? 

— Ne. Nem akarom, hogy az öltözködéssel fáradjon. 

Mack némán káromkodott. A seriff szemmel láthatóan 
meglepetésszerűen kívánt rajtaütni a házon, s bármennyire is félt, 
nem vitatkozhatott vele. 

— Erre parancsoljanak — mondta hát, és felvezette a két férfit a 
lépcsőn. 

Bekopogott, s pár másodperccel később a hálóinge fölött köntöst 
viselő Jay ajtót nyitott. 


— Mi az ördögöt akarnak? — kérdezte mogorván. 

-— Abraham Barton seriff vagyok, Mr. Jamisson. Elnézést a 
háborgatásért, de Burgo Marler gyilkosát keressük. Mond magának 
valamit ez a név: Peggy Knapp? 

Jay keményen Mackre pillantott. 

— Hát persze — válaszolta. — Az a lány világéletében tolvaj volt, és 
egy csöppet se lep meg, hogy gyilkos lett belőle. Megkérdezték már 
McAsht, tud-e róla valamit? 

Barton seriff meglepődött. 

— Szóval maga McAsh! - fordult Mackhez. — Ezt nem mondta. 

— Mert nem kérdezte - felelte Mack. 

A válasz szemmel láthatóan nem elégítette ki a seriffet. 

— Tudta, hogy ma hajnalban idejövök? 

— Nem. 

— Akkor miért kelt fel ilyen korán? — kérdezte gyanakodva Jay. 

— Amikor az apja szénbányájában dolgoztam, hajnali kettőkor 
kezdtem a munkát. Azóta korán kelő vagyok. 

— Még észre se vettem. 

— Mert maga még soha nem kelt fel olyan korán. 

— Vigyázzon magára! Viselkedjen tisztességesen! 

— Mikor látta utoljára Peggy Knappet? -— kérdezte a seriff Macktől. 

— Fél évvel ezelőtt, amikor kiszálltam a Rosebudról. 

A seriff visszafordult Jayhez. 

— Talán a niggerek bújtatják. Kutyákat is hoztunk. 

— Menjenek, és tegyék, amit jónak látnak — válaszolta nagylelkű 
beleegyezéssel Jay. 

— A házat is át kell kutatnunk. 

Ettől a kijelentéstől Macknek a lélegzete is elakadt. Korábban azt 
remélte, a seriff ezt nem tartja majd szükségesnek. Az ötlet szemmel 
láthatólag Jaynek se nagyon tetszett. 

— Nem valószínű, hogy itt van a kölyök. 

— Mégis, a biztonság kedvéért. . . 

Jay elgondolkozott. Mack azt remélte, felháborodottan el fogja 
zavarni a seriffet, ám végül beadta a derekát, s vállát megvonva 
bement a szobájába. 

Macket mintha letaglózták volna. 


— Melyik Mrs. Jamisson szobája? — kérdezte Barton. 

Mack nagyot nyelt. 

— A következő — mondta. Az ajtó elé lépve halkan bekopogott, és 
a torkában dobogó szívvel beszólt: — Mrs. Jamisson. Ébren van? 

Kis szünet következett, aztán Lizzie kinyitotta az ajtót, s 
álmosságot tettetve azt kérdezte: 

— Mi a csodát akar ilyen korán? 

— A seriff egy szökevényt keres. 

Lizzie szélesre tárta az ajtót. 

— Hát, nálam nincs, az biztos — mondta. 

Mack benézett a szobába, és megpróbálta kitalálni, vajon hol 
rejtőzhetett el Peg. 

— Bemehetnénk egy pillanatra? — érdeklődött Barton. 

Lizzie tekintetében szinte alig észrevehetően félelem villant, és 
Mack azért fohászkodott, nehogy ez felkeltse a seriff figyelmét. 

— Parancsoljanak — válaszolta beletörődő hangon az asszony, és 
közömbösen vállat vont. 

A két férfi láthatóan zavarban volt, de azért beljebb léptek. Lizzie 
pedig, mintegy véletlenül, hagyta a köntösét egy kissé szétnyílni. 
Mack képtelen volt megállni, hogy rá ne szögezze a szemét a 
hálóing alól elődomborodó mellére. A két jövevény is ugyanazt tette. 
Lizzie komolyan a seriff szemébe nézett, erre az szégyenkezve 
elfordult. Mack számára addigra már nyilvánvalóvá vált, az asszony 
szándékosan hozta kényelmetlen helyzetbe a két férfit, hogy 
gyorsabb, felületesebb keresésre ösztönözze őket. 

A seriff a padlóra hasalva benézett az ágy alá, miközben 
segítőtársa a ruhásszekrényt vizsgálta át. Lizzie közben az ágyra ült, 
s türelmetlen mozdulattal felhajtotta a takaró sarkát. Mielőtt a paplan 
ismét visszakerült volna a helyére, Mack apró, piszkos kis lábat látott 
kivillanni alóla. 

Peg az ágyban rejtőzködött. 

Annyira vékony volt, hogy a vastag tollpaplan ki sem dudorodott a 
testétől. 

A seriff eközben az ágyneműs szekrényt vizsgálta át, az embere 
pedig a vetkőzőparaván mögé kukkantott be. Nem sok hely volt a 


szobában, ahol el lehetett bújni, ezért Mack izgatottan azt latolgatta, 
vajon benéznek-e az ágyba is. 

Ugyanez fordulhatott meg Lizzie fejében is, mert így szólt: 

— Most pedig szeretnék aludni. — Elfordult tőlük, végigfeküdt az 
ágyon, és magára húzta a takarót. 

— Köszönöm, Mrs. Jamisson. Sajnáljuk, ha megzavartuk az álmát. 
Megyünk, és megnézzük a rabszolgák szállását. 

Mack a megkönnyebbüléstől már-már elgyengült, s ajtót nyitva 
előttük komolyan össze kellett szednie magát, hogy ne mutassa ki 
az örömét. 

— Sok szerencsét! — szólt utánuk Lizzie. — Seriff! Ha befejezték a 
kutatást, hozza vissza az embereit. Reggelizzenek meg nálunk. 

Lizzie a szobájában maradt, míg a férfiak kutyáikkal átkutatták az 
ültetvényt. Halkan beszélgetett Peggel. A lány elmesélte neki az 
életét. Az asszonyra megrázóan hatott a történet. Peg csak egy 
vékony, kedves, felvágott nyelvű csitri volt, s ha ránézett, rögtön a 
saját kislánya jutott az eszébe. 

Az álmaikat is elmondták egymásnak. Lizzie elárulta neki, ő 
mindig a szabadban szeretett volna lakni, férfiruhában járni, s 
puskával a kezében, lóháton tölteni a napjait. Peg egy 
összehajtogatott, megviselt lapot vett elő a ruhájából. Színes kép 
volt, ami egy férfit, egy nőt és egy gyereket ábrázolt, kellemes vidéki 
házzal a háttérben. 

- Én mindig ez a kislány szerettem volna lenni, aki a képen 
látható — vallotta be. — Mostanában viszont már arra gondolok néha, 
hogy jó volna, ha én lennék az anya. 

A megszokott időben Sarah, a szakácsnő tálcán bevitte Lizzie- 
nek reggelijét. Kopogására Peg rögtön bebújt a takaró alá, de az 
asszony a szobába lépve egyből azzal kezdte: 

— Tudok Peggyről, ne aggódjanak! 

Erre Peg előbújt, Lizzie pedig zavartan megkérdezte: 


— Ki nem tud róla? 

— Mr. Jamisson és Mr. Lennox. 

Megosztoztak a reggelin, s a lány úgy tömte magába a sült 
sonkát és a rántottát mintha már egy hónapja nem evett volna egy 
falatot sem. 

Épp az evés végén tartottak, mikor a seriff és csapata elvonult a 
birtokról. Lizzie és Peg az ablaknál állva figyelték, hogyan haladnak 
át a ház előtti füves térségen, és indulnak vissza a városba a 
folyóparton. Csalódottak voltak. Görnyedt háttal haladtak előre, s a 
hangulatukat átvéve kutyáik is megjuhászodva, behúzott farokkal 
baktattak mögöttük. 

Megvárták, míg végképp eltűnnek, aztán Lizzie 
megkönnyebbülten felsóhajtott: 

— Biztonságban vagy. 

Boldogan összeölelkeztek. Peg olyan sovány volt, hogy a csontjai 
szinte szúrtak, és  Lizzie-ben anyai érzések támadtak a 
szerencsétlen gyerek iránt. 

— Mackkel mindig biztonságban vagyok - jelentette ki Peg. 

— Itt kell maradnod, amíg Jay és Lennox el nem mennek. 

— Nem félsz attól, hogy Mr. Jamisson bejön hozzád? - kérdezte 
kíváncsian Peg. 

— Nem. Ide soha nem szokott bejönni. 

Látszott a lányon, hogy nem egészen érti a dolgot, de nem tett fel 
több kérdést. Ehelyett azt mondta: 

— Ha idősebb leszek, feleségül megyek Mackhez. 


Mack a gyerekszobában ült, ahol biztos lehetett abban, senki 
nem fogja háborgatni. A felszerelését nézte át. Ellopott egy tekercs 
zsinórt; Cass hat horgot is készített számára, hogy tudjon halat 
fogni; volt egy bádogbögréje és -tányérja, olyan, amilyet a 
rabszolgák használnak, tűzszerszáma, egy öntöttvas lábasa, hogy 
ételt tudjon főzni magának. Miközben a rabszolgák a fákat döntötték, 
egy fejszét és egy erős, széles pengéjű kést is magához vett. 

Zsákja mélyén egy ruhadarabba tekerve ott lapult a fegyvereket 
tartalmazó szoba kulcsa. Úgy tervezte, mielőtt elindul, utolsó 


lépésként még magához vesz egy puskát és megfelelő mennyiségű 
lőszert. 

A holmija közé rakta a Robinson Crusoe-t és az acél nyakperecet 
is, amit még Skóciából hozott magával. Ez utóbbit most elővette, 
forgatta a kezében. Eszébe jutott, hogyan törte el a 
kovácsműhelyben azon az éjszakán, amikor elmenekült Heugh-ból. 
Több mint egy év telt már el azóta, és még mindig nem volt szabad. 
De nem adta fel a reményt. 

Peg felbukkanása elhárította az útjából az utolsó olyan akadályt 
is, amely visszatartotta. Peg a rabszolgák szállásán bújt el, és a 
hajadon lányok szobájában aludt. Mack biztos volt benne, a négerek 
megőrzik a titkát, és úgy fogják védelmezni, mintha közülük való 
lenne. Nem először fordult elő, hogy egy szökevény náluk kapott 
menedéket. A menekülők Virginia minden ültetvényén biztosan 
számíthattak egy tányér zabkására és egy fekhelyre, ahol álomra 
hajthatták a fejüket. 

Napközben Peg az erdőben bujkált, ügyelve rá, hogy senkinek se 
kerüljön a szeme elé. Este visszament a szállásra, és a 
rabszolgákkal együtt vacsorázott. Mack persze tisztában volt vele, 
ez nem mehet így sokáig. Az unalom rátelepszik a lányra, 
elővigyázatlanná teszi, és előbb-utóbb elfogják. Nem kellett azonban 
már sokáig így élnie. 

A térképre nézett, majd a horgászkészletre és a tűzszerszámra. 
Egy lépésre volt a szabadságtól, és képtelen volt rászánni magát 
arra, hogy megtegye azt a kis lépést. 

Beleszeretett Lizzie-be, és nem tudta otthagyni. 


Lizzie meztelenül állt hálószobája nagy tükre előtt, és a testét 
vizsgálgatta. 

Azt mondta ugyan Jaynek, a terhesség után ismét visszanyerte 
régi formáját, de tisztában volt vele, hogy soha nem lesz már olyan, 
amilyen volt. Melle visszanyerte a régi nagyságát, de már nem volt 
olyan kemény, mint korábban. A hasa is megváltozott, kissé 
párnásabbá és ernyedtebbé vált. Gyanította, örökre ilyen is marad. 
Ahol terhesség közben megnyúlt, ott halvány, ezüstös csíkok 
fénylettek rajta. Nem voltak már olyan feltűnőek, mint eleinte, de 


teljesen soha nem múlnak el. Lent, ahol a gyerek előbukkant a 
testéből, szintén megváltozott. Valamikor olyan szűk volt a nyílás, 
hogy az ujját alig tudta belenyomni, s most az is megereszkedett, 
kitágult. 

Azon gondolkodott, vajon Jay kívánja-e még. A szerencsétlenül 
végződött szülés óta nem is látta még a meztelen testét, de biztosan 
tudta, milyen lehet, és kiábrándítónak találta. Felia, a rabszolgalány 
biztosan nem szült még, s az ő teste tökéletes volt. Igaz, előbb vagy 
utóbb Jay őt is terhessé teszi, de aztán szívfájdalom nélkül 
eldobhatja, ahogyan őt is eldobta, és új nőt választhat magának. 
Erre az életre vágyna? Minden férfi ilyen? Lizzie szerette volna, ha 
az édesanyja ott van, és választ ad a kérdéseire. 

Úgy bántak vele, mint egy semmire sem jó, elhasznált tárggyal: 
egy széttaposott csizmával, eltört tányérral. Ez nagyon dühítette. 

Mély lélegzetet vett, behúzta a hasát, és kidüllesztette a mellét. 
Igen, így nézett ki azelőtt. Tenyerével alányúlva megemelte a mellét, 
aztán a combja tövén sötétlő göndör szőrbe mélyesztette az ujját. 

Észre sem vette, de mögötte nyílt az ajtó. 


Macknek eszébe jutott, hogy Lizzie szobájában kiesett a kandalló 
egyik téglája, és a helyére kellene illeszteni. 

— Mrs. Jamisson fent van már? — kérdezte Mildredtől, s a 
komorna azt válaszolta: 

—- Épp most ment ki az istállóba. — Félrehallhatta a dolgot, mert 
azt hitte, Mack Mister Jamisson felől érdeklődik. 

Mindez a másodperc töredéke alatt futott át Mack agyán, s aztán 
nem figyelt már másra, csak Lizzie-re. 

Az asszony szívfájdítóan szép volt. Ahogy a tükör előtt állt, elölről 
és hátulról is látta a testét. Háttal volt felé, éppen a csípőjén simított 
végig, s a tükörben tisztán látszottak telt keblei, rózsás mellbimbói. 
Az ölét belepő göndör szőr ugyanolyan sötét volt, mint a haja. 

Mack szótlanul állt, s bár tudta, elnézést kérve gyorsan távoznia 
kellene, a lábai mintha odaragadtak volna a padlóhoz. 

Lizzie megfordult, s rettenetesen zavartan nézett rá. Ruha nélkül 
sebezhetőnek, már-már rémültnek tűnt. 


Mack végre képes volt összeszedni magát annyira, hogy meg 
tudjon szólalni. 

— Maga csodálatosan szép — suttogta. 

Az asszony arckifejezése, mintha egy ki nem mondott kérdésre 
kapott volna választ, rögtön megváltozott. 

— Csukja be az ajtót! — mondta. 

Mack szó nélkül engedelmeskedett, az ajtót berúgva három 
lépéssel átkelt a szobán, s aztán egy pillanat sem telt bele, Lizzie 
már ott volt a karjaiban. Magához préselte az asszony meztelen 
testét, az ingén keresztül is érezve lágy, telt keble érintését a 
mellkasán. A szájára hajolt, s Lizzie készségesen rögtön szétnyitotta 
az ajkát. Mack nyelve a nyelvét kereste, s miután megtalálta, testük 
szorosan összetapadt. Lizzie érezte, amint a férfi nemi szerve 
megmerevedik, s az ölét odapréselve hozzádörzsölte magát. 

Mack, félve áttól, hogy magja mindjárt a nadrágjába ömlik, 
lihegve elhúzódott tőle. De az asszony összemarkolta rajta a 
mellényt és az inget, s megpróbált ujjaival alájuk férkőzni. Mack 
lázasan kibújt az ingből. Lizzie pedig ráhajolt, és a szájába vette 
mellbimbóját. Először csak csókolta, aztán a nyelve hegyével 
játszadozott vele, s végül éles szemfogaival belé is harapott. Kéjes 
fájdalom járta át Mack testét, s felnyögött a gyönyörűségtől. 

Most te! — bíztatta Lizzie, és felsőtestével hátrahajolva odakínálta 
neki a mellét. Mack szája rátapadt az izgalomtól keményen 
meredező bimbóra. 

— Ne olyan lágyan! — suttogta az asszony. 

A biztatásnak engedve Mack erősebben kezdte szívni, majd belé 
is harapott, ahogy nem sokkal korábban Lizzie tette vele. Hallotta, az 
asszony felszisszen. Már azt hitte, kegyetlenül bánt érzékeny 
testével, amikor Lizzie ismét rászólt: 

— Erősebben! Azt akarom, hogy fájjon. — Mack újból beleharapott. 
— Igen! — nyögött fel az asszony, s a mellére rántotta a férfi arcát. 

Mack szünetet tartott, mert attól félt, hogy a finom bőrből mindjárt 
kiserken a vér. Mikor felegyenesedett, Lizzie a derekához hajolt, 
megoldotta a zsinórt, és lehúzta róla a nadrágot. Mack pénisze 
börtönéből szabadulva büszkén felágaskodott. Az asszony két 
tenyerébe fogta, az arcához dörzsölte, és lágyan körbecsókolta. 


Mack egész testét perzselő gyönyör járta át. Ismét kénytelen volt 
elhúzódni Lizzie-től, nehogy idő előtt bekövetkezzen nála a 
robbanás. 

Tekintete az ágyra tévedt. 

— Nem ott! — szólt rá Lizzie. — Itt! — mondta, s hanyatt feküdt a 
tükör előtti szőnyegen. 

A férfi a lábai közé térdepelt, és hosszan gyönyörködött benne. 

— Most, gyorsan! — biztatta az asszony. 

Mack a könyökére támaszkodva föléhajolt, közben Lizzie 
bevezette a testébe. Gyönyörködve nézte a vágytól még igézőbbé 
vált arcát. Az asszony orcái kipirultak, szája enyhén szétnyílt, és 
nedves ajkai között gyöngyházfehéren ragyogtak tökéletes, apró 
fogai. A tekintete szinte lángolt, nézve a föléje hajló férfitestet. 

— Mack! -— nyögte a vágytól elfúló hangon. — Ó, Mack! — Teste 
átvette az ő testének a ritmusát, és ujjai a hátizmaiba nyomódtak. 

Mack megcsókolta, és óvatosan mozgott benne, de Lizzie ezúttal 
is többet akart. Szájába vette a férfi alsó ajkát, és olyan erősen 
beleharapott, hogy a vér is kiserkent belőle. 

— Gyorsabban! — követelőzött. Indulata a férfira is átragadt, és 
sebesebben, már-már durván kezdte öklelni. — Igen! Ez az! — nyögött 
fel Lizzie. A szemét behunyva átadta magát a kéjnek, lihegett, majd 
a csúcspontra jutva sikoltozni kezdett. Mack a szájára tette a kezét, 
de az asszony elkapta az ujját, és vadul beleharapott. Mögéje nyúlva 
még erősebben préselte magába, az ajkára tapadó tenyér nyomása 
alatt elfúlva sikoltozott, és alsótestét Mackébe olvasztva vadul 
rángatózott mindaddig, míg ereje fogytán hátra nem hanyatlott. 

A férfi, szelíden mozogva a testében, végigcsókolta az orrát, a 
szemét, az arcát. Lizzie pedig, miután lihegése alábbhagyott, 
kinyitotta a szemét, és rászólt: 

— Néz a tükörbe! 

Ő engedelmeskedett, és egy másik Macket látott, amint egy 
másik Lizzie-re dől, s a testük eggyé van forrva. Figyelte, hogyan 
húzódik vissza majd merül el ismét benne kőkeménnyé merevedett 
pénisze. 

— De gyönyörű! - hallotta az asszony suttogását. 


A tükörtől elfordulva ránézett, és szinte elmerült koromfekete 
szemében. 

— Szeretsz? — kérdezte tőle. 

—- Ó, Mack, hogy kérdezhetsz ilyet? — szólt Lizzie, s a szemét 
könnyek öntötték el. — Szeretlek! Szeretlek szeretlek, szeretlek. . . 


Miután az első dohánytermés értékesíthetővé vált, Lennox 
felrakott négy hordót egy dereglyére, és Fredericksburgbe vitte őket. 
Jay türelmetlenül várta a visszatértét, mert nagyon szerette volna 
már tudni, milyen árat fognak adni a dohányáért. 

Tisztában volt vele, készpénzt nem kap érte, a piac nem úgy 
működött. A szokásoknak megfelelően Lennoxnak be kellett vinnie 
az árut egy közraktárba, ahol az ellenőr igazolást állított ki róla, 
szavatolva a dohány jó minőségét.  Virginia-szerte ezt a 
dohányjegynek nevezett papírt használták pénzként. A dohányjegy 
hosszú utat járt be, míg utolsó tulajdonosa pénzre, vagy ami még 
valószínűbb, Angliából érkezett árukra nem váltotta egy 
hajóskapitánynál. A kapitány aztán elment vele a raktárba, és 
megkapta a rajta szereplő donánymennyiséget. 

Jay nagyon várta már a dohányjegyet, hogy kiegyenlíthesse 
tartozásait. Szerencsére Lizzie nem vette észre, milyen rosszul 
állnak. Attól kezdve, hogy halva megszületett a gyereke, három 
hónapon keresztül teljesen magába zárkózott, valami különös 
álomvilágban élt. Miután pedig rajtakapta Feliával, megnémult, és 
nem is szólt hozzá. 

Ezen a napon azonban egészen másként viselkedett, mint 
általában az utóbbi időben. Jókedvűnek látszott, és szinte 
barátságos volt hozzá. 

— Mi hír a világban? — kérdezte vacsora közben. 

— Bajok vannak Massachusettsben — válaszolta Jay. — Néhány 
forrófejű összeszövetkezett, és még ahhoz is volt bátorságuk, hogy 
pénzt küldjenek Londonba, annak az átkozott John Wilkesnek. 

-— Ez úgy hangzik, mintha a gyarmatiak készek lennének 
bármelyik pillanatban fellázadni. 

Jay megrázta a fejét. 


-— Arra a gyógyszerre lenne szükségük, amit a bányában 
hőzöngőknek adtunk. Egy kis lőporfüstre, és néhány akasztásra. 

Férje szavait hallva Lizzie megborzongott, és nem tett fel több 
kérdést. 

Csöndben fejezték be a vacsorát, s Jay már éppen pipára 
gyújtott, mikor Lennox lépett be az ebédlőbe. 

Jay rögtön látta rajta, Fredericksburgben nemcsak az üzlettel 
törődött, hanem jócskán ivott is. 

— Minden rendben, Lennox? -— kérdezte tőle. 

- Nem egészen — felelte az intéző megszokott, szemtelen 
stílusában. 

— Mi történt? — érdeklődött türelmetlenül Lizzie. 

Lennox anélkül válaszolt, hogy az asszonyra nézett volna. 

— Felgyújtották a dohányunkat. 

— Felgyújtották? — kiáltott fel elszörnyedve Jay. 

— De kik?! — kérdezte ugyanolyan izgatottan Lizzie. 

— A felügyelők. Hamuvá égették az egészet. Azt mondták, nem 
eladható. 

Jaynek fájdalmas görcsbe rándult a gyomra. Nyelt egy nagyot, s 
értetlenül azt mondta: 

— Ezt is megtehetik. 

— Mi volt vele a baj? — érdeklődött tovább Lizzie. 

Lennox csak hallgatott, és rá egyáltalán nem jellemző módon 
zavartnak tűnt. 

— Gyerünk, ki vele! — nógatta mérgesen az asszony. 

— Azt mondták, trágyaszagú. 

— Tudtam! — kiáltott fel Lizzie. 

Jaynek fogalma sem volt róla, miről is beszélnek. 

— Trágyaszagú? Honnan szedték ezt? 

-— Onnan, hogy a marhákkal állandóan a  dohányföldön 
végeztették el a dolgukat — felelte éles, metsző hangon Lizzie. — A 
dohány, ha a földet túltrágyázzák, kellemetlen szagot szív magába. 

-— Kik ezek az ellenőrök, akiknek joguk van elégetni a 
termésemet? -— kérdezte dühösen Jay. 

— A gyarmati közgyűlés bízza meg őket — adta meg a választ az 
asszony. 


— Ez felháborító! 

— Jay! Miért a törvényt szidod? Miért nem próbálod meg 
normálisan igazgatni az ültetvényedet? Ha törődnél a birtokkal, 
kiváló minőségű dohányt termeszthetnél rajta — figyelmeztette a 
férjét Lizzie. 

— Nincs rá szükségem, hogy egy asszony mondja meg, hogyan 
intézzem a dolgaimat! — kiabálta a férfi. 

Lizzie súlyos pillantást vetett Lennoxra. 

— De egy semmihez sem értő sültbolondra sincs szükséged — 
mondta. 

Jayt szörnyű gondolat kerítette a hatalmába. 

— Mennyit termesztettek ebből a dohányból? -— kérdezte. 

Lennox nem válaszolt. 

— Nos?! — biztatta türelmetlenül Jay. 

— Mindet - válaszolta a munkavezető helyett Lizzie. 

Jay végre megértette: tönkrement. 

Az ültetvényt kölcsön fejében elzálogosította, fülig el volt 
adósodva, a dohánya pedig értéktelen volt. 

Úgy érezte, mintha egy jeges kéz szorította volna össze a torkát, 
s lélegezni se tudott. Kitátotta a száját, mint egy hal, de így sem 
jutott levegőhöz. 

Végül csak összeszedte magát valamennyire, s mint a fuldokló, 
aki utoljára vesz lélegzetet, mélyen felsóhajtott. 

— Az isten legyen irgalmas hozzám — mondta, s a tenyerébe 
temette az arcát. 


Aznap éjjel bekopogott Lizzie-hez. 

Az asszony akkor már hálóingre vetkőzve a kandalló előtt ült, és 
Mackre gondolt. Kimondhatatlanul boldog volt. Szerette a férfit, és az 
is szerette őt. 

A kopogás megriasztotta. Felpattant a karosszékből, és a bezárt 
ajtóra meredt. 

Látta, amint a gomb elfordul, de az ajtó zárva maradt, ugyanúgy 
mint minden éjjel azóta, hogy a férjét Feliával találta. Jay hangja ért 
el hozzá a folyosóról: 

— Lizzie! Nyisd ki az ajtót! 


Nem mozdult, de nem is válaszolt. 

— Tudom, hogy bent vagy! Nyisd ki, de rögtön! — A beszédéből 
ítélve a férfi mintha kissé kapatos lett volna. 

Pár pillanat múlva hangos dördülés hallatszott, mintha a vállát 
nekivetve próbálta volna betörni az ajtót. Lizzie tudta, hiába 
erőlködik, semmire sem megy. Az ajtó sarokvasai rézből készültek, a 
zár pedig nagy volt és erős. 

Távolodó lépteket hallott, de gyanította, Jay nem adta még fel. 
Nem is tévedett. Három-négy perccel később a férfi visszatért, és 
beszólt hozzá: 

— Ha nem nyitod ki, betöröm az ajtót. 

Szavai után rögtön éles reccsenés hallatszott. Jay egy fejszével 
tért vissza. A következő csapás átütötte a deszkát, s a nyílásban 
felbukkant a szerszám csillogó éle. 

Lizzie-t félelem kerítette hatalmába. Szerette volna, ha Mack ott 
van a közelében, de tudta, a férfi a munkások szállásán tartózkodik. 

Egész testében remegve az ágya melletti asztalkához lépett, és 
felemelte róla a pisztolyait. 

Jay közben tovább támadta az ajtót, fejszéjével jókora darabokat 
hasítva ki belőle. Lizzie ellenőrizte, meg vannak-e töltve a pisztolyok, 
és reszkető kézzel lőport öntött mindkettőnek a serpenyőjébe. 

Most már semmi sem érdekel, gondolta a végletekig elszántan. 
Jöjjön, aminek jönnie kell! 

Az ajtó végre engedett, és Jay vörössé vált arccal, lihegve 
berontott a szobába. A baltát két kézre fogva Lizzie felé indult, de az 
asszony előrenyújtotta a bal kezét, s egy golyót küldött a feje fölé. 

A szűk helyiségben a pisztoly akkorát szólt, mint egy ágyú. Jay 
megtorpant, és ijedten, védekező mozdulattal maga elé kapta a 
kezét. 

— Tudod milyen pontos lövő vagyok! — mondta neki Lizzie. — Már 
csak egy golyóm maradt, s ha kell, azt egyenesen a szívedbe 
küldöm. — Miközben beszélt, maga is alig hitte, hogy ilyen szavakat 
képes annak a férfinak a fejéhez vágni, akit valamikor szeretett. Sírni 
lett volna kedve, de összeszorította a fogát, és rezzenéstelen 
tekintettel nézett a férjére. 


— Hideg, szívtelen szuka! — vetette oda Jay, maga sem tudva, 
milyen okos megjegyzés volt ez részéről. 

Lizzie ugyanis épp azzal vádolta magát, hogy hideg, nem elég 
megértő, s a szemrehányás szíven találta. Lassan leengedte a 
pisztolyt. 

— Mit akarsz? — kérdezte. 

— Lefektetni még egyszer, mielőtt elmegyek — válaszolta Jay. 

A férfi közelebb lépett, megragadta a pisztolyok csövét. Lizzie 
erőtlenül hagyta, hogy elvegye őket tőle. 

Jay még közelebb lépett hozzá, és jókora erővel a hasába 
öklözött. Lizzie a megdöbbenéstől és a fájdalomtól élesen felsikoltva 
összegörnyedt. 

— Soha ne merj fegyvert emelni rám! — üvöltötte a férfi. Következő 
ütése Lizzie arcát érte, mire az asszony a padlóra zuhant. 

Később már csak arra emlékezett, hogy erős rúgás érte a fejét, 
aztán elájult. 

Lizzie másnap egész délelőtt ágyban maradt. Annyira fájt a feje, 
hogv beszélni is alig tudott. 

Sarah rémült arccal vitte be neki a reggelit, de ő csak pár korty 
teát ivott, és csukott szemmel ismét visszahanyatlott az ágyra. 

Mikor a szakácsnő ismét bement hozzá, elvinni a tálcát, 
megkérdezte tőle: 

— Elment Mr. Jamisson? 

— Igen, asszonyom. Még alig virradt, mikor Williamsburgbe indult. 
Mr. Lennox is vele ment. 

Lizzie ettől egy csöppet jobban érezte magát. 

Pár perccel később Mack rontott be a szobába. Megállt az ágy 
mellett, az asszonyra pillantott, és egész teste remegett a dühtől. 
Lehajolt, reszkető ujjakkal megérintette, s bár Lizzie zúzódásai 
fájdalmasak voltak, könnyű érintése enyhítette a lüktetést. A kezéért 
nyúlt és megcsókolta az ujját. Mack leült mellé az ágyra. Hosszú 


ideig úgy maradtak szótlanul. Lizzie érezte, a fájdalma valamelyest 
alábbhagy; végül elnyomta az álom. Mikor felébredt. Mack már nem 
volt ott. 

Délután Mildred ment be a szobába, kitárta az ablaktáblákat és 
megfésülte Lizzie-t. Mire befejezte, megérkezett Mack és dr. Finch. 

— Nem küldtem önért — szólt az orvosnak Lizzie. 

— Én mentem érte — közölte vele Mack. 

Valamilyen oknál fogva Lizzie szegyellte, ami vele történt, és azt 
kívánta, bárcsak Mack ne vitte volna oda az orvost. 

— Miből gondolja, hogy beteg vagyok? — kérdezte. 

— Egész délelőtt ágyban maradt. 

— Csak ellustultam. 

— Engem pedig kineveztek Virginia kormányzójává. 

Az asszony elmosolyodott. Mack törődött vele, s ez boldoggá 
tette. 

— Köszönöm — mondta neki szelíd, belenyugvó hangon. 

— Úgy hallottam, fáj a feje — szólt közbe az orvos. 

— Igen, de nem vagyok beteg - válaszolta Lizzie. Az ördögbe 
vele, miért ne mondjam meg az igazságot? — A fejem attól fáj, hogy 
a férjem belerúgott. 


—-— Hmmm. - Finch egészen zavarba jött. — Mi a helyzet a 
látásával? Nem homályos? 
— Nem. 


Az orvos a  halántékához nyúlt, és óvatosan kezdte 
körbetapogatni a koponyáját. — Nem érzi zavarosnak a fejét? 

— Dehogynem, de az a házasságomtól van. Aúúú! 

— Itt érte a rúgás? 

— Ott, a fene egye meg! 

— Szerencséje van, hogy olyan dús és göndör a haja. 
Csökkentette a rúgás erejét. Hányingere nincs? 

— Csak akkor, ha a férjemre gondolok. — Lizzie érezte, hogy kezdi 
túl sok részletbe beavatni az orvost, és ezért hozzátette: — De ez 
nem tartozik magára, doktor. 

— Hagyok itt fájdalomcsillapítót, de ne használja túl gyakran, mert 
könnyen rászokik az ember — válaszolta Finch. — Azonnal küldjön 
értem, ha valami gond van a látásával. 


Miután elment. Mack leült az ágy szélére, megfogta Lizzie kezét, 
s egy idő után azt mondta: 

— Ha nem akarod, hogy ismét fejbe rúgjon, itt kell hagynod. 

Lizzie gondolkozott, érdemes-e bármiért is maradnia, de nem 
talált semmilyen okot. A férje nem szerette többé, gyerekeik nem 
voltak, és úgy tűnt, már nem is lesznek. Az otthonát sem érezte már 
igazi otthonnak. 

— Azt se tudom, merre menjek - válaszolta. 

- Én igen! — Mack arcán látszott a felfokozott érzelem. — EI 
akarok szökni. 

A hír hallatán Lizzie-nek a szívverése is majdnem elállt. 

— Peg is velem jön - tette hozzá Mack. 

Lizzie csak nézett rá, de nem szólt egy szót sem. 

— Gyere velünk! — Mack bőrtokot vett elő a zsebéből, abból egy 
térképet, és szétterítette előtte. — Innen körülbelül százmérföldnyire 
nyugatra van egy hosszú hegylánc. Fent kezdődik Pennsylvaniában, 
és dél felé halad, ki tudja meddig. Magas, de azt mesélik, hogy lent, 
ahol Cumberland-folyó ered, van rajta egy átjáró, a Cumberland- 
hasadék. A hegyeken túl sűrű erdők vannak, és alig ismert a vidék. 
Azt mondják, hogy még indiánok sincsenek arra, mert a sziúk és a 
cherokee-k nemzedékeken keresztül harcoltak egymással a 
birtoklásáért, de egyik törzs sem tudott úgy felülkerekedni, hogy 
nyugodtan letelepedhetett volna. 

Lizzie egyre izgatottabb lett. 

— Miként jutsz el oda? — kérdezte. 

— Gyalog megyünk Peggel. Nyugatnak indulunk, és elmegyünk a 
hegyek lábáig. Bors Jones szerint van ott egy ösvény, ami délnyugati 
irányban halad, nagyjából párhuzamosan a hegylánccal. A Holston- 
folyóig rajta maradunk, aztán bevesszük magunkat a hegyek közé. 

— És ha nem egyedül mennétek? 

— Ha velünk jössz, elvihetünk egy kocsit és több felszerelést: 
szerszámokat, vetőmagvakat, élelmet. Akkor nem szökevény 
lennék, hanem egy szolga, aki az úrnőjével és annak szobalányával 
utazik. Abban az esetben Richmondnak indulnánk, és onnan 
fordulnánk nyugatnak, Staunton felé. Úgy hosszabb, de Bors szerint 


arrafelé jobbak az utak. Talán tévedett, de pontosabb értesüléseket 
nem sikerült szereznem -— válaszolta Mack. 

Lizzie izgatott volt, de egyben félt is. 

— És ha elértétek a hegyeket? — érdeklődött tovább. 

— Keresünk egy völgyet, ahol sok hal van a patakokban, vad az 
erdőben. Talán sasok is fészkelnek a legmagasabb fákon. Építünk 
ott egy házat — felelte mosolyogva Mack. 


Lizzie takarókat, gyapjúzoknikat, ollót, tűket, fonalat készített 
össze az útra, közben a hangulata a lelkesültség és a kétségbeesés 
között ingadozott. Végtelenül boldog volt, mert Mackkel mehet. 
Többször is elképzelte, amint egymás mellett lovagolnak az 
erdőben, és együtt alszanak a fák tövén, de aztán eszébe jutottak a 
veszélyek. Naponta meg kell lőniük az eleségüket, házat kell 
építeniük, gabonát vetniük, ápolni a lovaikat. Netán az indiánok 
ellenségesen fogadják őket, sőt banditák is kóborolhatnak a vidéken. 
Mi lesz ha beköszönt a tél, és leesik a hó? Akár éhen is 
pusztulhatnak! 

Hálószobája ablakán kipillantva a fredericksburgi MacLaine 
kocsma homokfutóját vette észre. A könnyű kocsinak utasa is volt, s 
a hátuljában csomagok voltak felhalmozva. A kocsis, egy Simmins 
nevű részeges alak, nyilván eltévesztette az utat, és nem arra az 
ültetvényre vitte a vendéget, ahova az menni akart. Lizzie úgy 
döntött, lemegy, és útbaigazítja. 

A verandára kilépve megdöbbenéssel ismerte fel a kocsi utasát. 

Jay anyja, Alicia volt az, tetőtől talpig feketében. 

— Lady Jamisson! -— kiáltott fel ijedten Lizzie. — Mi szél hozta ide 
Londonból? 

— Hello, Lizzie! — köszönt neki az anyósa. — Sir George meghalt. 


— Szívroham — mesélte később, már a szalonban, egy csésze tea 
mellett. — Az irodájában esett össze. Haza akarták hozni a 
Grosvenor Sguare-re, de útközben meghalt. 

Az asszony hangja nem remegett, és könny sem csillogott a 
szemében miközben férje haláláról beszélt. 


Lizzie-nek eszébe jutott a fiatal, inkább helyes, mint igazán szép 
Alicia, s meg kellett állapítania, anyósa ifjonti varázsából nem sok 
maradt. Átlagos kinézetű középkorú nő volt, aki a végére ért egy 
csalódást hozó, sikertelen házasságnak. Lizzie őszintén sajnálta, s 
meg is fogadta magának, vele ez nem fog megtörténni. 

— Hiányzik? — kérdezte bizonytalanul az asszonyt. 

Alicia éles pillantást vetett rá, és úgy válaszolt. 

— Gazdagsághoz és társadalmi ranghoz mentem feleségül, s azt 
meg is kaptam. Olive volt az egyetlen nő akit szeretett, és nem 
hagyta, hogy ezt akár egy pillanatra is elfelejtsem. Nem kérek 
együttérzést! Magam választottam, és huszonnégy éven keresztül 
viseltem is döntésem következményét. Azt azonban, senki ne várja 
el tőlem, hogy gyászoljak. Megkönnyebbülést érzek. 

— Ez borzalmas! -— suttogta Lizzie. 

— Hol van Jay? - kérdezte az. anyós. 

— Williamsburgbe ment, megpróbál kölcsönkérni. 

— Ezek szerint az ültetvény rosszul megy. 

— Megsemmisítették a dohánytermésünket. 

Szomorú árnyék suhant át Alicia arcán. Lizzie rájött, Jay 
ugyanolyan csalódás az anyja számára, mint neki, bár Alicia ezt 
soha nem lenne hajlandó nyíltan beismerni. 

-— Gondolom érdekel, mi van Sir George végrendeletében — 
mondta az özvegy. 

A végrendelet addig meg sem fordult Lizzie fejében. 

— Volt miről rendelkeznie? — kérdezte. — Úgy tudom elég rosszul 
ment neki az üzlet. 

— Igen, de a High Glenből származó szén megmentette. Nagyon 
gazdag emberként halt meg. 

Lizzie most már kíváncsi volt rá, hagyott-e valamit a férje Aliciára. 
Ha nem, akkor az asszony valószínűleg elvárja, hogy a fiával és a 
menyével lakhasson. 

— Eleget biztosított önnek Sir George? 

—- Ó igen. Szerencsére a részemben még a házasságkötésünk 
előtt megállapodtunk. 

— A többit Robert örökölte? 


— Ez volt az, amire mindenki számított, de a férjem levette a 
vagyon egynegyedét, és úgy rendelkezett, hogy egyenlő arányban 
osszák fel a halála után egy évvel meglévő, törvényes unokái között. 
A gyereketek tehát gazdag. Mikor láthatom? Még azt sem tudom 
kisfiú-e vagy kislány. 

Alicia nyilván előbb utazott el Londonból, semhogy Jay levelét 
megkaphatta volna. 

— Kislány — válaszolta Lizzie. 

— Remek! Gazdag nő lesz belőle. 

— Halva született. 

Alicián a nyoma sem látszott az együttérzésnek. 

— A fenébe! — mondta elégedetlenül. — Gyorsan gondoskodnotok 
kell egy másikról. 


Mack  vetőmagvakkal, szerszámokkal, kötéllel, zsineggel, 
takarmánnyal és sóval pakolta meg a kocsit. Lizzie kulcsával a 
fegyverek tárolására használt szobát is kinyitotta, s elvitte az összes 
puskát. Egy ekevasat is berakott, mert azt tervezte, hogy ha 
úticéljukat elérik, szétszedik a szekeret, és ekét csinál belőle. 

Úgy döntött, négy kancát fog be a kocsiba, és két csődötrt is elvisz 
még, hadd szaporodjanak. Biztos volt benne, Jay Jamisson nagyon 
dühös lesz, ha észreveszi kedvenc lovai eltűnését, és jobban fogja 
sajnálni őket, mint Lizzie-t. 

Miközben a holmit kötözte fel a kocsira, Lizzie jött ki a házból. 

— Ki jött látogatóba? — kérdezte tőle Mack. 

— Jay anyja, Alicia. 

— Jézus Mária! Nem tudtam, hogy jön! 

— Én sem. 

Mack gondterhelten ráncolta a homlokát. Alicia nem jelenthetett 
ugyan veszélyt a terveikre nézve, de a férje igen. 

— Sir George is jön? — kérdezte. 

— Meghalt. 

A hír nagy megkönnyebbülést jelentett Mack számára. 

— Hála legyen az Úrnak! Jól meglesz nélküle a világ. 

— Elmehetünk azért? — érdeklődött aggódva Lizzie. 

— Miért ne? Alicia nem tud megállítani bennünket. 


— Mi van, ha elmegy a seriffhez, s megmondja neki? — kérdezte 
Lizzie, és a megpakolt szekérre mutatott. 

— Jusson eszedbe, mit találtunk ki! Egy unokatestvéredet mégy 
meglátogatni, aki nemrég kezdett gazdálkodni Észak-Carolinában. 
Ajándékot viszel neki. 

— De teljesen tönkrementünk! 

— A virginiaiak híresek a bőkezűségükről! 

Lizzie egyetértőén bólintott. 

— Gondoskodom róla, hogy Thumson ezredes és Suzy Delahay is 
tudjon a tervemről. 

— Mondd meg nekik azt is, az anyósod nem ért veled egyet, 
esetleg megpróbálja utadat állni. 

— Jó ötlet. A seriff elég óvatos ahhoz, hogy ne avatkozzon bele 
egy családi perpatvarba. - Lizzie egy pillanatra ismét 
elbizonytalanodott, és tétova arckifejezése alaposan megijesztette a 
férfit. — Mikor, mikor indulunk? — kérdezte végül. 

Mack ettől rögtön megnyugodott, és széles mosollyal az arcán 
válaszolt. 

— Pirkadatkor. Éjszaka leviszem a kocsit a szálláshoz. Mire Alicia 
felébred, már messze járunk. 

Az asszony biztatóan megszorította a karját, és visszament a 
házba. 


Aznap éjjel Mack Lizzie-nél aludt. Az asszony izgalommal és 
aggodalommal telten, ébren feküdt az ágyban, s a reggel elkezdődő 
kaland körül jártak a gondolatai, mikor halkan benyitott hozzá. 
Megcsókolta, ledobálta magáról a ruhát, és bebújt mellé az ágyba. 

Hosszan szeretkeztek, halkan a másnapról beszélgettek, majd 
ismét szeretkeztek. Hajnal felé Mack elszunnyadt, Lizzie azonban 
nem. A kandalló parazsának fényénél a férfi arcvonásait nézte, s 
arról a térben és időben hosszú utazásról gondolkodott, amely High 
Glenből elvezette őket a közös ágyba. 

A férfi nem sokkal később felébredt. Hosszan, szenvedélyesen 
megcsókolták egymást, majd gyorsan felkeltek. 

Míg Lizzie készülődött, Mack az istállóba ment. Az asszony 
hevesen dobogó szívvel látott hozzá az öltözködéshez. A haját 


feltűzte, nadrágot, lovaglócsizmát, inget és mellényt vett. Egy ruhát 
is elpakolt arra az esetre, ha gyorsan vissza kellene változnia 
gazdag úriasszonnyá. Félt ugyan a rá váró utazástól, de Mackkel 
kapcsolatban a legkisebb bizalmatlanság sem volt benne. Olyan 
közel állónak érezte magához, hogy fenntartás nélkül kész volt 
rábízni az életét. 

Mikor Mack érte ment, kabátban és háromszögletű kalapban már 
az ablaknál ült, s a férfi elmosolyodott, látva, hogy kedvenc ruháját 
vette fel. Megfogták egymás kezét, és a lépcsőn lábujjhegyen 
leosonva elhagyták a házat. 

A kocsi az út mentén, látótávolságon kívül állt, s Peg pokrócokba 
burkolózva már a szekérderékban ült. Jimmy, a lovászfiú négy lovat 
fogott a hámba, kettőt pedig a kocsi hátuljához kötött. Az összes 
rabszolga ott volt elköszönni tőlük. Lizzie megcsókolta Mildredet és 
saraht, Mack kezet rázott Kobéval és Casszel. Bess az asszonya 
nyakába borult, és sírva búcsúzott tőle. Az istenhozzádok után 
mindenki némán állt a csillagfényes éjszakában, és nézte, hogyan 
másznak fel a bakra az utazók. 

Mack megrántotta a gyeplőt, és a lovak közé csördített. 

— Gyí! Szedjétek a lábatokat! 

A lovak belefeszültek a hámba, a szekér nyikordult egyet, és 
elindult. Az országútra kiérve Mack Fredericksburg irányába 
fordította a lovakat. Lizzie még egyszer visszanézett a csöndben 
integető cselédekre meg rabszolgákra. 


36 


Jay és Lennox Willilamsburgbe érve nem találták a városban 
Matthew Murchmant. A szolgája is csak annyit mondott, talán 
másnap hazatér. Jay üzenetet hagyott neki, amiben megírta, hogy 
újabb összeget szeretne kölcsönkérni, és örülne, ha minél előbb 
találkozhatna vele. Rossz hangulatban távozott az irodából. 

Másnap bement a Capitol vörös és szürke téglából emelt 
épületébe. Miután az előző évben a kormányzó feloszlatta a 


gyarmati közgyűlést, választásokat tartottak, és a testület ismét 
összeült. A Hall of Burgesses, a polgárok képviselő-testületének a 
tanácsterme szerény, elég sötét helyiség volt, amelynek két oldalán 
padsorok húzódtak, közepén pedig egy pulpitus emelkedett, amin az 
elnök ült. Jay más érdeklődőkkel együtt a terem végében állt meg. 

A beszédeket hallgatva rájött, a gyarmat politikai élete forrásban 
van. Virginia, a legrégibb angol terület a kontinensen, késznek 
mutatkozott szembefordulni törvényes uralkodójával. 

A polgárok éppen a Westminsterből érkezett legújabb fenyegetést 
tárgyalták. A brit parlament egy VIII. Henrik idején elfogadott 
jogszabályra hivatkozva azt követelte, hogy bárkit, akit árulással 
vádolnak, akár erővel is vigyenek vissza Londonba, és ott állítsák 
bíróság elé. 

A teremben magasra csaptak az indulatok, Jay pedig undorodva 
figyelte, mint áll fel egyik tiszteletre méltó birtokos a másik után, és 
támadják a királyt. Végül olyan határozatot hoztak, amely kimondta, 
az árulásról szóló jogszabály ellentétes a brit alattvalóknak azzal a 
jogával, miszerint saját közvetlen környezetükben kell bíróság elé 
állítani őket. 

Ezt a jól ismert sirámok követték arról, hogy a gyarmatokon 
lakóknak is adózniuk kell. miközben nincs képviseletük az 
anyaországi parlamentben. "Nincs adózás képviselet nélkül! — 
hangzott az ezerszer elismételt mondás, aminél a testület ezúttal 
tovább ment. és leszögezte, joga van más gyarmati közgyűlésekkel 
együttműködve szembeszállni az uralkodói követelésekkel. 

Jay biztos volt benne, a kormányzó ezt már nem lesz hajlandó 
tétlenül szemlélni. Igaza is volt. Már közel járt a vacsoraidő, s a 
polgárok kisebb jelentőségű, helyi ügyekről vitatkoztak, mikor az 
egyik törvényszolga félbeszakította őket, és felszólt a széksorok fölé 
emelkedő pulpitusra: 

— Elnök úr! Üzenet jött a kormányzótól. 

Egy papírlapot adott át a jegyzőnek, aki széthajtogatta, és 
átfutotta a tartalmát. 

— Elnök úr! A kormányzó elrendelte, hogy a közgyűlés tagjai 
haladéktalanul jelenjenek meg a kormányzótanács termében. 

Most aztán bajban lesznek, gondolta kárörvendve Jay. 


A közgyűlés tagjainak a nyomába szegődve ő is felment a 
lépcsőn, végig a törvényhozás első emeletének hosszú folyosóján. A 
kíváncsiak a kormányzótanács termén kívül maradtak, s a nyitott ajtó 
előtt ágaskodva figyelték, mi történik odabent. Botetourt kormányzó, 
a bársonykesztyűbe burkolt acélököl egy nagy, ovális asztal mögött 
ült, és meglehetősen rövidre fogta a mondanivalóját. 

— Hallottam az állásfoglalásukról — közölte. — Elfogadásával nem 
hagytak számomra más lehetőséget, mint hogy feloszlassam a 
testületet. Tekintsék hát a közgyűlést feloszlatottnak! 

A gyarmati törvényhozás tagjai döbbenten, szótlanul álltak. 

-— Ez minden! - tette hozzá türelmetlenül a korábban 
elmondottakhoz a kormányzó. 

Jay, amennyire csak tudta, igyekezett leplezni elégedettségét, 
amit a kormányzótanács terméből leverten távozó burgessek 
látványa váltott ki belőle. A képviselők visszamentek saját 
tanácstermükbe, összeszedték a papírjaikat, és elhagyták az 
épületet. 

Jay a Raleigh kocsmába ment, és leült a bárpult mellé. Ebédet 
rendelt, közben a feszolgálónővel flörtölt, akinek szemmel láthatóan 
nagyon tetszett. Egy idő után meglepődve tapasztalta, hogy több 
burgess is elhalad mellette, s a helyiség végéből nyíló különterembe 
tart. Bevonulásukat látva elgondolkozott azon, vajon miféle újabb 
árulást készítenek elő. 

Miután elfogyasztotta, amit rendelt, felderítésre indult. 

Mint eleve számított is rá, a burgessek élénk tárgyalásban voltak 
egymással, és meg sem próbálták eltitkolni az érzelmeiket. Vakon 
meg voltak győződve arról, hogy igaz ügyet képviselnek, és ez 
rendkívüli önbizalmat öntött beléjük. Hát nem értik — tette fel 
magának a kérdést Jay -, hogy a világ egyik leghatalmasabb 
uralkodójának a haragját vívják ki maguk ellen? Nem ismerik fel, 
hogy a brit hadsereg ereje előbb vagy utóbb mindannyiukat elsöpri? 

A jelek szerint nem értették meg ezt, sőt annyira magabiztosak 
voltak, hogy egyikük sem tiltakozott, amikor Jay beült a terem 
végébe. 

Épp egy forrófejű alak mondott beszédet, akiben Jay George 
Washingtont, a brit hadsereg egykori tisztjét ismerte fel, aki 


földspekuláción gazdagodott meg. Nem volt igazán tehetséges 
szónok, de olyan szilárd elhatározással beszélt, hogy Jay is csak 
nehezen tudta kivonni magát a hatása alól. 

Washington egy kész tervvel állt elő. Az északi gyarmatok vezetői 
szövetséget hoztak létre, amelynek a tagjai vállalták, nem 
vásárolnak többé brit árut. A virginiaiaknak, ha valóban nyomást 
akarnak gyakorolni a londoni kormányra, ugyanezt kell tenniük. 

Ha született valaha árulásra felbujtó beszéd, hát ez volt az, 
gondolta magában Jay. 

Ha Washington nézetei kerekednek felül, az apja vállalkozásainak 
még több gonddal kell szembenézniük. Sir George nemcsak 
elítélteket, hanem teát, bútort, kötelet, gépeket és luxuscikkeket is 
szállított a tengerentúlra, olyan termékeket, amelyeket a 
gyarmatokon élők maguk nem tudtak előállítani. Az északon lévő 
gyarmatokkal lebonyolított kereskedelmi forgalma már a korábbinak 
a töredékére csökkent. Ez okozta az egy évvel korábbi, válságos 
helyzetet. 

Nem mindenki értett egyet Washingtonnal. Néhány burgess 
felhívta rá a figyelmet, hogy az északi gyarmatoknak fejlettebb az 
iparuk, sok létfontosságú terméket maguk is elő tudnak állítani, míg 
a déliek jobban függnek az importtól. Mit csinálunk, tették fel a 
kérdést, ha nem lesz miből fonalat fonnunk és szövetet szőnünk? 

Washington erre azt válaszolta, hogy az árulista összeállítása 
során tehetnek néhány kivételt, A gyűlés ettől kezdve 
belebonyolódott a részletekbe. Valaki végül még arra is javaslatot 
tett, hogy tiltsák meg a juhok levágását, növelve ezzel saját 
gyapjútermelésüket. Nem sok idő telt bele, és Washington már azt 
javasolta, a technikai jellegű kérdések kimunkálására válasszanak 
egy külön bizottságot. Az indítványt elfogadták, a bizottság tagjait 
kijelölték. 

Jay undorodva hagyta el a termet. Már éppen távozni akart az 
étteremből, amikor Lennox lépett oda hozzá, egy Murchmantól 
kapott üzenettel. Az ügyvéd közölte, hogy visszatért a városba, 
olvasta Mr. Jamisson feljegyzését, és végtelenül boldog lenne, ha 
másnap reggel kilenckor a házában üdvözölhetné Mr. Jamissont. 


A politikai válság egy időre lekötötte ugyan Jayt, de gondolatai 
később visszatértek saját problémáihoz, és egész éjszaka nem 
hagyták nyugodni. Időnként az apját átkozta, mert olyan ültetvényt 
adott neki, ami semmi pénzt sem hozott, majd Lennoxot, mert 
túltrágyázta a földet, ahelyett hogy újabb területeket tört volna fel, 
alkalmassá téve őket a művelésre. 

Korán indult el Murchmanhez. Tudta, az ügyvéd jelenti számára 
az egyetlen lehetőséget. Bármi okozta is kudarcát, az mit sem 
változtatott a lényegen: nem tudta nyereségessé tenni az ültetvényt. 
Tisztában volt vele, ha nem sikerül újabb kölcsönre szert tennie és a 
hitelezői érvényesítik a jelzálogra vonatkozó jogukat, akkor nemcsak 
pénze nem lesz, hanem tető sem a feje fölött. 

Az ügyvéd idegesnek látszott. 

— Elintéztem, hogy a hitelezője idejöjjön, és találkozzanak — 
mondta Jaynek. 

— Hitelező? Akkor azt mondta, egy szindikátustól kapom a pénzt. 

— Hát, igen... apró kis csalás volt, sajnálom. Az illető azt kívánta, 
maradjon titokban a neve. 

— Most mégis felfedi magát. 

— Én nem tudom. 

— Nos, feltételezem, hogy a rendelkezésemre akarja bocsátani 
azt az összeget, amire még szükségem van. Különben miért 
találkozzunk? 

— Minden bizonnyal igaza van... E tekintetben nem avatott be a 
bizalmába. 

Jay kopogást hallott a bejárat felől, majd halk beszélgetés 
hangjait. 

— Végül is kicsoda az illető? 

— Azt hiszem, jobb, ha rábízom a bemutatkozást. Nyílt az ajtó, és 
Jay bátyja, Robert lépett a szobába. Jay zavartan pattant fel a 
székről. 

— Te?! — kérdezte elképedve. — Mikor érkeztél? 

— Néhány napja - válaszolta Robert. 

Kurtán kezet ráztak. Csaknem egy év telt már el azóta, mikor 
utoljára találkoztak, és Jay úgy ítélte meg, Robert kezd egyre jobban 
hasonlítani az apjukra: nagydarab volt, mogorva, elutasító modorú. 


— Szóval te kölcsönözted nekem a pénzt — mondta Jay, miután 
alaposabban megnézte a bátyját. 

— Nem én, hanem apa. 

— Hála istennek! Féltem tőle, hogy egy idegentől nem kaphatnék 
kölcsön újabb összeget. 

— Már nem apa a hiteleződ — közölte Robert. — Meghalt. 

— Meghalt?! — Jay a hír hallatán lerogyott egy székre. 
Megdöbbentette a tragédia, hiszen az apjuk még hatvanéves sem 
volt. — Hogyan...? 

— Szívroham. 

Jay úgy érezte, elveszített egy szilárd támaszt. Az apja zordan 
bánt vele, de mindig ott állt mögötte biztosan, látszólag 
rendíthetetlenül. Halálával a világ egyik pillanatról a másikra 
veszélyesebbé, bizonytalanabbá vált számára, s bár már ült, hirtelen 
úgy érezte, neki kellene támaszkodnia valaminek. 

A bátyjára nézett, és rosszindulatú, diadalittas kifejezést vélt 
felfedezni az arcán. Minek örülhetett annyira? 

— Látom, van még valami — mondta Jay. — Miért vágsz ilyen 
arcot? 

— Én vagyok a hiteleződ — válaszolta Robert. 

Jay ebből már tudta, mi következik. Úgy érezte, mintha valaki 
teljes erőből gyomorszájon vágta volna. 

— Te gazember! — suttogta. 

Robert nyugodtan, érzelemmentesen bólintott. 

— Behajtom a jelzálogkölcsönt — mondta. — A dohány ültetvény az 
enyém. Ugyanezt csináltam High Glennel is. Megvásároltam a 
tartozást, és behajtottam. A bánya az enyém. 

Jay alig bírt válaszolni. 

— Ezt jól kitervelted — mondta a szavakkal küszködve. A bátyja 
erre már nem is szólt, csak bólintott. 

Jaynek össze kellett szednie magát, hogy vissza tudja tartani a 
könnyeit. — Te és apa... 

— Igen. 

— A saját családom tett tönkre. 

— Nem. Te tetted tönkre magadat. Lusta vagy, ostoba és gyenge. 


Jay válasz nélkül hagyta a sértéseket. Másra sem tudott már 
gondolni, csak arra, hogy a saját apja tervelte ki a bukását. Eszébe 
jutott a levél, amit néhány nappal Virginiába érkezése után 
Murchmantól kapott. Az apja már jóval korábban írhatott az 
ügyvédnek, utasítva rá, hogy jelzálog fejében ajánljon fel neki 
kölcsönt. Számított rá, hogy az ültetvénnyel gondok lesznek, és 
előre eltervelte, mi módon veszi vissza tőle. Meghalt ugyan, de a 
síron túlról is tudatta vele, mennyire nem szívelheti. 

Fájdalmas erőfeszítéssel, mint egy öregember, feltápászkodott a 
székről. Robert némán, megvető pillantással nézte, Murcnmanben 
pedig maradt annyi tisztesség, hogy legalább bűntudatosnak 
látsszon. Zavartságról árulkodó arccal sietett az ajtóhoz, kinyitotta, 
Jay pedig fáradtan, rogyadozó léptekkel átvánszorgott az előszobán, 
ki a házból, a sáros utcára. 


Estig egyfolytában ivott. Az estét is a Raleigh ivójában töltötte, és 
valószínűleg Lennox vitte haza, mert másnap reggel az ágyában 
ébredt. 

Arra gondolt, megöli magát. Értelmetlenné vált az élete, nem volt 
se otthona, se jövője, se gyereke. Miután tönkrement, semmire se 
vihette Virginiában, és azt is lehetetlennek érezte, hogy 
visszamenjen Angliába. A felesége gyűlölte, és most már Felia is a 
bátyjáé volt. Már csak azt kellett eldöntenie, golyót röpítsen-e a 
fejébe, avagy halálra igya-e magát. 

Délelőtt tizenegykor ismét javában brandyzett már, amikor az 
anyja lépett az ivóba. 

Megpillantva őt, Jay első gondolata az volt, hogy biztosan 
megőrült. Felállt, és rémülten, értetlenül meredt rá. Alicia ezúttal is 
olvasott a gondolataiban. 

— Nem. Nem vagyok szellem — mondta. Megcsókolta, és leült 
mellé. 

Miután némileg összeszedte magát, Jay megkérdezte: 

— Hogyan találtál meg? 

— Fredericksburgbe mentem, és ott megmondták, hol vagy. 
Készülj fel egy komoly csapásra! Apád meghalt. 

— Tudom. 


A válasz meglepte az anyját. 

— Honnan? 

— Itt van Robert. 

— Miért? 

Jay elmesélte, mi történt, és azt is, hogy az ültetvény és High 
Glen egyaránt Robert tulajdona. 

— Tartottam tőle, hogy azok ketten valami ilyesmit forralnak az 
agyukban — mondta keserűen Alicia. 

- Tönkrementem - közölte vele Jay. — Éppen öngyilkos akartam 
lenni. 

— Ezek szerint Robert nem mondta el neked, mi áll apád 
végrendeletében? — állapította meg rémülten az anyja. 

Jay látta váratlanul felcsillanni maga előtt a reményt. 

— Örököltem tőle valamit?! 

— Nem te. A gyereked. 

Anyja válasza ismét mélységes kétségbeesésbe taszította. 

— A gyerek halva született. 

— A vagyon egynegyedét az apád halálát követő egy éven belül 
megszülető unokák kapják. Ha nem lesz unoka, akkor minden 
Robertre száll. 

— Egynegyed? -— kapta fel a fejét Jay. — Az is rengeteg pénz! 

— Nem kell mást tenned, mint ismét teherbe ejteni Lizzie-t. 

— Azt legalább tudom csinálni — jelentette ki vigyorogva Jay. 

-— Ne légy benne annyira biztos — figyelmeztette az anyja. — 
Megszökött azzal a bányásszal. 

— Micsoda?! 

— Elment McAshsel. 

— Teremtő isten! Elhagyott?! Elment azzal a bűnözővel? — Jay 
mélységesen sértőnek találta azt, amit Lizzie tett vele. — Soha nem 
leszek képes ezt megbocsátani neki. Édes istenem! 

— Elvittek egy kocsit, hat lovadat és elegendő felszerelést ahhoz, 
hogy egyszerre több farmot is beindítsanak. 

— Átkozott tolvajok! — szitkozódott felháborodottan Jay, és teljesen 
tehetetlennek érezte magát. — Nem tudtad megállítani őket? 

— Próbálkoztam a seriffnél, de Lizzie okos volt. Elhíresztelte, hogy 
ajándékot visz egy unokatestvérének, aki Észak-Carolinában lakik. A 


szomszédok figyelmeztették a seriffet, hogy csak egy rosszindulatú 
anyós vagyok, aki megpróbál bajt keverni. 

— Gyűlölnek mind, mert hűséges vagyok a királyhoz. — A remény 
és az elkeseredés váltakozása túl soknak bizonyult Jay számára, aki 
ismét teljes letargiába süllyedt. — Nincs kiút — szólt lemondóan. — A 
sors is ellenem fordult. 

— Ne add fel! 

Mandy, a pincérnő zavarta meg őket egy pillanatra, megkérdezve 
Aliciától, mit szeretne inni. Az asszony teát rendelt, Mandy pedig 
távoztában ingerlőén rámosolygott Jayre. 

-— Más nőtől is lehetne gyerekem - mondta a férfi, mikor 
kettesben maradtak. 

Alicia alaposan megnézte magának a pincérnő ringó csípőjét, s 
csak aztán válaszolt. 

— Nem megoldás. Az unokának törvényesnek kell lennie. 

— Elválhatok Lizzie-től? 

— Nem. Parlamenti jóváhagyás és egész vagyon kell hozzá, 
különben sincs rá elég idő. Amíg Lizzie életben van, az ő 
gyerekének kell lennie. 

— Fogalmam sincs, hová mehetett. 

— Nekem igen. 

Jay elképedve meredt az anyjára, akinek agyafúrtsága mindig 
csodálatba ejtette. 

— Honnan tudod? - kérdezte tőle. 

— Követtem őket. 

Jay hitetlen álmélkodással csóválta meg a fejét. 

— Micsoda? 

Nem volt túl nehéz. Útközben mindenfelé érdeklődtem, nem 
láttakce egy négylovas kocsit egv férfival, egy nővel és egy 
gyerekkel. Nem olyan nagy errefelé a forgalom, hogy az emberek 
megfeledkeznének az ilyesmiről. 

— És hova mentek? 

— Dél felé, egészen Richmondig, ott rákanyarodtak a Három 
Szurdok ösvénynek nevezett útra, és nyugatnak, a hegyek irányába 
indultak. Én keletnek fordultam, és idejöttem. Ha még most, délelőtt 
elindulsz, akkor csak háromnapi hátrányod lesz velük szemben. 


Jay elgondolkodott azon, amit az anyja mondott. Semmi kedve 
sem volt megszökött feleségét hajszolni, és ezzel bolondot csinálni 
magából, de ez maradt számára az egyetlen lehetőség, ha hozzá 
akart jutni az örökségéhez. 

— Mi lesz, ha Lizzie nem akar visszajönni? — tette fel a kérdést az 
anyjának is. 

Alicia arca megkeményedett, elszánttá vált. 

— Van persze még egy lehetőség — mondta. Mandyre pillantott, 
aztán ismét Jayre emelte jéghideg tekintetét. — Más nőt is teherbe 
ejthetsz, feleségül veheted, és örökölhetsz... ha Lizzie váratlanul 
meghal. 

Jay szótlanul bámult az anyjára, Alicia azonban nem hagyta 
megingatni magát, és folytatta: 

— A vadonba mentek, ahol már nem létezik törvény. Bármi 
megtörténhet arrafelé; nincsenek seriffek, nincsenek halottkémek. A 
váratlan halál arrafelé természetesnek számít, senki sem 
kérdezősködik miatta. 

Jay nyelt egy nagyot, s az italáért nyúlt. De anyja a karjára tette a 
kezét, és rászólt: 

— Többet ne! Indulnod kell. 

A férfi vonakodva bár, de visszahúzta a kezét. 

— Vidd magaddal Lennoxot! — tanácsolta Alicia. — Ha igazán 
rosszul alakulnak a dolgok, s nem leszel képes rábeszélni vagy 
rákényszeríteni Lizzie-t, hogy visszajöjjön veled, ő tudni fogja, mit 
csináljon. 

Jay beleegyezően bólintott. 

— Rendben van — mondta. 


37 


A régi, Három Szurdok ösvénynek nevezett, bölényvadászok által 
használt út nyugatnak tartott, keresztül Virginián. Lizzie azt is 
megnézte Mack térképén, hogy párhuzamosan halad a James- 
folyóval, és sok száz, a Jamesbe tartó patak által vájt völgyet és 


vízmosást szel át. Kezdetben nagybirtokok mellett haladtak el, 
amelyek hasonlítottak a Fredericksburg környékiekre, de minél 
nyugatabbra értek, a házak és a körülöttük elterülő földek annál 
kisebbek lettek, az ember nem háborgatta erdők pedig egyre 
nagyobbak. 

Lizzie boldognak érezte magát. Ijedt volt, nyugtalan, bűntudattal 
teli, de ezzel együtt sem volt képes megállni, hogy ne mosolyogjon. 
A szabadban volt, lóháton, annak a férfinak a társaságában, akit 
szeretett, egy óriási kaland kezdetén. Az esze aggódott ugyan, hogy 
mi lesz velük, de a szíve dalolt. 

Keményen hajszolták a lovakat, mert féltek, hogy követni fogják 
őket. Biztosak voltak benne, Alicia Jamisson nem ül tétlenül 
Fredericksburgben, várva Jay hazatértét. — Biztosan üzent 
Williamsburgbe, vagy személyesen ment oda elmondani a fiának, mi 
történt. Ha Alicia nem hozza el Sir George végrendeletének a hírét, 
Jay egész biztosan csak megvonta volna a vállát, hagyva, hadd 
menjenek, így viszont szüksége lesz a feleségére, hogy meglegyen 
az örökhagyó által megkövetelt unoka. Egész biztosan Lizzie 
nyomába ered, és elkeseredetten üldözi őket. 

Több nap előnyük volt vele szemben, de ő gyorsabban fog 
haladni, mert nem hátráltatja a különböző holmikkal megpakolt 
szekér. De honnan tudja, merre mentek? Kérdezősködnie kell majd 
az út mentén lévő házakban és kocsmákban. 

Utazásuk harmadik napján a táj megváltozott: felbukkantak 
előttük a hegyek. A megművelt földeket legelők váltották fel, s a 
távolban kékesen sötétlő hegyvonulat emelkedett előttük. Ahogy 
szaporodtak mögöttük a megtett mérföldek, úgy lettek egyre 
fáradtabbak a lovak, s már csak nehezen vontatták a jól megrakott 
kocsit. Ha emelkedőhöz értek, Mack, Lizzie és Peg leszállt a 
szekérről, könnyítve a terhén, de ez sem bizonyult elégnek. Az 
állatok feje lekókadt, lépteik tovább rövidültek, és egy idő után már 
az ostorcsapásoknak sem engedelmeskedtek. 

— Mi bajuk van? - kérdezte nyugtalanul Mack. 

— Jobban kellene etetnünk őket — felelte Lizzie. — Azon élnek, 
amit éjjel legelni tudnak. Ahhoz, hogy egész nap kocsit tudjanak 
húzni, zabra lenne szükségük. 


— Azt is hoznom kellett volna — állapította meg sajnálkozva Mack. 
— Eszembe se jutott... Sajnos nem sokat értek a lovakhoz. 

Aznap délután elérték Charlottesville-t, egy új települést, ami 
azon a helyen nőtt ki a földből, ahol a Három Szurdok ösvénye az 
indiánok egy ősi útvonalát, a Szeminol ösvényt keresztezte. A város 
az úttól a hegyoldalba felfutó párhuzamos utcákból állt, de 
területének a nagy része rendezetlen volt. Mindössze tucatnyi ház 
lehetett benne. Városházát láttak, előtte szégyenoszlopot, és egy 
kocsmát, durván festett, fehér hattyút ábrázoló cégérrel. 

— Itt biztosan kaphatunk zabot — mondta Lizzie. 

— Ne álljunk még meg! -— válaszolta Mack. — Nem akarom, hogy 
az emberek emlékezzenek ránk. 

Lizzie rögtön megértette, mire gondol. A keresztút gondot okoz 
majd Jaynek: ki kell derítenie, a szökevények délnek kanyarodtak-e, 
avagy nyugatnak mentek tovább. Ha a kocsmánál zabért megállva 
felhívják magukra a figyelmet, azzal megkönnyítik a dolgát. A 
lovaknak tehát szenvedniük kellett még egy darabig. 

Néhány mérföldnyire Charlottesville-en túl, ott, ahol az utat egy 
alig észrevehető ösvény keresztezte, megálltak. Mack tüzet rakott, 
Peg kukoricakását főzött. A jelekből ítélve sok hal lehetett a 
mellettük csörgedező folyóban, s az erdő is gazdag volt vadakban. 
De a menekülőknek sem a vadászatra, sem a horgászatra nem jutott 
idejük. Kénytelenek voltak beérni az ízetlen péppel, amit sűrű állaga 
Lizzie számára még undorítóbbá tett. Magába erőltetett néhány 
kanállal, de hányingere támadt tőle, s a maradékot félretette. Bár 
korábban nem tudta, milyen, de így utólag szegyellté magát azért, 
hogy az ültetvényükön dolgozóknak mindennap ezt kellett enniük. 

Míg Mack elmosta az edényeket, Lizzie megbéklyózta a lovakat, 
hogy éjszaka szabadon legelhessenek, de ne tudjanak 
elcsatangolni. Utána beburkolóztak a pokrócaikba, és befeküdtek a 
kocsi alá. Miközben elhelyezkedett, Lizzie felszisszent. Mack 
megkérdezte: 

— Mi a baj? 

— Fáj a hátam. 

— Hozzászoktál a finom puha ágyhoz. 


Inkább fekszem a hideg földön veled, mint egyedül a 
pehelypaplanos ágyban. 

Mivel Peg is ott volt mellettük, nem szeretkeztek, de mikor úgy 
vélték, már elaludt, halkan beszélgetni kezdtek. 

— Emlékszel arra, amikor kihúztalak abból a folyóból, és szárazra 
töröltelek az alsószoknyámmal? -— kérdezte Lizzie. 

— Hát persze! 

-— Megszárítottam a hátad, és amikor megfordultál... — Lizzie 
szégyellősen félbehagyta a mondatot, de összeszedte magát, és 
befejezte: — Láttam, egészen felizgultál. 

— De még hogy. Halálosan fáradt voltam, a lábamon is alig tudtam 
megállni, de már akkor szeretkezni akartam veled — vallotta be 
Mack. 

- Soha nem láttam még úgy férfit, és nagyon izgalmasnak 
találtam. Sokat álmodtam is róla később. Annyira tetszett, hogy még 
most is szégyellem magam miatta. 

— Sokat változtál. Akkoriban fennhéjázó voltál. 

— Én ugyanazt gondoltam rólad -— felelte halkan nevetve Lizzie. 

— Hogy én?! Fennhéjázó voltam?! 

- Hát persze. Felálltál a templomban, és felolvastad a 
földesúrhoz írt levelet. 

— Igazad van, azt tényleg megtettem. 

— Valószínűleg mindketten megváltoztunk. 

— Örülök, hogy így történt — mondta Mack, és végigsimította az 
asszony arcát. — Azt hiszem, akkor szerettem beléd. A templom 
előtt, amikor elzavartál. 

- Én hosszú ideig szerettelek anélkül, hogy tudtam volna. 
Emlékszem a bokszmérkőzésre. Minden ütés, ami téged ért, nekem 
is fájt. Gyűlöltem látni, amint bántják a gyönyörű testedet. Később, 
mikor még eszméletlen voltál, simogattalak, megérintettem a 
melledet. Már akkor kívántalak, mielőtt férjnez mentem volna, de 
magamnak se vallottam be - ismerte el Lizzie. 

— Megmondom, nálam mikor kezdődött. Lent a bányában, amikor 
a karomba estél, én meg véletlenül hozzáértem a melledhez. 
Rájöttem, milyen is vagy valójában. 

Lizzie vidáman kuncogott. 


— Mondd csak, nem tartottál egy kicsit hosszabb ideig, mint 
ameddig feltétlenül kellett volna? 

Mack arca szégyellősnek tűnt a hamvadó tűz halvány fényében. 

— Nem — mondta -, és később bántam is nagyon. 

— Ezentúl annyiszor ölelhetsz magadhoz, ahányszor csak akarsz. 

— Akkor jó. — Mack átölelte, szorosan magához húzta Lizzie-t, s 
úgy is aludtak el. 


Másnap átkeltek egy hegyláncon, s leereszkedtek a mögötte 
elnyúló lapályra. Lizzie és Peg vezette le a lejtőn a kocsit, Mack 
pedig felült az egyik száron vezetett lóra, és előrement. Lizzie-nek 
egész teste sajgott a kemény földön eltöltött éjszakától, és a 
megfelelő étel hiányát is érezni kezdte már. De hozzá kell szoknia a 
kényelmetlenségekhez, hisz hosszú út állt még előttük. 
Összeszorította hát a fogát, és a jövőre gondolt. 

Látta Pegen, hogy valami erősen foglalkoztatja. Kedves volt 
számára a lány, s valahányszor ránézett, saját, halott kislánya jutott 
az eszébe. Peg is olyan kisbaba volt egykor, az anyja szeme fénye. 
Lizzie eldöntötte magában, hogy annak a másik anyának a kedvéért 
mindig törődni fog a lánnyal. 

— Mi bánt? -— kérdezte tőle. 

-— Ezek a hegyvidéki farmok Burgo  Marler tanyájára 
emlékeztetnek - felelte Peg. 

Szörnyű élmény lehetett számára — gondolta Lizzie — megölni 
valakit. Úgy látta, más is nyomja a lány szívét, s nem kellett sokáig 
várnia, hogy megtudja, mi az. 

— Miért jöttél velünk? — tette fel a kérdést váratlanul Peg. 

Nehéz volt egyszerű választ adni rá, s Lizzie hosszabb 
gondolkodás után azt mondta: 

— Főleg azért, mert úgy érzem, a férjem nem szeret — Aztán 
észrevett valamit Peg arckifejezésében. — Úgy tűnik, jobban 
szeretnéd, ha otthon maradtam volna. 

— Hát, nem szereted az ételünket, nem bírsz a földön aludni, és 
ha nem lennél itt, nem volna a kocsi sem, és gyorsabban 
haladhatnánk - felelte a lány. 


— Majd megszokom a körülményeket. A szekér pedig, főleg ami 
rajta van, megkönnyíti számunkra az új életet. 

Peg duzzogó arcot vágott, és Lizzie érezte, ezzel még nem 
fejezték be. Kis idő múlva a lány ismét megszólalt: 

— Szerelmes vagy Mackbe, ugye? 

— Hát persze. 

— De hiszen csak most hagytad ott a férjedet! Nincs még túl 
korán? 

Lizzie összerezzent. Az elbizonytalanodás perceiben maga is ezt 
érezte, de nagyon rossz érzés volt számára a fiatal lány szájából 
hallani a bírálatot. 

— A férjem hat hónapig hozzám sem ért — válaszolta. — Mit 
gondolsz, meddig kellett volna várnom? 

— Mack engem szeret — jelentette ki Peg. 

A dolog kezdett egyre bonyolultabbá válni. 

— Azt hiszem, mindkettőnket szeret — válaszolta Lizzie —, csak 
másképp. 

Peg határozottan megrázta a fejét. 

— Engem szeret. Én tudom. 

— Olyan, mintha az apád lenne. Ha engeded, én megpróbálok az 
anyád lenni. 

— Nem - felelte dühösen a lány. 

Lizzie-nek fogalma sem volt róla, mit válaszolhatna neki. 
Előrenézett, s nem messze tőlük sekély vizű folyót látott, alacsony, 
fából készült épülettel a partján. Valószínűleg egy gázlóhoz értek, az 
épület pedig az utazók által látogatott kocsma volt. Mack éppen a 
lovát kötötte egy fához a bejárat előtt. 

Lizzie odavezette, majd megállította a kocsit. A házból egy 
meztelen felsőtestű, vadbőrből varrt nadrágot és viharvert kalapot 
viselő férfi bukkant elő. 

— Zabra lenne szükségünk a lovainknak — mondta neki Mack. 

A férfi invitálta őket: 

— Hagyják őket pihenni, és jöjjenek be egy italra! 

Alig mondta ezt végig. Lizzie máris úgy érezte, egy kupa sörnél 
nincs kívánatosabb dolog a világon. Hozott magával pénzt Mockjack 


Hallból, ha nem is sokat. Arra mindenképpen elegendőt, hogy a 
legfontosabb dolgokat megvehessek maguknak útközben. 

— Szívesen -— válaszolta mohón, és már szállt is le a bakról. 

— Barney Tobold vagyok, de mindenki csak Baznak hív —mondta a 
kocsmáros, és kíváncsian méregette Lizzie-t, aki férfiruhát hordott 
ugyan, de rögtön látszott rajta, hogy nő. Nem szólt azonban semmit, 
csak bevezette őket az ivóba. 

Miután a szemük hozzászokott a félhomályhoz, Lizzie látta, hogy 
a kocsma egyetlen, földes padlójú helyiségből áll, két pad és egy 
pult van benne, s néhány hordó a falra erősített polcokon. Baz a 
rumoshordóhoz nyúlt, de az asszony még idejében rászólt: 

— Rumot nem kérünk. Csak sört legyen szíves. 

— Én rumot akarok — mondta határozottan Peg. 

— Amíg én fizetek, addig nem! — felelte Lizzie. — Neki is sört adjon, 
Baz! 

A kocsmáros egy korsóból sört töltött három fakupába. Mire 
befejezte, Mack is megjelent, kezében a térképpel. 

— Milyen folyó, ez? — kérdezte. 

— Mi Déli Folyónak nevezzük. 

— Ha átkelünk rajta, merre visz tovább az út? 

— Egy Staunton nevű városba. Úgy húszmérföldnyire van innen. 
Utána már nem sok mindent találnak. Néhány ösvényt, 
határőrposztot, és hegyeket, amiken senki nem kelt még át. Merre 
mennek? - kérdezte a kocsmáros. 

Mack elbizonytalanodott, ezért Lizzie válaszolt helyette: 

— Az unokatestvéremet látogatom meg. 

— Stauntonban? 

Az asszonyt zavarba ejtette az újabb kérdés. 

— Hát... nem messze tőle. 

— Tényleg? És hogy hívják? 

Lizzie kimondta az első nevet, ami az eszébe jutott: 

— Angusnek... Angus Jamesnek. 

Baz elgondolkodva ráncolta a homlokát. 

- Érdekes - mondta. -— Azt hittem, mindenkit ismerek 
Stauntonban, de ezt a nevet most hallom először. 


— Talán azért, mert a farmja kicsit távolabb van a várostól. Én még 
soha nem jártam nála - felelte rögtönözve Lizzie. 

Patadobogás hallatszott kívülről, és az asszonynak rögtön Jay 
jutott az eszébe. Ilyen hamar utolérte őket? A hang Macket is 
nyugtalanná tette. 

— Ha estig Stauntonba akarunk érni... — mondta a többieknek. 

— Akkor nem lustálkodhatunk tovább — fejezte be helyette a 
mondatot Lizzie, és kiitta a maradék sörét. 

— Alig nedvesítették meg a torkukat Igyanak még eggyel! — 
biztatta őket Baz. 

— Nem - felelte határozottan az asszony, és a tárcájáért nyúlt. — 
Hadd fizessek! 

A félhomálytól pislogva két férfi lépett a helyiségbe. Helybélieknek 
tűntek. Mindkettő szarvasbőr nadrágot és házilag készített csizmát 
viselt. Lizzie látta a szeme sarkából, hogy Peg ijedten összerezzen, 
és gyorsan hátat fordít a jövevényeknek, mintha nem akarná, hogy 
lássák az arcát. 

Az egyik férfi vidáman rájuk köszönt: 

— Üdv, idegenek! — Rossz kinézetű ember volt, törött orral, s az 
egyik szemét valami sérülés miatt állandóan csukva tartotta. — Chris 
Dobbs vagyok, de mindenki csak Félszemű Dobbsnak szólít. Örülök, 
hogy találkoztunk. Mi újság keleten? Még mindig arra költik az 
adóinkat a burgessek, hogy új palotákat építsenek, és nagy 
vacsorákat rendezzenek maguknak? Hadd hívjam meg magukat egy 
italra! Rumot mindenkinek. Baz! 

— Már éppen indulunk, de azért köszönjük - felelte Lizzie. 

Dobbs alaposabban megnézte magának az asszonyt, és 
csodálkozva felkiáltott: 

— Egy nő szarvasbőr nadrágban! 

Lizzie figyelmen kívül hagyta a megjegyzést. 

— Viszontlátásra, Baz. Köszönjük az útbaigazítást. 

Mack előrement, s Lizzie és Peg is elindult az ajtó felé. A lányt 
észrevéve Dobbs ismét megszólalt: 

— Én téged ismerlek. Láttalak Burgo Marlerrel, isten nyugosztalja 
a lelkét. 


-— Soha nem hallottam róla — felelte határozottan Peg, és elment a 
férfi mellett, de az a következő pillanatban eljutott az egyetlen, 
számára logikus következtetésig. 

— Jézus Krisztus! Biztosan te vagy az a kis szuka, aki megölte! 

— Várjon csak egy kicsit! — szólt rá erélyesen Dobbsra Lizzie, s 
közben nagyon szerette volna, ha Mack nem megy ki olyan hamar a 
kocsmából. — Nem tudom, miféle őrültséget vett a fejébe, Mr. Dobbs, 
de Jenny már tízéves kora óta szolgál a családomnál, soha nem 
ismert semmiféle Burgo Marlert. 

A férfit azonban nem lehetett ilyen könnyen leszerelni. 

— Nem Jennynek hívják, bár hasonlít rá a neve. Betty vagy Milly 
vagy Peggy... Ez az! Peggy Knapp! 

Lizzie úgy érezte, mintha egy jeges kéz markolt volna a szívébe. 
Dobbs a társához fordult, és megkérdezte: 

— Ugye ő az? 

A másik férfi közömbösen vállat vont. 

— Egyszer vagy kétszer láttam Burgo cselédjét, és egyik kislány 
olyan, mint a másik — mondta bizonytalanul. 

— A Virginia Gazette-ben megjelent leírás viszont illik rá — 
állapította meg Baz, s a söntéspult alá nyúlva egy puskát vett elő. 

A félelmet, ami addig megbénította Lizzie-t, dühös indulat váltotta 
fel. 

— Remélem, nem engem akar megfenyegetni, Barney Tobold! — 
szólt rá a kocsmárosra, és maga is meglepődött azon, milyen 
határozott a hangja. 

— Mi volna, ha mindnyájan itt maradnának, míg elküldünk a 
seriffért Stauntonba? — kérdezte Baz. — Nagyon mérges, amiért nem 
tudta elkapni Burgo gyilkosát. Biztosan ellenőrizni akarja majd, amit 
mondanak. 

— Nem vagyok hajlandó feleslegesen várakozni. 

— Pedig azt hiszem, kénytelen lesz rá — mondta a kocsmáros, és 
Lizzie-re emelte a puskát. 

— Jól figyeljen rám! — válaszolta az asszony. — Én most kimegyek 
ezzel a gyerekkel, maga pedig gondoljon arra, ha lelövi egy gazdag 
virginiai úr feleségét, akkor nincs az az indok, ami megmentheti 


magát az akasztófától! — Karját Peg válla köré fonva a puska és a 
lány közé állt, s a gyereket előretolva az ajtó felé indult. 

Éles kattanás hallatszott. Baz felhúzta a kakast. Peg teste 
megfeszült, de Lizzie erősen tartotta, mert érezte, hogy a lány 
rémületében futni akar. 

Mindössze egy méterre volt tőlük az ajtó, de úgy tűnt, egy órába 
is beletelt, míg elérték. 

Néma csönd volt mögöttük, a dörrenés elmaradt. 

Az arcába sütő nap melegét megérezve Lizzie nem bírta tovább. 
Előrelökte Peget, és maga is futásnak eredt. 

Mack már a nyeregben ült. A két nő felpattant a kocsi bakjára. 

— Mi történt? — kérdezte Mack. — Úgy néztek ki, mintha szellemet 
láttatok volna. 

— Gyorsan el innen! — válaszolta Lizzie, és megrántotta a gyeplőt. 
— Az a félszemű felismerte Peget. — Kelet felé fordította a kocsit. Ha 
Staunton irányába akartak volna továbbmenni, akkor át kellett volna 
kelniük a gázlón, ami hosszabb időt vett volna igénybe. Utána is 
könnyen belefuthatnak a seriffbe. Vissza kellett hát menniük arra, 
amerről jöttek. 

A válla fölött hátrapillantva Lizzie látta, hogy a három férfi a 
kocsma ajtajában áll, és Baz kezében még mindig ott a fegyver. 
Ostorával a lovak közé vágott, és vágtára ösztönözte őket. 

Baz nem mozdult, s ők pár másodperc múlva már lőtávolon kívül 
voltak. 

— Hála istennek, ezt megúsztuk! — mondta Lizzie, miután 
biztonságba kerültek. — Ez meleg helyzet volt. 

Mack örült, hogy épségben megmenekültek, de sajnálta, hogy 
Lizzie a visszafordulás mellett döntött. Át kellett volna kelniük a 
gázlón, és a folyó túlsó partján folytatni az útjukat. Burgo Marler 
nyilván Stauntonban lakott, de kikerülhették volna a várost, vagy 
éjszaka is áthaladhattak volna rajta. 

Ott álltak meg, ahol előző éjjel táboroztak, a Három Szurdok 
ösvény és a mellékút kereszteződésénél. A kocsit a fák közé vitték, 
és elrejtették a sűrűben. Tudták, nagyon óvatosaknak kell lenniük, 
hiszen már nem egyszerűen egy dühös férj, hanem a törvény elől 
menekülnek. 


Mack elővette a térképet, tanulmányozta egy ideig, aztán úgy 
döntött, vissza kell menniük Charlottesville-ig, és ott rákanyarodni a 
délre tartó Szeminol ösvényre. Egy vagy két nap múlva, Stauntontól 
úgy ötvenmérföldnyire aztán ismét nyugatnak fordulhatnak. 

Hajnalra azonban eszébe jutott, hogv esetleg Dobbs is 
Charlottesville-be indult. — Éjszaka, a sötétben nyugodtan 
elhaladhatott rejtett táboruk mellett, és előttük érte el a várost. A férfi 
be is számolt Lizzie-nek aggodalmáról. Azt javasolta: ő előrelovagol 
Charlottesville-be, és megnézi, tiszta-e a terep. Az asszony 
egyetértett vele. 

Vadul hajtotta a lovat, s még mielőtt a nap felkelt volna, a 
városhoz ért. Az első házakhoz közeledve váltott csak lépésre. 
Teljes volt körülötte a csönd, semmi sem mozdult, csupán egy vén 
kutya keresgélt valami eleség után az út közepén. A Hattyú kocsma 
ajtaja nyitva volt, a kéményből füst szállt fel. Mack leszállt a lóról, 
egy bokorhoz kötötte az állatot, és óvatosan az épülethez indult. 

Az ivóban senkit se látott. 

Talán Dobbs és a társa mégis a másik úton mentek. Staunton 
irányába. 

A hajnali szellő valahonnan ínycsiklandó illatot vitt felé. 
Megkerülte a házat, s a hátsó részében egy középkorú nőt látott, aki 
éppen szalonnát sütött. 

— Zabot szeretnék venni — mondta neki. 

— A bíróság épületével szemben van egy bolt — felelte a nő, 
anélkül hogy a tekintetét ráemelte volna. 

— Köszönöm. Nem látta erre Félszemű Dobbsot? 

— Ki az ördög az? 

— Nem érdekes. 

— Nem akar reggelit, mielőtt továbbmegy? 

— Nem, köszönöm. Nincs rá időm. 

Lovát a bokornál hagyva Mack felment a domboldalon a fából 
épült bírósági épületig. Az előtte lévő tér másik oldalán kis ház állt, s 
a bejárata fölött ügyetlenül festett tábla hirdette: Terménykereskedő. 
Az ajtó zárva volt, de hátul, a melléképületben talált egy félmeztelen 
férfit, aki éppen akkor borotválkozott. 

— Zabot akarok venni — mondta neki, miután köszönt. 


— Nekem meg borotválkoznom kell. 

— Azt nem tudom kivárni — válaszolta Mack. — Vagy ad rögtön két 
zsák zabot, vagy a Déli Folyó gázlójánál veszem meg. 

A kereskedő morogva letörölte az arcát, és kinyitotta az üzletet. 

— Van idegen a városban? - kérdezte tőle Mack. 

— Maga. 

Úgy tűnt, Dobbs mégsem járt Charlottesville-ben az éjszaka. 

Lizzie pénzét elővéve Mack fizetett, és a vállára vett két tömött 
zsákot. A boltból kilépve patacsattogást hallott, s fejét felemelve 
három, kelet felől gyorsan közeledő lovast látott. 

Nem tudta, kicsodák, de elég volt megpillantania őket ahhoz, 
hogy a szíve hevesebben kezdjen dobogni. 

— A barátai? — kérdezte a terménykereskedő. 

— Nem. 

Lesietett a dombról, és látta, a lovasok a Hattyú előtt álltak meg. 
Lassított a léptein, mikor közelebb ért hozzájuk, a kalapját is mélyen 
a szemébe húzta. Ahogy leszálltak a lovaikról, alaposabban 
megnézte magának őket. 

Az egyikük Jay Jamisson volt. 

Mack némán káromkodott. Majdnem összefutottak Jayjel, hála az 
előző napi esetnek. 

Szerencsére elég óvatos volt, így sikerült elejét venni a bajnak. 
Már csak gyorsan távoznia kellett, nehogy felfigyeljenek rá. 

Pár lépést tett már csak, mikor villámként hasított belé a gondolat: 
a lovát Jaytől lopta, s a bokorhoz kötözött állat korábbi gazdájától két 
méterre legelészik. 

Jay szerette a lovakat. Elég lett volna egyetlen pillantást vetnie a 
mellette lévőre, hogy felismerje benne a sajátját, és rögtön tudja, a 
szökevények már nem lehetnek messze. 

Mack egy gazzal sűrűn benőtt telek törött kerítése mögé bújt, s 
onnan kibámulva leste, mi következik. Jay Lennox társaságában 
volt, és velük volt még egy harmadik férfi is, akit nem ismert. Lennox 
Mack lova mellé kötötte a magáét, részben eltakarva ezzel a lopott 
állatot Jay elől. Ő nem szerette a lovakat, ezért ezt sem ismerte fel. 
Mack homlokát izzadság verte ki, végigcsordult a homlokán, bele a 


szemébe, elhomályosítva látását. Mikor a szeme kitisztult, azt látta, 
hogy a három férfi belép a Hattyú ivójába. 

Megkönnyebbülten felsóhajtott, bár tisztában volt vele, még nem 
jutott túl a veszélyen. 

A két zsák zab súlya alatt görnyedve előbújt a bokorból, gyorsan 
a kocsma elé ment, és felrakta a zsákokat a ló hátára. 

Hátulról neszt hallott, de nem fordult meg, hanem gyorsan 
belelépett a kengyelbe. 

— Hé! Maga! 

Mack lassan visszafordult. Az ismeretlen állt mögötte. Mély 
lélegzetet vett, és megkérdezte: 

— Mit akar? 

— Reggelizni szeretnénk. 

— Hátul a konyhában van egy asszony. Neki szóljanak — 
válaszolta Mack, és felült a nyeregbe. 

— Hé! 

— Mi az már megint? 

— Nem látott erre egy nőt, egy kislányt és egy férfit, négylovas 
kocsival? 

Mack úgy tett, mintha gondolkodott volna. 

— Az utóbbi időben nem —- válaszolta, és sarkát a ló oldalába 
vágva elügetett. 

Hátra se pillantott, s egy perccel később már kint járt a városból. 

Szeretett volna minél hamarabb visszaérni Lizzie-hez és Peghez, 
de a nehéz, zabbal teli zsákok miatt csak lassan haladhatott. A nap 
már magasan fent járt az égen, mikor visszaért az 
útkereszteződéshez. Lekanyarodott a főútról, és a keskeny 
mellékösvényen rejtett táborukhoz mert. 

— Jay Charlottesville-ben van — mondta, mihelyt megpillantotta 
Lizzie-t. 

A hír hallatán az asszony elsápadt. 

— Ennyire közel? 

— Valószínűleg a Három Szurdok ösvényen megy tovább, át a 
hegyeken. De mihelyt eléri a Déli Folyót, megtudja, hogy 
visszafordultunk. Jó, ha másfél nap hátránya lesz velünk szemben. 


Itt kell hagynunk a kocsit, hogy gyorsabban mehessünk — mondta 
Mack. 

— Az összes felszerelésünk! — jajdult fel Lizzie. 

— A nagy részét igen. Van három tartalék lovunk. Amit ők elbírnak, 
azt magunkkal vihetjük. — Mack a táborhelytől déli irányba 
továbbmenő keskeny ösvényre nézett. - Ahelyett hogy 
visszamennénk Charlottesville-be, megpróbálhatunk továbbmenni 
ezen az úton. Távolabb biztosan elkanyarodik, és a várostól pár 
mérföldnyire belefut a Szeminol ösvénybe. Úgy tűnik, a lovak 
elférnek rajta. 

Lizzie nem volt siránkozós típus, és a száját összeszorítva ezúttal 
is erőt vett magán. 

— Rendben van — mondta szomorúan. — Lássunk hozzá a 
lepakoláshoz! 

Ott kellett hagvniuk az ekevasat. Lizzie meleg alsóneművel teli 
ládáját, a kukorica egy részét, de magukkal tudták vinni a puskákat, 
a szerszámokat és a vetőmagvat. A teherrel megrakott lovakat 
közös szárra fűzték, és nyeregbe szálltak. 

Még csak félig múlt el a délelőtt, de már újra úton voltak. 

Három napig a délnyugatnak tartó ősi Szeminol ösvényen 
haladtak, átkelve több, az erdők borította hegyek közé ékelődött 
gyönyörű völgyön. Magányos farmok mellett mentek el, de csak 
kevés emberrel találkoztak, és város egy se akadt az útjukba. Egy 
vonalban lovagoltak mind a hárman, a málhás lovak is sorban 
követték őket. Macket kissé megviselte a nyereg, de ezt leszámítva 
csodálatosan érezte magát. A hegyek gyönyörűek voltak, a nap 
melegen sütött, s ő végre szabadnak érezhette magát. 

A negyedik nap délelőttjén felkaptattak egy hosszú emelkedőn, s 
a csúcsra érve az alattuk elterülő völgyben barnás vizű, széles folyót 
pillantottak meg, benne több kis szigettel, zátonynyal. A túlsó partján 


házak emelkedtek, s előttük széles, lapos fenekű komp volt kikötve 
egy mólóhoz. 

Mack megrántotta a kantárt, és visszafogta a lovát. 

— Azt hiszem, ez a James-folyó, azt a települést meg Lynehs 
Ferrynek hívják — mondta. 

Lizzie egyből kitalálta, mire gondolt. 

— Itt most megint nyugatnak akarsz fordulni? 

A férfi bólintott. 

— Három napig szinte senkivel se találkoztunk, és Jaynek nehéz 
dolga lesz, ha a nyomunkra akar bukkanni. Ha viszont átkelünk, 
akkor a révész megjegyez magának bennünket, és nehéz lesz 
elkerülnünk a kocsmárost, a boltost meg a többi helybélit. 

-— Igazad van —- értett egyet Mackkel Lizzie. — Ha itt 
elkanyarodunk, akkor nem tudja majd, merre mentünk. 

Mack megnézte a térképet. 

— A völgy északnyugati irányba emelkedik és egy hegyszorosban 
végződik. A szoroson túl ismét rákanyarodhatunk az útra, ami 
Stauntontól délnyugatra halad el. 

— Rendben. 

Mack rámosolygott Pegre, aki csöndben, közömbösen hallgatta a 
beszélgetést. Hogy őt is bevonja a döntésbe, megkérdezte tőle: 

— Te is egyetértesz? 

— Úgy lesz, ahogy mondod - válaszolta a lány. 

Lekanyarodtak az útról, s a fás hegyoldalon leereszkedve a 
településtől mintegy félmérföldnyire érték el a folyót. Mack remélte, 
senki sem vette őket észre. 

Sima utat találtak, ami mérföldeken át a folyó mellett haladt, majd 
elkanyarodott a víztől, és a hegyoldalak mentén húzódott tovább. A 
terep egyre nehezebbé vált, s többször is le kellett szállniuk a 
nyeregből, hogy a sziklás emelkedőkön kantáron vezessék a 
lovakat. Macket eközben sem hagyta el egy pillanatra sem a 
szabadság mámorító érzése. 

Gyors hegyi patak mellett táboroztak le éjszakára. Lizzie lőtt egy 
kisebb szarvast, ami inni ment le a sziklás mederhez. Mack 
megnyúzta és feldarabolta a vadat, s tüzet gyújtott, hogy megsüssék 


a húst. Miután a láng erőre kapott, rábízta Pegre, és ment a 
patakban lemosni a vért a kezéről. 

A folyás irányába indult el, s addig ment, míg kis vízesést nem 
talált, ami a mélyen kivájt sziklás patakmederbe zúdult alá. Letérdelt, 
a vízsugár alá tartotta a kezét, de aztán úgy döntött: megfürdik. 
Ledobálta magáról a ruhát. Éppen a nadrágjából lépett ki, mikor 
felnézve Lizzie-t pillantotta meg. 

— Valahányszor levetkőzöm és beleugrom egy folyóba. . . 

— Ott találsz, amint téged bámullak — fejezte be Mack helyett a 
mondatot az asszony. 

Mindketten elnevették magukat. 

— Gyere, fürödj meg velem! — kérte Lizzie-t a férfi. Hevesen 
dobogó szívvel figyelte, miközben vetkőzött, és elgyönyörködött 
meztelen testében. Lizzie büszkén, szégyenkezés nélkül megállt 
előtte, aztán testük összefonódott és csókolózni kezdtek. 

Miközben kis szünetet tartottak, Macknek eszébe jutott valami. 
Lepillantott a két méterre alattuk lévő medencére, és azt mondta: 

— Ugorjunk! 

— Nem! — válaszolta Lizzie, de rögtön meg is gondolta magát. — 
Rendben. 

Kézen fogták egymást, a meredek szélére álltak, és nevetve 
belevetették magukat a vízbe. Mack elengedte Lizzie kezét, és 
alábukott. Mikor felmerült, az asszony közvetlenül mellette nevetve 
csapkodta a vizet. A part felé úsztak, míg talajt nem ért a lábuk. 

Mack magához húzta Lizzie-t, s ahogy meztelen combjuk 
összeért, egész testét izgalom járta át. Nem akarta megcsókolni, 
csak nézni, gyönyörködni benne. Lágyan simogatni kezdte a 
csípőjét. Erezte, az asszony keze keményen ágaskodó nemi 
szervére kulcsolódik, látta a szemébe néző Lizzie arcán megjelenő 
boldog mosolyt, s úgy érezte, rögtön szétrobban. 

Az asszony átkarolta a vállát, s a lábát megemelve közrefogta a 
combjával. Mack szilárdan megvetette a talpát a fenéken, alányúlt, 
megemelte, s Lizzie a megfelelő pózba helyezkedett. Ölét széttárta, 
s a férfi teste olyan könnyen, simán csúszott bele, mintha már évek 
óta ezt gyakorolták volna. 


A hideg víz után az asszony húsa meleg barlangként zárta körül, 
és Mack úgy érezte magát, mint aki álmodik. Hogyan is lehetett 
volna valóság, hogy Lord Hallim lányával szeretkezik egy virginiai 
vízesés alatt? 

Lizzie odakínálta neki a nyelvét, s ő beszívta. Az asszony 
felemelkedett, Mack vállához préselte magát, majd félig csukott 
szemmel visszaereszkedett, s mély nyögés szakadt fel a torkából, 
miközben a férfi elbűvölten nézte az arcát. 

Mack a szeme sarkából hirtelen mozgást vett észre a parton. 
Oldalra fordult, de már csak egy villanást látott. Valaki figyelte őket, 
csak azt nem tudta, Peg keveredett-e arra, vagy valami idegen. 
Tudta, aggódnia kellene, de Lizzie nyögései hangosabbakká váltak 
és elterelték a gondolatait. Pár másodperccel később az asszony 
sikoltozni kezdett, combjának szorítása erősebbé vált. mozgása 
gyorsabbá. Az ölét vadul hozzápréselte, mintha magába akarná 
szippantani, Mack pedig csak szorította a combját, és egész 
testében rázkódott, míg egy belsejét átjáró hatalmas robbanással el 
nem jutott a csúcsra. 


A táborhelyre visszatérve azonnal látták, Pegnek nyoma veszett. 
Macknek rossz érzése támadt. 

— Úgy tűnt, mintha láttam volna valakit odalent a medencénél, 
miközben szeretkeztünk. Csak egy villanás volt, azt se tudom 
megmondani, férfi, nő vagy gyerek volt-e. 

— Biztosan Peg volt az — válaszolta Lizzie. — Szerintem elfutott. 

— Mitől vagy ebben olyan biztos? - kérdezte a szemét 
összehúzva Mack. 

— Féltékeny rám, mert szeretsz. 

— Tessék? 

— Szeret téged, Mack — magyarázta az asszony. — Elmondta 
nekem, hogy feleségül akar menni hozzád. Tudom, ez csak 
kislányos képzelődés, de ő nincs tisztában vele. Napok óta rossz a 
kedve, és miután látott bennünket szeretkezni, nyilván elfutott. 

— Jézus Mária! Most mit tegyünk? -— kérdezte tanácstalanul. 

— Meg kell keresnünk. 


— Igen. — Mack összeszedte magát. — Szerencsére nem lovon 
ment, így még nem juthatott messzire. Mindjárt csinálok fáklyát és 
utánamegyünk. Biztosan arrafelé indult, amerről jöttünk. Azt hiszem, 
egy bokor alatt fogjuk találni. 

Egész éjjel keresték Peget. Órákon át mentek visszafelé, 
bevilágítva a fáklyákkal a fák közé, a bokrok alá, aztán visszatértek a 
táborhelyre. Újabb fáklyákat készítettek, és ezúttal felfelé indultak el 
a folyó mentén, be a sziklák között a hegyekbe. Bármilyen elszántan 
kutatták is azonban, a lánynak nyoma veszett. 

Hajnalban ettek pár falatot a szarvashúsból, felrakták málháikat a 
lovakra, és folytatták útjukat. 

Délben egy másik úthoz értek. Göröngyös csapás volt 
mindössze, de szélesebb, mint egy kocsi. A sárban patanyomokat 
láttak. Északkeletről délnyugatra tartott, s végignézve rajta, a kék 
égnek emelkedő hatalmas hegyeket láttak. 

Ez volt az az út, amit kerestek: a Cumberland-hasadékhoz vitt. 

Másnap reggel Jay Jamisson lekormányozta lovát a James- 
folyóhoz, és átnézett a túlsó parton lévő, Lynchs Ferrynek nevezett 
településre. 

Fáradt volt, elgyötört, levert, és ki nem állhatta azt a Binns nevű 
csirkefogót, akit Lennox Williamsburgben fogadott fel. Elege volt a 
rossz ételekből, a mocskos ruhából, a nyeregben töltött hosszú 
nappalokból és a kemény földön végigszenvedett rövid éjszakákból. 
Az utolsó néhány napban a remény és a kétségbeesés úgy 
váltogatta benne egymást, mint azok a hegyek és völgyek, 
amelyeken útjuk során átkeltek. 

Nagyon izgatott lett, mikor elérték a Déli Folyó gázlóját, és 
megtudták, hogy Lizzie kénytelen volt visszafordulni. Azt azonban 
sehogy se értette, miként haladhattak el mellettük észrevétlenül. 

— Valahol biztosan letértek az útról — mondta Félszemű Dobbs, 
miközben a folyóparti kocsmában üldögéltek. Dobbs az előző nap 


látta a három menekülőt, és felismerte Peg Knappben azt a 
megszökött elítéltet, aki megölte Burgo Marlert. 

Jay úgy érezte, igaza lehet. 

- De vajon északnak vagy délnek mentek? - kérdezte 
aggodalmaskodva. 

— Ha valaki a törvény elől menekül, akkor délnek veszi az irányt, 
hogy minél távolabb kerüljön a seriffektől meg a bíróságoktól. 

Jay ebben nem volt igazán biztos. A tizenhárom gyarmaton sok 
olyan hely volt, ahol egy nyilvánvalóan tiszteletre méltó család: férj, 
feleség, szolgálólány csöndben letelepedhetett, eltűnve ezzel az 
őket üldözők elől. Dobbs ötlete persze ezzel együtt is 
elképzelhetőbbnek tűnt. 

Közölte mindenkivel: ötven font jutalmat kap tőle az, aki elfogja a 
szökevényeket. A pénzt, amiből akár egy kisebb farmot is lehetett 
venni, az anyja bocsátotta rendelkezésére. Amikor elváltak, Dobbs 
átkelt a gázlón, és nyugatnak indult, Staunton irányába. Jay remélte, 
hogy szétkürtöli a jutalom hírét, s ha ő nem is akad a menekülők 
nyomára, másnak sikerül elfognia őket. 

Ő maga visszatért Charlottesville-be, hátha ott valaki látta őket. A 
kocsit azonban senki sem látta. Jay így csak találgatni tudott, és be 
kellett érnie azzal a következtetéssel, hogy azok hárman elkerülték 
Charlottesville-t, s találtak egy másik utat, amin eljuthattak a dél felé 
tartó Szeminol ösvényre. Ebből a feltételezésből kiindulva ő is az 
ösvényen indult tovább csapatával. A táj azonban egyre 
elhagyatottabbá vált körülöttük, és senkivel sem találkoztak, aki egy 
férfit, egy nőt és egy fiatal lányt látott volna arra haladni. 

Remélte ugyanakkor, hogy itt, Lynehs Ferryben végre hírt hall 
róluk. 

A vízhez érve átkiabáltak a sebes folyó túlsó partjára, mire egy 
alak lépett ki az egyik házból, és beszállt egy hajóba. A két partot 
erős kötél kötötte össze, és a komp ötletes módon úgy volt 
hozzáerősítve, hogy evező sem kellett hozzá: a víz sodra hajtotta át 
egyik oldalról a másikra. Mikor megérkezett, Jay és a társai 
felvezették rá a lovaikat. A révész igazított valamit a köteleken, és 
elindult velük visszafelé. 


A férfi egyszerű fekete ruhát viselt, és higgadt, visszafogott 
magatartása is kvékerre vallott Jay már átkelés közben kifizette neki 
a viteldíjat, és kérdezgetni kezdte. 

— Három embert keresünk: egy fiatalasszonyt, egy nagyjából vele 
egykorú skót férfit, és egy tizennégy év körüli lányt — mondta neki. — 
Nem látta őket errefelé? 

A révész tagadólag megrázta a fejét. Ha lehet, Jay még jobban 
elkeseredett, és azon gondolkodott, nem tévesztette-e el teljesen az 
utat. 

— Át tud itt menni valaki anélkül, hogy maga észrevenné? -— tette 
fel az újabb kérdést a révésznek. 

A férfi hosszan elgondolkozott, de végül csak rászánta magát a 
válaszra: 

— Ahhoz nagyon jó úszónak kell lennie. 

— És ha valahol máshol kel át a folyón? 

— Akkor nem jár itt — felelte velősen a révész. 

Binns  felvihogott, de  Lennox egy szigorú pillantással 
elhallgattatta. 

Jay a folyót figyelte, és csöndben káromkodott. Lizzie-t már hat 
napja egy teremtett lélek se látta, mintha köddé vált volna. Bárhol 
lehetett, akár Pennsylvaniában is, sőt visszatérhetett keletre, és 
felszállhatott egy Londonba induló hajóra. Tökéletesen nyomát 
vesztette. Az asszony túljárt az eszén, ezzel megfosztotta az 
örökségétől. Ha még egyszer a szemem elé kerül — fogadta meg 
magának -, isten engem úgy segéljen, agyonlövöm. 

Valójában persze fogalma sem volt arról, mit tegyen, ha elfogja, s 
napokon át a lova nyergében rázatva magát állandóan ezen törte a 
fejét. Azzal tisztában volt, Lizzie önszántából nem lesz hajlandó 
visszamenni hozzá, s kezét-lábát megkötözve kell hazavinnie. A 
gondolat erősen felizgatta, s az erdei ösvényeket járva bizsergető 
emlékek ébredtek benne. Látta magukat, amint az üres Chapel 
Street-i ház padlásszobájában simogatják egymást, miközben 
anyáik odakint beszélgetnek. Feltűnt előtte a meztelenül és minden 
szégyenkezés nélkül az ágyukon hancúrozó asszony, s végül Lizzie, 
amint szeretkezés közben föléje kerekedve, s hímtagját magába 
fogadva vadul rángatózik és sikoltozik az élvezettől. De ha ismét 


terhes lesz, miként tudja rákényszeríteni, hogy mellette maradjon? 
Zárja be és ne engedje el, míg meg nem szüli a gyerekét? 

Minden sokkal egyszerűbb lett volna, ha az asszony meghal. Jay 
ezt sem tartotta elképzelhetetlennek, hisz számított rá, hogy 
McAshsel az oldalán Lizzie szembe fog szállni vele. Arra nem tudta 
rászánni magát, hogy hideg fejjel megölje a feleségét, de remélte, 
harc közben fogja életét veszíteni. Akkor feleségül vehet egy 
életerős, egészséges pincérnőt, és gyereket csinálva neki elindulhat 
Londonba felvenni az örökséget. 

Ez azonban mind csak álom volt. A valóság pedig az, ha 
találkoznak, akkor döntenie kell. Vagy élve viszi haza, vagy rögtön 
végeznie kell vele. 

De hogyan intézze el? Soha nem ölt még embert, s a kardjával is 
csak egyet sebesített meg, a bánya udvarán kirobbant lázongás 
során, mikor elfogta McAsht. Még azokban a pillanatokban is, amikor 
a legjobban gyűlölte Lizzie-t, akkor sem tudta elképzelni, hogy 
belemártsa a pengéjét abba a testbe, amit egykor annyira élvezett. 
Egyszer előfordult, hogy ráemelte a puskát a bátyjára és meghúzta a 
ravaszt. Ha már mindenképpen meg kell ölnie Lizzie-t, a legjobb lesz 
távolról lelőni, mint egy szarvast. 

A komp közben átért a túloldalra, ahol a kis kikötő mellett 
emeletes, oszlopos verandás épület emelkedett. Több jól megépített 
ház is látszott a közelben, a folyóparttól enyhén emelkedő 
domboldalon. A kis település virágzónak tűnt, lakóinak nyilván jól 
ment a kereskedés. Már éppen szálltak ki a kompról, mikor a révész 
utánuk szólt: 

— Valaki várja magukat a kocsmában. 

— Minket? -— kérdezte csodálkozva Jay. 

A révész figyelmen kívül hagyta a kérdést, és egy másikra 
válaszolt, amit fel se tettek neki: 

— Rossz kinézetű fickó. Állandóan csukva tartja az egyik szemét. 

— Dobbs! Hogy érhetett ide előttünk? — álmélkodott Jay. 

— És miért? — fűzte hozzá Lennox. 

— Kérdezzék meg tőle — válaszolta mindkettőjüknek a révész. 

A hír jobb kedvre hangolta Jayt, és szerette volna minél előbb 
megoldani a rejtélyt. 


-— Maguk törődjenek a lovakkal! — szólt rá az embereire. — Én 
megyek, megkeresem Dobbst. 

A rév mellett álló, emeletes épület volt a kocsma. Belépve rögtön 
észrevette  Dobbst, aki az egyik asztalnál éppen gulyást 
kanalazgatott egy tálból. 

— Dobbs! Mi az ördögöt keres maga itt?! 

Dobbs Jayre emelte épen maradt szemét, és teli szájjal válaszolt: 

— A jutalmat jöttem átvenni, Jamisson kapitány. 

— Miről beszél?! 

— Nézzen csak oda! — Dobbs a sarokba bökött a fejével. 

Jay arra fordult, és meglátta az egyik székhez hozzákötözött 
Peggy Knappet. 

A váratlan szerencsétől hirtelen szólni sem tudott, s csak pár 
másodperc múlva kérdezte meg: 

— Honnan a pokolból került ez elő? 

— Stauntontól délre, az úton találtam rá. 

— Merre ment? - érdeklődött a homlokát ráncolva Jay. 

— Északnak, a város irányába. Én éppen kifelé jöttem belőle, és 
Millers Mill felé tartottam. 

— Kíváncsi lennék rá, hogy jutott el oda. 

— Kérdeztem tőle, de nem volt hajlandó válaszolni. 

Jay ismét a lányra pillantott, s látta, hogy az arcát horzsolások 
éktelenítik. Dobbs nyilván nem bánt vele kesztyűs kézzel. 

— Megmondom, mit gondolok — szólt Dobbs. — Idáig jöttek, de 
nem keltek át a folyón, hanem nyugatnak fordultak. A kocsit valahol 
otthagyták útközben, és lóháton mentek fel, a folyó mentén a 
stauntoni útig. 

— Peget egyedül találta? — kérdezte Jay. 

— Igen. 

— Es elkapta. 

— Nem volt könnyű - tiltakozott Dobbs. — Rohant, mint a szélvész, 
és valahányszor megfogtam a grabancát, mindig kicsúszott az ujjaim 
közül. Szerencsére én lóháton voltam, ő meg gyalog, és végül 
kifáradt. 

Egy kvéker asszony ment oda hozzájuk, megkérdezte Jayt, akar- 
e valamit enni. De a férfi türelmetlenül elküldte, mert alig várta már, 


hogy alaposan kikérdezhesse Dobbsocot. 

— Hogyan tudott előbb ideérni, mint mi? 

— A folyón jöttem, tutajjal — felelte vigyorogva a félszemű. 

— Biztosan összeszólalkoztak — találgatott Jay. — Ez a gyilkos kis 
szuka otthagyta a többieket, és elindult északnak. Nekik tehát déli 
irányba kellett menniük. — Pár másodpercnyi szünetet tartott és 
elgondolkozott. — Merre tartanak végül is? — tette fel a kérdést. 

— Az út Fort Chiswellbe vezet, azon túl már nem sok lakott hely 
akad. Délebbre van még egy település, Wolf Hills, utána pedig a 
cherokee-k földje — magyarázta Dobbs. - Nem hiszem hogy 
bármelyikük is indián akarna lenni, tehát inkább nyugatra fordulnak 
Wolf Hillsnél, és a hegyek felé veszik az irányt. A vadászok 
mesélnek egy Cumberland-hasadék nevű átjáróról, amin a hegyek 
túlsó oldalára lehet jutni. De én még nem jártam arra. 

— Mi van a másik oldalon? 

— Azt mondják, erdőségek. Jól lehet arrafelé vadászni. Senki 
földje a cherokee-k és a sziúk lakta területek között. Az indiánok a 
Kék Füvek Országának nevezik. 

Jay végre rájött: Lizzie új életet akar kezdeni a felderítetlen, 
ember által ritkán járt vidéken. Elhatározta, ő mindenképp 
meghiúsítja a tervét. Elfogja, és élve vagy halva visszaviszi. 

— A gyerek önmagában nem sokat ér — mondta Dobbsnak. — Ha 
meg akarja szolgálni az ötven fontot, segítenie kell nekünk elkapni a 
másik kettőt. 

— Akarja, hogy a vezetőjük legyek? 

— Igen. 

— Többnapnyi előnyük van magukkal szemben, és kocsi nélkül 
gyorsabban haladnak. Egy hétbe is beletelhet, míg beérik őket. 

— Ha sikerül, megkapja tőlem az ötven fontot. 

-— Remélem a nyomukra akadunk, mielőtt letérnének az 
ösvényről, és bekanyarodnának az erdőkbe. 

— Úgy legyen! — bólintott rá Jay. 


40 


Tíz nappal Peg szökése után Mack és Lizzie egy széles, sima 
lapályon átkelve elérte a bővizű Holston-folyót. 

Mack nagyon lelkes volt. Több patakon, folyón is átkeltek, de 
semmi kétsége sem volt afelől, hogy ez az, amit kerestek. Jóval 
szélesebb volt a többinél, s hosszú szigetek, zátonyok emelkedtek ki 
a medréből. 

— Ez az! — szólt oda Lizzie-nek. — Itt végződik az ismert vidék. 

Napok óta úgy érezték már, mintha csak maguk lennének a 
világon. Előző nap egyetlen fehér embert láttak csupán és három 
indiánt egy távoli hegytetőn. Ezen a napon pedig egyetlen fehér 
embert sem, csak több indián csapatot. A bennszülöttek sem 
barátságosak, sem ellenségesek nem voltak velük szemben. Tisztes 
távolságban maradtak tőlük. 

Hosszú ideje nem észleltek már megművelt földet. Ahogy a 
farmok száma csökkent, úgy lett körülöttük egyre több a vad. 
Bölényeket láttak, szarvasokat, nyulakat és megszámlálhatatlanul 
sok ízletes húsú madarat: pulykákat, kacsákat, erdei szalonkát. 
Lizzie annyit lőtt belőlük, hogy mindet meg sem tudták enni. 

Az időjárás is a kegyeibe fogadta őket. Egyszer esett, akkor 
egész nap a sarat dagasztották, éjszaka pedig reszkettek átázott 
ruhájukban; de másnap ismét kellemes napsütés volt, így gyorsan 
megszáradtak. Mindkettőjüket feltörte a nyereg, a csontjaik sajogtak, 
de a kövér fűtől meg a Charlottesville-ben vásárolt Zzabtól 
felerősödött lovak jól bírták az iramot. 

Jaynek nyomát se látták, de ez nem sokat jelentett. Valahol ott jár 
a nyomukban. 

Megitatták a lovakat a Holstonban, és leültek a sziklás partra 
pihenni egy kicsit. A lapályon átkelve lassan elfogyott alóluk az út, s 
a folyó túlsó partján már semmiféle ösvényt se láttak. Tőlük északra 
állandóan emelkedett a talaj, és a távolban, talán tízmérföldnyire 
tőlük, magas hegylánc tört fenségesen az ég felé. 

— Arra kell lennie a hágónak - állapította meg Mack. 

— Nem látom - válaszolta Lizzie. 

— Én sem. 

— Ha még sincs ott... 


— Akkor keresünk másikat — vágott közbe határozottan a férfi. 

Elszántnak mutatta magát, de belül félt. Ismeretlen, a térképén 
sem szereplő tájra indultak, hegyi farkasok vagy medvék 
támadhatták meg őket, s az indiánok is ellenségessé válhattak. 
Egyelőre elég élelem akadt körülöttük, de nem tudhatták, mi lesz, ha 
beköszönt a tél. 

Mack elővette a térképet, bár az az utóbbi időben egyre 
pontatlanabbnak bizonyult. 

— Jó volna találkozni valakivel, aki ismeri az utat — jegyezte meg 
Lizzie. 

— Többel is találkoztunk — válaszolta Mack. 

— Igen, de mindegyik mást mondott. 

- A kép, amit lefestettek, azért ugyanaz volt. Északkeletről 
délnyugati irányba húzódó völgyről beszéltek, amit a térkép is mutat, 
és azt mondták, északnyugati irányba kell mennünk, keresztül több 
magas hegyláncon. 

— A gond az lesz, hogyan találjuk meg a hegyeken átvezető hágót 
— aggodalmaskodott Lizzie. 

— Cikcakkban fogunk haladni. Ha átjárót találunk, ami északra 
vezet, arra megyünk tovább. Ha járhatatlannak tűnő hegylánchoz 
érünk, akkor nyugatnak fordulunk, a völgyben haladunk, és figyeljük, 
hol tudunk ismét északnak kanyarodni. Lehet, hogy az átjárók nem 
ott vannak, ahol a térkép mutatja őket, de valahol biztosan lenniük 
kell — válaszolta Mack. 

— Hát, nincs más hátra, meg kell próbálni — fogadta el az érveit az 
asszony. 

— Ha bajba kerülünk, akkor visszafordulunk, és egy másik utat 
keresünk. 

— Inkább próbálkozom ezzel, mintsem udvariassági látogatásokra 
járjak a Berkeley Sguare-re — mondta mosolyogva Lizzie. 

Mack visszamosolygott rá, és még jobban imádta, mert ilyen 
határozott, vállalkozó szellemű. 

— A szénbányászatnál is jobb - felelte. 

Lizzie arca ismét elkomorult, s közölte: 

— Csak azt bánom, hogy Peg nincs velünk. 


Mack ugyanígy érzett. A szökése óta színét se látták Pegnek. 
Lizzie akkor egész éjszaka sírt. Úgy érezte, két gyereket veszített el: 
előbb a kisbabáját, aztán Peget. Fogalmuk sem volt róla, merre 
mehetett, és egyáltalán életben van-e még. Mindent megtettek, amit 
csak lehetett, de ez önmagában még kevés volt ahhoz, hogy 
megnyugodjanak. Azok után, amiken együtt keresztülmentek, Mack 
végül is elveszítette a lányt. Valahányszor az eszébe jutott, könnyes 
lett a szeme. 

Most már minden éjszaka szabadon szeretkezhettek a fénylő, 
csillagos ég alatt. Tavasz volt, az idő enyhe, és szerencsére az eső 
sem esett. Nem sokat kellett már várniuk, hogy felépítsék a házukat, 
és otthonuk legyen. Ha ezen túl lesznek, húst kell sózniuk és halat 
kell füstölniük, hogy télen legyen mit enniük. 

Közben egy földdarabot is megtisztítanak, és elvetik a magukkal 
hozott magokat... Mack nem fűzte tovább a gondolatokat, hanem 
felállt. 

— Rövid pihenő volt — állapította meg Lizzie, és követte a példáját. 

— Jobban örülnék, ha már látótávolságon kívül lennénk a folyótól 
— válaszolta Mack. — Jay idáig követheti a nyomunkat, de itt könnyen 
lerázhatjuk. 

Mindketten visszapillantottak abba az irányba, amerről jöttek, de 
nem láttak senkit. Mack ugyanakkor tudta, Jay ott van valahol, az 
úton. 

Aztán hirtelen megérezte, figyelik őket. 

Korábban is, mintha mozgást látott volna a szeme sarkából, s az 
most megismétlődött. Izgatottan megmerevedett, és lassan oldalra 
fordította a fejét. 

Pár lépésre tőlük két indián állt. 

A cherokee-k földjének északi határán jártak, s három napon át 
többször is láttak bennszülötteket a távolból, de eddig egy sem ment 
oda hozzájuk. 

Akik most előttük termettek, azok tizenhét év körüli fiatal fiúk 
voltak. Az őslakos amerikaiakra jellemző koromfekete hajuk, 
vörösesbarna bőrük volt, s azt a szarvasbőrből varrt hosszú felsőt és 
nadrágot viselték, amit a bevándorlók olyan szívesen lemásoltak 
tőlük. 


A magasabbik egy nagy, lazacra emlékeztető halat emelt fel és 
mutatott nekik. 

— Kést akarok — mondta. 

Mack úgy vélte, hogy a közelben horgászhattak, amikor 
észrevették őket. 

— El akarod adni? — kérdezte tőle. 

— Kést akarok — ismételte meg a fiú mosolyogva a korábbi 
kijelentést. 

— Halra nincs szükségünk, de vezetőre igen — mondta Lizzie. — 
Szerintem ő tudja, merre lehet az átjáró. 

Jó ötlet volt. Óriási könnyebbséget jelentett volna számukra, ha 
tudják, merre menjenek. 

— Elvezetsz bennünket? - kérdezte reménykedve Mack. 

A fiú mosolygott, de nyilvánvalóan egy szót sem értett abból, amit 
mondanak neki. A társa csöndben maradt. 

— Leszel a vezetőnk? — próbálkozott ismét Mack. 

A fiún most már látszott, hogy bajban van. 

— Nincs üzlet — válaszolta zavartan. 

Mack dühösen fújt egyet, és azt mondta Lizzie-nek: 

— Vállalkozó szellemű kölyök, aki megtanult néhány angol 
kifejezést, de valójában nem tudja a nyelvet. — Őrjítőnek találta a 
gondolatot, hogy azért tévedjenek el, mert nem tudnak érintkezni az 
őslakosokkal. 

— Hadd próbáljam meg én! - kérte az asszony. Odament az egyik 
felmálházott lóhoz, kinyitotta az oldalára erősített bőrtokot. Kivett 
belőe egy hosszú pengéjű kést, ami az ültetvény 
kovácsműhelyében készült, s egy, "J" volt beleégetve a nyelébe. 
Durva szerszám volt azokkal összehasonlítva, amiket Londonban 
lehetett venni, de minden bizonnyal különb, mint bármi, amit a 
cherokee-k maguk elő tudtak állítani. Közelebb lépett a fiúhoz, és 
megmutatta neki. A kölyök szélesen elvigyorodott. 

— Megveszem - mondta, és kinyújtotta érte a kezét. Lizzie 
visszahúzta a kést, s az odakínált halat is félretolta, ismét erősen 
zavarba hozva ezzel a fiút. 

— Figyelj! — mondta Lizzje, és egy lapos tetejű, nagy szikla fölé 
hajolva a kés hegyével egy képet kezdett rajzolni. Hullámos vonalat 


húzott, s előbb a távolban kéklő hegyekre, majd a vonalra mutatott. — 
Ez a hegylánc -— kezdte a magyarázatot. 

A hullámos vonal alá Lizzie két primitív alakot rajzolt, s előbb 
magára, majd Mackre mutatott. 

— Ezek mi vagyunk — mondta, s mélyen a fiú szemébe nézve 
rögtön hozzátette: — Most figyelj nagyon! — Egy második hegyláncot 
rajzolt, s egy V betűvel összekötötte az előzővel. — Meg kell 
találnunk az átjárót — szólt nyomatékkal, és várakozóan nézte a fiút. 

Mack is olyan izgatott volt, hogy szinte lélegezni sem mert. 

— Megveszem - szólalt meg ismét a fiú, és Lizzie-nek nyújtotta a 
halat. 

Kínjában Mack hangosan felnyögött. 

— Ne veszítsd el a reményt! — szólt rá Lizzie, és újból mutogatni 
kezdett az indiánnak. — Ez a hegylánc. Ezek vagyunk mi. Itt az 
átjáró. Meg kell találnunk az átjárót. — Végezetül a fiúra mutatott. — 
Elviszel bennünket az átjáróhoz, és megkapod a kést. 

Az indián a hegyekre nézett, onnan a rajzra, arról pedig Lizzie-re. 

— Átjáró — mondta. 

Az asszony a hegyekre mutatott, mire a fiú V alakot rajzolt a 
levegőbe, és ujjával a két szára közé bökött. 

— Átjáró — mondta ismét. 

— Megveszem - válaszolta Lizzie. 

Az indián szélesen elvigyorodott. és lelkesen bólogatni kezdett. 

— Gondolod, megértette, miről van szó? — kérdezte Mack. 

-— Nem tudom —- felelte az asszony. Egy pillanatra 
elbizonytalanodott ugyan, de aztán a lovához lépett, megragadta a 
kantárt és elindult. — Megyünk? — kérdezte a fiútól, s tett egy hívó 
mozdulatot. 

Az indián követte. 

— Halleluja! — kiáltott fel boldogan Mack. Elindultak, és a másik 
indián is utánuk ment. Patakparton haladtak, s a lovak felvették azt a 
természetes ritmust, amely huszonkét nap alatt ötszáz mérföld 
távolságra juttatta őket kiindulási pontjuktól. A távoli hegyek 
fokozatosan nőni kezdtek, de Mack átjárónak még nyomát se látta. 

Az út egyenletesen emelkedett, de a talaj simábbá vált, így a 
lovak egy kicsivel gyorsabban tudtak haladni, mint korábban. Mack 


egy idő után rájött, hogy a két fiú egy, csupán az ő számukra 
észrevehető útvonalat követ. Rájuk bízták magukat és hagyták, hadd 
vezessék őket egyenesen neki a hegyláncnak. 

A hegyek lábánál keletnek fordultak, és nem sokkal később Mack 
óriási megkönnyebbülésére megpillantották az átjárót. 

— Szép munka volt, Halas Fiú! — szólt rá lelkesen az indián 
gyerekre. 

Átkeltek egy gázlón, megkerültek egy csúcsot, s máris a hegylánc 
túlsó oldalán voltak. A közeli ormok mögé lebukó nap fényében 
körülbelül tíz méter széles, északkeletnek tartó sebes patakot láttak 
maguk előtt, távolabb pedig egy újabb hegyláncot. 

-—  Üssünk tábort! - javasolta Mack. - Reggel majd 
továbbmegyünk, és megkeressük az újabb átjárót. 

Remekül érezte magát. Úttalannak tűnő utakon jártak, s az átjárót 
nem lehetett látni a folyópartról. Nem sok esély volt rá, hogy Jay 
követni tudja őket. Talán megmenekültek. 

Lizzie odaadta a kést a magasabb fiúnak. 

— Köszönjük, Halas Fiú — mondta. 

Mack remélte, hogy az indiánok velük maradnak, s az összes 
kést szívesen odadta volna nekik, ha átvezetik őket a többi hegyen 
is. De azok megfordultak, és elindultak arra, amerről jöttek. 

Pár perccel később eltűntek az alkonyatban. 

Jay meggyőződéssel hitte, ezen a napon elfogják Lizzie-t. Gyors 
iramot diktált, vadul hajszolta a lovakat. Nem lehetnek már messze, 
mondogatta állandóan. 

Ennek ellenére alkonyatkor, amikor a Holston-folyót elérték, még 
mindig nem pillantották meg a szökevényeket. Ettől Jay feldühödött. 

— Nem mehetünk tovább sötétben — mondta, miközben emberei a 
lovakat itatták. — Azt hittem, mostanra már elkapjuk őket. 

— Csigavér, nem lehetnek már messze — válaszolta szemtelen 
hangon lLennox. Minél távolabb jutottak a civilizációtól, a 


munkavezető annál arcátlanabbá vált. 

— Azt viszont nem tudjuk, innen merre mentek tovább — szólt 
közbe Dobbs. — A hegyeken át nem vezet járt ösvény, s ha akad 
olyan bolona, aki nekivág, akkor magának kell utat törnie. 

A lovakat kipányvázták. Peget egy fához kötötték, és Lennox 
nekiállt kukoricakását főzni vacsorára. Négy nappal korábban láttak 
utoljára fogadót, Jay pedig már a betege volt annak, hogy ugyanazt 
az ételt kell ennie, amit a rabszolgáinak ad. 

Fáradtak es csüggedtek voltak mindannyian. Binns Fort 
Chiswellnél otthagyta őket, és szemmel láthatóan Dobbs is arra 
készült. 

— Feladom és visszamegyek — mondta. — Nem ér meg ötven 
fontot, hogv elvesszen az ember a hegyek között. 

Lennox elővett egy üveg rumot. Beburkolóztak a takaróikba, s az 
üveg körbejárt közöttük, miközben beszélgettek. Múltak az órák, s 
végül felkelt a hold. Jay nem sokkal később elaludt, de valamikor az 
éjszaka közepén felébredt, s egy ismeretlen alakot pillantott meg 
tábortüzük fénykörében. 

A váratlan látványtól úgy megijedt, hogy egy hang sem jött ki a 
torkán. Az ismeretlennek különös arca volt. Fiatal és idegen. Csak 
pillanatokkal később jött rá, hogy egy indián áll nem messze tőle. 

A fiú mosolygott, de nem rá. Jay követte a pillantását, s látta, az 
indián tekintete Pegre szegeződik. A lány különös grimaszokat 
vágott, s Jay hamarosan megértette, ezzel akarja rávenni a 
jövevényt, szabadítsa ki. 

Jay mozdulatlanul, némán feküdt és figyelt. 

Kis idő múlva észrevette, egy másik indián is van ott, szintén fiatal 
fiú. 

Az egyikük közelebb lépett a tűzhöz, a kezében lévő nagy halat 
lerakta a földre, majd kést vett elő, és Peg fölé hajolt. 

Lennox olyan sebesen és hangtalanul csapott le rá, akár egy 
kígyó. Jay nem is tudta, pontosan hogyan zajlott le a támadás, csak 
azt látta, hogy a munkavezető a fiú fejét előrenyomja, a karját hátra 
feszíti, s a kés a földre hull. Hallotta azt is, mikor Peg csalódottan 
felsikoltott, de mire körbenézett, a másik indián már nem volt sehol. 

Jay gyorsan felkelt. 


— Kit találtunk? — kérdezte. 

— Csak egy indián kölyköt, aki megpróbált kirabolni bennünket — 
válaszolta álmosan, a szemét törölgetve Dobbs. — Fel kell akasztani, 
hogy a többiek tanuljanak belőle. 

-— Még nem - mondta Lennox. -— Talán látta azokat, akiket 
üldözünk. 

Szavai némi reményt öntöttek Jaybe, aki a fiú elé állt, és rászólt: 

— Mondj valamit, vadember! 

Hogy válaszra kényszerítse, Lennox erősen megtekerte az indián 
karját, az pedig felüvöltött és saját, érthetetlen nyelvén hevesen 
tiltakozni kezdett. 

— Beszélj angolul! — mordult rá Lennox. 

— Figyelj rám! — szólt hangosan a fiúhoz Jay. — Láttál két embert, 
egy férfit és egy nőt, ezen az úton? 

— Ma nincs üzlet — felelte a fiú. 

— Beszél angolul! — állapította meg lelkesen Dobbs. 

— Nem hiszem, hogy bármiben a segítségünkre lehetne — mondta 
reményvesztetten Jay. 

— Dehogynem - válaszolta Lennox. — Fogd csak meg, Dobbs! — 
Dobbs átvette a fiút, Lennox pedig felemelte a kést, amit az indián a 
földre ejtett. — Ezt nézze meg! — szólt, és Jay elé tartotta. — A miénk! 
Bele van égetve a nyelébe a J betű. 

Jay látta, munkavezetője igazat beszél. A kést valóban az 
ültetvényen készítették. 

— Ezek szerint találkoznia kellett Lizzie-vel! 

— Pontosan - állapította meg Lennox. 

Jay szívébe ismét remény költözött. 

Lennox az indián arca elé emelte a kést, és megkérdezte: 

— Melyik úton mentek, kölyök? 

A fiú szabadulni próbált, de Dobbs erősen fogta. 

— Ma nincs üzlet — ismételte meg rémülten a korábbi mondatát. 

Lennox megragadta a bal kezét, s a kés hegyét a mutatóujj 
körme alá bökte. 

— Melyik úton? — kérdezte, és kifeszítette a körmöt. 

Az indián és Peg egyszerre sikoltott fel. 

— Hagyja abba! — könyörgött Peg. — Engedjék el! 


Lennox a másik kézért nyúlt, és arról is leszedett egy körmöt. 

A fiú zokogott. 

— Melyik út visz az átjáróhoz? — tette fel ismét a kérdést Lennox. 

— Átjáró — válaszolta az indián, és vértől csöpögő kezével északra 
mutatott. 

Jay elégedetten felsóhajtott. 

— Vezess bennünket oda! — mondta. 

Mack azt álmodta, hogy egy folyóban úszik, s a túlsó partra tart, 
egy olyan földre, aminek neve az ígéret Földje. A víz jéghideg volt, a 
meder alja egyenetlen, és erős áramlásokkal kellett megküzdenie. 
Erőteljes karcsapásokkal haladt, de semmivel sem került közelebb a 
parthoz, s a folyó minden karcsapásnál mélyebbé vált. Ennek 
ellenére biztos volt benne, ha nem adja fel, akkor eléri az áhított 
túlpartot. A víz azonban egyre mélyült alatta, s végül összezárult a 
feje fölött. 

Levegő után kapkodva ébredt fel a szörnyű álomból, s az első 
dolog, amit meghallott, a lovak ideges nyerítése volt. 

— Valami nyugtalanítja őket — mondta, de a szavaira nem érkezett 
válasz. Megfordult és látta, hogy Lizzie nincs mellette. 

Talán a szükség jött rá, és elvonult egy bokor mögé, gondolta, de 
sehogy se tudott szabadulni furcsa, rossz érzésétől. Gyorsan lelökte 
magáról a takarót és felállt. 

Az ég már halványan derengett. Látta a négy kancát és a két 
mént, amint mozdulatlanul álltak és füleltek, mintha a távolból más 
lovak dobogásának a hangja ért volna el hozzájuk. Biztosan 
közeledett valaki a táborhelyhez. 

— Lizzie! — kiáltotta, s a következő pillanatban megfagyott ereiben 
a vér. 

Jayt pillantotta meg, amint kezében egyenesen a szívének 
szegezett puskával a tisztásra lépett. Egy másodperccel később 
pedig Sidney Lennox bukkant elő, mindkét kezében pisztollyal. 


Mack tehetetlenül, földbe gyökerezett lábakkal állt. Egész lényén 
mérhetetlen kétségbeesés lett úrrá. Végül mégsem sikerült a 
szökés, elfogták. 

De hová tűnt Lizzie? 

A Déli Folyó gázlójánál megismert Félszemű Dobbs jött elő a fák 
közül, szintén puskával a kezében, mögötte, egy másik lovon Peg, 
akinek a ló hasa alá kötözték a lábát, hogy ne tudjon leszállni a 
nyeregből. Sérülés nem látszott rajta, csak mérhetetlen elkeseredés. 
Ránézve, Mack rögtön megértette, önmagát okolja a történtekért. 
Dobbs lova mellett, egy hosszú pányvával a nyereghez kötözve, 
Halas Fiú lépkedett. Biztosan ő vezette a nyomukra a többieket. A fiú 
kezei vérben úsztak. Mack először nem értette a dolgot, hisz 
legutóbb, amikor találkoztak, nem volt rajta semmiféle seb. Aztán 
belevágott a gondolat, hogy az indiánt kegyetlenül megkínozták, s 
mérhetetlen düh és undor kerítette hatalmába. 

Jay a földre terített pokrócokat vizsgálgatta. Elég volt rájuk 
pillantania, hogy tudja: Mack és Lizzie együtt aludtak. 

— Mocskos disznó! — üvöltötte felháborodottan. — Hol van a 
feleségem?! — Megfordította a fegyverét, és a puskatussal Mack 
arcába vágott. Az ütés erős volt, Mack a földre zuhant tőle. — Hol 
van, te földtúró állat? Hol a feleségem? 

— Nem tudom - válaszolta Mack, a vér sós ízét érezve a 
szájában. 

— Ha így van, akkor be kell érnem azzal, hogy a te fejedet lövöm 
szét! 

A hanghordozásából Mack rögtön tudta, Jay komolyan gondolta, 
amit mondott. Izzadság öntötte el a testét, s a fogát összeszorítva 
erőt kellett vennie magán, hogy ne könyörögjön kegyelemért. 

— Ne! Ne lőjön! Kérem! — sikoltotta Peg. 

Jay Mack fejére irányította a puskát, és hisztérikusan rikácsolva 
azt mondta: 

— Most megfizetsz minden szemtelenségedért! 

Mack az arcába nézett, s látta, a szeme szinte izzik a gyűlölettől. 


Lizzie egy szikla mögött, puskával a kezében feküdt a dús fűben, 
és várt. 


Még az este kiválasztotta magának a leshelyet, miután alaposan 
végigvizsgálta a folyópartot, és észrevette a vízhez levezető 
szarvascsapásokat. Mihelyt pirkadni kezdett, elfoglalta az őrhelyét, 
és várta az ivóhelyükre tartó vadakat. 

Tisztában volt vele, nagy szükségük lesz a vadásztudományára, 
ha életben akarnak maradni. Mack tudott házat építeni, ültetni, de 
legalább egy év kellett ahhoz, hogy annyi eleséget takarítsanak be, 
amivel ki tudják húzni a telet. A málhájukban azonban több zsák só 
is volt, Lizzie pedig gyakran üldögélt High Glen House konyhájában, 
figyelve Jennie-t, a szakácsnőt, hogyan sózza a sonkát és a 
vadhúst, s rakja el őket télire nagy fahordókba. Ahhoz is értett, 
hogyan kell füstölni a halat. Tudta, sok tartalék kell majd nekik. 
Önkéntelenül is elmosolyodott, mert arra gondolt, hogy ahogy ők 
Mackkel viselkednek, annak alapján egy év sem kell hozzá, s már 
hárman lesznek. 

A fák között mozdult valami, egy pillanattal később pedig fiatal 
szarvas lépett ki a sűrűből, s lépdelt el lassan a vízparton. 

Lizzie óvatosan felhúzta a puska kakasát. 

Mielőtt célozhatott volna, egy második szarvas is megjelent, s pár 
perccel később már tizenöten is lehettek. Ha az egész vidék ilyen 
gazdag vadban, hamarosan elhájasodunk, gondolta az asszony. 

Nem akart nagy szarvast lőni, hiszen a lovak alaposan meg 
voltak pakolva, és az el nem fogyasztott húst nem rakhatták már 
rájuk. Különben is, a fiatal állat húsa sokkal zamatosabb volt. 
Kiválasztott hát közülük egyet, s a lapockájára, a szívtájékra célzott. 
Egyenletesen lélegzett, s igyekezett mozdulatlan maradni, úgy, 
ahogy még Skóciában tanulta. 

Mint mindig, egy pillanatig most is szánalmat érzett a gyönyörű 
állat iránt, amit elejteni készült. Aztán meghúzta a ravaszt. 


A lövés a völgy felső részéről hallatszott, két-háromszáz méternyi 
távolságról. 

Jay, puskáját még mindig Mackre szögezve, mozdulatlanná 
dermedt. 

A lovak idegesen összerezzentek, de a lövés túl távoli és halk volt 
ahhoz, hogy megriadjanak és elfussanak. 


Dobbs megveregette a lova oldalát, és odaszólt Jaynek: 

— Ha most lő, Jamisson, azzal figyelmezteti, és az asszony 
elmenekül. 

Jay elgondolkodott a szavain, aztán lassan leeresztette a 
fegyvert. Mack megkönnyebbülten felsóhajtott. 

— Utánamegyek — mondta Jay. — Maguk maradjanak itt! 

Mack tisztában volt vele, ha valamilyen módon figyelmeztetni 
tudná, Lizzie még mindig elmenekülhetne. Szinte azt kívánta, bár 
lőné őt le Jay, csak Lizzie-nek ne essen bántódása. 

Jay kilépett a tisztásról, és a puskáját lövésre készen tartva 
elindult felfelé, a víz folyásával ellentétes irányba. 

Mack eldöntötte magában, a hátramaradtak közül valakit 
rákényszerít arra, hogy lőjön. Nem kellett hozzá mást tennie, csak 
futásnak eredni. 

És ha eltalálják? 

Nem érdekel. Inkább meghalok, mint visszavigyenek, válaszolta 
magának némán a ki nem mondott kérdésre. 

Még mielőtt meginoghatott volna elhatározásában, futásnak 
eredt. A többiek a meglepődéstől pár másodpercig csak bámulták 
némán, értetlenül. 

Aztán Peg felsikoltott. 

Mack a fák közé rohant, és várta, hogy a hátába csapódjanak a 
golyók. Dörrenést hallott, aztán még egyet, de nem történt semmi. A 
golyók célt tévesztettek. 

Mielőtt valaki újból lőhetett volna, megállt, s a kezét a magasba 
emelte. 

Megcsinálta! Sikerült figyelmeztetnie Lizzie-t. 

A karját kinyújtva lassan megfordult. Most már rajtad múlik 
minden, Lizzie, gondolta. Sok szerencsét, szerelmem! 


A lövéseket hallva Jay megtorpant. A hang a háta mögül jött, 
tehát nem Lizzie tüzelt, hanem valaki a tisztáson maradtak közül. 
Várt, de újabb dörrenést nem hallott. 

Mi történhetett? McAsh aligha szerezhette meg és süthette el 
valamelyik fegyvert. Különben is, mit ért a puskákhoz egy bányász? 
Jay feltételezte, Lennox vagy Dobbs lőtt rá McAshre. 


Nem sokáig gondolkodott azonban a dolgon, mert a 
legfontosabbnak azt tartotta, hogy elkapja Lizzie-t. 

Sajnos a lövések figyelmeztették az asszonyt. Mit fog most 
csinálni? 

Ismerte a feleségét, és tudta, a türelem és az óvatosság idegen a 
természetétől. Bizonytalankodni nem szokott, mindig gyorsan és 
határozottan cselekszik. Már biztosan el is indult, és futva közeledik. 
Csaknem a tisztásnál lesz már, mikor végre lassít, és alaposabban 
körülnéz. 

Talált egy helyet, ahonnan harminc-negyven méter hosszúságban 
jól beláthatta a patakpartot, és elbújt a bokrok között. A kakast 
felhúzta, és fegyverét lövésre készen tartotta. 

Míg várt, ismét bizonytalanság kerítette hatalmába. Mit fog tenni, 
ha megpillantja az asszonyt? Ha lelövi, azzal minden problémája 
megoldódik. Megpróbálta elhitetni magával, hogy szarvasra 
vadászik. Úgy döntött, egyenesen a szívére fog célozni, s megpróbál 
egyetlen lövéssel végezni vele. 

Aztán megpillantotta Lizzie-t. 

Az asszony félig lépkedett, félig futott az egyenetlen, kövekkel 
teleszórt patakparton. Ismét férfiruha volt rajta, de az öltözék alatt is 
látszott a megerőltetéstől hevesen hullámzó keble. Hóna alatt két 
puskát szorongatott. 

Jay az asszony szívére célzott, de mielőtt elhúzhatta volna a 
ravaszt, felrémlett előtte a Chapel Street-i házban meztelenül a 
testén lovagló, a szeretkezés ritmusára rázkódó Lizzie képe. 
Képtelen volt lőni. 

Mikor az asszony már csak pár méterre lehetett tőle, előlépett a 
bokrok közül. 

Lizzie megtorpant, és elszörnyedve felsikoltott. 

— Helló, dd$0úágám — köszönt neki a férfi. 

Szavaira utálkozó pillantás volt a válasz. 

- Miért nem engedsz el? — kérdezte az asszony. — Úgysem 
szeretsz már. 

— Valóban nem, de szükségem van egy gyerekre — válaszolta Jay. 

— Inkább meghalok! 

— Ez is egy lehetőség, szívem. 


Miután Lennox elsütötte a pisztolyait, a tisztáson zűrzavar támadt. 
A lovakat megijesztették a közvetlen közelükből leadott lövések, s a 
Pegé vágtatni kezdett. A lány összekötözött kezével vadul rángatta a 
kantárt, de képtelen volt visszafogni az állatot, s az eltűnt vele a fák 
között. Dobbs lova nyerítve ágaskodott, s a gazdájának minden 
erejére szüksége volt a megfékezéséhez. Lennox azzal volt 
elfoglalva, hogy sietve újratöltse a fegyvereit. 

Ekkor szánta rá magát a cselekvésre Halas Fiú. 

Dobbs lova mögé futott, felugrott a hátára, és kivetette a 
nyeregből a fél szeműt. 

Mack lelkesülten látta, még nem veszett el minden. 

Lennox ledobva a pisztolyokat Dobbs segítségére akart sietni, de 
Mack kinyújtotta a lábát, és elgáncsolta. 

Dobbs lebukott a lóról, de a lába beakadt a kengyelbe, s a 
végképp megriadt állat vágtatva magával ragadta a kemény földből 
kiálló sziklákhoz verődő testét. 

Mack izzó tekintettel fordult szembe Lennoxszal. A tisztáson már 
csak ketten maradtak, s elérkezett az ideje, hogy puszta kézzel 
megvívják egymás ellen az utolsó küzdelmüket. 

Meg fogom ölni, döntötte el magában Mack. 

Lennox oldalra gördült, kést rántott elő, és Mackre vetette magát, 
aki még idejében félrehúzódott. Teljes erőből Lennox térdébe rúgott, 
és eltáncolt előle. 

A munkafelügyelő megroggyant lábbal ismét támadott. Ezúttal 
cselt alkalmazott, s miután Mack rossz irányba mozdult el, újból 
döfött. Éles fájdalom hasított Mack bal oldalába, ám ez sem állíthatta 
meg a jobb öklét, ami Lennox arcán csattant. Ellenfele egy pillanatra 
megingott, de aztán megrázta magát, és ismét maga elé emelte a 
kést. 

Mack elhátrált előle. Fiatalabb és erősebb volt Lennoxnál, de 
annak több gyakorlata volt a késpárbajban. Ő pedig kénytelen volt 
rájönni, a közelharcban a legkeményebb ököl sem sokat ér az éles 
tőr ellen. Taktikát változtatott. 

Megfordult, elfutott előle, s közben lázasan kutatott valami után, 
amit fegyverként használhatna. Egy öklömnyi kődarabon akadt meg 


a tekintete. Megtorpant, felkapta, és szembefordult az üldözőjével. 

Látva, hogy Lennox erejét megfeszítve rohan utána, Mack 
eldobta a követ, s mikor az pontosan homlokon találta a 
munkavezetőt, diadalmasan felüvöltött. Lennox az ütéstől megingott, 
Mack pedig érezte, itt a pillanat, amikor ki kell használnia az előnyét, 
és le kell fegyvereznie. Kirúgott, s lába telibe találta ellensége vállát. 

Lennox felkiáltott, kiejtette kezéből a kést, Mack pedig rávetette 
magát. 

Minden erejét beleadva a gyűlölt arcba öklözött. Az ütéstől 
megfájdult a keze, de nem törődött vele. Csak az elégedettséget 
érezte, hogy végre megfizethet neki. Lennox rémült tekintettel 
hátrahőkölt, de Mack nem hagyta menekülni. Utánament. A 
gyomrába, majd mindkét oldalról az arcába vágott. Lennox 
összegörnyedt, és már képtelen volt harcolni, de Mack nem tudott 
megálljt parancsolni magának. Meg akarta ölni. Elkapta Lennox 
haját, lerántotta a fejét, s a térdét az arcába vágta. Lennox 
felüvöltött, az orrából vér spriccelt elő. Térdre bukott, görcsös 
köhögés rázta meg a testét, s hányt. Mack éppen azon volt, hogy 
újból megüsse, mikor meghallotta Jay hangját: 

— Állj, vagy megölöm! 

Lizzie lépett a tisztásra, nyomában a fegyvere csövét a tarkójához 
szorító Jayjel. 

Mack csak nézett rájuk bénultan, és mozdulni sem tudott. Látta, 
Jay puskájának kakasa fel van húzva. Elég lett volna, hogy a férfi 
megbotoljon, s akkor a lövedék egyenesen Lizzie koponyájába 
fúródik. Mack elfordult Lennoxtól, és Jay felé mozdult. Izzó dühe 
nem múlt még el, és ráüvöltött ellenfelére: 

— Csak egy golyója van! Ha lelövi Lízzie-t, megölöm! 

— Akkor inkább magát lövöm le — válaszolta Jay. 

— Igen! — kiáltotta elborult aggyal Mack, és tovább közeledett felé. 
— Lőjön le engem! 

Jay elmozdította a fegyvert. 

Mack vad örömet érzett, mert a puska nem szegeződött már 
L izzie-re. Még közelebb lépett Jayhez. 

Az ráhajtotta a fejét a fegyverre, és gondosan célba vette Macket. 


Furcsa zaj hallatszott, s csak azt látták, hogy Jay arcát egy 
hegyes vessző üti át. 

A férfi felüvöltött kínjában, és kiejtette a kezéből a puskát. A 
fegyver az ütődéstől elsült, s a lövedék Mack feje mellett süvített el. 

Jay arcát nyílvessző ütötte át. Mack lába elgyöngült a látványtól. 

A nesz megismétlődött, s a második nyílvessző már Jay nyakába 
fúródott. 

A férfi végigzuhant a földön. 

Halas Fiú, a barátja, és Peg lépett a tisztásra hat, kezében íjat 
tartó indián társaságában. 

Mack megkönnyebbülten felsóhajtott. Arra gondolt, hogy amikor 
Jay elfogta Halas Fiút, a társa nyílván segítségért futott. A 
mentőcsapat szembetalálkozhatott a vágtatva menekülő lovakkal. 
Nem tudta, mi történt Dobbsszal, csak azt látta, az egyik indián az ő 
csizmáját viseli. 

Lizzie Jay fölött állt, s száját kezével eltakarva a férjét nézte. 
Mack odalépett hozzá, és átölelte. A földön fekvő férfira nézve látta, 
vér bugyog ki a száján. A nyílvessző tehát valamelyik vastag eret 
szakíthatta át a nyakán. 

— Meg fog halni — szólt Lizzie megrendülten. 

Mack némán rábólintott. 

Halas Fiú a még mindig a térdén görnyedő Lennoxra mutatott, 
mire két indián odaugrott a munkavezetőhöz, a földre nyomta, és 
kinyújtott testtel ott is tartotta. A többiek eközben folytatták a 
megbeszélést. Mack látta, a Halas Fiú időről időre vérző ujjait 
mutatja a többieknek. Azok közelebbről is megnézték őket, és 
nyilván arra a következtetésre jutottak, hogy Lennox megkínozta a 
fiút. 

Egy idősebb indián baltát húzott elő az övéből, és egyetlen gyors 
mozdulattal csuklóból levágta Lennox jobb kezét. 

— Jóságos isten! — nyögött fel Mack. 

A friss sebből vér spriccelt elő, és Lennox elájult. 

Az indián felemelte a levágott kézfejet, és meghajolva, 
ünnepélyes mozdulattal átnyújtotta Halas Fiúnak. 

Az méltóságteljes testtartással átvette, s megfordulva nagy 
lendülettel elhajította. A kéz felszökött a levegőbe, s valahol a sűrű 


bokrok között ért földet. 

A halk puffanásra az indiánok jóváhagyó dünnyögése volt a 
válasz. 

— Kezet kézért — szólt halkan Mack. 

— Isten bocsássa meg neki! — válaszolta rá Lizzie. 

Az indiánok azonban még nem fejezték be, amit elkezdtek. 
Felemelték a vérző Lennoxot, és egy fa tövéhez cipelték. Kötelet 
erősítettek a bokájára, a kötél másik végét átvetették egy ágon, és 
addig húzták, míg a férfi fejjel lefelé nem lógott. Csonka kezéből 
vastagon ömlött a vér, és tócsába gyűlt alatta. Az indiánok 
körbeállták, és rezzenéstelen arccal figyelték, mintha ott akarták 
volna kivárni, míg elvérzik. Csoportjuk a londoni akasztáson látott 
nézőkre emlékeztette Macket. 

Peg lépett oda hozzájuk, és azt mondta: 

— Csinálni kell valamit az indián fiú ujjaival. 

Lizzie elfordult haldokló férjétől. 

— Van nálad valami, amivel be lehetne kötni a kezét? — kérdezte 
tőle Peg. 

Lizzie bólintott. 

— Van nálam kenőcs és zsebkendő, amiből kötést készíthetünk. 
Mindjárt megcsinálom! 

— Nem - válaszolta Peg. — Majd én! 

-— Ahogy akarod. -— Lizzie kenőcsöstégelyt és egy selyem 
zsebkendőt vett elő, s odaadta Pegnek. 

A lány a fa előtt álló csoporthoz lépett, s a karjánál fogva elhúzta 
társaitól a Halas Fiút. Bár nem beszélte a nyelvüket, szemmel 
láthatóan sikerült megértetnie magát vele. Levezette a patakpartra, 
és nekiállt kimosni a sebeit. 

— Mack - szólalt meg Lizzie. 

A férfi odafordult hozzá, és látta, hogy sír. 

— Jay meghalt — mondta az asszony. 

Mack oldalt fordult. Jamisson arca egészen sápadttá vált. A 
vérzés már elállt, a test nem mozdult többé. Mack fölé hajolt, és 
megpróbálta kitapogatni a szívverését, de hasztalan. Jayben nem 
volt már élet. 

— Valamikor szerettem — szólalt meg Lizzie. 


— Tudom. 

— El akarom temetni. 

Mack ásót vett elő a csomagok közül, s miközben az indiánok 
csöndben figyelték, hogyan vérzik el Lennox, sírt ásott. Lizzie-vel 
felnyalábolták Jay testét, és belehelyezték a gödörbe. Aztán az 
asszony lehajolt, és óvatosan kihúzta a holttestből a nyilakat. Mack 
visszahányta a testre a kiásott földet, Lizzie pedig köveket szedett, 
hogy legyen mivel betakarni a sírt. 

Mack hirtelen azt érezte, elege van a véres közjátékból. Menni 
szeretett volna. Összeszedte a lovakat, amelyekből már tíz volt: hat, 
amit az ültetvényről magukkal hoztak, és az a négy, amin Jay meg 
az emberei érkeztek. Furcsa volt számára a gondolat, hogy akár 
gazdag embernek is tekintheti magát, hiszen tíz ló tulajdonosa. 
Hozzálátott felpakolni a hátukra a málhát. 

Látta, az indiánok mocorogni kezdenek. Ebből megértette, hogy 
Lennox is meghalt. A rézbőrűek hátat fordítottak neki, és Mackhez 
léptek. A legidősebb mondott neki valamit, s bár egy szót sem értett 
belőle, az ünnepélyes hanghordozásból kitalálta, mit akarhatott 
közölni vele: az igazság beteljesedett. 

Készen álltak az indulásra. 

Peg és Halas Fiú együtt tért vissza a pataktól. Mack a fiatalember 
kezére pillantva látta, Peg ügyes munkát végzett. 

Halas Fiú mondott valamit, s szavait meglehetősen mérgesnek 
tűnő, indián nyelven lefolytatott vita követte. Ez egy idő után aztán 
abbamaradt, s az indiánok Halas Fiú kivételével távoztak. 

— Marad? -— kérdezte Mack Pegtől. 

A lány válasz helyett csak megvonta a vállát. 

Az indiánok keletnek, a felkelő nap irányába indultak, és 
hamarosan eltűntek a fák között. 

Mack nyeregbe szállt. A Halas Fiú is kiválasztott magának egyet 
az újonnan szerzett lovak közül, felült rá, és előrement. Peg ott 
lovagolt mellette. Mack és Lizzie némileg lemaradva követte őket. 

— Gondolod, Halas Fiú átvezet bennünket a hegyeken? — 
kérdezte Mack. 

— Úgy tűnik. 

— Nem is kér érte semmit? 


— Nem. 

— Kíváncsi vagyok, mit akarhat. 

Lizzie a szorosan egymás mellett lovagló két fiatalra pillantott. 

— Nem találod ki? — kérdezte. 

— Ó! Beleszeretett volna Pegbe?! 

-— Az az érzésem, szeretne minél több időt tölteni vele — 
válaszolta Lizzie. 

— Hát igen - állapította meg elgondolkodva Mack. 


A széles völgy a legmagasabb hegyláncon túl, de még a hegyek 
között terült el. Hideg vizű, halakkal teli sebes patak folyt a közepén, 
s a hegyoldalakat borító sűrű erdőkben hemzsegtek a vadak. Egy 
közeli hegycsúcs fölött sasok köröztek prédára lesve. Néha le- 
lecsaptak, s a megszerzett zsákmányt vitték a fiókáiknak. 

— Az otthoni tájra emlékeztet ez a vidék — mondta Lizzie. 

— Akkor High Glennek fogjuk nevezni — válaszolta Mack. 

A völgy aljára érve, oda, ahol házat akartak építeni, meg 
növényeket ültetni, leszedték a málhát a lovakról, s egy hatalmas 
lombú fa tövénél ütöttek tábort. 

Peg és Halas Fiú éppen a csomagok között kutatott fűrész után, 
mikor Peg megtalálta az eltört acél nyakörvet. Kivette a zsákból, és 
csodálkozva a szeméhez emelte. A betűket nézte rajta, amelyeket 
nem volt képes elolvasni. Megkérdezte: 

— Miért hoztad ezt magaddal? 

Mack és Lizzie összenézett. Mindkettőjüknek a Skóciában 
lejátszódott jelenet jutott az eszébe, amikor Lizzie ugyanezt a 
kérdést tette fel Macknek. 

Ő pedig most ugyanazt válaszolta, mint akkor, csak a keserűség 
helyett reménnyel volt teli a hangja. 

— Azért, hogy soha ne felejtsem el — mondta mosolyogva. 


